
T HEATRET  CF  611  sammcnsat  Organisme,  hvor  mekanisk 
Virksomhed  findes  Side  om  Side  med  Aand,  ideel  Stræben 
med  Egoisme.  Modstridende  Interesser  kæmper  med  hinanden 
og  Vilje  sættes  imod  Vilje,  medens  Kunsten,  der  er  bundet 
til  Minuttet^  hastigt  skylles  bort  ad  Tidens  Strøm.  Disse 
Breve  fra  vor  dramatiske  Guldalder,  skrevne,  da  Theatret  var 
det  aandelige  Samlingssted  i  Danmark,  og  da  Skuespiller- 
foragten blev  forvandlet  til  Skuespillerforgudelsen,  skal  især 
tjene  til  at  tegne  Tidens  svundne  Skikkelser  for  Sjælens  Øje; 
thi  intet  karakteriserer  Mennesker  bedre  end  deres  Breve, 
særlig  de,  som  blev  til  i  Lidenskab.  Social  Fremgang  og 
menneskelig  Udvikling  gør  de  sceniske  Kunstneres  Breve  i 
det  nittende  Aarhundrede  mindre  ensidige  og  mere  psyko- 
logisk righoldige  end  Brevene  fra  det  Aarhundrede,  som  gik 
forud,  dengang  da  Skuespillerne  ofte  var  tvungne  til  at  for- 
nedre sig  for  at  holde  sig  oven  Vande  i  den  økonomiske 
Havsnød. 

Med  nærværende  Bind,  som  beretter  om  de  Kunstnere, 
der  er  knyttet  til  Oehlenschlågers,  Heibergs,  Hertz's  og  Hostrups 
dramatiske  Værkers  Historie,  afslutter  jeg  dette  theaterhistoriske 
Værk.  Jeg  har  stræbt  delvis  at  bevare  den  originale  Orto- 
grafi, som  i  hvert  Fald  giver  et  Begreb  om  de  Skrivendes  in- 
tellektuelle Dannelse;  Unøjagtigheder,  som  ikke  forandrer 
Meningen,  har  jeg  vistnok  ikke  undgaaet  i  Brevteksterne. 
Intetsigende  Over-  og  Underskrifter  har  jeg  udeladt,  og  for  at 
lette  Læseren  Forstaaelsen  har  jeg  ofte  forandret  Interpunk- 
tionen. Arbejdets  trange  ydre  Kaar  har  gjort  det  nødvendigt 
at  meddele  Noterne  bagi  Bogen;  de  hviler  for  Størstedelen 
paa  førstehaands  Undersøgelser,   og  jeg  har  kun  i  en  ringe 


Grad  benyttet  Overskous  Theaterhistorie,  som  for  Tidsrum- 
met 1849 — 56  kun  bør  betragtes  som  et  Defensorat  for  den 
Heibergske  Theaterstyrelse ;  desforuden  var  min  Opgave  mere 
at  supplere  end  at  afskrive  dette  grundlæggende  Værk. 

Foruden  de  Understøttelser,  jeg  med  Tak  erkender  at 
have  modtaget  fra  Direktionerne  af  de  grevelige  Hjelmstjerne- 
Rosencrone  og  Raben-Levetzauske  Fonds,  tilstod  Hr.  Etats- 
Taad,  Dr.  Arnold  Gamél,  der  tidligere  har  vist  sin  uegennyttige 
Interesse  for  theaterhistorisk  Forskning,  mig  et  Bidrag  til 
Bogens  Udgivelse. 

Hr.  Bibliothekar  A.  C.  Larsen  har  godhedsfuldt  stillet  de 
Michael  Wieheske  Papirer  til  min  Disposition;  ligeledes  takker 
jeg  Hr.  Professor  ved  Universitetet,  Dr.  polit.  Harald  Wester- 
gaard og  Hr.  Dr.  med.  Heinrich  Proschovsrsky  for  den  Adgang, 
de  gav  mig  til  Dr.  Ryges  Papirer. 

8.  November  1912. 

ROBERT  NEIIENDAM. 

LORENTZ  PETER  ENHOLM 

c.  1780—1841. 

TIL  THEATERDIREKTØR  .1.  G.  ADLER. 

1840,  28.  Februar.  [1] 

Deres  Høivelbaarenhed  bedes  gunstigt  at  tilgive  at  jeg  bebyrder 
Dem  med  disse  Linier.  Aarsagen  hvi  jeg,  underdanig,  til- 
lader mig,  at  adressere  samme  directe  til  Dem,  er  den,  at  blandt 
Theatrets  nuværende  Superieurer  er  Herr  Etatzraaden  den,  som 
længst  har  kjendt  mig  og  saaledes  lagt  Mærke  til  min  Theater- 
bane  fra  min  Ungdom.  —  Jeg  giver  mig  desaarsag,  den  under- 
danige Frihed  herved  at  meddele  en  kortfattet  Biographie  eller 
rettere:  Notizer  af  mit  Theaterliv.  — 

I  mit  9^*^  Aar  kom  jeg  paa  det  kongelige  Theaters  Dandse- 
skole,  under  daværende  Balletmester  Galeotti ;  jeg  var  saa  heldig 
at  fortjene  hans  Tilfredshed,  og  at  Han  yttrede  Ønsket  om  at 
beholde  mig  ved  Dandsen;  men  da  min  Attraae  var,  at  danne 
mig  for  Skuespilkunsten,  erholte  jeg,  periodisk,  nogle  Børne- 
roller som  jeg  udførte  til  Behag.  —  I  mit  14"^®  Aar  spillede  jeg 
i  et  Børneselskab  en  comisk  gammel  Mands  Rolle;  Instructeur 
Schwartz  som  tilfældigviis  var  tilstæde,  gav  mig  som  Opmuntring 
den  Yttring :  at  jeg  baade  havde  Anlæg  og  Talent  for  at  dannes 
til  Skuespiller.  —  Et  par  Aar  derefter  kom  Schwartz  til  mig  og 
berettede,  at  Ha:i  kunne  faae  mig  anbragt  som  Skuespiller  ved 
Grev  Trampes  Theater  i  Odense;  og  hvilket  Han  tilraadte  mig, 
da  Han  formeente  samme  Theater  kunne  ansees  som  en  Plante- 
skole for  det  kongelige  Theater.  —  Declamatjons  Skolen  var 
dengang  ei  oprettet.  —  Jeg  var  i  3  Aar  ved  Theatret  i  Odense, 
hvilket  Instr:  Schwartz  hver  Sommer  besøgte,  og  nød  jeg  paa 
samme  Tid  hans  Instructjon.  Jeg  spillede  der,  saavel  unge  som 
gamle  Mænds  Roller;    samt   deeltog   som  Dandser   i  Balletterne. 

—  Hvorledes  jeg  var  anseet  og  yndet  sammesteds,  tillader  jeg 
mig  at  anføre  efter  den  Iversenske  Avis,  hvor  det  hedder:  »Skue- 
spiller Enholm,  der  baade  som  Skuespiller  og  Dandser  ved  det 
Odenseer  Natjonaltheater,  erhvervede  sig  ved  sit  umiskjendelige 
Talent,  Flid  og  anstændige  Opførsel  ligesaamegen  Agtelse  som 
Yndest, —  er  nu  igjen  ansat  som  Elev  ved  det  Kongl.  Theater;  og 
har  Han  af  en  ubekjendt  Velynder  og  Velgjører  modtaget  igjen- 
nem  Hrr.  Instructeur  Schwartz  et  Brev  med  en  betydelig  Gave.«  — 
Jeg  debuterede  paa  det  Kongl.  Theater  i  Aaret  1802,  i  følgende 
Roller:  1,  i  »Pigen  fra  Marienborg«,  som  Eduard;  2,  i  »Han 
blander  sig  i  Alt«  —  som  gamle  Herman;  3,  i  »Epigrammet«, 
som  den  blinde  Edvard;  mine  Debutter  behagede  og  jeg  blev 
ansat  som  Skuespiller.  —  Jeg  freqventerede  Fægteskolen  og 
Syngeskolerne  under  Professor  Ferretti,  Zink,  Kuntzen  samt 
Dupuis,  hvilke  alle  skjønnede  paa  min  Flid,  endskjøndt  jeg 
dengang  ikke  kunne  vente  at  anbringes  i  Syngespillene,  da 
Theatret  paa  den  Tid  havde  4'"^  Tenorsangere  i:  Saabye,  Dupuis, 
Schønberg  og  O'donnel.  Nogle  Aar  derefter  forlod  Dupui  og 
Schønberg  Scenen,  og  Saabye  og  O'donnel  døde.  —  Jeg  fik  nu 
alle  de  første  Tenor-Partier  i  Syngespillene,  hvilke  jeg  i  9  Aar 
udførte;  i  samme  Tid  debuterede  2^^  Tenorister,  men  som  ikke 
blevne  antagne.  —  Efter  den  Tid  kom  Georg  Zink  til  Skue- 
pladsen, og  udførte  Han  da  de  første  Tenor-Partier  og  jeg  det 
andet.  —  I  en  række  af  25  Aar,  var  jeg  næsten  hver  Aften  paa 
Scenen,  og  var  saa  lykkelig,  aldrig  at  mishage.  Jeg  skjønnede 
paa  den  Lykke  at  blive  tildeelt  mange  Roller,  ændsede  ikke  at 
tage  Nætterne  til  Hjelp  for  at  kunne  lære  samme.  Jeg  paadrog 
mig  derved  en  Koldfeber  som  periodisk  continuerede  i  flere 
Aar.  —  Imidlertid  blev  ingensinde  et  Skuespil  forandret  for  min 
Skyld;  —  jeg  har  endog  gaaet  saa  Syg  i  Theatret  for  at  spille, 
at  Doctor  Ralhff  maatte  i  Coulisen  give  mig  styrkende  Draaber 
og  Naphta  hverk  [!]  Gang  jeg  skulle  indtræde.  Under  »Califen  i 
Bagdad«  var  jeg  endog  besvimet  i  næsten  en  halv  Time,  og  de 
Herrer  Directeurer,  som  vare  i  mit  Kammer  tilligemed  Lægen 
paastode,  at  jeg  ikke  kunne  gaae  ind  paa  Scenen,  men  at  Stykket 
skulle  afbrydes.  For  at  undgaae  denne  Opsigt,  ligesom  og  for 
at  forhindre  de  Ubehageligheder  for  Mad.  Liebe,  som  havde  den 
Aftens  Indtægt,   gik  jeg  dog  frem  og  Stykket  blev  udført;    men 


—  efter  samme,  at  jeg  var  kommet  Hjem,  blev  jeg  meget  alvor- 
lig Syg.  Under  Varetægt  af  den  ædle  Schwartzkopff,  nuværende 
Hotlæge,  som  utrættelig  bar  Omhue  for  mig,  blev  jeg  efter 
nogle  Ugers  Forløb  igjen  restitueret  og  betraaede  atter  Scenen. 
Hvorledes  mine  Foresatte  vare  tilfredse  med  min  Færd  ved 
Theatret,  beviser  og  et  Brev  jeg  modtog  i  min  Sygdom  fra 
Hs.  Exellence,  Overkammerherre  Hauch,  og  som  jeg  lod  Hrr 
Schwartzkopff  læse,  og  som  blev  mig  en  dyrebar  Erindring. 
Under  Hs.  Exellence  Hrr  Geheime  Konferentzraad  Holstein  stod 
jeg  i  29  Aar,  og  har  Han  ligeledes  givet  mig  det  Vidnesbyrd: 
at  Han  aldrig  ville  glemme  min  Flid  eller  Tjenesteiver. 

Min  Gagering  forbedredes  omsider  til  800  Rbd.  og  kunne 
jeg  nu  med  min  Familie,  ved  sparsommelig  Levemaade,  komme 
ud  af  det,  og  var  mindre  besørget  for  mit  Udkomme.  Jeg  havde 
og  et  par  Beneficer  med  betydelig  Indtægt,  men,  en  Uhelds 
Periode  indtraf,  som  har  voldet  mig  megen  Kummer  og  Be- 
kymring. Jeg  gik  i  Cautjon  for  en  nær  beslægtet  med  en  Summa 
af  3000  Rbd.,  som  —  gik  Forloren.  Jeg  maatte  nu  i  endeel 
Aar  afbetale  paa  samme  af  min  Gage.  —  Den  høisalige  Konge 
hjalp  mig  noget  hermed,  ligeledes  Herr  Conferentzraad  Collin. 
...  At  jeg  med  Alderen  maatte  give  Afkald  paa  at  spille  mine 
yngre  Roller,  var  i  sin  Orden;  —  at  jeg  i  den  seenere  Tid  har 
sjeldnere  erholt  nye  Roller  eller  spillet,  maae  jeg  og  finde  mig 
i;  —  men,  med  den  usigelige  Lyst  jeg  end  har,  kunne  jeg  nok 
ønske,  at  den  høie  og  respective  Theater-Directjon  ville  forunde 
mig  at  spille  nogle  af  de  ældre  Roller  hvori  jeg  har  behaget 
Publikum,  saasom:  Constant  i  »Adolph  og  Louise«,  —  Verten 
Tapper  i  »Gulddaasen«,  gamle  Poul  i  »Ungdom  og  Galskab«, 
samt  adskillige  af  Holbergs  Skuespil.  — 

Det  er  nu  51  Aar  jeg  har  været  ved  det  Kongl:  Theater; 
deraf  i  38  Aar  ansat  som  Kongl:  Skuespiller.  Jeg  har  som  Trøst 
for  mine  ældre  Dage  den  Overbeviisning,  ingensinde  at  have 
lagt  Hindring  for  et  Stykkes  Opførelse,  eller  ved  nogen  tænke- 
lig Chicane  forvoldet  nogen  Ulempe,  af  hvilken  Aarsag  jeg  er 
saa  lykkelig,  at  kunne  see  med  Tilfredshed  tilbage  paa  mit  hen- 
svundne Theaterliv  ... 


JOHANNE  LUISE  HEIBERG, 

FØDT  PÅTGES. 

1812—90. 

TIL  THEATERDIREKTIONEN. 

1837,  8.  September.  [2] 

Da  jeg  i  Tirsdags,  ved  Forestillingen  af  »Nei«,  forlangte  af 
min  Pyntekone,  at  hun  skulde  vente  mig  paa  Theatret,  ved  min 
første  Bortgang  fra  Scenen,  for  at  give  mig  et  Glas  Vand,  samt 
i  fornødent  Fald  rette  noget  paa  min  Paaklædning,  forbød 
Hr.  Dr.  Ryge  Forvalteren  at  udlevere  hende  det  hertil  nødvendige 
Skilt,  hvoraf  Følgen  blev,  at  jeg  maatte  savne  denne  Beqvemme- 
lighed,  som  jeg  hidtil  stedse  har  havt  ved  alle  foregaaende  Op- 
førelser af  samme  Stykke.  Ved  denne  Leilighed  underrettede 
Hr.  Dr.  Ryge  mig  om,  at  det  kun  var  i  Tilfælde  af  Omklæd- 
ninger, at  Pyntekonens  Ophold  paa  Theatret  maatte  tilstedes. 
Men  selv  om  Dette  forholder  sig  saaledes,  er  der  dog  ved  et 
Fruentimmer-Toilette  saa  mange  Smaating  at  iagttage,  at  Ordet 
»Omklædning«  vel  maa  lages  i  en  udvidet,  ikke  i  den  meest  ind- 
skrænkede Betydning,  —  en  Fortolkning,  som  bestyrkes  derved, 
at  der  hidtil  aldrig  er  gjort  Vanskelighed  ved  Opfyldelsen  af 
den  omtalte  eller  andre,  lignende  Begjæringer.  Den  høie  Direc- 
tion  vil  let  indsee,  deels  at  der  ikke  altid  er  Tid  nok  til  at  gaae 
op  paa  Paaklædningsværelset,  deels  at  Tiden,  om  den  ogsaa  er  i 
sig  selv  tilstrækkelig  dertil,  dog  ofte  er  saa  kort,  at  man,  af 
Frygt  for  at  komme  for  silde  tilbage,  ikke  har  den  fornødne 
Ro  til  at  foretage  Forandringer  ved  Toilettet,  hvorimod  man, 
naar  man  staar  paa  Theatret,  og  kan  høre  Replikerne  paa 
Scenen,  kan  med  al  Rolighed  beregne  sin  Tid. 

Ifald  jeg  nu  bør  antage,  at  Hr.  Dr.  Ryges  omtalte  Vægring 
ikke  kan  have  været  Følgen  af  et  øieblikkeligt  Lune,  men  maa 
være  skeet  paa  Grund  af  en  ny,  mig  ubekjendt  Directionsbe- 
stemmelse,  som  for  Eftertiden  consequent  skal  efterleves,  saa 
forudseer  jeg,  at  denne  Omstændighed  vil  gjøre  mig  det  umuligt 
at  spille  mange  af  de  Roller,  som  jeg  hidtil  har  udført,  og 
blandt  hvilke  jeg  nærmest  kommer  til  at  tænke  paa  den  til 
iaften  ansatte  »Stumme   i  Portici« ,    hvori   jeg   paa   ingen  Maade 


kan  undvære  Pyntekonens  Hjelp  i  første  Aet,  da  jeg,  efter  at 
have  ligget  paa  Gulvet,  næsten  altid  er  derangeret  i  mit  Toilette, 
og  desuden  skal  skifte  Sminke,  Alt  i  saa  kort  et  Øieblik,  at  jeg 
ikke  kan  forlade  Theatret.  Lignende  Tilfælde  indtræffe  i  mange 
andre  Stykker;  ligesom  det  ogsaa,  for  at  styrke  Stemmen,  saa- 
vel  i  Tale  som  i  Sang,  ofte  kan  være  nødvendigt  at  nyde  et 
Glas  Vand,  naar  man  har  et  Øieblik  dertil.  Dette  pleier  jeg, 
for  min  Stemmes  Skyld,  at  gjøre  i  »Nei«,  i  den  korte  Tid 
mellem  den  Scene,  hvori,  jeg  har  sunget  Romancen,  og  den  kort 
efter  følgende,  da  jeg  har  Stemme  i  Canonet. 

Men  ifald  jeg  paa  den  anden  Side  snarer  bør  antage,  at  der 
ikke  er  given  nogen  ny  Directionsbestemmelse  i  denne  Sag,  men 
at  derimod  Hr.  Dr.  Ryges  Indsigelse  kun  hidrører  fra  hans  egen 
nye  Fortolkning  af  Directionens  allerede  for  længe  siden  givne, 
men  anderledes  meente  Bestemmelser  til  Ordens  Vedligeholdelse 
paa  Theatret:  saa  tillader  jeg  mig  at  bede  den  høie  Direction: 
først,  om  allerede  idag  at  give  Forvalteren  Ordre  til  iaften  ved 
Opførelsen  af  »Den  Stumme  i  Portici«  at  udlevere. min  Pynte- 
kone et  Skilt,  naar  jeg  maatte  forlange  det; 
dernæst,   om  at  meddele  ham    samme   Ordre   til   paa  Mandag, 

da  »Nei«  opføres;  og 
endelig,  om  senere  at  udstrække  Befalingen  til  alle  de  Til- 
fælde i  Almindelighed,  i  hvilke  jeg  selv  maatte  finde  det  nød- 
vendigt, da  den  høie  Direction  vistnok  indrømmer,  at  hverken 
Hr.  Dr.  Ryge  eller  nogen  Anden  end  jeg  selv,  er  competent 
til  at  bedømme  denne  Nødvendighed. 

TIL  THEATERDIREKTØR  JONAS  COLLIN. 
1843,  6.  Marts.  [3J 

Min  kjære  Conferensraad!  Aanden  er  villig,  men  Kjø- 
det  skrøbeligt.  Jeg  har  i  disse  Dage  gjort  alt  for  at  sætte 
mig  ind  i  den  Tyran  |:  som  er  blevet  min  Tyran  :|.  Hvergang 
jeg  har  begyndt  en  nye  Side  i  den,  har  jeg  begyndt  den  med  de 
Ord:   »Min  kjære  Ven  ønsker  det  saaledes,  altsaa  videre!« 

Og  jeg  var  to  Timer  om  første  Aet,  tre  Timer  om  det  halve 
af  anden,  fire  om  Resten  af  Acten,  hvorefter  jeg  udmattet  har 
kastet  den  hen  og  sagt  til  min  Trøst:  »Ja,  i  Dag  kan  Conferens- 
raaden  ikke  forlange  meer  af  mig,«     Næste  Dag  kunde  jeg  ikke 


læse  for  Svækkelse  fra  den  foregaaende,  og  saaledes  indseer  jeg 
ikke  hvorledes  en  Prøve  skal  komme  paa  Benene.  Jeg  har 
været  Fortvivlelsen  temmelig  nær,  men  nu  har  jeg  endelig 
fundet  en  Udvei,  nemlig  ved  at  sige  til  mig  selv:  »Conferens- 
raaden  ønsker  ikke  at  jeg  skal  spille  den  Rolle,  han  vilde  nem- 
lig af  alle  være  den,  der  nødigst  ønskede,  jeg  skulde  gjøre 
noget  mislykket,  og  hvorledes  kan  dette  blive  andet,  naar  jeg 
gaaer  til  det  med  en  saadan  Modbydelighed,  som  den,  der  er 
opstaaet  hos  mig  over  hint  Værk,  hvori  jeg  nødig  vilde  være 
det  Fruentimmer  j:  som  Tieck  siger  :|  hvormed  Theatergulvet 
feies. 

Har  jeg  nu  ved  min  Vaklen  forsinket  dets  Opførelse,  saa 
maa  De,  kjære  Conferensraad,  blot  see  heri  min  gode  Villie  til 
at  prøve  paa  at  opfylde  Deres  Ønske.  Ved  altsaa  at  overlade 
dette  Partie  til  En,  som  vil  blive  henrykt  over  den  brillante  og 
taknemlige  Rolle,  gjør  jeg  den  Person,  mig.  Stykket  og  altsaa 
ogsaa  Dem,  min  kjære  Ven,  en  Tjeneste.  Jeg  siger  min  kjære 
Ven!  thi  ikke  sandt?  jeg  tør  nok  sige  det,  uagtet  jeg  har  vrøvlet 
lidt  ved  denne  Leilighed. 

[1844],  7.  April.  [4] 

Min  kjære  Conferensraad!  med  Skræk  seer  jeg,  at  jeg  skal 
spille  i  Romeo  e  Giulietta  paa  Onsdag.  Ak  tag  denne  Kalk  fra 
mig,  det  er  mig  umuligt  at  spille  en  Rolle  af  en  saadan  Art  i 
denne  Tid.  Min  Bedrøvelse  over  den  elskelige  Thorvaldsens 
Bortgang  gjør  at  jeg  væmmes  blot  ved  Tanken  herom.  Blive 
reent  frie  i  denne  Tid  lader  sig  vel  ikke  gjøre?  men  hjelp  paa 
mig  saa  godt  De  kan. 

Deres  inderlig  hengivne  etc. 

[c.  1844],  9.  April.  [5] 

Min  kjære  Conferensraad!  jeg  blev  ganske  blød  om  Hjertet 
igaar  ved  at  høre  at  De  ikke  var  vel,  og  ingen  Appetit  havde. 
Efter  at  have  bedet  en  god  Bøn  for  Deres  Helbred,  faldt  det 
mig  ind,  om  jeg  ikke  ogsaa  kunde  hjelpe  paa  Appetiten.  Jeg 
har  faaet  et  Par  Snepper  forærende,  som  skal  være  udmærkede. 


Vi  har  dem  til  Middag.  Bliver  De  vred,  naar  jeg  sender  Dem 
min  Portion?  Gid  den  maae  smage  Dem  saa  godt,  som  jeg  af 
Hjertet  ønsker  det.  — 

1844,  10.  September.  [6J 

Jeg  har  en  Ven,  en  Conferensraad  god. 
Der  indtager  et  vigtigt  Sæde. 
Han  eier  et  ærligt  og  trofast  Mod, 
Der  deler  min  Sorg  og  min  Glæde. 

Kjære  Conferensraad!  De  kan  da  begribe,  at  naar  jeg  gjør 
Vers,  maae  jeg  være  i  en  særegen  Nød.  Og  saaledes  er  det 
virkeligt.  Tingen  er:  at  Søqvæsthuset  fordrer  Offere  af  for- 
skjellige  Arter,  som  man  jo  kan  vide  af  Navnet.  Disse  Ottere 
er  vi  for  Øieblikket  ikke  i  Stand  til,  eftersom  vi  ere  meget 
slette  Øconomer,  og  de[t]  skal  og  maae  dog  gjøres.  Var  det 
det  derfor  ikke  muligt,  at  jeg  af  de  300  Rbd.,  som  jeg  for- 
haabentlig  faaer  til  næste  Foraar,  kunde  faae  i  det  mindste  100 
strax?  Jeg  kan  jo  nok  begribe,  at  det  er  galt  at  forlange  Sligt, 
thi  hvem  veed  om  man  lever  til  næste  Foraar,  men  paa  den 
anden  Side,  skulde  jeg  døe,  saa  er  det  dog  det  Mindste,  De 
kan  gjøre  for  at  blive  mig  qvit;  det  vilde  være  hvad  man  kal- 
der een  Udgift  for  alle,  og  den  pleier  det  Offentlige  ikke  at 
være  saa  bange  for.  Den  der  for  Øieblikket  er  bange  for  alle 
Udgifter,  af  enhver  Art,  er  Deres  inderlig  hengivne  etc. 

Bonderup,  1860,  12.  September.  [7] 

Min  kjære  faderlige  Ven !  Uagtet  jeg  ikke  besvarer  de  mange 
Breve,  som  gode  kjerlige  Mennesker  i  denne  tunge  Tid  har 
skrevet  til  mig,  kan  jeg  dog  umuligt  tie  til  Deres,  der  rørte 
mig  saa  inderligt,  saa  dybt.  Ja,  min  kjære  Barndoms  Ven!  De 
kjendte  ham,  og  mig,  saa  nøie,  at  jeg  veed,  De  deler  og  føler 
min  Sorg,  mit  Savn.  Ak!  Savn!  Dette  er  det  rette  Ord.  Savn, 
saa  inderligt,  saa  uerstatteligt.  Hvor  ofte  har  jeg  tænkt:  hvis 
Gud  berøver  os  vor  gamle  dyrebare  Ven,  da  veed  jeg  vidst,  at 
Heiberg  griber  i  Strengene  og  synger  smukkere,  inderligere  end 
nogensinde,  om  vor  fromme  trofaste  Beskytter,  Ham,  der  holdt 
min  kjære  Afdøde,  som  mig  over  Daaben  ved  vor  Indvielse  i 
Kunstens  Rige.     Tro  mig,  De  vidste  det  ikke,  og  veed  det  maa- 


8 

skee  endnu  ikke,  med  hvor  megen  Kjerlighed,  Beundring  han 
hang  ved  Dem.  Kort  før  vi  drog  til  Bonderup  talte  vi  en 
Aften  længe  og  inderligt  om  Dem.  Jeg  var  bedrøvet  over,  at 
jeg  ikke  fik  Tid  at  sige  Dem  Farvel  forinden  jeg  reiste  herud, 
og  i  den  Anledning  var  det  at  vi  talte  om  Alt,  hvad  De  i 
Aarenes  Rækker  havde  været  for  os.  Gid  De  havde  staaet 
usynlig  i  Stuen  og  hørt  ham.  Gid  De  havde  seet  hans  Mund 
vibrere  af  Følelse,  seet  Taarerne  glindse  i  hans  gode  kloge 
Øine,  hørt  hans  Selvbebreidelse  over,  at  han  ikke  oftere  havde 
fulgt  sit  Hjertes  Trang,  og  ligesom  jeg,  besøgt  Dem  i  de  stille 
Eftermiddags  Timer,  Besøg,  som  for  mig  ere  uforglemmelige. 
Men  maaskee  han  paa  et  andet,  bedre  Sted,  kan  oprette  hvad 
han  her  forsømte.  Ifald  det  er  Guds  Villie  at  De  i  hine  Egne 
skal  gjensee  ham  føren[d]  jeg,  da  hils  ham,  og  siig  ham  at  jeg 
gaaer  og  længes,  længes  saa  inderligt  efter  atter  at  see  ham, 
høre  ham,  trykke  ham  til  mit  Hjerte  og  takke  ham  for  alt 
hvad  han  var  for  mig  hernede.  Ak  min  faderlige  Ven!  Jeg 
taler  saa  uforbeholdent  til  Dem,  og  lader  min  Smerte  frit  ud- 
tale sig,  til  hvem  skulde  jeg  vove  det  tryggere  end  til  Dem. 
De  vil  med  Deres  kjærlige  Hjerte  forstaae  min  Klage.  Hvor 
eensom  og  forladt  staaer  jeg  ikke  nu  tilbage  i  vort  Huus.  Hvem 
skal  lukke  mine  Øine  med  Kjærlighed,  som  jeg  lukkede  hans? 
Hvis  Haand  skal  hvile  i  min  i  min  sidste  tunge  Time,  som  min 
hvilede  i  hans?  Ja  min  dyrebare  Ven!  fattig,  ak  hvor  fattig  er 
jeg  dog  ikke. 

Mange  have  maaskee,  i  deres  Eenfoldighed  ikke  fattet  hvad 
han  var  mig,  fordi  de  ikke  kjendte  ham,  ikke  mig.  Men  De 
vidste  det.  De  kjendte  mig  for  nøie,  kjendte  min  Sanddruhed, 
min  Oprigtighed,  vidste,  at  hvad  jeg  saa  ofte  havde  udtalt  for 
Dem  ikke  var  et  Mundsveier,  men  at  jeg  virkelig  hang  ved  ham, 
med  det  Bedste,  det  Ædleste  i  mit  Hjerte. 

Tak  for  hvad  De  var  for  ham,  for  mig.  Tak  for  Deres 
Medfølelse  i  min  Sorg.  Tak  fordi  De  stedse  har  tænkt  godt  om 
Deres  inderlig  hengivne  etc. 

TIL  KGL.  SKUESPILLER  KRISTIAN  MANTZIUS. 
1865,  23.  Februar.  [8] 

Gode  Hr.  Mantzius! 

Naar  jeg  først  nu  besvarer  Deres  hjærtelige  Udtalelser  om 
mig,  Deres  Bekymring  over  Theatrets  Skæbne,  da  er  det  ikke, 
fordi  jeg  med  Ligegyldighed  har  modtaget  og  læst  Deres  Brev, 
tværtimod,  men  fordi  jeg  haabede,  at  kunne  komme  i  Theatret 
og  se  Dem  i  nogen  af  Deres  nye  Roller,  forinden  jeg  svarede 
Dem.  Forkjølelse  har  til  Dels  afholdt  mig,  jeg  siger  til  Dels, 
thi  jeg  nægter  ikke,  at  jeg  formelig  har  en  Frygt  for  at  komme 
i  Theatret.  De  skriver,  »der  er  ingen  Poesi  ved  Theatret  mere«? 
Ja,  ser  De,  det  er  netop  denne  Følelse,  der  gjør  mig  frygtsom 
for  at  indtræde  paa  det  Sted,  hvor  den  en  Gang  fandtes.  Man 
kan  leve  lykkelig  og  ikke  poesi-forladt,  fordi  man  ikke  besøger 
Theatret,  men  er  man  der,  da  kræver  —  jeg  vil  ikke  sige  man 
—  thi  mange  kræver  det  slet  ikke  —  men  jeg  kræver  at  finde 
den  dér,  hvis  jeg  ikke  skal  forlade  Skuespilhuset  forstemt  og 
bedrøvet  for  mange  Dage,  og  Frygten  for  en  saadan  Forstemt- 
hed har  jeg  sjældent  Kraft  til  at  overvinde.  De  er  selv  Skue- 
spiller med  Kjærlighed  for  Deres  Kunst,  De  vil  altsaa  kunne 
forstaa  mine  Følelser  og  mit  Kujoneri;  imidlertid  haaber  jeg 
endnu  at  blive  Herre  over  begge  Dele,  thi  jeg  har  Lyst 
til  at  se  Dem  i  Deres  to  sidste  store  Roller.  Det  har  glædet 
mig  at  høre,  at  De  har  løst  Deres  vanskelige  Opgave,  som  An- 
druscius,  saa  godt.  Saa  meget  er  vist,  at  kan  et  Theater  be- 
sætte denne  Rolle,  da  burde  de  to  Elskende  kunne  bevare 
dette  Stykke  for  Repertoiret  i  mange  Aar,  men  uden  Poesi  i 
disse  Fremstillinger  vil  Stykket  gaa  sine  Gange  rundt,  og  der- 
med forsvinde,  som  saa  mange  andre  Stykker,  dræbt  af  dem, 
der  skulde  holde  det  i  Live.  De  ser  jo  for  Resten,  at  Kritiken 
er  velfornøjet  baade  med  det  ene  og  det  andet;  det  er  jo  glæde- 
ligt at  se  disse  mange,  med  ét,  biUige  Kunstdommere  fornøjede 
med  alt,  stort  og  smaat;  i  Fald  Wiehes  og  min  Bortgang  har 
bidraget  til  al  den  Nøjsomhed,  da  har  den  jo  sandelig  haft  en 
Betydning  for  Theatret,  som  dette  bør  være  os  taknemmehg  for. 

En  Dame  fortalte  en  lille  Historie  forleden,  som  er  meget 
anvendehg.     Hun  sagde:    Naar  jeg  ser,  hvad  Publikum  tager  til 

Takke  med,  saa  maa  jeg  tænke  paa  min  Bedstemoders  svedne 
Vælling.  Vi  Børn  skulde  en  Gang  om  Ugen  spise  hos  hende, 
og  vi  fik  da  altid  Vælling,  som  var  sveden;  naar  vi  da  sagde: 
ak,  Bedstemoder,  nu  er  Vællingen  igjen  sveden!  svarede  hun: 
Det  gjør  ikke  noget,  mit  Barn!  Naar  Du  har  spist  et  Par  Mund- 
fulde, saa  mærker  Du  det  ikke  mere.  Men  jeg  véd,  at,  om  jeg 
end  spiste  hver  Dag  af  en  sveden  Kunstvælling,  vilde  jeg  dog 
aldrig  kunne  vænne  mig  til  denne  Ret  uden  bestandig  paa  n}^ 
at  lide  deraf. 

Det  er  jo  ellers  en  prisværdig  Flid,  som  det  kgl.  Theater 
udvikler,  det  staar  jo  virkelig  nu  ikke  tilbage  hverken  for  Folke- 
theatret  eller  Casino,  men  giver,  ligesom  disse,  to  Nyheder  i 
én  Uge.  Vær  derfor  taknemmelig  ligesom  hele  Publikum  og 
gamle  Nathanson  er  det.  Gamle  Rosenkilde  sagde,  da  Heiberg 
var  blevet  Direktør:  »Kan  Theatret  nu  ikke  hæve  sig  med 
Heiberg  i  Spidsen,  saa  lad  det  rejse  ad  H.  til,  thi  saa  er  det 
ikke  bedre  værd.« 

Nu  vel!  Man  begynder  saa  smaat  paa  denne  store  Rejse  til 
dette  interessante  Land;  gaar  alt  efter  Ønske,  naar  man  derhen, 
men  for  Deres,  for  Nationens,  for  Kunstens  Skyld  vil  jeg  haabe, 
at  en  eller  anden  Hindring  gjør,  at  Rejsen  maa  afbrydes.  De 
maa  derfor  fatte  Mod  og,  som  De  skriver,  haabe  paa  bedre 
Tider;  Theatret  har  sit  Forsyn,  som  alt  andet,  dette  vil  vel 
opretholde,  hvad  der  er  værd  at  opretholde,  og  vise  Resten  til- 
bage. Publikum  er,  som  det  altid  har  været,  et  Barn,  der  kaster 
det  gamle  Legetøj  bort,  for  at  gribe  efter  det  nye,  om  og- 
saa  dette  er  ringere,  det  er  dog  altid  nyt  —  saalænge  det 
varer.  Ulykkelig  den  Kunstner,  der  ikke  i  Tide  gjør  sig  for- 
trolig med,  hvad  et  Publikums  Gunst  betyder,  ikke  gjør  sig  for- 
trolig med,  at  det  ene,  at  have  en  Dom,  en  begrundet  Dom, 
findes  saa  sjældent  hos  Menneskenes  Børn;  de  modtager  og 
glemmer,  og  denne  Evne  til  Glemsel  gjør,  at  de  atter  kan  mod- 
tage lige  saa  godt  det  ene,  som  det  andet.  Derfor  maa  vi 
Kunstnere  søge  vor  Glæde  helt  og  holdent  i  Arbejdet  selv  og 
ikke  stole  eller  haabe  paa  anden  Løn;  thi  ingen  Gjæld  glemmes 
saa  hurtigt,  som  den,  man  skylder  os,  ja  man  véd  ikke  en  Gang 
af  nogen  Gæld,  men  fordrer  Taknemmelighed  af  os,  idet  man 
nægter  os  vor  Løn. 

Har  man  først  rigtigt  klaret  dette  for  sig  selv,  da  bliver 
man  from  og  resigneret,  idet  man  siger  sig  selv:  vi  har  dog 
en  Løn,  en  Glæde,  idet  vor  Sjæl  af  og  til  hæves  til  en  Nydelse, 
som  de  andre  ikke  kjender,  omend  de  bilder  dem  det  ind. 
Glæd  Dem  da  over  denne  Løn,  som  De  selv  formaar  at  give 
Dem,  kræv  ingen  anden,  dette  vilde  kun  i  Tiden  gjøre  Dem 
bitter  og  mismodig,  og  standse  Dem  paa  Deres  Bane,  en  Bane, 
hvorpaa  der  for  den  sande  og  alvorlige  Kunstner  gives  Smerter 
af  en  højere  Natur  end  et  Publikums  Luner.  Enhver  Kunstner 
har  en  hemmelig  Lidelseshistorie;  i  den  første  friske  livsglade 
Ungdom  er  man  kjæk  og  tror,  at  Idealet  er  let  at  naa  og  gribe, 
man  mærker  ikke,  at  for  hvert  Skridt,  man  gaar  fremad  mod 
Idealet,  viger  dette  et  tilbage,  men  dog  maa  man  vedblive  at 
forfølge  dette,  thi  trættes  man  og  sætter  sig  ned  paa  Vejen,  da 
tabes  Sporet. 

Altsaa  frisk  Mod! 

At  De  med  saa  stor  Troskab  bevarer,  hvad  mine  Evner  har 
formaaet  i  mit  lange  Theaterliv,  rører  mig  virkelig,  thi  Erindring 
er  en  saa  sjælden  Egenskab,  og  jeg  har  saa  ofte  maattet  op- 
give den  hos  saa  mange,  hos  hvem  jeg  havde  haabet  den  be- 
varet. Lad  mig  derfor  af  et  oprigtigt  Hjærte  takke  Dem,  og 
ønske  Dem  fremdeles  al  Held  og  Lykke:  Lykke  i  Deres  Hjem, 
Lykke  i  Deres  Kunst. 

TIL  LÆGEN  OLUF  LUNDT  BANG. 
1870,  16.  December.  [9] 

Kjære  Conferensraad  Bang! 

Overrasket  og  rørt  ved  Deres  interessante  Digt,  en  Fort- 
sættelse af  vor  Samtale,  kan  jeg  ikke  lade  være  igjennem  disse 
Linier  at  takke  Dem  i  meer  end  een  Henseende. 

Saa  De  kjender  ogsaa  til  hine  søvnløse  Nætter,  hvori  man 
slipper  denne  Verden  med  al  dens  Smaahed,  dens  Forvildelser, 
dens  Illusioner,  dens  Forfængelighed,  og  løfter  Tanken  og 
Blikket  opad  i  Frygt  og  Haab.  Nætter,  hvori  vor  Grublen,  vor 
Selvanklage,  vor  Gransken  til  Slutningen  dog  ikke  kommer 
videre ,  end  at  vi  legemlig  og  aandelig  udmattede  ydmj'ge 
banke    paa    Naadens    Port    og     udbryde:     Ak,    Naade!    Naade! 

Vi  have  kun  Dig  at  holde  os  til.  —  Men,  min  kjære  Ven,  lige- 
som der  er  nogle  Mennesker,  der  kun  altfor  let  beroliger  sig 
med  Hensyn  paa  dem  selv,  saaledes  er  der  andre,  der  fortærer 
sig  i  Strengheds  Domme  over  dem  selv;  vi  To  hører  maaske 
til  de  Sidste,  og  jeg  erindrer  nu  et  Ord  af  Martensen,  som  vi 
maaskee  begge  trænge  til  at  høre.  Han  sagde:  »Ligesom  Gud  har 
Medlidenhed  med  Menneskene,  saaledes  bør  Menneskene  have 
Medlidenhed  med  dem  selv.« 

Og  sandelig,  vi  arme  Stakler,  hvis  vi  fødes  belemrede  med 
vore  Forfædres  Feil  og  Lyder,  hvis  maaskee  en  heel  Slægts 
Forvildelser  og  Udskeielser  længe  før  vor  Fødsel  har  opdynget 
ondt  Frø,  der  forplanter  sig  til  os,  og  hæmmer  os,  saavel  legem- 
lig, som  aandelig,  bør  dette  da  ikke  komme  i  Betragtning  for 
hvad  der  kræves  af  os?  Vel  sandt,  ethvert  Menneske  har  at 
kæmpe  mod  dette  sørgeligt  givne  i  vor  Natur,  og  til  denne 
Kamp  maa  der  dog  vist  tages  Hensyn,  om  vi  end  aldrig  ville 
kunne  seire  uden  Naadens  Bistand.  Den  Almægtige  veed  jo, 
hvad  Frø  der  er  nedlagt  i  min  Sjæl,  og  han  vil  da  ikke  for- 
lange det  umulige  af  mig,  ligesaa  lidt  som  han  forlanger,  at  en 
Rose  skal  fremspire  af  et  Tidselfrø,  og  derfor  maa  vi  have 
Taalmodighed  med  os  selv  og  ikke  kræve  det,  hvortil  vi  ingen 
Mulighed  have  i  os. 

Det  er  en  forfærdelig  Tanke,  De  fremsætter,  at  det  Onde,  vi 
begaa,  ikke  kan  udslettes  før  den  sidste  Rest  af  dets  Følger  ere 
udslettede!  Men  denne  Forbandelse,  synes  mig,  maatte  da  falde 
paa  Ophavsparret  til  al  Synd,  Adam  og  Eva,  der  jog  os  Alle  ud 
af  Paradiset,  thi  det  er  jo  deres  Brøde,  vi  Alle  lide  under,  deres 
Natur,  vi  Alle  kjæmpe  med  at  uddrive.  Arven  fra  dem  er  jo 
den,  hvorunder  Menneskeheden  sukker,  ligened  til  Deres  og 
mine  Forældre,  og  igjennem  dem  til  os  selv.  Gud  være  takket, 
at  vi  ogsaa  have  en  Naadens  Arv.  Hvad  nu  den  Arv  angaaer, 
som  De,  min  kjære  Ven,  paastod,  at  De  havde  fra  Deres  Moder, 
Evnen  til  at  udtale  Tanken  i  Versets  Slyngning  og  den  altfor 
aabne  Haand,  da  maatte  vi  vel  alle  prise  os  lykkelige,  om  det 
var  en  saadan  Arv,  vore  Forældre  havde,  igjennem  deres  Natur, 
overført  paa  os.  Hvad  den  første  Arv  angaaer,  da  er  den  skjøn 
og  uskyldig.  Hvad  den  anden  angaaer,  da  er  den  en  af  de 
ædleste   christelige  Dyder.     Vor    Herre   Jesus    har  jo   selv   sagt: 

^alt  hvad  I  gjøre  mod  hine  trænj^ende  og  ulykkelige,  gjøre  I 
mod  mig.«  Hvor  ofte  har  jeg  hørt  andre  omtale,  og  hvor  ofte 
har  jeg  selv  været  rørt  over  den  kjærlige  Rundhaandethed,  som 
De,  min  elskværdige  Ven,  er  i  Besiddelse  af!  Vær  vis  paa,  at 
det  Gode,  som  kommer  fra  et  varmt  og  kjærligt  Hjerte,  sees  af 
det  store  Hjerte,  der  engang  skal  dømme  os  Alle.  O,  De  har 
intet  at  klage  over!  Kommer  nu  hertil,  at  De  i  Deres  Kald  som 
Læge  fuldtud  har  udviklet  de  Evner,  Gud  gav  Dem,  at  De  ofte 
har  reddet  mangt  et  Menneskeliv  —  jeg  regner  mit  eget  med  i 
deres  Tal  —  uden  Hensyn  til  anden  Fordel  end  den  Glæde, 
trofast  at  hjelpe  og  trøste  den  Lidende,  da  siig  Dem  selv  disse 
trøstende  og  beroligende  Ord:  Jeg  har  gjort  mit  Dagværk 
afydersteEvne. 

Ja,  min  kjære  Ven,  Deres  Digt  har  givet  mig  meget  at 
tænke  paa  ved  Dag  og  ved  Nat,  naar  Søvnen  ikke  har  villet 
indfinde  sig.  Tanker  ere  opstaaede,  som  det  her  vilde  være  for 
vidtløftigt  at  nedskrive.  Havde  De  hørt,  hvor  ofte  min  kjære 
Heiberg  omtalte  Deres  ædle,  trofaste,  uegennyttige  Natur,  jeg 
troer  vist,  at  De  vilde  følt  Glæde  herover.  Ak,  jeg  kjender  det 
Suk,  vi  ofte  udstøde  over  os  selv,  hvorledes  vi  synes,  at  meget 
kunde  og  burde  være  anderledes,  men  da  er  det,  at  vi  maa 
have  lidt  »Taalmodighed«  med  os  selv,  og  huske  paa  vor  syn- 
dige Natur,  der  sukker  over,  ikke  at  kunne  befries,  saalænge 
Legemets  Elendighed  hæmmer,  standser  og  trykker  os  ned. 
Men  naar  denne  elendige  Larve  brister  —  da  —  ja  Overgangen 
bliver  maaskee  haard  og  streng,  men  den,  der  af  Hjertet  tørster 
og  sukker  efter  det  Gode,  det  Høieste,  maa  tilsidst  møde  det, 
og  hvile  i  det. 

Altsaa  ville  vi  søge  at  være  trøstige  og  taalmodige,  bære 
den  korte  Tid,  vi  Begge  endnu  har  at  vente,  før  vi  møde  Ro, 
Skjønhed  og  Harmonie,  men  fremfor  Alt  den  fulde  Sandhed. 
—  Tag  imod  disse  Linier  fra  en  Veninde,  der  ikke  har  isinde 
at  prædike  for  Dem,  den  Ældre,  den  mere  Erfarne.  De  ere 
udsprungne  af  min  Hengivenhed,  min  Taknemmelighed,  min 
Ærbødighed  for  den,  der  i  Livets  Aften  grubler  over  sig  selv 
og  Livet  efter  dette,  hvori  vi   nu  færdes. 

WILHELM  CONRAD  HOLST. 

1807—98. 

TIL  PUBLIKUM. 
[1838,  5.  Januar].  [10] 

Ikke  uden  høi  Grad  af  Indignation  kan  Nogen,  der  kjender 
Forholdene  lidt  nøiere,  end  Publicum  kan  kjende  dem,  læse 
Hr.  Dr.  Ryges  sukkersøde  Himmelbrev*),  fuldt  af  Kys  og  Kjær- 
lighed, til  Hr.  Instructeur  Lindgreen;  thi  skjøndt  de  have  vandret 
25  Aar  sammen  paa  Kunstnerbanen,  er  denne  varme  Broder- 
følelse dog  neppe  4  Uger  gammel  og  man  kan  her  passende 
anføre  Stærkodders  Ord:  »Sæt  Din  Elskov  paa  Din  Veierhane^ 
der  dreier  sig  ved  mindste  Vind.«  Jeg  vil  ikke  gaae  i  Detail 
om  Hr.  Dr.  Ryges  Adfærd  i  denne  Sag,  men  overlade  til  Pub- 
cum  selv  at  bedømme  om  det  var  passende  at  offentliggjøre, 
hvad  der  med  faa  Ord  hiin  Aften  blev  afgjort  og  hvorom  der 
ikke  burde  tales  mere,  for  ikke  at  fremkalde  Ubehageligheder 
efter  en  Aften,  der,  i  Særdeleshed  af  Theaterpersonalet,  burde 
bevares  i  kjær  Erindring.  At  Personalet  havde  besluttet  efter 
Forestillingen  at  vise  den  højtagtede  og  elskede  Veteran  dets 
Hyldning,  var  jo  desuden  Hr.  Doctoren  bekjendt,  da  han  selv 
deeltog  i  den,  og  derfor  fandt  ikke  Nogle,  men  alle  de  Spil- 
lende det  upassende,  under  Forestillingen,  at  blande  sig 
i  den  Hyldning  som  ene  burde  være  overladt  til  Publicum.  — 
Det  forundrer  mig  ikke  lidet,  at  Hr.  Dr.  Ryge  har  været  saa 
delicat,  ikke  at  offentliggjøre  mit  Navn,  da  han  ganske  har  til- 
sidesat al  Delicatesse  mod  dem,  han  antager  at  have  været 
af  hans  Mening;  og  jeg  tilstaaer  derfor  selv,  at  jeg  er  den,  der 
hiin  Aften  var  saa  usømmelig  meest  at  opponere  imod  hvad 
jeg  fandt  »usømmeligt«  af  Hr.  Doctoren,  og  at  jeg  betjente  mig 
af  de  af  ham  citerede  Ord:  at  fralægge  mig  Deel  deri.  At  »den 
Idee,  hans  Hjerte  havde  født«  vilde  været  en  Uartighed  mod 
Publicum  er  vist,  og  at  den  vilde  været  en  Ubehagelighed  for 
Hr.  Instructeur  Lindgreen  kunde  der  vist  heller  ikke  være  nogen 
Tvivl  om;  af  disse  Grunde  satte  jeg  mig,  saavel  som  Flere,  saa 
kraftig  imod  dem  som  muligt.  —  Hvad  Hr.  Doctorens  Uartighed, 

*)  Jvfr.  Brevene  fra  Dr.  Ryge  af  Vi  og  "/i  1838. 

i  Slutningen  af  Brevet,  mod  hans  Kunstfæller  angaaer,  da  for- 
undrer Publicum  sig  sikkert  høiligen  derover,  hans  Kunstfæller 
have  alt  i  mange  Aar  ikke  forundret  sig  over  at  høre  Sligt  af 
Hr.  Dr.  Ryge. 

TiL  KGL.  SKUESPILLER,   Dr.  med.  RYGE. 
[1838,  18.  Januar].  [11} 

Herr  Dr.  Ryge ! 

De  har  til  Motto  for  Deres  Commentar  valgt  Hakon  Jarls  Ord: 

Man  hører,  at  Du  est  en  Yngling,  Olaf! 
Kaadmundethed  og  Overmod  er  det, 
Hvormed  Din  Alder  melder  sig. 

Hvorfor  har  De  udeladt  Hakons  følgende  Ord: 

See  mig  i  Øiet,  Olaf!  og  betragt  min  Pande! 
Har  Du  hos  Trælle  fundet  sligt  et  Blik? 
Og  finder  Du,  at  Feighed  og  at  Lumskhed 
Har  smaaligt  foldet  denne  Pandes  Rynker  — ? 

Frygtede  De  for  Anvendelsen? 

Den  overmodige  Tone,  hvori  De  taler  i  Deres  Commentar^ 
havde  jeg  ventet  efter  at  have  hørt  Deres  Yttring  iforgaars  paa 
Theatret:  »Man  skal  kue  Ungdommen.«  Men  det  lykkes  Dem 
ikke,  Herr  Doctor!  ...  De  siger,  at  jeg  er  Dem  Beviser  skyldig 
for  hvad  jeg  har  sagt;  frygter  De  da  ikke  for  at  see  »den 
gamle  Sang«  blive  offentliggjort?  Nu  vel.  De  skal  faae  Beviser. 
Min  Pligt  gjør  i  disse  Dage  Krav  paa  al  min  Tid;  men  jeg 
skal  ikke  lade  Dem  være  i  Uro  længer  end  høist  nødvendigt. 

1838,  30.  Januar.  [121 

Hr.  Doctor  Ryge! 
Min  Tid  tillader  mig  nu  at  opfylde   mit   Dem   givne  Løfte : 
at  fremføre  de  Beviser  imod  Dem,    over   hvis  Savn  De  har  be- 
klaget Dem. 

At  det  ikke  vil  falde  mig  vanskeligt,  derom  vil  Ingen  tvivle,^ 
der  har  staaet  i  Berørelse  med  Dem;  thi  fra  den  30*^  November 
1816,  da  De,  ved  Deres  haa  ndgribelige  Mangel  paa  den 
Humanitet,  som  De  offentlig  viser  Sympathi  for,   foranledigede. 

at  Theatret  blev  lukket,  og  indtil  den  seneste  Tid,  har  De  saa 
troligen  arbeidet  paa  at  give  Enhver,  der  har  havt  det  Uheld  at 
staae  i  Forhold  til  Dem,  Leilighed  til  at  samle  saadanne  Be- 
viser, at  man  kun  maa  forundres  over,  at  De  fordrer  dem 
fremsatte. 

De  maa  dog  vel,  hvor  høit  De  end  anseer  Dem  for  at  staae 
over  Deres  Kunstfæller  i  Kundskaber,  Evner  og  Livskraft,  til- 
staae,  at  der  i  det  Hele  iblandt  Deres  Kunstfæller  hersker  en 
Tone,  der  er  saa  skarp  contrasterende  imod  den,  der  er  Dem 
egen  —  og  som  klarest  aabenbarer  sig  i  Deres  berømte  Trudsel 
imod  Damer,  at  De  vilde  slaae  imellem  dem  med  Hunde- 
pidsken  —  at  De  aldrig  kan  tvivle  om,  at  Deres  Adfærd  mod 
Personalet  maa  være  og  længe  vil  blive  i  saa  frisk  Minde,  at 
den  tilfredsstillende  kan  bevidnes  og  at  De  ligesaalidt  kan  frem- 
føre noget  mod  saadanne  Beviser,  som  imod  de  haarde  Sand- 
heder,   der   blev  Dem  sagt   i  Kjøbenhavnsposten    for  Oct.  1832. 

Fra  flere  Sider  er  jeg  imidlertid  bleven  anmodet  om,  ikke 
at  berøre  specielle  Tilfælde.  Jeg  vil  derfor  kun  —  da  jeg  ikke 
agter  at  commentere  deres  Commentar,  hvori  Tonen  er,  som 
om  De  tiltalte  en  forfalden  Viinhuusgjæst  og  ikke,  som  Tilfældet 
virkelig  er,  omvendt  —  for  at  Ingen  skal  tro,  at  jeg  har  gjort 
Dem  Uret,  aabne  Dem  en  Vei  til  den  fuldstændigste  Satisfaction: 
Kan  De  fremlægge  en  Erklæring,  hvori  blot  sex  brave,  ret- 
skafne Mænd,  blandt  de  Mangfoldige,  De  i  Deres  25  Aars  Em- 
bedstid  har  staaet  i  Forhold  til  ved  Theatret,  forsikkre,  at  De 
ikke  har  tilsidesat  den  Ærbødighed  De  skylder  Deres  Overmænd, 
og  den  Humanitet  De  skylder  Deres  Undermænd;  at  De  aldrig 
ved  Brutalitet  har  forbittret  Personalet  dets  Tilstedeværelse  paa 
Theatret;  at  De  har  behandlet  Forfattere,  der  have  været  til- 
stede paa  Theatret  ved  Prøverne  paa  deres  Stykker,  med  den 
Høflighed  og  Delicatesse,  de  ubetinget  kunde  fordre,  kort,  at 
Deres  Kunstfæller  i  Almindelighed  anseer  Dem  som  en  human 
og  velvillig  Mand,  da  skal  jeg  sandelig  baade  off'entlig  og  privat 
gjøre  Dem  den  Afbigt,  jeg  da  vil  erkjende  at  være  Dem  skyldig 
og  som  vist  ikke  skal  blive  mindre  eclatant  end  den.  De  for  en 
halv  Snees  Aar  siden  maatte  gjøre  en  bekjendt,  agtet  Skue- 
spiller. 

At    Tonen    i   Dette    ligesaalidt    vil    behage  Dem,    som   i    mit 

første  Inserat,    derom    er  jeg    overbeviist;    thi  Enhver  veed,    at 

Sandhed    vil    De   ikke    gjerne    høre    og   hidtil    har  De,  ved   den 

Tone,    De   har   troet   bør   være  Embedsmanden   egen,  vidst   at 
overdøve  Sandhedens  Røst. 

TIL  ETATSRAAD  EDVARD  COLLIN. 

[c.  1880].  fl3] 

. . .  Intet  Sted  passer  bedre  Ordene  »Sandhed  med  Modifika- 
tioner«, en[d]  naar  man  læser  Halvdelen  af  4*^^  og  5*®  Deel  af 
Overskous  Theaterhistorie,  thi  hans  lave  Sjæl  afspeiler  sig  gan- 
ske i  den  Maade  han  omtaler  Mennesker  og  Forhold:  Den  der 
ikke  kan  eller  vil  give  mig  Penge,  rakker  jeg  til,  og  har 
Een  eller  Anden  engang  saaret  ham,  da  søger  han  enhver  Lei- 
lighed  til  at  hævne  sig.  Jøden  i  Østergade  og  Vestergade  er  en 
Hævn,  og  da  han  fik  sine  eller  sit  Ønske  sat  igjennem  hos 
Vedkommende,  da  skrev  han  »Vor  Tids  Mennesker«  med  en 
skikkelig  Jøde.  Ærgerligt  er  det  for  den,  der  har  seet  og  hørt 
Alt,  hvad  der  [skete]  i  de  Aar,  fra  1827  til  Christian  den  S^^^ 
Død,  skal  uden  Modsigelse  lade  Overskous  af  lavt  Nid,  ned- 
skrevne Fordreielser  af  Sandheden  gaae  over  til  Efterverdenen 
som  noget  Paalideligt,  jeg  kunde  skrive  en  heel  Bog  af  Mod- 
sigelser. Men  jeg  glemmer  Deres  Spørgsmaal,  ved  at  saameget 
stormer  ind  paa  [mig],  naar  jeg  tænker  tilbage  paa  den  svundne 
Tid. 

Nu  til  Sagen ! 

Dr.  Ryge,  Nielsen,  Stage  og  lille  Vindsløv,  vilde  alle  være 
Instructeurer  og  hvorfor?  —  Overskou  taler  om  Gagen  —  nei, 
ganske  simpelt  fordi  den  ene  ikke  kunde  taale,  at  den  anden  blev  det, 
og  hver  især  havde  gjærne  offret  Penge ,  blodt  for  at  forhindre  den 
eller  de  andre  fra  at  blive  det,  saaledes  er  Theaterfolk!  Nielsen 
havde  indstrueret  Hanne  Påtges  i  Præciosa  og  derved  paadraget  sig 
Rahbecks  Vrede,  da  det  var  Mad.  Andersens  Rolle,  som  efter  hans 
Formening  ingen  Anden  kunde  spille.  Ryge  havde  indstrueret  mig 
hele  Sommeren  [18]28,  og  da  disse  Debuter  vare  løbne  saa  hel- 
dige af,  troede  Holstein,  at  Ryge  og  Nielsen  havde  en  Slags 
Ret  til  at  blive  fremhævede  ved  Instructeurtitlen.  Deres  Fader 
protegerede  Carl  Vindsløv  og  tildeels  Stage,  den  Første  med 
fuld  Føie,   da  han  var  en    udmærket  tænksom  Skuespiller,   der 

vistnok  havde  kunnet  aabne  Hjernekisten  paa  een  eller  anden 
Elev,  som  havde  Noget  under  Laaget,  men  hans  Pirrelighed  og 
hæftige  Sind  vilde  snart  have  gjort,  at  Eleverne  vare  løbne  fra 
ham,  og  jeg  sagde  til  ham,  da  han  fortalte  mig,  at  han  vilde 
søge  om  at  blive  Instructeur:  »Saa  døer  Du  da  10  Aar  før 
Tiden«,  thi  der  er  Intet  der  saaledes  kan  tage  paa  et  Menneske 
som  Instruction  af  en  Klodrian,  og  det  er  dog  største  Parten  af 
dem,  som  mælde  sig. 

Da  nu  Nielsens  Ansættelse  blev  foreslaaet  af  Cheften  (!)  i  For- 
ening med  Olsen,  var  naturligviis  Deres  Fader  og  Rahbeck  der- 
imod, og  skjøndt  han  jo  kunde  have  sat  Sagen  igjennem  ved 
en  Afstemning,  som  Rahbeck  taler  om  i  Brevet,  idet  Chefen,  hvor 
2  stod  mod  2,  havde  dobbelt  Stemme,  saa  lod  han  af  Hensyn 
til  sine  2^^  Colleger  dog  Sagen  falde.  Overskou  gjør  ham  nu  i 
sin  Historie  til  en  rigtig  Intrigant,  og  det  var  han  ikke,  og 
duede  han  heller  ikke  til  at  være.  Det  var  Manthei,  til  hvem 
Nielsen  strax  løb,  da  han  var  bleven  Directeur,  der  optog  Sagen 
og  satte  den  igang,  og  da  Cheften  saa  syntes,  at  der  blev  gjort 
en  Skuespiller  som  Ryge  Uret,  hvis  han  ikke  ogsaa  blev  det, 
udvirkede  han  den  Sidstes  Udnævnelse  .... 


FREDERIK  LUDVIG  HØEDT. 

1820—85. 

TIL  KGL.  SKUESPILLER  MICHAEL  WIEHE. 

1849,  20.  Juli.  [14] 


Kjære  Michael! 


Af  Nyheder  kan  jeg  fortælle  Dig,  at  Heiberg  er  Theater- 
directeur,  og  at  Kammerherre  Falbe  er  pludselig  død. 

Heibergs  Udnævnelse  er  endnu  ikke  officiel;  men  jeg  veed 
det  af  paalidelige  og  velunderrettede  Folk  (E.  Weis).  Det  skal 
isaafald  være  Heibergs  Mening  at  tage  Arnesen  med,  som  en 
Slags  Medhjælp.  Tiltrods  for  hvad  Heiberg  har  sagt,  saa  vel 
til  Dig,  som  mange  Andre,  har  han  meget  ivrigt  attraaet  denne 
Post.     Cultusministeren    skal    have   gjort   ham    det   Spørgsmaal, 

om  han  ogsaa  troer  sig  istand  til  at  befatte  sig  med  den  prac- 
liske  Deel  af  dette  Embede,  hvortil  han  uden  videre  skal  have 
svaret  Ja.  Johan  Ludvig  har  dog  altid  været  en  stor  Diplomat. 
Ja,  hvad  man  i  Ungdommen  nemmer  o.  s.  v. 

Falbe  er  ionsdags  gaaet  tilsengs  af  en  Forkjølelse,  og  itorsdags 
er  han  død.  Hvad  er  Livet.  Lev  vel,  til  vi  sees  ....  Nielsen 
veed  endnu  ikke  Noget  om  Heibergs  Udnævnelse.  Hvorledes 
vil  det  gaae?  Naar  han  blot  ikke  gaaer  samme  Vei  som  Falbe 
og  saamange  andre  gamle  Militaire  i  disse  sørgelige  Tider.  Men 
Herregud!    Den  Vei  skal  vi  jo  Alle  .... 

Silkeborg,  [1849,  Oktober].  [15] 

*   Min  kjære  Mikkel! 

Tak  for  Dit  Brev.  Da  jeg  saae  Størrelsen,  blev  jeg  ganske 
blød  om  Hjertet  ved  Tanken  om  de  Lidelser,  Din  Stakkel  har 
gjennemgaaet,  førend  Du  fik  dette  Foster  bragt  til  Verden. 

Jeg  har  det  ganske  som  sædvanlig. 

Med  Hensyn  til  Valgene  kan  jeg  endnu  ikke  sige  nogetsom- 
helst  bestemt.  Der  var  forleden  Dag  et  Prøvevalg  i  Hinge. 
Bruun  stillede  sig  ikke,  men  anmeldte  igjennem  Pastor  Lind- 
hart, at  han  kom  paa  Valgdagen.  Derimod  stillede  der  sig  en 
anden  Candidat  —  Du  gjætter  neppe  hvem:  Hans  Høiærværdig- 
hed  Provst  Wulff  i  Levring,  den  samme  Mand,  som  opfordrede 
mig  til  at  stille  mig  imod  Bruun  iQor. 

Han  havde  hørt,  sagde  han  mig,  at  Bruun  ingen  Stemmer 
vilde  faae,  og  han  havde  derfor,  efter  adskillige  Venners  Op- 
fordring, besluttet  sig  til  at  stille  sig,  »for  at  jeg  ikke  skulde 
staae  alene«.  Dersom  man  kan  troe,  hvad  Bønderne  sige,  faaer 
Hans  Høiærværdighed  ikke  en  eneste  Stemme  udenfor  sit  eget 
Sogn,  hvoraf  jeg  imidlertid  har  over  Halvparten.  Bruun  faaer 
ikke  heller  mange  Stemmer,  efter  hvad  man  siger.  Det  [er] 
Bønderne  en  haard  Torn  i  Øiet,  at  han  har  bidraget  til  at  ude- 
lukke dem  fra  Landsthinget  ved  at  stemme  for  det  Bruun-Jesper- 
senske Forslag  til  det  modificerede  Landsthing;  og  han  har 
desuden  ikke  holdt  det  Løvte,  han  gav  dem  ifjor,  om  at  besøge 
dem  og  forklare  dem  sin  Færd  i  Rigsforsamlingen.  Du  seer 
altsaa,  at  jeg  har   alle   mulige  Udsigter;    men    i    den  Henseende 

lader    der    sig    Ingenting   sige    bestemt.     Du    skal    derfor    heller 
ikke  omtale  til  Nogen,  hvad  jeg  her  har  meddelt  Dig. 

Hvad  staaer  der  saa  i  den  Kjøbenhavnspost?  —  Den  gamle 
Drewsen  har  skrevet  herover,  at  jeg  vel  var  saa  klog  ikke  at 
svare;  men  jeg  gad  dog  nok  see,  hvad  der  staaer.  Underskriften 
(En  Vælger  fra  Skanderborg  Amt)  er  forøvrigt  meget  uheldig 
valgt,  eftersom  jeg  slet  ikke  stiller  mig  i  Skanderborg  Amt,  men 
derimod  i  Viborg.  Skaf  Dig  et  Exemplar  af  den  Kjøbenhavns- 
post og  klip  Stykket  ud.  Du  kan  da  enten  flye  det  til  min 
Søster  og  bede  hende  lægge  det  inden  1  sit  Brev,  eller  Du  kan 
selv  skrive  et  Brev  og  lægge  det  der  indeni  —  det  var  naturlig- 
viis  saameget  bedre  .... 

Hvad  jeg  nemlig  meest  savner  herovre,  er  de  confidentielle 
Meddelelser  fra  Helliggeiststrædet,  betræffende  deels  Theatre t, 
og  deels  vore  private  Bekjendtskaber.  Jeg  vilde  give 
meget  for  en  saadan  Aften,  efter  Theen,  paa  Dit  Værelse,  under 
en  jævn  Cigarrøg.  Men  da  dette  Ønske  indtil  videre  maa  op- 
gives, see  saa  var  det  —  forstaaer  Du  —  mit  subsidiære  For- 
slag, at  Du,  men  især  Emilie  (Din)  underrettede  mig  efter  en 
overordenlig  Maalestok  d.  v.  s.  yderst  detailleret: 

^)  om  Theatret;  det  vil  sige,  hvorledes  det  gaaer;  hvorledes 
Heiberg  teer  sig,  d°  Fruen,  d°  Nielsen  o.  s.  v. ;  hvad  de  sige; 
hvorledes  det  gaaer  med  Overskou;  hvad  det  bliver  til  med 
Arnesen;  hvad  Heiberg  mener  om  denne  Post;  om  der  tænkes 
paa  nogen  Theaterskole ;  om  der  tænkes  paa  nogen  officiel 
Theaterdigter  eller  Oversætter  m.  m. 

^)  om  vore  private  Bekjendtskaber,  nærmest  naturligviis  om 
Pigebørnene,  Drengene  ere,  som  bekjendt,  nogle  Afskum; 
hvad  de  sige,  »de  smaa  Bæster«  (Fru  Hall  auctore),  og  endnu 
hellere,  hvad  de  tænke  o.  s.  v. 

'^)  hvorledes  det  gik  med  »Æsthetisk  Sands«,  og  om  det  an- 
det Stykke  af  den  samme  Forfatter  er  mere  bevendt. 
Angaaende  Betalingen  for  »Embedsiver«,  da  kan  Du  hilse 
Heiberg  og  sige,  at  det  vilde  være  mig  kjært,  om  han  vilde 
meddele  Dig,  hvad  han  i  saa  Henseende  fandt  passende.  Jeg 
tvivler  ikke  paa,  at  hans  Forslag  vil  finde  mit  ubetingede  Bifald. 
Hvad  siger  Du  om  Halvdelen  af  hvad  der  vilde  tilfalde  mig, 
hvis  det  var  fuldkommen  originalt,  eller  300^.  eengang  for  Alle? 

Under  200^  vil  jeg  nu  paa  ingen  Maade  have;  saa  vil  jeg 
heller  forære  Theatret  del.  Det  spilles  overalt  i  Jylland  i  denne 
Tid  og  gjør  overalt  megen  Lykke.  I  Aarhuus  Avis  har  Jeg 
læst  en  Opfordring  til  Olsen  om  at  gjentage  det,  da  der  ved 
den  første  F'oreslilling  var  saamange  Folk,  at  en  stor  Mængde 
maatte  gaa  bort  uden   Billet  .... 

TIL  MADAME  EMILIK  WIEHE,  født  THORSEN. 
vSilkeborg,  1849,  November.  [16J 

Endskjøndt  jeg  meget  godt  veed ,  at  et  Brev  er  hævet  over 
enhver  Anke,  saa  kan  jeg  dog  ikke  troe,  at  denne  Sætning  skal 
forstaaes  i  en  saadan  Udstrækning,  at  man  ikke  engang  bør 
rose  et  Brev,  som  man  faaer  fra  en  Ven  eller  en  Veninde.  Er  dette 
Tilfældet,  da  maa  jeg  bede  Dem  undskylde,  kjære  Emilie,  at  jeg 
overtræder  denne  Lov;  thi  del  er  mig  en  Umulighed  at  tilbage- 
holde mine  Lovtaler  over  den  lille  Epistel,  De  for  nogen  Tid 
siden  var  saa  god  at  sende  mig.  Deres  Brev  har  især  eet  For- 
trin, som  jeg  ikke  kan  undlade  at  berøre,  og  det  er  den  for- 
undeflige  Magt,  hvormed  det  minder  om  det  Sted,  den  Plet 
kunde  jeg  sige,  hvorfra  det  er  kommet. 

Da  jeg  læste  det,  havde  jeg  accurat  den  samme  Fornem- 
melse, som  naar  jeg  træder  ind  i  Deres  hyggelige  Stue;  jeg  for- 
sikkrer  Dem,  jeg  kunde  lugte  Blomsterne,  som  staae  paa  Deres 
Bord.  Enhver  Linie  i  Deres  Brev  kan  bevise  min  Paastand, 
men  jeg  vil  nøies  med  at  anføre  3,  men  dem  vil  jeg  ogsaa  have 
Lov  til  at  anføre.  »Er  det  sandt,  siger  De,  at  Rigsdagen  først 
skal  aabnes  ved  Juletid?  Det  var  rigtignok  slemt,  thi  jo  flere 
Blade,  der  falde  af  Træerne  paa  Kirkegaarden,  og  jo  mere  vi 
kan  see  af  Deres  Vindue,  jo  mere  savne  vi  Dem.« 

Jeg  kan  ikke  sige  Dem,  hvorledes  jeg  blev  greben  af  disse 
simple  Ord.  Men  Saameget  er  vist,  at  Helliggeistslrædet,  Kokke- 
gaden,  Kirken,  Efteraaret,  de  gule  Træer,  Deres  Vindue,  mit, 
De,  Michael,  kort  vort  hele  skjønne,  lykkelige  Samliv  stod  med 
Eet  saa  levende  for  min  Tanke,  at  jeg  uvilkaarlig  følte  Lyst  til 
at  løbe  over  Gaden  til  Jer  og  det  forsikkrer  jeg  Dem,  havde 
det  staaet  til  mig,  jeg  havde  i  det  Øieblik  uden  allermindste 
Betænkning  givet  baade  Vælgere  og  Rigsforsamling  en  god  Dag, 
for  engang  igjen  at  have  en  god  Aften. 

See  Michaels  Brev  er  nu  ogsaa  udmærket,  mageløst  paa  sin 
Viis.  Maa  jeg  byde  Dem  en  Mundsmag?  »Veed  Du,  hvad  Nielsen 
tilbød  mig,  da  jeg  sagde  til  Din  Søster,  at  jeg  ikke  kunde  vente? 
Han  tilbød  saamæn  at  tage  Brevet  med  til  mig  paa  Theatret 
iaften  hahahahahahaha!«  Maa  jeg  bede  Dem  lægge  Mærke  til 
dette  »hahahahahahaha«.  Ikke  sandt?  Man  kan  ikke  tænke  sig 
noget  mere  Lyrisk  og  tillige  mere  Primitivt  (Michaelsk).  Hans 
Brev  er  altsaa  mageløst,  men  — ^  det  ovennævnte  Fortrin  har  det 
ikke.  Det  kunde  for  den  Sags  Skyld  ligesaagodt  være  skrevet 
paa  Kongens  Nytorv.  Og  veed  De,  hvoraf  det  kommer?  Det 
kommer  af,  at  han  er  en  Mand,  og  De,  min  lille  Ven,  en  Kone. 
For  Manden  er  hans  Hjem  kun  et  behageligt  Opholdsted,  maa- 
skee  det  behageligste,  han  kjender;  men  der  er  for  ham  ingen 
qvalitativ  Forskjel  paa  hans  Hjem  og  andre  Steder.  For  Qvin- 
den  derimod,  besynderlig  for  Hustruen,  er  hendes  Hjem  al- 
deles forskjelligt  fra  ethvert  andet  Sted,  det  er  en  Deel  af  hen- 
des Liv.  Hvor  hun  gaaer  og  hvad  hun  foretager  sig,  har  hun 
derfor  altid  Hjemmet  med  sig.  Selv  naar  hun  er  ude,  er  hun  i  en 
vis  Forstand  hjemme,  og  naar  hun  skriver  Breve  (og  hun  at 
sige  forstaaer  at  skrive),  føler  man  altid,  at  de  ere  skrevne  i 
hendes  Hjem.  ^ 

For  at  undgaae  Misforstaaelse,  bemærker  jeg  udtrykkelig, 
skjøndt  det  maaskee  er  mindre  galant,  at  ingen  Breve  er  mig 
kjærere  end  Michaels.  Naar  han  vidste,  hvor  glad  jeg  bliver 
blot  ved  at  see  hans  Haand,  vilde  han  udentvivl  føle  sin  Umag 
mere  end  tilstrækkelig  lønnet.  Har  De  læst,  hvad  han  i  sit 
sidste  Brev  skriver  om  mit  Portrait? 

Saaledes  opfatter  kun  Kjærlighed.  Michael  er  dog  den  ene- 
ste Mand,  som  kjender  mig  tilbunds.  Det  forstaaer  sig,  han  er 
ogsaa  den  Eneste,  for  hvem  jeg  aabner  mig  heel.  Hils  ham. 
Det  næste  Brev,  jeg  skriver,  er  til  ham.  Paa  en  Maade  er  jo 
dette  ogsaa  til  ham,  forsaavidt  som  det  er  til  Dem ;  men  dette 
er  dog  1,  til  Dem  og  2,  til  ham;  det  næste  bliver  1,  til  ham  og 
2,  til  Dem. 

I  Anledning  af  Deres  meget  ærede  Spørgsmaal,  om  jeg 
regner  Marianne  med  til  de  Pigebørn,  om  hvem  jeg  vil  have 
noget  at  vide,  undlader  jeg   ikke,    at  give  Dem  det  forbindtlige 

Svar;  Nei.  Ved  Pif^ebørnene  forstaaer  jeg  1,  de  to  tre  elskvær- 
dige Mandfolk,  jeg  holder  af;  2,  ethvert  elskværdigt  Fruentimmer, 
som  holder  noget  af  mig;  og  3,  Iselingepigerne.  Betræffende 
den  anden  Classe,  da  har  det,  som  De  veed,  ikke  saa  meget  at 
sige,  om  Fruentimmeret  ikke  er  saameget  elskværdig  endda, 
naar  hun  blot  er  i  Besiddelse  af,  hvad  der  i  mine  Tanker  er 
saa  smukt  hos  en  Qvinde,  jeg  kunde  fristes  til  at  sige,  saa 
uundværligt,  jeg  mener  Godhed  for  mig.  At  jeg  sætter  Iselinge- 
pigerne i  en  Classe  for  sig  selv,  kommer  af,  at  de  umulig  kunne 
sættes  i  den  første,  og  jeg  veed  ikke  med  Bestemthed,  om  de 
kan  henregnes  til  den  anden.  Naar  Vordingborg  og  Iselingen 
engang  imellem  dukker  op  i  min  Erindring,  da  har  jeg  som  oftest 
en  Følelse,  som  om  jeg  var  gaaet  Iselingen  ligesaa  sporløst  forbi, 
som  Skyggerne  gaae  over  Lærredet  i  en  laterna  magica.  Dette 
Billede  er  forresten  ikke  af  mig  selv,  men  af  Custines  Rusland 
i   1839,  en  Bog,  som  jeg  læser  i  denne  Tid  med  stor  Fornøielse. 

Hvorledes  lever  Frederikke?  Tegner  det  til,  at  hun  snart  vil 
komme  til  lidt  Ro?  Ak,  ak,  ak,  hun  er  mig  kjærere,  end  hun 
troer.  —  Hanne  skriver,  at  Frederikke  forekommer  hende  i  den 
senere  Tid  forfærdelig  ubetydelig.  Frederikke  er  nu  saa  langt 
fra  at  fortjene  dette  Tillægsord,  at  jeg  meget  snarere  vilde  kalde 
hende  den  aandrigste  (at  sige  paa  qvindelig  Viis)  af  alle  vore 
qvindelige  Bekjendte:  hun  elsker  og  elsker  i  Aand  og  Sandhed. 
Men  da  hendes  Kjærlighed  er  Lidenskab,  bringer  hun  Alt,  hvad 
hun  eier,  ind  i  sit  hemmelige  Kammer,  og  da  hendes  Kjærlig- 
hed kun  tør  blomstre  i  det  Skjulte,  maa  hendes  Rigdom  blive 
en  Hemmelighed.  Hun  ligner  en  Gjerrig,  som  bærer  alt  sit 
Guld  paa  Brystet.  For  de  Uindviede  er  han  en  Tigger,  det  er 
kun  hans  Fortrolige,  som  veed,  at  han  er  riig.  Det  er  derfor 
meget  rimeligt,  at  Frederikke  kan  forekomme  Folk  (de  profane) 
ubetydelig;  men  jeg  synes  dog,  at  Hanne  burde  kunne  see  det 
skjulte  Guld,  hun  bærer  ved  sit  Hjerte.  —  Jeg  seer  det;  Skatten 
er  paa  en  Maade  min;  og  dog  er  den  ogsaa  død  for  mig;  thi 
det  Ord,  som  hæver  den,  kan  jeg  ikke  udtale.  Det  er  nu  en- 
gang min  Skjæbne  her  i  Verden.  Jeg  har  Skatte  nok,  men  de 
ere  alle  døde;  jeg  er  en  Millionair,  som  døer  af  Sult.  —  — 

Hils  Madame  Nielsen.  Naar  jeg  ikke  skriver  hende  til,  er 
Grunden  ene  den,   at   hvad  jeg  kunde   skrive,   det   vil  jeg  ikke, 

og  hvad  jeg  vilde  skrive,  det  kan  jeg  ikke.  Hun  maa  derfor 
nøies  med  en  Hilsen,  der  efter  Omstændighederne  siger  Intet 
eller  Alt.  I  dette  Tilfælde  vil  den  sige  saa  meget,  som  saa :  at 
ingen  Adskillelse  kan  skille  mig  fra  hende. 

»Hvor  det  er  morsomt,  siger  De,  at  De  saadan  tør  pluddre 
op  for  mig.«  Kjæreste  Emilie!  jeg  forstaaer  Dem  ikke.  »Tør 
—  pluddre«.  Har  jeg  da  ikke  sagt  Dem  med  de  varmeste 
Ord,  at  det  er  netop  denne  Pludder,  jeg  saa  bittert  savner?  — 
Sludder  —  seer  De  vel  —  Sludder  har  jeg  nok  af,  men  Pludder 
(jeg  taler  i  dette  Øieblik,  som  min  Ven  Foersom)  denne  fine, 
yndige  Pludder,  (med  min  naturlige  Stemme)  [er]  Balsam  for 
saarede  Gemytter  og  bedste  Ret  i  Venskabs  Gjæstebud,  ak,  denne 
Ret  kan  man  ikke  kjøbe,  man  maa  have  den  i  Huset,  og  selv 
isaafald  er  det  en  Ret,  man  kun  tør  byde  sine  intimeste  Venner. 
Derfor  har  jeg  nu  savnet  denne  Ret  i  et  heelt  Fjerdingaar,  i 
et  Huus,  hvor  man  ellers  ingen  Retter  savner,  og  naar  jeg 
tænker  paa,  at  jeg  muligviis  forspilder  mig  den  ogsaa  for  en 
lang  Fremtid,  da  løber  det  mig  koldt  ned  af  Ryggen,  og  jeg 
siger  som  Macbeth,  med  et  rædsomt  Udtryk  i  min  indre  Stemme: 
»Macbeth  har  myrdet  Pluddren!  Derfor  skal  Macbeth  aldrig 
pluddre  meer.« 

Pludr  derfor  op,  kjæreste  Emilie,  inden  de  Dage  komme, 
om  hvilke  vi  sige,  de  behage  os  ikke. 

Bliv  ved,  bliv  ved  at  pluddre,  min  fagre  Troubadour, 

Dit  Ord  er  sødt  som  Frihed,  midt  i  mit  Fangebuur, 

Jeg  skal  ei  Foden  flytte, 

Jeg  skal  bestandig  lytte, 

Til  Pludren  fra  Din  Læbe,  min  fagre  Troubadour. 

TIL  KGL.  SKUESPILLERINDE  MADAME  ANNA  NIELSEN. 
Silkeborg,  1849,  23.  December.  [17] 

...  En  glædelig  Juul  for  Dem  og  alle  Deres! 

Hvorledes  har  Hr.  Nielsen  det?  Jeg  har  læst  i  Aviserne,  at 
han  søger  om  sin  Afsked,  men  har  tillige  bemærket,  at  han  ikke 
har  faaet  den  endnu.  Det  forekommer  mig  ogsaa,  at  har  han 
kunnet  holde  det  ud  under  den  gamle  Direction,  maa  han  ogsaa 
kunne  udholde  det    under   den    nye,    som,    efter   hvad   jeg   kan 

skjønne,  i  en  r()r!);uisen(le  Grad  lif^ner  den  gamle,  naar  jeg  und- 
lager den  l'aniøse  Indstilling  om  Forandring  i  F'orfatlernes 
Honorar,  der  snarere  seer  ud  til  at  skrive  sig  fra  en  gammel 
Aagerkarl,  end  fra  en  gammel  F'orfatter,  og  som  aldrig  kunde 
være  udsprunget  af  et  Hoved,  som  Collins.  Repertoiret  er  ikke 
slet  saa  broget,  men  til  Gjengjæld  synes  det  mig  endeel  kjed- 
sommeligere,  og  det  eneste  Nye  ved  den  nye  Direction,  jeg 
mener  den  Committerede,  gik  jo  af  efter  14  Dages  Forløb,  uden 
at  efterlade  det  ringeste  Spor  eller  det  ringeste  Savn.  Siden  vi 
lale  om  den  nye  Direction,  har  De  læst  H.  Hertz's  polemiske 
Comedie?  Ak,  ak,  ak!  Man  kan  ikke  tænke  sig,  synes  mig, 
nogen  latterligere  Modsætning  end  den  betydningsfulde  F'orm 
(Decorationer,  Forspil,  Efterspil  og  Kattespaser  eller  Parabaser, 
hvad  det  hedder)  og  det  aldeles  ubetydelige  Indhold,  ikke  et 
Ord,  som  man  ikke  har  læst,  hørt  og  selv  sagt  over  100  Gange. 
Og  nu  denne  lapsede,  ligesaa  borneerte,  som  smagløse  Skjenit 
med  Kierkegaard.  Det  skulde  De  virkelig  ikke  have  gjort, 
Hr.  Reiersen !  Derimod  har  jeg  med  stor  Fornøielse  læst  Carl 
Bernhards  nye  Novel[le].  Vel  har  han  i  mine  Tanker  ikke  op- 
fattet Ægteskabet,  som  det  bør,  nemlig  som  et  T  roes  forhold; 
hans  Opfattelse  er,  synes  mig,  nærmest  æsthetisk;  vel  holder  jeg 
ikke  meget  af  Helten  Albert,  der  efter  min  Forstand  har  altfor 
meget  af  en  Modehandler,  og  vel  kan  jeg  ikke  dele  hans  ube- 
grændsede  Sværmeri  for  Hyggelighed;  en  Bolig  bør  efter  min 
Formening  være  beqvem  og  smagfuld,  men  dog  altid  Middel, 
aldrig  Øiemed;  den  maa  altid  have,  synes  mig,  noget  ligegyldigt, 
jeg  havde  Lyst  til  at  sige  Uhyggeligt,  som  minder  Beboeren  om, 
at  han  er  paa  en  Reise,  og  at  hans  egenlige  Hjem  ikke  er  her. 
Men  Bogen  er  med  alt  det  en  god  Bog,  og  fremfor  Alt  en  meget 
underholdende  Bog.  Kan  man  tænke  sig  nogen  kosteligere  Fyr, 
end  Ludvig  Holm?  Han  er  næsten  bedre  end  Møller,  og  det  er 
meget  sagt  —  af  mig.  Hvor  levende  er  han  ikke,  og  hvor 
sand!  Det  maa  gyse,  synes  mig,  i  mangfoldige  Ægtemænd  og 
endnu  flere  Ægtekoner,  naar  de  læse  denne  Skildring.  Men  det 
er  jo  saadanne  Folks  Lykke  og  saadanne  Bøgers  Ulykke,  at 
Ingen  troer,  det  er  om  ham  Historien  fortælles,  men  Enhver 
mener,  den  er  møntet  paa  hans  Nabo. 

Seer   De  Christian  Winther,    saa   hils    ham  fra    mig   og   tak 

ham  for  hans  Morskabsbog.  Han  fortæller  dog  ualmindelig 
ypperlig,  og  »En  Sang«  (Morgenstund  har  Guld  i  Mund)  er 
efter  min  Dømmekraft  et  af  de  allerskjønneste  lyriske  Digte, 
jeg  har  læst.  Som  Digter  er  han  ikke  bleven  gammel,  det 
er  vist. 

Hvad  min  Ringhed  angaaer,  da  har  jeg  det  aldeles,  som 
sædvanlig.  Jeg  er  hverken  syg  eller  rask,  og  bliver  hver  Dag 
magrere.  Men  jeg  trøster  mig  med,  at  der  er  en  Grændse  for 
Alt,  ogsaa  for  Magerhed.  Det,  som  generer  mig  meest  i  saa 
Henseende,  er  at  jeg  snart  ikke  længere  kan  skjule  denne 
Magerhed,  eftersom  mine  Klæder  ere  i  et  græsseligt  Forfald. 
Det  gaaer  mig  snart,  som  Mariebarnet  i  Eventyret:  jeg  har  ikke 
Andet  at  skjule  mig  i,  end  mit  lange  Haar.  Mit  Haar  er  nem- 
lig meget  langt,  af  den  gode  Grund,  at  jeg  ikke  er  klippet, 
siden  jeg  forlod  Kjøbenhavn,  af  den  ligesaa  gode  Grufid,  at  der 
her  paa  Stedet  Ingen  findes,  som  forstaaer  Kunsten.  Drewsen, 
som  ikke  kan  taale  at  gaae  med  langt  Haar,  paagrund  af  sin 
Tilbøielighed  til  Hovedpine,  henvendte  sig  i  den  Anledning  til 
sin  franske  Mester  og  spurgte  ham,  om  ikke  han,  som  forstod 
alt  Andet,  tillige  forstod  at  klippe.  »Certainement«,  var  Svaret. 
Alt  blev  forberedt,  jeg  indfandt  mig,  for  om  muligt  at  fiske  i  rørt 
Vande,  og  Klipningen  begyndte,  langsomt  —  meget  langsomt. 
5 De  maa  undskylde,«  udbrød  nu  Franskmanden,  »om  det  gaaer 
noget  langsomt,  men  det  kommer  af,  at  jeg  aldrig  har  klippet 
før.«  »Merci,«  sagde  Drewsen.  »Adieu«,  sagde  jeg.  Rigtignok 
er  der  ogsaa  en  Maskinkarl,  som  giver  sig  af  med  den  ædle 
Kunst;  men  denne  Mand  er  en  saadan  Radicaler,  at  Knud,  som 
blev  klippet  iQor,  endnu  den  Dag  i  Dag  seer  ud,  som  om  han 
var  klippet  igaar.  Hertil  kommer,  at  han  slet  ikke  er  nogen 
Ven  af  Mediationen;  medens  han  skaller  Nakken,  lader  han  alt 
Sidehaaret  staae. 

See  af  denne  og  mange  andre  Grunde  drages 

Min  Tanke  med  unævnelige  Savn 
Tilbage  til  det  elskte  Kjøbenhavn, 

(Gjengangerbrevene). 

Det  følger  imidlertid  af  min  Stilling,  som  høflig  Gjæst,  at 
min  Længsel   er   stum.     Den    eneste  Maade,    hvorpaa  jeg   giver 

den   Luft,  er  al  jeg  engang   imellem    nynner   del  bekjendle  Vers 
af  »Ødelanden« : 

>Det  er  dog  skrækkeligt  som  Tiden  gaaer, 

Nu  har  jeg  været  her  i  tyve  Aar. 

Det  var  længe,  det  var  længe,  det  var  længe  nok.« 

Naar  Visen  er  ude,  lier  jeg,  lænker  paa  mine  Venner,  sukker 
en  lille  Smule,  og  gjenlager  saa  Halvsagte,  som  et  indre  Echo: 
>nel  var  længe,  del  var  længe,  del  var  længe  nok.« 

Under  Gjenlagelsen  slemmer  Christian  som  oftest  i  med,  er 
Drewsen  tilstede,  secunderer  han,  og  Malle  spørger:  »Hvoraf  er 
nu  den  Vise?«  —  »Af  Ødelanden.«  —  »Den  vil  vi  ved  Gud  see, 
naar  vi  komme  til  Kjøbenhavn.«  -  »Ja  vel,«  raabe  Alle.  —  — 
»Gid  vi  var  der,«  tænker  Deres  etc. 

TIL  EMILIE  OG  MICHAEL  WIEHE. 
Silkeborg,  1849,  27.  December.  [18] 

Goddag,  kjære  Venner!  Glædeligt  Nylaar!  —  »Tak!  Iligemaade. 
Kom  og  sid  ned  og  faae  en  Kop  Caffe!«  —  Tusind  Tak,  kjære- 
ste  Emilie;  Vor  Herre  kjender  Villien;  men  desværre,  det  er 
mig  ikke  muligt.  Derimod  vilde  jeg  foreslaae  Dig,  kjære 
Mikkel,  at  gaae  en  lille  Tour.  Du  kan  gjøre  det  uden  aller- 
mindste Uleilighed.  Du  kan  godt  beholde  Din  Slobrok  paa;  thi 
der  er  Ingen,  som  seer  os.  Jeg  skal  nok  efter  Sædvane  føre 
Ordet;  ja  Du  behøver  ikke  engang  at  flytte  Dine  Fødder,  naar 
Du  blot  vil  være  saa  god  al  bevæge  Din  Phanlasie. 

Dersom  Du  da  ikke  har  noget  derimod,  vil  jeg  foreslaae 
Dig  at  gaae  lidt  over  til  Silkeborg.  Du  kjender  jo  Egnen;  den 
er  ikke  saa  gal,  og  een  Fordeel  har  den  ialfald,  nemlig  den,  al 
den  er  saa  godt  som  eens  baade  Sommer  og  Vinler.  Naar  del 
ikke  var  slet  saa  koldt,  og  man  kunde  blæse  del  lette  Riimlag 
bort,  kunde  man  godt  antage,  vi  endnu  vare  i  Sept.  Maaned. 
Her  seer  Du  Drewsens  Huus,  Palaiel  som  del  kaldes,  aldeles 
uforandret,  naar  jeg  undlager,  al  Verandaen  har  faael  Vinduer. 
Del  aabne  Vindue  der  paa  første  Sal,  del  Iredie  fra  Venstre,  er 
mit,  fra  det  har  jeg  nu  hver  Morgen  i  6  Maaneder  forgjæves 
søgt  efter  Helliggeistslrædet  og  lo  kjære  Ansigter.  ~  Der  ligge 
Fabrikerne,  ligeledes  uforandrede.  De  Stolper  og  umalede  Bræder, 

Du  kan  see,  ere  Begyndelsen  til  el  Plankeværk,  hvormed  Fabrik- 
herren vilde  indelukke  sine  Skatte  for  næsvise  Fremmede  og 
udelukke  de  dovne  Arbeidere,  som  komme  efter  at  F'abrikklokken 
har  ringet.  Her  ligger  Slottet.  Den  lille  Dame,  som  sidder  i 
Vinduet  er  Fru  Bindesbøll,  Forvalterens  unge  Kone.  Herren 
selv  staaer  henne"^  ved  Stalden  i  lang  Morgenfrakke,  Kaskjel, 
Trætøfler  og  en  lang  Pibe  i  Munden.  Saavidt  jeg  kan  see,  taler 
han  med  sin  rødhaarede  Karl,  og  Samtalens  Gjenstand  er  uden- 
tvivl den  Grævlinghund,  som  staaer  ved  Siden  af,  den  gamle 
Feibusk,  den  grimmeste  Hund  i  hele  Kongeriget.  Ærbødige 
Tjener,  Frue!  Tag  Din  Hat  af,  Mikkel,  og  hils  paa  Fru  Bindes- 
bøll, hun  nikker  til  os,  saa  kan  Du  med  det  Samme  betragte 
hendes  lille  Pige,  som  hun  holder  paa  Armen,  en  Halvaars 
Unge  med  et  Par  Kinder,  saa  røde,  som  to  Granatæbler,  og 
altid  leende,  ligesom  Faderen.  Her  seer  Du  Kjøbstaden,  aldeles 
uforandret.  Det  lille  Huus,  Du  kan  see  derinde  mellem  Træerne 
paa  den  anden  Side  Marken,  det  er  Marienlund.  Der  boer 
Skovrideren,  Kammerjunker  Svanenskjold,  en  Broder  til  Madame 
Nielsens  Svanenskjold,  Gancelliraaden  i  Løgstøer.  Du  kan  ikke 
see  det,  ja  det  kan  ogsaa  være  det  Samme;  thi  der  er  ikke 
meget  ved  Huset,  og  Familien  holde  vi  ingen  Omgang  med. 

»Men  hvem  omgaaes  I  da«? 

Del  skal  jeg  sige  Dig.  Det  er  ikke  mange,  og  altid  de 
samme.  Hr.  Drewsen,  Fru  Drewsen,  Johanne,  Christian,  som  nu 
er  i  stadig  Bedring,  den  nye  Fabrikdirecleur,  Monsieur  Planche, 
Frøken  Bramsen,  som  er  her  i  Besøg  siden  Novbr.  Decbr.  (?) 
Maaneds  Begyndelse,  Hr.  Bindesbøll  med  Frue,  den  gamle  Coll- 
strup,  Toldassistent  Dræbye,  og  Huuslæreren  hos  Svanenskjolds, 
den  unge  Hr.  Andresen.  Befolkningen  er  desuden  i  disse  Dage 
forøgel  med  Valdemar  Drewsen,  som  skal  oplæres  til  Mester,  og 
Hr.  Lieulenant  Wiehe,  som  kom  Dagen  før  Juleaften  og  reiser 
igjen  d.  3^'^  Jan.  Af  disse  vil  jeg  ikke  omtale  de  6,  nemlig 
Hr.  I).,  Malle,  Johanne,  Christian,  Waldemar  og  Johan,  fordi  Du 
kjender  Dem;  de  ere  aldeles  uforandrede,  naar  jeg  undtager 
Johan,  som  er  bleven  noget  fornemmere  og  pirreligere,  siden 
han  er  bleven  Lieulenant.  I  det  samme  Øieblik,  han  Iraadte 
ind  af  Døren,  underrettede  han  os  om,  at  han  for  at  tilbringe 
Julen  her  havde  gjort  Afkald  paa  en  Masse  Selskaber   f.  E.  hos 

Kammerherre  Bretton,  Kammerraad  Morville  o.  s.  v.  Kammer- 
herren udtalte  han  meget  langsomt  og  meget  tydelig.  Af 
Kammer raaden  derimod  slugte  han  Enden,  saaledes  at  en 
mindre  opmærksom  Tilhører  ogsaa  kunde  tage  ham  for  en 
Kammerherre.  De  2,  Collstrup  og  Frøken  Bramsen  vil  jeg  ikke 
omtale,  fordi  det  neppe  kunde  interessere  Dig  at  kjende  Dem 
nøiere,  end  Du  allerede  gjør.  Bindesbølls  er  et  Par  gemytlige 
Folk,  hos  hvem  man  med  Fornøielse  kan  tilbringe  en  Timestid. 
Der  staar  saaledes  kun  tilbage  at  presentere  Dig  de  3  aldeles 
ubekjendte  Størrelser,  Dhrr.  Planche,  Dræbye  og  Andresen.  Planche 
er  en  halvgammel  Franskmand,  snarere  lille  end  høi,  skallet  og 
et  halvt  udvoxet  graat  Skjæg.  Han  er  som  alle  Franskmænd  godt 
klædt  og  meget  høflig.  Efter  hvad  jeg  hører  saavel  af  ham  selv, 
som  af  Drewsen,  er  han  en  meget  duelig  Papiirmager,  men  er 
forresten  noget  vidtløftig  og  tilbøielig  til  at  forklare,  hvad  Enhver 
veed.  I  sin  Livsanskuelse,  sine  Raisonnementer  og  sin  hele 
Dannelse  minder  han  om  Hoppe  (Dandseren). 

Dræbye  er  en  forhenværende  Kjøbenhavner  Løve  af  anden 
Rang.  Som  Dreng  gik  han  i  Fredericia  Skole,  slog  sin  Lærer 
paa  Øret  og  gik  ud  af  Skolen,  kom  til  Kjøbenhavn,  blev  ansat 
i  Toldkammeret  og  er  nu  Assistent  paa  Silkeborg.  Middelhøide, 
og  stærkt  bygget,  uden  at  være  svær.  Hans  almindelige  Dragt 
er  sort  Frakke,  sorte  Beenklæder,  grøn  Vest  med  Guldsnore, 
do.  Kaskjet,  og  en  laadden  Overfrakke  af  samme  Slags,  som 
Prof.  Heibergs. 

Ansigtet  er  ganske  kjønt,  han  ligner  noget  Caroline  Nielsen, 
men  meget  rødt,  hvad  der  gav  Fru  Beutner  Anledning  til  den 
Vittighed,  at  han  saae  ud,  som  om  han  havde  staaet  paa 
Hovedet  i  et  Fad  Rødgrød.  I  Gang  og  Holdning  ligner  han  en 
Mihtair.  Han  spiller  fuldendt  Billard,  er  stærkt  passioneret  for 
det  smukke  Kjøn,  slaaer  Egeborde  itu  med  Knoerne  og  bander 
~  hans  Yndlingseed  er  Fanden  støde  mig.  Han  er  forresten 
en  fidel  Fyr,  altid  med  til  en  Bolle  afbrændt,  og  saavidt  jeg 
kjender  ham,  redelig  imod  Mænd.  Imod  mig  har  han  altid 
været  meget  forekommende  og  en  af  dem,  som  har  skaffet  mig 
de  fleste   »Stemmer«. 

Andresen  er  en  lille  Fyr  med  småle  Skuldre  og  langt  Haar, 
21   å  22   Aar   gammel.     Han    er   Seminarist,    men    har    en    god 

Forstand  og  ualmindelig  Hjertedannelse.  Han  har  erklæret 
Talent  for  Musik  og  spiller  paa  flere  Instrumenter.  Som  Du 
maaskee  allerede  har  sagt  Dig  selv,  minder  han  om  Eduard 
Helsted.  Han  er  ligesom  Eduard  meget  elskværdig,  men  af  et 
meget  bedre  Humeur.  Uagtet  han  næsten  altid  taber  i  Spil, 
leer  han  i  eet  væk7  og  hans  Latter  er  næsten  smittende.  Andresen 
er  naar  alt  kommer  til  alt  den  af  Silkeborgerne,  jeg  holder  meest 
af,  Familien  naturligviis  undtagen.  Den  ene  Dag  gaaer  aldeles 
som  den  anden.  Man  staar  op  Kl.  10—11,  drikker  The,  Kaffe, 
Chocolade  o.  s.  v.,  spiser  til  Middag  Kl.  3  a  4,  Kl.  8  drikker  man 
The,  og  nu  blive  Damerne  i  Dagligstuen  og  tilbringe  Resten 
med  at  samtale  eller  —  hvad  der  er  almindeligere  —  Roman- 
læsning, medens  alle  Herrerne  gaae  ind  i  Drewsens  Værelse 
og  spille,  i  Førstningen  l'hombre,  i  den  senere  Tid  Lotteri.  Da 
Lotteri  kjeder  mig,  spiller  jeg  i  Almindelighed  ikke  med,  men 
ligger  paa  Sophaen  med  en  Pibe  eller  Cigar  i  Munden  og 
tænker,  under  et  stadigt  Accompagnement  af  2,  55,  59,  82,  3, 
5,  46,  87,  Svanehalsen  (22),  Frokost  paa  Gaiathea  (27),  Pinden 
(1),  Rullepølserne  (88),  Op  og  ned  (69)  o.  s.  v.  o.  s.  v.  Den 
øvrige  Tid  af  Dagen  spadserer  jeg  lidt,  læser  lidt,  skriver  lidt 
og  taler  lidt,  men  tænker  destomere.  Mit  Liv  er  saaledes  meget 
eensformigt,  men  det  er  jevnt  og  fredeligt,  og  alle  Mennesker 
ere  gode  imod  mig  og  holde  tilsyneladende  meget  af  mig,  hvad 
der  forresten  ikke  er  mere,  end  jeg  fortjener;  thi  jeg  er  uden 
at  rose  mig  selv  meget  elskværdig,  det  vil  sige,  mild  og  god  og 
aldrig  gnaven,  men  i  Regelen  stille.  Saavidt  jeg  kan  dømme 
selv,  har  jeg  forandret  mig  endel  i  dette  Halvaar.  Mit  oprinde- 
lige Væsen  er  traadt  stærkere  frem,  og  jeg  er  som  en  Følge 
heraf  til  daglig  Brug  meget  alvorlig.  Naar  man  engang  imellem 
beder  mig  om  at  synge  en  af  mine  gamle  Viser,  saa  efter- 
kommer jeg  vel  Opfordringen,  men  det  koster  mig  formelig  An- 
strængelse;  sommetider  kan  jeg  næsten  ikke  huske  Ordene.  Jeg 
begriber  ikke,  at  der  har  været  en  Tid,  da  jeg  sang  disse  Viser 
med  Lyst,  for  ikke  at  sige  Begeistring. 

Jeg  har  Ingenting  skrevet  herovre,  men  jeg  har  samlet 
mig,  og  lader  Gud  mig  leve  i  den  nødvendige  Tid,  skal  jeg  med 
hans  Hjælp  vise  »illi  balatrones«,  som  altid  ere  avindsyge  paa 
mig  og  altid  gaae  i   Rette  med  mig,  at  jeg  ikke  af  Naturen  har 

faaet  en  maj^elif?  Aand  (umbratile  ingenium),  der  blot  kryber 
om  imellem  det  lave  Krat  og  Buskværk,  men  et  Vid,  som 
svinger  sig  op  til  Fædrelandets  Olymp,  over  Laurbær-  Ege- 
Cedertræer.  (Af  et  Brev  fra  Griffenfeld  til  Gunde  Rosenkrands). 
For  en  Forsigtigheds  Skyld  vil  jeg  tilføie  hvad  Griffenfelds 
Biograph,  Odin  Wolft,  bemærker  ved  dette  Sted:  Det  bliver  endda 
ikke  saa  let  at  afg^jøre,  om  disse  Udeladelser  ere  Skjemt  eller 
Alvor. 

Jeg  vilde  gjerne  være  Rigsdagsmand,  af  forskjellige  Grunde, 
blandt  andre,  Kjærlighed  til  mine  Forældre,  men  væsenlig  dog 
som  et  Baand,  der  kunde  knytte  mig  lidt  mere  til  Virkelig- 
heden, og  —  ja  Du  vil  maaskee  lee  —  som  en  F'orfriskelse  og 
Hvile  for  mit  Hoved.  Mit  Liv  er  nemlig,  saa  mageligt  det 
synes,  ikke  destomindre  meget  anstrængende,  fordi  min  Tanke 
idelig  er  paa  P'arten.  Jeg  er  imidlertid  forberedt  paa,  at  mit 
Ønske  ikke  opfyldes;  thi  naar  har  jeg  faaet  et  Ønske  opfyldt? 
Men  skulde  jeg  ikke  faae  en  »Æresplads  i  Danmarks  Raad«,  saa 
trøster  jeg  mig  endda,  naar  jeg  kun  tør  være  sikker  paa,  at 
der  hos  Dig,  min  Horatio,  i  Dit  Huus  og  i  Dit  Hjerte,  nu  som 
hidtil,  er  en  Æresplads  beredt  for  Din  troeste  Ven  H(amlet). 

D:  30.  Dcbr.  1849. 

Jeg  har  nu  været  i  Horsens;  Drewsen  er  ikke  bleven  Lands- 
thingsmand,  og  det  er  saaledes  afgjort,  at  jeg  ikke  kommer  i 
Folkethinget  dengang.  Jeg  henholder  mig  i  saa  Henseende  til 
mit  Foregaaende 

TIL  THEATERDIREKTØR  J.L.HEIBERG. 
[1852,  November].  [19] 

Giulio  Romanos  Rolle  har  jeg  nu  gjentagne  Gange  læst 
igjennem,  tildeels  endog  lært  udenad.  Jo  mere  jeg  imidlertid 
har  syslet  med  den,  desto  mere  er  jeg  kommen  til  den  Over- 
beviisning,  at  jeg  ikke  har  Evne  til  at  udføre  den,  idetmindste 
ikke  saaledes,  at  jeg  vil  kunne  erstatte  Hr.Wiehe,  og  jeg  nærer 
derfor  det  Haab,  at  Hr.  Etatsraaden  godhedsfuldt  vil  fritage  mig 
for  et  Arbeide,  hvoraf  Hr.  Wiehe  kun  kan  have  liden  Gavn, 
men  jeg  muligviis  megen    Skade.     Kan  jeg   paa    anden,    mindre 

farlig  Maade  bidrage  til  at  lette  Hr.  Wiehe  hans  anstrængende 
Virksomhed,  behøver  jeg  vel  ikke  at  sige,  hvor  gjerne  jeg 
gjør  det. 

TIL  DIGTEREN  HENRIK  HERTZ. 
1854,  8.  Oktober.      -  [20] 

Høistærede  Hr.  Professor!  Allerede  ved  den  første  Gjennem- 
læsning  af  Colas  Rolle,  fik  jeg  et  stærkt  Indtryk  af  det  Burleske ; 
men  da  De  havde  bestemt  Rollen  for  mig,  hvis  Skuespillerevne 
har  en  næsten  modsat  Characteer,  betvivlede  jeg  Rigtigheden  af 
min  Opfattelse  og  prøvede  saa  godt,  jeg  kunde,  at  forme  en 
Figur,  i  Overensstemmelse  med  min  Evne  og  Personlighed, 
uagtet  der  var  Noget  i  Rollen,  som  ideligt  drev  mig  over  i  min 
første  Opfattelse.  Jeg  modtog  nu  Deres  Brev,  som  hævede  en- 
hver Tvivl;  men  endskjøndt  jeg  øieblikkeligt  følte,  at  jeg  ikke 
kunde  udføre  Rollen  saaledes,  arbeidede  jeg  dog  derpaa,  og 
spillede  den  endelig  for  min  kyndige  og  redelige  Ven,  Hr.  Wiehe, 
der  raadede  mig  til  at  give  den  af.  Dette  er  Sagens  virkelige 
Sammenhæng.  Meente  jeg,  at  Rollen  ikke  kunde,  eller  ikke 
burde  spilles,  som  De  har  tænkt  Dem  den,  vilde  jeg  gjort  med 
Cola,  som  jeg  i  sin  Tid  var  saa  fri  at  gjøre  med  »Tobby  Wilson«, 
jeg  vilde  have  spilt  den  efter  mit  eget  Hoved;  i  det  Haab,  at 
jeg  efter  Opførelsen  vel  vilde  vinde  Deres  Bifald.  Men  Rollen 
kan  og  bør,  efter  min  Formening,  spilles,  som  De  ønsker  det, 
det  er  kun  min  Evne,  som  ikke  strækker  til,  og  derfor  gav  jeg 
den  af,  saameget  mere,  som  Theatret  har  en  Skuespiller,  der  i  en 
ganske  fortrinlig  Grad  egner  sig  til  at  udføre  den,  jeg  mener 
Hr.  Schram.  Schram  har  megen  Styrke  i  det  Burleske,  og 
hans  lange  Figur  og  hele  Personlighed  passer  saa  fortræffeligt, 
at  naar  han  tager  en  Gjedeskinds  Kofte  paa  og  en  højpullet 
graa  Hat  vil  han  have  en  Natur-Lighed  med  de  omtalte  Masker, 
som  vil  synes  ganske  uskyldig  og  derfor  virke  uendelig  mor- 
sommere, end  enhver  kunstigt  frembragt  Reminiscens,  som  dog 
altid  vil  beholde  noget  Misligt.  Havde  jeg  været  saa  heldig  al 
digte  en  saa  ypperlig  Figur,  som  Cola,  skulde  her  paa  Theatret 
ingen  Anden  fremstille  den,  end  Schram,  hvilket  imidlertid  ikke 
er  sagt  for  at  paatrænge  Dem  noget  Raad  i  en  Sag,  hvori  De 
selv  maa  være  den  bedste  Dommer. 

Efter  hvad  jeg  her  har  havt  den  Ære  at  meddele  Dem,  troer  De 
vel  ikke  længere,  om  De  for  et  Øieblik  har  troet  det,  at  mit 
Afslag  har  sin  Grund  i  krænket  Forfængelighed  eller  andre 
Skuespiller-Nykker,  og  som  et  yderligere  Beviis  vil  jeg  til  mit 
Afslag  knytte  en  Bøn.  Der  har  engang,  synes  mig,  været  Tale 
om  at  gjenoptage  »Emma«;  bliver  dette  Tilfældet,  lad  da  mig 
spille  Capitain  Vagtel;  Hr.  Rosenkilde,  som  jo  har  spillet  den 
før,  maa  vel  nu  spille  Commerceraad  Ritter;  og  Wiehe  vilde 
være  ganske  fortræffelig  som  Dr.  Mørk. 

Sluttelig  vil  jeg  endnu  kun  tilføie,  at  jeg  helst  havde  sagt 
Dem  alt  dette  mundtlig;  men  jeg  antog,  ærlig  talt.  De  vilde 
foreslaae  mig  at  beholde  Rollen  og  spille  den  paa  min  Maade; 
og  da  min  Hengivenhed  for  Deres  Person  er  ligesaa  stor,  som 
min  Høiagtelse  for  Deres  Genie,  frygtede  jeg  for,  at  jeg  af  per- 
sonlige Hensyn  skulde  indlade  mig  paa  Noget,  der  i  kunstnerisk 
Henseende  hverken  vilde  gavne  Dem  eller  Deres  meget  ær- 
bødige etc. 

TIL  PUBLIKUM. 
[1857,  22.  Oktober].  [21] 

Som  jeg  vel  kunde  vente,  skulde  jeg  naturligviis  sættes  i 
Forbindelse  med  Fru  Heibergs  Ansøgning  om  Afsked,  og  de 
ærede  Blade,  Morgenposten,  Fædrelandet  og  Flyveposten,  have 
da  ogsaa,  i  fulminante  Artikler,  gjort  Publikum  den  Meddelelse, 
at  Fru  Heiberg  vil  gaae,  fordi  jeg  skal  være  Scene-Instructeur. 
Det  gjør  mig  ondt  for  de  ærede  Organer,  at  de  ved  denne  Lei- 
lighed  ere  løbne  med  Liimstangen,  og  det  saa  comisk,  som  det 
vel  er  muligt.  Sagen  er  nemlig  den,  at  den  omtalte  Post  oftere 
er  bleven  mig  tilbudt*),  første  Gang  i  Maj  1856,  men  atjeg  lige- 
saa ofte  har  afslaaet  den,  med  den  Erklæring,  at  jeg  ikke 
ønskede  den,  og  ialfald  kun  vilde  modtage  den,  naar  Ministeren 
kunde  indestaae  mig  for,  at  min  Udnævnelse  ikke  var  Fru 
Heiberg  imod.  Fru  Heiberg  har  ikke  ønsket  det,  og  jeg  øn- 
sker ikke  Posten;  her  er  altsaa  den  skjønneste  Enighed,  og  det 
kan  umulig  være  af  den  Grund,  hun  vil  forlade  Theatret. 

Og  —  siden  jeg  nu  engang  har  maattet  bryde  Tausheden  — 

*)  Om  nogen  »udvidet  æsthetisk  Myndighed«  har  der  naturligviis 
aldrig  været  Tale.     [F.  L.  H.] 

hvad  har  jeg  egentlig  gjort  i  den  heleAffaire?  Jeg  har  er- 
klæret, at  jeg  ikke  turde,  eller,  om  man  foretrækker  det,  at 
jeg  ikke  vilde  udføre  Hamlets  Rolle,  naar  jeg  skulde  undvære 
Fru  Nielsen,  som  nylig  havde  overstaaet  en  heftig  Sygdom  og, 
efter  Theaterlægens  udtrykkelige  Forbud,  endnu  i  den  første  Tid 
ikke  turde  paatage  sig  et  saa  angribende  Parti.  Jeg  har  for- 
langt, at  Theaterdirecteuren  skulde  vente  lidt  paa  en  Skuespiller- 
inde, som  Fru  Nielsen.  Det  er  min  hele  Brøde  —  jeg  udlover 
en  raisonabel  Douceur  for  den,  som  kan  overbevise  mig  om 
nogen  anden  — ,  og  naar  den  blev  straffet,  som  den  gjorde,  med 
Afsked  uden  Pension,  den  største  Straf,  Theatret  har  for  de  største 
Forseelser,  skulde  man  tro,  at  selv  den  meest  disciplinbegeistrede 
Embedsmand  maatte  finde  sin  billige  Harme  fuldkommen  mættet. 
Siden  den  Tid  har  jeg  ikke  foretaget  mig  nogetsomhelst  Skridt 
henimod  det  kgl.  Theater.  Det  var  Gultusministeren,  som  ifjor 
foreslog  mig  at  vende  tilbage  i  min  gamle  Stilling;  jeg  for  min 
Deel  gjorde  kun  eet  Spørgsmaal,  om  Fru  Heiberg  blev,  og  da 
han  bekræftede  dette,  modtog  jeg  hans  Tilbud.  Under  den  føl- 
gende Saison  holdt  jeg  mig  saameget  som  muligt  i  Baggrunden 
—  Professor  Dorph  vil  f.  Ex.  kunne  bevidne,  at  jeg  gjentagne 
Gange  bad  ham,  ikke  at  tænke  paa  Richard  den  Tredie,  som 
jeg  i  sin  Tid  havde  foreslaaet  Etatsraad  Heiberg,  og  som  denne 
havde  forkastet.  I  halvandet  Aar  har  jeg  afslaaet  Scene-In- 
structeuratet,  Altsammen  af  Hensyn  til  Fru  Heiberg.  Og  slutte- 
lig har  jeg  nu  tilstillet  Gultusministeren  en  Ansøgning,  hvori  jeg 
beder  ham  om  min  Afsked,  ikke  fordi  jeg  ønsker  den,  men  for 
at  sætte  ham  istand  til,  med  Lethed  at  kunne  fjerne,  hvad  der 
generer  Fru  Heiberg,  hvis  det  virkelig  er  mig,  som  har  en  saadan 
Betydning  for  hende,  hvad  jeg  aldeles  ikke  troer.  Men  saa 
kan  jeg  heller  ikke  gjøre  Mere,  naar  jeg  da  ikke  skal  forlade 
Byen,  og  saa  tør  jeg  vel  ogsaa  haabe  mig  fritagen  for  alle 
yderligere  Insinuationer,  thi  der  maa  dog  —  synes  mig  —  være 
Maade  med  Alt. 

TIL  KGL.  SKUESPILLERINDE  JOMFRU  AGNES  LANGE. 
1867,  3.  Juli.  [22] 

Kjære  Agnes! 

Liebe  var  hos  mig  i  Gaar,  for  at  meddele  mig  Deres  nye 
Adresse,  og  her  er  de  forlangte  Subsidier.  Det  glæder  mig 
meget,  at  De  har  besluttet  Dem  til  at  følge  Deres  Læges  Raad, 
De  skal  se.  De  vil  have  Gavn  deraf,  og  det  er  jo  i  alle  Tilfælde 
en  stor  Beroligelse  at  have  gjort,  hvad  man  kunde.  Por  Deres 
Tænder  behøver  De  ikke  at  frygte,  thi  Vandet  der  er  mindre 
jernholdigt  end  i  Ems,  og  skulde  Schwalbach  muligviis  være 
Dem  lidt  for  salt,  vil  Mol  bæk  virke  saameget  desto  behageligere. 
Gaa  blot  ikke  hen  og  forelsk  Dem  i  ham,  da  enhver  Sindsbe- 
vægelse, som  De  veed,  er  uforenelig  med  en  Brønddiæt,  hvorfor 
det  ogsaa  er  mig  meget  kjært,  at  De  forlader  Ems,  førend 
Wi[e]niawski  kommer  med  sin  Djævleviolin,  og  kan  De  saa  tillige 
holde  Maade  med  Deres  scandinaviske  Sympathis  Rubenson, 
haaber  jeg  at  see  Dem  her  igjen  meget  raskere  og  —  om 
muligt  —  endnu  smukkere,  end  da  De  rejste. 

Af  Nyheder  kan  jeg  kun  meddele  Dem,  at  Hr.  Muller  tillige- 
med D'Hrr.  Kragh,  Påtges  og  O.  Zinck,  som  have  faaet  en  Ad- 
varsel, dog  endnu  ikke  have  faaet  deres  Afsked,  og  at  Ingen 
følgelig  har  faaet  Tillæg,  eftersom  Theatrets  Medlemmer  jo,  som  De 
veed,  leve  af  at  æde  hverandre.  Madame  Schiemann,  som  endnu 
ikke  har  forsonet  sig  med  Tanken  om  et  andet  Liv,  endskjøndt 
hun  af  Direktionen  gjentagne  Gange  er  bleven  forberedt  til 
Døden,  har  ogsaa  dennegang  kjæmpet  med  sin  gamle  Tapper- 
hed og  i  den  Grad  beskudt  das  ganze  Finansministerium,  at 
Angriberne  paany  er  kastede  tilbage,  og,  ligesom  Napoleon, 
maae  oppebie  det  næste  Foraar,  førend  de  paany  kunne  optage 
Kampen. 

Veiret  er  forfærdeligt.  I  4  Dage  have  vi  havt  Solskin  og 
Varme,  ellers  Kulde  og  Regn,  Kulde  og  Regn  hver  evige  Dag. 
Ikke  destomindre  har  det  Selskab,  som  ønskede  Deres  Medvirk- 
ning til  en  Kunstreise  i  Provindserne,  intet  fortjent.  De  have 
havt  udsolgt  Huus  og  høstet  Masser  af  Blomster,  men  ingen 
Penge  —  paa  Grund  af  de  store  Udgifter.  De  fornuftige  og 
nøisomme    Damer    (Sophie    og    Johanne    Petersen)    havde    hver 

125  Rdl:,  men  de  letsindige  og  ødsle  Mandfolk  havde  kun 
reddet  Halvdelen,  ja  Scharff,  som  reiste  ud  med  100  Rdl.  i 
Lommen,  kom  hjem  med—  kan  De  gjætte  — :  3  Mark,  siger  og 
skriver  tre  Rigsbankmark,  altsammen  paa  Grund  af  Kulden, 
som  gjør  det  nødvendigt  at  styrke  sig  med  lidt  Viin  og  andet 
deslige. 

»Jo,  de  Herrer  er  gode!«  —  Gaa  i  et  Nonnekloster!  Eller 
vil  Du  endelig  gifte  Dig  —  og  det  kan  der  jo  ogsaa  være  Noget, 
som  taler  for  —  saa  vælg,  ikke  som  Hamlet  siger,  en  Daare, 
men  en  riig  Mand,  thi  ellers  kommer  De,  som  Amalia  Hagen, 
til  at  give.  Danseundervisning  i  Christianssand. 

Min  Guddatter  M[agdalene]  H[ammerich]  har  da  ogsaa  slaaet 
op  med  sin  Forlovede  W[ilhelm]  R[ode],  rigtignok  ikke  af  den 
Grund,  og  jeg  skynder  mig  at  tilføje  heller  ikke  efter  mit  Raad, 
jeg  betragter  det  tvertimod  som  en  stor  Lykke,  at  jeg  ikke  mere 
kommer  der  i  Huset,  thi  ellers  fik  jeg  da  Skyld  for  det  med. 
Om  Grunden  vides  intet.  Veninderne  fortælle,  at  hun  har 
kjendt  ham  fra  Barn  og  altid  gjort  uhyre  meget  af  ham,  og 
det  gjør  hun  endnu,  men  hun  kan  ikke  elske  ham,  hun  har 
gjort  sig  al  mulig  Umage,  men  hun  kan  ikke,  og  naar  man 
ikke  kan  elske  et  Menneske,  saa  indseer  De  selv,  Jomfru,  saa 
kan  man  ikke.  —  Det  er  forresten  en  kjedsommelig  Historie, 
jeg  holder  meget  af  dem  begge  to,  og  det  har  derfor  gjort  mig 
oprigtig  ondt;  en  hævet  Forlovelse  er  altid  en  Ulykke  —  gaa  i 
et  Nonnekloster! 

Fru  Wiehe  er  flyttet  til  Fredensborg  med  sin  Moder,  og  da 
Betty  Schnell,  som  en  Maanedstid  har  opholdt  sig  hos  Ballet- 
mesteren, igjen  reiste  til  Kbhvn.,  kunde  hun  (d.  e.  Emilie  Wiehe) 
ikke  nægte  sig  den  Fornøielse  at  sende  os  et  lille  Bud  med 
»Schnell-Posten«.  Hun  er,  som  altid,  ikke  rigtig  rask,  men 
kan  dog  ikke,  som  De  seer,  modstaae  sin  gamle  Tilbøjelighed 
til  en  lille  Kjældermand. 

Min  Moder  og  Jomfruen  sende  de  venligste  Hilsener,  ligesom 
jeg  naturligviis  baade  kan  og  skal  hilse  Dem  fra  Robert  Watt. 
Fra  Paris  reiste  han  hjem  med  en  svensk  Grosserer,  som  havde 
inviteret  ham,  og  hvis  Fører  han  var,  og  paa  denne  Tour  gik 
han  ogsaa  til  Wiesbaden,  som  han  nok  kunde  have  Lyst  til  at  see, 
og  hvor  han  derfor  mente,  at  Grossereren    kunde   have  godt  af 

at  underkaste  sig  en  lille  Cuur.  Havde  han  vidst,  at  De  var  i 
Ems,  er  jeg  overbeviist  om,  at  Grossereren  var  kommen  til  at 
drikke  Emservand,  fordi  Watt  isaafald  havde  foretrukket  at  gjøre 
Cuur  der  (!).  Ja,  jeg  har  virkelig  havt  Gavn  af  min  Omgang 
med  Fru  Wiehe. 

Lev  nu  vel,  kjære  Agnes,  skjænk  den  stakkels  svenske  Grosserer 
en  deeltagende  Tanke,  men  glem  dog  ikke  ganske  Deres  gamle 
Skolemester  og  Ven. 


KRISTIAN  ANDREAS  LEOPOLD  MANTZIUS. 

1819—1879. 

TIL  THEATERDIREKTIONEN. 

[1843,  November].  [23] 

Da  jeg  for  halvandet  Aar  siden  henvendte  mig  til  den  høje 
Theaterdirektion  for  at  tilbyde  Theatret  min  Tjeneste,  da  var 
det  ikke,  fordi  denne  var  min  sidste  Tilflugt  for  at  kunne 
existere,  da  var  det  ikke  for  at  forsøge  denne  Vej  saa  godt  som 
en  anden,  —  heller  ikke  var  det  en  letsindig  Flyvelyst,  der  drev 
mig,  —  det  var  først  efter  en  udkjæmpet  Kamp,  efter  en  alvor- 
lig Raadførelse  med  min  Samvittighed,  at  jeg  gjorde  dette  Skridt, 
fuldt  vel  vidende,  at  jeg  ikke  traadte  ud  paa  en  jævn,  rosen- 
bestrøet  Bane,  at  der  ventede  mig  mangehaande  Kampe  og 
Farer,  —  men  modig  gav  jeg  mig  ind  i  denne  Kamp,  med  det 
Mod,  som  Begejstring  for  Kunsten  og  en  fast  og  reen  Villie  til 
at  være  den  tro,   —  tro,  trods  alle  Smaalighedens  Angreb,  giver. 

Dog  vovede  jeg  ikke  at  vende  mig  til  den  høje  Direktion, 
før  en  Mand,  hvis  Navn  altid  har  haft  en  god  Klang,  naar  det 
danske  Theater  nævnedes,  før  Dr.  Ryge  paa  det  Bestemteste 
havde  opmuntret  mig,  og  lovet  at  gjøre  mig  bekjendt  for  Direk- 
tionen, før  jeg  fremstillede  mig  for  den.  Det  var  imidlertid  kun 
faa  Dage  før  denne  Kunstners  Død,  og  jeg  maatte  uanmeldt 
vise  mig  for  den  høje  Direktion.  Min  Modtagelse  af  denne  var 
mig  imidlertid  saa  opmuntrende,  at  jeg  med  frejdigt  Haab  saae 
Fremtiden  imøde.  —  Jeg  debuterede.  —  I  Valget  af  mine  Debuter 
begik  jeg  unægtelig  den  Uklogskab,  at  vælge  Roller,  der  ikke 
kunde  »gjøre  Lykke«  hos  Publikum   eller   vække   dets  Sympathi 

saameget,  som  de  for  den  Indviede  kunde  vise  sig  som  en 
Øvelse  af  Kræfterne  paa  at  skabe  Karakteerbilleder.  Ingen  har 
bedre  end  jeg  vidst,  hvorlangt  disse  ufuldkomne  Forsøg  vare 
fra  Kunstens  Fordringer,  —  imidlertid  havde  jeg  i  det  Væsent- 
lige ingen  Grund  til  at  beklage  mig  over  mit  Valg;  —  mine 
Direktører,  hvis  Dom  især  maatte  være  mig  magtpaaliggende, 
kom  mig  imøde  med  den  mest  opmuntrende  Velvillie,  og  yttrede 
sig  for  mig  saavel  efter  disse  som  efter  »Robert  i  Amors  Geni- 
streger« med  bestemt  udtalt  Roes;  —  ikke  at  jeg  nævner  disse 
Yttringer,  som  om  jeg  i  dem  havde  fundet  en  Berømmelse, 
hvori  jeg  kunde  slaae  mig  til  Ro,  men  —  som  en  overbærende 
Dom  om  en  ung  Mand,  i  hvis  ufuldkomne  Forsøg  man  dog 
meente  at  skue  Talent  for  Kunsten,  som  en  Opmuntring  til  at 
gaae  trøstig  videre  og  ved  Flid  og  omhyggelig  Pleie  bringe  den 
iboende  Spire  frem  til  et  frisk  Skud. 

Hvis  jeg  hermed  har  formaaet  at  bibringe  den  høje  Direk- 
tion den  Overbeviisning,  at  ikke  Bekymring  for  Brødet,  ikke 
Jagen  efter  forfængelige  Gjøglebilleder,  men  levende  og  alvorlig 
Interesse  for  Kaldsvirksomhed  har  ledet  mig,  saa  vil  den  høje 
Direktion  med  mig  kunne  føle,  hvor  smertelig  min  Overraskelse 
var,  da  jeg  erfor,  at  det  var  Direktionens  Hensigt  ikke  at  fornye 
mit  Engagement,  naar  det  var  udløbet,  —  uden  i  indeværende 
Saison  at  lade  mig  forsøge  mig  i  flere  Roller.  Det  er,  efter  de 
ringe  Forsøg,  jeg  har  haft  Lejlighed  til  [at]  gjøre  (efter  mine 
Debuter  har  jeg  foruden  »Robert«  i  2  Sygdomstilfælde  spillet 
»Lindal«  i  »Trækplasteret«  og  sagt  2  Repliker  i  »Macbeth«, 
senere  1  Replik  i  »Dagen  før  Slaget  ved  Marengo«,  2  Repliker 
i  »Napoleons  Befaling«  og  »Leonard«  i  »honette  Ambition«  (11 
Repliker),  —  det  er,  siger  jeg,  efter  disse  Forsøg  mig  umuligt 
at  fatte  den  tunge  Resignation  paa  enhver  Evne  til  at  virke  i 
den  Kunsts  Tjeneste,  som  i  saa  lang  Tid  har  ejet  alle  mine 
Tanker  og  Bestræbelser. 

Der  staaer  da  tilbage  den  indstændige  Bøn  og  Begjæring  til 
den  høje  Direktion,  at  der  maa  gives  mig  Anledning  til,  enten 
at  overbevise  mig  selv  og  den  høje  Direktion  om,  at  det  var 
Kunstens  Kald,  jeg  fulgte,  eller  til  at  opnaae  den  Erkjendelse, 
at  jeg  var  udygtig  til  at  naae  det  Maal  for  mit  Liv,  der  nu 
allerede  i  saa  lang  Tid  har  ladet  mig  glemme  ethvert  andet. 

TIL  JONAS  COLLIN. 
Nykjøbing,  Falster,  1846,  11.  April.  [24] 

Hr.  Konferentsraaden  vil  godhedsfuldt  tilgive,  at  jeg  udbeder 
mig  Deres  velvillige  Opmærksomhed  et  Øjeblik  af  Deres  kost- 
bare Tid.  Den  Godhed,  jeg  altid  har  mødt  hos  Konferents- 
raaden i  den  Tid,  jeg  havde  den  Ære  at  staae  i  Forhold  til 
Dem,  giver  mig  Mod  til  at  tale  aabenhjertigt  til  Dem.  Det  er 
nu  to  Aar  siden  jeg  fik  min  Afsked  fra  det  kongelige  Theater, 
hvilken  den  kongelige  Direktion  tilskrev  mig,  »den  troede  at 
skylde  min  Fremtid«;  —  dengang  var  det  mig  ubegribelige  Ord, 
nu  forstaar  jeg  d^m. 

Det  har  været  mig  to  Skolea  ar,  frugtbare  paa  Erfaring,  frugt- 
bare paa  Øvelse,  og,  det  er  mit  Haab,  til  Nytte  for  min  Frem- 
tid. Ligesom  —  om  jeg  maa  tillade  mig  et  Billede  —  de  konge- 
lige Søofficerer,  der  have  ret  Begejstring  for  Standen,  gaa  tilsøs 
som  Koffardimænd,  naar  de  i  den  kongelige  Tjeneste  ikke  strax 
have  Udsigt  til  nogen  frugtbar  Virksomhed,  saaledes  mener  jeg 
ogsaa  [at]  den  unge  Skuespiller,  især  naar  han  har  haft  et  lykkeligt 
og  fredeligt  Hjem,  kan  prøve,  om  det  har  været  ret  Alvor  med 
hans  Lyst  og  Kald  til  Kunsten,  ved  nogen  Tid  at  føre  en  om- 
rejsende Skuespillers  just  ikke  meget  misundelsesværdige  Liv. 
At  Prøven  vil  være  endnu  sikrere,  naar  han  hele  sit  Liv  i  den 
samme  Stilling  bevarer  sin  Flid,  Interesse  og  Begejstring  usvækket, 
er  vel  sandt,  men  ligesaa  naturligt  er  det,  at  han  stræber  ud 
af  en  Omgivelse,  der  ikke  kan  tilfredsstille  nogen  dannet  Mand,, 
at  han  hellere  vil  være  den  Sidste  blandt  de  Gode,  end  den 
Første  blandt  de  Slette.  Min  Bøn  til  Dem,  Hr.  Konferentsraad,. 
er,  at  De  vilde  fremhjælpe  mig  til  atter  at  vise  mig  for  det 
kjøbenhavnske  Publikum  ved  at  der  aabnedes  mig  Adgang  til  i 
Maj  Maaned  at  give  nogle  Gjæsteroller  paa  det  kongelige  Theater. 
De  Roller,  jeg  efter  mit  Skjøn  skiller  mig  bedst  ved,  erer 
Colombet  i  »Ude  og  Hjemme«,  Peer  Quit  i  »Pak«,  Aldobrandini  i 
»Statsmand  og  Borger«,  Løjtnanten  i  »Gjenboerne«  og  Præsten 
i  »Intrigerne«.  Maatte  det  tillades  mig  at  optræde  i  nogle  af 
disse  Roller,  vilde  jeg  være  den  kongelige  Direktion  meget  for- 
bunden, hvad  derpaa  videre  maatte  følge,  staar  i  Guds  Haand. 
Med  Højagtelse  etc. 

^TIL  J.  L.  HEIBERG. 
[1851,  November].  [25] 

Hr.  Etatsraad ! 

De  vil  tilgive  mig,  haaber  jeg,  at  jeg  vover  at  besvære  Dem 
med  nogle  Linjer~^i  Anledning  af  vor  Samtale  i  Gaar  Aftes,  men 
det  er  et  Livsspørgsmaal  for  mig  i  min  Kunst,  og  De  vil  med 
Taalmodighed  og  Overbærelse  høre  min  Anskuelse,  om  jeg  end 
kun  ufuldkomment  kan  udvikle  den.  Hr.  Etatsraaden  mente,  at 
jeg  var  paa  en  Afvej  i  min  altfor  store  Bestræbelse  efter  at 
være  naturlig  i  mit  Spil.  At  det  har  vakt  min  Eftertanke  i  høj 
Grad,  vil  ikke  undre  Dem,  og  De  vil  tillade  mig  i  al  Beskeden- 
hed at  forsvare  mig  saa  godt,  jeg  kan,  —  det  er  nemlig  tungt 
at  skulle  tro  sig  allerede  paa  Afvej,  naar  man  knap  er  kom- 
men ind  paa  Vejen.  Min  Skuespillerkatekismus  har  jeg  altid 
fundet  i  Hamlets  Ord:  »Retter  Gebærden  efter  Ordet,  Ordet 
efter  Gebærden,  og  vaager  nøje  over,  at  I  ej  overskrider  den 
beskedne  Natur,  thi  al  saadan  Overdrivelse  er  mod  Skuespil- 
kunstens Hensigt,  som  er  at  holde  Spejlet  op  for  Naturens  An- 
sigt«. At,  som  Hr.  Etatsraaden  sagde.  Kunsten  har  Naturen 
anderledes  til  Basis,  end  det  daglige  Liv,  føler  jeg  vel,  men 
en  hel  anden  Natur  er  det  vel  ikke.  Det,  som  De,  om  jeg 
mindes  ret,  i  en  Afhandling  i  flyvende  Post  har  kaldt  Stoffet 
i  et  Digterværk,  maa  visselig  gjennemstrømme  en  Skuespiller 
under  Udarbejdelsen  af  hans  Rolle,  men  det  lader  sig  jo  ikke 
lægge  for  Dagen  i  nogen  bestemt  Maade  at  gerere  sig  paa,  det 
beror  jo  ene  paa,  om  der  er  Poesi  i  Skuespilleren;  vil  han 
navnlig  i  en  Karakterrolle  fremtvinge  noget  udenfor  hans  egen 
eller  Rollens  Natur  staaende,  for  at  følge  med  Poesien  i  Stykket, 
saa  bliver  han  vistnok  maniereret.  Hr.  Etatsraaden  vil  til- 
lade mig  et  Par  Exempler.  I  »Kong  Renés  Datter«,  hvor  det 
efter  mit  Skjøn  maa  komme  an  paa  at  frembringe  den  milde, 
vemodige  Aftentone,  som  gaar  igjennem  dette  yndige  Arbejde, 
dér  er  det  vistnok  aldeles  nødvendigt,  at  enhver  af  de  Spillende 
har  hele  Stemningen  for  Øje  og  ikke  tænker  paa  at  ville 
skabe  ejendommelige  Karakterer;  men  i  »Æren  tabt  og  vundet«, 
som  er  et  Karaktermaleri,  maa  det  være  én  om  at  gjøre  at  ud- 
sondre hver  saa  skarpt  som  muligt,  og  hvad  navnlig  min  Rolle 

angaar,  da  forekommer  han  mig  at  staa  som  en  prosaisk  Mod- 
sætning til  Seaton;  han  mener,  at  denne  tager  Sagen  for  alvor- 
lig, ja  han  raader  ham  endogsaa  til  at  være  forstandig  og  be- 
nytte sig  af  dette  til  at  komme  til  Kongens  Hof.  Nu  véd  jeg 
meget  vel,  at  man  kan  være  prosaisk  i  at  skildre  en  Prosaist 
og  ikke  skal  være  det,  men  er  der  ingen  Poesi  i  mig,  da  var 
det  jo  rent  galt,  om  jeg  forlod  Naturen  og  ikke  blev  ved  Jor- 
den. Et  Exempel  paa,  hvor  farlig  en  saadan  Bestræbelse  for  at 
forene  Hovedstemningen  i  Digterværket  med  ethvert  Punkt  i  sin 
Rolle,  afgiver  Phister  i  Narren  i  »Kong  Lear«,  hvor  han  endog- 
saa i  en  rørende  Tone  siger:  »Giv  mig  et  Æg,  Far  Lear,  saa 
vil  jeg  give  dig  to  Ting.«  Hvad  derfor  Polonius  angaar,  som 
De  har  vist  mig  den  Ære  at  tildele  mig  og  hvorfor  jeg  er  Dem 
inderlig  taknemmelig,  saa  skal  det  være  min  Bestræbelse  ikke 
at  frembringe  nogen  disharmonisk  Virkning  i  det  tragiske 
Maleri,  men  jeg  sér  ingen  anden  Vej  end  at  trænge  ind  i 
Karakterens  Aand  for  sig;  og  jeg  gaar  til  det  med  godt  Haab, 
thi  han  staar  levende  for  mig  som  et  Menneske  med  Kjød  og 
Blod,  der  ved  sine  Svagheder  bliver  komisk,  som  Hamlet  ved 
sine  tragisk,  men  uden  at  blive  Karikatur.  Jeg  slutter  med  det 
sikre  Haab,  at  Hr.  Etatsraaden  ikke  tager  mig  mine  Ytringer 
ilde  op ;  det  var  mig  en  Trang  at  udtale  min  Anskuelse  efter 
ringe  Evne.  Kunsten  er  mit  Liv,  og  det  er  saa  sjældent,  den 
kommer  paa  Tale  i  vore  Dage,  at  den,  der  elsker  den,  griber 
enhver  Lejlighed  til  —  —  — 

[1853,  Oktober].  [26] 

Deres  Højvelbaarenhed  har  i  Anledning  af  et  »saa  alminde- 
ligt Rygte«,  at  De  antager,  det  maa  være  kommen  mig  selv  for 
Øre,  om  at  jeg  skulde  være  Ophavsmand  til  Mishagsyttringerne 
i  Theatret  ved  Opførelsen  af  »Karens  Kjæreste» ,  affordret  mig 
en  Erklæring  i  »aldeles  bestemte,  utvetydige  Udtryk,  der  ikke 
tilstede  nogen  dobbelt  eller  blot  svævende  Fortolkning« ,  —  om 
at  jeg  ikke  har  nogensomhelst  Deel  i  eller  med  mit  Vidende 
har  givet  nogensomhelst  Anledning  til  hine  Mishagsyttringer. 

Uden  Hensyn  til  Maaden,  hvorpaa  denne  Erklæring  er  mig 
affordret,  kan  jeg  ikke  have  det  Mindste  imod  at  afgive  en  saa- 
dan,  da  jeg,   som   Deres  Højvelbaarenhed    rigtig   formoder,  kan 

gjøre  det  med  god  Samvittighed.  Jeg  erklærer  da,  at  jeg  ikke 
har  nogensomhelst  Deel  i,  ligesaalidt  som  jeg  med  mit  Vidende 
har  givet  nogensomhelst  Anledning  til,  at  en  Deel  af  Publikum 
har  yttret  Mishag  under  Forestillingerne  af  »Karens  Kjæreste« 
deels  efter,  deels  under  disse  Forestillinger,  og  at  jeg  følgelig, 
forsaavidt  Rygtet  maatte  tillægge  mig  nogen  saadan  Indflydelse 
paa  det  Forefaldne,  erklærer  Rygtet  for  usandt  og  hver  den,  som 
bærer  det  omkring,  for  en  Bagvadsker. 

[1858,  Februar.]  [27] 

Hvad  der  passserede  mellem  Hr.  Balletmester  R.  a.  D.  Bour- 
nonville og  mig  ved  den  første  Opførelse  af  William  Shakspeare 
var  Følgende. 

Mellem  tredie  og  4^^  Akt  kom  Balletmesteren  hen  til 
Hr.  Paetges  og  mig,  som  samtalede  stille  og  rolig,  og  sagde 
til  os  i  en  uhøflig  Tone:  »Nu  maa  jeg  frabede  mig  al  Conversa- 
tion !«   Hvortil  vi  saavidt  jeg  mindes  Intet  svarede. 

Da  jeg  lidt  senere,  efterat  være  omklædt,  kom  over  Theatret 
for  at  gaae  hjem,  standsedes  jeg  af  Jomfru  Larcher  (ved  den 
anden  Jernpille  fra  Paaklædningsværelsehuset,  et  Par  Alen  fra 
Coulisserne);  hun  sagde  til  mig:  »Vil  De  allerede  gaae?  Vil  De 
ikke  blive  og  faae  Alt  med?«  (eller  noget  ganske  Lignende). 
Inden  jeg  fik  svaret  hende  herpaa,  foer  Hr.  Balletmesteren  imod 
mig  og  bød  mig  i  en  uartig  Tone  »at  gaae  væk  derfra,  jeg 
generede  ham.«  Jeg  saae  mig  om,  men  saae  ingen  Gruppe, 
intet  Arrangement,  hvori  jeg  virkede  forstyrrende 
(hvilket  Hr.  Balletmesteren  jo  efter  Hr.  Etatsraadens  Yttringer  har 
forebragt  Direktionen) ;  nej,  jeg  saae  kun  Jfr.  Larcher  paa  den  ene 
Side  af  mig,  og  to  Chorister,  D'hrr.  Hansen  og  Bagge  paa 
den  anden  Side,  hvilke  Sidstnævnte  et  Kvarteer  efter  skulde 
bruges  i  Tableauerne.  Med  D'hrr.  Professor  Overskou  og 
Budet  Walsø  til  Vidner  saae  jeg  ved  den  næste  Opførelse  til 
samme  Tid  og  paa  samme  Sted  en  ti  å  tolv  Pyntekoner,  og 
Paaklædningsskræddere  befinde  sig  der  uden  at  virke  forstyrrende 
i  noget  Arrangement.  Da  jeg  i  Hr.  Balletmesterens  umotiverede, 
uartige  Optræden  imod  mig  kun  kunde  see  en  Misbrug  af  den 
ham  ved  Theatret  tilstaaede  Myndighed,  saa  blev  jeg  staaende 
og  nægtede  at  lystre  hans  truende  Befalinger  og  Gebærder.  Paa 

Sceneinstruktørens,  Hr.  Prof.  Overskous  Opfordring  forlod  jeg 
imidlertid  Pladsen,  ikke  fordi  jeg  troede  mig  uberettiget  til  at 
være  der,  men  fordi  han  i  det  Tilfælde  var  min  Øvrighed  og 
den  maa  man  jo  adlyde,  selv  naar  den  har  Uret.  Imidlertid 
finder  jeg  mig  ikke  beføjet  til  at  klage  over  Professor  Overskou, 
da  han  vel  af  Balletmesterens  Adfærd  maatte  troe,  at  jeg  virke- 
lig virkede  forstyrrende  i  Arrangementet. 

Naar  den  højtærede  Direktion  nu  saaledes  er  kommet  til 
Kundskab  om  Sagens  sande  Sammenhæng,  haaber  jeg,  at  den 
vil  give  min  tidligere  ærbødigste  Anmodning  Gehør,  nemlig,  at 
»betyde  Hr.  Balletmesteren  at  holde  sig  indenfor  sin  Myndigheds 
Grændser,  for  at  ikke  Sligt  skal  kunne  oftere  hænde  Skuespillere 
ved  det  kongelige  Theater.« 


ANNA  HELENE  DOROTHEA  NIELSEN, 
FØDT  BRENOE. 

1803—56. 

TIL  HENDES  MAND,  KGL.  SKUESPILLER  N.P.NIELSEN. 

1843,  4.  Juli.  [28J 

Min  kjæreste  Nicolay!  Det  er  jo  da  en  forfærdelig  Allarm, 
Du  foraarsager  blandt  Nordmændene.  Det  glæder  mig  ordent- 
lig for  dem,  at  de  kan  faae  Leilighed  til  at  komme  i  Extase 
over  andet  end  deres  Constitution  og  deres  Fjelde,  som  de  jo 
i  al  Fald  bestandig  har  i  Baghaanden  at  kunne  tye  til,  hvor- 
imod de  jo  ikke  ere  saa  synderlig  forsynede  hverken  i  kunstne- 
risk, eller  æsthetisk  Henseende.  Denne  Tid,  der  paa  engang 
har  bragt  Oehlenschlæger,  Ole  Bull  og  Eder  til  dem,  maae  da 
blive  af  dem,  som  naar  de  blive  Gamle,  de  atter  kan  fortælle 
deres  Børnebørn  om  Vinteraften  ved  »Ovnens  muntre  Lue«. 
Her  er  megen  Tale  i  Byen  om  den  uhyre  Lykke,  I  gjøre  blandt 
Nordmændene,  og  Bladene  har  fleere  Gange  aftrykt  lange  Stykker 
af  »den  Constitutionelle« ,  og  jeg  veed  ikke  hvilke  andre  Blade, 
som  tale  i  den  høieste  Begeistring  om  Eder.  Paa  samme  Tid 
har  man  læst  Beretning  om,  at  Holst  er  reist  med,  eller  til,  jeg 
erindrer  det  ikke  saa  nøie,  det  Mullerske  Selskab  for  i  Forening 
med    disse   at  give    Forestillinger.     Jeg   nægter   ikke,   at  jeg   har 

ærgret  mig  lidt  derover  paa  Standens  Vegne,  thi  slige  »Kunst- 
reiser«  tage  sig  virkelig  temmelig  uanstændige  ud,  og  jeg  troer 
ogsaa,  at  det  har  vakt  megen  Forundring  i  Kjøbenhavn.  Han 
vil  nok  blandt  andet  give  »Ørkenens  Søn«.  Bournonvilles  Fore- 
stillinger i  Hamborg  er  ogsaa  bleven  omtalte  igjennem  Bladene, 
men  ikke  med  saå  stor  Enthusiasme,  som  jeg  havde  troet.  De 
har  opført  »Napoli«,  men  i  den  Anmældelse  heraf,  som  jeg 
læste,  blev  kun  Mademoisell  Maria  omtalt  med  Begeistring, 
hvilket  Balletmesteren  jo  vel  ikke  har  syntes  saa  synderlig  godt 
om.  I  Torsdags  i  forrige  Uge  gav  Hr.  Dahlquist  fra  Stockholm 
sin  bebudede  Forestilling,  som  bestod  af:  Monolog  og  Scene  af 
Wallenstein  mellem  Oberst  Wrangel  og  Wallenstein,  Monologen 
af  Hamlet  »at  være  eller  ikke  være«,  Scener  af  »Røverne«,  hvori 
han  spillede  baade  Frantz  og  Carl  Moor,  og  endelig  et  Deklama- 
tionsdigt  »Svea«  af  Tegner.  Jeg  synes  det  lader  til  at  være  en 
begavet  Mand,  som  kun  trænger  til  at  see  nogle  rigtig  gode 
Mønstre  for  at  udvikle  sig  til  en,  endogsaa  meget  god  Skue- 
spiller. Han  har  et  klogt,  og  ret  smukt  Ansigt  med  særdeles 
udtryksfulde  Øine.  Monologen  af  Hamlet  syntes  jeg,  med  Und- 
tagelse af  et  par  enkelte  Steder,  særdeles  godt  om,  derimod 
gjorde  jeg  ikke  noget  af  hans  Frantz  eller  Carl  Moor,  som  Folk 
beklappede  meget  stærkt,  især  den  Sidste.  Han  spiller  i  den 
franske  Tragodiestil,  som  Du  veed  udmærker  sig  ved  en  Mængde 
udmalende  Bevægelser,  og  grelle  Overgange.  Jeg  hørte  ikke 
hans  Deklamationsnummer,  som  sluttede  hans  Forestilling,  men 
efter  dette  er  han  bleven  fremkaldt  af  de  Faae,  der  var  i 
Huset,  thi  det  var  saa  slet  besat,  at  han  neppe  har  haft  [til] 
Udgifterne.  Høedt  kom  herud  i  Søndags  og  var  fuldkommen 
desperat  over,  at  jeg  sj^ntes  noget  om  ham,  da  han  havde 
trøstet  sig  til  at  høre  en  Meening,  som  nogenlunde  stemmede 
overeens  med  hans,  som  hverken  vilde  indrømme  ham  det  eene 
eller  det  andet,  og  i  sin  Iver  udraabte  han:  »ja,  jeg  maae  sige 
som  Rosenkilde,  hvor  skal  man  hen  at  høre  Sandhed,  naar 
endogsaa  Hine  kan  sige  saadan  noget.«  Jeg  forstaar  forresten 
meget  godt,  hvoraf  hans  Indignation  kommer,  thi  for  det  første 
har  han  aldrig  seet  en  fransk  Tragiker,  og  dernæst  maatte  han 
indrømme,  at  han  havde  ærgret  sig  betydeligt  i  Parterret,  hvor 
han  stod  blandt  en  Flok  svensk— begeistrede  Studenter,  som  vare 

fuldt  bestemte  paa  at  klappe,  fordi  han  var  svensk.  Bladene 
har  talt  meget  enthusiastisk  om  ham,  og  naturligviis  overdrevet 
deres  Roes  betydeligt.  Jeg  paastaar  kun,  at  han  er  en  Mand, 
der  er  i  Besiddelse  af  særdeles  gode  Evner  til  at  blive  en 
dygtig  Skuespiller  ....  Det  svenske  Sprog  er  jo  smukt  og  maae 
tage  sig  fortræffeligt  ud  i  erotiske  Scener,  men  hvor  det  skal 
udtrykke  Energi  og  Kraft  synes  jeg  ikke,  det  vil  smage  mig. 
Jeg  vil  ønske  ham  en  bedre  Indtægt  i  Aften  end  sidst,  thi  ellers 
kan  han  just  ikke  sige,  han  har  spunden  Silke  ved  sine  Fore- 
stillinger .... 

Jeg  siger  som  Fru  Oehlenschlæger:  »hvordan  skal  man 
passende  modtage  ham  [N.  P.  Nielsen]  naar  han  kommer  til- 
bage«. Ja,  min  søde  Nicolay,  det  er  jo  et  svært  Dommedags- 
slag,  Du  har  gjort  blandt  Folk  deroppe,  og  Damerne,  ja  det  er 
da  en  Lj^kke,  at  der  efter  Sigende  ingen  smukke  Fødder  ere 
iblandt  dem,  thi  ellers  kunde  det  være  farligt  nok. 

Var  det  ellers  ikke  moersomt,  at  der  blev  skudt  en  Gevinst 
til  Dig  paa  Skydebanen  netop  i  Onsdags,  og  det  den  allerbedste, 
som  bestod  i  6  svære  Sølvgafler  å  5  Lod  Stk.  og  saaledes  1  Lod 
sværere  en[d]  vore  egne.  Jeg  er  kun  saa  frygtelig  Angst,  at  jeg 
ikke  ret  kan  huske  hans  Navn,  som  har  skudt  dem  ned  for 
Dig,  men  saavidt  jeg  kan  erindre,  var  det  en  Muurmester  Koll- 
berg,  er  der  en  Mand  som  hedder  saadan,  eller  husker  jeg  fejl ; 
bliv  ikke  kjed  af  min  Glemsomhed,  jeg  kan  nok  tænke,  det  maa 
interessere  Dig  at  faae  at  vide,  hvem  det  var  ....  Du  kan  troe, 
det  er  en  moersom  Dag,  Mandagen,  som  bringe  Brev  fra  Dig;  i 
Almindelighed  faaer  jeg  det  om  Morgenen,  naar  jeg  kommer  op 
fra  Haven,  hvor  jeg  spadsere  efter  at  have  drukket  Brønd.  Jeg 
læser  det  da  til  min  Kaffe,  og  derefter  læser  jeg  en  Deel  deraf 
for  de  Andre,  og  siden,  naar  Børnene  kommer  hjem,  faaer  de 
det  ogsaa  at  høre,  hvilket  moere  dem  meget.  Alle,  hvem  her 
kommer,  og  hvem  jeg  træffer  paa,  spørge  saameget  om  Dig,  og 
jeg  maae  for  dem  Alle  gjentage  de  Efterretninger,  jeg  har  om 
Dig,  hvad  jeg  naturligviis  gjør  med  Glæde  .  .  .  Det  vil  blive  en 
forunderlig  Overgang  til  Stilhed  og  Ro,  naar  Du  kommer  hjem, 
men  jeg  veed.  Du  vil  føle  den  behagelig  og  lykkelig,  og  frygter 
ikke  for,  at  Du  vil  blive  misfornøiet.  Jeg  troer  nu  desuden,  at 
Du  har  godt  af  saadan  en  Gang  imellem  at  blive  nødt  til  at  komme 

blandt  mange  Mennesker  og  anstrænge  Dig  lidt  for  at  være 
elskværdig,  Du  har  ikke  altid  godt  af,  Du  Tyksak,  at  gaae  i 
Din  magelige  Slobrok  i  Haven  og  see  paa  Dine  Blomster.  Jeg 
vilde  ellers  nok  ønske,  at  vi  havde  lidt  af  Eders  Heede  her,  thi 
endnu  kan  man  ikke  sige,  at  vi  har  følt  noget  til  den  egentlige 
Sommervarme.  For  Resten  staar  alting  udmærket  godt  i  Haven ; 
vore  Jordbær,  som  vi  spiste  første  Gang  af  i  Torsdags,  ere  store 
og  frugtbare  i  Aar,  Charlotterne  skal  efter  Jensens  Sigende  være 
ypperlige,  og  blandt  Dine  nye  Stedmodersblomster  ere  der  adskil- 
lige meget  smukke;  de  franske  Roser  blomstre  deiligt,  og  Ma- 
dame Depretz  er  saa  fuld  af  Knopper,  at  hun  næppe  kan  bære 
dem.  Vi  har  ellers  faaet  en  Tilvæxt  i  Aar  i  vores  Lyksalighed, 
som  jeg  er  bange  Du  imellem  vil  blive  lidt  desperat  over,  det 
er  nemlig  Kehleths  Jernbane,  som  forkynder  sig  med  en  stærk 
Rumlen  og  Brusen  i  Luften;  i  Begyndelsen  var  jeg  lidt  fortvivlet 
over  den,  og  især  paa  Dine  Vegne,  men  Gade  har  lært  mig,  at 
denne  Lyd  ligner  frappant  en  Foss,  og  jeg  er  ham  meget  tak- 
nemlig herfor,  kun  kan  man  jo  rigtignok  imellem  høre  en  fjern 
liflig  Musik,  naar  Banen  standser,  og  denne  veed  jeg  ikke  ret, 
hvad  jeg  skal  gjøre  til.  Jeg  tænker  ellers  at  Tivoli,  naar  det 
kommer  istand,  som  man  jo  siger  skal  skee  i  August,  vil 
trække  de  fleeste  Folk  til  sig,  og  at  vi  slipper  en  stor  Deel 
Spektakel  ... 

Din  Fader  skal  jeg  hilse  meget  fra,  han  var  her  i  Fredags, 
og  var  rask  og  munter  som  sædvanlig.  Han  glædede  sig  meget 
over  Haven  og  over  vores  Ærter,  som  vi  har  spiist  af,  og  som 
baade  i  Henseende  til  Quantiteten,  som  Qualiteten  ere  udmærkede. 
. . .  Nathalia  [Ryge]  var  her  i  Søndags  heele  Dagen,  hun  er  bleven, 
syntes  mig,  betydelig  alvorlig,  og  det  forekommer  mig,  at  der 
ligger  en  skjult  Tungsindighed  i  alt,  hvad  hun  siger.  Hun  skal 
reise  i  Morgen  til  Jylland  for  at  besøge  sin  Broder.  Endnu 
engang  Farvel,  Farvel  min  kjære  Nicolay,  tænk  kjærligt  paa 
Din  hengivne  Kone. 

Sommerlyst,  [Frederiksbergallé  Nr.  7]. 

1843,  1.  August.  [29] 

Min  kjære,  søde  Nicolay!  Tak  for  Dit  kjærlige  Brev,  som  jeg 
omsider  fik,  men  ikke  førend  i  Gaar  Eftermiddags.    Jeg  ventede 

som  sædvanligt  at  skulde  faae  Brev  fra  Dig  kort.  efter,  at  jeg 
var  staaet  op  Mandag  Morgen,  hvilket  jeg  da  pleier  at  nyde  til 
min  Kaffe,  men  da  det  udeblev,  faldt  det  mig  ind,  at  Du  vist 
havde  sendt  det  med  Phister,  og  da  jeg  nok  kunde  tænke,  at 
han  nødig  vilde  berøves  Leiligheden  til  at  komme  herud, 
ventede  jeg  taalmodig  paa  ham,  og  han  kom  ogsaa  gandske 
rigtig,  da  Klokken  omtrent  var  12  om  Middagen.  Dampskibet 
var  først  kommen  Kl.  11,  saa  at  Du  seer,  han  havde  skyndt  sig. 
Imidlertid  var  det  temmelig  nedslaaende  for  ham  ikke  at  træffe 
Louise  [Petersen],  men  kun  mig,  som  han  jo  rigtignok  ogsaa  elsker, 
og  om  hvis  Følelser  han  idetmindste  ikke  er  i  Uvished.  For  første 
Gang  var  han  mig  velkommen,  jeg  fik  i  en  Fart  en  heel  Deel 
Underretninger  om  Dig,  og  jeg  brast  naturligviis  ud  i  høi  Latter, 
da  jeg  aabnede  den  ziirlige  Pakke,  og  den  smukke  Rytter  aaben- 
barede  sig  for  mit  forventningsfulde  Blik  .  .  . 

Jeg  har  glemt  at  fortælle  Dig,  at  Jomfru  Grahn  har  gjort 
Kjøbenhavn  saa  lykkelig  at  opholde  sig,  jeg  troer  i  3  Timer, 
indenfor  dens  Mure.  Overskou  har  naturligviis  havt  det  over- 
ordentligt anstrængende  i  disse  faae  Ij^kkelige  Timer,  hvor  han 
tilligemed  Larcher  har  været  hendes  Cicerone.  Hun  kom 
fra  Petersborg  med  Dampskibet,  og  reiste  herigjennem  paa  sin 
Reise  til  Italien.  Efter  Rygtet  har  hun  nok  benyttet  Tiden  til 
at  være  hos  Direktionen  for  at  søge  om  Tilladelse  til  at  optræde 
her,  naar  hun  kommer  tilbage,  hvilket  hun  nok  ogsaa  har  faaet 
Tilladelse  til.  Der  fortælles  fremdeles,  at  hun  har  bedt  om 
Tilladelse  til  at  sætte  en  ny  Ballet  i  Scenen.  Om  dette  imidler- 
tid vil  løbe  af  uden  Blodsudgydelse,  naar  Balletmesteren  kommer 
hjem,  er  uvist,  synes  mig.  Jeg  har  forresten  slet  intet  hørt  fra 
Theatret,  med  Undtagelse  af  Mad.  Simonsen,  der  nu  skal  være 
kommen  hjem,  uden  at  have  givet  Concert  et  eeneste  Sted. 
Hendes  sidste  Haab  stod  til  Kiel,  men  det  slog  ogsaa  feil  . . . 

Dette  er  altsaa  de  sidste  Linier,  Du  faaer  fra  mig  for  denne- 
sinde, snart  skal  jeg  see  Dig  selv  min  kjære,  kjære  Nicolay, 
hvor  jeg  glæder  mig.  Du  hilses  af  Alle  her  hjemme,  Børn  og 
Venner,  som  alle  glæder  sig  til  atter  [at]  see  Dig,  og  som  med 
mig  længes  efter  at  see  Dig  fornøiet  og  lykkelig  i  Dit  Hjem. 
Hold  nu  Dine  Taler  med  al  den  overstrømmende  Veltalenhed, 
Du   er   i    Besiddelse   af,    og   glæd    Dig   til,  at  det  er    det    sidste 

Arbeid,  Du   har,   inden    Du    naar  Dit    Hjem,    hvor   Du   vil    blive 
modtaget  med  Omhue  og  Kjærlighed  af  os  Alle  .  . . 
Sommerlyst. 

Sorø,  1847,  4.  August.  [30] 

Kjæreste  Nicoray!  Jeg  har  i  Dag  forgjæves  ventet  Brev  fra 
Dig,  og  har  i  den  Anledning  gjort  forskjellige  Gisninger  om  Aar- 
sagen  hertil.  Da  jeg  imidlertid  af  Erfaring  veed,  at  Brevene 
ikke  altid  kommer  med  Posten  den  Dag,  man  venter  Dem,  uden 
at  jeg  derfor  er  indviet  i  de  Mysterier,  som  kan  forsinke  Postens 
Begelmæssighed,  saa  vil  jeg  slaa  mig  til  Taals  og  ikke  ængstes 
over,  at  jeg  er  bleven  skuffet,  men  haabe  paa  næste  Post.  Jeg 
er,  som  Du  kan  see  heraf,  endnu  bestandig  i  Sorøe,  jeg  havde 
betænkt  at  reise  i  denne  Uge,  men  jeg  har  maattet  love,  at  vi 
ikke  vil  tage  bort  førend  de  første  Dage  i  næste,  og  da  vi  har 
det  meget  behageligt  i  alle  Henseender,  og  Thora  [Wexschall]  lader 
til  at  have  særdeles  godt  af  dette  Ophold,  og  der  tillige  ikke  er 
nogen,  der  savner  mig  hjemme,  saa  har  jeg  ikke  havt  noget 
imod  at  efterkomme  Boyesen[s]  og  Rikkes  venskabelige  Anmod- 
ninger. Naar  jeg  kun  ret  snart  maa  faa  Bekræftelse  paa,  at  Du 
fremdeles  befinder  Dig  saa  vel,  som  det  af  Dine  Breve  lader 
til.  Du  efter  Omstændighederne  hidtil  har  gjort,  saa  har  jeg  det 
meget  godt  og  behageligt  .... 

Jeg  maa  dog  fortælle  Dig  lidt  om  Ingemanns  Fest,  som  fandt 
Sted  i  Fredags:  thi  jeg  troer,  jeg  har  fortalt  Dig,  at  en  saadan 
var  i  vente,  i  Anledning  af  Deres  Sølvbryllup.  Den  var  smuk, 
og  hjertelig,  og  det  var  rørende  at  see,  med  hvilken  Kjerlighed 
det  heele  blev  arangeret,  og  hvorledes  alle  kappedes  om  at 
lægge  deres  Hengivenhed  og  Høiagtelse  for  dem  for  Dagen. 
Om  Morgenen  tidlig,  inden  Akademiet  havde  begyndt  sin  Virk- 
somhed, samledes  alle,  hvem  der  hørte  dertil,  saavel  Diciple 
som  Lærere,  saavelsom  en  Mængde  fra  Byen  af  Borgere  og 
Andre,  uden  for  deres  Have,  hvor  man  i  en  Sang  bragte  dem 
en  Lykønskning.  Baade  Rikke  og  Boyesen  var  med,  og  det 
skal  have  taget  sig  meget  smukt  ud,  da  Brud  og  Brudgom  toge 
Plads  paa  en  Bænk  i  Haven  for  at  høre  paa  Sangen,  og  der- 
efter reiste  dem  og  gik  ned  at  takke  hver  især.  Heele  Dagen 
kom  bestandig  Reisende  for  at  være  tilstede  ved  den  Fest,  som 

skulde  finde  Sted  om  Aftenen,  og  her  var  endelig  saa  mange, 
at  de  med  Politiets  Hjelp  maatte  indlogeres  hos  forskjellige  af 
Borgerne.  Kl.  9  om  Aftenen  bragtes  dem  et  Fakkeltog  af  Stu- 
denterne, hvori  Vermehren  og  Gjødcsen  deeltoge  som  forhen- 
hørende til  Akademiet;  ogsaa  Carl  var  med  i  Toget,  der  gik 
ud  fra  Hegentsen,  og  forbi  Akademiet  rundt  omkring  Ingemanns 
Bolig,  hvor  det  standsede  udenfor  Indgangen  til  samme,  og 
efterat  have  afsunget  en  Sang,  bragte  de  ham  et  mange  Gange 
gjentaget  Hurra.  Alt,  hvad  der  kunde  krybe  og  gaa,  baade 
Store  og  Smaae,  vare  med,  og  man  kunde  ikke  i  mange  Aar 
erindre  at  have  seet  saa  mange  Mennesker  forsamlede  i  Sorøe. 
Efter  Sangen  holdt  August  Rothe  en  temmelig  maadelig  Tale, 
som  endte  med  et  »Leve«  for  Brudeparret,  og  derefter  kom  de 
begge  ud  paa  Trappen,  hvor  Ingemann  holdt  en  lille  Tale  til 
Forsamlingen,  hvoraf  jeg  imidlertid,  uagtet  vi  stode  temmelig 
nær  i  et  af  Akademiets  Vinduer,  ikke  kunde  forstaae  uden 
enkelte  Ord,  hvorfor  ogsaa  en  af  Forsamlingen  fandt  sig  beføiet 
til  at  raabe  »høiere«,  hvilket  naturligviis  tog  sig  høist  curiøst 
ud,  og  som  Dagen  efter,  da  man  havde  faaet  at  vide,  at  den 
ubeføiede  Taler  havde  været  Prof.  Bornemann,  der  just  ikke  er 
synderlig  anseet,  gav  Anledning  til  megen  Latter  og  Spot.  Da 
Fakklerne  vare  kastede  i  en  Bunke,  og  opbrændte  efter  gammel 
Skik  og  Brug,  blev  det  omtalte  Fyrværkerie  afbrændt,  men  jeg 
maatte  rigtignok  sande  Gjødesens  Ord,  thi  det  var  ingenlunde 
stort.  Det  bestod  af  10  forskjellige  Fyrværkeristykker,  som  be- 
stod af  Sole  og  sligt,  og  hvoraf  en  Deel  mislykkedes,  og  det 
endte  med  en  potte  å  feu  hvori  der  omtrent  var  en  Snees  Ra- 
ketter, og  som  altsaa  var  af  en  meget  ubetydelig  Virkning  .  .  . 

Jeg  har  gjort  et  Par  meget  interessante  Bekjendtskaber  i 
disse  Dage,  nemlig  Jerichau,  den  berømte  unge  Billedhugger, 
der  har  gjort  Herculesgruppen,  som  gjorde  saa  megen  Opsigt, 
og  hans  Ledsager  Maleren  Lessøe,  der  i  Rom  skal  være  en 
meget  anseet  Kunstner.  De  har  opholdt  sig  her  i  Byen  et  Par 
Dage  paa  en  Gjennemreise,  og  besøgt  Grev  Knuth,  der  forleden 
Aften  meldte  sig  til  The,  og  tillige  bad  om  Tilladelse  til  at 
presentere  de  to  Kunstnere.  Her  var  uheldigviis  en  Familie  fra 
Bj^en,  som  aldeles  ikke  passede  til  dette  Selskab,  og  som  kjende- 
lig  tyngede  alle  Parter;    især   var  Jerichau    meget   ordknap,   og 

han  forlod  os  om  Aftenen,  uden  at  vi  havde  faaet  andet  Indtryk 
af  ham  end  det,  som  jo  altid  er  ret  interessant,  at  have  seet 
en  Mand,  der  allerede  nu  indtager  den  første  Plads  blandt  de 
nulevende  Billedhuggere,  og  som  sandsynligviis,  dersom  han  kun 
maa  gjenvinde  sin  Helbred,  vil  blive  verdensberømt.  Med  Lessøe 
derimod  kom  jeg  i  en  god  Passiar,  han  sad  ved  Siden  af  mig 
ved  Bordet,  og  jeg  fandt  ham  meget  forstandig  og  underholdende. 
Næste  Formiddag  sadde  vi  ved  vort  Arbeide,  da  de  begge 
pludselig  traadte  ind  ad  Døren  for  endnu  engang  at  see  os 
inden  deres  Afreise,  og  der  var  foregaaet  en  heel  Forvandling 
med  Jerichau,  han  talte  forstandigt  og  smukt  om  sin  Kunst, 
men  lod  til  at  være  af  et  noget  melancholsk  Gemyt.  Han  hen- 
vendte sig  meest  til  mig,  og  jeg  kom  derfor  i  en  levende  og 
varm  Samtale  med  ham  om  Kunst,  og  fandt  hans  Anskuelse  af 
Kunsten  saa  sand  og  ædel,  at  jeg  ret  blev  indtaget  af  ham. 
Lessøe,  troer  jeg,  har  gjort  Reisen  fra  Italien  blot  for  at  vogte  paa 
sin  Ven,  der  alleene  er  reist  for  at  styrke  sig  ved  det  nordlige 
Clima,  og  som  han  meente,  kjøle  sig,  og  saa  vil  Skjæbnen,  at  det 
skal  være  saa  varmt,  at  man  er  nærved  at  omkomme.  Det 
lader  til,  at  der  er  et  særdeles  smukt  Forhold  imellem  dem. 
Jerichau  har  ladet  tage  nogle  Daguerretypier  af  sine  bedste 
Arbeider,  som  han  fører  med  sig,  og  inden  han  skulde  gaae,  spurgte 
han  mig,  om  det  maaske  kunde  more  mig  at  see  disse  tillige- 
med nogle  Skizzer  fra  Italien,  som  Lessøe  havde  gjort,  med 
Tilføiende:  »De  maa  dog  ikke  tro,  at  det  er  vores  Vane  saaledes 
at  gaae  omkring  og  forevise  vore  Arbeider.«  Han  talte  en  Deel 
om  Theatret  her,  hvoraf  han  var  meget  indtaget,  saaledes  som 
det  havde  været  for  12  Aar  siden.  Han  kunde  erindre  Dig  i 
Macbeth  som  Macduff ,  hvoraf  han  var  meget  indtaget.  Hans 
Anskuelse  af  Kunsten  er  reen  og  streng,  og  han  er  derfor  en 
afsagt  Fjende  af  alt,  hvad  som  nærmer  sig  Svulst  og  Affectation. 
Hvad  der  vil  indtage  Dig  for  ham  er,  at  det  aldeles  ikke  er 
lykkedes  Fru  Stampe  at  faa  fat  paa  ham,  uagtet  det  naturligviis 
ikke  har  manglet  paa  Bestræbelser  fra  hendes  Side,  men  han 
finder  hendes  heele  Væsen  og  Adfærd  i  høieste  Grad  mod- 
bydelig. Da  vi  skiltes  ad,  syntes  jeg,  det  var,  som  vi  havde 
kjendt  hinanden  længe;  han  rakte  mig  gjentagne  Gange  Haan- 
den   paa   den   trohjertigste    Maade,    og   bad    mig   at    bringe    Dig 

hans  Hilsen.  —  Jeg  har  talt  med  Fru  Ingemann ,  hun  er  be- 
synderlig og  har  et  høist  paafaldende  Yddre,  men  hendes  heele 
Væsen,  ligesom  det  fromme,  sjælfulde  Udtryk  af  hendes  Øine, 
udtrykker  den  største  Mildhed  og  inderligste  Hjertensgodhed, 
saa  at  man  ikke  kan  andet  end  føle  sig  draget  hen  imod  hende, 
paa  samme  Tid,  som  man  maa  beklage,  at  saa  mange  fortræffe- 
lige Egenskaber,  som  hun  vistnok  er  i  Besiddelse  af,  skal  have 
antaget  et  unægteligt  sygeligt  Anstrøg.  Inden  jeg  forlod  hende, 
maatte  jeg  love,  at  vi  skulde  besøge  dem  en  Aften,  inden  vi 
reise.  Ogsaa  en  anden  Familie  har  jeg  seet  her  i  denne  Tid, 
som  i  høi  Grad  har  behaget  mig,  og  det  er  Professor,  eller 
rettere  Pastor  Palludan  Møller,  en  Broder  til  Digteren ;  han  er  givt 
med  en  Datter  af  Tryde.  Hun  er  temmelig  styg,  og  seer  en 
lille  Smule  løierlig  ud,  men  det  er  vist  en  høist  fortræffelig 
Kone,  med  megen  Forstand,  og  jeg  har  tilbragt  en  meget  moer- 
som  Aften  i  deres  Selskab.  Han  er  bleven  Præst  i  Aalborg, 
men  desværre  er  han  endnu  bestandig  syg  af  Gigt  i  Øinene, 
stakkels  Mand,  saa  at  han  uagtet  han  er  betydelig  i  Bedring, 
endnu  ikke  kan  læse  i  en  Bog. 

Vi  lever  blandt  lutter  Celebreteter  i  denne  Tid.  Jeg  vil,  for 
en  Feils  Skyld,  blandt  disse  nævne  Molbech.  Vi  har  dog  havt 
det  temmelig  nemt  med  ham,  thi  jeg  troer,  han  blev  stødt  paa 
Boyesen  den  første  Aften,  han  var  i  Sorøe,  nemlig  ved  et  Aften- 
selskab, der  fandt  Sted  paa  Akademiet  i  Anledning  af  Exam. 
artium,  hvortil  Molbech  var  indbuden.  Som  Rektor  havde 
Boyesen  ham  tilbords,  men  lod  ham  ikke  komme  til  at  holde 
en  Tale,  hvortil  han  nok  havde  havt  Lyst,  ligesaalidt  som  han 
udbragte  hans  Skaal.  Dagen  efter  havde  han  beklaget  sig  der- 
over til  nogen  i  Byen,  hvor  han  havde  yttret,  at  han  ikke  havde 
faaet  Leilighed  til  at  sige  noget  ved  Bordet,  da  han  havde 
ventet  paa  at  Boyesen  skulde  byde  ham  velkommen.  Ikkedesto- 
mindre  gjorde  han  dog  en  Visit,  inden  han  forlod  Sorøe,  til 
stor  Moerskab  for  Mine  og  Thora,  der  vare  nærved  at  døe  af 
Latter,  og  han  har  rigtignok  ogsaa  nogle  høist  besynderlige  og 
ugeneerte  Maneere,  som  især,  naar  man  ikke  før  har  seet  ham, 
ikke  kan  andet  end  vække  Latter. 

Da  han  kom,  troede  jeg  næsten  vi  vare  Uvenner,  thi  han 
hilste  gandske  flygtigt  paa  mig,  og  vendte    sig  derpaa    til  Rikke, 

med  hvem  han  satte  sig  og  talte.  Da  han  havde  siddet  noget, 
syntes  jeg  dog,  jeg  vilde  see,  hvorledes  jeg  havde  det  med  ham 
og  gjorde  ham  et  Spørgsmaal.  Ved  Lyden  af  min  Stemme 
stirrede  han  paa  mig,  men  hans  Ansigt  formildedes  snart,  og 
idet  han  reiste  sig,  sagde  han  gandske  forundret,  »min  Gud,  er 
De  der,  jeg  har  slet  ikke  kjendt  Dem,  jeg  seer  saa  daarligt,«  og 
nu  var  min  Tid  kommen;  han  tog  sin  Stol  bort  fra  Rikkes 
Side,  og  udbrød,  »ja,  naar  jeg  skal  tale  med  Dem,  saa  maa  jeg 
sidde  Dem  gandske  nær,  at  jeg  kan  see  Dem«,  hvorpaa  han 
vendte  Ryggen  til  Rikke,  og  nu  gik  det  løs.  Boyesen  var  ikke 
hjemme,  og  jeg  maatte  for  største  Delen  underholde  ham,  men 
det  gik  dog  ret  godt,  vi  vare  begge  saa  milde  og  fromme,  at 
han,  da  han  kom  fra  os,  havde  fortalt  til  Professor  Harder,  at 
han  havde  gjort  en  Visit,  som  ret  havde  været  ham  behage- 
lig, han  havde  havt  det  saa  fredeligt  og  godt,  og  det  trængte 
han  til,  thi  Folk  var  saa  slemme  til  at  disputere  med  ham  i 
Sorøe,  og  det  kunde  han  slet  ikke  taale.  Ja,  kjære  Nicolay,  nu 
maa  jeg  sige  Dig  Farvel  for  i  Dag,  jeg  har  Forretninger,  jeg  skal 
ud  at  fiske,  derfor  Farvel  til  i  Morgen,  jeg  skal  da  fortælle  Dig, 
hvorledes  Fangsten  er  løben  af,  hvis  det  ellers  kan  interesere 
Dig.  Farvel. 
Torsdag. 

Det  gik  kun  maadeligt  med  Fiskeriet,  og  min  heele  Fangst 
beløb  sig  til  en  fem,  sex  smaa  Aborre  ....  Endnu  een  Mærke- 
lighed har  jeg  truffet  paa,  nemlig  den  bekjendte  Lauritz  Skou; 
han  var  her  et  Øieblik  forleden  Dag  paa  Gjennemreisen  til 
Slagelse,  og  det  er  interesant  nok,  hvorledes  hans  forstandige, 
udviklede  Ansigt  tager  sig  løierligt  ud  til  hans  Dialekt  og 
arbeidsvante  Hænder.  Han  udtrykker  sig  som  enhver  dannet 
Mand  vilde  udtrykke  sig  i  Samtale.  Han  seer  munter  og  til- 
freds ud,  og  vi  sagde  hinanden  adskillige  pæne  Ting,  som  Frue 
Markmann,  med  hvem  han  var  i  Følge,  gav  Anledning  til,  da 
hun  paastod,  at  det  var  for  at  see  ntig,  at  han  var  gaaet  med 
hende.  Ja  nu  troer  jeg  snart,  at  jeg  har  udkrammet  alt,  hvad 
jeg  veed,  og  Du  kan  vel  ogsaa  snart  have  nok  af  alle  disse 
Fortællinger.  Jeg  vil  derfor  holde  op,  dog  skal  jeg  i  Formiddag 
hen  til  Adlers  at  gjøre  Visite,  og  skulle  der  forefalde  noget, 
som  er  værdt  at  meddele,  skal  jeg  tilføie  det,   inden  jeg  lukker 

Brevet.  De  har  nu  været  her  to  Gange  uden  at  træffe  os,  saa  at 
Boyesen  synes,  det  er  den  høie  Tid  at  retournere  Visitten.  Jeg 
har  trukken  det  lidt  ud,  fordi  jeg  har  frygtet,  at  det  vilde  see 
ud,  som  om  jeg  vilde  afnøde  Oehlenslægers,  hos  hvem  de  logerer, 
en  Invitation,  men  nu  kan  det  ikke  godt  opsættes  længer,  des- 
uden reiser  jeg  paa  Mandag. 
Eftermiddag. 

Jeg  har  været  hos  Adlers  og  traf  Adler  og  Oehlenslæger,  hos 
hvem  han  boer;  hans  Udseende  forekom  mig  en  Deel  bedre, 
end  da  jeg  sidst  saa  ham,  og  han  lod  ogsaa  til  at  være  mere 
oprømt.  Jeg  bragte  ham  Din  Hilsen,  og  fortalte  ham  lidt  om 
Dit  Ophold  ved  Badet.  Forresten  talte  han  meest  med  Boyesen, 
da  Akademiet  intereserer  ham  meget.  Inden  vi  gik,  sagde  han 
til  Boyesen,  »ja,  De  slipper  mig  ikke  saa  let,  jeg  kommer  bestemt 
en  Aftenstund  hen,  og  taler  lidt  med  Dem.«  Jeg  maatte  da  love 
Oehlenslæger  at  komme  der  en  Aften,  inden  jeg  reiser.  Naar 
jeg  nævner  dette  Navn,  da  er  det  altid  Johannes,  som  Du  jo 
veed  boer  her.  Nu  ikke  meer  for  denne  Gang.  Jeg  haaber  gand- 
ske  sikkert  at  faae  Brev  fra  Dig  i  Morgen;  og  i  dette  Haab 
siger  jeg  Dig  Farvel  og  ønsker,  Du  maae  ret  have  det  godt. 
Snart  haaber  jeg  at  see  Dig  igjen,  indtil  da.  Farvel,  kjæreste 
Nicolay ;  tænk  paa  Din  hengivne  Kone. 

TIL  JONAS  COLLIN. 

[c.  1843—49].  [31] 

Hr.  Conferentsraad !  Efter  at  jeg  først  har  bragt  Dem  min 
hjerteligste  Tak  for  den  i  Sandhed  venskabelige  og  deeltagende 
Maade,  hvormed  De  modtog  mit  Besøg  i  Løverdags,  maae  jeg 
atter  henvende  mig  til  Dem,  men  i  en  Sag,  som  angaar  mig 
personlig.  Det  er  i  Dag  bleven  mig  bekjendt,  at  Rollerne  i  »Wallen- 
stein«  ere  besatte,  og  at  Grevinde  Terzky  er  tildeelt  Frue  Heiberg; 
heri  maae  jeg  finde  mig,  og  De  skulde  vist  aldrig  have  hørt 
nogen  Besværing  fra  mig  i  denne  Anledning,  uagtet  jeg  ikke  vil 
nægte,  at  det  har  hørt  til  et  af  mine  kjære  Ønsker  at  spille 
denne  Rolle,  og  jeg  i  mit  stille  Sind  har  ventet,  at  den  skulde 
blive  tildeelt  mig,  da  det  forekommer  mig,  at  den  passer  for 
mig,  men  hvad  der  har,  jeg  vil  ikke  nægte  det,  krænket  mig,  og 
hvori  jeg  har  fundet  en  Tilsidesættelse,  er  det,  at  jeg  paa  samme 

Tid  har  maattet  høre,  at  Direktionen  har  bestemt  mig  til  at 
spille  Hertuginden  af  Friedland.  Jeg  veed  vist,  at  jeg  altid  i 
mit  Hjerte  har  følt  og  føler  den  høieste  Beundring  og  Høiagtelse 
for  Frue  Heibergs  store  Talent,  og  finder  det  fuldkommen  bil- 
ligt og  retfærdigt,  at  man  giver  hende  al  mulig  Leilighed  til  at 
udvikle  sine  rige  Kræfter;  men  man  vil  da  vist  heller  ikke  finde 
det  ubilligt,  om  jeg  ogsaa  gjør  nogen  Fordring  i  denne  Hen- 
seende, og  ikke  altid  med  Taalmodighed  finder  mig  [i]  at  blive 
anviist  Roller,  som  aldeles  ingen  Interesse  kan  have  hverken  for 
Publikum,  eller  for  mig.  De  vil  indsee,  Hr.  Conferentsraad,  at 
det  for  min  Kunstnerære  er  nødvendigt,  at  der  gives  mig  Lei- 
lighed til  ogsaa  at  bruge  de  Kræfter,  Naturen  har  givet  mig,  og 
dersom  De  har  Tid  eller  Taalmodighed  til  at  gjennemgaae  mit 
Repertoire,  vil  De  finde,  at  med  Undtagelse  af  de  enkelte 
Roller,  som  et  gunstigt  Tilfælde  har  tilført  mig  ved  Sommer- 
forestillingerne, jeg  af  Direktionen  er  bleven  tildeelt  yderst  Faae, 
som  kunde  have  nogen  Interesse  for  mig  at  udføre. 

Til  Slutningen  maae  det  endnu  i  Tillid  til  Deres  ædle,  retfær- 
dige Sind  være  tilladt  mig  at  gjøre  Dem  et  Spørgsmaal;  vilde 
Direktionen  vel  have  tildeelt  Frue  Heiberg  en  lille,  uinteresant 
og  ubetydelig  Rolle,  i  et  Stykke,  hvori  der  var  Een,  som  var 
fuldkommen  passende  for  hende,  og  som  hun  vel  kunde  finde 
det  Møien  værdt  at  anvende  sit  Studium  og  sit  Talent  paa. 

Jeg  har  nu  talt,  skjøndt  langtfra  udtalt  mig  i  denne  Sag, 
der  er  saa  rig  for  mig  i  sine  Følger,  men  jeg  vil  ikke  plage 
Dem  med  meere.  —  Jeg  beder  Dem  kun  paa  det  indstændigste  at 
fritage  mig  for  en  Rolle,  ved  hvis  Udførelse  jeg  kun  bestandig 
maatte  blive  erindret  om  den  Tilsidesættelse  og  Mangel  paa 
Opmærksomhed,  jeg  troer,  der  er  bleven  viist  mig.  Med  den 
dybeste  Høiagtelse  etc. 

TIL  MICHAEL  WIEHE. 
[1850],  3.  Juni.  [32] 

Min  kjære,  elskværdige  Michael! 

Jeg  holder  ikke  meget  af  at  følge  mine  Venner  paa  Told- 
boden, naar  de  tager  bort,  selv  om  de  kun  gjør  en  Lystreise 
paa  nogle  faa  Maaneder.  Istedet  derfor  at  tilvinke  Dem  mit 
Farvel  derude,  gjør  jeg  det  i  disse  Linier.  Jeg  skal  desuden  i 
de  sidste  Dage  have  seet  ud,  som  om  jeg  ikke  brød  mig  om 
Dem  —  tilgiv  kjære  Michael,  at  jeg  her  smiler  lidt  —  og  det 
trænger,  mærker  jeg,  til  Berigtigelse.  Ja,  Michael,  jeg  kan  ikke 
andet  end  smile  lidt  over  denne  Yttring  af  Dem,  dog  dersom 
De,  som  jeg  troer,  sætter  nogen  Priis  paa  mit  Venskab,  kan  De 
godt  være  tjent  med  dette  Smil,  thi  det  maa  meer  end  nogen 
Forsikkring  overtyde  Dem  om,  hvormeget  De  har  taget  feil  af 
mit  Væsen.  Jo,  jeg  ikke  allene  bryder  mig  om  Dem,  kjære 
Michael,  men  De  er  mig  kjær  som  Faa.  Jeg  skatter  og  elsker 
Deres  rene  Charakteer  og  ædle  Hjerte  og  er  taknemlig  og  glad 
for  Deres  Venskab  og  Hengivenhed.  Jeg  trængte  til  at  sige 
Dem  dette,  inden  De  reiser  bort  og  nu  Farvel.  Lev  saa  sund 
og  munter  og  fornøi  Dem  saa  meget,  som  jeg  ønsker  det.  At 
De  ofte  vil  tænke  paa  og  savne  Deres  Venner,  troer  jeg,  og  at 
jeg  tør  regne  mig  blandt  disse,  veed  jeg.     Farvel. 

TIL  EMILIE  WIEHE. 

[1850],  27.  Juni.  [33] 

....  Her  er  saa  stille  i  Sommer,  den  eeneste,  der  er  bleven 
tilbage  af  vor  lille  Kreds,  er  Vermehren,  og  han  kommer  ogsaa 
trolig,  især  om  Søndagen,  vi  spadsere  da  i  Almindelighed  paa 
Lange-Linie,  men  det  er  nok  ikke  meget  fiint  at  komme  her 
paa  den  Dag,  thi  man  møder  egentlig  kun  gode  Borgerfolk,  men 
Luft  og  Sø  skinne  desuagtet  lige  blank,  og  Bølgerne  glide  ikke 
mindre  »langlige«.  Jeg  sender  da  mange  Tanker  omkring  i 
Verden  til  mine  fjerne  Venner  og  haaber  paa,  at  der  kommer 
en  Tid  efter  denne  ....  Hvor  Deres  Brev  giver  mig  et  tydeligt 
Billede  af  Deres  Liv  paa  Silkeborg,  hvor  jeg  seer  dem  alle 
t3^deligt.  Min  stakkels  lille  Emilie,  det  er  vel  omtrent  det  første 
Savn,  De  har  kjendt  i  Deres    Dage,    og    det    falder    derfor    lidt 

tungt.  Men  tænk  Dem  nu,  naar  han  kommer  tilbage,  og  De 
atter  drager  ind  i  det  lykkelige  Huus  i  Helliggeistræde ,  saa  vil 
De  i  et  Øieblik  blive  titusindfold  gjendgjeldt  for  alle  de  Savn, 
De  nu  maa  lide,  ja.  De  vil  maaskee  neppe  kunde  erindre,  at  De 
har  havt  noget.  Hils  ham  ret  hjerteligt  fra  mig,  naar  De 
skriver.  Gade  har  skrevet  hjem  til  sine  Forældre,  at  han  reiser 
til  Paris,  hvor  han  vil  træffe  Michael,  og  at  det  godt  kunde 
være,  at  de  begge  allerede  midt  i  næste  Maaned  kom  hjem,  men 
det  er  vistnok  blot  lidt  Lapseri  af  Gade,  thi  det  kan  der  vel 
næppe  være  tale  om,  saafremt  han  ellers  kan  faa  Stipendiet  til 
at  strække  til.  Heiberg  havde  truffet  Nielsen,  eller  det  skulde 
vel  egentlig  hedde  omvendt,  paa  Dampskibet  fra  Helsingøer  for- 
leden og  spurgt  meget  om  Wiehe,  og  om  der  ingen  Efterretnin- 
ger vare  komne  fra  ham.  Nielsen  fortalte  da,  hvad  han  vidste, 
som  Deres  Moder  havde  været  saa  god  at  meddele  os  om  ham. 
Heibergs  boer  paa  Marienlyst  i  Helsingør  i  Sommer,  og  hans 
Kone  bruger  Brønd.  —  Er  det  ikke  moersomt,  at  Byen  i  denne 
Tid  skal  fortælle,  at  Grunden  til,  at  Gade  er  reist  bort,  er  For- 
tvivlelse over,  at  Flora  Schoustrup  er  bleven  forlovet.  —  Hvor 
jeg  er  glad  over,  at  Høedt  bruger  Brønd,  jeg  tænker  ret,  han 
vil  have  saa  godt  deraf,  beed  ham  blot  endelig  at  gaa  tidlig 
tilsengs.  Hils  ham  fra  mig.  —  Jeg  har  besøgt  Grevinde  Ahle- 
feldt et  Par  Gange  i  hendes  Sygdom,  som  jeg  dog  nu  troer  er 
saa  godt  som  hævet,  og  forladt  hende  med  en  veemodig  Følelse 
over  al  det  gode  i  denne  Natuer,  som  saa  skammelig  er  bleven 
forqvaklet.  Hun  forekommer  mig  som  en  beruset,  der  er  vaagnet, 
men  endnu  har  alle  de  ubehagelige  Følelser,  som  er  en  natur- 
lig Følge  af  Drukkenskab;  om  hun  derfor  er  helbredet,  er  et 
Spørgsmaal.  Jeg  hørte,  at  hun  havde  villet  besøge  mig,  men 
ikke  kunde  for  Sygdom,  og  jeg  gik  da  ud  til  hende.  Hvilken 
Forandring  fra  sidst,  jeg  saa  hende  paa  Frederiksberg.  Hun 
blev  synlig  rørt  og  overrasket  ved  at  see  mig,  talte  om  alt, 
hvad  hun  havde  liidt  og  saae  dertil  saa  angrebet  og  udtæret 
ud,  at  man  maatte  have  et  Steenhjerte  for  ikke  at  blive  rørt 
over  hende.  Hun  taler  nu  med  den  høieste  Begeistring  om 
Theatret,  meener,  at  det  er  den  lykkeligste  Lod  at  være  Skue- 
spiller, og  man  kun  behøver,  som  hun,  at  tage  Afskeed  og  fjerne 
sig  fra  Skuepladsen  for  at   see,  hvilket   Savn,    man    føler   under 

andre  Forhold  ....  Det  undrer  mig  ofte,  at  jeg  ikke  savner 
Frederiksberg  meer,  undertiden  er  jeg  næsten  skamfuld,  naar 
Folk  spørger  mig,  om  jeg  ikke  gjør  det,  og  jeg  maa  svare  nei, 
det  forekommer  mig  selv  som  en  Troløshed,  og  dog  er  jeg  mig 
ingen  bevidst.  Vel  har  dette  Sted  været  vidne  til  mine  lykke- 
ligste og  smerteligste  Dage,  men  jeg  føler,  at  disse  Erindringer 
har  jeg  alle  bragt  med  mig,  og  at  jeg  ikke  behøver  Stedet,  hvor 
de  ere  oplevede,  for  at  bevare  og  erindre  dem.  Naar  jeg  her 
fra  Vinduerne  seer  ud  over  Haven  og  om  Aftenen  efter  Sol- 
nedgang seer  min  deilige  Stjerne,  som  jeg  har  bragt  med  fra 
Frederiksberg,  skinne  lige  for  mit  Vindue,  hvor  jeg  kan  holde 
Øie  med  den  lige  til  den  skjuler  sig  bag  Trætoppen  og  erindre 
mig  om,  at  det  nu  ogsaa  er  Tiid  for  mig  at  gaa  til  Ro,  kan  jeg 
drømme  ligesaa  lykkeligt  og  smerteligt  som  dengang.  Betragt 
dog  engang  denne  Stjerne,  thi  fordi  jeg  kalder  den  min,  har 
andre  dog  ogsaa  Lov  at  betragte  den.  Den  kjendes  let,  thi  den 
er  den  deiligste  af  Alle,  eller  rettere,  man  seer  ingen  andre, 
naar  den  er  tilstede;  den  gaar  ned  i  Vest  omtrent  Kl.  11.  De 
er  vel  nærved  at  blive  kjed  af  denne  Stjernesnak,  men  jeg  har 
nu  engang  forelskel  mig  i  den,  og  jeg  er  vis  paa,  at  hvis  vi  efter 
vor  Død  kan  hensættes  paa  andre  Kloder,  saa  bliver  denne 
Stjerne  min  Bolig.  —  .  .  .  .  Mad.  Høedt  var  her  forleden  For- 
middag til  en  lille  Skaal  Kaffe  .  .  .  hun  var  lidt  urolig  over 
intet  direkte  at  have  hørt  fra  sin  Søn  og  var  bange  for,  at  det 
skulde  være  Tegn  til,  at  han  var  syg.  Da  Deres  Brev  nu  kom 
om  Eftermiddagen,  skyndte  jeg  mig  at  berolige  hende  og  gik  om 
Eftermiddagen  derhen,  hvor  jeg  traf  den  gamle  Høedt  og  under- 
rettede ham,  som  jeg  traf  nede  i  Porten,  om  hvad  jeg  vidste. 
Vi  fik  os  da  en  lille  gemytlig  Passiar,  og  skiltes  med  et  trofast 
Haandtryk  ....  Høedt  —  ja,  han  skriver  ikke,  det  veed  jeg  nok, 
og  det  venter  jeg  heller  ikke,  men  at  jeg  jo  vilde  blive  frygte- 
lig glad,  det  er  jo  vistnok.  En  lille  Smule  kunde  han  —  dog 
nei,  han  skal  have  fuldkommen  sin  Frihed.  Beed  ham  blot  at 
bruge  sin  Brønd  og  rigtig  være  i  godt  Humeur  .... 
[Kronprindsessegade  397]. 

TIL  N.  P.  NIELSEN. 
Fredensborg,  [1851],  16.  Juli.  [34] 

Kjæreste  Nicolay !  Her  sidder  jeg  da  paa  det  deilige  Fredens- 
borg, imellem  kjære  elskværdige  Mennesker,  der  ikke  veed,  hvor 
godt  de  ville  gjøre  det  for  mig. 

Jeg  kom  lykkelig  og  vel  hertil  med  Dagvognen  i  Løverdags 
|:  den  12  Juli:.  Jeg  gjorde  paa  denne  Tour  Bekjendtskab  med 
Hr.  Grosserer  Nathanson,  der  skulde  til  Hirschholm.  Jeg  troer, 
det  var  gefundenes  Fressen  i:  om  Forladelse  det  var  tysk  :|  for 
ham  at  have  mig  ved  sin  Side,  thi  han  fortalte  mig,  at  jeg  var 
den  eneste  af  Skuespil-Personalet,  med  hvem  han  aldrig  havde 
talt.  Jeg  troer,  vi  blev  meget  gode  Venner,  og  det  vilde  da 
være  en  stor  Lykke  for  mig,  naar  Vinteren  kommer.  Ja  Herre- 
gud, man  maa  tænke  paa  Fremtiden. 

Veiret  har  været  upaaklageligt,  siden  jeg  kom  til  Fredens- 
borg, og  vi  benytter  det  ogsaa  til  Spadseretoure  og  til  Fiske- 
toure. Her  boer  en  Captain  Falkenskiold  i  Sommer  paa  Fre- 
densborg tilligemed  sin  Familie;  han  siger,  han  kjender  Dig, 
han  har  siddet  ved  Siden  af  Dig  til  Festen  for  General  Krogh. 
Det  lader  til  at  være  et  godmodigt  Menneske,  der  altid  er  parat 
til  lidt  Moerskab.  Han  er  vist  især  et  rart  Sommerbekjendt- 
skab,  thi  han  er  utrættelig,  troer  jeg,  baade  i  Skov  og  paa 
Søe.  Han  kommer  til  Wiehes  i  Sommer,  og  saa  var  han  for- 
leden inviteret  med  os  paa  en  Fisketour.  Emilie  Wiehe,  som 
ikke  ret  forstaaer  sig  paa  denne  Fornøielse,  havde  den  gode 
Idé  at  lade  sig  tilligemed  Pigen  roe  over  til  »Hotellet«  med  de 
fornødne  Kaffeapparater,  og  mens  vi  tre  fiskede,  tænkte  hun  paa 
at  vederqvæge  os  efter  disse  Anstrengelser.  Til  en  bestemt  Tid 
blev  vi  satte  over  til  hende  tilligemed  Udbyttet  af  vor  Fangst, 
som  just  ikke  var  stor.  Jeg  havde  imidlertid  intet  at  klage; 
jeg  fik  8  smaa  Aborrer,  medens  Captainen  kun  fik  2  og  Michael 
slet  Ingen.  Jeg  besøger  daglig  den  gamle  Mdm.  Rosing,  som  er 
saa  glad  ved  atter  at  see  mig.  Hun  behandler  mig,  som  jeg 
var  hendes  Barn.  Hun  er,  skjøndt  fyldt  95  Aar,  fuldkommen 
aandsfrisk,  fortæller  livligt  og  godt,  men  langsomt,  fordi  hun 
har  en  høist  besværlig  Udtale.  Naar  hun  fortæller  om  gamle 
Tider  !:  hvad  jeg  saa  gjerne  vil  høre  :\  da  er  hendes  Hukom- 
melse fuldkommen,  og  det  er  moersomt  at  høre  hende  tale  om 

Folk,  med  hvem  hun  har  levet  og  virket,  som  forlængst  er  til- 
faldne  Historien.  Jeg  har  læst  for  hende,  og  det  moerer  hende 
usigeligt.  Skjøndt  halv  blind  er  det,  som  om  hun  vilde  see 
mig  Ordene  ud  af  Munden.  Jeg  maa  rykke  gandske  nær  hen 
til  hende,  da  hun  tillige  er  meget  tunghør;  men  hun  forstaar 
alt,  hvad  man  læser  for  hende  fuldkommen  vel,  og  det  ikke 
alene  Ordene,  men  hun  opfatter  Carakteren,  Aanden  af  det 
Forelæste,  fuldkommen  klart.  Jeg  har  blandt  andet  læst  en 
Scene  for  hende  af  »Axel  og  Valborg«,  som  hun  var  henrykt 
over.  Jeg  drak  The  hos  hende  forleden  Aften  tilligemed  Wiehes, 
og  jeg  maatte  da  hele  Tiden  sidde  ved  hendes  Side,  og  hun 
er  utrættelig  i  at  byde,  skjønt  hun  ikke  kan  see,  hvad  der  staaer 

paa  Bordet 

Man  kan  rigtignok  see  her,  hvormegen  Plads  der  er  i  et  Huus, 
hvor  der  er  Hjerterum,  thi  her  er  kun  to  smaa  Værelser,  ikke 
desto  mindre  har  man  intet  Øieblik  Følelsen  af  at  genere.  Wiehe 
har  et  Værelse  ovre  hos  gamle  Mad.  Rosing,  og  hans  Kone 
deler  trolig  sit  lille  Sovekammer  med  mig.  Skjøndt  Værelserne 
ere  smaa,  ere  de  luftige  og  behagelige,  thi.  her  er,  som  vel 
overalt  paa  Slottet,  høit  til  Loftet  ....  Farvel  min  kjære,  bedste 
Nicolay  .... 

TIL  EMILIE  WIEHE. 
Bakkegaard,  [1853],  17.  August.  [35] 

.  .  .  Jeg  længes  undertiden  ret  inderlig  efter  de  kjære  Venner, 
som  Fredensborg  beskytter  for  mig  i  denne  Trængselstid  med 
sin  friske  rene  Luft.  Gud  være  lovet  for  den  Tid  der  er  gaaet, 
det  seer  jo  ud,  som  vi  var  over  den  værste  Deel.  Men  for 
Guds  Skyld,  lad  Dem  ikke.  forlede  af  denne  Bedring  i  Tilstan- 
den, til  at  tænke  paa,  endnu  saa  snart,  at  komme  tilbage  til 
Kjøbenhavn.  Bliv  der  Allesammen,  saa  mange  som  de  ere, 
baade  Store  og  Smaa,  indtil  Epedemien  gandske  er  forbi.  Lægerne 
begynde  jo  nok  at  hæve  Hovederne  igjen,  men  ere  dog  ingen- 
lunde fornøiede  med  Tilstanden,  thi  om  der  end  er  langt  færre 
angrebne,  saa  siger  de,  at  Sygdommen  er  saa  ondartet  som 
nogensinde,  og  Luften  farlig  for  dem,  som  i  længere  Tid  har 
und[d]raget  sig  den.  Jeg  har  fleere  Gange  begyndt  at  tænke  paa 
at  tage   hjem,    da  jeg,    uagtet  Nielsen   forsikkre,    det  gjør    ikke 

noget,  synes,  det  maa  være  lidt  eensomt  for  ham  om  Aftenen, 
naar  han  kommer  hjem  at  drikke  The,  eller  undertiden  er 
hjemme  heele  Eftermiddagen,  da  Klubben  ikke  bliver  besøgt  af 
nogen  i  Sommer.  Jeg  bad  derfor  Dr.  Collin,  som  jeg"  havde 
Leilighed  til  at  tale  med  forleden,  om  at  sige  mig  med  Bestemt- 
hed, om  han  troede,  jeg  udsatte  mig  i  en  særlig  Grad  ved  at 
vende  tilbage  til  Kjøbenhavn,  og  han  huggede  da  Knuden  over, 
ved  at  erklære  det  for  Galskab.  Han  tilføiede,  at  i  dette  Tilfælde 
var  Lægerne  fuldkommen  eenige,  naar  det  kom  an  paa  at  raade 
Folk,  der  havde  opholdt  sig  paa  Landet,  fra  at  komme  ind  i 
den  Pesthule,  som  han  kaldte  Kjøbh.  Hans  Fader  har  opholdt 
sig  under  Epedemien  ude  paa  Jagtveien  og  gjør  undertiden 
Rebellion  for  at  komme  hjem,  men  han  maa  smukt  blive  hvor 
han  er  .... 

Det  er  dertil  velgjørende,  daglig  at  være  Vidne  til  et  saa 
smukt  Familieliv,  som  her  føres  paa  Bakkegaard.  Om  Søndagen 
holdes  her  en  lille  Husandagt,  som  det  nok  er  værdt  at  være 
tilstede  ved.  Begge  Pigerne  ere  tilstede,  de  møder  med  milde, 
gode  Ansigter  og  tillidsfulde  Øine,  hvormed  de  betragte  deres 
Herskab.  Lunn  pleier  under  sædvanlige  Forhold  at  læse  en  af 
Mynsters  Prædikener  høit  for  sin  Kone,  naar  hun  ikke  kan 
komme  eller  ikke  har  Lyst  til  at  gaa  i  Kirke.  I  denne  Tid, 
hvor  vi  Alle  lider  af  den  Vægt,  som  Sygdom  og  Nød  har  ud- 
bredt, lider  disse  stakkels  Piger  ogsaa  deres  Deel,  idet  de  har 
deres  Familie  og  alt,  hvad  der  er  dem  kjært,  inde  i  Kjøbenhavn. 
Lunn  har  derfor  spurgt  dem,  om  de  vilde  være  tilstede,  naar 
han  læser  om  Søndagen,  og  jeg  vilde  ønske,  De  kunde  see,  hvor 
patriarkalsk  det  seer  ud,  naar  vi  sidde  ved  det  store  runde 
Bord  i  Dagligstuen,  og  Lunn  paa  en  simpel,  høitidelig  Maade 
holder  denne  lille  Gudstjeneste.  Begge  Pigerne  see  ud,  som  de 
vare  i  Kirke,  holde  deres  hvide  Lommetørklæder  i  de  sammen- 
foldede Hænder  og  følge  hvert  Ord  med  den  inderligste  Andagt. 
Børnene  ere  naturligviis  Qernede.  Naar  Prædikenen  er  tilende, 
gaar  hver  til  sit,  og  der  bliver  nu  en  Stund  stille  i  Huset.  Men 
snart  begynder  atter  de  huslige  Sysler,  og  den  Stemning  af 
inderlig  Godhed  og  Hjertelighed,  der  nu  er  udbredt  over  alle 
Parter,  kan  ikke  beskrives.  —  . 

Torsdag. 

....  Fru  Heiberg  skal  være  meget  angst  for  sin  Mand  i 
denne  Cholera-Epedemi,  og  hans  Konstitution  er  vel  heller  ikke 
saa  lidt  udsat.  Jeg  hørte  ogsaa,  at  deres  Bolig  i  Thaarbech  skal 
være  udseet  til  Cholerahospital,  i  saa  Fald  tænker  jeg,  de  søger 
Tilflugt  hos  Suhr.  —  Phister  er  dog  altid  smagfuld  og  veed  at 
finde  en  passende  Form  for  sine  Atensioner.  Saaledes  har  han 
nylig  foræret  Fru  Heiberg  en  Krystal  Flaske  og  Bæger,  forsynet 
med  hendes  fulde  Navn,  kjøbt  i  en  Bjergegn,  jeg  veed  ikke  hvilken, 
men  han  fortæller,  at  han  pludselig  paa  sin  Reise  kom  i  en 
skjøn  Dal  omgivet  af  Bjerge,  duftende  af  de  skjønneste  Roser, 
som  havde  en  saa  paafaldende  Lighed  med  dem,  hvori  Kong 
Renés  Datter  har  sin  yndige  Bolig,  at  han  maatte  spørge,  om 
ikke  her  boede  en  blind  Pige;  da  man  svarte  nei,  tog  han  den 
omtalte  Erindring  med  som  Gave  til  Fru  Heiberg  fra  hendes 
Bolig.  Jeg  tænker  ogsaa,  han  har  havt  Fornøielse,  eller  rettere 
Heibergs,  af  denne  smagfulde  og  simple  Idee  .... 

[1856],  14.  Juni.  [36] 

....  Naa,  Høedt  kom  dog  til  at  reise.  Fru  Falbe  havde  i 
Gaar  faaet  Brev  fra  sin  Søn,  skrevet  d.  9^  Junii,  Dagen  efter  An- 
komsten til  Paris,  De  har  lidt  betydeligt  med  Dampskibet  fra 
Korsøer,  hvor  de  ingen  Køier  har  havt  og  manglet  al  anden 
Bekvemmelighed.  I  Cøln  havde  de  besluttet  at  standse  lidt, 
men  havde  opgivet  dette  Forsæt  og  reist  lige  til  Paris,  hvor  de 
vare  ankomne  Søndag  Aften,  saa  tidlig,  at  de  kunde  gaae  i 
Theatret  og  see  >En  Kjærlighedshistorie  i  Versailles«  .  . .  Moltke, 
den  danske  Minister,  havde  af  Falbe  erfaret,  at  Høedt  var  i 
Paris  og  inviteret  dem  begge  til  Middag  næste  Dag,  havde  des- 
uden yttret  noget  om  at  skaffe  Høedt  fri  Adgang  i  Theatrene  og 
i  alle  off'entlige  Samlinger  etc.  Jeg  er  saa  glad,  at  han  kom  af- 
sted, han  vil  have  Nytte  af,  hvad  han  seer  og  hører,  om  det 
ogsaa  skal  hentes  med  lidt  Anstrængelse,  og  han  morer  sig  nu 
nok,  uagtet  han  egentlig  ikke  havde  megen  Lyst  til  denne  Tour. 
Godt  var  det,  at  han  to  Dage  inden  Afreisen  havde  været  hos 
Dorph  i  fleere  Timer  og  der  erholdt  Oplysninger  om  et  og  an- 
det. Repertoiret  betræff'ende,  som  var  ham  behageligt,  og  som 
bestyrkede  ham  i    at  reise.     Dorph   var   forekommet  ham  reent 

forvandlet,  som  han  meente,  var  Følge  af  en  Audience  denne 
havde  havt  hos  Hall,  og  inden  de  skiltes,  opfordrede  Dorph  ham 
til  at  see  ret  paa  Scenearangementet,  naar  han  kom 
til  Paris.  Den  sidste  Yttring  havde  naturligviis  især  moret 
Høedt.  Dorph  var  hos  mig  forleden  Dag,  for  at  spørge  mig, 
om  et  Par  Roller,  som  han  ønskede,  jeg  skulde  spille,  men  da 
de  kun  var  underordnede,  var  det  tydeligt  af  nogle  Yttringer  til 
Høedt  forinden,  at  han  troede,  jeg  vilde  ansee  det  for  under 
min  Værdighed,  som  han  nok  overhovedet  havde  den  Idee,  at 
jeg  ikke  var  god  at  komme  nær.  Høedt  havde  forsikkret  ham, 
at  han  ikke  resikerte  noget,  og  at  det  altid  havde  været  min 
Feil  at  spille  alt  det  s — ,  man  kastede  til  mig.  Beroliget  kom 
da  Dorph  Dagen  efter  op  til  mig.  Den  første  Rolle,  han  nævnede, 
var  da  Tante  Debora  i  Tordenskiold  :  Wiehé  Tords:,  brillant 
Rolle  for  ham  :.  Den  anden  i  Skinsyg  Kone  :  Lady  Frelove  :[ 
og  den  Tredie  —  hør  nu  Michael!  Moderen  til  »Pigen  i  Lyon«, 
som  han  syntes  Md.  Sødring  spilte  saa  slet,  at  han  gjerne 
ønskede,  hun  skulde  bytte  Rolle  med  mig.  Da  han  nævnede 
»Pigen  i  Lyoii«,  maatte  jeg  jo  lee  indeni,  da  jeg  tænkte  paa 
Michaels  Følelser  for  dette  Stykke,  og  jeg  gav  mig  saavidt  Luft,  idet 
jeg  sagde,  at  dette  Stykkes  Opførelse  vist  vilde  strande  paa 
Wiehé,  der  havde  meget  imod  at  spille  denne  Rolle,  jeg  til- 
føiede,  at  Michael  endogsaa  havde  sagt,  halvt  i  Spøg,  at  han 
nok  trode,  han  vilde  gjøre  det  til  en  Betingelse  for  sit  for- 
nyede Engagement,  ikke  at  spille  i  dette  Stykke.  Jeg  nægtede 
under  alle  Omstændigheder    at   gaae   ind    paa    hans    Plan,    min 

Rolle  betræffende 

Hvor  jeg  glæder  mig  til  i  Sommer,   thi  jeg   haaber   da  med 
Guds  Hjælp,  at  jeg  i  Aar  endelig  engang  skal  være  rask  . . . 


NICOLAI  PETER  NIELSEN. 

1795—1860. 

TIL  THEATERDIREKTIONEN. 
1820,  15.  Mai.  [37] 

Efter  at  jeg  i  flere  Aar  har  bekjæmpet  min  Tilbøielighed  til 
Skuespillerstanden,  føler  jeg  nu  mere  end  nogensinde  et  Kald 
til  at  vælge  den:   —   ved   at    raadføre   mig   med  kyndige  Mænd, 

er  jeg  bleven  mere  opmuntret  end  afskrækket  derfor  og  vover 
derfor,  at  henvende  mig  til  den  høie  Direktion  med  den  ærbødige 
Begjæring,  at  maatte  aflægge  Prøve  paa  mit  Talent  til  Kunsten 
for  Samme.  Dersom  den  høie  Direktion  har  denne  Bevaagen- 
hed  for  mig,  maae  jeg  tilføie  det  Ønske,  at  saadant  maatte  skee 
Søndag  d.  20'^^  Mai,  da  jeg  senere  hen  ingen  Leilighed  har.  Den 
høie  Direktion  vil  endelig  ogsaa  bevise  mig  den  Artighed,  med 
Hensyn  til  min  nuværende  Stilling,  at  fortie  denne  ærbødige 
Begjæring,  saa  og  at  Prøven  maatte  holdes  under  lukte  Døre, 
ikkun  for  den  høie  Direktion  og  Hr.  Dr.  Ryge,  den  eneste  Mand, 
hvem  jeg  i  denne  Anledning  har  betroet  mig  til. 
Gothersgaden  N?  131. 

Braunschweig,  1824,  16.  September.  [38] 

Jeg  iler  med  at  bevidne  den  høie  Direktion  min  underdanige 
Taksigelse  for  det  tilstillede  Penge  forskud  og  beder  at  undskylde, 
at  det  først  skeer  nu,  hvortil  Grunden  allene  er,  at  spare  den 
store   Porto.  — 

I  Carlsruhe  har  jeg  fundet  den  første  Føde  for  min  Kunst 
ved  at  lære  Eslæir  at  kjende;  jeg  tilbragte  10  Dage  uafbrudt  i 
hans  Selskab,  og  han  tog  sig  faderligen  af  mig;  jeg  lærte  saa- 
ledes  hans  fortrinligste  Fremstillinger  at  kjende,  deels  paa 
Theateret,  deels  i  hans  Værelse.  Hvormeget  han  formaaer,  troer 
jeg  bedst  at  kunne  udtrykke  nu  ved  at  bekjende,  at  jeg  intet 
bedre  har  seet.  —  I  Paris,  i  denne  Verden  af  en  Bye,  har  jeg 
seet  meget  Godt,  men  næsten  endnu  mere  Slet.  —  Med  Talma 
^^^  J6g  gjoi't  Bekjendtskab;  han  modtog  mig  med  megen  Op- 
mærksomhed, men  dog  som  en  Mand,  der  har  80.000  Franker 
aarlige  Indtægter.  Ved  hans  Indflydelse  lærte  jeg  Mdsell.  Mars, 
Gasimir  Delavigne,  Jouy  at  kjende.  Talma  gjør  upaatvivleligen 
en  Undtagelse  fra  alle  de  øvrige  Tragøder;  thi  han  nærmer  sig 
Natur  og  Sandhed,  saameget  som  Franskmændene  vil  tillade; 
men  de  Andre  ere  forfærdelige,  og  ikke  en  Gang  det  Plastiske 
fandt  jeg  i  den  Grad,  som  jeg  haabede.  Ved  min  Afskeed  med 
Talma  havde  jeg  en  lang  Samtale  med  ham;  han  kan  Engelsk, 
og  noget  Tydsk,  og  er  endog  bekjendt  med  Schiller.  Han  havde 
Lyst  til  at  høre  noget  Dansk,  og  jeg  maatte  fremsige  et  Digt; 
jeg  valgte  Baggesen:    Til  mit  Fødeland;    han   fandt   det   velklin- 

gende,  og  jeg  maatte  efter  Evne  oversætte  det  paa  Fransk.  Til 
Slutningen  forærede  han  mig  en  Medallie,  der  forestiller  ham. 

Paa  min  Hidreise  har  jeg  havt  et  let  Anfald  af  min  Sygdom 
i  Mainz,  der  har  efterladt  en  Skjælven  i  Legemet,  dog  nu  be- 
gynder den  at  sætte  sig.  Om  faa  Dage  vil  jeg  formodentligen 
træde  frem  her  paa  Theateret  i  Correggio  og  Kabale  og  Kjær- 
lighed; hvorpaa  jeg  iilsomst  vender  tilbage  til  det  kjære  Danne- 
mark og  haaber,  at  overtyde  den  høie  Direktion  om,  at  jeg 
efter  Evne  har  benyttet  den  Leilighed,  der  er  givet  mig  til  min 
Uddannelse. 

For  Professor  Rahbeck  maae  jeg  endnu  tilføie,  at  jeg  med- 
bringer en  lille  Pakke  Bøger  fra  Heiberg,  og  at  jeg  har  truffet 
mange  af  hans  Bekjendtere,  deels  personlige  deels  litterære. 

I  det  jeg  underdanigst  udbeder  mig  den  høie  Direktions 
fremdeles  Bevaagenhed,  forsikkrer  jeg,  at  min  Fliid  og  Stræben 
stedse  skal  overtyde  den  om,  at  jeg  med  Taknemmelighed  er- 
kjender,  hvad  den  har  gjort  for  mig.  — 

TIL  PUBLIKUM. 

[1826,  4.  November.]  [39] 

Da  jeg  for  fem  Aar  siden  første  Gang  begyndte  at  tænke 
paa  at  spille  Hamlet,  blev  jeg  ved  den  første  Gjennemlæsning 
forfærdet  over  dette  gigantiske  Digterværk,  der  syntes  mig  en 
Kjæmpebygning ,  hvortil  ingen  Vei  var  mig  bekjendt;  alt  den 
Gang  følte  jeg,  at  Aar  maatte  forløbe  forinden  jeg  turde  tænke 
paa  at  træde  frem  i  denne  Rolle.  Imidlertid  vedblev  jeg  at  ar- 
beide  mig  frem  i  Rollen,  naar  mine  andre  Forretninger  levnede 
mig  Tid!  Saaledes  kom  jeg  efterhaanden  i  Besiddelse  af  alle  de 
Forfattere,  som  have  skrevet  over  denne  Gjenstand,  og  blev  min 
Frygt  for  Hamlet  ved  disse  kun  forøget,  da  Ingen  iblandt  dem 
alle  vare  eenige,  stundom  ikke  engang  om  Hovedtrækket  i 
Charakteren,  medens  Andre  tvistedes  om  et  Ord.  Efter  at  have 
gjennemlæst  disse  mangfoldige  Comentatorer,  vendte  jeg  mig 
atter  til  Shakespeare  selv,  i  det  jeg  formodede  hos  denne 
Eneste  i  sit  Slags  at  faae  den  bedste  Oplysning  om  ham. 

Jeg  sammenlignede  de  forskjellige  Oversættelser,  da  jeg  ikke 
kjender  Grundsproget  nok,  og  dannede  mig  med  den  største 
Omhyggelighed    den    Person,    der,  efter   mit   Skjønnende,    bedst 

passede  til,  hvad  jeg  forstod  af  Digteren,  og  veiledtes  heri  især 
af  S  ch  in  oli  Cber  Brock  man  ns  Hamlet  og  Lich  tenbergs 
Briefe  uber  Garricks  Spiel. 

At  jeg  ved  min  Fremtrædelse  i  denne  Rolle  sikkert  maatte 
være  uovereenstemmende  med  mange  Andre,  derom  var  jeg 
overbeviist;  thi  hvor  skulde  jég  indbilde  mig,  aliene  at  have 
truffet  Shakespeares  Mening  saa  aldeles,  at  ingen  Indvending 
kunde  gjøres  derimod. 

Naar  Bedømmeren  af  mit  Arbeide  yttrer  sig  paa  en,  for 
dannede  Mennesker  anstændig  Maade,  naar  han  behandler  sin 
Materie  saaledes,  at  jeg  erkjender  hans  Kundskab  om  Tingen 
og  hans  Villie  til  at  fremstille  Sandhed,  da  anseer  jeg  det  for 
min  Pligt,  at  overveie  de  Indvendinger,  der  ere  gjorte,  og  rette 
mig  derefter,  om  det  end  er  min  Uven,  der  har  skrevet  det. 
Desaarsag  gjennemtænkte  jeg  nøie  de  Bemærkninger,  der  i  dette 
Blad  vare  fremsatte  over  min  Hamlet,  men  især  den  Hovedanke 
om  for  megen  Kraft!  Jeg  raadførte  mig  atter  med  Shakespeares 
Forklarere  og  fandt,  at  mange  af  dem  vare  imod  min  Mening, 
hvorimod  kun  faa  heldede  til  den.  At  forandre  min  eengang 
opfattede  Mening  om  Charakteren,  streed  aldeles  imod  min 
Følelse,  uden  at  jeg  tydelig  kunde  gjøre  mig  Regnskab  hvorfor? 
Jeg  undsaae  mig  ved  offentlig  at  fremsætte  min  Mening,  fordi 
jeg  ingen  anden  Authoritet  havde  end  mig  selv! 

Hændelsesviis  erholdt  jeg  for  kort  Tid  siden  en  Bog,  hvori 
jeg  fandt,  at  en  af  Tydsklands  største  Skuespillere,  den  sidste 
nulevende  Konstner  fra  den  weimarske  Skole,  Hr.  Wolff,  og  en 
af  Tydsklands  første  Konstdommere,  Dr.  Mullner,  have  havt  den 
samme  Anskuelse  af  Hamlet  som  jeg.  —  Af  Frygt  for  ikke 
ganske  at  træffe  Forfatterens  Aand  paa  dansk,  følger  her  det 
tydske  Stykke: 

»Was  iiber  diese  Rolle  geschrieben  worden  ist,  macht  eine 
kleine  Bibliothek  aus.  Hått'  ich  diese  Bibliothek  am  Abend 
nach  Hrn.  Wolfs  Darstellung  in  meinem  Zimmer  gehabt:  ich 
wår'  in  Versuchung  gerathen,  sie  Stiick  vor  Stuck  zum  Fenster 
hinauszuwerfen,  selbst  Wilhelm  Meister  nicht  ausgenommen. 
Es  kam  mir  vor,  als  musste  Shakespeare  die  Rolle  so,  wie 
Hr.  Wolf  sie  gab,  gedacht,  oder  nicht  gewusst  haben,  was  er 
wollte. 

Was  konnt'  er  woUen?  Uns  einen  philosophischen,  edel- 
muthigen,  verliebten,  ungetreuen,  sich  wahnsinnig  stellenden, 
humoristischen  und  unglucklichen  Prinzen  zeigen,  wie  ihn  ge- 
wohnliche  Komodianten  uns  zusammen  zu  nåhen  pflegen?  Un- 
moglich.  Oder  uns  einen  Schwåchling  vorfuhren,  welcher  nicht 
zum  Beschluss  der  vom  Geiste  seines  Vaters  geforderten  Rache 
gelangen  kann,  und,  statt  mit  Entwurfen  und  Ttiaten,  die  Zu- 
schauer  nur  mit  Worten  und  Betrachtungen  futtert?  Was  auch 
immer  dafur  sprechen  mag,  ich  kann  es  nicht  glauben.  Hr.Wolf 
liess  mich  einen  geistreichen  und  gemuthvollen  Jungling  sehen, 
der  seinen  Vater  geliebt,  seine  Mutter  verehrt,  fur  die  schone 
Tochter  eines  Hoflings  zårtliche  Triebe  empfunden,  und  einen 
hassenswiirdigen  Oheim  gehasst  hatte,  als  er  den  Hof  verliess^ 
um  in  Wittenberg  zu  studieren.  Er  ist  zuruckgekommen,  hat 
den  Vater  todt,  und  die  Mutter  in  des  Oheims  Armen  gefunden. 
Der  Junglingsglaube  an  die  moralische  Ordnung  der  Triebe  im 
menschlichen  Herzen  steht  verwirrt  vor  der  emporenden  Er- 
scheinung.  Da  ofTnet  sich  das  Grab,  der  Geist  seines  Vaters 
klagt  den  neuen  Gatten  seiner  Mutter  des  Meuchelmordes  an, 
und  fordert  von  ihm  Rache  an  dem  blutschånderischen  Konig: 
(^laudius.  Dieser  furchtbare  Blick  in  die  verborgenen  Hohlen 
des  menschlichen  Lasters  macht  seinen  Glauben  an  die  Wiirde 
der  menschlichen  Natur  wanken.  Wåre  an  der  Wahrheit  der 
iibernaturlichen  Entdeckung  kein  Zweifel  mehr  moglich,  und 
wåre  Hamlet  Schwåchling,  der  bis  zu  diesem  Zweifel  sich  nicht 
ermannen  konnte,  so  musste  mit  dem  Untergange  des  Glaubens 
an  die  Menschheit  die  eigne  moralische  Natur  des  unerfahrnen 
Junglings  in  Verwirrung  gerathen.  Oder  irr'  ich,  wenn  ich 
glaube,  dass  man  in  diesen  Jahren  um  so  etwas  wahnwitzig 
oder  lasterhaft  werden  konnte?  Hamlet  fasst  diesen  Zweifel. 
Der  Geist  kann  ein  Trugbild  der  Holle  seyn,  ihn  zum  Verbrechen 
zu  treiben.  Er  sucht  Gewissheit,  und  die  Mittel,  welche  er 
wåhlt,  sie  zu  erlangen:  versteliter  Wahnwitz,  und  spåter  das 
Schauspiel,  konnt'  er  sie  verståndiger  wåhlen?  Sie  fuhren  zum 
Ziele.  Jetztwill  er  den  Vater  råchen;  doch  am  betenden  Morder 
scheint  ihm  die  Rache  nicht  geniigend.  Er  schiebt  sie  auf 
und  fuhrt  den  todtlichen  Streich  auf  den  lauschenden  Polonius, 
den  er  fur  den  Konig  halt.    Dieser  Fehlgriff  jugendlicher  Ueber- 

eiliing  schurzt  seines  eigenen  Geschickes  tragischen  Knoten,  und, 
wie  sehr  er  ihn  auch  Anfangs  mit  Humor  behandelt,  spåter  »weint 
er  um  das  Geschehene«  (Worte  der  Konigin  Akt  IV.  Se.  I)  und 
»erkennt  in  (iem  Bilde  der  Sache  des  Laertes  das  Gegenstuck 
der  seinigen«  (Akt  V.  Se.  2).  Opheliens  Wahnsinn,  ihr  Tod,  des 
Claudius  Enlsehluss,  den  Stiefsohn  aus  dem  Wege  zu  sehaffen, 
und  die  Entriistung  des  Laertes,  womit  zuletzt  der  Konig  seine 
Furcht  vor  Hamlet  bewallnet,  sind  niehts  andres,  als  die  natur- 
lich  zusammenhångenden  P'olgen  jenes  Mordes,  und  die  Ursachen, 
welehe  die  Vollziehung  seiner  Rache  an  Claudius  verzogern. 
Dass  er  diese  nicht  aus  den  Augen  verliert,  wåhrend  er  Betrug 
um  Betrug  mit  seinem  måehtigen  Gegner  spielt,  ist  unverkenn- 
bar  aus  seiner  Rede  Akt  HL  am  Sehlusse:  »O  es  ist  gar  zu 
schon,  wenn  so  zwey  Listen  sich  entgegen  gehn,«  und  aus  der 
spåtern  Stelle  Akt  V.  Se.  2,  wo  er  auf  Horatio's  Mahnung  ant- 
wortet:  »Bald  wird's  geschehen;  die  Zwisehenzeit  ist  mein.« 
Aber  des  Konigs  neuer  Verrath  kommt  ihm  zuvor,  und  nicht 
eher,  als  am  Rande  des  eignen  Grabes,  gelangt  er  zur  Raehe, 
die  er  mit  Vorsieht  und  eigner  Sieherheit  zu  uben  gedaehte. 

Wo  ist  hier  wohl  der  Schwåchling,  den  uns  die  neuere 
Kunstphilosophie  als  Helden  einer  Shakespear'schen  Tragedie 
beylåufig  hat  aufschwatzen  wollen?  Soli  fiir  eine  Ansicht,  welcher 
der  ganze  Gang  der  Begebenheit  widerspricht,  der  Monolog 
Aet  IV.  Se.  4.  als  Beleg  gelten,  wo  Hamlet,  gezwungen,  naeh 
England  abzureisen,  uber  seine  zogernde  Bedåehtliehkeit  klagt? 
Mir  seheint  dieser  Jiingling,  obsehon  seine  Tugend  minder  sehnell 
ist,  als  des  Konigs  Buberey,  eine  gar  starke  Natur,  ein  heller 
Geist,  ein  kraftiges  Gemuth.  Dieser  Muth  einem  Gespenst  gegen- 
iiber;  diese  Vorsieht,  sieh  gegen  den  Trug  des  Satans  zu  wahren 
dureh  eigne  Prufung;  diese  feste,  siehere  Haltung  der  gewåhlten, 
besehwerliehen  Maske  des  Irrsinnes;  dieses  Uebergewieht  des 
Sehmerzes  um  den  Vater  iiber  die  Junglingstriebe  fur  Ophelien ; 
dieses  kraftvolle,  strafdonnernde  Benehmen  gegen  die  Mutter; 
dieser  Kampf  von  List  gegen  Verrath;  dieses  erhebende  Bey- 
seitsetzen  der  Unglueksahndung  vor  dem  Gefeeht,  und  endlieh 
des  Verrathenen  schnelle  Raehe  am  Verråther  —  wenn  das 
Sehwaehheit  verkiindet,  so  moeht'  ieh  wohl  fragen,  ob  die 
Starke    einzig  in  der    Sehnelligkeit    der    Hånd  /ur  Vollfuhrung 

eines  aus  der  Unterwelt  herauf  geforderten  Meuchelmordes 
bestehe? 

Wie  dem  sey,  Herr  Wolf  gab  weder  den  altherkommlichen, 
aus  bunten  Lappen  zusammengenåhten  Prinzen,  noch  den  neu- 
beliebten,  an  Willen,  Plan  und  That  gleich  insolventen  Schwåch- 
ling;  und  doch  hing  alles,  was  er  gab,  so  innig  zusammen  unter 
sich  und  mit  dem  Ganzen  (so  weit  hier  ein  Ganzes  werden 
konnte),  dass  seine  Darstellung  mir  die  vollkommenste  Befriedi- 
gung  gewåhrte.  Die  Basis  war  unverkennbar  Schmerz  uber 
eine  Unthat,  wovon  seine  Mutter  die  Mitschuldige  war,  und  ver- 
achtender  Spott  uber  die  Gebrechlichkeit menschlicher Moralitåt. 
Auf  diesem  ebenen  Grunde  beruhrten  und  vermåhlten  sich  die 
scheinbar  sich  widersprechenden  Elemente  der  Rolle  auf  die 
ungesuchteste  Art  von  der  Welt;  und  reifere  Kunstkenner,  als 
ich,  gestanden,  dass  dieser  Hamlet  ihnen  ebenso  genussreich, 
als  neu  und  uberraschend  gewesen  sey.«  —  — 

Efter  denne  Maalestok  ønsker  jeg  mig  bedømt,  thi  saaledes 
er  mit  Begreb  om  Hamlet.  Hvad  der  ved  F'orestillingen  mang- 
lede heri,  maa  man  tilskrive  Mangel  paa  Evne,  ei  paa  Villie 
hos  mig.  —  Ikke  troer  jeg  herved  at  have  beviist,  at  min  An- 
skuelse er  den  rigtige,  omendskjøndt  jeg  naturligviis  ikke  anseer 
den  for  urigtig,  endnu  mindre  vil  jeg  herved  have  givet  en 
Antikritik,  eller  angribe  Bedømmeren  af  mit  Arbejde,  thi  hvo 
tør  her  fordriste  sig  til  at  afgive  en  afgjørende  Dom,  men  jeg 
troer  ogsaa  at  have  Ret  til  at  fremsætte  min  Mening  om  en 
Gjenstand,  paa  hvilken  jeg  har  anvendt  saa  megen  Tid.  Har 
jeg  Uret,  da  er  det  saa  meget  mere  tilgiveligt,  da  to  saa  be- 
rømte Mænd  have  begaaet  den  samme  Feil,  og  ved  dette  er- 
farer dog  mine  ærede  Landsmænd,  at  ikke  Uvidenhed  eller 
Mangel  paa  Fliid  og  Studium  ere  Aarsag  til  denne  Feil. 

TIL  THEATERCHEF  F.  C.  HOLSTEIN. 
Meiningen,   1827,  l.Juli.  [40j 

Alt  for  længesiden  ville  jeg  have  tilmeldt  Deres  Exelence 
noget  om  mig  og  min  Reise,  men  da  der  hidindtil  ikke  havde 
tildraget  sig  noget  mærkværdigt,  har  jeg  udsat  det  indtil  nu. 
Om  det  hamborgske  Theater  lader  der  sig  ikke  sige  meget,  thi 
hvor  Smagen  er  saa  raae  og  udannet,   kan    aldrig  fremblomstre 

noj^et  fortrinligt.  Det  in[d]vendige  af  Theateret  er  meget  stort 
og  pragtfuldt,  men  har  den  store  Feil,  at  man  ikke  hører  godt, 
og  at  det  for  Lystspil  og  Skuespil  er  altfor  stort.  Musik  lyder 
meget  godt.  Jeg  saae  den  hvide  Dame,  og  maae  tilstaae,  at  jeg 
ikke  længe  har  havt  den  Nydelse,  som  Cornet  forskafl'ede  mig 
som  Georg  Brown.  Spil  og  Sang  forenet  kan  ikke  tænkes 
skjønnere;  et  fuldendt  Mesterstykke  af  en  ung,  vild,  elskværdig 
Officeer;  men  ligesaa  høit,  som  han  stod  over  vort  Theaters 
Fremstiller,  ligesaa  dybt  stod  den  her  berømte  Sangerinde 
Madam  Kraus  Wranitsky  under  vort  Theaters  Ædelsteen  Anna 
Wexschall !  —  Md.  Krauss  har  en  ubehagelig,  skrigende  Stemme, 
der  især  i  Høiden  ofte  endog  er  falsk;  hun  slaaer  en  Trille 
paa  Tertzen  og  sætter  en  umaadelig  Mængde  smagløse,  upas- 
sende og  kjedsommelige  Candencer  paa  Musikken.  Hamborgerne 
applauderede,  og  vi  danske  loe  høit,  thi  endnu  have  vi  dog 
lidt  bedre  Smag.  —  Dernæst  saae  jeg  Phådra,  af  den  berømte 
Madam  Schrøder  fra  Wien.  Denne  Forestilling  var  for  mig 
yderst  interresant,  om  den  endog  nedslog  mig  for  en  Deel,  thi 
saa  megen  Pathos  og  Aktion  kan  jeg  ikke  bekvemme  mig  til 
at  bringe  i  mit  Spil,  og  er  dette  den  wienske  Smag,  vil  det 
gaae  mig  meget  ilde.  Imidlertid  havde  hun  store,  prægtige  og 
i  Sandhed  udmærkede  tragiske  Momenter,  kun  forekom  det  mig, 
at  Følelsen  manglede  og  blev  som  oftest  erstatted  ved  kunstige 
Deklamationer  og  Gestus;  derimod  Vrede  og  heftige  Lidenskaber 
lykkedes  hende  fortræffeligt.  —  Fra  Hamborg  reiste  jeg  d.  21 
og  med  meget  korte  Ophold  her  til  Meiningen.  Strax  efter  min 
Ankomst  havde  jeg  Audients  hos  Hertugen,  afleverede  mine 
Breve  og  blev  modtaget  paa  den  meest  smigrende  Maade,  hvilket 
jeg  maae  takke  de  Skrivelser,  Prinds  Phillipsthal  og  Prindsesse 
Juliane  havde  medgivet  mig.  Jeg  blev  indbuden  til  at  deklamere 
ved  Hoffet  og  havde  den  Lykke  at  behage,  hvilket  den  furstlige 
Familie  paa  den  meest  uskrømtede  Maade  tilkjendegav  mig,  og 
med  deres  nedladende  Godhed  og  Opmærksomhed  hentryllede 
mig  til  vort  eget  elskede  Kongehuus.  Man  bad  mig  tilsidst  om 
at  fremsige  et  dansk  Digt,  og  jeg  valgte  et  Stykke  af  Baggesens : 
Du  Plet  af  Jord!  Saavel  Klangen  af  Sproget  som  Indholdet  af 
Digtet,  jeg  efter  Evne  forklarede,  opvakte  stor  Fornøielse.  Saa- 
vel   Hertugen    som   og    hans    deilige    Gemalinde    og   hans  Moder 

overøste  mig  med  Lovtaler,  jeg  ikke  tør  gjentage,  og  [han]  forsikkrede 
ved  Afskeden,  at  han  vilde  skrive  til  sin  Fætter  og  takke  ham 
for  den  sjældne  Nydelse,  han  havde  forskaffet  ham.  — 

Det  er  nok  ikke  tænkeligt,  at  en  Fyrste  kan  være  mere 
elsket  end  han.  En  ung,  smuk  Mand  af  det  ædleste  Udvortes, 
hvor  Godhed  og  Mildhed  staaer  præget  i  hver  Mine;  en  Mand, 
der  ved  den  korteste  Samtale  udvikler  en  høi  Grad  af  Dannelse 
og  Kundskaber.  Hans  Hovedpassion  er  Musik,  og  han  er  en 
sand  Kjender,  thi  Qvartetter  og  Compositioner  af  den  ædleste 
Slags  tør  man  kun  byde  ham.  Han  erkyndigede  sig  om,  hvad 
Musik  man  yndede  i  Kjøbenhavn,  jeg  nævnede  de  herlige 
Mesterværker,  hvoraf  vi  eie  saa  mange,  og  fortalte,  at  Rossiniaderne 
i  Almindelighed  ikke  bleve  yndede,  og  han  svarede  smilende,  at 
det  var  en  god  Smag.  —  Om  nogle  Dage  reiser  jeg  til  Munchen 
og  forlader  nu  dette  Sted,  hvor  jeg  har  nydt  saa  mange  glade 
Dage,  thi  frå  hiin  Aften  ved  Hoffet  har  jeg  aldrig  Roe,  den  ene 
Fest  afløser  den  anden,  og  iblandt  dette  hjertelige  Folk,  hvor 
den  ædle  Fyrstes  Charakteer  udtaler  sig  i  hver  Enkelt,  er  jeg 
næsten  som  hjemme.  Jeg  beder  nu  Deres  Exelence  naadig  at 
modtage  denne  ukonstlede  Beretning  om  min  Reise  til  Dato, 
overbeviist  om,  at  enhver  lykkelig  Tildragelse  vil  glæde  den 
Mand,  der  uforanderlig  har  været  min  faderlige  Ven  og  Vel- 
gjører.    ... 

TIL  JONAS  COLLIN. 
[Munchen,  1827,  Juli.J  [41] 

Herved  giver  jeg  mig  den  Ære  at  tilskrive  Deres  Høivel- 
baarenhed,  og  tillige  bede  Dem  om  Tilgivelse  for  den  Tidsspilde, 
jeg  herved  foraarsager  Dem.  Fra  Meiningen  tog  jeg  mig  den 
Frihed  at  melde  Hs.  Exelence  mine  Reiseforhold  og  haaber,  at 
han  har  efter  min  ærbødige  Begjæring  meddelt  Deres  Høivel- 
baarenhed  Indholdet  af  samme,  hvorfor  jeg  nu  videre  fortsætter 
Reisen.  Fra  Meiningen  begave  vi  os  til  Wiirtsburg,  Nurnberg, 
Augsburg  og  endelig  til  Munchen;  da  vi  kjorte  om  Natten,  havde 
vi  Dagene  til  at  besøge  disse  Steders  Mærkværdigheder,  som 
for  størstedelen  bestaar  i  pragtfulde  Bygninger  og  Kirker,  eller 
skjønne  Egne  og  Viinbjerge,  men  kun  give  et  lidet  Udbytte  for 
Kunsten.     Nurnberg  har  vel  et  Theater,    men  det  truer  med  at 

falde  sammen,  og  desaarsag  er  det  under  Bygning;  Augsburg 
derimod  er  ifærd  med  at  samle  en  Truppe  og  har  altsaa  for 
^ieblikket  heller  intet  Theater.  Efter  fire  Nætters  Kjørsel  kom 
vi  altsaa  til  Munchen,  Mandag  Morgen  d.  10  Juli. 

Jeg  tager  mig  her  den  Frihed  at  meddele  Deres  Høivelbaarenhed 
lidt  om  dette  Theaters  Organisation.  Theateret  bestyres  af  en 
Intendant  og  fire  Regisseure,  hvoraf  de  to  ældste  føre  Navnet 
Direktør,  nemlig:  Esslair  og  Tochtermann.  Enhver  af  disse 
Regisseure  har  sin  bestemte  Funktionstid,  i  hvilken  han  maae 
være  paa  Regiebureauet  fra  Kl.  8  til  1  —  den  sædvanlige  Spise- 
tid her.  Han  fører  en  Hovedbog,  der  indeholder  omtrent  det 
Samme,  som  de  to  Protokoller,  Clausen  fører,  og  hvoraf  jeg  har 
medtaget  et  Schema.  Eengang  Ugentlig  holdes  Session,  hvor 
Intendanten  i  Forening  med  Regisseurene  forfatter  Repertoiret, 
besætter  nye  Stykker  og  kort  sagt  bestemmer  det  fornødne  til 
Theaterets  Tarv.  Ethvert  nyt  Stykke  maae  de  alle  gjennemlæse 
og  derefter  skrivtlig  indgive  deres  Forslag  til  Besætningen, 
hvorpaa  Chefen  uddrager  det,  der  synes  ham  at  være  det  meest 
passende.  Forekommer  et  nyt  Stykke,  da  maae  den  Regisseur, 
som  fungerer,  besørge  alt,  hvad  der  henhører  til  det  sceniske 
Arrangement,  og  er  han  herved  bemyndiget  aldeles,  som  om  han 
var  Chef  Han  bestemmer  Prøverne,  samt  hvormange,  og  Chefen 
behøver  ikke  at  spilde  et  Øieblik  paa  disse  Forretninger.  Har 
en  Regisseur  arrangeret  et  Stykke,  da  maae  han  fremdeles  holde 
Prøverne,  enten  han  er  i  Fun[k]tion  eller  ei,  med  Undtagelse  af, 
naar  en  ældre  Regisseur  faaer  Parti  i  Stykket.  For  Forsøm- 
melse og  Efterladenhed  i  Tjenesten  er  det  ham  overladt  at 
mulktere  eller  diktere  hvilkensomhelst  reglementeret  Straf,  som 
derpaa  uden  videre  Ordspilde  bliver  udført.  Indtreffer  Syg- 
domstilfælde eller  Forandringer,  maae  han  bestemme,  hvo  der 
kan  doublere  Rollen  eller  hvad  andre  Stykker,  der  kan  gives. 
I  eet  og  alt  leder  den  tjenestegjørende  Regisseur  Theaterets 
Forretninger  i  alt,  hvad  der  angaar  den  artistiske  Bestyrelse,  og 
Intendanten  har  kun  at  paasee  det  økonomiske  og  at  bekymre 
sig  om  Hovedbestemmelserne,  som  er  at  tage.  Lovene  samt 
Straftene  er  her  ikke  nødvendig  at  tilføie,  thi  heri  maae  ethvert 
Theater  gjøre  særegne  Bestemmelser.  Ogsaa  fandt  jeg  her,  at 
det   naragtige    Løbeqvarteer   ikke    exislerer,    der   kun   giver  An- 

ledning  til  vidtløftige  Prøver ;  jeg  mener,  man  kan  ligesaagjerne 
begynde  præcise  paa  Prøverne  som  om  Aft[e]nen.  For  Regis- 
seuren  er  der  et  meget  stort  Værelse  med  de  fornødne  Bureau- 
indretninger, hvor  tillige  findes  en  Samling  af  alle  Dagsblade,  og 
hvor  sædvanlig  Skuespillerne  forsamle  sig  om  Formiddagen  for 
at  læse  og  conversere.  Endvidere  maae  bestandig  et  Bud  være 
tilstæde.  Ved  Prøverne  befinder  sig  altid  en  Inspicent,  der  har 
en  Bog  gjennemskudt  med  hvide  Blade,  hvorpaa  altid  Scenens 
Arrangement,  Meubler,  Reqvisiter,  Decoration,  Statister  og  øvrige 
Comparserier  befindes  optegnet,  og  altid  paa  denne  Maade  er 
ved  Haanden.  Det  er  ham  tillige  paalagt  baade  ved  Prøve  og 
Forestilling,  itide  at  underrette  enhver  Person,  der  skal  ind  paa 
Scenen,  samt  hvorfra  han  kommer.  Jeg  kan  ikke  nægte,  at  jeg 
fandt  denne  Person  j^derst  nødvendig  for  enhver  velindrettet 
Skueplads,  thi  herved  forhindres  mange  Uordner,  mangen  Passiar 
imellem  Couliserne,  thi  enhver  kan  roligen  oppebie  Tiden  til 
han  bliver  tilsagt,  og  ved  Prøverne  undgik  man  den  evige 
Kalden  paa  de  indtræden[de]  Personer  og  de  derved  fremkom- 
mende Ophold.  Jeg  har  seet  Esslair  holde  flere  Prøver,  hvori 
der  forekom  Optog,  Marscher  og  deslige,  og  i  Sandhed,  det  er 
en  Fornøjelse  at  see  denne  Orden.  Altid  bliver  Statisterne  øvet 
førend  Prøven,  og  Prøven  selv  gaar  som  en  Forestilling,  thi  en- 
hver veed,  hvad  han  har  at  gjøre,  og  Regisseuren  veed  selv,, 
hvad  han  vil  gjøre.  Ingen  overflødige  Personef  findes  paa 
Proscenium,  som  forstyrre  Prøven,  og  kun  denne  Orden  kant 
frembringe  en  god  Forestilling.  Jeg  maae  endnu  tilføie,  at  In- 
specienten  besørger  alle  Signaler,  hvorved  hos  os  altsaa  kunde 
spares  en  kjøn  Skilling.  Jeg  blev  her  modtaget  af  Skuespil- 
personalet paa  en  meget  hædrende  Maade,  som  jeg  vel  især  maae 
takke  Esslair  for,  der  bær  en  faderlig  Godhed  for  mig  og  ved 
sin  imponerende  Stemme  har  forskaffet  mig  en  Modtagelse,  som 
ikke  den  største  Kunstner  kan  vente  bedre.  Jeg  har  seet  den 
Heros  i  flere  Roller  og  især  hans  Belisar,  et  Sørgespil,  som  er 
forfattet  af  en  Hr.  von  Schenk.  Det  er  et  fortræffeligt  Stykke 
og  især  [er]  Belisars  Rolle  et  Parti,  der  vilde  give  vores  Ryge 
fuldelig  Leilighed  til  at  vise  sig  som  tragisk  Kunstner.  Jeg  har 
søgt  at  forskaft'e  mig  dette  Stykke,  der  endnu  ikke  er  trykt,  og 
som    jeg    haaber    Direktionen    vist    vil    med  Glæde    bringe    paa 

Scenen,  da  vi  ere  istand  til  at  besætte  det  fuldkommen  saa  godt 
som  her.  —  Ved  min  Ankomst  hertil  fandtes  4  Personer,  som 
alle  ventede  paa  at  spille  Gjesteroller,  nemlig  Hr.  Pauly  fra 
Dresden,  Intrigant,  en  Hr.  Bechtold  fra  Prag,  som  spiller  i  alle 
Fag,  Dmsll.  Schweitzer  fra  Cassel,  første  Sangerinde,  og  Dmsll. 
Spitzeder,  ligeledes  Sangerinde.  Da  imidlertid  Theateret  i  Wien 
først  aabnes  den  første  August,  besluttede  jeg  at  oppebie  Tiden 
her,  for  om  mueligt  at  komme  til  at  spille  et  par  Gange.  Da 
mit  Repertoire  kun  er  lidet,  maatte  jeg  vælge  en  Rolle,  som  var 
givet  kort  tilforn.  Jeg  kan  ikke  nægte,  at  jeg  følle  en  Benauelse 
ved  at  træde  frem  i  Kabale  og  Kjærlighed,  især  da  alle  mine 
Forgjængere  i  denne  Rolle  vare  faldne  igjennem,  og  selv  Korn 
ikke  havde  behaget,  formiddelst  utrolige  Intriger  her  herske  af 
en  vis  Hr.  Urban,  der  selv  skriver  Recensioner,  og  virkelig  skal 
have  mishandlet  den  fortreffelige  Korn,  efter  alles  Mening. 
Imidlertid  har  jeg  vundet  ligesaameget  Bifald  i  denne  Rolle  her 
som  hjemme,  og  omendskjøndt  jeg  ikke  blev  fremkaldt,  har 
man  dog  været  særdeles  tilfreds  med  min  Fremstilling  Fre- 
dagen d.  27^^  July.  —  Søndagen  d.  29^«  dansede  Larcher  i 
Balletten  De  to  Tanter,  tvende  Pas  des  deux,  og  vandt  ligeledes 
et  udeelt  Bifald  for  begge.  En  herværende  Recensent  udtaler 
sig  saaledes  om  mig: 

Hr.  Nielsen,  cin  gebohrner  Dåne,  hat  die  Rolle  rein  durch- 
gefuhrt,  ohne  einen  Anklang  von  Dialekt,  der  den  Fremden  so 
eigen  ist.  Er  hat  die  Rolle  als  ein  fein  gebildeter  Mann  dar- 
gestellt,  wo  wir  aber  den  Jungling  vermisst  haben.  Besonders 
sind  ihm  die  Scenen  der  kråftigen  Ruhe  gelungen,  obgleich  sein 
Organ  etwas  gellendes  an  sich  hat.  Man  erkennt  jedoch  den 
vorzuglichen  Schauspieler  an  ihn.(!) 

Denne  Recension  meddeler  jeg  Dem,  for  at  De  selv  kan  er- 
kjende  Smagen  her,  der  næsten  grændser  til  det  Unaturlige,  og 
naar  jeg  undtager  Esslair  og  Md.  Fries,  der  ere  fortrinlige 
Kunstnere,  vil  de  andre  hos  os  neppe  komme  i  Klasse  med  de 
sletteste  af  vort  Theater,  saa  umaadelig  skrige  de,  og  saa  affek- 
terede ere  deres  Fremstillinger. 

Onsdagen  d.  1**^  August  treen  jeg  frem  som  Baron  Wiburg 
i  Stille  Vand  har  den  dybe  Grund.  Allerede  i  den  første  Akt 
blev  jeg  modtaget  med  et  overordentlig  Bifald,  og  saa  fremdeles 


74 

hele  Stykket  igjennem;  og  efter  Stykket  blev  jeg  eenstemmig 
fremkaldt.  Dækket  gik  op,  og  jeg  traadte  frem  med  Md.  Fries, 
Baronessen,  ved  Haanden.  Da  jeg  havde  gjort  min  Kompli- 
ment, gik  Dækket  ned  igjen  ved  en  Feiltagelse,  men  Publikum 
vedblev  at  applaudere  og  kalde  paa  mit  Navn ,  at  Dækket 
maatte  gaae  op  igjen,  og  jeg  endnu  engang  træde  frem  og  takke 
for  dette  Bifald,  hvorefter  jeg  atter  erholdt  et  glimrende  Bifald. 
Efter  denne  Fremkaldelse  indfandt  sig  alle  de  første  Kunstnere 
ved  Theateret  og  adskillige  af  Bj^ens  udmærkede  Mænd  i  mit 
Paaklædningsværelse,  bragte  mig  deres  Lykønskning  og  førte 
mig  som  i  Thriumph  ud  af  Theateret,  hvorpaa  jeg  tilbragte 
Aftenen  i  venskabelig  Eensomhed    hos   den   fortræffelige  Esslair. 

Imorgen,  d.  3**'®  August,  reise  vi  herfra  over  Salzburg  til 
Wien,  hvor  jeg  atter  skal  tage  mig  den  Frihed  at  meddele 
Deres  Høivelbaarenhed  Udfaldet.  Jeg  er  idag  bleven  opfordret 
til  at  give  flere  Roller,  men  da  min  Tid  lakker  ad  Enden,  og 
da  her  spilles  saa  sjelden,  at  jeg  neppe  kan  spille  meer  end  een 
Gang  ugentlig,  har  jeg  maattet  nægte  det.  De  Oversættelser,  jeg 
har  medbragt  af  Jutta  og  Sigurd,  har  jeg  ladet  Esslair  læse,  og 
de  have  vundet  udeelt  Bifald  af  Commiteen,  men  man  forsikkrede 
mig,  at  paa  intet  Theater  i  katholske  Lande  vilde  disse  Stykker 
kunne  opføres  formiddelst  deres  Indhold  om  Geistligheden.  — 

Dersom  Deres  Høivelbaarenhed  finder  det  passende ,  vilde 
det  være  mig  kjært,  om  De  vilde  meddele  disse  Efterretning[er] 
til  det  Offentlige  paa  hvilkensomhelst  Maade,  De  finder  det  an- 
stændigst. Hans  Mayestæts  naadigste  Tilladelse  at  blive  over 
Tiden,  vil  jeg  gjøre  saa  kort  som  mueligt,  thi  jeg  længes  utrolig 
eftfer  Hjemmet  og  Kone  og  Børn,  men  da  jeg  nu  eengang  er 
paa  Veien,  er  jeg  overbeviist  om,  at  Deres  Høivelbaarenhed  ikke 
heller  vil,  at  jeg  skal  vende  tilbage  med  uforrettet  Sag.  Hvad 
jeg  saaledes  forsømmer  i  Begyndelsen,  skal  jeg  vist  erstatte 
længer  hen  i  Saisonnen. 

D'hrr.  Kammerjunker  Reedz  og  Hwass  har  jeg  gjort  Be- 
kjendtskab  med,  de  have  været  meget  artige  og  venskabelige 
imod  mig,  men  forleden  traf  jeg  dem  i  Ledtog  med  noget  For- 
nemt, og  da  kjendte  de  mig  ikke  og  vare  endog  forlegne  ved  at 
see  mig,  og  fra  den  Tid  kjender  jeg  ikke  heller  dem  ,  . . 

Wien,  1827,  3«.  August.  [42] 

I  det  jeg  haaber,  at  Deres  Høivelbaarenhed  har  modtaget 
mit  Brev  saavelsom  Hs.  Exelence  det  Brev,  jeg  skrev  fra  Mei- 
ningen,  tager  jeg  mig  den  Frihed  atter  at  foruleilige  Deres 
Høivelbaarenhed  med  nogle  Linier.  Min  Kone  maae  have 
faaet  et  Brev  fra  Wien,  hvori  jeg  lod  medfølge  nogle  Recensioner, 
jeg  bad  hende  anbefale  Deres  godhedsfulde  Omsorg.  —  Min 
første  Modtagelse  her  var  just  ikke  meget  behagelig,  thi  jeg 
blev  behandlet  med  en  tør  fornem  Venlighed,  og  de  fleste 
spurgte  mig  om  Efterretninger  og  uopfyldte  Løvter  af  mine 
Landsmænd.  I  det  første  Øieblik  besluttede  jeg  næsten  strax 
Bi  reise  igjen,  men  den  Tanke,  at  komme  hjem  uden  at  have 
spillet,  afskrækkede  mig,  og  jeg  blev.  Nu  da  Grev  Czernin  er 
kommet,  har  alting  faaet  et  andet  Udseende.  Den  overordentlige 
Naade,  hvormed  han  har  modtaget  mig,  var  Signalet  til  alles 
venskabelige  Behandling.  —  Der  bliver  syet  nye  Dragter,  Roller 
doublerede,  og  hvad  forhen  var  umueligt,  er  nu  det  simpleste  af 
Verden.  Jeg  gaar  fra  een  Smaus  til  den  Anden  og  kan  ikke 
noksom  priise  Wiens  Behagelighed.  I  næste  Uge  spiller  jeg  tre 
Gange  i  Træk  og  begynder  med  Axel;  altsaa,  naar  De  læser 
disse  Linier,  er  jeg  paa  Reisen  hjem.  —  Theateret  her  er  gandske 
fortræffeligt,  og  jeg  har  seet  de  største  Bagateller  med  den 
inderligste  Interesse.  Paa  Teater  an  der  Wien  giver  man  i 
Dag  fjortende  Dag  i  Rad:  Konig  Richard  i  Palæstina,  stedse 
for  fuldt  Huus.  Det  er  et  gevaltigt  Spektakelstykke,  hvori  der 
forekommer  Optoge  og  Fægtninger  til  Hest.  Jeg  har  ikke  seet 
det,  thi  Burgtheateret  er  mig  alt  for  kjært,  og  da  jeg  ikke 
ønsker  at  blive  Kunstberider,  kan  jeg  vel  lade  det  være.  Hvad 
Theaterets  Indretninger  angaar,  da  ere  de  Følgende.  Den  øverste 
Chef  er  Grev  Czernin.  Hans  Forretninger  ere  egentlig  at 
san[c]tionere  alt,  hvad  der  foretages.  Det  økonomiske  bestyres  af 
en  Hofraad  Mosel,  og  det  artistisk  litterære  af  Hr.  Theater 
Sekretær  Schreivogel,  bekjendt  under  Navn  af  W^est.  Under 
Direktionren]  arbeide  4  Regisseure,  hvoraf  den  ældste,  Hr.  Koch, 
er  fritaget  for  at  fungere,  da  han  er  74  Aar  og  meget  svagelig 
[af]  Helbred;  han  har  overmaade  megen  Lighed  med  vores 
gamle  Swartz  baade  i  Udvortes  og  Spillemaade.  Samtlige  Re- 
gisseure  samles   ugentlig   hos  Direktionen,    hvorpaa    Repertoiret 

bestemmes  og  skrives  ind  i  trykte  Blanquetter,  hvoraf  enhver 
Skuespiller  faar  et  Exemplar,  og  paa  denne  findes  Prøver  og 
Forestillinger  anført,  saa  at  ingen  anden  Tilsigelse  gjøres  nødig. 
Paa  indstuderede  Stykker  gjøres  aldrig  Prøve,  med  mindre  der 
er  nye  Roller  deri,  eller  ogsaa  at  det  har  ligget  saalænge,  at 
Personalet  eller  rettere  den  tjenstgjørende  Regisseur  finder  det  nød- 
vendigt. Overalt  gives  kun  tre  Prøver  paa  et  nyt  Stykke,  men 
paa  den  første  findes  baade  Dekoration,  Reqvisitter,  Bipersoner 
og  fuldkommen  Sikkerhed  i  Papirene.  Den  Regisseur,  som  har 
Maaned,  maae  være  tilstæde  hele  Dagen,  saa  og  om  Aftenen  ved 
Forestillingen.  Han  fører  Protokollerne,  og  desforuden  ind- 
leveres dagligen  en  Rapport  til  Direktionen,  der  bestaaer  af  en 
trykt  Blanquet,  hvori  alt  maae  udfyldes,  hvad  den  foregaaende 
Dag  har  tildraget  sig.  Han  er  saaledes  pligtig  at  anmælde,  om 
der  er  skeet  Uorden  ved  Forestilling  eller  Prøve,  og  om  nye 
Stykker  ere  saaledes  indstuderede,  at  de  kan  gaae.  For  ikke 
nøiagtig  at  have  anmærket  enhver  Ting,  foreskrive  Lovene 
strenge  Pengemulkter,  eller  endog  Tab  af  Regisseurtjenesten. 
Her  findes  ogsaa  som  i  Munchen  den  fortræfl*elige  Inspecent, 
der  maae  sørge  for,  at  Scenen  er  i  Orden,  at  Skuespillerne  ere 
der,  naar  de  skal  ind,  og  tillige  give  Signalerne.  Jeg  kan  ikke 
noksom  rose  den  Indretning  og  den  Rolighed,  man  føler  ved  at 
spille,  thi  man  bliver  itide  averteret,  og  han  siger  den  Indtrædende 
de  første  Ord  af  Replikken. 

Lovene  her  ere  temmelig  almindelige  og  vil  i  det  hele  ikke 
passe  hos  os;  derimod  medbringer  jeg  Schemata  af  Tilsigelses- 
sedler  og  Dagsraporter,  saa  og  Schrøders  gamle  Love  for  Theateret 
i  Hamborg. 

At  beskrive  Dem  Wien  er  ikke  mueligt  i  et  Brev.  Omegnen 
er  særdeles  deilig,  og  Menneskene  selv  et  godmodigt,  lystigt 
Folkefærd.  I  denne  Tid  har  her  tildraget  sig  Ting,  der  have 
givet  Winerne  megen  anledning  til  Omtale.  Den  første  var  en 
polsk  Grev  Zarozinsky's  Henrettelse,  han  har  nemlig  dræbt  en 
70  Aar  gammel  Mand  for  at  berøve  sig  hans  Formue;  forrige 
Mandag  blev  han  udstillet  paa  en  Forhøining  paa  Torvet,  og 
hans  Dom  publicered,  og  i  Dag  blev  han  hængt  udenfor  Byen. 
Henrettelsen  gad  jeg  ikke  see,  derimod  saae  jeg  ham  blive 
bragt  ud,  og  jeg  tabte    næsten  Contenancen  derover.     Han  skal 


77 

have  opført  sig  med  en  uhyre  Frækhed,  skjeldt  Kaiseren  ud  og 
blev  hængt  op  under  Skjældsord.  Den  anden  Højtidelighed  var 
Fiirst  TrautmannsdorfTs  Bisættelse,  han  døde  i  disse  Dage,  var 
den  første  Embedsmand  ved  Hoffet  og  blev  derfor  fulgt  af  alle 
Hof  brancherne,  alle  Garderne  og  Geistligheden  under  Fakkel- 
belysning. Og  hermed  gaar  mine  Beretninger  til  Ende,  dog 
maaskee  er  jeg  istand  til  mundtligen  at  foredrage  Deres  Høi- 
velbaarenhed  nøiagtigere  Omstændigheder.  Grev  Czernin  har 
erkyndiget  sig  særdeles  nøje  om  min  Stilling  hjemme,  og  Korn 
sagde  mig,  at  han  ogsaa  havde  spurgt  ham  om  mine  Forhold; 
Korn  troer,  at  han  vil  gjøre  mig  Forslag,  thi  uagtet  alle  Fag 
ere  dobbelt  besatte,  saa  engagerer  de  her  alt,  hvad  De  troer,  der 
er  godt.  Jeg  skriver  Dem  dette  som  en  blot  Tildragelse,  da  De 
vist  veed,  at  intet  Tilbud  kan  erstatte  mig  Kjøbenhavn  og  mine 
kjære  Forældre;  desuden  jeg  veed,  hvad  jeg  gjælder  hos  mine 
Landsmænd,  men  ikke,  hvad  jeg  vilde  gjælde  her  .... 

TIL  F.  C.  HOLSTEIN. 
Bergen.  1833,  12.  Juli.  [43] 

Deres  Exellence  tilgive,  at  jeg  incomoderer  Dem  med  en 
Skrivelse,  men  den  faderlige  Godhed,  Deres  Exellence  stedse  har 
viist  mig,  lader  mig  haabe,  at  det  ikke  vil  være  Dem  ubehage- 
ligt at  modtage  en  Efterretning  fra  en  af  Deres  Undergivne, 
der  liig  Bien  flyver  langtomkring  om  Sommeren  for  at  samle 
lidt  i  Kuben  for  den  lange  Vinter.  Winsløw  jun.  og  jeg  ankom 
efter  en  meget  heldig  Beise  til  Christiania,  hvor  vi  i  al  Hast 
fik  arrangerede  to  Forestillinger,  der  i  det  mindste  erstattede 
os  Beiseomkostningerne;  men  da  nu  Dr.  Byge  kom,  maatte  vi 
fortrække.  Det  Brev  fra  ham,  som  den  herværende  Direktion 
forelagde  os,  indeholdt  den  bestemte  Artikkel,  at  vi  to,  hvem 
han  i  Brevet  nævner,  paa  ingen  Maade  maae  optræde  i  de 
Stykker,  hvori  han  spiller,  og  saaledes  kunde  Direktionen  ikke 
engang  tilbyde  os  noget,  som  den  ellers,  uden  at  være  ham  til 
Skade,  vilde  have  gjort.  Det  Bifald  vi  nøde,  var  imidlertid  ikke 
ringe,  og  hele  Publikum  tilraabte  os  et:  Velkommen  tilbage  fra 
Bergen!  Vi  fortsatte  derpaa  vor  Beise  og  befinde  os  nu  omtrent 
et  par  hundrede  Miil  fra  det  kjære  Fødeland.  Her  mødte  os 
strax  den  Ubehagelighed,  at  de  bedste  Skuespillere  ere  forreiste 

til  Trondhjem,  og  at  vi  derfor  ere  meget  indskrænkede  med 
vort  Repertoire,  og  d.  20^*^  maae  vi  atter  fortrække,  da  Dr.  Ryge 
her  ligeledes  har  udelukket  os.  Fortjenesten  er  saaledes  ikke 
stor,  og  dersom  Menneskene  ikke  vare  saameget  desbedre,  ma[a]tte 
vi  sikkert  fortryde  denne  Reise.  Her  i  Bergen  er  man  aldeles 
dansk  sindet,  og  i  ethvert  Huus  næsten  finder  man  vor  Konges 
Portrait  og  fædrelandske  Stykker. 

Kjøbmændene  yttre  gandske  uforbeholdent,  at  de  meget 
savner  den  danske  Tid,  og  at  mangen  Mand  maae  nu  betale 
det  i  Skatter,  som  han  i  forrige  Tider  neppe  brugte  til  at  leve 
for.  Denne  Aand  for  det  danske  har  saaledes  ogsaa  aabnet  en 
bedre  Udsigt  for  os,  naar  Deres  Excellence  kun  vil  bønhøre  vor 
underdanige  Begjæring,  hvorom  vi  imidlertid  ikke  tvivle,  da  De 
vist  ikke  vil  nægte  Deres  Undergivne  Leiligheden  til  at  erhverve 
en  Summa,  der  omtrent  vil  svare  til  et  halvt  Aars  Gage  der- 
hjemme. — 

Kronprindsen  kommer  nemlig  hertil  de  første  Dage  i  Augusti 
Maaned,  og  for  at  foranstalte  ham  en  Fest,  har  Staden  udnævnt  en 
Commitee,  bestaaende  af  General  Mansbach  og  Stif[t]amtmændene 
Christie  og  Bull;  disse  have  gjort  os  et  overordentlig  glimrende 
Tilbud,  naar  vi  ville  hjælpe  dem  med  et  Arrangement  paa 
Theatret  den  12*®  August  til  Ære  for  Prindsen.  Ligesaa  over- 
beviist  som  jeg  er  om.  Deres  Exellences  Hjerte  vil  unde  os  denne 
Fortjeneste,  ligesaa  behageligt  troer  jeg,  det  vil  være  vor  ædle 
Konge,  at  man  her  er  nødsaget  til  at  tage  sin  Tilflugt  til  hans 
Kunstnere,  for  at  hædre  en  Prinds,  hvem  man  i  Kjøbenhavn 
bestræbte  sig  for  at  vise  al  muelig  Opmærksomhed,  og  saaledes 
have  vi  i  Haab  om,  at  det  maatte  blive  naadigst  optaget,  ikke 
troet,  at  burde  refusere  dette  Tilbud.  At  Deres  Excellence  vil 
meddele  os  den  attraade  Tilladelse,  er  vi  fuldkommen  overbe- 
viste om,  og  derfor  vil  jeg  blot  tilføie,  at  Dagen  efter  Festen 
skal  vi  ufortøvet  og  saa  hurtigt  som  mueligt  tiltræde  Tilbage- 
reisen  og  ankomme  saa  betimeligt  til  Hjemmet,  at  vi  gandske 
ere  til  Disposition  for  Tjenesten  fra  Saisonnens  Begyndelse  af. 
I  Haab  om  et  naadigt  Svar  forbliver  jeg  Deres  Exellences  meget 
underdanige  Tjener. 

TIL  THEATERDIREKTIONEN. 
Paris,  1838,  7.  Juli.  [44] 

Uagtet  jeg  endnu  kun  har  tilbragt  en  Uge  i  Paris  og  altsaa 
kun  har  meget  lidet  at  melde  den  høie  Direktion,  anseer  jeg 
det  dog  for  min  Pligt  at  give  et  Livstegn  fra  mig,  for  at  De 
kan  erfare,  hvor  jeg  er,  og  at  jeg  ikke  forglemmer  at  efterkomme 
min  Pligt.  Det  første,  vi  saae  her,  var  le  Chalet  og  P'ra  Diavolo ; 
det  første  havde  vi  megen  Møje  med  at  gjenkjende,  thi  det  blev 
udført  med  et  Liv  og  et  Lune,  som  gjør  denne  Bagatel  til  et 
Yndlingsstykke.  Jeg  maae  oprigtig  tilstaae,  at  det  varede  længe, 
forend  min  Kone  og  jeg  bleve  enige,  om  det  ogsaa  var  Schweitzer- 
hytten  eller  ei!  Den  Humor,  hvormed  Sergeanten  blev  spillet, 
det  nydelige  fine  Spil  af  Mdm.  Bathault  som  Søsteren,  og 
fremfor  alt  det  livlige  Sammenspil  af  Choret,  de  levende  langt 
hurtigere  Tempoer,  gjorde,  at  Stykket  var  os  gandske  nyt  og 
meget  morende.  Det  samme  gjælder  ogsaa  om  Fra  Di[a]volo; 
og  her  kan  jeg  ikke  undlade  at  gjøre  den  Bemærkning,  at  om 
vore  Sangere  ogsaa  have  gode  Syngestemmer,  saa  kan  de  dog 
aldrig  maale  dem  med  de  Franske,  fordi  vore  ikke  kan  synge! 
Forskjellen  er  den,  at  hos  os  lærer  man  et  Parti,  træder  frem, 
og  skal  nu  først  lære  at  synge;  i  Paris  lærer  man  først  at 
synge,  saa  træder  man  frem.  Alle  Stemmer  ere  fuldkomment 
uddannede,  og  dette  gjør,  at  man  med  Fornøjelse  selv  hører  de 
mindre  gode  eller  endog  passerede  Sangere.  Jeg  anseer  det  for 
[min]  Pligt  at  gjøre  den  høie  Direktion  opmærksom  herpaa,  fordi  det 
er  den  eneste  Maade  at  hæve  vor  Opera  paa,  at  sørge  for  en 
Syngemester.  Siboni  bestiller  intet,  som  Gud  og  hver  Mand 
veed,  Zinck  er  altfor  gammeldags,  har  aldrig  været  udenfor 
Reden,  og  kan  altsaa  ikke  gjøre  meer  end  han  gjør.  Luders  kan  med 
sin  bedste  Villie  ikke  lære  Folk  at  synge,  thi  han  forstaaer  det 
ikke  selv,  men  jeg  er  overbeviist  om,  at  han  som  en  dygtig 
Musicus  snart  vilde  kunne  blive  duelig  dertil,  naar  han  fik 
Leilighed  til  at  danne  sig  her.  Endnu  en  Hovedmangel  ved 
vores  Maade  at  indstudere  paa  er,  at  man  ikke  fra  den  første 
Claveerprøve  begynder  med  at  synge  i  Carakteren;  de  lære  at 
synge  Noderne,  men  ikke  Partiet,  og  naar  de  da  omsider  komme 
ned   paa  Scenen,  bliver    denne  Slendrian    ved,  istædetfor  at  her 

skulle  Rollen  være  aldeles  færdig.  Dog  alt  dette  er  let  at  sige, 
men  hvorledes  det  bør  være,  kan  man  kun  lære  her.  Det  andet 
Stykke,  vi  saae,  var  Louise  de  Lignerolle  i  Theater  franyais.  Det 
er  et  meget  effektfuldt  Stykke,  men  destoværre  ville  det  neppe 
smage  Kjøbenhavnerne,  dog  troer  jeg,  at  der  af  de  tre  første 
Akter  med  en  lille  Omarbeidelse  kunde  blive  et  brugeligt  Stykke, 
og  bringer  det  derfor  med.  Mdselle  Mars  spiller  Louise  —  en 
Kone  paa  30  Aar.  Jeg  vil  ikke  opholde  mig  med  at  beskrive 
dette  Mirakkel,  men  blot  sige,  at  vi  vare  begge  fortryllede  over 
hende,  og  tilstaar,  at  det  er  det  eneste  af  Kunst,  vi  endnu  have 
seet  paa  Reisen.  Alle  de  øvrige  Personer  bidroge  ved  deres 
Ensemble  alt,  hvad  man  kunde  vente  af  et  saadant  Theater,  men 
ingen  kan  i  Talent  maale  sig  med  hende;  det  var  Sandhed, 
Natur  —  det  var  fuldkomment!  Og  hendes  Medbeilerinde  Dmll. 
Noblet  er  kun  halv  saa  gammel,  stod  paa  Siden  af  hende,  men 
faldt  reent  igjennem.  Dog  maae  De  ikke  troe,  at  dette  maaskee 
er  en  blot  Kunstner -Begeistring,  hele  Publicum  deelte  vore 
Følelser,  den  meest  levende  Enthusiasme;  efter  Stykket  blev 
hun  fremkaldt,  Blomster  regnede  ned,  og  næsten  med  een 
Stemme  udbrød  Publicum:  merci  Mars!  og  dog  spillede  hun 
Rollen  den  nogle  og  tyvende  Gang  i  den  korte  Tid  af  en 
Maaned  .... 

Siden  min  Ankomst  hertil  har  jeg  forgjæves  søgt  at  træffe 
vores  Minister,  som  efter  alle  herværende  Landsmænds  sigende 
aldrig  er  at  træffe.  Han  har  et  par  Secretærer,  Brockdorff  og 
Ahlefeldt,  som  ikke  kan  et  Ord  Dansk,  og  ere  ret  fornemme  at 
tale  med ;  det  er  virkelig  intet  mindre  end  behageligt  for  en 
Dansk!  Alle  Danske  her  henvende  sig  derfor  til  den  svenske 
Minister  Løvenhielm,  som  paa  den  elskværdigste  Maade  tager 
sig  af  dem  i  enhver  Henseende.  Man  har  raadet  mig  til  det 
samme,  men  —  som  dansk  Hofbetjent  —  vil  jeg  dog  ikke  gjøre 
det.  Det  eneste.  Ministeren  skulde  gjøre  for  mig,  var  at  skaffe 
mig  frie  Entree,  thi  det  er  rædsomt  dyrt,  nemlig  i  den  store 
Opera  for  os  begge  6  ^^^  hver  Aften,  i  Opera  Comique  5  ^l'"".  I 
Theater  fran^ais  fik  jeg  selv  Entree  ved  Hjelp  af  Holst's  Brev 
til  Vedel,  men  der  giver  man  kun  to  Stykker,  som  vi  alt  have 
seet ,  nemlig  Louise  Lignerolle  og  Marino  Falieri.  Hvor  dyrt 
det  er  at  leve  her,  kan  jeg  bedst  give  et  Beviis  paa  ved  at  sige 


81 

Dem,  at  det  Franskbrød  min  Kone  og  jeg  spise  til  Middags- 
niaaltidet  koster  10  Sous  eller  18  Skilling  dansk  —  saa  at  man 
med  den  største  Oeconomie  dog  bliver  ruineret  tilsidst.  Min 
Kone  befinder  sig  overmaade  godt  ved  Reisen,  derimod  er  jeg 
desstoværre  bestandig  syg,  hvilket  gjør  mig  Opholdet  saameget 
mere  ubehageligt,  som  jeg  aldrig  har  kunnet  lide  den  parisiske 
Levemaade.  —  Af  det  ovenstaaende  vil  den  høie  Direktion  kunne 
indsee,  at  jeg  ikke  kan  gjøre  Udlæg  for  noget  betydeligt,  og 
maae  derfor  bede  om,  at  dersom  De  ønsker,  jeg  skal  med- 
bringe noget,  da  at  stille  en  lille  Sum  til  min  Disposition  i 
denne  Hensigt,  hvorfor  jeg  ved  min  Hjemkomst  skal  aflægge 
Regnskab.  Skulde  den  høie  Direktion  paa  een  eller  anden 
Maade  kunne  lade  os  tilflyde  en  lille  Bistand  i  vor  betrængte 
Stilling,  da  vilde  det  være  særdeles  glædeligt,  thi  det  er  ræd- 
somt hver  Dag  at  gribe  i  Pungen,  at  see  den  daglig  formind- 
skes, og  ikke  kunne  gjøre  noget  for  at  forhindre  dens  totale 
Svindsot.  Naar  jeg  undtager  et  Par  Fedtlæder  Skoe  til  min 
Kone  for  at  kunne  komme  frem  uden  at  kjøre,  have  vi  ikke 
kjøbt  det  allermindste,  og  dog  koster  det  daglig  imellem  40 — 50 
Frank  at  existere  her  i  den  største  Tarvelighed  ...  En  gandske 
nye  Opfindelse  maae  jeg  endnu  meddele;  det  er  en  nye  Fløite 
for  Orchestret,  som  blæses  som  de  sædvanlige,  men  [er]  for- 
færdiget efter  en  nye  Theorie.  Man  har  nemlig  gjort  mange 
Forsøg  for  at  finde  den  Luftsøile,  som  frembragte  den  smukkeste 
og  fuldeste  Fløitetone;  derefter  har  man  ved  approximation  ud- 
fundet, hvor  Hullerne  skulle  være,  for  at  frembringe  egalitet  i 
Tonen.  Da  dette  var  fundet,  fik  man  en  Fløite,  som  udkrævede 
idetmindste  7  Fingre  paa  hver  Haand,  men  da  dette  ikke  kan 
tilveiebringes,  har  man  indrette[t]  Klapperne  derefter,  saaledes 
at  man  kan  sige,  at  man  har  faaet  den  fortrinligste  Fløite,  der 
kan  tænkes,  hvorimod  den  tidligere  var  indrettet  efter  Men- 
neskets Hænder.  Jeg  tilstaar,  at  jeg  ikke  længe  har  været  saa 
overrasket  som  ved  dette  Instruments  Fyldighed.  Dersom  Deres 
Exellence  taler  med  Capellets  Chef,  saa  vil  jeg,  om  han  ønsker 
det,  medbringe  en  saadan,  hvis  Priis  er  henimod  300  fr.  —  hvor- 
imod een,  som  ikke  er  Artist,  maae  betale  100  fr.  meere.  Det 
samme  gjælder  om  Valdhorn,  som  her  leveres  af  fortriinlig  God- 
hed af  den   berømte  Rauch,  og   hvorpaa  Gapellet    har   saa   stor 

Mangel  hos  os,  thi  de  4  Horn,  som  der  er,  ere  saa  slette,  at 
det  næsten  er  en  Skandal,  da  de  overalt  er  utætte  og  bundne 
sammen  med  Traad  og  overtrukket  med  Vox.  Jeg  kan  ikke 
sige  Prisen,  thi  jeg  har  ikke  været  i  Fabriquen,  men  blot  talt 
med  Professor  Dauprat  —  den  første  Hornist  ved  Gonservatoriet. 
Da  jeg  nu  selv  spiller  Horn,  var  her  en  ypperlig  Leilighed  at 
faae  et  par  for  Orchestret,  dersom  Grev  Haxthausen  vil  betroe 
mig  dette  Hverv,  og  da  vi  saa  kunde  erholde  dem  for  artiste 
Priis,  der  altid  er  ^/4  under  den  almindelige  Priis 

TIL  THEATERCHEF  J.  G.  LEVETZAU. 
1842,  4.  Juli.  [45] 

Formiddelst  oeconomiske  Hensyn  har  jeg  været  nødsaget  til 
at  vælge  en  Bopæl  uden  for  Byens, Porte;  men  da  min  Kone 
og  jeg  meget  ofte  maae  være  i  Byen  for  den  kongelige  Tjeneste, 
og  det  især  paa  en  Tid,  hvor  der  betales  Portpenge,  saa  løber 
disse  op  til  en  ikke  ubetydelig  Summa.  I  denne  Anledning 
vover  jeg  at  henvende  mig  til  Deres  Høivelbaarenhed  med  den 
underdanige  Bøn  om  at  erholde  et  Porttegn  til  Stadens  Porte. 
Den  overordentlige  Naade,  Deres  Høivelbaarenhed  saa  ofte  har 
beviist  mig,  og  den  Godhed  enhver  af  Deres  Undergivne  nyde 
godt  af,  har  ladet  mig  haabe  en  naadig  Opfyldelse  af  denne 
min  underdanige  Bøn,  og  i  dette  Haab  vover  jeg  endnu  at  til- 
føje den  Bøn,  at  Tegnet  maae  lyde  paa  min  Kones  Navn,  der 
oftest  benytter  Kjørsel  igjennem  Porten. 

TIL  J.  L.  HEIBERG. 
1849,  8.  August.  [46] 

Den  Samtale,  jeg  havde  den  Ære  at  have  med  Dem,  frem- 
avlede adskillige  Tanker  hos  mig,  som  hverken  Tid  eller  Sted 
tillode  mig  at  yttre,  og  som  jeg  derfor  tillader  mig  skrivtlig  at 
meddele  Dem.  —  Det  vilde  nemlig  smerte  mig  meget,  om  De 
maaskee  antog,  at  den  forgangne  Tid  havde  mindste  Deel  i  mit 
Ønske  om  Afskeed!  Jeg  maae  derfor  gjentage,  at  jeg  for  to  Aar 
siden  ansøgte  om  en  forandret  Virksomhed,  der  bedre  stemmede 
overeens  med  min  Helbredstilstand  eller,  i  Mangel  deraf,  om 
min  Afskeed.  En  lignende  Ansøgning  havde  jeg  nu  besluttet  at 
indgive,  og  jeg  tilstaaer,    at  mit  Haab  var  nu  som  da,  naar  jeg 

traadte  fra  Scenen,  da  at  finde  en  passende  Beskjæftigelse  bag 
Kulisserne.  Kan  det  forundre  Dem,  om  jeg  kunde  ønske  en 
Stilling  lig  Bournonvilles,  jeg,  der  baade  er  ældre,  har  tjent 
længere  og  desuden  er  anbefalet  ved  min  Sygdom?  Kan  det 
endelig  forundre  Dem,  om  jeg  mod  mit  Livs  Aften  kunde  ønske 
at  udtræde  af  den  Paria-Caste,  hvortil  jeg  hidindtil  har  hørt?! 
Dette  Haab  er  nu  forandret  derhen,  at  jeg  maae  søge  en  Stil- 
ling udenfor  Theatret  eller  min  fuldkomne  Entledigelse.  —  Imid- 
lertid, saalænge  mine  Kræfter  tillade  det,  lover  jeg  Dem  her- 
med den  kraftigste  og  redeligste  Medvirkning  til  Scenens  Gjen- 
fødelse;  men  da  ikke  ethvert  Øieblik  frembyder  et  passende 
Embede  for  en  forhenværende  Skuespiller,  maae  det  ikke  for- 
undre Dem,  at  jeg  foreløbig  gjøre  de  Skridt,  der  kunne  føre  til 
mit  Ønskes  Opfyldelse,  der  dog  om  ikke  lang  Tid  maae  blive 
til  en  Nødvendighed.  —  I  Anledning  af  min  Afsked  som  Scene- 
Instruktør  har  jeg  kun  et  par  Ord  at  tilføie.  Vel  var  min  An- 
sættelse ikke  kongelig,  men  kun  contraktmæsig,  dog  dette  er  en. 
Følge  af  Collins  Princip,  at  Alt  skulde  være  arbitrært  og  udgaae 
fra  ham.  Jeg  var  den  første  Scene-Instruktør,  der  blev  ansat 
saaledes,  og  senere  end  jeg  blev  Schneider  ansat  paa  en  lig- 
nende Maade,  og  først  for  kort  Tid  [siden]  har  han  været 
klog  nok  til  ved  sin  daglige  Berørelse  med  Collin  at  faae 
■dette  forandret  til  en  kongelig  Ansættelse,  hvilket  jeg,  stolende 
paa  Direktionens  Humanitet,  har  forsømt,  og  derved  tabt  min 
Ret  til  at  erholde  som  Pension,  hvad  man  nu  har  tilstaaet  mig 

af  Naade  

Jeg  har  nu  udtalt,  hvad  jeg  i  Samtalens  Gang  ikke  ret  kunde 
faae  frem,  og  tegner  mig  saaledes  med  særdeles  Høiagtelse   etc. 

1850,  22.  Marts.  [47] 

Min  meget  ærede  Hr.  Professor!  Det  gik  mig  i  Aftes,  ligesom 
tidligere,  at  jeg  i  en  Samtale  med  Dem  ikke  klart  kommer  til 
at  udtale,  hvad  jeg  mener,  men  snarere  ved  Deres  Spørgsmaal 
eller  Bemærkninger  kommer  til  at  udtale  mig  anderledes,  end 
det  var  min  Hensigt.  Det  er  naturligt,  at  det  maae  gaae  saa- 
ledes, naar  man  har  med  en  saa  overlegen  Dialectiker  at  gjørg, 
og  ligesaa  naturligt  er  det,  at  jeg  griber  til  mit  gamle  Middel 
skrivtlig  at  berigtige  det  Passerede.  —  Saaledes  forekom  det  mig, 

da  jeg  kom  hjem,  at  Resultatet  blev:  »at  jeg  vilde  see  Tiden  an  med 
min  Ansøgning  om  Afsked.«  Det  er  imidlertid  ikke  Tilfældet,  thi 
jeg  er  aldeles  bestemt  paa  at  ville  forlade  Scenen  ved  Saisonens 
Udgang,  og  om  det  skulde  være  nødvendigt,  da  at  præstere  end 
flere  Lægeattester.  Jeg  er  kommet  til  den  Erkjendelse,  at  gamle 
Træer  kunne  ikke  omplantes,  og  at  det  gaaer  Menneskene  lige- 
saa.  Det  være  sagt  uden  Anvendelse  navnlig  paa  Dem,  Hr. 
Professor  —  de  nye  Forhold  ved  Theatret  kan  jeg  ikke  ret  finde 
mig  i;  det  krænker  mig  daglig,  hvor  jeg  før  blev  betragtet  som 
en  Autoritet,  nu  ligened  til  den  sidste  Maskinkarl,  at  betragtes 
og  tildeels  behandles,  som  en  for  Uduelighed  afsat  Embedsmand, 
Mueligt  er  det  ugrundet,  mueligt  kun  en  Følge  af  min  Irritabilitet, 
som  atter  er  en  nødvendig  Følge  af  min  Sygdom.  Desuden 
har  den  senere  Tid  bragt  mig  flere  nærgaaende  og  smertende 
Krænkelser;  Nationens  fremragende  Personer,  Intelligencens 
Notabiliteter  have  troet  sig  berettigede  til,  paa  Grund  af  min 
Stand,  at  vise  mig  en  Ringeagt  og  Tilsidesættelse,  man  ellers 
vilde  vogte  sig  for  at  vise.  Alt  delte  i  Forbindelse  med  den 
Svaghed,  jeg  bestandig  lider  af,  har  givet  mig  en  Afskye  for  en 
Stand,  der  hverken  bringer  Hæder,  Ære  eller  Rigdom.  Det  er 
mig  en  Modbydelighed  at  udøve  en  Konst  for  et  Folk,  der  be- 
tragter min  Stand  og  mig  som  en  ureen  Kaste,  over  hvem  det 
nok  vil  more  sig,  men  ikke  komme  i  nærmere  Berørelse  med. 
Jeg  forekommer  mig  som  en  dresseret  Pudelhund,  der  gjør  sine 
Konster,  og  som  man  til  Gjengjeld  stundom  klapper,  stundom 
sparker  til,  men  altid  holder  borte  fra  sin  Nærhed  —  og  kaster  jeg 
nu  mit  Blik  hen  paa  mine  Barndoms  Kammerater  —  de  ere 
hædrede  og  høitstaaende  Mænd,  blot  fordi  de  vare  kloge  nok 
til  ikke  at  blive  Kunstnere,  thi  i  vor  Ungdom  fandt  jeg  i  Sand- 
hed ingen  særdeles  Berettigelse  hos  dem  frem  for  mig.  Hvad 
havde  Øhlenschlæger  været,  dersom  han  ikke,  til  Lykke  for  ham, 
havde  været  en  daarlig  Skuespiller?!  — 

At  det  med  slige  Følelser  er  dobbelt  ubehageligt,  maaskee 
umueligt,  at  udøve  sin  Kunst,  vil  De  sikkert  indrømme.  Jeg 
længes  efter  at  glemme  og  glemmes;  jeg  ønsker  Intet  uden  at 
ijdslette  ethvert  Spor  af  min  Konstnerbane,  jeg  kunde  fristes  til 
at  forandre  Navn  for  ikke  at  blive  mindet  derom.     Maaske  har 

jeg  Uret,  men  det  forandrer  ikke  Forholdet,  maaskee  er  det  kun 
Sygdom,  men  da  er  den  til  Hinder  for  min  Virksomhed. 

Jeg  har  nu  aabnet  mit  Indre  for  Dem,  jeg  har  viist  det 
uforenelige  i  denne  Tilstand  og  min  Konstnervirksomhed  og 
haaber,  at  De  vil  gjøre,  hvad  De  formaaer,  for  at  ende  denne 
qvalfulde  Tilstand!  —  Toner  kan  man  ikke  bringe  for  Retten, 
siger  Lessing  i  Emilie  Galotti,  heller  ikke  paa  Papiret;  jeg  vilde 
ellers  ikke  frygte  for  at  blive  misforstaaet  af  Dem  ved  disse 
Linier;  derfor  maae  jeg  endnu  tilføie,  at  de  ere  skrevne  med 
[den]  venskabeligste  Følelse .  for  Dem  og  Deres  Virksomhed,  og 
med  denne  Forsikring  haaber  jeg,  at  De  vil  læse  og  opfatte 
dem  paa  en  lignende  Maade. 

.     TIL  JUSTITSRAAD  MAZAR  de  la  GARDE. 
1854,  19.  Maj.  [48] 

Høistærede  Ven!  Det  har  i  høi  Grad  smertet  mig  at  læse 
[om]  den  store  Ulykke,  der  har  rammet  Dem  og  Deres  ved  den 
ulykkelige  Ildebrand,  og  det  er  mig  en  Hjertets  Trang  at  be- 
vidne Dem  min  inderligste  Deeltagelse  . . .  Det  er  ikke  min 
Hensigt  med  disse  Linier  at  ville  trøste  Dem  for  Deres  Tab, 
thi  det  formaaer  Ingen  uden  De  selv  og  Deres  Tro  paa  et  al- 
viist  Forsyn.  I  Guds  Villie  maae  vi  Alle  finde  os  og  takke  for, 
hvad  han  tilskikker  os,  selv  om  vi  gjøre  det  med  Suk  og  Klage. 
Erfaringen  viser  os,  at  den  Skaber,  der  saarer,  han  læger  og- 
saa.  Tiden!  Den  velgjørende  Tid  læger  de  bittreste  Sorger,  de 
største  Ulj'kker;  den  vil  ogsaa  læge  Deres,  men  det  er  en 
langsom  Cuur  —  gid  De  selv  og  Deres  Kjære  imidlertid  maae 
finde  Styrke  i  Deres  christelige  Hjerter,  til  at  overvinde  denne 
Forsynets  Tilskikkelse.  Af  alt,  hvad  vi  see,  bliver  det  dog  klart 
for  os,  at  Livet  ikke  er  det  største  Gode,  hvor  megen  Glæde 
det  end  byder  os,  thi  var  det  eller[s]  mueligt,  at  saa  mange 
unge  Mennesker  gik  bort  forinden  deres  Dagværk  fuldendtes. 
Netop  en  saadan  sørgelig  Begivenhed  gjør  det  klart  for  mig,  at 
vor  Tilværelse  her  er  en  Overgang,  en  Forberedelse.  Han,  som 
er  død,  gik  blot  lidt  forud,  og  den  Tid,  der  ligger  imellem  hans 
Bortgang  og  vor,  den  er  kun  et  Secund  imod  Evigheden,  den 
falder  sammen   til  Eet,    ligesom    naar   vi    fra   et   ophøiet   Punkt 

skue  ned  paa  Jorden,  da  forsvinder   al  Forskjel,  og  Taarnet  er 
ikke  høiere  end  den  tarveligste  Hytte. 

Bring  Deres  kjære  Hustrue  min  venligste  Hilsen  og  min 
hjerteligste  Deeltagelse;  jeg  føler,  hvor  tomt  et  saadant  Ønske 
maae  klinge  for  det  kjærlige  Moderhjertes  bittre  Sorg,  men  dog 
kan  jeg  ikke  tilbageholde  det,  thi  jeg  veed,  at  Deeltagelse  altid 
letter  Byrden,  om  end  nok  saa  lidt.  Lev  vel,  kjære  Ven!  Det 
Huus,  der  nys  var  Glædens  Hjem,  er  nu  forvandlet  til  Sorgens, 
Men  een  af  01[d]tidens  Vise  har  sagt:  Du  skal  hellere  gaae  ind  i 
Sorgens  end  i  Glædens  Huus!  Jeg  fatter  vel  nok  Meningen^ 
hvor  haardt  det  end  er  at  bifalde  den.  Ogsaa  denne  Tid  er  en 
Overgang,  thi  hvorfor  skulde  Sorgen  være  evig,  da  ingen  af 
vore  Glæder  ere  det.  Altsaa  efter  ond  Tid  kommer  god  Tid, 
og  da  ville  vi  ligesaalidt  være  overmodige  i  Glæden,  som  for- 
tvivle i  Sorgen  . . . 

TIL  REDAKTØR  ST.  BILLE. 
1857,  3.  Februar.  [49] 

De  har  paa  en  meget  skaansom  Maade  omtalt  mig  i  Fore- 
stillingen af:  Kongen  paa  Fuurland,  og  derfor  er  det,  at  jeg  til- 
lader mig  disse  Linier.  Der  er  vist  Ingen,  der  meer  end  jeg 
erkjender  Sandheden  af  Deres  Bemærkning,  men  derfor  ønsker 
jeg  at  meddele  Dem,  at  Aarsagen  til  min  Distraktion  hiin  Aften 
laae  deri,  at  ligefør  Begyndelsen  fik  jeg  en  ubehagelig  Efterret- 
ning, som  jeg  ikke  var  istand  til  [at]  frigjøre  mig  for  at  tænke 
paa.  Det  er  en  af  Skyggesiderne  ved  vor  Kunst,  at  naar 
Klokken  ringer,  skal  jeg  være  glad  og  oprømt,  om  jeg  endog 
har  Helvede  i  mit  Indre.  Hvis  De  har  overværet  den  anden 
Forestilling,  vil  De  vist  være  saa  retfærdig  at  troe  dette  Udsagn, 
da  De  vil  begribe,  at  man  ikke  fra  den  ene  Aften  til  den  An- 
den kunde  lære  en  Rolle  af  det  Omfang. 

E.  Sk.  Jeg  behøver  vel  neppe  at  tilføje,  at  dette  er  et 
privat  Brev? 

TIL  HR.  ZU— ZX.  1  ANLEDNING  AF  ARTIKLEN  I  »FÆDRELANDETc. 
1857,  23.  Oktober.  f50J 

I  forskjellige  Blade  er  min  Afgang  fra  Theatret  og  min  senere 
Virksomhed  ved  samme  gjort  til  Gjenstand  for  offentlig  Omtale, 
og  nu  nylig  i  »Fædrelandet«  paa  én  saa  usand  Maade,  der  tyde- 
lig røber  sin  Kilde,  at  jeg  een  Gang  for  alle  nødes  til  at  offen- 
liggjøre  denne  Sags  historiske  Gang,  for  at  ikke  min  Taushed 
skal  udlægges  som  Indrømmelse. 

Aar  1845  fik  jeg  første  Gang  et  Anfald  af  den  smertelige 
Sygdom,  hvoraf  jeg  endnu  daglig  lider.  1847  ansøgte  jeg  Kong 
Christian  den  Ottende  om  min  Afsked  paa  Grund  af  denne 
Sygdom.  Hs.  Majestæt  gjorde  mig  den  Ære  at  ønske  min  Ved- 
bliven  i  Tjenesten,  foreslog  en  Badereise  og  forsynede  mig  med 
de  nødvendige  Midler  dertil.  I  Aarene  1849—50  havde  jeg 
flere  voldsomme  Anfald,  og  deriblandt  eet,  som  varede  fulde  3 
Døgn  og  truede  mit  Liv.  Forsynet  med  Attester  fra  flere 
hæderlige  Læger  gjentog  jeg  1850  min  Begjæring  om  Afsked 
hos  daværende  Cultusminister  Madvig.  Ogsaa  han  vilde  nødig 
gaae  ind  derpaa,  foreslog  mig  en  ny  Badereise  og  anviste  Penge 
dertil.  Under  Ministeriet  Simony  erholdt  jeg  en  lignende  aarlig 
Understøttelse  til  min  Helbreds  Pleie  Da  Geheimeraad  Ørsted 
overtog  dette  Ministerium,  henvendte  jeg  mig  til  Hs.  Excellence 
for  at  erfare,  om  jeg  for  Fremtiden  kunde  beholde  denne  Un- 
derstøttelse for  at  restaurere  min  Sundhed  og  erholdt  et  gun- 
stigt Svar. 

Nogen  Tid  efter  denne  Samtale  erholdt  jeg  et  Brev,  hvori 
Hr.  Etatsraad  Heiberg  meddelte  mig  Ministeriets  Resolution, 
ifølge  hvilken  jeg  ikke  kunde  vente  at  erholde  det  omtalte 
Gratiale,  men  derimod  ved  Saisonens  Udgang  kunde  erholde 
min  Afsked,  hvis  jeg  til  den  Tid  indgav  min  Ansøgning. 

Jeg  havde  dengang  været  kongelig  Embedsmand  i  43  Aar, 
og  i  den  Alder,  jeg  da  havde  opnaaet,  maatte,  efter  Naturens 
Orden,  min  Feu  stedse  blive  mindre,  og  da  nu  Pensionen  efter 
Loven  beregnes  efter  de  sidste  5  Aars  Indtægter,  vilde  jeg,  ved 
at  vedblive  i  Tjenesten,  ikke  have  anden  Løn,  end  en  mindre 
Pension  end  den,  jeg  for  Øjeblikket  kunde  erholde.  Mine 
Lægeattester   løde   paa,    at  jeg    led    af  hyppige,    smertefulde  og 

livsfarlige  Anfald  af  en  Sygdom,  der  maatte  forøges  ved  det 
anstrængende  Theaterliv  og  de  derved  uundgaaelige  Forkølelser. 

Jeg  søgte  altsaa  min  Afsked,  men  man  gjorde  mig  endnu 
saa  mange  Vanskeligheder,  at  jeg,  for  at  faae  Ende  derpaa, 
producerede  et  Afslag  fra  Livsforsikkrings-Anstalten,  hvori  denne 
negtede  at  forsikkre  mig  i  eet  Aar  for  100  Rdl. 

Jeg  har  aldrig  sagt,  at  jeg  ikke  kunde  spille,  og  derom  har 
Ministeriet  og  Directeuren  været  saa  lidet  i  Tvivl,  at  man  endog, 
imod  al  Sædvane,  affordrede  mig  den  Revers:  at  jeg,  under  min 
Pensions  Fortabelse,  ikke  vilde  optræde  paa  noget  Theater  i 
Hovedstaden  uden  Ministeriets  Tilladelse.  Spørgsmaalet  var: 
om  Staten  havde  noget  videre  Krav  paa  mig,  eller  om  jeg  var 
forpligtet  til,  uden  videre  Godtgjørelse,  at  offre  mine  sidste 
Kræfter  i  dens  Tjeneste. 

Jeg  erholdt  nu  Afsked  og  den  »ganske  smukke  Pension«,  den 
jeg  dog  efter  et  Aars  Forløb  fandt  utilstrækkelig  til  at  existere 
ved,  af  hvilken  Grund  jeg  foretog  mig  en  Reise  for  at  fortjene, 
hvad  jeg  savnede,  og  hvad  jeg  ikke  turde  fortjene  her  i  Hoved- 
staden. 

Da  jeg  vendte  tilbage,  var  der  en  ny  Bestyrelse  ved  Theatret, 
og  denne  foreslog  mig,  at  udføre  et  Antal  Roller  i  Vinterens 
Løb  mod  et  Vederlag  af  20  Rdl.  for  hver  Rolle,  og  Theatret 
forpligtede  sig  til  at  lade  mig  optræde  i  det  mindste  80  Gange, 
med  mindre  jeg  selv  ved  Sygdom  forhindrede  dette  Antal. 
Resultatet  blev,  at  jeg  havde  spillet  til  et  Vederlag  af  2000  Rdl., 
og  for  det  næste  Aar  tilbød  man  mig  nu  denne  Sum  fast  —  om 
Feu  har  der  aldrig  været  Tale  —  dog  saaledes,  at  Directeuren, 
hvad  Øieblik  han  vilde,  kunde  hæve  denne  Forbindelse  efter 
tre  Maaneders  Forløb.  Jeg  har  saaledes  ikke  søgt  Theatret, 
men  Theatret  har  søgt  mig,  jeg  har  ikke  fordret  Noget  af 
Theatret,  men  kun  modtaget,  hvad  Theatret  har  tilbudt  mig. 
Ved  denne  Saisons  Begyndelse  bad  jeg  baade  skriftlig  og  mund- 
lig om  at  løses  fra  denne  Contract,  men  det  blev  afslaaet,  og 
jeg  selv  kan  kun  hæve  den  ved  Saisonens  Slutning. 

Hr.  Zu— Zx.  foreslaar,  at  jeg,  da  jeg  nu  har  overstaaet  min 
Sygdom,  burde  rykke  ind  i  mit  forrige  Nummer,  men  han 
overseer,  at  min  Sygdom  destoværre  langtfra  er  hævet,  da  jeg 
hyppig  har  svære  Anfald,  hvad  baade  Lægeattester  og  det  samt- 

Wge  Theaterpersonale  vil  kunne  bevidne,  og  dernæst,  hvoraf 
veed  Hr.  Zu— Zx.,  at  Ministeriet  ønsker  at  have  mig  i  en  fast 
Ansættelse,  naar  det  efter  den  Contract,  som  nu  bestaaer,  kan 
blive  mig  qvit,  hvad  Øieblik  det  vil? 

Jeg  har  altid  troet,  at  Pension  var  en  Løn  for  den  Tjeneste, 
man  havde  gjort,  og  ikke  for  den,  man  skulde  gjøre,  ligesom 
jeg  antager,  at  en  Pensionist  ikke  er  forpligtet  til  at  nøies  med 
det  knappe  Brød,  denne  Stilling  yder,  men  at  han,  naar  Statens 
Krav  paa  hans  Kræfter  er  fyldestgjort,  kan  ødsle  og  rutte  med 
Resten,  som  ham  lyster.  Til  Trøst  for  Hr.  Zu— Zx  &  Comp.  vil 
jeg  endnu  kun  tilføic,  at  det,  som  jeg  oppebærer  af  Theatret 
for  mit  Arbeide,  ikke  naaer  op  til,  hvad  de  af  mine  Konst- 
fæller,  hvem  jeg  troer  at  staae  lige  med,  oppebære,  naar  de 
regne  Gage,  personlige  Tillæg,  Dyrtidstillæg,  Beneficegodtgjørelse 
og  Feu,  og  deres  Indtægter  ere  faste,  hvorimod  mine  høist 
precaire. 

Hvad  den  Bemærkning  angaaer,  at  jeg  som  forhenværende 
Officier  maa  have  Mod  til  at  døe  paa  Valpladsen,  —  saa.  for- 
staaer  jeg  den  virkelig  ikke,  maaskee  skal  det  være  en  Vittig- 
hed. Jeg  veed  nok,  at  der  ikke  hører  Mod  til  bag  Anonymite- 
tens Skjul  at  overfalde  en  Mand  med  usande  og  krænkende 
Beskyldninger,  og  jeg  veed  ogsaa,  at  der  altid  hører  noget 
Mod  til  at  være  sin  Mening  og  sine  Ord  bekjendt  for  det 
Offenliges  Domstol ;  saameget  Mod  har  jeg,  Gudskelov,  endnu  .  . . 


JOACHIM  LUDVIG  PHISTER. 

1807—96. 

TIL  THEATERDIREKTIONEN. 

1832,  29.  Februar.  [51] 

For  15Aar  siden  kom  jeg  i  en  Alder  af  10  Aar  til  Theatret. 
Efter  at  have  været  der  i  fire  Aar,  fik  jeg  som  Eleve  en  Gage 
af  50  Rbd.  De  følgende  7  Aar  steg  denne  til  200  Rbd.  I 
Aaret  1828  ansattes  jeg  som  Skuespiller  med  300  Rbd.,  efter  at 
jeg  i  de  3  sidste  af  mine  Eleveaar  havde  spillet  betydelige 
Roller.  I  de  4  Aar,  jeg  har  været  Skuespiller,  er  min  Gage  steget 
til  465  Rbd.  —  At  jeg  med  den  Gage,  jeg  i  den  største  Deel  af 

dette  Tidsrum  havde,  ei  kunde  holde  mig  selv  med  Klæder  og 
andre  Nødvendigheder,  som  jeg  dog  selv  maatte  sørge  for,  vil 
vist  Enhver  indrømme;  og  at  jeg  derfor  gjorde  Gjeld,  var  en 
Selvfølge.  At  jeg  gjorde  mere  Gjæld  end  nødvendigt  var,  vil  jeg 
ikke  nægte,  ligesaalidet  som  at  ungdommelig  Letsindighed  og 
Ubesindighed  ogsaa  i  denne  Henseende  førte  mig  paa  Veie,  som 
jeg  hellere  burde  være  blevet  ukjendt  med;  men  jeg  haaber,  at 
min  Ungdom  og  den  Kreds,  hvori  jeg  saa  tidligt  indtraadte, 
hvor  jeg  mere  end  i  nogen  anden  var  overladt  til  mig  selv  og 
til  det  Selskab,  jeg  for  en  Deel  ved  Tilfælde  kom  i,  ville  und- 
skylde mig  Noget  i  mine  høie  Foresattes,  som  i  enhver  billigt 
Tænkendes  Øine.  Dog  denne  Tid  er  forbi,  og  i  en  modnere 
Alder,  hvor  en  fornuftigere  og  alvorligere  Anskuelse  af  Livet  har 
gjort  sig  gjældende  hos  mig,  er  Ubesindigheden  og  dens  Virk- 
ninger forsvundne  hos  mig.  Men  derfor  ere  Følgerne  ei  for- 
svundne af  den  tidligere  ubekymrede  Letsindighed;  den  Gjæld^ 
jeg  før  har  gjort,  trykker  mig  nu.  Je^  kan  ikke  befrie  mig  fra 
den  uden  Uærlighed,  og  den  vil  jeg  ikke  gjøre  mig  skyldig  i. 
Mine  Creditorer  kunne  eller  ville  ikke  vente  længere,  da  den 
successive  Afbetaling,  jeg  kan  byde  dem,  er  altfor  ubetydelig. 
Jeg  maae  idelig  frygte  for  Ubehageligheder  og  Prostitution,  og 
dette  røver  mig  ofte  mit  Humeur,  forstyrrer  min  Rolighed,  be- 
røver mig  stundom  Lyst,  Mod  og  Kraft  til  ret  at  arbeide  i  miri 
Kunst.  —  Har  jeg  nu  ei  mistydet  de  mange  Beviser,  jeg  har 
modtaget  paa  den  høie  Directions  Godhed  og  Velvillie  imod  mig, 
har  jeg  deraf  sluttet  rigtigen,  at  Samme  er  tilfreds  med  min 
Flid  i  Theatrets  Tjeneste  og  min  Bestræbelse  for  at  danne  mig 
som  Kunstner,  da  tør  jeg  maaske  og  haabe,  at  Directionen,  der 
ved  sin  Godhed  og  Humanitet  saa  ofte  har  fremhjulpet  og 
endnu  stedse  fremhjælper  ethvert  Talent,  som  stræber  at  gjøre 
sig  værdig  til  Sammes  Gunst,  vilde  engang  finde  mig  værdig  til 
at  forundes  en  Benefice-Godtgjørelse  for  Flid  og  Talent.  Saa- 
meget  denne  til  enhver  Tid  vilde  bidrage  til  at  sætte  mig  i  en 
behagelig  og  sorgfri  Stilling,  saameget  vilde  dog  en  Deel  af 
dette  Gratiale  nu  mere  end  nogensinde  tjene  til  at  udrive  mig 
af  min  nuværende  piinlige  Forlegenhed. 

Jeg  ansøger  derfor   den    høie  Direction   om    et  Forskud    paa 

en  saadan  Benefice-Godtgjørelse  af  600  Rbd.,  med  hvilke  jeg  vil 
kunne  afgjøre  min  Gjeld,  og  befrie  mig  fra  de  Sorger,  der  saa 
længe  have  trykket  mig. 

TIL  J.  G.  ADLER. 
1839,  11.  November.  [62] 

Hrr.  Etatsraaden  tage  ikke  ilde  op,  at  jeg  uleiliger  Dem  med 
disse  Linier;  men  efter  en  Skrivelse,  jeg  iaftes  modtog  fra 
Hrr.  Lassen,  nødes  jeg  dertil.  —  Hrr.  L.  skriver  nemlig,  at  jeg 
af  Garderoben  ikke  kan  faa  de  til  min  Rolle  i  »Kammeraterne« 
nødvendige  Klæder,  da  Skuespillerne  skulle  efter  Reglementet 
holde  sig  med  civile  Klæder.  Gud  veed,  jeg  ønsker  af  inderste 
Hjerte  at  faa  nye  Klæder,  hvortil  jeg  høiligen  trænger;  men  jeg 
eier  ingen  Penge  ....  Hvad  skal  jeg  gribe  til  for  at  skaffe  mig 
Klæder  til  paaTorsdag?  Jeg  veed  det  ikke.  Jeg  behøver  nødven- 
dig en  Frakke,  Vest  og  Beenklæder  med  (^amascher  til  den  første 
Paaklædning,  senere  Kjole,  Vest,  Beenklæder.  —  Skaffe  mig  selv 
disse  Ting  er  en  Umulighed;  thi  jeg  formaaer  ikke  engang  at 
skaffe  mig  en  Overfrakke  til  Vinteren,  men  maa  stadigt  fryse 
med  een  Frakke,  under  hvilken  jeg  ikke  kan  have  Kjole.  —  Jeg 
eier  kun  een  Kjole;  men  den  er  gammel  og  blaae,  samt  for  lille 
efter  min  egen  Førlighed,  kan  altsaa  endnu  mindre  bruges,  naar 
jeg  vil  gjøre  mig  førere.  Beenklæder  har  jeg  aldeles  ikke,  at 
sige,  som  kunne  bruges  ved  denne  Leilighed.  Af  Veste  har  jeg 
nogle  gamle  Tampe  og  een  udmærket  deilig  med  Guldbroderier, 
hvilken  Vest  jeg  tillige  med  Kjole  lod  mig  for  egen  Regning 
forfærdige  til  Lindgreens  Jubilæum,  d.  P*«  Januar  1838.  Vesten 
kan  jeg  ikke  bruge  i  dette  Stykke,  og  Kjolen  har  siden  været  i 
stadig  Tjeneste  hos  Candidat  Hammer  og  Klokker  Link.  Nu  har 
den  udstridt,  thi  iaftes  maatte  en  yngre  og  mere  yndet  indtage 
dens  Plads,  og  det  utaknemmelige  Publikum  mærkede  det  ikke, 
endsige,  at  det  skulle  have  savnet  den  gamle  for-  og  udtjente 
Kjole.  —  Om  Forladelse,  jeg  skjemter.  —  Men  jeg  —  som 
Figaro  siger  —  tvinger  mig  til  at  lee  af  Alting,  for  ikke  at  græde 
over  Alting  .... 

TIL  FORFATTEREN  THOMAS  OVERSKOU. 
1842,  8.  October.  [53J 

Kjere  Overskou!  Ingen  veed  bedre  end  Du,  hvormeget  jeg 
respecterer  Din  Dom  over  Skuespil  og  Skuespilkunst;  naturligviis 
erklærer  jeg  mig  selv  for  en  Egoist  ved  at  skrive  Ovenstaaende; 
thi  naar  vi  dømme  Andre,  ere  vore  Meninger  i  Almindelighed 
eenslydende,  eller  rettere  sagt  overeenstemmende,  og  altsaa  efter 
mine  Begreber  maa  Din  Dom,  paa  Grund  af  den  ethvert  Men- 
neske medfødte  Tillid  til  egen  Dom,  være  den  rigtige.  Du  vil 
altsaa  indsee,  at  Din  Dom  over  mig  faa[r]  mere  Vægt  end  Andres 
i  Almindelighed,  at  Dit  Bifald  glæder  mig  mere,  som  og  Din 
Dadel  gaaer  mig  nærmere  til  Hjertet.  — 

Dette  Sidste  følte  jeg  for  en  Time  siden  under  Opførelsen  af 
Capriciosa.  Tro  ikke,  at  jeg  vil  anmode  Dig  om  at  tilbageholde 
Din  oprigtige  Mening,  thi  om  jeg  endogsaa  ikke  altid  kan  dele 
den,  saa  veed  jeg  dog.  Meningen  kommer  fra  en  ægte  Kunstens 
Ven  og  en    dygtig  Dramaturg;   men    —   vælg  Tid  og  Sted.  — 

Lad  mig  aldrig,  naar  Du  finder  Dig  foranlediget  til  at  være 
saa  indigneret  over  en  enkelt  Scene  i  en  af  mine  Præstationer, 
lad  mig  aldrig  erfare  det,  før  den  hele  Rolle  er  udspilt;  thi  det 
berøver  mig  mit  Lune  og  min  Godmodighed.  —  Siig  mig  det 
kun,  naar  jeg  er  færdig,  eller  vent  til  Dagen  efter,  og  jeg  skal 
da  med  Rolighed  gjendrive  Dig,  eller  give  Dig  Ret.   — 

Jeg  gjentager  det,  jeg  erkjender  Dig  for  en  dygtig,  med 
ægte  Kunstsands  begavet  Mand,  der  er  i  Besiddelse  af  en  ædel, 
for  Kunst  varm  Følelse,  der  sjeldent  leder  Dig  feil,  derfor  bry- 
der jeg  mig  om  Din  Dom,  som  jeg  antager,  at  Pluraliteten  ved 
Theatret  bryder  sig  om,  og  derfor  ærgrer  det  mig  grumme 
meget,  naar  Du  i  Nærværelse  af  Andre  reprimenderer  Din 
efter  Dig  længselsfulde,  hengivne  Ven. 

P.  S. 

Jeg  skal  læse  paa  Indqvarteringen  og  har  ikke  Tid  til  at 
renskrive. 

1844,  2.  November.  [54] 

Min  kjere,  gode  Ven  og  Digter  Th.  Overskou!  Det  er  Dig  ikke 
uvitterligt,  at  jeg  kan  have  nOk  af  Kjæften ;  men  derimod,  naar 
Talen  er  om  at  opsætte  mine  Tanker  skriftlig,  føle  en  vis  uvant 
Byrde,  som  fra  Pingerne  forplanter  sig  paa  det  øvrige  ydre 
Menneske  og  nedtynger  min  sølle  Aand,  saa  den  stønner  under 
Byrden,  liig  Etatsraad  Adler,  naar  han  grunder  over  Theater- 
personalets  Velvære,  eller  Instructeur  Nielsen,  da  han  satte 
»Tordenskjold«  i  Scenen.  —  Ja,  Du  kan  tro,  kjere  Overskou, 
»der  skal  langt  mere  til  end(7)*,  naar  jeg  skal  Pennen  føre«; 
men  seer  Du  —  det  er  en  Sag,  der  ligger  mig  nær  og  tungt 
paa  Sindet.  —  Jeg  er  nemlig,  ved  at  gjøre  Bekjendtskab  med 
Dit  og  Rungs  skjønne  dramatiske  og  musicalske  Arbeide,  blevet 
saa  henrykt,  for  ikke  at  sige  saa  dybt  bevæget  over  Dine 
skjønne  Tanker,  over  hans  i  Sandhed  geniale  Opfattelse  af  den 
ægte  Danskhed,  der  jo,  som  en  Følge  af  Sujettet,  maa  være  i 
Stykket,  jeg  er  —  siger  jeg  —  blevet  saa  glad,  saa  lykkelig  over 
den  Harmonie,  der  i  Stykket  udtaler  sig  mellem  Digter  og  Kom- 
ponist, at  det  formeligt  piner  min  Sjæl,  at  dette  herlige  Arbeide 
skal,  saa  godt,  som  det  er,  dog  være  en  Hovedaarsag  til,  at  et 
saa  stærkt  Fjendskab  skal  opstaae  imellem  Dig  og  ham,  at  I 
forglemme  Eders  egen,  Stykkets,  Skuespillernes  Interesse  |:  Feu  :|. 
—  Ja,  kjere  Ven,  jeg  har  den  fulde,  faste  Overbeviisning,  at 
Eders  Stykke  maa  gjøre  stor  Lykke  —  posito  —  at  Du  frem- 
deles arbeider  med ;  men  vil  Du  forlade  Dit  Barn,  og  støde  det 
ud  mellem  vildfremmede  Mennesker,  netop  i  det  Øieblik  det 
trænger  mest  til  Din  faderlige  Styrelse  og  Veiledning,  da  kjere 
Ven,  taber  Dit  Stykke  den  Aand,  som  Forfatteren  bedst 
kjender,  da  det  er  ham,  der  har  manet  den  frem,  da  tabe  Dine 
Skuespillere  den  Fortrøstning,  som  de  have  ved  at  kunne  gaae 
til  Faer  selv,  og  spørge  ham:  Troer  De  ikke,  at  jeg  har  klædet 
Deres  Barn  for  koldt  eller  for  varmt  paa?  Da  tabe  vi  den  Be- 
vidsthed, som  det  om  Aftenen  giver  os,  naar  vi  kunne  i  Æng- 
stelsens Timer  sige  til  os  selv:  Overskou  har  sagt  —  han  vil 
have  det  saaledes,  og  han,  som  vi  saa  ofte  have  spurgt,  og 
hvis  Raad  vi  saa  ofte  med  Held  have  fulgt,  han  har  sagt,  at 
saaledes  gjorde  jeg  det  godt.  —  Tro  Du  mig,  min  Ven,  vi  maa 
*  Brevet  er  makuleret. 

være  saa  gigantiske,  saa  pyramidale  Kunstnere,  som  vi  i  vores 
egen  Indbildning  —  kunde  være,  saa  spørge  vi  dog  ofte  Liebe: 
Var  Overskou  dernede,  og  hvad  sagde  han  om  det?  —  Nei,  min 
ældre  Ven,  jeg  glemmer  ingenlunde  i  dette  Øieblik,  at  Du  vist 
bedst  veed,  hvad  Du  selv  gjør,  og  tro  ikke,  at  jeg  vil  bestride 
Din  Ret  mod  Rung,  eller  omvendt;  men  Din  Kunstnerære, 
Stykkets  Tarv  og  Dine,  Dig  hengivne  Skuespillere  kan  med 
Billighed  fordre,  :  idet  een  af  dem  herved  takker  Dig  for  det 
herlige  Partie,  Dit  Digtertalent  har  skjænket  ham  :|  vi  kunne  om 
ikke  fordre,  da  bede  Dig,  og  haabe  Opfyldelsen  af  vor  Bøn,  som 
vist  fra  Alle  i  Stykket  spillende  Personer  lyder  saaledes:  Kom 
til  os  paa  Syngeskolen,  paa  Prøverne,  raad  os,  hjælp  os  til  ret 
med  Mod  og  Kraft  at  frembære  dette  skjønne,  men  sikkert  for 
vore  Evner  vanskelige  Arbeide.  Og  Du,  hos  hvem  Smaalighed 
aldrig  har  fundet  Hjem,  Du  vil  tænke:  »jeg  har  gjort  mit  For- 
slag, som  jeg  troede  det  bedst,  jeg  har  mødt  Modstand,  Drillerie 
etc.  etc,  men  jeg  vil  fremdeles  gjøre  min  Pligt  og  derved  glæde 
mig  selv  og  Mange;  men  især  min  hengivne  Ven  Phister.« 


CHRISTEN  NIEMANN  ROSENKILDE. 

1786—1861. 

TIL  THEATERDII^EKTIONEN. 
1816,  27.  Juli.  [55] 

I  den  mig  tilstillede  Rolle  i  Dragedukken  takker  Jeg  Den 
høie  Direction  for  et  nyt  Beviis  paa  dens  velvillige  Opmærksom- 
hed for  mit  inderlige  Ønske  at  komme  i  Brug.  Jeg  skal  med 
pligtskyldig  Flid  betræbe  mig  for  at  udføre  den  saa  godt  som 
mueligt. 

Efter  at  have  forsikret  Directionen  om  min  Fornøielse  her- 
over, drister  jeg  mig  til  skrivtligen  at  andrage  for  Den  en  Sag, 
hvorom  jeg  tildeels  mundtlig  har  havt  den  Ære  at  tale  med 
de  høie  Herrer  Directeurer.  Det  var  egentlig  kun  mit  naturlige 
Anlæg  for  Sangen,  der  giorde  det  til  mit  Kald  at  blive  Skue- 
spiller i  Elsker  Faget,  hvortil  jeg  i  øvrigt  vist  er  mindre  duelig. 
Kiendere  af  den  dramatiske  Kunst  have  derimod  forsikret,  at 
Jeg  ved   flittig   at   vorde   brugt   ville    blive    bedre   komisk  Skue- 

spiller.  Denne  Yttring,  i  Forbindelse  med  endeel  Øvelse  og 
Studium  over  denne  Art  af  Skuespilkunsten,  have  vakt  det 
inderlige  Ønske  hos  mig,  at  Den  høikongelige  Theater  Direction 
vilde  forunde  mig  Leilighed  til  at  forsøge  mig  i  de  komiske 
Roller  i  Skuespillet.  Min  Vinding  vilde  blive  betydelig;  seer  et 
billigt  tænkende  Publikum,  at  jeg  har  en  Bane,  hvortil  jeg  hen- 
hører, saa  vil  det  skaansomt  taale  en  mindre  god  Elsker  for 
Sangerens  Skyld,  og  er  jeg  saa  lykkelig  at  behage  det  i  nogen 
Grad  som  Komiker,  da  vil  dets  Opmuntring  have  en  velgiørende 
Indflydelse  selv  paa  de  Partier,  hvortil  Naturen  ikke  gav  mig 
Anlæg,  idet  Bevidstheden  om  at  være  kiendt  og  maaske  yndet  i 
et  andet  Fag  giver  mig  det  Mod  og  [den]  Selvtillid,  som  saunet  for- 
forbyder alt  Godt  at  vise  sig.  Jeg  vover  derfor  vist  intet  ved 
at  anmode  Den  høie  Dir:  om  at  forunde  mig  nogle  komiske 
Partier  i  Comoedien.  Knudsens  rige  Repertoire  ligger  for  en 
slor  Deel;  naar  Den  nu  vil  tildeele  mig  nogle  Roller  af  dette, 
saa  gav  Den  mig  i  mine  mange  ledige  Timer  en  nyttig  og  for 
mig  særdeles  frydelig  Underholdning.  Hippeldanz  i  Epigrammet, 
Goldbæk  i  Den  aabne  Brevvexling,  Shap  i  Den  forladte  Datter, 
og  Roller  af  den  Art  ere  de,  hvori  jeg  saa  gierne  vilde  prøve 
mig  ... 

TIL  JONAS  COLLIN. 
1825,  12.  September.  [$6] 

. . .  Jeg  har  aldrig  noget  Øieblik  tvivlet  om,  at  Professor 
Rahbek  var  mig  uvillig  stemt.  Men  i  disse  Dage  har  jeg  er- 
holdt den  sikkreste  Borgen  for  —  at  han  [er]  ligefrem  opfyldt 
af  Had  imod  mig.  De  vil  tillade  mig,  at  give  Dem  Leilighed  til 
at  dømme,  om  jeg  ikke  kan  være  vis  i  denne  Sag,  i  det  jeg  for- 
tæller Dem :  En ,  som  har  lidt  fordeelagtigere  Tanker  om  mig 
end  Rahbek  —  |:  thi,  der  er  virkelig  dog  Gudskelov  dem,  der 
ikke  endda  saa  ganske  foragtelig  tænke  og  tale  om  mig  som 
Skuespiller,  som  jeg  egentlig  af  min  sørgelige  Stilling  og  ned- 
værdigede Forhold  i  mange  Henseender  som  Kunstner  maae  er- 
kiende,  at  jeg  hos  nogle  af  mine  Foresatte  er  omtænkt  og  om- 
talt —  dømt  — ;  der  er  virkeligen  Folk  af  Aand  og  Evner,  der 
have  god  Mening  om  mig:|  —  Som  sagt,  en  saadan  talte  for  nogle 
Dage  siden  med  Rahbek  og  kom  paa  Tale  om  mig.    Rahbeks  Ord 

om  mig  vare  disse:  .»Rosenkilde  kan  jeg  ikke  lide!  —  Den 
Ene:  men  hvorfor?  Rahb. :  Jeg  kan  ikke  fordrage  ham!  — 
D.E.:  ja,  men  hvorfor?  Rahb.:  veed  ikke.  Det  er  en  Idiosyn- 
crasie!  —D.E.:  Men  han  er  jo  en  god  Skuespiller.     Rah.:  ney! 

—  det  er  ikke  min  Mening.  D.E.:  Det  var  underligt!  hele 
Verden  mener  det  —  kan  De  nægte,  at  han  jo  endog  til  Fuld- 
kommenhed spiller  Caracteer- Roller?  Rahb.:  Det  kan  gierne 
være  —  da  jeg  ikke  seer  ham,  saa  kan  jeg  ikke  vide,  hvad  han  giør 
godt.«  |:  mærkelige  Ord  i  en  Theater  Directeurs  Mund  om  en 
Skuespiller,  hvis  Vee  og  Vel  han  har  Indflydelse  paa  :| 

Hr.  Et.  Collin!  De  smiler  ad  denne  Yttring  af  Rahb.  De 
veier  —  som  for  saavidt  Sagen  uvedkommende  —  koldt  disse, 
skiøndt  fiantet  henkastede,  sund  Menneske-Forstand  berøvede  Ord, 
dog  for  mig  af  betydningsfuld  Vægt.  Denne  Dommer  over  mig, 
over  hvad  der  er  ved  mig,  har  Indflydelse  paa  min  Skiebne. 
Jeg  og  mine  sukke  under  denne  synderknusende  Indflydelse. 
Det  er  ikke  paa  min  Stilling  som  Skuespiller  alene,  denne  Mand 
virker  eller  stræber  efter  at  virke  mit  Fald  —  min  dybeste 
Elendighed  —  ja,  Hr.  Etats[raad]  Collin,  han  saae  gierne,  at  man 
trak  mig  hver  Dag  fuld  giennem  Byens  Gader  —  tilsidst  op  af 
Sorte[dani]søen  —  og  da  veed  jeg  vist,  han  med  Glæde  sankede 
gloende  Kul  paa  min  Grav  ved  at  tilspaane  mine  efterladte 
Ulykkelige  en  Almisse  —  thi  Manden  er  jo  god!  — 

Hverken  det  ene  eller  det  andet  skal  fryde  hans  Siel.  Min 
har  saamegen  Kraft,  som  der  hører  til  at  bære,  hvad  Ondt  den 
forudfattede  Mening  imod  mig  maatte  berede  mig,  uden  at  for- 
tvivle. Men  er  det  ikke  Synd,  at  dette  skal  være  min  frydelig- 
ligste  Tanke?  —  Er  jeg  ingen  bedre  Skiebne  værd?  —  Har  jeg 
da  virkelig  ingen  Egenskaber,  der  giøre  mig  fortient  til,  at  En 
af  mine  Foresatte  antog  sig  mig  mod  grum  Uvillie   —  grundløs 

—  som  den  i  sin  Yttring  vilde  være  under  andre  Forhold  for- 
agtelig? —  Det  er  disse  Spørgsmaale,  der  forvolde,  at  jeg  lige- 
frem vender  mig  til  Dem,  den  eneste  Mand,  jeg  veed  i  mine  1 1 
Theater  Aar  at  være  Tak  for  nogen  Godhed  skyldig?  —  Er  De 
mig  ikke  mere  god?  Jeg  har  Grund  til  at  befrygte  det  af  den 
mørke,  halv  vrede  Caracter,  Deres  Ansigt  antager,  hvergang  jeg 
seer  Dem,  og  saa  gierne  ønskede  at  læse  modsatte  Træk  deri. 
Er    der   noget   i  Veien,    saa   giv    mig    reen    Besked!  —  Har   jeg 

.^ort  noget,  De  synes,  der  ikke  er  rigtigt,  saa  skiend  paa  mig  -- 
noget  nedrigt  liar  jeg  ikke  gjort  —  Smaafeil  kan  rettes. 

...  Jeg  beder  Dem,  miil  ædle  Velgiører  —  som  jeg  og  mine 
hver  sorgfrie  Dag  i  denne  Sommer  have  velsignet  —  jeg  an- 
raaber  Dem:  viis  min  Sorgs  Klage  nogen  Opmærksomhed  ... 
Vi  er  alle  Mennesker.  Feil  have  vi  Alle.  Skulde  alles  Feil 
■dømmes  saa  strængt,  som  mine,  hvorledes  mon  da  for  Ex.  Hr. 
Professor  Rahbek  vilde  kunne  have  roest  sig  af  en  saa  lykke- 
lig Alderdom.  — . 

Wien,  1826,  28.  Juli.  [57] 

. . .  Næste  Dag  efter  endelig  erholdt  jeg  Deres  og  min  Kones 
Breve.  Jeg  kunde  ikke  bare  mig  for  at  aabne  dem  strax.  Jeg 
gik  netop  udenfor  St.  Stephans  Kirken,  ud  af  hvilken  en  uhyre 
Menneskevrimmel  strømmede  mig  imøde.  Du  skal  gaae  ind  i 
Kirken,  tænkte  jeg,  nu  er  Messen  forbi,  i  en  Sidegang  kan  Du 
læse  Dine  kiære  Breve.  Men  Kirken  var  endnu  saa  at  sige  lige 
fuld  af  Folk,  der  var  ingen  Roe.  Jeg  maatte  ud  og  begive  mig 
hiemad.  —  Men  —  jeg  maatte  see  et  Par  Ord,  først  i  min 
Kones,  Begyndelsen  lovede  mig  kun  godt.  Nu  vilde  jeg  løbe 
Deres  Brev  løselig  igiennem ;  jeg  tænkte,  maaskee  et  eller  andet 
kan  indeholdes  heri  Tienstsager  angaaende  .  . .  Nu  læste  jeg 
strax  i  tredie  Linie:  »Deres  yngste  Barn  o.s.  v.  Jeg  troede, 
jeg  skulde  faldet  om  mellem  den  om  alle  Sider  omkring  mig 
myldrende  Vrimmel  af  Mennesker.  Gud  veed,  hvordan  det  var, 
men  jeg  troede  i  dette  Ø[i]eblik  det  var  Pigen,  den  næstyngste, 
der  var  død.  Jeg  er  ikke  istand  til  at  forklare  mig  selv  denne 
Misforstaaelse,  som  varede  lige  til  jeg  endelig  kom  hiem  og 
uforstyrret  af  udvortes  Omstændigheder  kunde  læse  min  Kones 
Brev;  der  saae  jeg,  at  det  var  Drengen.  —  |:  Jeg  siger  her  til 
mig  selv:  Hvorfor  har  Du  nu  her  omstændelig  gientaget  dfenne 
sørgelige  Dag?  Hvad  Interesse,  mener  Du,  Et:  Collin  kan  have  for 
denne  unødvendige  Opfriskning  af  det,  der  uforanderlig  uigien- 
kaldelig  skeet  nu  kun  af  Tiden  kan  haabe  sin  Trøst  —  :|  Jeg 
beder  Dem  da  tilgive  min  unyttige  Snak,  og  vil  nu  begynde 
mit  Brev  .  .  .  Gud  give,  jeg  var  rigtig  bey  Stimmung!  —  Hvor 
gierne  gad  jeg  ikke  fortælle  Dem  og  Deres  Familie  en  saare 
mærkværdig   Sammenkomst   den    første   Aften   i  Toplitz    med   — 

giet  engang!  —  med  Hr.  Justiceraad  —  Baggesen.  Jeg  erfarede 
af  en  Opvarter,  at  han  var  der,  nyelig  kommen,  det  interesserede 
mig  at  tretfc  en  Landsmand.  Jeg  tænkte  paa  det  meget  skiønne, 
Bag:  har  skrevet  til  mit  Fødeland;  ham  vil  det  være  kiært, 
tænkte  jeg,  at  støde  paa  en  Dansk,  og  uden  længere  Reflexioner^ 
uden  at  lade  mig  melde— jeg  vilde  overraske  ham  — gik  jeg  op, 
bankede  paa  hans  Dør,  traadte  rask  ind  og  sagde:  God  Aften, 
Den  danske  Lyd,  meente  jeg,  skulde  giøre  en  herlig,  velgiørende 
Virkning  paa  den  danske  Digter,  som  nu  saa  lang  Tid  ikke 
havde  hørt  en  Dansk  Tunge.  Men  —  ja  —  der  var  en  Tid,  da 
han  var  meget  lille,  da  skulde  jeg  kommet  saaledes  ind  til  ham, 
og  da  vilde  jeg  maaskee  være  blevet  taget  imod  med  en  anden 
Hilsen.  Altsaa  —  jeg  sagde:  God  Aften!  —  Han  stod  just  og 
pakkede  Reise-Tøi  ud.  Han  vendte  sig  saa  hurtig  om  imod 
mig,  som  om  en  havde  slaaet  ham  paa  den  anden  Side  af 
Hovedet  og  tabte  et  Par  hvide  Bomulds  Sokker,  som  han  stod 
med  i  Haanden,  ned  i  det  profaneste  af  alle  Kar,  som  just  stod 
ved  Bordet  tæt  ved  ham.  Var  det  dette  Ulykkes  Tilfælde,  der 
forvoldte,  at  han  blev  saa  usigelig  consterneret,  eller  hvad  gik  der 
af  Manden?  Han  holdt  sig  ved  Bordet,  det  vilde  ikke  befæste 
ham,  han  faldt  ligesom  om  i  Sophaen,  stirrende  paa  mig.  — 
Nu  troede  jeg,  at  Manden  ikke  havde  kiendt  den  danske  Lyd: 
god  Aften!  for  at  tydeliggiøre,  at  jeg  var  en  fredelig  Landsmand 
og  ingenlunde  en  Røver,  som  det  af  hans  Adfærd  syntes,  at  han 
formodede,  saa  sagde  jeg:  Jeg  er  Rosenkilde  fra  Kiøbenhavn! 
—  Da  jeg  erfarede,  at  Justic:  var  her,  saa  kunde  jeg  ikke  nægte 
mig  den  Glæde,  at  hilse  paa  Dem  og  see  Dem.  —  Han  reiste 
sig  med  Møie:  og  begyndte:  |:  med  zittrende  Stemme  :|  Ja  —jeg 
kiendte  Dem  nok!  pfhh!  —  Seyn  Sie  mir  sehr  W^illkommen, 
Hr.  Rosenkilde!  —  verzeihen  Sie  mir,  dasz  ich!  De  er  Dansk  — 
kommer  fra  Kiøbenhavn  —  pfhhh!  jeg  —  Ja,  richtig,  Sie  sind 
Hr.  Rosenkilde  —  als  ein  Mann  von  —ja  —  jeg  —  ich  bin  so  ueber- 
rascht  vorden  durch  ihrem(!)  plotzlichen  —  Da  jeg  hørte  Dem, 
saa  —  De  veed  —  Oehlenschlåger  —  Die  Dånen  —  Die  Verhålt- 
nisse  sind  mir  so  — .  Jeg  blev  nu  vaer,  at  Mandens  Helbreds- 
tilstand sandsynligviis  foranledigede  denne  synderlige  Adfærd,  og 
det  giorde  mig  ondt,  at  jeg  havde  forvoldt  dette  Oprør,  hvori 
.hans  Indre  synlig  var.     Jeg  bad  ham  at  tilgive,   om    at  mit  Be- 

søg  havde  været  ham  imod  og  vilde  gaae,  men  nu  begyndte 
han:  Nein,  nein  Hr.  Rosenkilde,  Sie  håbe  ich   immer   als   einen 

(jeg  dirrer  saaledes  paa  Haanden  af  indvortes  Fornøielse, 

jit  jeg  ikke  mægter  at  nedskrive,  hvad  han  sagde  om  mig  til  mig 
selv)  —  gekannt,  aber  wiirklich,  ich  bin  uberrascht  von  den  — 
und  —  Die  Dånen  —  Ich  —  Sie  wissen's  ja  die  Sache  mit 
Oehl[enschlæger].    Meine  Gesundheit  wollte  ich  wiederherstellen 

—  suchen  —  hier  durch  —  Hr.  Rosenkilde  reiser  altsaa  uden- 
lands? —  ja  —  alle  reise  jo  nu  (som  om  han  vilde  sige:  saa 
kan  saadan  et  Fæ  ogsaa  engang  reise.)    »Nei  —  jeg  er  nu  her 

i  Toplitz  pfhhh!  —  nu  undskylder  De? her  førte  han  mig 

nærmere  Døren  —  Vil  De  saa  snart  gaae?  —  En  anden  Gang, 
haaber  jeg,  —  vi  træffes  jo  vel  tit  nok  —  her  —  De  bliver  vel 
længe  her?«  —  »Nei,  Hr.  Justc:!  —  jeg  skal  til  Wien  —  her 
bliver  jeg  kun  et  Par  Dage!«  --  »Ah  —  ja  saa  —  jo,  seer  De  — 
saa  god  Nat!  —  ja,  saa  sees  vi  neppe  tit  —jeg  gaaer  lidt  ud  — 
Men  vil  De  ikke  tage  Plads?  —  (han  aabnede  Døren,  som  jeg 
just  var  tæt  ved  — )  Ja,  jeg  kan  tænke.  De  længes  selv  efter 
Roe!  —  (udenfor  Døren)  Ach!  —  ich  bin  so  angegriffen —  mein 
guter  Rosenkilde!  Sie  konnen  sich  nicht  vorstellen!  —  Die  Dånen  — 
entschuldigen  Sie!  —  (Han  trak  sig  endelig  slippende  min  Haand 

—  hurtig  tilbage;  akkurat  som  man  bærer  sig  ad,  naar  man 
med  megen  Møie  endelig  har  faaet  en  drukken  Bondekarl  paa  Dør 
og  søger  at  faae  Døren  fast  ilaaset,  at  han  ikke  skal  komme 
mere  ind).  Han  smækkede  Døren  lydelig  af  indenfor  —  og  min 
i  en  saa  god  Mening  foretagne  Visit  var  til  Ende.  Det  er  [en] 
bogstavelig  sand  Skildring  af  den  uden  mindste  Udmalen  af  det 
caracteristiske  deri,  som  selv  var  stærkt  nok.  Jeg  regnede  B.  det 
ikke  i  mindste  Maade  til  Onde:  thi  hans  Nerve-System  er,  som 
en  Toplitzer  Læge,  til  hvem  jeg  tilfældig  talte  om  Baggesens 
Nærværelse  her,  fortalte  mig,  saa  overordentlig  angrebet,  at 
denne  selv  meente:  der  voxer  ingen  Urt  for  Døden.  Hans 
Stemme  havde  især  i  Førstningen  en  skrækkelig  Lyd,  saaledes 
zittrede  og  bævede  den.  Mit  Fødeland  vil  vist  snart  tælle  sin 
hædrende  og  neppe  godt  nok  behandlede  Søn  mellem  dets 
hedengangne.  —  Jeg  har  ikke  kunnet  bare  mig  for  at  meddele 
Dem    denne    underlige    Sammenkomst,   i    hvilken  Bag:,    saa    an- 

7* 

grebet  han  var,  dog  stedse  havde  sin  gamle  Kiv  med  Oehlen- 
schlåger  Partiet  i  Hovedet  . .  . 

Toplitz  Egnen!  ...  ak,  jeg  vilde  saa  gierne  snakke  lidt  om 
det  Guderliv,  jeg  førte  —  skiøndt  mutters  ene  omvankende  mel- 
lem Bierge,  Dale,  Skove,  Field— Slot— Ruiner.  Men  jeg  maa  lade 
det  fare.  Jeg  gientager  det  kun  her,  hvad  jeg  idelig  tænker 
paa,  hvergang  jeg  nyder  et  og  andet  Herligt  i  Natur  eller 
Kunst  Riget !  —  Hvad  skal  Du .  giøre  for  at  fortiene  den 
Glæde,  denne  Sommer-Reise  skiænker  Dig.  Hvormange  er  der 
ikke  til,  som  fortiente  denne  Lykke  i  det  mindste  ligesaa  godt 
som  Du?  —  . . .  Seer  Et[atsraaden]  Ryge,  saa  fortæl  ham,  at 
Koch  er  død.  Tak  ham  for  hans  Adresser,  som  jeg  mellem  os 
sagt  ellers  ikke  brugte.  Men  Meningen  var  god.  Hverken  mine 
Hilsener  fra  ham  eller  Oehlenschlåger  have  gavnet  mig.  Den 
sidste  er  ilde  anskrevet  hos  Agent  Sonnenleithners,  og  som  det 
lader  ikke  uden  Grund  . . .  Jeg  lever  og  døer  Deres  med  uskrømtet 
Hengivenhed  etc. 

NB.  I  dette  Øieblik  slaaes  to  Frugt  Kiellinger  meget  malerisk 
grupperende  sig  lige  her  under  mine  Vinduer.  — 

Forunderligt,  at  jeg  slet  ikke  træffer  C.  Winsløw  —  . . . 

TIL  THEATERDIREKTIONEN. 
1827,  28.  April.  [58] 

I  Dag  Formiddag  kom  jeg  paa  Theatret  for  at  tale  med 
Dr.  Ryge  om  noget  i  Sommerforestillingerne  betræffende.  Det 
Selskab,  for  hvilket  D'hrr.  Instructeur  Frydendahl,  Dr.  Ryge, 
Liebe,  Eenholm,  Stage  ere  Formændene,  har  givet  sig  den  Lov: 
ikke  at  assistere  andre  Sommerforestillinger.  Derfor  har  altsaa 
Waudeville-Selskabet  maattet  træffe  samme  Bestemmelse.  —  Jeg 
havde  giort  Jfr.  Wulf,  som  var  anmodet  af  hiint  Selskab  om  at 
spille  med  i  de  tydske  Sommerforestillinger,  for  hvilke,  som  det 
hedder.  Selskabet  agter  at  engagere  Jfr.  Pohlmann,  opmærksom 
paa,  at  hun,  som  vort  Selskabs  Medlem,  ikke  kunde  deeltage  i 
Hiints  Forestillinger.  Det  var  derom,  jeg  i  Dag,  forsaavidt  jeg 
havde  Deel  i  Jomfr.  Wulfs  Vægring,  vilde  tale  med  Dr.  Ryge. 
Han  hørte  kun  lidt  paa  mig,  sagde,  at  jeg  havde  stiaalet 
Jfr.  Wulf  fra  dem  og  erklærede   togange,    saa    at  Alle,    Statister, 

Skuespillerne  og  tiere  Onikringstaaende  hørte  derpaa,  at  han 
vilde  slaae  mig  mellem  Øinene,  hvis  jeg  ikke   taug.  — 

Jeg  er  altsaa  i  den  ubehagelige  Nødvendighed,  at  maatte 
anholde  hos  mine  Foresatte  om,  at  De  ved  den  f  uldstænd  igste 
Fyldestgiørelse,  forsaavidt  Deres  Magt  rækker,  sikkrer  min  Person 
for  Fremtiden.  Pligt  og  Billighed  befale  her  Dem,  mine  høie 
Herrer,  at  give,  ligesom  de  paalægge  mig  at  fordre  denne  Fyldest- 
giørelse. —  Hvad  jeg  veed,  at  jeg  med  Lovs  Medhold  kan  giøre, 
det  giør  jeg,  indtil  jeg  har  naaet,  hvad  jeg  forlanger.  Jeg 
møder  paa  Scenen  bevæbnet;  den  muelige  Følge  deraf  er  let 
beregnelig. 

...  Jeg  forlanger  af  ham:  Han  skal  roelig  anhøre  en  alvor- 
lig Irettesættelse  af  en  af  Directeurerne,  og  derpaa  formelig 
bede  mig  om  Forladelse,  alt  i  deres  Overværelse,  som  vare 
Vidner  til  hans  Adfærd  imod  mig.  —  Derpaa  skal  han  skrivt- 
ligen  erklære  mig  sikker  for  lignende  Udbrud  for  Fremtiden.  — 

Det  er  hverken  første,  anden  eller  tredie  Gang  at  denne 
Mand  glemmer  sig.  —  Jeg  har  engang  før  for  mange  Aar  siden 
klaget  over  ham;  min  Klage  værdigedes  ikke  engang  Svar.  — 
Flere  have  klaget  over  ham;  han  har  altfor  tit  mærket,  at  han 
tør  vove  meget;  —  men  mig  forsoner  hverken  Brevskrivelser 
eller  Taarer  og  Bønner  under  fire  Øine  ... 

1827,  April.  [59] 

Den  Bagdør,  som  Dr.  Ryge  har  udseet  sig,  og  som  hans  Er- 
klæring* viser,  at  han  ønskede  at  kunne  smutte  ud  af,  beviser 
hans  Sags  Beskaffenhed  bedre  end  min  Klage. 

Jeg  behøver  nu  blot  at  gjøre  den  høie  Direktion  opmærksom 
paa,  hvad  der  vel  allerede  er  dem  tildeels  bekjendt,  at  Dr.  Ryge  har 
til  Mange  fortalt  Sagen,  uden  at  gjøre  Forsøg  paa,  at  give  den  en 
spøgefuld  Vending;  han  har  i  disse  sine  Fremstillinger  af  Sagen 
sagt,  at  jeg  drillede  ham.  Dette  tyder  jo  altsaa  hen  til,  at 
han  i  disse  Samtaler  om  Tingen  ikke  saae  nogen  Spøg  deri, 
men  at  han  meget  mere  søgte  at  finde,  ved  at  paadigte  mig 
Drillerie,  Undskyldning  for  sin  Adfærd.  Derpaa  vil  jeg  tage  mig 
den  Frihed  at  fortælle  Sagen  nøiere,  end  jeg  i  Løverdags  var 
istand  til.  —  Jeg   gik   hen    mod    Dr.  Ryge    for  at  sige    ham,    at 

*  Jvfr.  Brevet  fra  Dr.  Ryge  af  ^74  1827.      Pag.  132  f 

jeg  agtede  som  een  af  Formændene  for- Waudeville-Selskabet  at 
forhindre  Jfr.  Wullf,  som  er  dette  Selskabs  Medlem,  fra  at  deei- 
tage  i  de  tydske  Forestillinger,  hvortil  Ryge,  Frydendahl,  Stage 
etc.  agte  at  engagere  hende,  da  den  Lov,  som  forbyder  disse 
Herrer,  som  Selskab  betragtet,  at  assistere  os,  maa  nødvendig- 
viis  fremkalde  samme  Lovbestemmelse  for  vort.  Jeg  havde 
neppe  rolig  og  venlig  begyndt:  »Jeg  vilde  tale  med  Dem, 
Dr.  Ryge!  om«  —  før  han  afbrød  mig:  »ja,  men  tag  Dem  i  Agt 
for  mig.«  Jeg  spurgte  ham  nu:  »hvad  skal  jeg  tage  mig  i  Agt 
for?«  Dr.  R. :  »Jeg  er  harmfuld  paa  Dem;  De  har  jo  skrevet 
Jfr.  Wullf  til,  at  hun  ikke  maatte  spille  med  Os!«  Jeg:  »Jeg 
har  blot  mundtligen  forestillet  hende,  at  den  Lov,  der  forhindrer 
Dem  fra  at  assistere  os,  ligeledes  maa  hindre  hende  fra  — « 
Dr.  R. :  »Det  er  jo  skjændigt;  De  har  stjaalet  Jfr.  Wullf  fra  Os!« 
Jeg:  »hør  nu  dog  bare  med  Rolighed«  —  Dr.  H. :  »gaa  fra  mig  og 
hold  Deres  Mund  —  De  faaer  en  mellem  Øinene.«  Jeg  (ven- 
dende mig  mod  alle  de  Omstaaende,  som  vare  blevne  opmærk- 
somme paa  Ryges  hæftige  Tone)  »Hører  De!  (til  Doctoren) 
»Slaar  De!  —  Det  tør  De  jo  ikke.  Ryge!—  prøv  det!«  —  Dr.  R.: 
»Hør!  De  faaer  en  mellem  Øinene«.  Jeg:  »Det  vover  De  ikke 
paa!  tru  ikke  tiere,  men  slaa!«  —  slaa!  —  Dette  hørte  Mange 
af  Personalet;  jeg  veed,  hvem  de  vare,  og  kun  den  feigeste 
Nederdrægtighed  eller  personligt  Had  imod  mig  kan  forhindre 
dem  fra  at  fremstaae,  naar  den  Tid  kommer,  at  jeg  skal  nævne 
dem  som  Vidner. 

...  En  anden  Sag  er  det,  naar  Directionen  ved  et  Opslag  i 
Foyeen  bekjendtgjør  hele  Personalet,  at  Dr.  Ryge,  naar  han 
truer  med  Snudedrag,  eller  slaaer,  gjør  det  for  at  skjemte  eller 
for  at  adsprede  sig,  og  at  Personalet  har  at  betragte  dette  som 
et  Fortrin,  der,  ligt  Tobaksrygeriet,  indrømmes  ham  paa  Grund 
af  hans  Talent  og  Fortjenester. 

Naar  nu  Directionen  altsaa  ikke  troer  at  kunne  gjøre,  hvad 
forresten  Kyndigere  end  jeg  mene,  at  den  kan  og  bør  gjøre, 
nemligen:  sammenkalde  det  da  tilstædeværende  Personale,  Dr.  Ryge 
og  mig;  undersøge  og  høre,  om  det  er  Løgn  eller  Sandhed, 
hvad  jeg  siger;  at  Vidner  ville  og  kunne  bevise,  at  Ryges  Ad- 
færd var  Vold  i  Kongens  Huus  og  derpaa  give  mig  den  i 
min  Klage  fordrede  Fyldestgj øreise :    saa    maa  den  anden  Udvei 

vælges:  Doctoren  maa,  som  sagt,  erklære  Alt  for  Spas  —  men 
i  dette  sidste  Tilfælde  skal  det  hele  Publicum  blive  Dommer  i 
denne  Sag.  Det  skal  ikke  blive  skjult,  hvad  Tøilesløshed  og 
Galenskab  i  det  danske  Kunstnersamfund  tør  tillade  sig;  det 
skal  blive  en  Gjenstand  for  Almeenunderholdningen,  at  Dr.  Ryges 
Ustraffelig  hed  nu  er  stegen  til  den  Høide,  at  den  fredelige 
Kunstner  maa,  fordi  hans  Foresatte  ikke  ville  beskytte  ham, 
betræde  sin  skjønne  Kunsts  vanhelligede  Tempel  bevæbnet  mod 
personlig  Vold  .  .  . 

I  en  Pøbelscene  bag  Coulissen  forleden  med  Foersom,  af 
en  beslægtet  Art  med  denne,  fnøs  Doctoren  som  en  anskudt 
Bjørn  og  bluedes  ikke  ved  at  sige,  at  han  vilde  statuere  et 
Exempel,  medtage  en  Hundepidsk  etc.  Nu  er  her  Leilig- 
hed  til  at  statuere  et  ordentligt  Exempel  paa  god  Tugt  og 
upartisk  Retspleie. 

Jeg  gjentager  det:  Min  personlige  Sikkerhed  er  truet  . . . 
Jeg  veed,  hvad  jeg  kan  og  tør  gjøre.  —  I  sit  41.  Aar  at  lade 
sig  true  med  Prygl  kan  maaskee  den  taale  og  tie  til,  paa  hvis 
Liv  og  Vandel  hviler  Skjændsel  og  Forbrydelser,  som  han  maa 
have  varsomt  Øie  med;  jeg  har  intet  Vanærende  at  bebreide 
mig.  Mit  tolvaarige  Theaterliv  er  ligesaa  reent  som  Doctorens 
i  det  mindste;  uden  Kunstnerære  er  det  heller  ikke.  Den 
Datter,  jeg  med  Glædens  Taarer  i  Gaar  favnede  efter  hendes 
Indtrædelse  i  Verden,  skal  ikke,  naar  hun  gjør  sit  første  Skridt 
ud  i  den,  hilses  af  det  Spørgsmaal:  »Er  det  sandt,  Marie!  at 
Din  Fader  Dagen  før  du  blev  confirmeret,  lod  sig  behandle  paa 
Theatret  som  en  Dreng  eller  som  et  æreløst  Menneske?« 

Jeg  sætter  alle  de  Midler  i  Bevægelse,  som  Sagen  tilbyder 
mig,  og  de  ere  mange,  for  at  faae  saa  udmærket  Satisfaction, 
som  Fornærmelsen  er  forhaanende  for  mig,  fornedrende  for 
Samfundet  og  prostituerende  for  vore  fælleds  Foresattes  altfor 
vidtdrevne  Godmodighed,  hvis  ogsaa  denne  skal  glattes  af.  — 

TIL  F.  C.  HOLSTEIN  OG  JONAS  COLLIN. 
fc.l827].  [60] 

...  Mine  ædle  Foresatte!  Vel  er  der  ingen  af  dem,  der  kien- 
der  det  fornedrende  og  alle  ædlere  Evner  ødelæggende,  der  er 
i   at  være,    og   almindelig   erkiendes   for   en   gieldbunden  Huus- 

fader,  men  det  kan  ikke  være  Dem  vanskeligt  at  tænke  Dem  en 
Mand  af  en  Skuespillers  Offentlighed,  naar  han  er  meget  kiendt 

—  i  min  elendige  Tilstand.  Det  er  især  nu,  at  den  er,  og  med 
hver  Dag  bliver  mere  trykkende.  Aldrig  følte  jeg  den  Byrde 
saa  haardt,  som  siden  den  Tid  jeg  blev  funden  værdig  til  meget 
Arbeide  og  havde  den  Lykke  ved  mit  Smule  Skuespiller-Talent,, 
om  jeg  selv  tør  tale  derom,  at  erhverve  mig  nogen  Yndest.  Ja 
mere  den  ønskelige  Lod  at  være  vel  lidt,  ret  gierne  seet  paa  Scenen,, 
blev  min,  jo  hyppigere  forøge  sig  mine  Creditorers,  selv  de 
Ældstes,  Angreb,  —  de  troe  nu  fast,  at  mine  Kaar  forbedre  sig 
betydeligen.  Jo  almindeligere  kiendt  jeg  er,  jo  uundgaaeligere 
er  Skammen  af  saa  ofte  at  forfølges  og  saggives.  Nu  kan  jeg. 
nemlig  ikke  mere,  uden  at  være  en  med  Forundring  begabet 
Gienstand,  lade  mig  stevne  til  Forligelses  og  Gields-Kommissionen. 

—  Hvor  mangengang  have  ikke  mine  bedste  Partier  lidt  under 
den  kvælende  Forestilling:  I  Formiddags  var  Du  i  Forligelses 
Commissionen;  der  maatte  Du  ved  Løvter,  Du  veed.  Du  ikke 
kan  holde,  skaffe  Dig  Frist.  Hvem  veed,  om  Du  nu  ikke  spiller 
Comoedie  for  Folk,  som  siger:  Han  spillede  nok  ogsaa  C.omoedie 
for  os  i  Formiddag.  —  Mine  Børn,  hvad  skal  deres  Skiebne 
blive,  som  Børn  af  en  for  Uredelighed  anerkiendt  Fader?  .  .  . 
For  nogle  Dage  siden  voldte  en  af  dem  i  sin  Uskyldighed  mig 
et  af  de  bittreste  Øieblikke,  jeg  har  havt  i  alle  mine  Dage. 
Han  kom  hiem  og  græd  over,  at  en  Dreng  i  Skolen  havde  sagt 
til  ham,  at  hans  Fader  jo  blev  stevnet  fire  Gange  om  Ugen  for 
Gield.  Krænkelser  af  den  Art  møde  mig  altfor  ofte  .  .  .  min 
Gage,  paa  Huusleyen  nær,  optages  af  Creditorerne ,  saa  at  jeg 
har  lidet  eller  intet  selv  at  disponere  over;  det  kan  ingen 
Familieforsørger  for  5  Børn  og  Kone,  foruden  flere,  hvis  eneste 
Tilflugt  jeg  nu  engang  er  og  maae  være,  udholde,  og  med  det 
samme  være  lunebegavet  Skuespiller  ....  Et  Træk  af  denne 
Tilstand  vil  jeg  blot  endnu  fuldstændiggiøre  min  Skildring  med. 
I  forrige  Saison  maatte  jeg  togange  melde  mig  syg  af  en  Grund, 
der  stod  nær  i  Forbindelse  med  hiine  Udveie  for  dagligt  Brød,^ 
som  Pantjøder  forskaffe.  Venners  og  Bekiendtes  Hielp  er  nu  i 
Almindelighed  det,  som  holder  mig  ovenpaa.  Men  hvilke  jam- 
merlige Udveie,  hvilken  Tilstand  for  hver  ærlig  Mand!  —  .... 
Hvorledes  den    er   bleven    i    den    Grad    sørgelig,    er   mig   let    at 

forklare.  1815  kom  jeg  til  Skuepladsen  og  begyndte  med  en 
Gage,  der  var  sex  gange  mindre  end  vore  Fornødenheder. 
1815—16—17—18—19,  hvilke  Aar!  Vort  Linned,  vort  Smule 
Sølvtøi,  min  Kones  eneste  Medgift,  to  nye  Sengs-Klæder  opslugtes 
i  dem,  og  i  hvert  Aar  kom  jeg  fra  14—  til  600  Rdl.  i  Giennem- 
snit  i  Gield.  —  Nu  Tilflugt  til  Jøder  for  at  leve  daglig.  At  det 
maatte  bære  ad  den  Vei,  paa  hvilken  jeg  vandrer,  det  er  let  at 
indsee  Uundgaaeligheden  i. 

.  .  .  Grundforbedring  af  min  Tilstand  eller  intet  er  det,  jeg 
her  søger.  Blev  der  giort  noget  for  mig,  og  intet  til  Grunden  i 
mit  Elendigheds  Dyb,  saa  var  jeg  værre  faren  endnu.  Det 
vilde  da  hedde  sig,  at  jeg  var  hiulpen,  og  naar  jeg  saa,  da  der 
hviler  Beslag  paa,  hvad  jeg  skal  leve  af,  maae  giøre  nye  Gield, 
saa  blev  min  Tilstand  jo  den  samme,  mit  Navn  end  mere  be- 
rygtet . .  .  Men  naar  jeg  ganske  bliver  gieldfrie  er  det  først,  jeg 
kan  aande  frit.  Med  det  Hans  Mayestæts  Naade  forhaabentligen 
vil  hielpe  mig  med,  søger  jeg  da  at  tilfredsstille  de  Kreditorer, 
jeg  —  forsaavidt  kan  kalde  mine  personlige,  som  de  henholde  sig 
til  mig  selv.  Jeg  betaler  dermed  alle  dem,  som  med  Smaakrav 
forfølge  mig  dagligen;  dernæst  dem,  hvis  venskabelige  Tienst- 
agtighed  har  hiulpet  mig,  hvis  artige  Skaansel  og  Eftergivenhed 
fordrer  af  mig  som  redelig  Mand,  at  jeg  betragter  slig  Gield, 
som  Æres  Gield  . .  .  Blev  det  nu  kundbart:  Rosenkilde  har  betalt 
sin  Gield,  er  i  Orden  nu,  saa  blev  Rosenkilde  en  honet  Mand. 
Mit  Navn  som  Skuespiller  steg  da  upaatvivleligen  med  det  i  de 
Flestes  Agtelse.  Thi  naar  en  opfylder  sin  Plads  i  sit  Fag  og 
hedder  tillige  en  honet  Mand,  saa  bliver  Verdens  Dom  først  til- 
gavns hans  Værdie  ...  Ja,  upaatvivleligen  vilde  det  jo  endog 
forøge  min  Ære  i  Verdens  Øine,  at  det  hed  sig:  Hs.  Mayestæt 
havde  holdt  mig  en  saa  stor  Naade  værd,  at  han  betalte  min 
Gield,  agtede  mig  saameget,  at  han  undte  mig  og  skiænkede  mig 
foruden  sit  allernaadigste  Biefald  som  Skuespiller,  et  agtet  eller 
dog  udadleligt  Navn.  Hvilken  Tilstand  kunde  jeg  da  komme 
til  at  kalde  min !  —  Hvilken  Omvexling  i  alle  Forhold  .  .  .  Mine 
Indkomster,  mine.  Frugten  af  mit  Arbeide,  min.  Roe  i  Frem- 
tiden til  Arbeide  .  .  .  hvilken  Stilling  for  mig,  som  intet  andet 
Ønske  har  i  Verden  end  det  at  blive  en  stor  Skuespiller  ... 
Min  Udsigt  for  mine  Drenge  er  da  god.     Den    ene   skal   i    Con- 


106 

servatoriet.  Han  har  Lyst  og  Evner  for  Theatret.  Den  anden 
faaer  jeg  nok  frie  Undervisning  til  i  Borgerdj^ds-Skolen,  maaskee 
endog  Bøger  siden  . . . 

Maatte  jeg  være  dem,  mine  ædle  Foresatte!  saa  kiær,  at  de 
blot  sagde  til  Kongen:  Rosenkilde  er  værd  at  giøre  dette  for! 
—  Er  jeg  det  end  ikke  ganske  nu  —  hvor  inderligt  ønskede 
jeg  ikke  at  kunne  bevise,  jeg  var  det  alt  —  saa  haaber  jeg  vist, 
jeg  skal  blive  det,  baade  som  Menneske  og  Kunstner  . . , 

TIL  JONAS  COLLIN. 
1843,  22.  December.  [61] 

Jeg  kan  godt  forestille  mig,  at  det  i  Deres  Øine  kan  have 
taget  sig  meget  ilde  ud,  at  min  Datter  vægrede  sig  ved  oftere 
at  optræde  i  sine  Debut  Roller,  men  desuagtet,  da  man  kun 
kan  føle,  som  man  er,  kun  see  med  de  Øine,  man  har,  saa  var 
nu  min  Følelse  efter  den  min  Datter  fra  Theater  Direktionen 
tilstillede  Skrivelse  saaledes,  at  jeg  maatte  erkiende  min  Datters 
Indisposition  til  at  spille  den  Aften  for  meget  naturlig;  og  med 
mine  Øine  kan  jeg  ikke  see  rettere  end,  at  da  hun  ikke  kan 
opnaae  et  Engagement  ved  de  af  hende  med  Direktionens  fuld- 
komne Vidende  og  Samtykke  valgte  S'*®  forskiellige  egentlige 
Caracteer  Roller,  saa  er  der  noget  underligt  i,  at  hun  dog  ved- 
bliver at  optræde  i  dem. 

Hun  har  debuteret  efter  gammel,  hidtil  som  Lov  hævdet 
Vedtægt,  3^^  Gange,  for  at  opnaae  et  Engagement,  hvergang  i  en  f  o  r- 
skiellig,  egentlig  Caracteer  Rolle;  hun  har  skilt  sig  ved  sine 
Debuts  til  Publikums,  til  selve  Direktionens  Tilfredshed.  Ingen 
af  de  mig  bekiendte  Debutantinder  har  lagt  større  naturlig  med- 
fødte Gaver  for  Dagen.  En  20aarig  Pige,  som  aldrig  før  har 
havt  sin  Fod  paa  nogen  Scene,  træder  her  op  i  tre  forskiellige 
komiske  Caracterer,  sætter  dem  klart,  bestemt  ud  fra  hinanden, 
og  udfører  dem,  endogsaa  flere  Gange,  til  Alles  Tilfredshed; 
dette  er  endog  noget,  som  Theatrets  Historie  ikke,  hvis  jeg 
ikke  er  aldeles  galt  underrettet,  har  noget  Sidestykke  tiL 

Hun  har  giort  Sit. 

Idet  hun  nu  glad  og  fuldkommen  trj^g  venter  paa,  at  Direk- 
tionen vil  giøre  Sit,  modtager  hun  den  Besked,  at  Direktionen 
ikke  kan  afgiøre  noget  efter  det,  hun  har  viist,  skiøndt  man  dog 

tillige  erklærer  sig  med  megen  Grund  tilfreds  med  det,  hun 
har  viist. 

Da  det  nu  er  noget,  der  fordres  af  hende,  som  endnu  aldrig, 
under  saadanne  Omstændigheder  er  paalagt  Andre,  da  det  dog 
vel  kan  ansees  for  vist,  at  om  hun  ikke  fortiener  det,  hun  har 
stræbt  efter,  saa  fortiener  hun  dog  at  skaanes  for  en  nye  opsigt- 
giørende  Udstillings  Blamering,  eneste  i  sit  Slags,  og  saa  haaber 
jeg,  at  Direktionen  vil  paa  bedste  Maade  optage  det,  at  jeg  al- 
deles bestemt  maae  vægre  mig  ved  at  lade  hende,  Eneste  af  alle, 
debutere  fem  Gange  . . .  Jeg  haaber,  at  Direktionen  ved  at  tage 
det  under  nøiere  Overveielse,  hvad  en  Qerde,  en  femte  Debut 
vil  sige,  ved  at  tage  i  Betragtning,  at  det  er  ingen  reen  Tøs  — 
det  være  mig  tilladt  her  at  betjene  mig,  for  Omstændighedernes 
Skyld,  af  et  saa  glat  Udtryk!  —  det  er  en  god,  skikkelig  og 
ikke  talentløs  Piges  hele  Fremtids  Skjebne,  der  her  er  Talen 
om  ....  jeg  kan  ikke  finde  mig  i,  at  min  Datter  for  enhver 
Priis,  paa  hvilkensomhelst  Maade,  skal  søge  at  naa  sit  Maal. 

Dette,  som  skulde  have  været  en  Meddelelse  af  mine  Tanker 
til  Dem,  Hr.  Conferenceraad!  er  blevet  til  et  Brev  til  Direktionen. 
Saa  være  De  da  saa  god  at  tilkiendegive  paa  sit  Sted,  min  heri 
indeholdte  Besvarelse  af  samtlige  Direktionens  Brev(!)  til  min 
Datter. 

Hvad  jeg  vilde  sige  Dem  selv,  Hr.  Conferenceraad!  det  var: 
De  er  selv  Fader.  Forestil  Dem  engang,  at  en  af  Deres  Sønner, 
en  af  Deres  Døttre,  havde  havt  Talent  og  stor  Lyst  til  Thealret, 
havde  fulgt  sin  Lyst,  og  det  saa  i  alle  Dele  var  gaaet  Deres 
Barn,  som  det  nu  er  gaaet  Mit,  hvor  vel  stemt,  hvor  roelig 
vilde  De  da  være  i  Deres  Sind.  Jeg  kan  ogsaa  henvende  Spørgs- 
maalet  til  min  høie  (^heffs  mig  bekiendte  faderkierlige  Sind, 
det  giør  jeg  herved  . . . 

[TIL  JONAS  COLLIN]. 

APHORISTISKE    BETRAGTNINGER    OVER    DET   THEMA:       STAAER    THEATRET    TIL    AT 
REDDE?   NEMLIG:    KUNSTEN? 

[c.  1844— 45J.  [62] 

En  Instructeur  kunde  være  for  en  Theaterbestyrelse ,  hvad 
den  Handelskyndige ,  Fabrikkyndige  er  som  Medlem  af  Told- 
kammer   og    CommercekoUegiet:     Han    er    den,    ved   hvis    Ind- 

sigt  i  Kunst-Practiken  det  skal  suppleres  i  Kunst  Anliggendernes 
Ledelse,  som  naturligviis  maae  mangle  den  Hofmand,  den  Collegie- 
Deputerede  eller  Lærde,  som  her  ifølge  gammel  Form  af  Kon- 
gen udvælges  til  at  overtage  Theatrets  Styrelse,  noget  der  i 
Øvrigt  ogsaa  har  sit  betydelige  Gode;  ja,  man  kan  sige  derom, 
at  det  er,  som  det  skal  være,  naar  man  blot  vil  føie  til:  det 
er  ikke  alt,  hvad  det  burde  være.  I  Theatrets  kunstneriske 
Styrelse,  og  dette  er  jo  dog  vel  et  Theaters  punctum  saliens, 
maae  den  praktiske  Sands  have  Andeel;  saalænge  man  sætter 
sig  imod,  hvad  der  er  saa  aldeles  begrundet  i  simpel,  sund 
Menneskeforstand,  saa  maae  Met  gaae  tilbage,  og  derfor  gaaer 
det  ogsaa  tilbage,  om  saa  de  Mænd,  til  hvis  Førelse  Theatret 
er  overladt,  vare  endnu  tredobbelt  saa  udmærkede  ved  person- 
lig human  og  elskelig  Caracteer.  Disse  Ord  skulle  ikke  være 
nogen  som  helst  Captatio.  Det  er  kun  simpel,  factisk  Sandhed, 
at  Mænd  som  de,  der  udgiøre  vor  Direction,  ere  af  stor  Værdie 
og  Vigtighed  for  en  Theater-Institution  formedelst  deres  Stillings 
Vægt  og  Anseelse,  deres  humane  Caracteer  og  deres  Menneske- 
kundskab; men  alt  dette  er  ikke  nok.  En  Gancelli-Præsident 
kan  bestyre  en  Mølle,  naar  der  ikke  skal  sees  paa  andet  end 
det,  om  der  er  noget  at  male,  ligegodt  hvad  det  er,  og  om  der 
er  Vand.  Men  er  der  ingen  møllekyndig,  der  seer  til  med, 
daglig,  saa  slides  Hjulene  itu,  gribe  forkeert  ind  i  hinanden,  der 
bliver  malet  slet,  og  Møllen  gaaer  omsider  istaae.  Vor  Mølle 
maler  endnu,  men  som  oftest  maler  den  slet.  Hjulene  smøres 
ikke  altid,  hvor  det  meest  behøves.  De  gribe  ofte  aldeles 
forkeert  i  hverandre  og  maae  slides  op  før  Tiden,  saa  at  Møllen 
omsider  maae  gaae  itu  eller  istaae.  Lignelsen  passer  forresten 
ikke  ganske.  Med  os  gaaer  det  ikke  saaledes.  Vi  staae  ikke^ 
nei !  Vi  gaae  tilbage,  og  det  alene  fordi  det  mangler  os  paa  en 
kunstpraktisk  Tilsynsmand.  Dette  er  aldeles  nødvendigt,  nu 
mere  end  nogensinde,  fordi  det  seer  fattigt  ud  for  Os,  mere  og 
mere,  med  sande  Talenter.  Derfor  er  det  mere  end  nogensinde 
nu  nødvendigt  at  holde  tilreede  med,  hvad  vi  have,  og  bære  sig 
saaledes  ad  dermed,  at  intet  slides  op  ved  overlæssende  Arbeide, 
intet  fortæres  af  Ledighedens  og  den  deraf  følgende  Dorskheds 
Mølorme.  At  sammenfatte  og  i  følgerigtig  Orden  udvikle  her  Punct 
for  Punct  alt  det,  hvori  en  kunstpraktisk,  talentfuld,  dannet  og 


109 

besindig,  og  tillige  kraftig  Mand  behøver  for  at  frelse  Theatret 
fra  at  synke  ned  til  en  triviel  Penge-Erhvervs,  en  Forsørgelses 
Anstalt,  dette  Sidste  nærmer  det  sig  stærkt  til  at  ligne,  vil  være 
mig  en  Umuelighed,  jeg  vil  derfor  slet  ikke  forsøge  derpaa,  men 
blot  i  —  saa  at  sige  aphoristiske  Træk  berøre  et  og  andet, 
hvor  en  saadan  Mand  nu  er  saa  høilig  nødvendig. 

For  nogle  Aftener  siden  vare  der  7  Pynte  Kiellinger  og  3  å  4 
Kudske  bag  ved  Koulisserne,  saa  at  de  Rollehavende  kun  med 
Møie  kunde  faae  fornøden  Plads  til  at  staae,  hvor  de  skulde 
staae.  Det  er  ikke  saalænge  siden,  at  Mad.  Ryge  i  det  yderste 
Øieblik  ikke  havde  anden  Paaklædning  at  give  en  ung  Skue- 
spillerinde end  en  carrikaturagtig  Hat  og  do.  Kjole,  saa  at  hvis 
Mad.  Nielsen  ikke  havde  været,  saa  var  den  arme  Pige  kommen 
grædende  ind  paa  Theatret  for  at  udføre  en  betydelig  Garacter 
Rolle.  Uforskammet  brutal  Tone  giør  sig  gieldende  paa  alle 
Kanter,  men  især  fra  Garderobe- Væsenet  mod  Ghoristinder  hvert 
Øieblik,  saa  det  er  oprørende  at  høre  paa  det.  Naar  en  Solo- 
dandserindc  koster  sig  selv  en  nye  Dragt,  saa  betaler  man 
hende  hver  gang  den  bruges,  og  saa,  naar  den  er  udslidt,  saa 
sælger  hun  den  for  høi  Priis!  Naar  jeg  kommer  med  en  nye, 
god  og  for  mange  comiske  Garacter-Roller  brugelig  Frakke  og 
begiærer,  at  man  vil  kiøbe  den  for  mine  udlagte  Penge,  saa 
nægtes  dette  i  strengeste  Bestemthed.  Dette  er  latterligt— slet!! 
etc.  —  etc.  —  etc.  —  hvortil  alle  disse  Lapalia— Dumheders  Registre- 
ring? Det  er  —  blot  mens  jeg  tænker  efter,  hvortil  en  rigtig  Instr:  er 
nødvendig  —  til  slige  Usselheders,  Uordeners  Afhjelpning,  skulde 
han  vist  ikke  bruges.  De  nævnte  Ting  ere  gemene,  jammerlige, 
en  Skiendsel  for  Os,  men  der  ere  Ting  af  større  Vigtighed  for  en 
Instr.  at  virke  i.  Han  skal  være  med  at  raade  i  Henseende  til 
1)  Stykkers  Antagelse.  —  Rollebesætning  bør  ene  og  alene  over- 
lades ham.  Han  skal  2)  have  en  betydelig  Stemme  med  i 
Skuespilleres  Engagement.  3)  Han  skal  sørge  for  et  godt  og 
vel  monteret  Repertoire.  4)  Han  skal  styre  Prøverne,  saaledes 
at  de  kunne  blive,  hvad  de  altid  burde  være,  et  Kunst-Studium. 

En  saadan  Mand  vil  forstaae,  hvad  vi  kan.  Han  vil  ikke 
latterliggiøre  Os  selv  ved  at  fuske  i,  hvad  vi  ikke  kan.  Han 
vil  indsee,  at  Opera  er  noget,  vi  ikke  kan  andet  end  fuske  i. 
Han  vil  derfor  aldeles  ikke  befatte  sig  med  den.    NB:  naar   han 

niaae  raade,  og  altsaa,  naar  han  maae  raade,  saa  er  en  Capel- 
mester  som  Glæser  ganske  tilovers  for  Os.  En  Instr.  vil  stille 
sig  den  Opgave,  at  bringe  det  til  høist  muelig  Fuldkommenhed 
i  det,  vore  Kræfter  egne  sig  til,  og  lade  alt  andet  som  uop- 
naaeligt  og  som  noget,  hvori  der  kun  her  kan  fuskes,  fare, 
fordi  det  er  et  Theater  uværdigt  at  fuske.  Han  vil  sige:  Vi  kan 
noget  her;  det  er  1)  Den  gode  Comoedie.  2)  Det  comiske 
Lystspil.  (Det  kan  komme  til  at  gaae  her.)  3)  Den  in- 
strumentale Musik  i  den  ædleste  og  største  Stiil.  Han  vil  ikke 
undsee  sig  ved  at  være  med  ved  at  styre  en  Kunst-Anstalt,  som 
kun  stiller  sig  den  Opgave;  thi  en  kunstnerisk  Aand  maae  kunne 
fatte,  at  den  er  meget  stor.  Den  har  aldrig  elsket  eller  agtet 
Kunsten  og  Kunstneren,  som  vil  forlange  alle  Slags  af  et 
Theater.  Derfor  er  Burg  Theatret  i  Wien  noget,  fordi  det  — 
»veed  at  begrændse  sig«.  Han  vilde  hæve  sin  Røst  mod  alle 
ikke  noksom  overveiede  Foretagender,  saasom  Engagements  som 
Gl[åser],  mod  Antagelse  af  Mantier  og  saa  Bortvisninger  igien 
som  hans. 

En  Instr.  vilde  sige,  M[antzius]  behøves  ikke;  men  han  kan 
bruges;  har  vi  ham,  saa  lad  os  beholde  ham.  Han  vilde  al- 
deles modsætte  sig  Engagements  som  Mad.  W[estergaard].  Han 
vilde  sige:  det  er  intet  Beviis  for  Theatrets  Trang  til  hende,  at 
hun  trænger  til  Theatret.  Han  vilde  med  opmuntrende  Op- 
mærksomhed komme  det  fremblomstrende  Talent  imøde  og  ikke 
frygte  for  at  indgyde  det  Mod.  En  Debut,  som  f.  Ex.  min 
Datters,  vilde  han  have  fulgt  med  kierlig  deeltagende  Opmærk- 
somhed, og  Resultatet  af  den  havde  visselig  ikke  været  det,  der 
blev  hendes.  (Hvem  kan  bare  sig  for,  at  det  løber  over,  som 
Hjertet  er  fuldt  af.  —  Den  Historie  er  saa  aldeles  uden  Exempel 
af  noget  lignende!!) 

Ved  Siden  af  Mad.  W[estergaardsJ  Optræden  og  den  smigrende 
Deeltagelse,  som  møder  hende,  staaer  den  Kulde,  som  fra  Først 
til  Sidst  omgav  min  Datter,  ganske  forunderlig  mærkværdig. 
Saaledes  ogsaa  den  unge  Winsløws.  Jeg  saae  denne  unge  Mands 
Prøve.  Jeg  kunde  ikke  lade  være  at  sige  ved  mig  selv:  Herre 
Gud ! !  —  da  jeg  mindedes  Julies  Prøve  for  Dir.  og  hendes  første 
Debut. 

En  Instr.  vilde  ret  vogte  sig  for  at  belæsse  Personal-Antallct 
med  overflødige  N?. 

Ak,  Hr.  Ven!  En  Theater  Instr.  som  jeg  tænker  mig  ham!  — 
hvor  er  han  saa  at  linde'/  Jeg  veed  det  ikke,  men  det  veed  jeg, 
at  som  nu  Sagerne  gaae,  saa  synes  det  høiligen  fornødent  at 
søge  om  En  —  mon  ikke  Arnesen  ?  . . . 

Feu-Væsenet,  som  er  aldeles  feilagtigt  indrettet,  for  saa  vidt 
det  ideligen  viser  sig,  at  det  maadeligste  Talent,  Theatret  har, 
oftere  har  dobbelt  Feu  imod  dets  første  Talenter,  fordi  deels 
disse  slet  ikke  ere,  tit  hele  10—14  Dage,  i  Brug,  deels  ogsaa 
fordi  de  første  Talenters  Medvirken  let  falder  ind  i  Stykker, 
som  ikke  giver  Huus,  vilde  blive  en  af  de  allerførste  Gienstande, 
til  hvilke  en  Instr.  vilde  henvende  sin  Opmærksomhed.  Han 
vilde  lade  Tilfældet  og  Vilkaarligheden  spille  en  saa  liden  Rolle 
som  mueligt  i  Feu-Væsenet.  Han  vilde  sørge  for,  at  Theatrets 
første  Talenter  var  hver  Aften  i  Brug,  om  mueligt.  Han  vilde 
ansee  det  for  en  Uret  mod  Kunsten  og  Forræderie  mod  Publi- 
kum, ikke  i  det  mindste  at  bestræbe  sig  for  efter  yderste  Evne, 
at  de  bedste  Kræfter,  Theatret  har  i  Eye,  om  det  var  mueligt, 
—  altid  4—4  Gange  i  Ugen  viste  sig,  og  saa  vilde  han  sørge 
for  at  indrette  det  saaledes,  at  den  talentfulde  Skuespillers  Feu 
saa  lidt  som  mueligt  var  afhængigt  af  Indtægtens  St[ørrelse] 
[i]  de  Aftener,  han  spiller  .... 

En  talentfuld  Instr.  vil  betragte  det  som  et  Livs  Spørgsmaal, 
rettere  som  en  Hove[d]hjørnesteen  for  Feu-Sagen,  at  blive  enig 
med  sig  selv  om:  Hvem  skal  nyde  Feu.  Han  vil  besvare 
dette  nemt,  idet  han  forelægger  sig  et  andet  Spørgsmaal  og 
svarer  derpaa:  Sp:  Hvilke  ere  de  Kunstnere,  hvis  Navne  paa 
Plakaten  har  Tillokkelses-Kraft  for  Publikum.  Disse  og  aldeles 
ikke  andre  skulle  nyde  Feu.  Hvor  forunderligt  er  det  ikke  at 
see  en  Skuespiller,  som  ingen  bryder  sig  i  mindste  Maade  om, 
selv  om  han  er,  som  Huusfader,  som  Oekonom  aldeles  en 
C.lassiker,  at  see  en  Saadan  faae  Feu,  og  formedelst  Feu- Væsenets 
aldeles  feilagtigt  baserede  Indretning,  ofte  faa  større  Feu  end 
det  sande  virkelige  Talent?  — Og  see  dette  er  seet  og  erfaret  i  to 
x\ar,  men  det  bliver  dog  derved.  En  Instr.  vilde  maaskee  sige: 
Feu  Sagen  er  altfor  vanskelig  at  faae  til  at  gaae  godt.  Det  er 
meget  sundere,  at  kraftige  Talenter,  som  vise  Lyst  og  Iver,  faae 


112 

betydelig  forøget  Gage,  for  Ex.  2000  Daler,  og  saa  at  lade 
Mellemgodset,  hvoraf  der  altid  er  nok  at  faae,  nøies  med  det, 
der  falder  af  i  Saison-Douceur.  Genie  og  Talent  bj^der  man 
ikke  Douceur,  man  betaler  det  godt.  Det  kan  ikke  gavne  Kun- 
sten at  opmuntre,  opildne,  opvarme  det  aandløse,  genieløse. 
Aand  og  Genie  kommer  ikke  frem,  om  man  saa  lægger  Favne 
Feu  under. 

Men  ak!  naar  man  kommer  ind  i  Betragtningerne  over  en 
forbedret  Theater  Styrelse,  hvor  seer  ikke  saa  Theatret  ud. 
Hvor  er  den  Herkules,  som  kan  rense  denne  Stald?  ... 

Kort: 

Et  Theater,  som  vil  Alt,  er  ingen  Kunst-Anstalt.  Hvad  det 
er,  maae  de  om,  som  mene  at  kunne  alt.  I  Wien  og  Paris 
begreb  man,  at  Skuespil-Kunst  er  Theatrets  Hovedsag,  og  i  denne 
Grundtanke  blev  Burg  Theatret  og  Theater  Fran^ais  til.  Dette. 
Disse  to  ere  Kunst-Institutioner,  Resten  ikke  værd  at  tale  om 
med  Hensyn  til  egentlig  Kunst.  Ulykken  er,  at  man  kan  ikke 
fra  Grunden  reformere  et  Theater,  som  er  i  Synken  og  tillige 
lade  alt  gaae  sin  Gang. 

Kongen  kan. 

Han  kan  sige  —  han  skulde  egentlig  ogsaa  sige  det  — :  Jeg, 
som  elsker  Kunsten,  jeg  kan  ikke  taale  at  see  den  gaae  under. 
Han  skulde  befale  Theatret  aldeles  lukket.  Derpaa  skulde 
Comoedien  aldeles  adskilles  fra  alle  de  øvrige  Affaires  —  om 
disse  skulle  fremdeles  fuske  sig  frem.  Lad  dem  det!  —  Lad 
der  blive  bygget  et  Opera  Huus.  Lad  der  gives  Opera,  Ballet, 
Lini[e]  Dands,  Tasken-Spillerier,  gives  store  Concerter,  alle 
Slags,  og  lad  Comoedien  saa  beholde  det  gamle  Huus.  Rotterne 
fik  man  vel  ud.  Lad  dets  Styrelse  da  —  som  oven  er  sagt  — 
forpligte  sig  til  at  tage  den  praktiske  Kunstforstand  paa  Raad; 
den  hellige  sig  da  med  sand  Iver  alene  Skuespilkunsten,  og 
vogte  sig  vel  for  at  ville  andet,  end  det  vi  kan:  f.  Ex.  ikke 
fuske  i  Tragoedien,  men  bie  med  den,  indtil  vi  kunne  præstere, 
hvad  den  fordrer.  Tages  Sagen  paa  den  Maade,  saa  vædder  jeg 
mit  Liv  paa,  [at]  Skuespilkunsten  vil  trives  og  frodigen  blomstre, 
naar  Juxet[s]  overfyldende,  overmættende  Publikum  forgaaer  i 
sit  eget  tomme  0. 

TIL  THEATERDIUEKTIONEN. 
1844,  10.  Maj.  [63] 

Jeg  undertegnede  har  været,  nu  i  Onsdags  d.  S'*®  Mai,  32  Aar 
i  et  ganske  lykkeligt  Ægteskabs  Baand  tilsammenknyttet  med 
min  Kone  Maren  Falck  Christensen,  barnefod  i  Aarhuus  1786. 
Jeg  kan  skaffe  de  brillanteste  Attester  fra  min  Kone  og  ligesaa 
paalidelige  fra  mine  Pigebørn,  at  jeg  har  været  en  meget  god 
og  omgiængelig  Ægtemand,  Fader  og  Huusven.  Paa  saa  gode 
Grunde  støttet,  vover  jeg  at  henstille  til  mine  høitærede  og 
kiære  Foresatte  følgende: 

I  1837  skulde  vi  have  havt  en  ganske  lille  Sølvbryllups 
Fest,  men  dels  fandt  vi,  at  de  25  Aar  vare  henrundne  saa  hur- 
tigt, at  de  forekom  Os  ikke  lange  og  tidvægtige  nok  til,  at  de 
kunne  fortjene  en  Jubel-Festlighed,  dels  havde  jeg  ikke  Raad  til 
at  anstille  Høitideligheder  dengang,  og  da  jeg  boede  paa  Øster- 
broe, saa  kunde  Dagen  ignoreres  uden  at  volde  Forargelse. 
Syv  Aar  er  et  Afsnit  af  Menneske -Livs -Organisationens  Ud- 
viklings Proces  —  32  Ægteskabs  Aar  kunne  dog  gielde  for  et 
godt  Spand  af  Tid  —  32  Aar,  det  er  nok  værdt  at  anstille 
en  ganske  liden  Fest  for,  naar  de  ere  gaaede  godt  i  et  Ægte- 
skabeligt Samliv.  Vi  ønske  saa  gierne  at  feyre  vor  32  aarige 
Bryllupsdag  nu  paa  Søndag;  men  dertil  behøve  vi  150*!^.  — 
Denne  Sum  skal  dog  ingenlunde  feyres  op,  men  de  lOOL  skal 
være  til  at  betale  en  Enke  lOOH,  som  jeg  maatte  laane  af  hende 
i  en  stor  Forlegenhed  .  .  .  naar  jeg  kunde  lægge  de  100^  paa 
Søndag  under  Madam  Møllers  Tallerken,  hun  spiser  gierne  lidt 
Suppe  hos  Os  om  Søndagen,  saa  lever  hun  op  igien  fra  sin 
Angst  og  Sorg;  dette  skulde  være  Glands-Punktet  af  vor  Sølv- 
Bryllups  Fest.  De  Smaae-Bie-Partier  af  Festen  skulle  saa  de 
SOL  giennem  flere  Dage ,  i  Fred  for  Penge-Sorger,  være  mere 
end  tilstrækkelige  til  at  udrede  ...  Jeg  haaber,  at  jeg  med  en 
sandfærdig,  om  endogsaa  ikke  traurig-alvorlig,  dog  allerærbødigst 
PYemstilling  af  denne  for  Os  her  vigtige  Familie  Sag,  at  have 
talt  til  mine  ærede,  kiære  Foresattes  gode  Gemytter  ... 

TIL  THOMAS  OVERSKOU. 
[c.  1850].  [64] 

Jeg  er  mere  end  halv  syg  over  den  ubeskrivelige  Dumhed, 
Grovhed  og  Tactløshed,  hvori  jeg  igaar  har  giort  mig  skyldig. 
Kan  Du  giøre  noget  for  at  redressere  den?  Veed  Du  noget,  som 
jeg  kan  giøre  derfor,  saa  siig  det!  Jeg  veed  S—  hvordan  det  er 
med  mig,  een  Dumhed  om  Aaret  skal  jeg  i  det  mindste  falde  i 
Gabet  paa. 

I  den  bedste  Mening  fornærmer  jeg  her  mine  Venner,  støder 
an  mod  den  simpleste  Artigheds  Regel  og  forplumrer  paa  den 
meest  forbandede  Maade  alt  det,  hvori  jeg  intet  havde  at  giøre 
andet  end  at  holde  min  Mund.  Jeg  er  forresten  tugtet  haardt  nok 
ved  at  maatte  sige  dette  om  mig  selv  og  tillige  vide,  at  jeg  er 
64  Aar  gammel.  Vær  ikke  vred  paa  mig  Ov[erskou],  jeg  har 
fornærmet  Dig  og  H.  og  Phister  ogsaa.  Faae  Dem  til  at  glemme 
det,  og  snarest  mueligt  at  tilgive  Din  etc. 

TIL  THEATERDIREKTØR  H.  CHRISTENSEN. 

1857,  31.  August.  [65] 

Fordi  man  bedre  taler  sig  ud  hjemme  hos  sig  selv,  var  det, 
at  jeg  tillod  at  bede  Dem  om,  ved  Hr.  Schwartzen,  hvis  De  NB 
skulde  komme  forbi  min  Bolig,  da  at  træde  indenfor.  Jeg  maae 
nødvendigt  udtale  mig  reent  ud  for  Dem.  Hvad  kan  det  egent- 
lig nytte  Theatret,  at  jeg  forbliver  i  dets  Tjeneste,  naar  jeg  ikke 
mere  kan  udføre  Partier  af  nogen  virkelig  Betydenhed?  Det  er 
vist,  at  den  indvortes  Tillid  til  mine  Kræfter,  den  er  borte  til- 
deels, og  formindskes  mere  og  mere.  De  kan  meget  godt 
tænke  Dem  ind  i,  hvad  den  er  for  et  vigtigt  Værktøi  til  Skue- 
spiller-Værkets rette  Udførelse.  Jeg  er  idelig,  hver  Dag  af  og 
til  ilde  tilmode,  uden  egentlig  at  vide,  hvorfor.  Jeg  befinder 
mig  altfor  ofte  hele  Timer  slet.  Jeg  har  næsten  hver  Dag  Lei- 
lighed  til  at  giøre  den  Erfaring,  at  jeg  husker  daarligere.  Tænker 
jeg  paa  mine  betydeligere  Partier,  da  er  det  altid  kun  for  at 
melde  Bestyrelsen,  at  jeg  i  det  mindste  aldeles  ikke  før  hen  i 
Vinteren  vil  kunne  udføre  noget  af  dem.  Paa  Hoftheatret  at 
spille  M.  Perrin,  det  stiller  sig  for  mig  som  en  latterlig  Mod- 
bydelighed. Jeronimus  i  Abracadabra  maatte  jeg  efter  flere  For- 
søg frasige  mig.  ,  .  . 

For  mig  stiller  det  sig  som  det  retteste:  at  jeg  nu  lader  det 
være  nok.  Naar  jeg  tænker  mig:  De  sætter  Repertoiret,  og  jeg 
saa  maae  hver  Ugedag  eller  oftere  komme  med  Indvendinger, 
saa  føier  man  sig  en  Gang,  togange  o.  s.  v.  efter  dem,  men  man 
fortrædiges    dog    omsider   og   bliver .  utilfreds   med    mig   tilsidst; 

—  at  gaae  der  som  et  gammelt  Appendix,  det  er  da  heller  ikke 
videre  rart. 

Og  hvad  er  saa  dog  det  Hele?  Nogle  faa  Partier  have  ved 
mig  nogen  særegen  Interesse,  som  M.  Perrin,  den  Ældste,  Trop. 
Resten  er  Roller  som  min  Søn  og  Mantzius  jo  meget  godt 
kunne  erstatte  mig  i. 

Det  værste  af  hele  Sagen  er  som  sagt:  Jeg  har  hverken 
Lyst  til  det  Væsen  mere  eller  fornøden  Tillid  til  mine  Evner. 

Jeg  veed  ikke,  hvad  jeg  skal  giøre.  Kunde  De,  vilde  De  ud- 
rette det  for  mig,  at  jeg  erholdt  min  Afsked  i  al  Godhed  og 
Fredelighed,  uden  at  jeg  behøver  at  søge  den,  saa  kan  og  tør 
jeg  kræve  Gud  til  Vidne  paa,  at  jeg  vil  deri  see  det  sandeste 
Beviis  for,  at  De  er  en  oprigtig  Ven  af  Deres  altid  hengivne  etc. 

TIL  THEATERCHEF  F.  F.  v.  TILLISCH. 
1861,  2.  Januar.  [66] 

En  Bøn,  en  ærbødig,  men  i  høiste  Grad  indstændig  Bøn 
lægger  jeg  herved  ned  for  Dem.  Fritag  mig  endelig  for  at 
spille  Stundesløse  paa  Tirsdag  8.  Januar.  Det  vil  se  ud  som  en 
Provocation  til  Theater-Publikummet,  at  sligt  Kraft-Kunst-Stykke 
fremvises  —  af  en  75-aarig.  Man  har  allerede  giort  Lignende, 
derpaa  hentydende  Bemærkninger  derover,  og  som  saadant  er 
(let  allerede  omtalt  i  offentlige  Blade;  ufeilbarligen  vil  det  og- 
saa  blive  anseet  som  noget,  jeg  selv  har  foranlediget,  (kan  ogsaa 
gierne  være,  det  er  saa,  man  har  sine  svage  Øieblikke).  Men 
jeg  beder  indstændig  om,  at  denne  Bestemmelse  maa  forandres,  og 

—  at  denne  Forandring  maa  være  som  udgaaet  alene  fra  Deres 
Excellence  selv.  Naar  Stundesløse  gik  Søndagen  efter,  saa  var 
det  jo  en  fem  Dage  større  Mærkværdighed,  som  Bladene  kunne 
have  at  tale  om. 


J.C.  RYGE  c.  1801. 
(Privatbillede). 


JOHAN  CHRISTIAN  RYGE. 

1780—1842. 
TIL  THEATERDIREKTIONEN. 
Flensborg,  1812,  September.  [67] 

Jeg  læste  —  ni  fallor,  i  forrige  Aar  —  i  Statstidenden  en 
Bekjendtgjørelse  fra  den  høje  Theaterdirection ,  som  gav  fuld- 
kommen uddannede  Skuespillere  i  visse  Fag  Forhaabning 
om,  under  gode  Betingelser  at  vorde  antaget  ved  den  Kongelige 
Skueplads  i  Kjøbenhavn.  En  gammel  Tilbøjelighed,  der  nu  i 
11  Aar  har  slumret  og  aldrig  vil  ophøre  hos  mig,  opvaktes  ved 
denne  Bekjendtgjørelse  paa  nye,  men  jeg  var  for  beskeden  til  at 
turde  regne  mig  blandt  fuldkomne  Skuespillere,  og  undlod  derfor 
at  melde  mig.  Dog  —  min  Tilbøjelighed  til  denne  Konst  lader 
mig  ingen  Roe,  og  hindrer  mig  i,  med  den  tilbørlige  Iver  at 
opfylde  mit  nærværende  Embeds  vigtige  Pligter;  jeg  kan  ikke 
blive  indvortes   tilfreds,    med    mindre  jeg    igjen   vorder   Thalias 

Dyrker,  skulde  jeg  endogsaa  nødes  til  at  lade  mig  engagere  ved 
et  reisende  tydsk  Sælskab.  Dog  i  Forvejen  vil  jeg  forsøge,  om 
det  kan  lykkes  mig  som  Skuespiller  at  tildrage  mig  den  høje 
Directions  Opmærksomhed  og  at  vinde  mine  Landsmænds  Bi- 
fald, og  med  dette  Brev  er  det  at  jeg  begynder  Forsøget. 

I  Aaret  1801  lod  jeg  mig  engagere  ved  det  Odenseer  National- 
theater  og  spillede  der  i  8  Maaneder  fleere  Hovedroller,  og  af 
disse  adskillige  med  udmærket  Bifald;  dog  Theatret  blev  op- 
hævet, og  jeg  maatte  derfor  imod  min  Villie  forlade  denne  Bane. 
For  at  erhverve  mig  Livets  Ophold  maatte  jeg  give  Information, 
hvilket  ernærede  mig  omtrent  ^14=  Aar.  da  min  Fader  kom  til- 
bage fra  en  Udenlandsreise  og  tilbød  mig  sin  Understøttelse, 
dersom  jeg  vilde  reise  til  Kiel,  og  der  fuldende  mine  i  Kjøben- 
havn  begyndte  Studeringer.  Jeg  tog  imod  Tilbudet,  studerede 
2  Aar  i  Kiel,  promoverde  der  som  Doctor  medicinæ  summa 
eum  laude,  blev  derpaa  ansat  som  Interimslærer  ved  Gjorde- 
moder-Skolen i  Kiel,  hvilket  Embede  jeg  til  mine  Foresattes 
fuldkomne  Tilfredshed  forvaltede  et  Aar,  practiserede  derpaa 
som  Districtslæge  næsten  et  Aar  i  Cappeln,  og  blev  endelig 
udnævnt  til  Physicus  i  Flensborg.  Dette  Embede  beklæder  jeg 
nu  i  5.  Aar,  har  fra  min  Ankomst  til  Flensborg  havt  og  har 
endnu  overordentlig  megen  Tiltroe  og  som  Følge  deraf  en  be- 
tydelig Civilpraxis  og  et  saa  rigeligt  Udkomme,  at  jeg  endogsaa 
kan  holde  Equipage;  jeg  har  en  brav,  elskværdig  Kone,  og  en 
ligesaa  elskværdig  liden  Datter  —  og  dog  er  jeg  ikke  lykkelig; 
thi  min  Hovedtilbøjelighed  er  endnu  utilfredsstillet.  Dette  maae 
foreløbigen  være  nok  til  at  overbevise  den  høje  Direction  om, 
at  hverken  Mangel  eller  Flyvelyst  bevæge  mig  til  at  forlade 
min  nærværende  Bane,  for  at  vælge  en  meere  glimrende  men 
usikkrere,  men  at  en  gammel,  paa  Overbeviisningen  om,  med 
Tiden  at  kunne  vorde  en  fuldkommen  Skuespiller,  grundet 
Tilbøjelighed  alene  har  modnet  min  Beslutning. 

Altsaa  mit  Ønske  er,  at  findes  værdig  til  at  blive  antaget 
ved  den  Kongelige  Theater-Etat,  dog  ikke  som  en  fuldkommen 
uddannet  eller  classisk  Kunstner,  men  blot  som  en  routineret 
Skuespiller,  der  ved  en  uimodstaaelig  Lyst,  utrættelig  Fliid,  et 
sjeldent  Anlæg,  en  god  Hukommelse,  Aands  Nærværelse  og  gode 
Kundskaber    udmærker    sig    fremfor    mange     andre    af  Thalias 

Dyrkere,  og  som  derfor  i  kort  Tid  vil  overgaae  den  sædvanlige 
Skuespillerhandværker.  Hvad  min  Person  angaaer,  da  er  jeg 
nu  32  Aar,  af  Størrelse  er  jeg  høj^  og  temmelig  stærk,  dog 
proportioneret  af  Lemmer,  jeg  har  et  sundt  Udseende  og  en 
god  Theaterfigur.  Jeg  har  en  stærk,  sonor  og  temmelig  dyb 
Stemme,  og  da  jeg  er  musikalsk  og  har  lært  at  synge  efter 
Regler,  saa  er  jeg  ikke  ubrugelig  som  Bassist.  Jeg  har  sjeldne 
Gaver  som  Mimiker,  og  opvakte  ved  disse  den  berømte  Patrik 
Peale's  Opmærksomhed,  som  derfor  vilde  overtale  mig  til  at  reise 
omkring  med  sig,  og  tage  Deel  i  sine  Forestillinger.  Jeg  tør 
paatage  mig  enhver  Rolle,  naar  kun  den  Person,  der  skal  fore- 
stilles, ikke  er  under  25  Aar,  og  jeg  fordærver  den  vist  ikke, 
dog  er  den  kraftfulde  Mand  og  den  mandige  Helt  med  Mod  og 
Ild  i  Brystet  de  Roller,  jeg  helst  spiller. 

Skulde  nu  den  Høje  Direction  ville  tage  Indholdet  af  dette 
Brev  i  Betragtning,  saa  er  min  ærbødigste  Begjering  at  blive 
underrettet  derom,  og  jeg  vil  gjerne,  uden  mindste  Gotgjørelse 
gjøre  en  Reise  til  Kjøbenhavn,  og  der  for  den  høje  Direction 
aflægge  fleere  Prøver  paa  mine  Talenter,  naar  jeg  kun  tør  være 
forvisset  om,  at  Ingen  Uvedkommende  skal  erfare  noget  om  en 
saadan  privat  Debut,  dersom  Udfaldet  ikke  skulde  svare  til  den 
Høje  Directions  Forventning  og  mine  Ønsker. 

Flensborg,  1812,  24.  September.  [68] 

At  jeg,  selv  i  det  Tilfælde,  at  den  høje  Direction  maatte  er- 
kjende  mig  for  et  fortrinligt  Subject  for  den  Kongelige  Skue- 
plads, dog  derfor  ikke  vilde  kunne  gjøre  Fordring  paa  et 
Engagement,  der  for  Tiden  kunde  erstatte  mig  det,  jeg  ved  at 
forandre  min  nærværende  Stilling  opoflVer,  er  en  Omstændighed, 
jeg  forud  nøje  har  overvejet  og  betænkt,  og  jeg  maatte  være  en 
yderst  letsindig  Egoist,  dersom  jeg  derfor  ikke  tillige  havde 
forudseet  Nødvendigheden  af,  selv  som  Kongelig  Skuespiller  at 
practisere  som  Læge  i  Kjøbenhavn,  for  uden  Næringssorger  at 
dyrke  den  Kunst,  der  efter  min  fuldkomneste  Overbeviisning 
ene  og  alene  kan  gjøre  mig  lykkelig;  men  jeg  smigrer  mig  og- 
saa  paa  den  anden  Side  med  det  Haab,  at  saasnart  som  jeg  af  den 
høje  Direction  skulde  befindes  værdig  til  at  træde  i  2  Kunst- 
neres  Fodspor,    hvoraf  den    ene    nu    er   Emeritus,    den    anden 

Veteran,  min  Virkekreds  da  ogsaa  maa  komme  til  at  staae  i  det 
tilbørlige  Forhold  til  mit  Anlæg  og  min  Fliid. 

Jeg  kjender  ikke  det  Kongelige  Theaters  nærværende  Ind- 
retning og  indvortes  Forfatning,  men  den  høje  Direction  har  i 
Dens  Indbydelse  i  Statstidenden  Selv  gjort  Publikum  opmærk- 
som paa  Theaterpersonalets  Mangler;  da  nu  ifølge  de  Efterret- 
ninger, jeg  derom  har  kunnet  indhente,  Theatret  endnu  ikke  er 
bleven  forsynet  med  nogen  ful ddan net  Skuespiller  i  de  under 
tvende  Nummere  i  Indbydelsen  benævnte  Fag,  saa  er  det,  at 
jeg  har  tilladt  mig,  at  fremstille  mig  for  den  høje  Direction 
som  en  Mand,  der  vel  endnu  ikke  tør  kalde  sig  en  fulddannet 
Skuespiller,  men  som  ved  en  uimodstaaelig  Lyst,  et  meere  end 
almindeligt  Anlæg  og  en  utrættelig  Fliid  inden  kort  Tid  haaber, 
at  kunne  opfylde  den  Deel  af  Indbydelsens  Betingelser,  hans 
Udvortes  tillader  ham. 

Den  høje  Direction  har  imidlertid  beæret  mig  med  et  saa 
smigrende  Svar  paa  mit  Andragende,  at  jeg  nu  i  ethvert  Til- 
fælde har  bestemt,  at  gjøre  den  tilbudne  Reise  til  Kjøbenhavn, 
saasnart  jeg  er  bleven  helbredet  for  en  udvortes  Sygdom,  jeg 
ved  at  vælte  med  en  Vogn  i  disse  Dage  ulykkeligviis  har  paa- 
draget  mig;  det  kommer  nu  kun  an  paa,  i  hvilke  Roller  den 
høje  Direction  forlanger  at  jeg  skal  debutere  for  den. 

Efter  min  Meening  bør  en  Skuespiller,  naar  han  vil  fortjene 
dette  Navn,  kunne  spille  enhver  Rolle,  som  hans  Figur,  hans 
Stemme,  med  eet  Ord:  hans  Udvortes  tillader  ham,  men  da 
nogle  Caracterer  ere  bedre  skikkede  til  at  udvikle  og  fremstille 
en  Skuespillers  Talenter  end  andre,  saa  tager  jeg  mig  den  Fri- 
hed at  anføre  følgende  Roller,  som  de,  jeg  for  min  Deel  helst 
ønskede  at  debutere  i,  med  ydmygst  Begjæring,  at  den  høje 
Direction  deraf  enten  vil  gjøre  et  Udvalg,  eller  efter  Godt- 
befindende  ombytte  samme  med  lignende: 

Niels  Ebbesen  i  Stykket:  Niels  Ebbesen  af  Nørreriis  af 
Sander. 

Czaren  i  Stykket:  Strelitzerne  af  Babo. 

Rolla  i  Stykkerne:  Solens  Præstinder  og  Rolla's  Død  af 
Kotzebue. 

Skibscapitain  Bertram  i  Stykket:  De  to  Brødre  af  Kotzebue. 

Commissair  Wallmann  i  Stykket:   Udstyret  af  Iffland. 

Skulde  den  høje  Direction  forlange  at  seé  Prøver  paa  mine 
mimiske  Talenter,  da  vilde  maaskee  Elskerens  Rolle  i  De  fire 
Formyndere  dertil  qualificere  sig. 

I  ethvert  Tilfælde  ønskede  jeg  gjerne  at  have  studeret 
Rollerne,  inden  jeg  reiser  til  Kjøbenhavn,  og  jeg  vilde  derfor 
ansee  det  som  et  overordentligt  Beviis  paa  den  høje  Directions 
Velvillie  for  mig,  dersom  Den  for  min  Regning  vilde  lade  an- 
skaffe og  mig  tilsende  de  Stykker,  i  hvilke  den  høje  Direction 
maatte  forlange  at  see  mig  som  Debutant. 

TIL  K.  L.  RAHBEK. 
Flensborg,  1812,  29.  November.  [69] 

De  sædvanlige  Uroligheder  før,  ved  og  efter  min  Reise  her- 
hid have  hindret  mig,  at  besvare  Deres  ærede  Skrivelse  af  19^^® 
hujus  før  idag. 

Af  de  opgivne  Roller  ejer  jeg  ikke  en  eeneste,  og  da  de  her 
slet  ikke  ere  at  faae,  saa  beder  jeg  Dem,  at  De  af  Venskab  for 
mig  ville  anskaffe  mig  Stykkerne  og  sende  mig  dem  med 
Posten.  De  opgivne  Roller  ere:  Hakon  Jarl  og  Harald  Blaatand 
af  Oehlenschlåger,  Christiern  i  Dyveke,  Lasarra  i  Johanna  Mont- 
faucon,  Procopius  i  Hussiterne,  Wenceslaus  i  Herman  von  Unna 
og  Kongen  i  Hamlet.  Til  at  bestride  i  det  mindste  den  største 
Deel  af  Udlægget,  tager  jeg  mig  den  Frihed  at  vedlægge  50  Rdl. 
D.  Cour. 

Naar  jeg  til  de  i  Deres  ærede  Skrivelse  opgivne  Roller  føjer 
Wanderks  Rolle  i  Den  virkelig  Wiise  og  Harcourts  Rolle  i  De 
fire  Formyndere,  \:  hvilken  sidste  jeg  dog  kun  curiositatis  causa 
agter  at  aflægge  Prøve  i,  da  der  iblandt  det  nærværende  Theater- 
personale  sikkert  gives  fleere,  der  kunne  spille  bedre  i  dette 
Fag,  end  jeg  :|  saa  troer  jeg  at  have  Roller  nok  at  studere,  ind- 
til vi  samles  igjen.  Den  gamle  Wanderks  Rolle  vil  jeg  —  saa 
lidet  Stykket  ellers  interesserer  mig  — gjerne  spille,  og  var  det 
ikke  fordi  jeg  hader  al  Copie,  saa  vilde  jeg  copiere  min  egen 
Fader  i  den.  Hakon  Jarl  kjender  jeg,  men  jeg  ynder  den  ikke; 
Hakon  Herdebred  i  Axel  og  Valborg  havde  været  mig  kjerere. 
Christiern,  Lasarra  og  Zamocki  passe  vel  til  min  Figur,  men 
de  ere  ikke  saa  ganske  efter  mit  Sind;  Procopius  derimod  og 
især   Wenceslaus    ere    mine    Yndlingsroller.     Overalt    passe    vel 

Helden  und  Tyrannen  til  mit  fyrige  Temperament,  da  de  i  Al- 
mindelighed ere  opfarende,  men  jeg  troer  dog,  at  lidenskabelige 
og  hæftige  Caracterer  uden  al  Godmodighed  ligge  udenfor 
mit  Fag. 

Jeg  har  nu  oprigtigen  sagt  Dem  min  Meening  om  de  fleeste 
af  de  opgivne  Roller,  og  beder  jeg  Dem,  at  ansee  denne  min 
Aabenhjertighed  som  et  Beviis  paa  den  ubegrænsede  Taknemme- 
lighed, med  hvilken  jeg  erkjender  Deres  Venskab  for  mig,  og 
den  Protection,  De  har  lovet  mig,  og  som  jeg  saa  højligen 
trænger  til. 

Deres  Forelæsninger  har  jeg  med  Eftertanke  læst  2  Gange 
igjennem  og  jeg  yder  Dem  herved  min  hjerteligste  Tak  for 
denne  Gave,  der  allerede  har  skaffet  mig  den  behageligste  Un- 
derholdning og  med  Tiden  vist  vil  have  den  heldigste  Indflydelse 
paa  mit  Skuespillertalent. 

Dersom  De  ville  tillade  mig,  saalænge  til  vi  sees,  oftere  at 
underholde  mig  med  Dem  om  min  Yndlingsmaterie,  da  vil  jeg 
ansee  denne  Tilladelse  som  et  Beviis  paa,  at  De  ikke  er  for- 
tørnet ved  den  Commission,  hvormed  jeg  har  uleiliget  Dem. 

Jeg  er  med  ubegrændset  Høiagtelse  og  uskrømtet  Venskab  etc. 

1813,  22.  Juni.  [70] 

Den  Høy-Kongelige  Direction  har  under  12*®  hujus  behaget 
at  communicere  mig,  at  jeg  ved  Kongelig  Resolution  af  lO'^® 
dennes  er  bleven  ansat  som  Skuespiller  ved  det  Kongelige 
Theater  med  en  aarlig  Gage  af  600  Rbdlr.  Jeg  vilde  gjøre  mig 
skyldig  i  en  utilgivelig  Utaknemmelighed,  dersom  jeg  ikke  aaben- 
hjertig  vedgik,  at  jeg  med  Hensyn  paa  den  ved  Kongelig  Re- 
solution bestemte  højeste  Gage  for  de  Kongelige  Skuespillere  og 
paa  den  Løn,  som  mangt  et  fortrinligt  Talent  efter  mange  Aars 
Tjeneste  endnu  maa  nøjes  med,  aldrig  har  ventet  eller  haabet 
noget  højere  Engagement  for  Tiden.  Men  just  fordi  jeg  er- 
kjender dette,  haaber  jeg  ogsaa,  at  den  Høy-Kongelige  Direction 
vil  undskylde,  at  jeg,  der  aldrig  aflader  at  tænke  paa  hvad  jeg 
skylder  min  Familie,  og  der  i  den  mod  min  og  manges  For- 
ventning daglig  tiltagende  dyre  Tid  finder  en  Opfordring  til  at 
suge  Honning  af  enhver  Blomst,  der  møder  mig  paa  min  Vey, 
vover  at  fremkomme   med   et   Ønske,   hvis  Opfyldelse  aldrig  vil 

kunne  fornærme  andre  Kunstbrødre,  og  i  det  højeste  kun  fald,e 
Theaterkassen  til  Last. 

Fra  det  første  Øjeblik  af,  jeg  nemlig  blev  bekjendt  med 
Theater-Etatens  Medlemmer,  har  fleere  af  disse  saavel  paa  som 
udenfor  Theatret,  saavel  ved  Prøver  som  ved  Forestillinger 
spurgt  mig  til  Raads  angaaende  Sygdomstilfælde,  som  enten  be- 
traf dem  selv  eller  nogen  af  deres  Familie,  og  fleere  saadanne 
Syge  har  jeg  besøgt  i  deres  Boliger  og  med  min  sædvanlige 
Nøiagtighed  opvartet  dem  som  Læge.  Det  maa  naturligviis  være 
yderst  smigrende  for  mig,  at  den  Celebritet,  jeg  som  Læge  har 
erhvervet  mig  i  Hertugdømmerne,  ogsaa  her,  og  saa  tidlig  for- 
skaffer mig  Tiltroe,  og  var  jeg  en  formuende  Mand,  og  var  jeg 
ikke  nødsaget  til  at  gjøre  enhver  Time,  som  jeg  har  tilovers 
fra  Theatrets  Arbeide,  frugtbringende  i  pecuniair  Henseende, 
saa  skulde  denne  Tiltroe  være  min  eeneste  Løn,  og  Overbe- 
viisningen  om  at  eje  et  ufeilbafligt  Middel  til  at  erhverve  mig 
mine  Kunstbrødres  urokkelige  Venskab  og  Agtelse,  være  den 
eeneste  Opmuntring  for  mig  til  at  vedligeholde  denne  Tiltroe. 
Men  desværre!  jeg  besidder  ingen  Formue,  jeg  har  ved  Penge- 
væsenets Forandring  i  Hertugdømmerne  tabt  meere  end  jeg 
uden  at  blive  inderlig  bedrøvet  kan  nævne,  og  da  jeg  naturlig- 
viis ikke  kan  ernære  mig  og  mine  af  600  Rbdlr.  om  Aaret,  saa 
maa  jeg  som  practiserende  Læge  eller  paa  anden  lovlig  Maade 
søge  at  erhverve  mig  det  manglende  ...  Jeg  nødes  altsaa  i 
Ordets  egentligste  Forstand  til  et  Arbejde,  som  ingen  af  mine 
Kunstbrødre  kjender  eller  kan  paatage  sig,  og  det  er  altsaa  vist 
ikke  ubilligt  eller  fornærmende  for  nogen  af  dem,  naar 
jeg  for  dette  Arbejde  ønsker  en  aarlig  Gratification ,  og  i  det 
jeg  herved  med  tilbørlig  Beskedenhed  yttrer  dette  Ønske  maa 
jeg  ganske  og  aldeeles  overlade  det  til  den  høje  Theaterdirec- 
tions  dybere  Indsigter  at  bestemme,  om  og  paa  hvad  Maade 
mit  Ønske  kan  opfyldes. 

1814,  4.  Marts.  [71 1 

At  Hr.  Skuespiller  Kruse  forleden  Aften,  da  Comedien  »Ugl- 
spil«  for  første  Gang  blev  opført,  var  saa  beskjenket,  at  ikke 
alene  alle  Medspillende,  men  endogsaa  Tilskuerne  tydelig  mærkede 
det,  er  saa  notorisk,   at  jeg  anseer  det  som  noget,   der   er   den 

høje  Direction  tilfulde  bekiendt,  og  som  jeg  derfor  ikke  behøver 
at  bevise.  Det  har  bedrøvet  og  krænket  mig  meget,  at  den 
høje  Direction  ikke  ved  en  alvorlig  og  offentlig  Revselse  har 
statueret  et  Exempel  paa  Hr.  Kruse,  for  at  afværge  for  Frem- 
tiden slige  Vederstyggeligheder,  der,  naar  de  blive  ustraffede, 
aabenbar  beskæmme  den  heele  Theater-Etat.  Følgerne  af  denne 
uforklarlige  Mildhed  ere  heller  ikke  udeblevne.  I  Gaar  Aftes 
var  Hr.  Skuespiller  Olsen,  som  Lord  Bellamy  i  »Søeofficeererne« 
saa  beskienket,  at  han  tilsidst  neppe  kunde  faae  Ordene  ud  af 
Munden,  og  derved  gav  et  saa  forargeligt  Optrin,  at  Publicum 
loe,  hver  Gang  han  begyndte  at  tale,  og  at  alle  de,  der  vare 
paa  Scenen,  ikke  uden  Væmmelse  bragte  Stykket  til  Ende. 

Det  hører  ikke  til  mit  Kald  at  undersøge,  hvorledes  mine 
øvrige  Kunstbrødre  og  Kunstsøstre  ere  sindede  i  denne  Hen- 
seende, men  saavel  min  borgerlige  Stilling  og  min  litterære 
Værdighed,  som  min  egen  Følelse  af  Ære  gjøre  mig  det  til  en 
hellig  Pligt,  instændigst  og  ærbødigst  at  bede  den  høje  Direction, 
for  Fremtiden  at  fritage  mig  for  enhver  Rolle,  der  gjør  mig  det 
til  en  Nødvendighed  at  træde  frem  med  en  af  disse  Herrer  paa 
Scenen;  thi  i  Gaar  Aftes  erfoer  jeg  baade  paa  mig  selv  og  paa 
fleere  af  de  Medspillende,  hvor  vanskeligt  det  er  at  beholde  sin 
Fatning,  naar  en  beskjenket  Skuespiller  saavel  ved  sin  latterlige 
Action  som  Declamation  forstyrrer  Illusionen. 

1814,  26.  April.  [72] 

Efterat  jeg  nu  et  heelt  Aar  har  været  engageret  ved  det 
Kongelige  Theater,  og  i  den  Tid  saavel  tilsat  den  største  Deel 
af  min  egen  Formue,  fordi  jeg  naturligviis  ikke  har  kunnet 
leve  af  min  Gage,  som  ogsaa  lært  mit  eget  Genie  og  Talent  til 
Skuespillerkonsten  fuldkommen  at  kiende,  seer  jeg  mig  nødsaget 
til,  ærbødigst  at  bede  den  høje  Direction,  gunstigst  at  ville  tage 
i  Betragtning: 

1)  at  jeg  for  Tiden  kan  gjøre  Fordring  paa  at  kaldes  den 
første  tragiske  Skuespiller  ved  det  Kongelige  Theater, 
i  Særdeleshed,  da  mit  Talent  tillader  mig,  at  udføre  enhver 
heroisk  og  høitragisk  Rolle,  ligefra  den  fuldmodne  Yngling 
til  Oldingen.  Til  Beviis  herpaa  anfører  jeg:  Hugo  von 
Rheinberg,    Niels    Ebbesen,    Palnatoke,     Ubaldo    og    Hakon 

Jarl,  Roller,  som  jeg  alle  har  udført  til  Publicums  og  mange 
competente  Dommeres,  især  Forfatternes,  Tilfredshed,  og 
som  jeg  ogsaa  er  overbeviist  om,  at  den  høje  Direction  vil 
tilstaae,  at  Ingen  af  de  Skuespillere,  Theatret  for  nærværende 
Tid  ejer,  har  udført,  eller  vil  kunne  udføre  bedre.  Hvad 
Hugo  von  Rheinberg  i  Særdeleshed  angaaer,  som  Forfatteren 
selv  sætter  over  min  Hakon  Jarl,  saa  har  jeg  i  denne  Rolle, 
hvilket  maaskee  ikke  er  den  høje  Direction  ubekiendt,  over- 
gaaet  manges  Forventning,  og  da  det  nu  neppe  kan  være 
nogen  Tvivl  underkastet,  at  jeg  ogsaa  kunde  have  spillet 
Philip  Walther,  Harald  og  Ruprecht  von  Thurn  i  samme 
Stykke,  saa  tillader  jeg  mig  med  fuld  Tillid  til  den  høje 
Directions  Retfærdighed  og  Upartiskhed  det  Spørgsmaal: 
»Hvo  er  den  Skuespiller  ved  det  Kongelige  Theater,  som 
man  med  samme  Rolighed  for  Udførelsen  kunde  anbetroe 
hvilkensomhelst  af  disse  4   Roller?« 

2)  at  Theatret  for  Øjeblikket  heller  ikke  ejer  noget  Subject,  der 
bedre  passer  til  de  saa  kaldte  værdige  Fædre  end  jeg. 
Vel  har  jeg  hidindtil  kun  havt  liden  Leilighed  til  at  aflægge 
Prøver  paa  min  Duelighed  til  dette  Fag,  men  af  min  Gamle 
Lernach  i  Hollænderne,  min  Secretair  Telberg  i  Syvtusinde 
Rigsdaler  og  af  enkelte  Scener  i  min  Niels  Ebbesen  og  min 
Ubaldo  har  den  sande  Kiender  og  upartiske  Dommer  let 
kunnet  abstrahere,  at  jeg  til  dette  Slags  Roller  har  bedre 
Figur  og  Organ  end  baade  Hr.  Lindgreen  og  Hr.  Heger,  mere 
Kraft  og  ligesaa  megen  Følelse,  som  enhver  af  dem,  og 
dersom  jeg  kan  troe  min  egen  Følelse,  saa  er  jeg  maaskee 
mere  routineret  i  de  værdige  Fædre  end  i  høytragiske  og 
heroiske  Roller,  formodentlig  fordi  de  sidste  ere  vanskeligere 
end  de  første. 

3)  at  jeg  er  musikalsk,  og  har  en  god  sonor  Basstemme,  der 
fatter  sine  fulde  2  Octaver.  Ogsaa  paa  dette  Talent  har  jeg 
næsten  slet  ingen  Leilighed  havt  til  at  aflægge  offentlig 
Prøve;  men  Hr.  Syngemester  Zinck,  med  hvem  jeg  flere  Gange 
har  giennemgaaet  Syngepartier,  og  Hr.  Kammermusicus  Kuhlau, 
der  har  hørt  mig  i  en  Concert,  har  begge  forsikkret  mig,  at  jeg 
har  en  fortrinlig  god  Stemme  for  Theatret,  der  saameget  mere 
burde  benyttes,  da  jeg  fra  min  tidligste  Ungdom  af  har  lært 

Musik  og  derfor  mindre  trænger  til  Syngemesterens  Veiled- 
ning,  end  mangen  anden,  der  allerede  er  i  Besiddelse  af 
større  Syngepartier. 

4)  At  den  Begeistring,  der  hielper  mig  at  udføre  lidenskabelige 
Roller,  ogsaa  virker  paa  mine  Medspillende,  saaledes,  at  de 
undertiden  har  forsikkret  mig,  at  de  aldrig  har  udført  deres 
Roller  saa  got,  som  naar  de  har  spilt  med  mig,  og  har  jeg 
endogsaa  havt  den  Glæde  at  høre  dette  af  Hr.  Foersom  som 
Olaf  i  Hakon  Jarl  og  af  Hr.  Heger  som  Giulio  Romano  i 
Correggio.  Jeg  virker  altsaa  ikke  alene  directe,  men  ogsaa 
indirecte  paa  Tilskuernes  Phantasie,  og  udmærker  mig  saa- 
ledes paa  en  Maade,  der  vist  er  den  høje  Direction  yderst 
behagelig  og  velkommen. 

5)  at  jeg,  foruden  de  Kundskaber  jeg  besidder  i  en  Videnskab, 
der  gielder  og  forrenter  sig  over  den  hele  Verden,  ogsaa  er 
det  tydske  Sprog  saa  aldeles  mægtig,  at  jeg  tør  træde  frem 
paa  hvilket  tydsk  Theater,  det  skal  være,  og  at  altsaa  de 
Udsigter,  Europa  ifølge  de  nærværende  Conjunclurer  har  til 
en  almindelig  Fred,  ogsaa  aabner  mig  Udsigt  til  et  fordeel- 
agtigt  Engagement  ved  et  af  de  mange  Theatre,  Tydskland 
ejer,  dersom  jeg  nemlig  ikke  skulde  være  lykkelig  nok  til 
ved  det  Kongelige  Danske  Theater  at  finde  mit  anstændige 
Udkomme. 

Efterat  Nødvendigheden  saaledes  har  faaet  min  Beskedenhed 
til  at  tie,  og  min  Konstiver  til  at  opregne  mine  egne  Fortrin, 
fremkommer  jeg  nu  med  min  ærbødigste  Begiering: 

»at  den  høje  Direction  gunstigst  ville  behage,  at  forestille 
Hans  Kongelige  Majestæt,  at  jeg  paa  Grund  af  ovenanførte 
5  Puncter  troer  at  kunne  fortiene  en  aarlig  Gage  af 
1000  Rbdl':  S.  V.,  og  at  jeg,  i  Tilfælde  at  Hans  Majestæt 
ikke  skulde  ansee  mig  værdig  til  dette  Salair,  allerunder- 
danigst beder,  i  Naade  at  vorde  entlediget  fra  min  Function 
som  Kongelig  Skuespiller,  for  andensteds  at  kunne  søge 
min  Lykke«. 

Dersom  den  høje  Direction  ellers  i  Betragtning  af,  at  kun  2 
Skuespillere,  som  begge  have  tient  over  25  Aar,  Hr.  Knudsen  og 
Hr.  Frydendahl,  nemlig,  nyde  denne  Gage,  skulde  ansee  min 
Fordring  for  alt  for    overdreven,    saa   tillade  den    mig    følgende 

Spørgsmaal:  Finder  jeg  ikke  ligesaamegen  Bifald  i  mine  tragiske 
Roller,  som  enhver  af  disse  2  fortreffelige  Kunstnere  finder  i 
comiske  Roller?  Er  jeg  ikke  ligesaa  uundværlig  for  Tragoedien, 
som  enhver  af  dem  er  for  Comoedien  og  Operetten?  Er  det  en 
Mangel  ved  mig,  at  jeg  ikke  i  flere  Aar  har  været  en  maadelig 
Begynder  ved  Theatret,  og  som  saadan  trukket  Gage,  uden 
at  gjøre  synderlig  Nytte  for  den?  og  er  en  Benefizforestilling 
hvert  5*i  Aar  ikke  tilstrækkelig  Belønning  for  lang  Tieneste? 
Jeg  troer  at  kunne  besvare  alle  disse  Spørgsmaal  saaledes,  at 
Svarene  understøtte  min  Begiering,  og  inderlig  kiert  skulde 
det  være  mig,  dersom  den  høje  Direction  var  af  samme  Tanker. 

1814,  2.  November.  [73] 

Det  har  allerede  i  lang  Tid  været  mig  bekiendt,  at  den 
kongelige  Theatergarderobe  undertiden  blev  udlaant  til  dramati- 
ske Selskaber,  Maskarader,  og  andre  Lystigheder.  Jeg  ansaae 
slige  Udlaan  imidlertid  som  en  Misbrug,  der  igiennem  Vedkom- 
mende allerede  var  anmeldt  for  den  høje  Direction,  og  som 
Den  derfor  vist  ikke  vilde  undlade,  ved  kloge  Foranstaltninger  at 
hæmme;  men  da  jeg  i  Gaar  ved  et  Tilfælde  og  til  min  store 
Forundring  erfarer,  at  samtlige  Dragter  til  Correggio  skulle  ud- 
laanes  til  et  dramatisk  Selskab,  og  —  efter  de  Personers  Sigende, 
som  maatte  kunne  vide  saadant  —  ifølge  højere  Tilladelse,  saa 
føler  jeg  baade  som  Skuespiller  og  som  Læge  et  uimodstaaeligt 
Kald  til  at  giøre  den  høje  Direction  opmærksom  paa,  at  slige 
Udlaan  ikke  alene  vanskeliggiøre  Skuespillernes  Kunst,  men 
ogsaa  sætte  deres  Sundhed  i  Fare.  I  Henseende  til  det  første, 
da  bør  jeg  forudsætte,  at  de  Mænd,  Hans  Kongelige  Majestæt 
har  udkaaret  til  Bestyrere  af  Høistsammes  Skuespil,  virkelig 
ynde  den  dramatiske  Kunst,  og  at  de  ansee  det  Kongelige 
Theater  for  Thalias  og  Melpomenes  ee neste  Tempel  i  Danne- 
mark, i  hvis  Helligdom  ingen  Profan  bør  indtræde.  Men  bør 
ikke  ogsaa  de  Ornater,  der  ere  bestemte  til  at  pryde  dette 
Tempels  Præster,  ansees  lige  saa  hellige,  som  Templet  selv,  og 
maae  det  ikke  forstyrre  enhver  Skuespiller,  der  har  en  levende 
Phantasie,  i  at  udføre  sin  Rolle,  naar  den  Tanke  falder  ham 
ind:  j-den  Dragt,  Du  i  dette  Øjeblik  bærer,  og  hvori  Du  nu 
skal    fremstille   et    overordentlig   Menneske,    en   poetisk   Person, 

hang  maaskee  for  faa  Dage  siden  paa  den  meest  prosaiske  Ussel- 
rygs Skuldre.«  Dog  —  jeg  taler  jo  til  Mænd,  der  besidde  de 
dybeste  Indsigter  i  Alt,  hvad  der  angaaer  den  dramatiske  Kunst, 
og  som  langt  bedre  end  jeg  forstaaer  at  udvikle  en  Sag,  mine 
færre  Kundskaber  kun  tillade  mig  at  give  et  Vink  om. 

Men  nu  til  den  anden  Følge  af  saadanne  Udlaan,  som  jeg  bedre 
kan  bedømme,  og  hvori  den  høje  Direction  sikkert  ikke  vil  for- 
kaste min  Mening.  Det  er  ethvert  nogenlunde  dannet  Menneske  be- 
kiendt,  at  Utøj,  Fnat,  herpetisk  og  anden  Udslæt,  ja  selv  den 
Sygdom,  som  oftere  findes  indenfor  et  Par  Kasimirs  end  et 
Par  Vadmels  Beenklæder,  ved  fælles  Brug  af  Klæder  ligesaa  let 
som  per  contactum  immediatum  kunne  forplantes  fra  et  Men- 
neske til  det  andet;  og  enhver  Læge  veed,  at  selv  Gigt  paa 
denne  Maade  er  smitsom,  naar  Sveed  er  Gigtmateriens  Vehikel 
og  aabne  Svedehuller  :  pori  :|  begunstige  Smitten.  Meere  be- 
høver jeg  vel  nu  ikke  at  sige  den  høje  Direction,  for  at  over- 
bevise Den  om ,  at  Udlaan  af  den  kongelige  Theatergarderobe 
kan  faae  skadelige  Følger  for  samtlige  Skuespilleres  Helbred,  et 
Klenodie,  som  den  høje  Direction  ikke  er  i  Stand  til  at  erstatte, 
og  som  derfor  heller  ikke  bør  ringeagtes. 

I  øvrigt  har  jeg  endnu  fuldkommen  Tillid  til  den  høje 
Directions  gode  Villie,  og  jeg  smigrer  mig  derfor  ogsaa  med 
den  Overbeviisning,  at  Den  vil  være  mig  Tak  skyldig  for,  hvad 
jeg  her  har  taget  mig  den  ærbødige  Frihed  at  giøre  Den  op- 
mærksom paa,  og  tillige  tillade  mig,  med  min  egen  Dragt  i 
Correggio,  som  jeg  tillige  bruger  i  Røverborgen,  at  foretage  saa- 
danne Operationer,  som  kunne  betage  mig  den  Frygt,  at  blive 
befængt  med  en  eller  anden  væmmelig  Sygdom.  Dixi,  et  liberavi 
animam  meam! 

Wien,  1815,  2.  September.  [74J 

Alt  for  længe  siden  havde  jeg  opfyldt  min  Pligt  og  den  høje 
Directions  Befaling,  fra  Tid  til  anden  at  meddeele  Den,  hvad 
der  paa  min  Kunstvandring  maatte  forekomme  mig  af  Interesse 
og  Vigtighed  for  Kunsten  og  det  danske  Theater,  dersom  det 
Gode,  jeg  hidindtil  har  seet,  ikke  stedse  havde  syntes  mig  for 
ubetydeligt,  til  skrivtlig  at  omtales.  Da  vi  imidlertid  nu  træde 
ind  i  den  Maaned,  da  det  danske  Skuespil  for  denne  Saison  be- 

gynder,  saa  bør  jeg  ikke  længere  opsætte  at  lade  den  høje 
Direction  høre  fra  mig,  og  er  min  første  ærbødigste  Bøn 
denne,  at  den  høje  Direction  ikke  vil  nægte  mig  Tilladelse 
til  at  blive  saa  længe  borte,  som  jeg  allerede  i  Mai  Maaned 
ønskede  og  skrivtlig  bad  den  høje  Direction  om.  Jeg  fin- 
der, saa  sandt  som  jeg  ønsker  at  ansees  for  en  ærlig  Mand, 
ingen  Fornøjelse  i  at  blive  længere  fra  mit  Huus  og  Hjem, 
men  jeg  er  nu  engang  langt  inde  i  Tj^dskland;  hvad  jeg 
skal  see,  det  maae  jeg  see  denne  Gang,  thi  neppe  kommer  jeg 
her  igien. 

Jeg  opholdt  mig  længere  i  Hertugdømmerne,  end  jeg  havde  fore- 
sat mig.  Aarsagen  var,  at  jeg  ved  mine  første  Prøver  følede,  hvor- 
meget  det  uvante  Sprog  var  den  hældige  Udførelse  af  mine  Roller 
i  Vejen,  og  jeg  ansaae  det  derfor  for  min  Pligt,  ikke  at  forsømme 
Leiligheden  til  paa  Steder,  hvor  man  bekiendt  med  min  Stilling 
lettere  vilde  tilgive  mig  min  dansk-bløde  Udtale,  saalænge  at 
øve  mig  paa  de  derværende  Theatre,  indtil  jeg  havde  opnaaet  til- 
strækkelig Færdighed  og  Sikkerhed  i  et  Sprog,  der  i  halvtredie 
Aar  næsten  havde  været  mig  ganske  fremmed.  Desuden  fik  jeg 
allerede  i  Flensborg  et  Brev  fra  Wien,  som  indeholdt  Theater- 
directionens  Ønske,  først  at  lade  mig  spille  i  August  Maaned, 
fordi  der  i  Julii  Maaned  ikke  blev  spillet  paa  alle  Kaiserlige 
Theatre.  Jeg  gav  derfor  i  Flensborg  6,  i  Schleswig  5,  og  i  Kiel  8 
Forestillinger,  og  i  Kiel  beviiste  man  mig  to  Gange  den  Ære, 
at  kalde  mig  frem  efter  Forestillingen. 

Fra  Kiel  reiste  jeg  til  Hamborg.  Allerede  under  mit  Ophold 
i  Hertugdømmerne  havde  jeg  bragt  i  Erfaring  at  Hamborgerne 
af  Aarsager,  som  formodentlig  ere  den  høje  Direction  bekiendte, 
bære  et  uforsonligt  Had  til  alle  Danske,  som  de  derfor  paa 
offentlige  Steder  ofte  fornærme  og  betitle  med  Øgenavne,  og  jeg 
havde  derfor  allerede  i  Forvejen  besluttet  ikke  at  give  Giæste- 
roller  der,  for  ikke  at  udsætte  mig  for  Ubehageligheder,  som 
jeg  kunde  undgaae,  og  da  Mad.  Milder-Hauptmann,  en  udmærket 
Sangerinde  fra  Wien,  just  gav  Giæsteroller  i  Hamborg  paa  den 
Tid,  da  jeg  kom  der,  saa  havde  jeg  Grund  nok  til  at  undskylde 
mig  hos  Directionen,  som  jeg  tidligere  havde  corresponderet 
med,  og  at  bede  den  tillade  mig  at  opsætte  min  Fremtrædelse 
paa  det  hamborgske  Theater,   indtil  jeg   i  Tydskland  havde  er- 

hvervet  mig  et  Navn  ved  paa  andre  berømte  Theatre  at  aflægge 
Prøver  paa  mit  Talent,  og  hermed  var  Directionen  ogsaa  til- 
freds. Imidlertid  lod  jeg  mig  dog  overtale  til  at  spille  en 
eeneste  Gang  i  Altona,  paa  den  Dag  nemlig,  da  den  første  Af- 
deeling  af  det  danske  Auxiliårcorps  kom  dertil,  og  jeg  høstede 
udeelt  Bifald.  I  Hamborg  opholdt  jeg  mig  i  Alt  12  Dage;  jeg 
burde  ikke  have  opholdt  mig  der  saa  længe,  da  jeg  havde 
lovet  at  være  i  Wien  i  Begyndelsen  af  August,  men  jeg  havde 
der  et  saa  fortræffeligt  Skuespil,  og  saa  ypperlige  Kunstnere  og 
Kunstnerinder,  at  jeg  ansaae  det  for  Synd,  at  forlade  Byen, 
uden  i  det  mindste  at  have  bivaanet  en  halv  Snees  Forestillin- 
ger. Jeg  fortryder  heller  ikke  de  Penge,  som  jeg  har  tilsat  paa 
dette  rigtig  nok  dyre  Opholdsted,  thi  jeg  har  lært  meget  der. 
Fra  Hamborg  reiste  jeg  til  Berlin,  men  de  Ubehageligheder, 
som  have  mødt  mig  i  denne  Stad,  glemmer  jeg  aldrig.  Intet 
Menneske  i  Verden  har  behandlet  mig  saa  haanligt,  som  det 
Kongelige  Nationaltheaters  General-Intendant  Kammerherre  Grev 
Briihl.  Jeg  var  3  Gange  hos  ham,  men  blev  hver  Gang  afviist  og  fik 
ham  slet  ikke  i  Tale.  Jeg  saae  ellers  3  Forestillinger  i  Berlin, 
men  havde  kun  Leilighed  til  at  bemærke  en  udmærket  Kunstner, 
en  Komiker  ved  Navn  Devrient.  I  øvrigt  giør  det  mig  endnu  ondt, 
at  jeg  forlængede  min  Heise  til  Wien,  ved  at  reise  over  Berlin, 
thi  mit  Ophold  der  kostede  mig  meget,  uden  at  jeg  lærte  noget. 
Jeg  saae  ogsaa  en  Ballet  der,  hvis  Indhold  var  festlig  Glæde 
over  Preussens  Lykke  i  nærværende  Krig.  Balletten  behagede 
mig,  og  nogle  Solopartier  bleve  ret  godt  udførte. 

Fra  Berlin  reiste  jeg  over  Dresden  til  Prag.  Paa  denne 
Reise  havde  jeg  det  Uhæld  at  vælte,  hvorved  jeg  forvred 
mit  ene  Haandled.  Dette  Uhæld  og  et  vedvarende  hæftigt  Regn- 
veir,  der  havde  bortskyllet  flere  Broer,  som  jeg  skulde  passere, 
nødte  mig  til  at  opholde  mig  2  Dage  i  Dresden  og  en  Dag  i 
Toplitz.  I  Prag  giorde  jeg  Bekiendtskab  med  Skuespildirecteuren 
Hr.  Liebich,  en  overmaade  artig  Mand,  som  meget  beklagede, 
at  min  Tid  ikke  tillod  mig  at  træde  frem  paa  det  derværende 
Theater.  Jeg  var  nødt  til  at  opholde  mig  der  halvtredie  Dag. 
Jeg  saae  der  3  Forestillinger.  Ogsaa  der  gaves  Giæsteroller  af 
en  Mad.  Brede,  som  før  havde  været  engageret  der.  Jeg  saae 
hende  som  Orsina.    Hun  var  i  mine  Tanker  ret  brav,  men  dog 

langtfra  ingen  Astrup.  Iblandt  de  øvrige  udmærkede  sig  den 
Skuespiller,  som  spillede  Marinelli.  Af  Odoardo  lærte  jeg  Intet. 
En  komisk  Ballet  saae  jeg  ogsaa  der.  Komponisten  var  en 
Giæst  fra  Theatret  in  der  Leopoldstadt  |:  en  af  Wiens  Forstæder  :', 
men  noget  elendigere  Miskmask  veed  jeg  ikke  at  have  seet. 
Imidlertid  blev  Komponisten,  som  havde  et  Hovedpartie  i 
Balletten,  og  som  jeg  her  har  lært  at  kjende  som  en  ypperlig 
Harlequin,  dog  kaldt  frem  efter  Forestillingen. 

Her  i  Wien  har  jeg  nu  været  i  9  å  10  Dage.  Jeg  har  seet 
fleere  Forestillinger  paa  forskiellige  Theatre,  men  suspenderer 
som  klog  Mand  mit  judicium  indtil  videre.  Her  gives  for- 
treffelige  Kunstnere,  derom  er  ingen  Tvivl,  men  hidindtil  har 
jeg  ikke  havt  Leilighed  til  at  see  noget  fuldendt.  Correggio  blev 
for  faa  Dage  siden  givet  her  for  første  Gang,  men  fandt  ikke 
Bifald.  Det  blev  ikke  spillet  slet,  og  man  havde  anvendt  over- 
maade  meget  paa  Dragterne  og  Decorationerne,  hvilke  sidste 
alle  vare  nye;  de  3  første  Acter  interesserede  meget,  men 
4de  Qg  5te  ^f.^  kiølede  ganske  Tilskuernes  varme  Stemning. 
Jeg  selv  har  allerede  spillet  2  Gange,  og  den  første  Gang 
Odoardo  i  Emilia  Galotti.  I  Begyndelsen  fandt  jeg  Bifald,  men 
til  Slutningen  mishagede  jeg,  og,  hvad  der  var  det  værste,  jeg 
fortiente  at  mishage,  thi  jeg  spillede  denne  Rolle,  som  jeg  nu 
har  spillet  2  Gange  paa  Dansk  og  3  Gange  paa  Tydsk,  saa 
slet,  som  jeg  neppe  har  spillet  før  paa  det  danske  Theater. 
Aarsagen  hertil  var  rimeligviis  et  ondt  Lune,  hvori  Skuespiller- 
nes Kulde  og  Ligegyldighed  imod  mig  havde  sat  mig.  Igaar 
spillede  jeg  Oberforster  Warberger  i  Jægerne  med  udeelt  Bi- 
fald, og  blev  efter  Forestillingen  kaldt  frem.  Sic  post  nubila 
Phoebus  . . . 

1815,  31.  Oktober.  [75] 

Jeg  tager  mig  herved  den  ærbødige  Frihed  at  tilsende  den 
høje  Direction  vedlagte  N°  af  Oppositionsbladet  Adrastea, 
hvori  findes  en  Satire  over  en  maadelig  Skuespiller.  Da  deri 
nu  ikke  tales  om  en  slet  Skuespiller,  der  desuden  ikke  taales 
af  Nutiden,  og  som  det  neppe  vilde  lønne  Umagen  at  skrive 
en  saa  bidende  Satire  over,  saa  har  jeg  efter  ofte  igientagen 
Giennemlæsning  af  samme  og  efter   nøje  Overlæg  fundet,   at   af 

alle  Theatrets  Skuespillere  er  jeg  den  Eeneste,  som  foreener 
alle  de  Prædikater  i  sig,  hvorved  den  Skuespiller,  Satiren  peger 
paa,  skildres.  Saaledes  er  jeg  for  nærværende  Tid  den  Eeneste, 
der  er  kommen  i  Besiddelse  af  fleere  [af]  Hr.  Rosings,  Hr.  Schwartz* 
og  Hr.  Frydendahls  Roller,  og  som  i  Følge  heraf  afvexlende  har 
spillet  Elskere,  Ægtemænd,  Helte  og  Fædre,  og  paa  hvem  skulde 
vel  ogsaa  den  vældige  Bas  passe  uden  paa  mig? 

Da  nu  en  saadan  Velkomst  ikke  kait  andet  end  smerte  mig, 
der  har  bragt  Kunsten  et  saa  betydeligt  Offer,  og  der,  efter  paa 
tre  forskiellige,  fremmede  og  tildeels  berømte  Theatre  i  afvigte 
Sommer  5  Gange  at  være  fremkaldt  efter  Forestillingen,  har  Ret 
til  at  ansee  mig  fornærmet  ved  denne  Satire,  og  til  at  føle,  at 
jeg  mindst  i  mit  Fødeland  burde  vente,  paa  en  saa  nedrig 
Maade  offentlig  at  forhaanes,  saa  vil  den  høje  Direction  vist 
hverken  finde  det  ubilligt  eller  upassende,  at  jeg  ærbødigst 
beder  Den  at  opfordre  eller  ved  Lovens  Hielp  at  tvinge  Bladets 
Redacteur  til  at  angive  Satirens  Forfatter,  og  derpaa  enten  at 
affordre  denne  den  offentlige  Erklæring,  at  han  i  Satiren  ikke 
har  sigtet  paa  mig,  eller,  hvis  han  tilstaaer  dette,  da  at  nøde 
ham  til  at  bevise  sit  Kald  til  at  være  Publikums  Tolk,  hvilket 
han  i  Satirens  næstsidste  Linie  tydelig  viser,  at  han  selv  er 
overbeviist  om. 

I  Forventning  af,  at  den  høje  Direction  saa  hurtigt  som 
muligt  vil  søge  at  bringe  denne  Sag  til  Ende,  vedbliver  jeg  endnu 
at  forberede  mig  paa,  at   betræde  Scenen  paa  Løverdag. 

TIL  JONAS  COLLIN. 
1823,  2.  Januar.  [76] 

Pligtskyldigst  tilmelder  jeg  Dem  herved,  min  høje  Foresatte  I 
at  jeg  i  Gaar  Eftermiddags  er  ægteviet  til  Jomfrue  Charlotte 
Anthon.  At  vi  ikke  begge  gjøre  Dem  vor  personlige  Opvartning, 
hvilket  var  vor  Pligt,  vilde  De  godhedsfuld  undskylde,  deels 
med  min  Upasselighed,  deels  med  hendes  Forretninger.  I  Øvrigt 
smigre  vi  os  med  det  Haab,  at  De,  efter  vor  forandrede  huus- 
lige  Stilling,  vil  vedblive  at  vise  os  den  samme  Godhed,  som  vi 
begge  særskilte  hidindtil  har  havt  saamange  Prøver  paa.  At 
Forretningernes  Gang    forresten    vil    vinde    ved    vor   Foreening, 

derom  haabe  vi  snart  at  overbevise  Dem,  hvis  De  ikke  allerede 
i  Forvejen  nærer  denne  Overbeviisning.  Med  ubegrændset  Høy- 
agtelse etc. 

1827,  20.  Marts.  [77] 

Jeg  hører,  at  ci-devant  Elev  Brandt  skal  være  igjen  antaget 
ved  Ghoret.  Er  dette  Tilfældet,  da  ønskede  jeg  at  vide,  om  De 
vil,  at  han  skal  klæde  sig  blandt  Choristerne  ved  et  Talglys, 
eller  blandt  Eleverne  ved  et  Voxlys.  Det  sidste  var  tilforn  Til- 
fældet, men  baade  Bruun  og  Phister  klagede  ofte  over  ham,  og 
jeg  kan  ikke  nægte,  at  der  siden  hans.  Jordhøys,  Werlighs  og 
Thomsens  Afgang  er  langt  roligere  paa  N°  20  end  tilforn,  og 
saavidt  jeg  veed,  snapses  der  ikke  mere,  hvilket  desværre  endnu 
er  Tilfældet  paa  Chorist-Værelset  N°   25. 

TIL  THEATERDIREKTIONEN. 
[1827,  29.  April].  [78] 

Hvad  der  i  Gaar  Formiddag  er  samtalt  imellem  Hr.  Skue- 
spiller Rosenkilde*  og  mig  i  Scenens  Baggrund,  hvorhen  han 
kaldte  mig,  og  jeg  ikke  ham,  angik  en  den  Kongelige  Theater- 
tjeneste  aldeles  uvedkommende  Privatsag.  Sagen  selv  hører 
altsaa  ikke  under  den  høje  Directions  forum.  Det  kommer 
derfor  kun  an  paa,  om  de  Udtryk,  jeg  i  den  Kongelige  Theater- 
bygning  har  betjent  mig  af,  qualificere  sig  til  nogensomhelst 
Straf.  Min  Mund  fortrækker  sig  til  et  Smil,  idet  jeg  maae  be- 
mærke, at  Svaret  herpaa  kun  kan  være  —  »Nei!«  —  Thi  ikke 
at  tale  om,  at  Hr.  Rosenkilde  har  fordrejet  min  Tale,  som 
aldrig  har  indeholdt  Ordet:  »slaae«,  men  »give«  eller  »faae«  — 
jeg  erindrer  i  Sandhed  ikke  bestemt  hvilket  af  begge,  dog  sj^nes 
mig  det  sidste  —  hvortil  jeg  tilføjede  som  Object  Artiklen  »en«, 
hvorved  kan  underforstaaes  mange  Ting,  men  aldrig  et  Slag, 
som  er  neutrius  generis,  og  at  jeg  heller  ikke  har  brugt  den 
Trudsel  »hvis  han  ikke  taug«;  saa  ere  lignende  Samtaler  ofte 
førte  i  Skjemt  paa  Theatret,  uden  at  det  er  falden  Nogen  ind, 
at  klage  derover  for  Directionen,  og  i  det  Øjeblik,  jeg  bemærkede, 
at  Hr.  Rosenkilde  tog  mine  Udladelser  som  Alvorsord,  forekom 
det  mig,  at  Prøven  udfordrede  min  Nærværelse  paa  Scenen,  og 

•  Jvfr.  Brevene  fra  C.  N.  Rosenkilde  af  April  1827.  Pag.  100  fif.  og  An- 
mærkningen. 

jeg  forlod  ham  derfor  med  de  Ord:  »at  jeg  maatte  passe  min 
Theatertjeneste«,  og  var  han  bleven  paa  Theatret  til  efter  Prøven, 
eller  havde  min  Tid  tilladt  mig  i  Gaar  Eftermiddag  at  besøge 
ham,  da  vilde  sikkert  en  gjensidig  Latter  have  gjort  hans  høi- 
travende  Klage  aldeles  unødvendig,  ligesom  jeg  fra  min  Side 
ikke  anseer  den  —  saa  haard  den  end  er  stilet  imod  mig  — 
nogen  Contraklage  værdig. 

TIL  JONAS  COLLIN. 
1827,  15.  November.  [79] 

Da  den  episodiske  Rolle  jeg  skal  spille  paa  Søndag  i  Kjer- 
lighed og  Politie  er  foreskrevet  at  skulle  spilles  paa  halv  Tydsk 
og  halv  Dansk,  hvilket  ogsaa  paa  en  Maade  er  Tilfældet  med 
Salomon  Goldkalb,  som  jeg  skal  spille  samme  Aften,  saa  ønskede 
jeg,  for  at  sætte  den  første  ud  fra  den  sidste,  Tilladelse  til  at 
spille  Zwiebel  paa  Plattydsk,  hvilket  er  saa  meget  mere  passende, 
da  han  selv  siger,  at  han  er  en  Meklenburger ,  og  som  lidt 
perialiseret  helst  taler  sit  egentlige  Modersmaal. 

Kan  De,  og  vil  De  nu  give  mig  denne  Tilladelse,  saa  skal  jeg 
nok  aftale  det  Fornødne  med  mine  Medspillende  og  Soufleuren. 

TIL  THEATERDIREKTIONEN. 
1830,  2.  Marts.  [80] 

Den  høie  Directions  Misfornøielse  med,  at  der  under  Fore- 
stillingerne nydes  spiritueuse  Drikke,  f.  Ex.  Punch,  varm  Grog  og 
desl.  af  de  Rollehavende  i  deres  Paaklædningsværelser  eller 
udenfor  Scenen,  er  kommen  til  Undertegnedes  Kundskab,  og  da 
Enhver  af  os  undertiden  til  sin  Vederqvægelse  har  tilladt  sig 
sig  en  saadan  Nydelse,  saa  have  vi  anseet  det  passende,  ved 
denne  Leilighed  ikke  at  forholde  os  aldeles  passive. 

Uden  altsaa  at  indlade  os  paa  nogensomhelst  Undersøgelse, 
hvorvidt  det  er  rigtigt  eller  urigtigt,  under  Forestillingerne  at 
vederqvæge  sig  ved  en  yderst  moderat  Nydelse  af  spiritueuse 
Drikke,  ere  vi  indbyrdes  blevne  eenige  om,  til  den  høie  Direc- 
tions Beroligelse,  for  Fremtiden  aldeles  at  forsage  denne  Nydelse 
under  Forestillingerne  udenfor  Scenen,  og  haabe  vi  ved  dette 
frivillige  Offer  at  give  et  Beviis  paa,    hvor  gierne  vi   gribe  selv 

den  ubetydeligste  Leilighed  til  at  forekomme  den  høie  Directions 
Ønsker. 

1832,  19.  April.  [81] 

At  den  høie  Direction  har  nægtet  mig  en  Afskrivt  af  den 
over  mig  indsendte  Klage  er  mig  et  nyt  Beviis  paa  Dens  God- 
hed; thi  det  indgyder  mig  den  Overbeviisning,  at  den  høie 
Direction  heller  ikke  vil  sende  en  Afskrivt  af  dette  mit  Forsvar 
til  mine  Modstandere,  hvorved  det  bliver  dem  vanskeligere  at 
consulere  en  Advokat,  og  jeg  altsaa  ikke  behøver  med  Ængst- 
lighed  at  vaage  over  Formen  af  dette  Forsvar.  Sat  sapienti! 
Hvad  nu  Klagepuncterne  selv  angaaer,  da  bliver  det  sidst 
Passerede  med  Hr.  Seemann  naturligviis  det,  hvorover  jeg  først 
og  fremmest  bør  afgive  Forklaring ;  men  for  at  denne  kan  blive 
saa  fyldestgiørende  som  muligt,  nødes  jeg  til  at  forudskikke  en 
tydelig  Beskrivelse  over  Situationen  i  den  Scene  af  »Elverhøis« 
5*^  Akt,  som  gav  Anledning  til  Striden.  Naar  jeg  nemlig  som 
Christian  den  Fierde  træder  ind  fra  Baggrunden  i  Salen,  staae 
iblandt  den  forvirrede  Mængde  Hr.  Seemann  paa  Damesiden, 
Hr.  Nielsen  paa  Kongens  Side,  og  Mad.  Wexschall  paa  samme 
Side,  dog  Scenens  Midte  noget  nærmere.  Efter  en  kort  Hilsen 
til  begge  Sider,  under  hvilken  jeg  med  et  flygtigt  Blik  over- 
skuer hele  Forsamlingen,  har  jeg  giort  mig  det  til  en  Regel, 
med  mit  Øie  strax  at  søge  Bruden,  der,  som  den  der  synes  at 
have  fortrængt  den  egentlige  Elisabeth  (Agnete)  i  dette  Øieblik 
naturligviis  maa  interessere  Kongen  meest  af  Alle,  og  efterat 
jeg  i  hendes  Brudedragt  har  fundet  hende,  har  jeg  altid  holdt 
mit  Blik  stivt  heftet  paa  hende.  Derved  kommer  jeg  altsaa  til 
at  vende  Ansigtet  bort  fra  den  Side,  paa  hvilken  Flemming  (Hr. 
Seemann)  staaer,  og  naar  min  Replik:  »Hvad  seer  jeg?  I,  Herr 
Flemming!  Er  det  Eder«  o.  s.  v.  skal  rigtigt  motiveres,  saa 
maa  jeg  absolut  tydeligt  høre  ham  sige  Ordene:  »Hør  os, 
ædle  Konge  ...«;  thi  med  fravendt  Ansigt  kan  jeg  ikke  see  ham 
knæle,  og  at  Elisabeth  (Mad.  Wexschall)  siger  de  samme  Ord,  er 
aldeles  intet  Motiv  for  mig  til  at  vende  Hovedet  over  til  den 
anden  Side,  for  at  svare  ham.  Da  derfor  Hr.  Seemann,  ved  en 
tidligere  Forestilling  af  Stykket,  vel  knælede,  men  uden  at  frem- 
sige bemeldte  Ord,  giorde  jeg  ham  efter  Forestillingen  opmærk- 

som  paa,  at  han  ved  denne  Leilighed  havde  sat  mig  i  Forlegen- 
hed; han  giorde  mig  en  Undskyldning,  og  dermed  var  Sagen 
glemt.  En  paafølgende  Gang  undlod  han  ikke  alene  at  sige 
Ordene,  men  ogsaa  at  knæle,  hvorved  jeg  kom  i  endnu  større 
Forlegenhed,  da  jeg  siden  skulde  sige:  »Ha!  reiser  Jer,  I  Utak- 
nemmelige!«, og  da  jeg  atter  efter  Forestillingen  bebreidede  ham 
hans  doppelte  Feil,  svarede  han  mig,  at  han  ikke  havde  kunnet 
knæle,  fordi  han  netop  i  samme  Øieblik  havde  faaet  Krampe  i 
Knæet,  og  derfor  havde  han  heller  ikke  kunnet  fremsige  Ordene. 
Med  denne  Undskyldning  maatte  jeg  lade  mig  nøie,  men  jeg 
nægter  ikke,  at  den  Mine,  hvormed  den  var  ledsaget,  opvakte 
en  stor  Mistanke  hos  mig,  at  hans  Udsagn  ikke  var  grundet 
paa  Sandhed,  og  denne  min  Mistanke  forøgedes  end  mere,  da  jeg 
af  Andre  —  hvis  Navne  jeg  nu  ikke  mere  erindrer  —  erfoer,  at  han 
under  Scenens  Begyndelse  havde  leet  og  fiaset  med  Jfr.  Larcher. 
Jeg  taug  imidlertid  og  Sagen  var  atter  glemt.  Nu  begik  han  i 
samme  Stykke  den  samme  Forseelse  tredie  Gang,  det  vil 
sige,  som  første  Gang:  han  knælede  vel,  men  uden  at  fremsige 
Replikken.  Efterat  Mad.  Wexschall  havde  sagt  den ,  tøvede  jeg 
endnu  et  Par  Secunder  i  den  Tanke,  at  han  maaskee  vilde 
eftersige  den,  men  dette  skeete  ikke,  og  nu  begyndte  mit  hele 
Blod  at  kaage.  I  Ordets  egentligste  Forstand  fremstammede 
jeg  min  paafølgende  lange  Replik,  omsatte  Ordene,  fordærvede 
Versemaalet,  og  spillede  forresten  hele  Acten  igiennem  saa  slet, 
som  jeg  endnu  aldrig  veed  at  have  spillet,  idetmindste  ikke  i 
dette  Stykke.  Derfor  kunde  jeg  heller  ikke  afholde  mig  fra, 
efter  at  have  lagt  Mad.  Wexsehalls  og  Hr.  Seemanns  Hænder  i 
hinanden,  at  tilhvidske  den  Sidste  omtrent  følgende  Ord:  »Det 
er  væmmeligt,  at  De  ikke  efterkommer,  hvad  De  bør.«  Mere 
veed  jeg  ikke  at  have  sagt  paa  Scenen;  thi  under  Slutningschoret 
stod  jeg  ganske  rolig.  Men  da  Teppet  var  faldet,  fordrede  jeg 
Forklaring  af  Hr.  Seemann,  hvorfor  han  nu  tredie  Gang  havde 
sat  mig  i  den  piinligste  Forlegenhed,  men  istedetfor  at  berolige 
mit  allerede  synligt  oprørte  Sind,  ved  in  optima  formå  at  deprecere, 
hvilket  i  enhver  Henseende  havde  været  hans  Pligt,  gav  han 
mig  det  trodsige  Svar:  »De  har  aldeles  Intet  at  klage  over,  thi 
De  har  faaet  Repliken  af  Mad.  Wexschall«.  Jeg  gad  seet  den 
Kunstner,  der  ikke  var  bleven  i  høieste  Grad  opbragt  ved  dette 

Svar,  men  hvad  jeg  egentligen  strax  svarede  derpaa,  kan  jeg 
paa  Ære  ikke  erindre;  dog  dette  erindrer  jeg,  at  han  paa  Veien 
til  Paaklædningsværelserne  sagde  til  mig:  »overalt  taaler  jeg 
ingen  Irettesættelser  af  Dem;  har  De  Noget  at  klage  over,  saa 
kan  De  gaae  til  Directionen«;  hvorpaa  jeg  —  netop  udenfor 
Regisseurværelset  —  replicerede :  »Og  saaledes  taler  De  til  mig?« 
Men  da  han  ogsaa  herpaa  svarede  mig  med  Grovheder,  og  jeg 
i  samme  Øieblik  ikke  kunde  finde  Ord  for  min  Harme,  saa 
blottede  jeg  det  Værge,  jeg  bar  ved  min  Side,  ikke  for  at  an- 
gribe ham  dermed,  thi  saa  havde  jeg  naturligviis  strax  giort 
det,  men  uvilkaarligt  og  næsten  instinctmæssigt ,  for  at  henlede 
min  Vrede  paa  en  livløs  Gienstand,  og  havde  jeg  havt  noget 
Andet  i  Haanden,  som  kunde  brydes  eller  knuses  ved  blotte 
Hænders  Kraft,  saa  havde  det  upaatvivleligen  maattet  tiene  som 
Afleder.  At  jeg  har  villet  tvinge  ham  til  at  følge  mig  ind  i  mit 
Værelse,  benægter  jeg  som  Usandt.  Senere  er  jeg  bleven  under- 
rettet om,  at  det  i  Vrede  blottede  Værge  dog  kan  regnes  mig 
til  Brøde,  omendskiøndt  jeg  intet  Ondt  har  giort  dermed;  og  er 
det  saa,  da  veed  jeg  vel,  at  man  ikke  kan  undskylde  sine 
Handlinger  med  Mangel  paa  Bekiendtskab  til  Lovene,  og  i  saa 
Fald  tillader  jeg  mig  at  anføre  Følgende,  som  jeg  i  dybeste 
Ærbødighed  beder  den  høie  Direction  at  tage  i  gunstig  Betragt- 
ning, naar  den  bestemmer  min  Handlings  Tilregnelighed: 

1)  at  jeg  uimodstridigt  var  opægget  —  i  høi  Grad  opægget. 
»Ikke  den,  som  først  slaaer  til,  men  den,  som  ægger  til  Strid, 
er  Ophavsmanden,«  siger  Niels  Ebbesen,  og  hvor  kan  dette 
Sandheds  Ord  rigtigere  anvendes  end  her?  Et  af  mine  høieste 
Goder,  min  Kunstnerære  blev  sat  tredie  Gang  paa  Spil,  og  af 
hvem?  Af  et  Menneske,  der,  uagtet  han  staaer  i  et  nøie  Familie- 
forhold til  mig,  uagtet  han  burde  gribe  enhver  Leilighed  for  at 
afbetale  en  moralsk  Gield  til  mig,  fordi  jeg  ifølge  høi  Ordre 
har  maattet  advare  ham  i  Anledning  af  en  odiøs  Færd,  jeg  ikke 
her  tør  nævne,  men  som  er  min  høie  Chef  tilfulde  bekiendt, 
dog  tilsidesætter  den  Agtelse,  han  skylder  den  ældre  Mand  og 
Kunstner. 

2)  at  jeg,  som  den  høie  Direction  muligen  selv  har  bemærket, 
i  denne  Vinter  har  lidt  af  en  exalteret  Pirrelighed  i  mit 
Nervesystem,  der  upaatvivleligen  hidrører  deels  fra  min  Bedrøvelse 

over  min  uforglemmelige  Foresattes  og  oprigtige  Vens,  Confe^ 
renceraads  Mantheys  Død,  deels  fra  den  Uvished  om  min  til- 
kommende Skiæbne,  der  i  flere  Maaneder  qvælede  mig,  inden 
hans  Eftermand  var  udnævnt.  At  denne  exalterede  Pirrelighed, 
der  naturligviis  giver  ethvert  ubehageligt  Indtryk  en  forøget 
Kraft,  endnu  ikke  har  forladt  mig,  omendskiøndt  jeg  i  Hr.  Justits- 
raad  Kirstein  troer  at  have  fundet  en  lignende  Ven,  kan  ikke 
tilregnes  mig.  Jeg  har  søgt  forøget  Virksomhed  for  at  dæmpe 
den,  men  det  oprørte  Hav  er  ikke  strax  beroliget,  fordi  Stormen 
har  lagt  sig. 

3)  at  den  Deel  af  Klagepunctet,  hvorpaa  der  formodentligen 
er  lagt  meest  Vægt,  den  blottede  Klinge  nemlig,  i  Grunden  kan, 
maaskee  endogsaa  bør,  betragtes  fra  en  latterlig  Side,  denne 
nemlig,  at  det  var  en  aldeles  uskadelig  Rappierklinge,  af  det 
Slags,  som  man  bruger  til  Øvelse  paa  Fægteskoler;  og  ved  denne 
Leilighed  være  det  mig  tilladt,  at  bringe  følgende  factum,  hvilket 
fandt  Sted  ved  Theatret  —  ni  fallor  —  i  Aaret  1814  i  Erindring. 
Directionen  havde  nemlig,  foranlediget  dertil  ved  Voxlysenes 
Dyrhed,  befalet  den  daværende  Theater -Inspecteur,  Gapitain 
Schneider,  under  ingen  Betingelse  at  tilstaae  Nogen  af  de  Spillende 
mere  end  eet  Voxlys.  Denne  Befaling  var  kundgiort  Personalet 
ved  en  Affiche  i  Foyéen,  og  maatte  naturligviis  anvendes  paa 
Alle  uden  Undtagelse.  Hr.  Frydendahl,  som  den  Gang  endnu 
ikke  var  Instructeur,  skulde  en  Aften  spille,  jeg  troer  i  et  Een- 
actsstykke,  men  da  man  bragte  ham  det  ene  Voxlys,  sendte 
han  Budet  tilbage  til  Inspecteuren,  og  forlangte  2  Lys.  Inspec- 
teuren  nægtede  ham  naturligviis  dette  Forlangende,  støttende 
sig  paa  Directionens  Ordre,  hvoraf  Hr.  Frydendahl  tog  Anled- 
ning til  at  gaae  op  paa  Inspecteurens  Værelse,  og  det  kom  nu 
til  en  Ordstrid  imellem  dem,  som  havde  til  Følge,  at  begge 
disse  Herrer  endnu  samme  Aften,  paa  Inspecteurens  med  4  Lys 
oplyste  Værelse,  stode  ligeoverfor  hinanden  med  blottede,  rime- 
ligviis  skarpe  Sabler,  for  at  duellere.  Imidlertid  blev  der  intet 
af  Duellen,  fordi  afdøde  Gapitain  og  Rcgimentsqvarteermester 
Schwartz,  som  skulde  være  Gapitain  Schneiders  Secundant,  er- 
klærede, ikke  at  ville  secundere,  med  mindre  Hr.  Frydendahl 
ogsaa  skaffede  en  Secundant,  og  da  en  Saadan  i  en  Hast  ikke 
kunne   bringes   tilveie,   saa   blev  Sagen    opsat,    og    gik    siden    i 

Glemmebogen.  Saavidt  jeg  veed,  havde  den  intenderede  Duel 
ingen  alvorlige  Følger,  idetmindste  ikke  for  Frydendahl,  og  jeg 
maa  derfor  antage,  at  man  har  betragtet  den  fra  den  latterlige 
Side,  hvortil  man  vistnok  ogsaa  var  berettiget.  Jeg  mindes  og- 
saa  heelt  vel,  at  Hr.  Frydendahl,  efter  selv  at  have  fortalt  mig 
Historien,  tilføiede  disse  Ord:  »Der  seer  De,  min  Herre,  til 
hvilke  Daarskaber  Vrede  og  Heftighed  kan  føre  os.«  Jeg  sander 
hans  Ord,  men  mener  dog  tillige,  at  saavist  som  min  Kunstner- 
ære maa  være  mig  mere  vigtig,  end  et  lumpent  Voxlys  ham, 
saavist  havde  jeg  ogsaa  mere  Grund  til  Vrede  end  han,  og 
tager  man  saavel  Vaabenes  Beskaffenhed,  som  Hensigten,  hvor- 
for vi  droge  dem,  i  sammenlignende  Betragtning,  saa  bør  jeg 
ikke  betvivle,  at  naar  man  den  Gang  skiulte  hans  Ubesindighed 
med  Daarskabens  Kaabe,  saa  tør  ogsaa  jeg  af  den  høie  Direc- 
tions  Retfærdighed  vente  en  ligesaa  mild  og  skaanende  Be- 
handling. 

4)  at  jeg  ikke  drog  Værget,  som  Mennesket  Rj^ge,  men  som 
Skuespilleren  Ryge.  Dette  er  idetmindste  mig  indlysende  der- 
ved, at  jeg  endnu  er  mig  bevidst,  aldrig  at  have  draget  et  Sværd 
smukkere  end  ved  denne  Leilighed,  hvor  jeg,  saa  at  sige,  var 
aldeles  inde  i  min  Rolle.  Som  Mennesket  Ryge  vilde  jeg  aldrig 
have  kunnet  sat  mig  i  en  saa  smuk  Attitude. 

Dette  er  Alt,  hvad  jeg  har  at  sige  til  mit  Forsvar,  i  Anled- 
ning af  Striden  quæst.  med  Hr.  Seemann.  Havde  den  høie  Di- 
rection  af  Regisseurens  Rapport  om  denne  Sag  taget  Anledning 
til,  strax  at  affordre  mig  min  underdanige  Erklæring  desangaaende, 
saa  havde  den  høie  Direction  muligen  med  denne  kunne  have 
mødt  den  Deputations  mundtlige  Anker,  hvis  skrivtlige 
Klage  Den  forlangte.  Imidlertid  paatrænger  sig  ved  denne  Lei- 
lighed mig  nu  det  Spørgsmaal:  Hvad  bevæger,  eller  rettere  sagt, 
hvad  berettiger  Skuespiller-Personalet,  som  maatte  vide,  at 
Regisseuren  i  Embeds[med]før  vilde  foredrage  Sagen  for  den  høie 
Direction,  til  in  corpore  at  anklage  mig  for  samme  private,  det 
—  qua  Skuespiller-Samfund  —  aldeles  uvedkommende  Sag? 
Skulde  det  maaskee  være  for  at  skaffe  en  Kammerat  en  Satis- 
faction,  han,  som  min  Svigersøn,  ikke  selv  fandt  det  passende 
at  forlange?  Neppe!  Hr.  Seemann  er  ikke  saa  almindeligen  yndet 
af  Personalet,  at  det  for  hans  Skyld  skulde  vove  en  Dyst  imod 

mig;  desuden  behøver  han  ingen  Formynder;  havde  han  in 
thesi  havt  Ret,  havde  han  nok  selv  klaget,  og  han  følte 
upaatvivleligen  ogsaa,  at  han  tillige  quoad  formam  havde  feilet; 
thi  han  gav  mig  den  Aften  i  Sandhed  »Stykke  for  Stykke,  Raat 
for  Usødet«,  som  Palnatoke  siger.  Eller  skulde  Klagen  være 
foranlediget  af  Frygt  for,  at  jeg  —  ikke  engang  skaanende  min 
egen  Svigersøn  —  for  Fremtiden  kunde  tillade  mig  samme,  eller 
maaskee  en  endnu  værre  Fremgangsmaade  imod  en  Anden  af 
dets  Medlemmer?  Herpaa  svarer  jeg:  Jeg  har  aldrig  favoriseret 
Hr.  Seemann,  hverken  førend  eller  efter  at  han  blev  min  Sviger- 
søn; der  er  altsaa  aldeles  ingen  Grund  til  at  antage,  at  jeg 
skulde  byde  en  Anden  mere  end  ham;  og  hvad  jeg  bød  ham, 
kan  Enhver  rolig  tage  paa  sin  Samvittighed.  I  Mundhuggerie 
er  der  neppe  Nogen  af  samtlige  Skuespillere,  som  stryger  Flag 
for  mig;  thi  min  Tales  ærlige  Kraft  maa  altid  vige  for  Saften 
af  bidende  Spot  i  deres;  og  var  det  den  blottede  Klinge,  som 
skrækkede  dem,  saa  viste  jeg  jo,  at  jeg  ikke  hugger,  fordi  jeg 
trækker.  Rimeligvis  bliver  det  derimod  at  antage,  at  et  Par  af 
mine  Avindsmænd  ved  Theatret  —  jeg  har  Flere,  og  Skammen 
er  deres  —  have  grebet  denne  Leilighed  til  at  ophidse  det  øv- 
rige Skuespiller-Personale  imod  mig,  hvilket  ikke  kunde  falde 
dem  vanskeligt.  Nogle  af  det  ere,  om  just  ikke  mine  Fiender, 
saa  dog  mine  Uvenner,  fordi  den  Orden  og  Alvor,  jeg  som  In- 
structeur  en  scene  stræber  at  indføre  ved  Prøverne,  og  som 
allerede  have  viist  de  ypperligste  Følger,  hindre  dem  i,  ved 
alskiøns  Løier  og  Bonmots  at  dække  deres  Usikkerhed  i  Rollerne, 
Andre  fordi  jeg  som  Oeconomie-Inspecteur  undertiden  nødes  til 
at  modsætte  mig  deres  Forsøg  paa  at  eludere  Lovene  for  at 
forøge  deres  tilfældige  Emolumenter;  men  de  Fleste  bære  Nag 
til  mig,  fordi  mine  aarlige  Indkomster  efter  deres  Mening  ere 
for  store;  thi  Egennytte  og  Misundelse  beregne  altid  disse,  uden 
at  tage  Arbeidet  for  dem  i  Betragtning;  og  dette  Nag  er  især 
blevet  umiskiendeligt  fra  det  Øieblik  af,  at  jeg  fik  fast  Ansættelse 
som  Instructeur  en  scene,  fordi  derved  tillige  aabnedes  mig  Ud- 
sigt til,  ved  en  af  de  ældre  Instructeurers  Afgang,  at  faae  mine 
Kaar  forbedrede.  Som  Beviis  for  dette  Sidste  tillader  jeg  mig 
at  anføre,  at,  da  jeg  for  nogen  Tid  siden  hørte  nogle  Skue- 
spillere  i  Foyéen  giøre  bidende   Anmærkninger   over   en   af  Hr. 

Justitsraad  Kirsteins,  Pengevæsenet  betreft'ende,  Foranstaltninger, 
og  i  den  Anledning  ansaae  mig  forpligtet  til  at  berigtige  deres 
vrange  Meninger,  saa  maatte  jeg  af  den  i  samme  Øieblik  til- 
trædende Regisseur,  Hr.  Liebe,  høre  den  bidende  Bemærkning, 
^at  man  ret  godt  vidste,  at  visse  Folk  ved  alle  Leiligheder 
søgte  at  træde  paa  Theaterpersonalet,  for  destobedre  at  kunne 
rane  Alting  til  sig  selv«,  hvilken  Bemærkning  bragte  Tilfreds- 
hedens umiskiendelige  Smiil  paa  Alles  Læber,  fordi  den  naturlig- 
viis  fandt  Gienklang  i  deres  Hierter. 

Hvorom  Alting  er,  saa  er  det  indlysende,  at  Skuespiller- 
personalet med  ligesaamegen  Uforstand  som  ond  Villie  har 
grebet  en  Leilighed  for  at  conspirere  imod  mig.  At  denne 
Conspiration  i  faa  Dage  blev  etableret,  er  intet  Beviis  for,  at 
jeg  di  reet  e  har  givet  Anledning  til  den;  thi  intet  er  lettere 
ved  Theatret  end  at  conspirere,  især  mod  en  Embedsmand,  der 
arbeider  med  Iver  og  Kraft.  Naar  to  Personer  med  nogen 
Indflydelse  ere  eenige,  faae  de  letteligen  et  Par  andre  tU  at 
være  af  samme  Mening,  af  disse  4  hverver  igien  Enhver  Een, 
og  saaledes  gaaer  det  bestandigt  i  stigende  Progression,  indtil 
Alle  have  samtykket.  Mærkeligt  er  det  imidlertid,  at  der  iblandt 
dem,  som  have  underskrevet  Klagen,  ere  Flere,  med  hvilke  jeg 
aldrig  har  havt  noget  Udstaaende,  og  at  kun  et  yderst  lidet 
Antal  af  dem  har  været  Øievidner  til  det  imellem  Hr.  Seemann 
og  mig  Passerede. 

Hvad  de  øvrige  grove,  mit  Mellemværende  med  Hr.  Seemann 
aldeles  uvedkommende  Beskyldninger  angaaer,  da  kan  jeg  fatte 
mig  kortere.  Thi  da  Klagens  Concipist  synes  at  hylde  det 
Ordsprog,  »Calumniare  audacter,  semper  aliquid  hæret«,  saa 
bliver  der  intet  andet  tilbage  for  mig,  end  at  erklære,  at  jeg 
nægter  Alt  Ubeviisligt,  og  i  Øvrigt  forbeholder  mig  min 
Ret  til,  i  Anledning  af  det  formeentlige  Ærerørige  og  Løgnagtige 
i  disse  Beskyldninger,  at  kræve  Vedkommende  til  Ansvar  for 
Domstolene.  Der,  kun  der,  hvor  ethvert  Vidne  med  korpor- 
lig Eed  maa  bekræfte  sit  Udsagn,  kan  jeg  bevise  min  Uskyl- 
dighed. Jeg  maa  derfor  i  dybeste  Ærbødighed  bede  den  høie 
Direction,  at  afvise  enhver  af  disse  Beskyldninger,  indtil  Klagerne 
have  ført  juridisk  Beviis  for,  at  den  er  grundet,  og  tillader  mig 
kun,   med  Hensyn  paa  Beskyldningen  for  Brutalitet,   som  maa- 

skee  ikke  qualificerer  sig  til  Gienstand  for  en  Retssag,  den 
underdanige  Bemærkning,  at  hvis  den  Handling,  i  en  forsamlet 
Mængde  at  slaae  Hatten  af  Hovedet  paa  en  Kongelig  Embeds- 
bedsmand,  og  derhos  at  udskielde  ham  for  en  drukken  Liig- 
bærer,  hvilket  Hr.  Instructeur  Frydendahl  paa  en  Prøve,  hvor 
netop  han  skulde  paasee  Orden,  har  tilladt  sig  mod  forhen- 
værende Syngemester  Krossing,  hvis  denne  Handling,  siger  jeg, 
ikke  skulde  være  et  Exempel  paa  Brutalitet,  da  har  jeg  aldrig, 
hverken  som  Skuespiller  eller  som  Embedsmand  ved  Theatret, 
giort  mig  skyldig  i  nogen  brutal  Handling. 

Jeg  slutter  denne  underdanige  Skrivelse  med  den  Erklæring, 
at  jeg  efter  nøie  og  sindigt  Overlæg  ikke  kan  ansee  den,  hele 
Klage  for  Andet,  end  et  Foster  af  en  ulovlig  Conspiration  imod 
mig,  hvilken  enkelte  af  mine  Avindsmænd  paa  en  underfundig 
Maade  har  bragt  istand,  og  maa  nu  overlade  til  den  høie  Di- 
rections  egne  Anskuelser  at  bedømme,  hvor  farlige  saadanne 
Conspirationer  ere  i  et  Samfund,  der  ikke  kan  bestaae  uden 
dygtige  og  virksomme  Embedsmænd. 

TIL  KONGEN. 
1835,  15.  Januar.  [82] 

Directionen  for  de  Kongelige  Skuespil  har  i  et  Brev  til  mig 
dat.  d.  9.  Jan.  d.  A.  tilkiendegivet  mig,  at  den,  ifølge  et  Aller- 
naadigst  Rescript  af  6.  ejusd.  og  i  Henhold  til  Theater- Regle- 
mentets §  15,  har  tilkiendt  mig  en  Mulet  af  25  Rbd.  r.  S.,  fordi 
jeg  har  giort  mig  skyldig  i  en,  i  Søndagsbladet  N°  1  omtalt 
Forandring  af  en  Replik  i  »Elverhøi«  under  Forestillingen  af 
dette  Stykke  d.  I.Jan.  d.  A. 

Sandheden  tro,  maa  jeg  oprigtigen  tilstaae,  at  jeg  ikke  er- 
indrer, i  mit  hele  Liv  at  have  modtaget  nogen  Efterretning,  der 
har  giort  et  saa  rystende  Indtryk  paa  mig  som  denne,  thi, 
ihvorvel  en  god  Samvittighed  er  et  trøstende  Værn  imod  enhver 
Miskiendelse,  saa  er  dog  den  Tanke,  at  miskiendes  af  sin  Konge, 
der  ikke,  som  Gud,  kan  see  i  Hiertet,  altfor  trykkende,  til  at 
jeg  kan  undlade,  at  nedlægge  følgende  allerunderdanigste  For- 
klaring og  Bøn,  som  mine  Forretninger  ikke  have  tilladt  mig, 
før  at  bringe  paa  Papiret,  for  Deres  Majestæts  Throne. 

I    de    sidste    tre    Aar    ere    mine    Tale -Redskaber   betydeligt 

deteriorerede,  fordi  jeg  efterhaanden  mister  mine  Tænder,  hvoraf 
Flere  bestandigt  ere  løse.  Det  falder  mig  derfor  stedse  vanske- 
ligere, at  articulere  tydeligt,  og  for  at  blive  forstaaelig  —  Noget, 
som  jeg  anseer  for  en  af  Skuespillerens  første  Pligter  —  nødes 
jeg  ofte  til  at  omsætte  de  foreskrevne  Ord,  ja  undertiden  at 
vælge  andre  i  deres  Sted,  og  da  min  intellectuelle  Dannelse  bør 
være  Borgen  for,  at  jeg  kan  giøre  Sligt,  uden  at  Meningen  der- 
ved forvanskes,  saa  har  jeg  ikke  anseet  det  nødvendigt,  des- 
aarsag  nogensinde  at  consulere  Forfatter  eller  Oversætter,  eller 
dertil  at  indhente  Directionens  Samtykke.  Navnligen  generes 
jeg  især  ved  den  Feil  i  Ordenes  Sammensætning,  som  man  i 
Vercificationen  kalder  »Hiatus«,  og  da  denne  Feil  netop  findes  i 
Ordene  »Jeg  seer  i  Aanden»,  saa  har  jeg  anseet  den  som  Aarsag 
til,  at  det  er  forekommet  mig  selv  og  Flere,  naar  jeg  i  den 
senere  Tid,  især  med  tilbørlig  Pathos,  udtalte  dem  paa  Scenen, 
som  om  jeg  sagde:  »Jeg  seer  i  Haanden«.  Jeg  har  derfor  længe 
været  betænkt  paa,  at  remplacere  bemeldte  Ord  ved  andre,  og 
efter  gientaget  Overlæg  har  jeg  endeligen  valgt  at  sige  »Til  Gud 
jeg  haaber«.  Jeg  har  nemlig  i  min  christelige  Enfoldighed 
troet,  at  en  gudfrygtig  Konges  Haab  og  Tillid  til  den  almæg- 
tige Gud  maatte  være  nok  saa  betryggende  og  nok  saa  forvis- 
sende, som  en  øieblikkelig  Vision.  Jeg  vil  gierne  indrømme,  at 
jeg  kan  have  feilet  i  denne  Anskuelse,  jeg  maa  desværre!  ogsaa 
antage,  —  hvad  der  ved  min  Ære  tidligere  aldrig  er  faldet 
mig  ind  —  at  de  af  mig  valgte  Ord  kunne  udtydes,  som  om 
de  vare  emanerede  af  en  ureen  eller  utilladelig  Hensigt;  og  er 
det  derfor  Deres  Majestæts  allernaadigste  Villie,  at  jeg  for 
Exemplets  Sk3'ld  og  paa  Grund  af  en,  rimeligviis  af  Ondskab 
fremsat  Forespørgsel  i  et  offentligt  Blad,  skal  straffes,  fordi  jeg 
i  den  uskyldigste  Hensigt,  eller  —  om  jeg  saa  maa  udtrykke 
mig  —  i  en  Kunst-Hensigt,  har  forandret  tre  Ord  i  en  Replik, 
saa  er  det  min  Pligt,  som  tro  og  lydig  Undersaat,  med  Ydmyg- 
hed og  Taalmod  at  finde  mig  i,  at  jeg  dømmes  strængt  efter 
Lovens  Bogstav.  Men  naar  den  Allernaadigst  befalede  Straf, 
uden  at  det  tillades  mig  at  anføre  et  eneste  Ord  til  mit  For- 
svar, ansættes  til  en,  af  en  meget  alvorligt  advarende  Irette- 
sættelse ledsaget  Penge-Mulet,  der  er  tre  Gange  saa  stor,  som 
den  høieste  Mulet,  der  findes  fastsat   i  Theater-Reglementet   for 

en  grov  Forseelse  i  Tienesten,  saa  stemples  derved  den  af  mig 
begangne  Feil  til  en  forsætlig  Brøde,  og  dertil  troer  jeg,  ikke 
at  burde  tie.  Jeg  nødes  derfor  til  at  beraabe  mig  paa  det 
bekiendte  Sprog-  »Qiiilibet  præsumitur  bonus,  donec  probatur 
contrarium«,  og  allerunderdanigst  at  bede,  at  min  Forseelses  Til- 
regnelighed maa  blive  bedømt  efter  Principet  i  dette  Sprog. 

I  Tillid  til  Deres  Majestæts  Mildhed  og  Retfærdighed  vover 
jeg  derfor  at  nedlægge  for  Deres  Majestæts  Fødder  følgende 
allerunderdanigste  Bøn: 

»At  Deres  Majestæt,  som  et  allernaadigst  Beviis  paa,  at 
Deres  Majestæt  sætter  Liid  til  min  ovenfor  aflagte  allerunder- 
danigste Forklaring,  allernaadigst  vil  befale,  at  den  mig  idømte 
Mulet,  som  desuden  er  for  betydelig  til  ikke  at  derangere  mig 
i  min  huuslige  Oeconomie,  nedsættes  til  den  i  Theater-Reglementet 
bestemte  høieste  Mulet  for  Forseelser  i  Theatertienesten,  nemlig 
til  en  Tiendedeel  af  min  maanedlige  Gage  som  Skuespiller«. 

TIL  THEATERDIREKTIONEN. 
1837,  28.  August.  [83] 

En  underdanig  Bøn,  som  allerede  længe  har  lagt  mig  paa 
Hiertet,  og  maaskee  mere,  end  den  høie  Direction  uden  min 
Forsikkring  vilde  troe,  har  Tiden  først  idag  tilladt  mig,  i  dybe- 
ste Ærbødighed  at  foredrage. 

At  jeg  er  taknemmelig  for  min  Datters  Engagement  som 
Kongelig  Skuespillerinde,  haaber  jeg,  at  hun  personlig  har  be- 
vidnet Enhver  af  mine  høie  Foresatte  især,  men  hvad  hun  ikke 
har  kunnet  sige,  fordi  jeg  i  den  Anledning  ikke  har  betroet  mig 
til  Nogen,  er  at  een  Omstændighed  dog  bedrøver  mig  med 
Hensyn  derpaa.  Det  forekommer  mig  nemlig,  at  Mad.  Hansen 
derved  er  præjudiceret.  Hun  har  i  flere  Aar  været  Elev  ved 
Theatret,  og  hver  Gang  jeg  seer  hende  paa  Scenen,  sporer  jeg 
Lyst  og  Flid.  Hendes  Talent  staaer  uimodstridigt  under  Jfr. 
Petersens,  og  det  er  maaskee  heller  ikke  saa  fremstikkende  som 
min  Datters,  men  derfor  er  det  dog  umiskiendeligt;  ja  jeg  skulde 
næsten  troe,  at  hun  ved  god  Veiledning  kunde  blive  en  ligesaa 
ypperlig  Leonore,  som  Mad.  Larcher  var  det  i  »Henrik  og  Per- 
nille«. 

Jeg  vil  imidlertid   ikke   foregribe   mine   høie  Foresattes  Om- 

dømme  om  hende;  men  skulde  der  ikke  være  mig  ubekiendte 
Grunde,  der  maatte  bestemme  den  høie  Direction  til  at  opsætte 
hendes  Udnævnelse  til  Skuespillerinde  paa  Prøve,  saa  kan  jeg 
ikke  nægte,  at  det  meget  vilde  berolige  mit  Sind,  hvis  det 
gunstigst  maatte  behage  den  høie  Direction  at  underkaste  denne 
Sag,  som  jeg  i  Øvrigt  aldeles  proprio  motu  har  tilladt  mig 
at  bringe  paa  Bane,  en  nærmere  Overveielse. 

TIL  PROFESSOR  Dr.  F.  C.  SIBBERN. 
1837,  3.  November.  [84] 

De  har  med  en  Vel^^nders  forekommende  Godhed  grebet  en 
Leilighed  til,  ofFentligen  at  omtale  mig  med  Hæder;  mit  rørte 
Hierte  byder  mig,  ligesaa  offentligen  at  bevidne  Dem  min  Tak 
og  min  Tillid  til  Deres  fremtidige  Velvillie. 

Det  kan  naturligviis  ikke  andet  end  i  høi  Grad  glæde  og 
opmuntre  en  Skuespiller,  at  see  sig  saa  hæderligen  bedømt  af 
en  Mand,  der  ikke  alene  er  almindeligen  agtet  for  sin  Lær- 
dom og  sin  Retsindighed,  men  tillige  i  sin  Dom  aflægger  de 
umiskiendeligste  Beviser,  baade  paa  varm  Interesse  for  Skue- 
spillerkunsten og  en  sielden  Opmærksomhed  som  Tilskuer.  Uden 
en  saadan  Interesse  og  en  saadan  Opmærksomhed  vilde  De 
neppe  have  kunnet  giøre  den  meget  rigtige  Bemærkning,  som 
flere  af  Deres  Yttringer  tydeligen  involvere,  at  mine  Præstationer 
paa  Scenen  mere  ere  beregnede  paa  at  fremvirke  et  tilfreds- 
stillende og  varigt  Total-Indtryk  paa  mine  Tilskuere,  end 
paa  at  udhæve,  eller  maaskee  endogsaa  skabe  Eff'ect-Steder,  som 
rigtignok  lettere  overraske  og  fremlokke  momentane  Bifalds- 
Yttringer,  men  hvormed  Skuespilleren  ogsaa  endnu  lettere  føres 
paa  Afveie,  der  vildlede  ham  fra  Kunstens  rette  Maal:  Sand- 
hed og  Correcthed.  Ikke  for  Deres,  men  for  andre  Læseres 
Skyld  bemærker  jeg,  at  jeg  ved  dette  sidste  adopterede  Konst- 
Udtryk  ikke  forstaaer  den  blotte  Sikkerhed  i  Rollen,  som,  i 
hvor  nødvendig  den  end  er,  dog  aldrig  kan  udrette  noget  alene, 
men  den  Eenhed  og  Harmonie  i  Fremstillingen,  uden  hvilken 
ingen  Illusion  kan  finde  Sted  hos  Tilskueren,  og  som,  idet- 
mindste  efter  min  Erfaring,  kun  kan  opnaaes,  naar  det  lykkes 
Skuespilleren  fuldkomment  at  sætte  sig  ind  i  Rollens 
Caracteer;  thi  da  vil  hans  Følelse   nok   understrege   (for   at 

betiene  mig  af  Deres  eget  figurlige  Udtryk),  hvad  der  skal  un- 
derstreges, og  i  enhver  Situation,  altsaa  ogsaa  paa  Elfect-Stederne, 
bringe  baade  reel  og  ideel  Natur,  saavel  i  hans  physiske  som 
i  hans  aandelige  Maske,  og  Naturen  er  altid  Eenhed,  altid 
Harmonie. 

Min  ærlige  og  bestandige  Stræben  efter  dette  Maal  har  De 
erkiendt,  det  har  jeg  glad  og  stolt  erfaret;  men  at  jeg  desværre! 
ikke  altid  har  opnaaet,  hvad  jeg  stræbte,  derom  er  jeg  selv 
ligesaa  overbeviist,  som  jeg  føler,  at  —  hvis  jeg  tør  tillade  mig, 
at  anvende  Hakons  Ord  paa  mig  selv  — 

>Nu  daler  Solen,  kun  en  liden  Stund 
Er  end  tilbage  af  min  Aftenrøde.« 

Skulde  imidlertid  menneskelig  Svaghed  (thi  hvo  tør  indestaae 
for  sin  fremtidige  Aandsstyrke  ?)  forlede  mig  til  at  dyrke  min 
Musa  længer,  end  hun  selv  kan  ville,  da  sætter  jeg  nu  mit  til- 
lidsfulde Haab  til  Dem,  at  De,  som  en  beskyttende  Mæcen, 
ufortøvet  vil  tilhviske  mig:  »Ryge,  din  Sol  er  gaaet  ned,  kast 
din  Maske  og  din  Dolk!« 

I  dette  Haab  henlever  jeg  med  Høiagtelse  og  Taknemme- 
lighed. 

AABENT  BREV  TIL  INSTRUKTØR,  KGL.  SKUESPILLER  LINDGREEN. 
1838,  2.  Januar.  [85] 

Hvad  jeg  her  meddeler  Dig,  min  Ven!  er  Dig  maaskee, 
men  en  stor  Deel  af  Publicum  sikkert  tildeels  bekjendt.  Da 
jeg  imidlertid  ønsker,  at  factum  maa  ligge  Eder  Begge  aabent 
og  i  al  dets  Sandhed  for  Øine,  uden  at  forvandskes  ved  at  gaae 
fra  Mund  til  Mund,  saa  sender  jeg  Dig  dette  Brev,  og  ad  den 
offentlige  Vei. 

Som  den  Ældste  af  de  Konstfæller,  der  igaar  Aftes  deeltoge 
i  den  Dig  allernaadigst  tilkjendte  Beneficeforestilling,  var  det 
min  Hensigt,  umiddelbart  efter  Stykkets  Slutning,  at  flette  om 
Din  Tinding  den  Laurbærkrands,  Du  som  Konstner  har  til- 
kæmpet Dig,  derpaa  at  aabne  Dig  min  broderlige  Favn,  og  føle 
Dit  Konstnerhjerte  banke  mod  mit  Bryst.  Jeg  var  forfængelig 
nok  til  at  troe,   at   et    saadant  Skue   ikke   vilde   være  Publicum 

anstødeligt,  som  en  flau  Comoedie  efter  Comoedien,  men  tvert- 
imod,  at  det  vilde  opvække  en  glædelig  Deeltagelse,  naar  det 
samme  Emblem  paa  Konstnerhæder,  som  man  saa  ofte  med 
veemodig  Deeltagelse  har  seet  paahænges  Hedengangnes  døde 
Billeder,  af  en  Konstbroder,  der  i  2  5  Aar  har  vandret  ved  Din 
Side,  sattes  paa  Dit  levende  Hoved,  og  at  jeg  derved  kunde 
frembringe  et  mere  dybt  og  mere  varigt  Indtryk  paa  Tilskuerne, 
end  ved  sædvanlige  Beneficeforestillinger.  Jeg  betroede  min 
Idee  til  den  fungerende  Regisseur,  Hr.  Liebe,  den  rørte  ham 
næsten  indtil  Taarer,  og  han  var  paa  min  Anmodning  saa  god 
at  paatage  sig,  derom  at  tale  til  vor  høie  Chef,  for  at  indhente 
hans  Tilladelse.  Hans  Excellence  fandt  Ideen  smuk  og  appro- 
berede dens  Udførelse.  Inderligen  glade  herover  besluttede  vi 
begge  foreløbigen  at  fortie  Sagen;  dog  for  at  ingen  Anden  end 
Du  skulde  overraskes  ved  denne  —  sit  venia  verbo  —  Im- 
provisation, fandt  jeg  det  hensigtsmæssigt,  mod  Slutningen  af 
Forestillingen  at  aabenbare  den  for  dem  af  de  Medspillende, 
der  skulde  være  paa  Scenen  ved  Stj^kkets  Ende.  Imellem  dets 
4de  Qg  5te  ^(.f  fandt  jeg  imidlertid  hos  Nogle  en  saa  alvorlig 
Opposition,  der  endogsaa  hos  Een*  confluerede  til  den  proteste- 
rende Trudsel,  »at,  hvis  jeg  udførte  mit  Forsæt,  da  vilde  han 
offentligen  fralægge  sig,  deri  at  have  havt  nogen  Deel«,  at  jeg 
opgav  det  Hele.  Tilgiv  mig,  gode  Lindgreen!  og  betragt  ikke 
min  forandrede  Beslutning  som  et  Beviis  paa  Lunkenhed  i  mit 
Venskab  eller  i  min  Agtelse  for  Dig.  Mit  Hjerte  havde  født 
Ideen,  min  Forstand  ikke  dicteret  den;  derfor  følte  jeg 
vel  det  Urigtige  (med  Hensyn  paa  min  Alder  og  min  Stilling 
ved  Theatret,  men  især  paa  min  gamle  erfarne  Chefs  Approba- 
tion, kunde  jeg  gjerne  sige  »det  Usømmelige«)  i  denne  Opposition, 
men  jeg  kunde  ikke  i  Øieblikket  bestride  det  med  Ord,  og 
ligesaa  lidet  beregne  Følgerne  for  Dig,  hvis  jeg  var  bleven 
standhaftig  i  min  Beslutning.  Gud  være  lovet!  Nu  har  jeg 
overbeviist  mig  om,  at  Ingen  har  tabt  ved,  at  mit  Efterspil 
udeblev,  undtagen  jeg  selv.  At  Publicum  trængte  til  et  saadant, 
beviste  Din  Fremkaldelse,  paa  hvilken  Du  kan  være  ligesaa 
stolt,    som   jeg   paa  Dine  Vegne    er   ved  den  Overbeviisning,    at 

*  Jvfr.  de  >aabne  Brevec  fra  Wilh.  Conrad  Holst  til  Dr.  Ryge.   Pag.  14  fif. 
og  Anmærkningen. 

Ingen   af  Dine   samtidige  Konstfæller   vil    opleve,    hvad  Du    har 
oplevet.     Dertil  har    Ingen    af  Dem  Talent   eller  Livskraft   nok. 
Dixi,  &  liberavi  animam  meam! 

BERIGTIGENDE  COMMENTAR  TIL  HR.  KGL.  SKUESPILLER  HOLSTS 

INSERAT  I  >DAGEN^. 
1838,  12.  Januar.  [86] 

»Man  hører,  at  Uu  est  en  Yngling,  Olaf! 
Kaadmundethed  og  Overmod  er  det, 
Hvormed  Din  Alder  melder  sig. 

Hakon  Jarl«. 

Enhver,  der  ikke  kjender  Herr  Holst  saa  nøie  som  jeg,  er 
vistnok  berettiget  til  at  forundre  sig,  ikke  alene  over  Tonen  i 
bemeldte  Inserat,  der  i  Sammenligning  med  den,  der  udtaler  sig 
i  mit  »Aabne  Brev«  i  Kjøbenhavnsposten  Nr.  3  d.  A.,  beviser, 
at  man  ikke  altid  »faaer  Svar,  som  man  raaber  i  Skoven«,  men 
tillige  derover,  at  han  bliver  Beviserne  for  sine  mangehaande 
Paastande  deri  skyldig.  Denne  Forundring  vil  imidlertid  tabe 
sig,  dersom  man  vil  troe  min  Forsikkring,  at  hans  Inserats  hele 
habitus  bærer  Præget  af  hans,  i  flere  Aar  mig  bekjendte 
Subjectivitet  og  kun  er  en  Stadfæstelse  paa,  hvad  jeg  næsten 
bestandigt  har  erfaret,  naar  jeg  har  maattet  tillade  mig  at  be- 
rigtige hans  Ideer,  at  han  nemlig  quoad  formam  ugjerne  er- 
kjender  de  Love,  som  den  Humaniteten  alene  tilhørende  Ær- 
bødighedsfølelse  vil  paalægge  ham,  og  in  thesi  helst  beviser 
med  et  paa  forskjellige  Maader  varieret  Anathem,  hvis  Grund- 
tone kan  findes  i  det  bekjendte  ubetingede  Bud:  »Sic  volo,  sic 
jubeo,  stat  pro  ratione  voluntas«. 

Efter  disse  prolegomena,  for  hvis  Rigtighed  jeg  maa  bede 
Læseren  selv  at  søge  Beviserne  i  det  Følgende,  ville  vi  nu  nær- 
mere drøfte  hans  Scriptur. 

Hr.  Holst  begynder  med  at  raillere  over  mit  Venskab  til 
Lindgreen.  Jeg  overspringer  den  poetiske  Deel  af  denne  Spot, 
og  vil  kun  berigtige  hans  mærkelige  Paastand,  at  bemeldte  mit 
Venskab  neppe  er  4  Uger  gammelt.  Jeg  har  det  egentligen 
ikke  nødig,  thi  jeg  kunde  sige  med  Erasmus  Montanus:  »Affir- 
manti  incumbit  probatio«.  Men  jeg  vil  ikke  være  saa  paa- 
staaelig,  jeg  skal  fremføre  Gontra-Beviset.  Mit  Venskab  til 
Lindgreen  hører  nemlig  ikke  til  dem,  der  faae  deres  Tilværelse 
ved  Drikkegilder,  og  vedligeholdes  ved  Kort  —  og  Billardspil.    Det 

10* 


148 

er  af  et  ganske  andet  Slags,  og  om  vi  end  vare  eller  bleve 
Fiender,  saa  vilde  det  dog  blive  uforandret.  Det  er  nemlig 
grundet  paa  en  40aarig  Erkjendelse  af  hans  udmærkede  Talent, 
paa  Overbeviisningen  om,  at  det  var  et  indvortes  guddomme- 
ligt Kald,  der  ledede  ham  til  Thalias  Tempel,  og  paa  den 
25aarige  Erfaring,  at  han  aldrig  har  betragtet  Udøvelsen  af  de 
Pligter,  dette  Kald  paalægger  ham,  som  Moerskab  eller  Børne- 
leg, men  som  enAlvorssag.  Overeensstemmelse  i  Tænkemaade 
angaaende  dette  Sidste  var  især  det,  der  gjorde  ham  mit 
Konstnerhjerte  kjær.  Efter  denne  Troesbekjendelse  overlader 
jeg  til  Enhver,  som  forstaaer  den,  at  bestemme  mit  Ven- 
skabs Ælde  eller  Værd.  Hvad  Hr.  Holst  &  Gonsorter  dømmer 
derom  er  mig  ligegyldigt. 

Hvad  den  Offentlighed  angaaer,  som  ved  mig  er  bleven 
denne  Sag  til  Deel,  da  har  jeg  dertil  i  mit  »Aabne  Brev«  alle- 
rede angivet  mine  Motiver.  Jeg  var  nødt  til  at  bruge  den  som 
et  »Corrigens«  til  den  Offentlighed,  der  udtaler  sig  i  Restaura- 
tioner og  paa  Kaffehuse.  En  fra  Sandheden  afvigende  Relation 
kunde  have  givet  Anledning  til  det  compromitterende  Rygte,  at 
jeg  paa  egen  Haand  vilde  have  foretaget  mig  Noget,  der  af 
yngre  Konstfæller  var  blevet  forkastet  og  afværget,  og  en  saa- 
dan  Compromitation  bød  min  Stilling  ved  Theatret  mig  anteci- 
pando  at  møde.  Ved  at  give  efter  for  en  yngre  Slægts  øie- 
blikkelige  Demonstrationer,  har  jeg  beviist  min  Agtelse  for  Ste- 
dets og  Dagens  Hellighed.  En  større  Resignation  kan  man  ikke 
med  Billighed  forlange  af  mig.  løvrigt  er  det  mærkeligt,  at 
Hr.  Holst  vil  bebreide  mig,  at  jeg  benytter  mig  af  et  Vaaben, 
som  han  selv  har  truet  mig  med. 

Hr.  Holst  bebreider  mig  Tilsidesættelse  af  Delicatesse.  Det 
var  lede  Ord  i  hans  Mund.  Han  bør  allermindst  tale  om 
Delicatesse  i  en  Sag,  hvori  hans  egen  Opførsel  er  meget 
udelicat. 

Hr.  Holst  brouter  af,  at  det  var  ham,  der  var  saa  usømme- 
lig, at  opponere  imod,  hvad  han  fandt  usømmeligt  af  mig.  Det 
Første,  nemlig,  at  han  var  usømmelig,  indrømmer  jeg  ham 
gjerne;  saa  har  han  vel  ikke  noget  imod,  at  jeg  antager  som 
afgjort,  at  hvad  han  finder  usømmeligt  derfor  ikke  er  det. 
Der   skal   en    anden  Autoritet,    end    hans   Ubetydelighed    til,    at 

gjøre  Beviserne  for  Sligt  overflødige.  Offentligen  at  ville  fra- 
lægge sig  nogen  Deel  i  det,  jeg  intenderede,  havde  han  vist  ikke 
havt  nødig;  thi  jeg  kan  aldrig  troe,  at  det  vilde  været  faldet 
Nogen  ind,  at  kræve  ham  til  Regnskab  for  mine  Handlinger. 
Hans  Paastand,  at  min  Idee  (han  mener  sagtens,  hvis  den  var 
bleven  realiseret),  havde  været  en  Uartighed  mod  Publikum,  er 
lige  saa  latterlig,  som  ubeviislig.  Der  skal  Mere,  end  et  Magt- 
sprog af  Hr.  Holst  til,  at  faae  ældre,  erfarne  Mænd  til  at  troe, 
at  Noget,  som  er  Skik  og  Brug  ved  mange  store  og  berømte 
Theatre  i  Udlandet,  og  som  endogsaa  tidligere  har  fundet  Sted 
paa  vort  Theater*,  skulde  være  en  Uartighed  imod  vort  nu- 
værende Publikum.  Tvertimod  har  jeg  gyldige  Grunde  til  at 
antage,  at  Publikum  den  Aften  vilde  have  optaget  dette  Im- 
promptu  med  samme  Deeltagelse,  som  udtalte  sig  hele  Stykket 
igjennem  for  Jubelkonstneren. 

Jeg  kommer  nu.  Gud  være  lovet!  til  Slutningen  af  hans 
Scriptur,  hvori  han  fortæller  Publikum,  at  jeg  har  sagt  mine 
Konstfæller  en  Uartighed,  og  at  disse  i  mange  Aar  ikke  have 
forundret  sig  over,  at  høre  Sligt  af  mig.  Det  Sidste  er  kun  en 
Refrain  af  en  gammel  Vise,  der  skylder  Principet:  »Calumniare 
audacter,  semper  aliquid  hæret«,  sin  Oprindelse.  Det  Første  er 
derimod  mere  interessant,  og  kunde  give  Anledning  til  en  heel 
Disputats.  Jeg  vil  imidlertid  ikke  trætte  Læseren,  men  blot  er- 
klære tout  bonnement,  at  Hr.  Holst  ved  sin  Beskyldning  mod 
mig  har  sagt  Instructeur  Lindgreen  en  Uartighed.  Det  Ene 
er  lige  saa  beviisligl  som  det  Andet.  Hr.  Holst  kan  maaskee 
beraabe  sig  paa,  at  han  har  Medhold  af  de  fleste  af  sine  Konst- 
fæller. Men  dertil  svarer  jeg:  »det  tvivler  jeg  aldeles  ikke  om, 
men  endnu  er  den  Tid  ikke  kommen,  da  Peer  Degns  Beviis- 
førelse,  »at  man  maa  troe  mere,  hvad  saa  mange  sige,  end  een 
alene«  er  bleven  optagen  iblandt  Polemikens  Regler. 

*  Jeg  erindrer  ikke  Aaret,  men  det  var  i  min  Ungdom,  at  jeg  selv 
ved  en  Forestilling  af  Syngestykket  >De  to  Gjerrige«  varØienvidne  til,  at 
en  Konstner  efter  Slutningssangen  bekrandsede  en  Anden,  paa  Grund  af, 
at  han  —  ni  faUor  —  første  Gang  betraadte  Scenen  efter  en  langvarig 
eller  farlig  Sygdom.  Theaterdirectionen  maatte  rigtignok  straffe  den 
Første,  fordi  han  havde  gjort  det  uden  Dens  Tilladelse;  men  Publici 
belønnede  Hyldningen  med  et  enthusiastisk  og  udeelt  Bifald.         [I.  C.  R.] 

TIL  THEATERDIREKTIONEN. 
1839,  14.  December.  [87] 

En  Upasselighed,  som  jeg  ellers  sieldent  er  underkastet, 
hindrede  mig  igaar  fra,  efter  Tilsigelse  at  møde  paa  Theatret 
Kl.  12,  hvor  jeg  først  troede,  at  en  Forsamling  skulde  finde 
Sted  i  Anledning  af  Decorationerne  til  et  nyt  Stykke;  men 
senere  erfarer  jeg,  at  min  Udeblivelse  har  foranlediget,  at  »en 
Oplæsning«  paa  et  saadant  er  bleven  udsat  til  imorgen.  Dette 
har  i  høi  Grad  forundret  mig,  thi  da  jeg,  med  Hensyn  paa 
Scene-Arrangementet,  altid  ved  igientaget  Giennemlæsning  maa 
giøre  mig  bekiendt  med  ethvert  nyt  Stykke,  saa  er  det  evident, 
at  netop  min  Nærværelse  er  mindst  nødvendig  ved  saadanne 
Oplæsninger,  der  i  Øvrigt  vistnok  for  mange[s]  Vedkommende 
kunne  være  af  stor  Nytte.  Selv  vilde  jeg  ogsaa  med  Fornøielse 
bivaane  deslige  Oplæsninger,  især  da  mine  Øines  Svaghed  giør 
mig  al  Læsning  meget  besværlig.  Men  mit  øvrige  svagelige 
Helbred  nøder  mig  til,  i  dybeste  Ærbødighed  at  bede  den  høie 
Direction  om,  idetmindste  foreløbigen  at  vorde  fritaget  for  at 
møde  til  dem.  Som  bekiendt  lider  jeg  nemlig  endnu  bestan- 
digt af  en  betænkelig  Anomalie  i  min  Blodcirculation,  der  er 
forbunden  med  periodisk  Hiertebanken,  hvilke  Onder  jeg  kun 
nogenlunde  kan  holde  i  Skranker  ved  stræng  Diæt  og  uafbrudt 
legemlig  Activitet.  Forholder  jeg  mig  om  Dagen  et  Qvarteer 
eller  idethøieste  en  halv  Time  passiv,  hvad  enten  jeg  sidder, 
staaer  eller  ligger,  saa  indtræde  Exacerbationer  af  min  Til- 
stand, ja  endogsaa  formelige  Paroxysmer,  der  nøde  mig  til  at 
søge  Hielp  i  Aareladning,  hvilket  Hr.  Doctor  Lund  vil  kunne 
bevidne.  Derfor  maa  jeg,  med  Undtagelse  af  de  faa  Timer, 
jeg  kan  sove  om  Natten,  uafbrudt  enten  giøre  mig  Motion  ved 
lange  Spadseretoure,  eller  hiemme  beskiæftige  mig  med  Haand- 
arbeide.  D  e  r  f o  r  kan  jeg  heller  ikke  møde  ved  Qvartetprøverne, 
og  naar  jeg  paa  Theatret  fungerer  som  Instructeur  en  scene, 
vil  man  sieldent  og  kun  for  Øieblikke  see  mig  sidde  i  Prosce- 
nium, men  i  Almindelighed  gaaende  i  Baggrunden  af  Scenen. 
Med  faa  Ord:  der  giærer  en  bestandig  Uro  i  mit  Bryst,  som 
tvinger  mig  til  at  søge  Adspredelse  i  Bevægelse  eller  anden 
legemlig  Beskiæftigelse. 

Under   disse    særegne   Omstændigheder   forventer  jeg   tillids- 

fuldt,  at  den  høie  Direction  med  menneskekiærlig  Deeltagelse 
vil  indsee  Nødvendigheden  af,  at  jeg  fritages  for  slige  langvarige 
Møder,  der  for  mit  Vedkommende  ere  ligesaa  unødvendige,  som 
de  med  Hensyn  paa  mit  svagelige  Helbred  upaatvivleligen  kunne 
have  alvorlige,  ja  ved  oftere  Gientagelse  maaskee  endogsaa 
dødelige  Følger;  thi  hvor  Naturen  saa  bestemt  som  hos  mig 
byder  uafbrudt  legemlig  Activitet,  der  straffer  den  ofte  Ulydig- 
hed mod  dette  Bud  med  —  Apoplexie. 

TIL  J.  G.  LEVETZAU. 
1842,  14.  Januar.  [88] 

At  Frue  Heiberg  og  Hr.  Holst  igaaraftes  ved  Stykkets  Slut- 
ning forlode  Scenen,  førend  Dækket  var  faldet,  og  derved  und- 
gik, i  Forening  med  mig  at  giøre  den  sædvanlige  Complimenty 
er  ikke  alene  stridende  mod  mit  Arrangement,  men  tillige  skeet 
aldeles  uden  mit  Forevidende. 

Jeg  vil  kun  berøre,  at  de  ved  denne  egenmægtige  Afvigelse 
fra  mine  Anordninger  saavel  have  overtraadt  Theaterlovene  og 
derved  givet  et  slet  Exempel,  som  rimeligviis  ogsaa  foranlediget^ 
at  Stykket  efter  Teppets  Fald  vandt  et  langt  mindre  lydeligt  og. 
almindeligt  Bifald,  end  ved  de  to  første  Forestillinger;  thi  en 
Gompliment  af  flere  Personer  er  altid  en  captatio  benevotentiæ,. 
der  sieldent  forfeiler  sin  Virkning;  men  efter  min  individuelle 
Følelse  ligger  der  noget  Anstødeligt  i,  at  de  tillade  sig  saadant 
paa  en  Aften,  hvor  Hans  Majestæt  havde  den  Naade,  Selv  at  bi- 
vaane  Forestillingen;  thi  upaatvivleligen  bør  det  være  enhver 
ærekiær  og  velopdragen  scenisk  Kunstner  langt  glædeligere,  ved 
det  sædvanlige  udvortes  Tegn  at  kunne  yttre  sin  Ærbødigheds^ 
og  Taknemmelighedsfølelse  for  sin  Konge,  end  for  Publikum; 
og  derfor  har  jeg  anseet  det  for  min  Pligt,  at  fralægge  mig  en- 
hver Andeel  i  denne  Afvigelse  fra  den  Maade,  paa  hvilken 
Stykket  ved  de  foregaaende  Forestillinger  er  sluttet,  hvorhos  jeg 
nærer  det  Haab,  at  min  høie  Chef,  hvis  denne  Sag  skulde  vorde 
omtalt  paa  høiere  Steder,  vil  godhedsfuld  bevidne  min  Uskyl- 
dighed. 

ANTON  WILHELM  WIEHE. 

1826—84. 

TIL  J.  L.  HEIBERG. 
1849,  19.  December.  [89] 

Da  dette  er  den  første  Ansøgning,  jeg  er  saa  fri  at  indgive 
til  Hr.  Directeuren,  bliver  det  nødvendigt,  inden  jeg  fremkommer 
med  min  Begjæring,  med  faa  Ord  at  give  Hr.  Directeuren  et 
Overblik  over  min  Virksomhed  i  de  halvsyvende  Aar,  hvori  jeg 
har  gjort  Tjeneste  ved  det  kgl.  Theater.  Af  Ballettjeneste  og 
Replikker  har  jeg  havt  en  stor  Deel,  hvorimod  jeg  af  betyde- 
ligere Roller  ikkun  haver  udført  følgende: 

Jørgen  i  Erik  og  Abel,  Pariserdrengen,  Einar  Tambeskj elver, 
Filippo  i  Statsmand  og  Borger,  Alger  i  Hagbarth  og  Signe, 
Lazarillo  i  Don  Cæcar  de  Bazan,  Don  Cæcar  og  Charles  i 
Bagtalelsens  Skole  (de  to  sidste  ifjor,  medens  Hr.  Holst  var  i 
Feldten)  og  endelig  Antonio  i  Christian  den  4^^^  Dom.  Med 
Hensyn  til  den  Tid,  hvori  disse  Roller  ere  udførte,  er  det 
unegteligt  kun  faae,  men  Skylden  dertil  er  sandelig  ikke  min. 
Og  jeg  troer  og  haaber  paa,  at  den,  der  haver  udført  oven- 
nævnte Roller,  der  ere  af  saa  forskjellige  Naturer,  nogenlunde 
tilfredsstillende,  maae,  uden  at  blive  anseet  for  ubeskeden,  kunde 
gjøre  Krav  paa  en  bedre  Stilling  end  den,  jeg  indtager.  Thi 
jeg  har,  som  sagt,  været  6V»  Aar  ved  Theatret  og  er  nu  — 
Elev  med  300  Rdl.  i  aarlig  Gage.  —  Hr.  Directeuren  vil  indsee, 
at  jeg  ikke  kan  andet  end  føle  mig  krænket  over,  at  Mange, 
som  ikke  have  gjort  sig  mere  værdige  dertil  end  jeg,  ere 
kongelige  Skuespillere  med  gode  Gager,  medens  jeg  er  Elev 
med  en  Gage,  der  ikke  er  tilstrækkelig  til  det  Allernødvendigste. 
Efterat  have  fremført  ovenstaaende  Grunde,  vover  jeg  paa  det 
indstændigste  at  ansøge  Hr.  Directeuren  om  en  Ansættelse  som 
Skuespiller  med  en  dertil  passende  Gage  . .  . 

Christiania,  1855,  6.  Februar.  [90j 

Paa  samme  Tid,  som  jeg  takker  Dem  for  Deres  ærede 
Skrivelse  af  25^^^  Januar,  maae  jeg  beklage,  at  det  for  Øieblikket 
er  mig  umuligt  at  indgaae  paa  noget  Engagement!  —  Jeg  vil 
forsøge  at  udvikle  mine  Grunde  for  Hr.  Etatsraaden,  hvilke,  jeg 
haaber.  De  vil  billige?  — 

I  1851  kom  jeg  til  dette  Theater,  som  dengang  stod  paa 
temmelig  svage  Fødder,  og  hvis  svævende  Tilstand  stadigt 
tiltog,  indtil  for  omtrent  to  Aar  siden,  da  den  nuværende  Direc- 
tion  overtog  Bestyrelse[n]. 

Disse  Hædersmænd,  som  hverken  skyede  Tid  og  Pengetab 
eller  Anstrengelser  af  Interresse  for  Theatret,  bevirkede  en  meget 
fordeelagtig  Ombygning  af  samme,  medens  de  ved  energiske  For- 
holdsregler bragte  Theatrets  øconomiske  Forfatning  paa  en 
nogenlunde  Fod.  Til  samme  Tid  arbeidede  den  artistiske  Directeur 
paa  at  samle  og  ordne  et  Repertoire,  som  passede  til  vore 
Kræfter;  og  ved  uhyre  Flid,  Møie  og  Dygtighed,  lykkedes  det 
ham  virkeligt  at  kunne  byde  Publicum  et  Saadant,  som  maatte 
interressere,  og  som  Skuespillerne,  ved  i  lang  Tid  at  arbeide 
indtil  Overanstrengelse,  bragte  til  en  efter  Forholdene  heldig 
Udførelse.  —  Disse  fælleds  Bestræbelser  have  bevirket,  at 
Christiania  Theater  fra  at  være  faldefærdigt  er  blevet  et,  om 
just  ikke  velhavende,  saa  dog  et  Theater,  som  er  i  Opblomstring. 
Jeg  smigrer  mig  naturligviis  med,  at  jeg  ogsaa  har  ydet  min 
ringe  Skjærv  til  denne  Forbedring. 

Dersom  jeg  nu  reiste  herfra  ved  denne  Saisons  Slutning,  da 
vilde  jeg  totalt  ruinere  og  omstyrte  dette  suurt  erhvervede 
Repertoire,  sætte  Directionen  i  en  stor  Forlegenhed  og  maaskee 
for  lang  Tid  formindske  mine  Gollegaers  og  Kammeraters  Ind- 
tægter. 

Vor  nuværende  Direction  tænker  ikke  blot  paa  Theatrets 
Velvære,  men  ogsaa  paa  Individernes,  hvilket  den  beviste  ved  i 
Sommer  at  uddele  flere  Reisestependier,  og  overhovedet  ved, 
hvor  det  er  muligt,  at  imødekomme  Personalets  billige  For- 
dringer. —  Publicum  har  fra  den  første  Dag,  jeg  steeg  iland 
her,   og  indtil  Dato  viist  mig  idel  Velvillie   og  Forekommenhed. 

Efter  hvad  jeg  her  har  oplyst  for  Hr.  Etatsraaden,  vil  De  vist 
ikke  forundre  Dem  over,  at  Samvittighed  og  Ære  forbyder  mig 
at  sætte  Christiania  Theater  i  en  saa  stor  Forlegenhed,  som  min 
uforberedte  Bortgang  vilde  foraarsage?  -^ 

Hvis  der  derimod  ved  næste  Saisons  Slutning  skulde  være 
en  passende  og  fast  Ansættelse  at  erholde  ved  det  kgl.  danske 
Theater,  og  jeg  kunde  blive  denne  tilsikkret  i  Løbet  af  Sommeren, 
da  kan  jeg  med  Rolighed  og  som  en  redelig  Mand   trække  mig 

ud  af  mit  herværende  Engagement,  og  vandre  med  Taknemlig- 
hed tilbage  til  mit  Fødeland.  —  Idet  jeg  antager,  at  Hr.  Etats- 
raaden,  om  ikke  som  Theaterdirecteur,  saa  dog  som  Menneske, 
vil  billige  min  Beslutning  i  dette  for  mig  saa  vigtige  Spørgs- 
maal,  saa  haaber  jeg  derved  ikke  at  have  forskjertset  noget  for 
Fremtiden. 

TIL  HANS  MODER,  ANTOINETTE  LOUISE  født  ROSING. 
Christiania,  1858,  16.  August.  [91] 

Min  elskede  Moder! 
Du  troede  formodentlig,  at  jeg  var  reent  forsvunden  iblandt 
de  norske  Fjelde;  men  nu  kom  jeg  dog  tilbage  for  nogle  Dage 
siden.  Goddag  Allesammen!  Det  var  deiligt  at  komme  hjem 
igjen,  uagtet  det  ogsaa  var  deiligt  at  være  ude;  ja,  at  Folk,  som 
har  Raad  dertil,  ikke  reiser  i  Norge,  det  er  ubegribeligt;  thi 
noget  interressantere  og  mere  storartet  finder  man  vistnok  faae 
Steder.  Nu  reiste  jeg  jo  rigtignok  Størstedelen  tilfods  og  kom 
som  en  Følge  deraf  mangfoldige  Steder,  hvor  almindelige  Rei- 
sende ikke  kan  komme  af  den  gode  Grund,  at  de  ikke  kan 
passeres  uden  tilfods,  og  da  skal  man  endda  være  taalelig  flink 
til  at  gaae  og  ikke  kjende  til  Frygt  for  Anstrengelser,  Afgrunde, 
Elve  og  rivende  Fosser  og  mange  Andre  deslige  Deiligheder. 
At  beskrive  Dig  hele  Touren,  lille  Moer,  det  vilde  blive  altfor 
vidtløftig,  thi  der  kunde  skrives  hele  Bøger  om  de  forskjellige 
Situationer  og  Indtryk  og  overstandne  Farer  og  Møisommelig- 
heder,  som  vi  har  gjennemgaaet;  men  saa  skulde  man  ogsaa 
kunde  skrive,  og  det  veed  Du  nok,  jeg  ikke  duer  til.  En  af  de 
besværlige  Dage  var,  da  vi  kom  ind  i  Hardanger  og  gik  op  til 
Vøringsfossen,  ikke  fordi  vi  var  jo  paa  langt  større  Høider,  men 
Veien  er  aldeles  ubanet,  og  en  Miil  af  den  gaaer  lige  op  i 
Luften;  naar  man  saa  efter  SV«  Times  uafbrudt  Klatren  endelig 
naaer  op  paa  Fladen  af  Fjeldet,  saa  har  man  en  halv  Miil  at 
passere  igjennem  Mose,  balancerende  paa  Trærødder  og  Steen, 
og  det  er  ikke  raadeligt  at  træde  feil.  Endelig  hører  man  det 
høitidelige  Drøn  af  Fossen,  og  nu  troer  man  at  skulde  nyde 
Synet  af  den  i  Mag  og  Ro  —  jo  vist!  Foran  aabner  sig  et 
Svælg,  en  frygtelig  Afgrund,  den  skal  man  et  langt  Stykke  ned 

i,  og  der  gjelder  det  at  holde  fast  baade  med  Hænder  og  Fød- 
der; saa  kommer  man  ned  paa  en  lille  Flade,  saa  lang  som  to 
Mennesker;  her  lægger  man  sig  paa  Maven  og  kryber  hen  til 
Randen,  stikker  Hovedet  indenfor  og  seer  —  ja,  det  kan  ikke 
nytte  at  vilde  beskrive  det,  men  kort  sagt,  Fjeldet  forsvinder 
ind  under  En,  og  man  har  en  Fornemmelse  af  at  svæve  i 
Luften,  og  under  sig  seer  man  en  utrolig  Vandmasse,  som 
styrter  over  800  Fod  ned  i  Afgrunden.  Det  var  en  Søndag  vi 
var  der,  og  jeg  har  aldrig  været  i  saa  høitidelig  en  Kirke  som 
den.  Senere  døiede  vi  meget  af  Storm  paa  Fjorden,  som  vi 
maatte  passere,  og  som  en  Følge  deraf  kom  vi  en  anden  Vei, 
end  vi  havde  bestemt;  men  det  gjorde  Touren  langt  inter- 
ressantere.  Vi  gik  iblandt  andet  igjennem  en  Dal,  som  hedder 
Vurdalen  inde  i  Samnanger,  Bjørnens  Hjem;  men  noget  saa 
rasende  vildt  og  imposant  har  jeg  aldrig  forestillet  mig.  Vi 
reiste  i  det  hele  55  Mile,  at  sige  norske  Mile,  en  norsk  Miil  er 
nemlig  IV2  dansk.  Og  deraf  marscherte  vi  32,  kjørte  10  og 
passerte  Resten  til  Baads.  Vi  var  14  Dage  underveis  til  Bergen; 
her  opholdt  vi  os  i  16  Dage,  gav  to  Forestillinger  for  propfuldt 
Huus  og  almindelig  Jubel,  og  var  hver  Dag  buden  i  Selskab. 
Touren  hjem  over  gjorde  vi  med  Dampbaad,  directe  fra  Bergen 
til  Christiania,  hvilket  ogsaa  er  meget  interressant,  at  sige  naar 
man  holder  af  og  taaler  Søen ;  Du  Mutter  vilde  neppe  synes 
om  den.  Kort  sagt,  om  jeg  blev  100  Aar,  skal  jeg  aldrig 
glemme  den  Tour.  Ethvert  ungt  Menneske,  som  har  nogle 
Penge  at  afsee,  som  har  et  godt  Bryst,  samt  stærke  Arme  og 
Been,  anbefales  at  gjøre  en  Fodtour  i  Norge!  —  Ida  har  der- 
imod havt  en  streng  og  triviel  Sommer;  thi  hun  har  sat(!)  og 
vaaget  over  den  lille  Dreng  og  ventet  paa,  at  han  skulde  døe. 
Nu  er  han  imidlertid  meget  bedre,  og  Lægen,  som  aldeles 
havde  opgivet  ham,  har  været  saa  letsindig  at  yttré,  »at,  naar 
Barnet  har  staaet  det  igjennem,  som  det  nu  har  gjort,  saa  var 
der  Grund  til  at  haabe,  at  det  kan  komme  sig.«  Dette  troer 
Ida  paa,  den  Sjæl,  og  er  atter  glad  og  fornøiet;  jeg  troer  aldeles 
ikke,  vi  beholde  ham.  Tusinder  af  Hilsener  fra  Ida  til  Dig, 
søde  Moer,  og  til  jer  Allesammen;  Gud  være  lovet  for  hendes 
Standhaftighed  og  gode  Helbred,  thi  hun  gaaer  virkelig  ikke  saa 
lidt  igjennem  med  en  døende  Unge  og  en  forkjælet  Vildkat,  som 


156 

er  meget  vanskelig  at  passe  paa.  Men  moersom  er  hun,  min 
lille  Johanne,  og  jeg  troer  egentlig,  at  der  er  et  godt  Gemyt  i 
hende,  kun  noget  pirreligt.  Moer,  Du  veed  nok,  hvordan  jeg 
elsker  Dig  og  Fader  og  mine  Søstre  og  Brødre,  vil  Du  gjøre 
noget  ved  hver  især  og  bringe  Dem  mine  hjertelige  Hilsener.  — 
Jeg  blev  naturligviis  modtaget  med  en  Bunke  nye  Roller,  som 
jeg  lige  [straks]  maae  herse  i.  Farvel  for  dennegang,  Du  kjære 
Moer,  og  skriv  snart  til  Din  hengivne  Søn  .  . . 


MICHAEL  WIEHE  1863. 


MICHAEL  ROSING  WIEHE. 

1820—64. 

[EN  OPTEGNELSE.] 
1838,  11.  November.  [92] 

Hakon  Jarl  blev  opført.  Jeg  blev  Dagen  iforveien  om 
Morgenen  tilsagt  til  at  møde  paa  Syngeskolen  og  fik  der  Under- 
retning om,  at  jeg  skulde  bruges  som  Statist  næste  Aften.  Man 
tænke  sig  min  Ærgelse,  min  Sorg:  jeg,  som  aldrig  havde  seet 
dette  Mesterværk  og  havde  glædet  mig  saa  umaadeligt  dertil^ 
jeg  blev  nu  berøvet  Haabet  om  nogensinde  at  opnaae  denne 
Nydelse.  Ganske  opfyldt  af  denne  sørgelige  Tanke  forlod  jeg 
Theatret  uden  at  bivaane  Prøven,  som  jeg  dog  vidste  fandt 
Sted,  men  som  jeg.  Gud  veed  af  hvilken  Grund,  antog  for  unød- 
vendig at  overvære.  Herfor  fik  jeg  samme  Aften  en  Irettesættelse 
af  Instr.  Stage;  jeg  kunde  ikke  give  ham  noget  reelt  Svar  paa 
hans  Spørgsmaal,  men  blev  noget  forbauset  over  et  af  hans 
Svar:  »Og  det  kunde  De  ærgre  Dem  over«.  Mit  slette  Humeur 
forhøiedes  den  følgende  Dag  ved  at  læse  Navnene:  Ryge,  Nielsen 
og  Madam  Nielsen  paa  Placaten. 

Om  Aftenen  gik  jeg  paa  Theatret  og  klædte  mig  paa  med 
tungt  Hjerte.  I  Midten  af  tredie  Aet  faldt  jeg  paa  at  gaae  ned 
i  den  saakaldte  Maskingang,  |:  hvor  jeg  før  havde  staaet  og  hørt 
Musiken  til  »Jødinden«  : ,  og  her  hørte  jeg  nu  med  Henrykkelse 
den  gamle  Helts  Tordenstemme,  der  ogsaa  henrev  Publicum. 
Jeg  beholdt  min  Plads  her  indtil  noget  ind  i  femte  Aet,  da  vi 
snart  skulde  ind  igjen  paa  Scenen ;  nu  vovede  jeg  at  stille  mig  i  en 
Koulisse  paa  Theatret,  netop  da  Scenen  imellem  Hakon  og  Thora  var 
begyndt.  Denne  nød  jeg  da  i  fuldkommen  Rolighed  med  Blikket 
fæsted  paa  Ham,  næsten  til  Enden,  og  var  dybt  rystet,  idet  jeg 
aldeles  hengav  mig  til  mit  Hjertes  Følelser;  da  kom  Buseman- 
den, Inspecienten,  og  begyndte  med  sin  hviskende  Stemme  at 
gjøre  mig  en  Mængde  Spørgsmaal,  saasom:  »Hvad  vil  De  her, 
min  Herre?«  »Hvor  kommer  De  herfra?«  »Hvor  gider  De 
komme  herned?«  etc,  samt  befalede  mig  at  gaae  op  strax.  At 
blive  paa  en  saa  prosaisk  Maade  reven  ud  af  den  Stemning, 
hvori  jeg  var,  det  var  mere  end  jeg  med  Rolighed  kunde  døie; 
jeg  glemte  den  Ærbødighed,  jeg  skyldte  ham  som  en  gammel 
Mand,  svarede  ham  meget  kort  og  studst,  og  han  lovede  at 
skrive  mig.  — 

TIL  J.  G.  ADLER. 

[1841,  Januarj.  [93] 

Hr.  Etatsraaden  bedes  at  undskylde,  at  jeg  kræver  Deres 
Opmærksomhed  for  nogle  Øieblikke,  men  da  det  er  mit  Livs 
vigtigste  Anliggende,  hvorom  jeg  vil  tale,  haaber  jeg  at  være 
undskyldt.  —  Undertegnede  har  i  en  Tid  af  over  tre  Aar  været 
ansat  som  Elev  ved  det  kongelige  Theater  med  en  aarlig  Gage 
af  120  Rbdl.  og  i  den  Tid  havt  saagodt  som  Intet  at  bestille 
med  Undtagelse  af  Replikker  og  Statisttjeneste.  Da  jeg  nu 
imidlertid  er  kommen  til  den  Alder,  hvori  man  maa  øve  sine 
Kræfter  for  om  muligt  at  blive  brugbar  med  Tiden,  og  for  ikke 
at  henfalde  til  den  Sløvhed,  der  følger  med  Lediggang,  ønskede 
jeg  meget  at  turde  prøve  mig  i  nogle  Roller  for  Publikum 
snarest  muligt.  Dersom  den  høie  Direction  skulde  finde  sig 
beføiet  til  at  tilstaae  mig  denne  Gunst,  hvilket  jeg  haaber  Hr. 
Etatsraaden  ikke  vil  være  imod,  har  jeg  gjort  et  Udvalg  af  tre 
Roller,  hvis  Udførelse  da  vil  kunne  bevise,  hvorvidt  jeg  kan  an- 

sees  værdig  til  en  forbedret  Stilling  eller  ei.  Med  det  Haab, 
ikke  at  have  anvendt  mine  bedste  Ungdomsaar  forgjæves  paa 
min  nuværende  Bane,  og  i  Tillid  til  den  høie  Theaterdirections 
Retfærdighed  og  Billighed,  vover  jeg  at  haabe  et  snart  og  gun- 
stigt Svar  igjennem  Hr.  Instr.  Stage. 

TIL  HANS  FORLOVEDE  EMILIE  THORSEN. 
|1842j,  28.  Juni.  [94] 

See  saa,  min  søde  elskede  Emilie,  nu  er  det  overstaaet!  og 
ganske  godt  overstaaet.  Det  var  igaar  Aftes.  Efter  den  første 
Scene  i  3"*'*  Aet,  Du  veed,  hvor  han  skjænder  paa  hende,  der 
fik  jeg  ganske  godt  Bifald:  men  efter  den  sidste  Scene  i  samme 
Aet,  hvor  den  lange  Replik  er,  som  Du  vilde  lære  mig  at  sige, 
der  dundrede  hele  Huset,  da  jeg  gik  ud.  |:  Men  siig  det  ikke 
til  nogen  :|  Nielsen  stod  udenfor  og  sagde:  Bravo,  bravo,  jeg  har 
siddet  og  hørt  paa  Dem  med  megen  Fornøielse,  det  forsikkrer 
jeg  Dem  —  det  maa  jeg  sige  —  o.  s.  v.  Phister  skabede  sig,  som 
han  var  gal,  men  hans  Enthusiasme  kan  man  ikke  regne; 
forresten  kom  de  Allesammen  og  skrabede  ud.  Schneider 
spurgte  saameget,  om  Du  ikke  var  der,  eller  Din  Fader,  og 
sagde:  Det  er  kjedeligt,  det  havde  jeg  nu  ret  tænkt  mig.  Senere 
hen  i  femte  Aet  fik  jeg  Bifald  for  en  Replik,  hvor  jeg  for- 
tæller, at  jeg  har  tilbragt  Natten  i  en  Kirke  og  bliver  bevæget. 
Jomfru  Ryge  spilte  udmærket  deiligt  paa  mange  Steder,  og 
gjorde  stormende  Lykke.  Overskou  kom  af  og  til  [og]  sagde 
enkelte  Ting;  men  forresten  var  han  godt  fornøiet;  han  sagde, 
jeg  havde  truffet  Tonen  saa  godt,  dette  melaneholske;  beklagede, 
at  han  ikke  havde  været  paa  en  af  Prøverne,  det  var  en  For- 
nøielse at  sige  mig  noget,  for  jeg  greb  det.  Madame  Nielsen 
var  sød  og  kom  af  og  til  og  tog  mig  i  Haanden.  Høedt  skal 
efter  Melsteds  Fortælling  have  sagt:  man  kan  sku  ikke  lære 
Wiehe  noget.  Som  en  Kuriositet  kan  jeg  jo  gjerne  fortælle  Dig, 
at  H.  C.  Andersen  kom  op  paa  mit  Værelse  for  at  takke  mig; 
men  [troe]  ikke,  at  jeg  anseer  det  for  nogen  stor  Be[givenhed]. 
Kragh  er  bleven  min  Ven  og  gaaer  og  trykker  mig  i  Haanden 
og  glæder  sig  over,  at  det  gaaer  mig  godt;  der  er  noget  Rørende 
ved  ham.  Ja,  jeg  vil  ikke  mistrøste  Dig;  men  Jfr.  Ryge  og  jeg 
ere  rigtignok  temmelig   gode  Venner,   hun   siger:    lille  Wiehe  — 

og  —  min  Ven,  tal  bare  høit,  saa  gaaer  Alting  godt  ...  I  Efter- 
middag skal  jeg  ind  og  prøve  Leander,  som  gaaer  imorgen;  det 
er  bare  første  Aet;  men  det  er  Satan  til  Sprog  at  lære  udenad  .... 
Adieu  min  Engel!  Jeg  forsikkrer  Dig,  jeg  er  tigange  saa 
kjærlig  i  Tankerne  som  paa  Papiret,  min  egen  elskede,  elskede, 
søde  Emilie.         -^ 

1842,  29.  Juni.  [95] 

Dr.  Ryge  er  død! 

Jeg  er  slet  ikke  i  godt  Humeur  idag;  det  gjorde  et  stærkt 
Indtryk  paa  mig.  —  Der  bliver  ingen  Forestilling  i  Aften.  —  Han 
døde  ganske  pludselig  i  Morges  uden  at  have  været  mere  syg 
end  sædvanlig;  Nielsen  mødte  mig  i  Theaterporten  og  fortalte 
det,  just  som  jeg  skulde  have  været  op  og  prøve  »De  Usynlige«. 
Den  gode  Ting  er  der  dog  ved  det,  at  jeg  kommer  før  over  til 
Dig,  min  elskede  Ven;  der  gaaer  rimeligviis  kun  een  Forestilling 
til,  da  de  jo  ikke  kan  give  noget  Stykke  uden  Jfr.  Ryge.  Jeg 
havde  gjerne  spilt  en  Gang  endnu  i  Gabrielle,  saa  skulde  det 
have  blevet  bedre.  Forresten  har  jeg  faaet  Ferdinand  Alba's 
Rolle  i  de  sidste  Scener  af  Egm[ont]i  Formiddag;  det  skal  for- 
modentlig gaae  Mandag  eller  Tirsdag  i  næste  Uge.  Vil  Du  høre, 
hvad  »Kjøbenhavnsposten«  siger  i  Anledning  af  Gabrielle?  »Hvem, 
der  har  fulgt  Jfr.  R[yge]  paa  hendes  Triumphtog  over  Scenen  i 
den  sidste  Saison,  vil  ikke  forundre  sig  over,  at  Stykket  natur- 
lig vi  i  s  har  vundet  ved  denne  Forandring  i  Besætningen.  Hr. 
Holst  savnedes  derimod  mere  som  Chevalier  d'Aub[igny];  \:  jeg 
havde  forudsagt,  at  det  vilde  komme  til  at  staae  der;  thi  det 
er  ganske  naturligt,  at  man  hellere  vil  see  en  routineret  Skue- 
spiller end  en  Begynder  i  en  saadan  Rolle  :|  imidlertid  ville  vi 
ikke  nægte,  at  dette  er  den  mest  vellykkede  Præstation,  vi 
endnu  have  seet  af  denne  unge  Skuespiller,  dersom  Hr.  W.  bare 
kunde  vænne  sig  af  med  det  be[synderlige],  ligesom  distrait 
Blik,  han  har,  og  med  sine  noget  gammeldags  Manerer,  vilde 
han  ypperligt  kunne  doublere  de  fleste  af  H'^  Roller;  han  har  endog- 
saa  det  forud  for  denne,  at  han  i  Regelen  declamerer  rigtigere  og 
correctere.  Der  er  intet  Spørgsmaal  om,  at  han  fuldkomment 
rigtigt  opfatter  alt,  hvad  han  skal  sige;  men,  hvad  enten  det  nu 

ligger  i  Mangel  paa  Øvelse,  Forlegenhed  eller  Naturfeil  —  han 
kan  ikke  udføre  en  Rolle,  som  han  har  tænkt  sig  den.  Man 
kan  derfor  ikke  noksom  opfordre  en  saa  talentfuld  ung  Begynder 
til  den  største  Opmærksomhed  paa  sig  selv,  samt  [til]  bestandig 
med  aabent  Øre  og  villigt  Sind  lytte  til  de  Raad,  som  ældre 
og  mere  routinerede  Skuespillere  maatte  give  ham«.  Den  sidste 
Formaning  var  temmelig  overflødig.  —  Gud  veed,  hvordan  de 
Ord  om  Declamationen  ville  smage  Holst;  han  bliver  neppe  min 
Ven.  —  Fader  har  talt  med  Nielsen,  og  han  har  kun  Godt  [at 
sige]  om  mig,  iblandt  andet,  at  Rollen  var  saa  nydeligt  tænkt, 
at  jeg  havde,  hvad  der  behøvedes  til  en  Elsker,  nemlig  Varme 
og  Følelse,  samt  at  Holst  aldrig  havde  [vidst],  hvad  det  var  at 
elske.  Mad.  N[ielsen]  brugte  de  samme  Ord:  smukt  tænkt, 
paa  en  af  Prøverne  efter  5*^  Aet 

TIL  J.  G.  LEVETZAU. 
1843,  6.  Januar.  |96] 

Jeg  har,  uden  at  være  ødsel,  i  Theatrets  Tjeneste  paadraget 
mig  en  Gjæld,  hvoraf  endnu  resterer  at  betale:  circa  150  Rbdl. 
—  Min  Garderobe  er  Intet  mindre  end  fuldstændig,  i  Særdeles- 
hed med  Hensyn  til,  at  jeg  jevnligen  udfører  Roller,  der  fordre 
et  smukt,  for  ikke  at  sige,  elegant,  civilt  Kostume.  Ved 
at  anskaffe  de  manglende  Klædningsstykker  vilde  jeg  forhøie 
Gjælden  saaledes,  at  jeg,  selv  ved  at  anvende  hver  en  Skilling 
af  min  Gage  paa  at  betale  Skrædderen  og  Skomageren,  først 
vilde  kunne  see  den  afbetalt  efter  meer  end  et  Aars  Forløb, 
inden  hvilken  Tid  der  atter  kunde  være  Trang  forhaanden. 
Men,  da  der  gives  endeel  flere  Fornødenheder,  end  dem,  Skræd- 
der og  Skomager  kunne  afhjælpe,  vilde  Tiden  nødvendigviis  for- 
længes, saaledes  at  en  ny  Gjæld  maatte  være  indtraadt,  længe 
førend  den  Gamle  var  afgjort.  Det  er  en  trykkende  Følelse, 
bestandig  at  være  sig  bevidst,  ikke  at  eie  en  Skilling;  denne 
Følelse  vil  være  mig  vis  endnu  i  lang  Tid  og  tynge  paa  mit 
Sind,  dersom  ikke  Noget  indtræffer,  der  kan  hæve  den,  og  dette 
Noget  er  ligefrem  Betalingen  af  min  Gjæld. 

Som  Betingelser  for  Adkomst  til  Gratificationer  har  Herr 
Kammerherren  selv  betegnet:  store  Forlegenheder  eller  store 
Fortjenester.     Støttende    mig   til   disse    Hr.  Kammerherrens  Ord, 

vover  jeg  at  ansøge  den  høie  Theater-Direction  om  en  Grati- 
fication,  idet  jeg  med  Sandhed  kan  sige,  at  om  end  Fortjenesten 
er  liden  eller  ingen,  saa  er  Forlegenheden  desto  større. 

TIL  EMILIE  THORSEN. 
1843,  18.  Maj.  [97] 

Naa,  min  elskede,  søde  Emilie,  Romeo  [e  Giulietta]  gik  da 
iforgaars  og  gjorde  en  stormende  furore.  Folk  loe  og  klappede 
og  brølte  i  det  Uendelige  hele  Stykket  igjennem.  Fru  Heiberg 
blev  modtaget  med  et  fem  Minuters  Hyl  og  Trampen,  da  hun 
kom  ind  i  Mandsklæderne;  hun  skal  have  lignet  Stella  paa  en 
Prik.  Jeg  selv  fik  ogsaa  Bifald  |:  stærkt  :|  et  Par  Gange;  den 
ene  Gang  var  paa  det  Sted ,  hvor  jeg  siger  disse  saa  skjønne 
Ord:  »Han  havde  Tid  at  lære  det  Danske,  medens  han  laae 
syg  hos  Krogh  i  Haderslev«.  See,  det  forstaaer  Du  nu  ikke, 
min  Engel,  vel?  Det  kommer  sig  af,  seer  Du,  at  den  slesvigske 
Stænderforsamling  protesterede  imod  det  danske  Sprogs  Brug  i 
samme  Forsamling,  og  Lorenzen  talede  dog  dansk.  Forstod  Du 
det  nu?  —  Det  kan  ogsaa  være  det  Samme,  min  Glut.  —  Den 
anden  Gang  var  der,  hvor  jeg  siger  »Tak«  til  Juliette  for  Ringen. 
Dette  lille  Ord  skal  jeg  have  sagt  saa  ganske  fortræffeligt  og 
med  det  fuldendteste  Lune  efter  alle  Kjenderes  og  Ikke-Kjen- 
deres  Mening.  — 

Nu  skal  Du  høre  Slutningen  af  hver  Recension. 

Fædrel[andet]:  »Mad.  Hansens  og  Hr.  Wiehes  Spil  var 
ikke  alene  heelt  igjennem  upaaklageligt,  men  havde  flere  ypper- 
lige Momenter«. 

Kjøbenh[avns]p[osten]:  »Hr.  Wiehe  hævdede  værdigen 
sin  Plads  ved  Siden  af  dette  ypperlige  qvindelige  Kløverblad«. 

Dagen:  »Jfr. Jørgensen,  Hr.  W.  og  Mad.  H.  udførte  Alle  deres 
Roller  med  et  Lune,  som  vi  ikke  før  have  seet  saa  rigt  og 
smagfuldt  anvendt  i  nogen  Lystspil-Forestilling«. 

Berl.  [Tid.]:  »Mad.  H.  og  Hr.  W.  spillede  ogsaa  særdeles 
godt,  og  høstede  meget  Bifald  for  deres  livfulde  Spil«. 

»Der  er  Glæde  i  Cordova!  videvum  bum!« 

Og  nu  til  Dig  selv,  min  søde  Egen.  Du  begriber  ikke,  hvor- 
dan Du  fyldte  mig  med  Glæde  fra  Top  til  Taa  med  Dit  sidste 
Brev.     Saa  Du  er  rask,  min  lille  Bitte,   og  har  Fred  baade  paa 

Sjæl  og  Legem.     Tak  skal  Du   have   for   de  Ord.    de   ere   mere 
end  Guld  værd;  jeg  kunde  kysse  Dig  ihjel  for  dem  ... 

Hu!  nu  skal  jeg  hen  og  spille  i  den  forb.  Prinds.  Der  vil 
Piben  faae  en  anden  Lyd.  Forbered  Dig  paa  det  Værste,  hvad 
mig  angaaer;  jeg  har  den  ondeste  Samvittighed.  Imorgen  skal 
—  nei,  iovermorgen  skal  Du  faae  Recensionerne.  —  Farvel  mit 
søde,  mit  faureste  Liv! 

TIL  MADAME  ANNA  NIELSEN. 
1849,  31.  December.  [98] 

Søde  Madame  Nielsen!  Tak  for  alt  det  Gode,  jeg  skylder 
Dem.  Tak,  fordi  De  lever  og  virker  forædlende  paa  mig.  Tak, 
fordi  De  holder  af  os  og  giver  os  Lov  til  at  holde  af  Dem. 
Lev  længe!  helst  glad!  Men  kommer  der  Sorger,  da  ville  vi, 
som  elske  Dem,  hjælpe  Dem  at  bære  dem. 


[En  OPTEGNELSE  VED  HOFTHEATERSÆSONENS  SLUTNING]. 

[1856,  Foraaret.]  [99J 

Et  Theateraar  er  nu  snart  tilende,  om  hvis  Betydning  saavel 
for  den  dramatiske  Kunst  som  for  de  enkelte  Konstnere  man 
har  hørt  de  forskjelligste  Domme.  Almindeligst  har  vel  den 
Tro  været,  at  det  har  været  skadeligt  for  Begge;  i  Virkeligheden 
har  det  dog  forhaabenlig  gavnet  Begge.  At  udvikle  dette  nølere, 
er  imidlertid  ikke  min  Hensigt.  Kun  saameget  ønsker  jeg  at 
sige,  at  for  mig  personlig  har  det  været  et  sundt  Aar.  Naar 
man  f.  Ex.  har  sagt  om  mig,  at  jeg  ikke  var  paa  min  rette 
Hylde  ved  Hoftheatret,  at  jeg  maatte  savne  de  mange  herlige 
lyriske  og  tragiske  Partier,  hvori  jeg  havde  glædet  Publikum  i 
forrige  Dage,  saa  beroer  en  saadan  Udtalelse  efter  min  Mening 
paa  et  noget  kortsynet  Blik,  ikke  alene  paa  den  nuværende 
Theatertilstand  og  paa  mig  som  Skuespiller,  men  overhovedet 
paa  Skuespilkunsten.  Denne  gaaer  som  bekjendt  ud  paa  at 
fremstille  Mennesker.  I  det  lyriske  Drama,  der  udgjorde  en 
Hovedbestanddeel  af  det  kgl.  Th.  Repertoire,  og  for  hvis  Skyld 
man  navnlig  ønskede  mig  og  meente,  at  jeg  selv  maatte  ønske 
mig  tilbage,  gives  der  ikke  Skuespilleren  Leilighed  til  egenlig 
Menneskefremstilling,    eller   med    andre    Ord   til  at    øve    egenlig 

Skuespilkunst.  Jeg  kunde  maaskee  udtrykke  mig  correktere 
ved  at  sige:  der  gives  ham  ingen  Opfordring  dertil;  thi  jo  mere 
virkelig  Skuespilkunst  han  vil  øve  i  et  saadant  Stykke,  jo  mere 
slaaer  han  det  ihjel  som  lyrisk-  Drama.  Kan  det  nu  end  des- 
værre maaskee  med  Rette  siges  om  mig,  at  jeg  navnlig  har  viist 
Anlæg  for  det  IjTiske  Drama,  haaber  jeg  dog,  det  tillige  maa 
indrømmes,  at  jeg  selv  i  det  Ij^riske  Drama  har  lagt  en  modsat 
Stræben  for  Dagen,  en  Stræben  i  Retning  af  at  individualisere, 
som  maa  være  et  Vidnesbyrd.  Men  det  er  dog  altid  kun  til  en 
vis  Grad,  det  kan  gjøres;  man  skal  lempe  sig  efter  en  Fordring, 
der  ikke  vedkommer  Skuespilkonsten  som  absolut  Fordring; 
denne  bliver,  kort  sagt,  hemmet  og  ikke  fremmet  ved  den  Slags 
Stykker. 

For  en  Skuespiller,  der  i  lang  Tid  var  bleven  næret  ved 
den  Slags  Føde,  kunde  jeg  ikke  tænke  mig  noget  Behageligere 
og  tillige  Gavnligere  end  for  en  Tid  lang  at  komme  ind  i  et 
Repertoire,  der  tvang  ham  til  at  tale,  som  man  taler  til  Hver- 
dagsbrug; behageligt,  fordi  det  maatte  være  en  Fornemmelse, 
som  at  komme  fra  Taage  til  frisk  Luft,  gavnligt,  fordi  det 
virkelig  var  at  komme  til  frisk  Luft  fra  Taage,  og  det  er  jo 
sundt.  Dette  er  netop  mit  Tilfælde.  Jeg  fandt  et  saadant 
Fristed  ved  Hoftheatret,  hvis  Privilegium  tvang  os  til  at  spille 
udelukkende  saadanne  Stykker,  hvori  man  taler  som  Mennesker, 
og  jeg  troer,  at  den  friske  Luft,  jeg  her  har  nydt,  vil  have 
gjort  mig  bedre  skikket  til  at  indtræde  i  det  kraftigere  Fremtids- 
Repertoire,  som  man  da  maa  haabe  paa,  end  jeg  vilde  have 
været,  hvis  jeg  var  bleven,  hvor  jeg  var. 

Den  Mand,  hvem  jeg  skylder,  at  Aaret  blev  mig  saa  sundt 
og  behageligt,  er  min  nuværende  Directeur,  Hr.  Lange,  der 
aabnede  sit  Asyl  for  os. 


TIL  HANS  HUSTRU,  EMILIE  WIEHE  født  THORSEN. 
11858,  Juni.]  [100] 

Det  er  mageløst  for  mig  at  have  det  Portrait  hængende; 
jeg  taler  med  Dig  baade  Morgen  og  Aften,  og  naarsomhelst 
jeg  er  her.  Jeg  finder  det  aldeles  fortræffeligt;  det  er  som 
den  klare  Dag  straaler  En  imøde,    naar   man    seer   paa   det  .  .  . 

I  Forgaars  vare  vi  jo  som  bekjendt  paa  tydsk  Opera,  som  var 
saa  tydsk,  at  vi  efter  første  Aet  foretrak  at  gaae  ind  ved  Siden 
af  paa  Tivoli,  nemlig  Hagen,  Gundersen,  Johan  [Wiehe]  og  jeg,  som 
vare  komne  i  samme  Loge.  Der  var  naturligviis  Theater- 
mennesker,  hvor  man  saae  hen,  Carl  Helsted  sad  ved  Siden  af 
af  mig  ....  Det  er  sandt,  saa  var  Høedt  da  hos  Hall.  Han  [Høedt] 
har  givet  ham  Valget  imellem  at  lade  ham  indtræde  i  Direc- 
tionen,  i  hvilket  Tilfælde  han  overtager  Gjerningen  imorgen, 
og  at  bede  ham  gjøre  sig  og  Theatret  den  Tjeneste,  i  hvilket 
Tilfælde  han  tager  paa  Landet  i  Sommer  og  først  gjør  Noget, 
naar  det  ved  Begyndelsen  af  Saisonen  viser  sig,  at  de  ikke 
selv  kunne.  Han  vil  i  saa  Fald  ingen  Løn  have  og  henstiller 
til  Hall,  om  han  kan  være  tjent  med  at  modtage  saadanne 
Tjenester.  Hall  mener,  det  er  umuligt  nu  at  gjøre  ham  til 
Directeur;  det  vilde  vække  et  altfor  umaadeligt  Skraal,  hvor- 
imod det  vil  være  let,  naar  han  først  i  nogen  Tid  har  gjort 
Gjerningen,  at  udnævne  ham  til  det,  han  i  Virkeligheden  er. 
Det  har  altid  været  hans  Mening,  at  Høedt  skulde  være  Theater- 
directeur,  og  han  var  ganske  enig  med  ham  angaaende  Prin- 
cipet  i  Bestyrelsen.  Høedt  yttrede  nemlig,  at  det  maatte  gaae 
paa  Hoftheaterfagon ;  de  Dygtigste  vilde  faae  en  heel  Deel  at 
bestille;  men  han  vilde  ikke  opføre  store  Tragedier  eller 
classiske  Sager,  som  man  ikke  kunde  spille,  men  holde  sig  til, 
hvad  der  lod  sig  gjøre  med  de  forhaandenværende  Kræfter. 
Ja,  naturligviis,  sagde  den  Anden.  Saa  bliver  det  altsaa  fore- 
løbig, som  det  er,  sagde  jeg.  Naa,  svarede  Høedt,  jeg  vil  dog 
nok  have  lidt  Indseende  med,  hvad  de  gjør  .... 

Jeg  var  i  Theatret  til  P^^  Aet  af  Don  Juan  og  spiste  saa  til 
Aften  med  Høedt,  Phister  og  Gade. 

Og  nu  sidder  jeg  her  og  kysser  Dig. 

TIL  REDAKTØR  CARL  PLOUG. 
1860,  19.  Januar.  [101] 

Hr.  Redacteur!  Da  jeg  næsten  aldrig  læser  nogen  Theater- 
anmeldelse  i  Deres  meget  ærede  Blad,  uden  at  have  en  For- 
nemmelse, som  om  jeg  læste  i  et  Smudsblad  (hvad  der  navnlig 
charakteriserer  Smudsbladet  er,    mener  jeg,  Bagvadskelse,    saa- 

ledes  indrettet,  at  Bagvadskeren  ikke  kan  drages  retlig  til  An- 
svar), og  jeg  ellers  hverken  holder  eller  læser  Smudsblade,  har 
jeg  herved  den  Ære  at  fratræde  Abonnementet  paa  »Fædrelandet«. 

TIL  SKUESPILLER  AUGUST  NIELSEN. 
1860,  14.  Marts.  [102] 

Kjære  August!  Vil  De  lægge  disse  Blomster  ind  til  Deres 
Fader,  ret  nær  ved  ham,  de  skulle  takke  ham  for  mangen  en 
glad  Time,  han  har  beredet  mig,  baade  i  sit  eget  gjæstfri  Huus 
og  i  det  stakkels  gamle  forladte  Huus,  hvor  vi  nu  aldrig  mere 
skal  høre  hans  Stemme.  Gid  De  snart  vilde  komme  til  os,  gid 
De  i  det  Hele  taget  havde  Lj^st  til  at  komme  til  os  —  kom 
naar  De  vil  og  tvivl  ikke  paa,  at  De  altid  er  velkommen  hos 
Deres  Faders  og  Moders  inderlig  hengivne  Venner. 


CARL  WINSLØW  som  LUDVIG  d.  XI. 


CARL  WINSLØW. 

1796—1834. 

TIL  THEATERDIREKTIONEN. 
1822,  24.  Oktober.  [103] 

Det  smerter  mig  inderligt,  at  jeg  skal  være  nødsaget  at  be- 
byrde den  høje  Direction  med  den  Ubehagelighed  at  føre  Klage 
over  en  upassende  og  mod  Theatrets  Love  stridende  Opførsel 
af  en  Mand,  som  af  Forsynet  er  meddeelt  saadanne  Forstands- 
gaver, at  man  med  Føje  kunde  vente  en  delicatere  Adfærd  af 
ham,  baade  som  Menneske,  Embedsmand  og  Kunstner;  dog  det 
er  ikke  aliene  for  min  Skyld,  men  for  enhver  af  mine  Kunst- 
fællers Sikkerheds  Skyld,  som  lignende. Tilfælde  kunde  møde,  at 
jeg  underdanigst  beder  den  høje  Direction  at  sikkre  mig  for, 
ikke  paa  en  saa  særdeles  paafalde[nde]  Maade  at  blive^  for- 
nærmet af  Hr.  Doctor  og  Oekonomie-Inspecteur  Ryge  midt  under 
Opfyldelsen  af  mine  Pligter. 

Det  har  nemlig  behaget  Hr.  Doctoren  i  trende  paa  hinanden 
følgende  Forestillinger  af  Apothekeren  og  Doctoren  at  gjøre  en 
Tilsætning  i  sin  Monolog  efter  Duetten  i  2^®"  Akt  imellem 
Kammertjeneren  Frands  og  Doctor  Krj^derman,  som  paa  det 
ømfindtligste  angriber  mit  Udvortes,  og  som  :  ham  til  liden 
Ære  :|  har  opvakt  Latter  paa  min  Bekostning  blandt  Til- 
skuerne. 

Repliken  lyder  saaledes:  »Det  var  mig  da  en  impertinent 
Knægt;  tag  Du  Dig  [i]  Vare,  at  Du  ikke  kommer  i  mine  Hæn- 
der«   o.  s.  V.    Istedet  for  dette  behagede  han  ved  den  første 

Forestilling  at  sige:  »Tag  Du  Dig  i  Agt,  Din  lille  impertinente 
Knægt;  ved  den  2^*°:  »Tag  Du  Dig  i  Agt,  Din  lille  vindtørre 
Sild!«;  ved  den  3^^'«  Ditto:  »Tag  Du  Dig  i  Agt,  Din  lille  Vind- 
spiller.« 

Fuldkommen  overbeviist  om,  at  den  høje  Direction,  hvis 
Medlemmer  bestaaer  af  ædle,  fiintfølende  Mænd,  ikke  vil  tillade, 
at  et  ungt  Menneske,  der  med  Flid  og  Ufortrødenhed  opfylder 
sin  Pligt,  idet-mindste  ikke  midt  under  Udøvelsen  af  Samme, 
skal  være  udsat  for  at  stilles  Publikum  til  Latter  af  en  ældre 
Kunstbroder,  mod  hvem  han  aldrig  har  forglemt  den  Agtelse, 
han  skyldte  baade  Embedsmanden  og  Kunstneren,  giver  jeg  mig 
den  underdanige  Friehed  at  anmode  Directionen  om  at  bringe 
Hr.  Doctoren  Theater-Reglementets  12—15  og  16^®  §  i  Erindring, 
hvor  det  udtrykkelig  er  forbudet  nogen  Skuespiller  uden  højere 
speciel  Tilladelse  at  tilsætte  noget  i  sine  Roller,  mindst  noget 
som  kan  komme  nogen  af  Samfundet  til  Præjudice,  samt  at  op- 
føre sig  saaledes,  som  det  anstaaer  en  Dyrker  af  den  hæderlige 
Kunst,  hvis  udødelige  Tempel  vi  med  ærlig  Stræben  skulle 
søge  at  naae;  men  om  nu  Hr.  Doctorens  Fremfærd  er  Vejen, 
hvorpaa  dette  kan  skee,  overlader  jeg  til  den  høje  Directions 
Retfærds-  og  Kunstfølelse  at  bestemme.  Jeg  erkjender  min  Ube- 
tydelighed som  Kunstner  imod  Hr.  Doctorens  altomfattende 
Talent;  men  ikke  Naturens  moderligste  Gaver  forenet  med  det 
skarpeste  Kunstnerblik,  som  de  hellige  Muser  kan  have  begavet 
os  med,  giver  os  Ret  til  at  haane  vor  mindre  klartseende  Bro- 
der og  lægge  ham  Stene  i  Veien  paa  hans  desuden  meget  be- 
sværlige Vandring,  hvorover  han  skal  falde  og  maaske  vanske- 
ligt reise  sig.  — 

Jeg  fordrer  ingen  Dom  i  denne  Sag,  jeg  beder  blot  den 
høje  Direction  underdanigst  om  at  blive  sikkret  for  lignende 
Fornærmelser  i  Fremtiden,  eller  ogsaa,  at  jeg  maae  vorde  fri- 
taget for  en  Rolle,  hvori  jeg  saa  ufortjent  bliver  krænket. 

TIL  JONAS  COLLIN. 
Wien,  1826,  31.  Juli.  [104] 

Efter  at  have  tilendebragt  den  første  Halvedeel  af  min  Reise, 
giver  jeg  mig  den  ærbødige  Friehed  at  tilskrive  Hr.  Etatsraaden 
efter  Deres  ærede  Tilladelse  og  veed  ikke  at  begynde  mit  Brev 
med  noget  værdigere  og  bedre,  end  at  bevidne  Dem  min  varme- 
ste og  inderligste  Taknemmelighed  for  alle  de  Glæder,  jeg  paa 
min  Reise  har  nj^dt,  og  beder  Hr.  Etatsraaden  at  troe,  at  denne 
Tak  kommer  fra  et  Hjerte,  der  er  gjennemtrængt  af  den  dybe- 
ste Høiagtelse  og  Følelse  for  den  vennehulde  Godhed  og  fader- 
lige Omhue  for  mit  Vel,  som  De  ved  denne,  som  ved  alle  Lei- 
ligheder  har  viist  imod  mig  paa  min,  just  ikke  blomsterstrøede 
Theaterbane!  —  endnu  engang,  inderlig,  hjertelig  Tak!  — 

Hvad  egentlige  dramatiske  Kunstnydelser  betræffer,  da  har 
jeg  paa  min  Vei  just  ikke  været  heldig,  naar  jeg  undtager 
Hamburg,  hvor  jeg,  iblandt  flere  gode  correcte  Fremstillinger, 
havde  den  Glæde  at  beundre  een  af  de  geniefuldeste  Kunstner- 
inder, jeg  har  seet,  i  Madamme  Miedke  fra  Leipzig,  som  efter 
min  Mening  forener  Alt,  hvad  man  kan  fordre  af  en  tragisk 
Heltinde.  Den  skjønneste,  kraftfuldeste  Figur,  et  udtryksfuldt 
Ansigt,  skjønne  og  næsten,  kunde  jeg  sige,  klassiske  Bevægelser, 
og  den  malmfuldeste,  herligste  Talestemme,  man  kan  tænke  sig. 
Jeg  saae  en  Medea  af  hende,  men  formaaer  ikke  at  skildre 
Hr.  Etatsraaden  den  dybe  Følelse,  den  Kraft,  denne  Moderfølelse, 
denne  Vildhed  i  Karakteren,  denne  frygtelige,  til  Vanvid  grænd- 
sende  Kjerlighed  til  sin  Mage,  som  hun  med  en  sprudlende 
Rigdom  af  Nuanzer  udstyrede  sit  Parti  med.  Publikums  Deel- 
tagelse  var  overordentlig,  og  næsten  imellem  hver  Akt  blev  hun 
fremkaldt.  Jeg  har  ogsaa  seet  en  Franz  Moor  af  Hr.  Pauli  fra 
Dresden,  en  af  Tieck  meget  yndet  Kunstner;  men  naar  Hr.  Etats- 
raaden ikke  vil  fortælle  det  til  nogen,  saa  vilde  jeg  nok  betroe 
Dem,  at  jeg  kunde  fristes  til  at  synes  ligesaagodt  om  min  egen 
Fremstilling  af  denne  Rolle;    dog,  jeg  seer  Dem  allerede  lee  ad 

den  forreiste,  indbildske  Jean  de  France,  og  jeg  vil  altsaa  for- 
skaane  Dem  for  flere  Yttringer  af  den  Slags.  —  I  Cassel  var 
Theatret  sluttet,  og  i  Frankfurth  saae  jeg  kun  fem  Forestillinger, 
som  vare  saa  maadelige,  at  jeg  næsten  ikke  kunde  holde  ud  at 
see  een  af  dem  tilende.  I  Frankfurth  saa  jeg  Kunstneren 
Dannekkers  yndige  Ariadne,  som  gjennemtrængte  mig  med  Be- 
undring for  denne  Tydsklands  Thorvaldsen,  til  hvis  Bekjendt- 
skab  jeg  glædede  mig  ved  min  Ankomst  til  Stutgardt;  men  han 
var  desværre  reist  paa  Landet.  De  Naturskjønheder,  som  gives 
fra  Cassel  til  Frankfurth,  ere  mange,  men  —  Rheingau  —  du 
store  Gud!  aldrig  kan  et  Menneske  med  Aand  og  Hjerte  for- 
glemme Synet  af  denne  underskjønne,  i  sin  pragtfuldeste  Klæd- 
ning smilende  Natur,  der  prunker  med  Oldtidens  herligste, 
sjunkne  Minder  —  kort,  jeg  maatte  med  Digteren  udraabe:  »her 
er  det  smukt  at  leve,  tungt  at  døe.«  I  Mains,  Manheim  og 
Stutgardt  vare  Theatrene  sluttede,  dog  glædedes  jeg  særdeles 
ved  at  høre,  at  Ezlair  var  indtrufl"et  i  Miinchen  et  Par  Dage 
før,  jeg  kom  der  —  dog  i  [dej  14*^"  Dage,  som  jeg  opholdt 
mig  i  Munchen,  havde  jeg  kun  Leilighed  at  beundre  ham  een 
eneste  Gang  i  en  ikke  meget  betydelig  Rolle  og  var  saa  uheldig, 
at  jeg  kun  i  den  hele  Tid  fik  fem  ubetydelige  Forestillinger  at 
see,  da  man  kun  spiller  her  hvertredie,  fjerde  Dag;  jeg  reiste 
altsaa  til  Vands  paa  Donau  til  Wien  og  haaber  her  at  faae  Er- 
statning, for  hvad  jeg  har  maattet  savne  i   Munchen. 

Om  Farten  paa  Donau  gjelder  det  Samme  næsten  i  en 
højere  Grad,  som  jeg  har  anført  om  Rhin- Reisen,  og  jeg  har 
fundet  Leilighed  at  optage  en  Tegning  af  den  stærke  og  roman- 
tisk liggende  Fæstning  Ober-  og  Niederhaus  ved  Passau  og 
tænker  at  udføre  samme  ved  min   Hjemkomst  som  Malerie. 

Et  nyt  Sørgespil,  Belisar  kaldet,  af  en  Hrr.  von  Schenck, 
gjør  i  denne  Tid  overordentHg  Opsigt  iTydskland;  jeg  har  læst 
det  i  Manuscript  og  maae  tilstaae,  at  det  virkelig  er  noget  af 
det  skjønneste,  man  kan  tænke  sig,  efter  min  ringe  Mening,  og 
naar  jeg  ikke  havde  anseet  det  for  Egenraadighed  fra  min 
Side,  saa  troer  jeg  ikke  at  have  vovet  formeget  ved  at  kjøbe 
samme  af  Forfatteren  og  tilstille  det  til  mine  høje  Foresatte; 
skulde  imidlertid  Hr.  Etatsraaden  have  Tillid  til  min  ringe  Dom 
og  vilde  beære  mig  med  et  Par  Linier  desangaaende,  addresserede 

til  Gjestgivergaarden  Kronprindsen  i  Berlin,  saa  vilde  jeg  uop- 
holdelig skrive  til  Miinchen  om  Stykket,  som  virkelig  i  mine 
Tanker  ved  Ryges  Fremstilling  af  Hovedrollen,  torde  blive  et 
Kassestykke  for  vor  Scene,  da  det  er  meget  effectfuldt  tillige.  — 
En  Landsmand  i  Miinchen:  Digteren  Harring  har  ogsaa  med 
meget  Held  forsøgt  sig  paa  den  dramatiske  Bane  og  foræret  mig 
nogle  af  sine  Arbeider,  iblandt  hvilket:  Studenten  fra  Salamanca 
virkelig  forekommer  mig  at  være  et  genialsk  Værk.  Det  er 
hans  inderligste  Ønske  at  see  sine  Arbeider  omplantede  paa 
dansk  Grund,  jeg  vil  altsaa  ved  min  Hjemkomst  give  mig  den 
ærbødige  Friehed  at  forelægge  dem  til  den  høie  Directions  Be- 
dømmelse . . . 

Med  dyb  Ærbødighed  etc. 

TIL  THEATERDIREKTIONEN. 
1827,  20.  Januar.  [105] 

I  det  Haab  at  Publikum,  saavelsom  enhver  Fornuftig,  med 
Overbærelse  vilde  modtage  en  yngre  Kunstners  med  mueligste 
Omhue  udførte  Arbeid  efter  en  almeen  erkjendt  uovertræffelig 
Mester,  som  Instructeur  Frydendahl,  modtog  jeg,  skjøndt  høist 
ugjerne,  Willings  Parti 'i:  Kong  Salomon,  stolende  paa,  at  mine 
Medspillende  i  Stykket  vilde,  om  ikke  lette  mig  denne  vanske- 
lige Opgave,  dog  afholde  Sig  fra  at  give  Publikum  at  forstaae, 
hvor  stor  Afstanden  er  imellem  min  uopnaaelige  Forgjengers 
ydre  og  indre  Evner  og  mine. 

Ikke  destomindre  behagede  det  Hr.  Stage  ved  den  Omsæt- 
ning: lille,  arrige  Trold,  istædet  for:  onde,  arrige  etc,  som  og 
ved  andre  Steder  i  Stykket  at  forskaffe  sig  en  hæderlig  Applaus 
og  Publikum  en  gottende  Latter  ved  at  paapege  mit  vistnok 
meget  ubetydelige  Udvortes  uden  at  betænke,  hvormange  Van- 
skeligheder jeg  har  at  bestride  for  at  naae  mit  Maal,  da  der- 
imod Naturen  har  lettet  ham  de  to  trediedele  af  Veien  ved  sine 
rundelige  udvortes  Gaver.  At  jeg  aldrig  har  ønsket  dette  Parti, 
veed  uden  Tvivl  den  høie  Direction;  kun  paa  Hr.  Etatsraad 
Collins  Ord:  at  der  ingen  var  frie  i  Stykket,  som  kunde  over- 
tage den,  vovede  jeg  skjøndt  med  Skjælven  at  spænde  Ulysses 
efterladte  Bue,  og  det  slet  lykkede  Forsøg,  haaber  jeg,  vil  tale 
for  mig   hos   den   høie    Direction    om    at   vorde    fritaget    for    et 

Parti,  hvori  jeg  foruden  alle  andre  Vanskeligheder  ogsaa  havde 
ond  Villie  og  Adfærd  at  bekæmpe.  Hvis  denne  Adfærd  var  mig 
viist  af  Scenens  Overpræster:  en  Frydendahl,  Lindgreen  eller 
Ryge,  troer  jeg  neppe  engang  at  have  villet  lade  den  være 
upaatalt;  hvormeget  mindre  hos  en  Mand,  som  jeg  :  hans  be- 
hagelige Udvortes- fraregnet  :|  ikke  troer  at  burde  vige  Pladsen, 
hvad  Genie  og  Smag  angaaer.  Den  høie  Direction  mistyde  ikke 
denne  Yttring,  thi  Fader  Heiberg  siger:  naar  man  vorder  under- 
trykt, er  det  tilladt  at  berøre  sine  Fortrin,  og  —  her  har  Hen- 
sigten uden  Tvivl  været  at  undertrykke  mig. 

I  det  jeg  med  dyb  Ærbødighed  slutter  denne  min  Skrivelse 
til  den  høie  Direction,  vover  jeg  tillige  at  fornye  min  Bøn  om 
at  vorde  fritaget  for  dette  Parti,  da  jeg  ikke  er  sikker  paa,  at 
Hr.  Stage  i  et  Anfald  af  godmodigt  Lune  kunde  falde  paa  at 
berige  mig  med  andre  Titler  i  denne  Rolle,  som  letteligen  kunde 
bringe  mig  til  at  forglemme  mig  selv  og  revancere  Disse  paa 
Stedet  ved  lignende,  som  vilde  fornedre  Scenen  til  en  Kamp- 
plads for  Skuespillernes  Tvistigheder  og  vistnok  styrte  mig  i 
en  uundgaaelig  Ulykke.  At  jeg  replicerede  det  ovenanførte  Ud- 
tryk: lille,  arrige  Trold,  med  de  Ord:  >Aa,  I  lange  Lysestage!« 
hvilke  lykkeligviis  eller  ulykkeligviis  ikke  bleve  hørte,  tilstaaer 
jeg  aabenhjertigen ;  thi  det  var  min  Hensigt  at  give  Anledning 
til,  at  vi  begge  vare  blevne  afstraffede,  for  derved  for  Fremtiden 
at  forebygge,  at  dette  Uvæsen  skulde  møde  mig  . .  . 

TIL  N.  P.  NIELSEN. 

[1828J  ^  [106] 

Kjære  Nielsen! 

Med  Føje  kan  jeg  vente,  at  en  fire  til  fem  Dage  har  sløv- 
gjort Din  Heftighed  og  U villie  imod  mig,  og  i  saa  Henseende 
vil  jeg,  da  Du  nu  har  roligere  Overlæg,  komme  Dig  imøde,  for 
—  om  muligt  at  ende  en  for  os  Begge  som  Mennesker,  Kamme- 
rater og  Venner  lige  ubehagelig  Forstaaelse. 

Jeg  har  ved  et  Glas  Vin  imellem  en  Ven  og  en  anden  Be- 
kjendt,  som  jeg  troede  var  min  Ven,  ytret,  at  jeg  ikke  delte  i 
alle  Poster  Din  Anskuelse  af  Hamleths  Behandling,  og  at  jeg  vel 
kunde  have  Lyst  til  at  prøve  mine  Kræfter  engang  i  Tiden  paa 

dette  Parti,  tilføjende,  at  jeg  naturligvis  maatte  angribe  Rollen 
fra  en  ganske  anden  og  for  min  Personlighed  og  mit  Organ 
mere  favorabel  Maade.  Jeg  ytrede  først,  at  Du  gjerne  maatte 
faa  denne  min  Mening  at  vide,  da  jeg  aldrig  kunde  formode, 
den  vilde  støde  Dig,  da  Du  med  Ligegyldighed  kunde  betragte 
den,  især  da  Du  i  dette  Parti  har  vundet  et  Bifald,  som  vist 
aldrig  hverken  i  dette  eller  i  noget  andet  Parti  bliver  mig  til 
Del;  dog,  erindrende  Dit  letantændelige  Gemyt  besindede  vi  os 
Alle  og  gave  hinanden  gjensidig  Haand  paa,  at  Hvad  her  i 
Vennevold  var  ytret  ikke  skulde  komme  videre  og  skiltes.  Hvad 
Haandslag  betyder  af  somme  Mænd,  erfarer  jeg  forsildig. 

Hvad  der  er  passeret,  veed  Du  nu,  og  har  Øretuderiet  sat 
en  anden  Sauce  paa  Tingen,  vil  Du  af  Haaks  Mund,  som  var 
tilstede,  kunne  erfare,  at  den  er  lavet  af  Ondskab,  Sladdersyge, 
Løgnagtighed  og  Skadefrohed,  og  —  hvor  er  nu  Grund  til 
Vrede?  Er  det  en  Forbrydelse,  at  en  Mand,  der  i  fjorten  træng- 
selsfulde  Aar  trods  alle  Hindringer,  som  Naturen,  Chicane  og 
Omstændighederne  have  lagt  ham  ivejen,  ene  stolende  paa  sig 
selv  og  sin  Aand  og  Flid,  har  slaaet  sig  op  til  at  være,  Hvad 
Ingen  (dette  tør  jeg  vel  sige  med  Selvfølelse)  vel  negter  ham:  en 
af  Scenens  gode  Kunstnere,  ytrer  Lyst  til  at  forsøge  sig  i  et 
Parti,  hvor  rigelige  Naturgaver  have  banet  Dig  Vej  i  langt 
kortere  Tid?  Jeg  kan  godt  begribe,  at  Du  —  ved  at  høre  dette 
mit  Ønske,  kunde  sagt  ved  Dig  selv:  »Det  kommer  lille  Wins- 
løw  beskidt  fra,«  eller:  »Dertil  mangler  ham  Figur,  Organ,« 
eller  Sligt,  etc,  etc. ;  men  at  blive  vred,  forbitret,  sende  mig 
Partiet  og  tro,  at  jeg  under  disse  Omstændigheder,  ligesom  til- 
delt Rollen  ved  en  Straffedom,  vilde  spille  den,  og  altsaa  ikke 
alene  have  dens  Vanskeligheder,  men  Dit  Uvenskab,  Dit  store 
Publikums  Dom,  som  var  Dig  saa  overordentlig  hengiven,  at 
kæmpe  imod  .  .  .  Men  skulde  Enhver  af  os  erholde  den  Rolle, 
hvis  Udførelse  han  havde  kriticeret  (som  jeg  forresten  troer 
baade  Dig,  mig  og  enhver  Kunstner  berettiget  til),  saa  vilde  vi 
nok  Begge  faa  mere  Arbejde,  end  vi  kunde  bestride;  thi  lad  nu 
det  hele  Passerede  være  glemt,  ræk  mig  Din  Haand  og  nær 
mig  igen  Dit  Venskab,  som  jeg  veed  at  skjønne  paa,  og  giv 
ikke  Teatrets  Døgnfluer  . . .  den  Triumf  at  have  adskilt  to  Men- 
nesker, der  paa  deres  hele  Kunstnerbane  ikke   have   haft   noget 

Udstaaende  med  hinanden;  tag  Din  Rolle  igjen,  som  Du,  naar 
Du  betragter  Sagen  nøiere,  dog  ikke  saa  ganske  var  beføiet  at 
sende  mig,  og  lad  mit  gode  Ord  finde  et  godt  Sted,  og,  naar 
Du  da  er  min  Ven  som  fordum  og  engang  skulde  faae  i  Sinde 
at  paalægge  mig  den  Forpligtelse  at  indløse  mit  Ord  og  gjøre 
en  Prøve  paa  at  spille  Hamleth,  da  skal  jeg  dertil  ikke  være 
uvillig.  Du  seer  altsaa,  at  dette  Brev  og  mit  Tilbud  om  Gjen- 
optagelsen  af  god  Forstaaelse,  ikke  er  en  Krybskyttevending 
for  at  trække  mig  ud  af  Sagen,  men  Lyst  til  at  ende  den  som 
en  Mand  og  Din  Ven;  thi  som  Din  Uven  spiller  jeg 
aldrig  Rollen.  Jeg  har  bygget  paa  Din  Retfærdighedsfølelse 
i  disse  Linier;  lad  mig  ikke  have  bygget  paa  Sand,  og  vær  over- 
bevist om,  at  det  Menneske,  der  —  endskjøndt  han  ikke  ube- 
tinget deler  enhver  af  Dine  Anskuelser  —  dog  er,  som  enhver 
Kunstner  maa  være,  gjennemtrængt  af  Dine  fortræffelige  Egeur 
skaber  som  scenisk  Kunstner  og  Menneske,  er  Din  Ven. 

TIL  BOGHANDLER  J.  DAHL  I  CHRISTIANIA. 
[Bergen,  1833,  Juli].  [107J 

Kjære  lille  tjenst-  samt  letfærdige  Afskum! 
Vi  have  med  megen  Glæde  modtaget  Dit  Brev,  som  viser, 
hvad  der  inderlig  glæder  os:  at  vi  ere  i  Christianensernes  ven- 
lige Minde.  Vore  Sager  gaae  her  meget  vel;  et  stormende  Bi- 
fald følger  vore  Præstationer  her  som  i  det  kjære,  begeistrede 
Christiania;  dog  føle  vi  os  langtfra  saavel  i  det  Hele  taget  her 
som  der,  her  er  formeget  Kjøbmands  Aand,  og  Konversationen 
har  desaarsag  Mangel  paa  nærende  aandige  Bestanddele.  Vi 
komme  vel  i  de  største,  de  bedste  Huse  et  Par  Gange  om 
Ugen,  men  den  daglige  Underholdning,  hvortil  Du,  lille  mærk- 
værdige Boghandlervæsen,  den  vittige,  aandfulde  Welha  ven,  den 
prægtige  Gut  J.  Skjelderup,  de  brave  og  selskabelige  Drenge 
Wetterstra  nd,  Collet,  Leganger  —  ufortrøden  bidroge  — 
den  savne  vi  her.  En  Regn,  som  neppe  siden  Syndfloden  har 
fundet  sin  Lige,  styrter  uophørlig  ned  fra  Himlen  og  binder  os 
til  vore  Værelser.  Alle  Steder  lugte  af  tør  Fisk.  Alle  Gader 
vrimle  af  Striiler  med  Torsk  og  Lax  paa  Ryggen  i  store  Næt. 
Kort  —  alt  vidner  om    vandede  Produkter.     Bjergene  skjules  af 

tunge,  hvidgraae  Vandskyer.  Alle  Folk  gaae  med  Regnhatte,  ja 
endog  med  Voxdugs  Regnkjoler,  kort,  hele  Naturen  seer  paa  os 
med  taarefulde  Øine,  hvad  Under  altsaa,  om  vi  vare  lidt  ve- 
modigt stemte? 

Nu  —  vi  ville  snart  gjæste  Eder  igjen,  I  kjære,  kjære 
Venner,  vi  reise  rimeligviis  herfra  den  13^®  eller  14'*®  July  og 
tænke  at  være  i  Christiania  den  18^^  eller  19*^^  Dog  skal  Du 
erholde  en  nærmere,  bestemtere  Underretning,  Vilde  Du  altsaa 
underrette  Directionen  herom,  samt  hvilket  af  det  af  os  til 
Directionen  forhen  opgivne  Repertoire  bedst  skjønnedes  at  kunde 
være  indstuderet  til  vor  Ankomst.  Jeg  takker  Dig  for  det  mig 
tilsendte  Brev  fra  min  Kone,  hvori  Du  hilses  mange  Gange. 
Hun  er  reist  til  Jylland  med  Heibergs  Selskab  og  seer  til,  om 
hun  ogsaa  kunde  bringe  et  Offer  hjem  paa  Huusgudernes  Alter. 
Glem  ikke  fremfor  Alt  at  hilse  den  mig  for  sin  Elskværdigheds 
Skyld  saa  uforglemmelige  Familie  Petersen;  sjelden  veed  jeg  at 
have  været  i  et  Huus,  hvor  Gjæstfrieheden  viste  sig  i  en  muntrere 
og  Familieforholdene  i  en  elskværdigere  Skikkelse  end  der,  og 
sjelden  j:  dette  være  sagt  i  Parenthes  :|  veed  jeg  nogensteds  at 
have  seet  Folk  blive  med  mere  Anstand  drukket  fulde  end  der.  — 

Da  vi  kom  til  Christianssand,  bleve  vi  anmodede  om  paa 
staaende  Fod  at  forlade  Skibet  og  gaae  op  paa  Selskabets  Theater 
og  declamere  dem  noget  for,  hvilket  vi  ogsaa  gjorde,  toge  hver 
en  god  Skilling  med  os  og  tilbragte  Resten  af  Aftenen  hos  en 
Kapetain  v.  Willock,  hvis  Familie  hører  til  en  af  de  behageligste, 
vi  have  lært  at  kjende  paa  vor  Reise,  at  dømme  fra  den  korte 
Tid  vi  havde  Leilighed  til  at  nyde  dens  Omgang.  —  Beviis  mig 
nu  den  Godhed  at  leve  vel  og  læg  endnu  denne  til:  lad  alle 
Breve,  som  komme  til  os,  blive  ad  poste  restante  i  Christiania, 
da  de  rimeligviis  ikke  vilde  træffe  os  her.  —  Om  Doctoren 
[Ryge]  taler  vel  eller  ilde  om  os  kan  være  ganske  ligegyldig, 
da  vi  have  hyldet  Gellerts  bekjendte  Ord :  »was  ein  Esel  spricht^ 
das  acht'  ich  nicht«  —  forresten  vil  han  sagtens  tjene  Penge 
her,  da  man  længes  efter  at  see  hans  Tyreøine.  Lev  vel  og 
hils  Alle,  selv  Doctoren,  og  sieg  ham,  at  tænkte  han  Ondt  imod 
os,  saa  har  han  gjort  Regning  uden  Vert,  thi  Vorherre  har  til 
stor  Ærgrelse  for  ham  vendt  alt  til  det  Gode  for   os;   men  for- 

øvrigt  kan  Du  gjerne  bede  ham  reise  ad  Helvede  til  ligesaagodt 
først  som  sidst  —  ikke  sandt  Nielsen?* 

(Jo,  det  veed  Gud  han  maae!  N.P.Nielsen).  Du  hilses  endnu 
engang  hjerteligt  fra  os  begge  med  Tak  for  al  imod  os  udviist 
Venskab  . . . 

TIL  THEATERDIREKTIONEN. 
1833,  11.  Oktober.  [108] 

En  skammelig  Uorden,  som  flere  Gange  har  fundet  Sted 
med  Theaterkjørselen,  tillader  jeg  mig  underdanigst  at  gjøre  den 
høje  Direction  opmærksom  paa,  forsaavidt  som  Dette  har  givet 
Anledning  til  en  yderst  fornermelig  Behandling  imod  min  Kone, 
og  jeg,  som  hendes  Mand,  er  pligtig  at  tale  hendes  Sag.  I 
Torsdags,  neml.  efter  Forestillingen  af  Eventyret  i  Rosenborg 
Have,  vare  begge  Theaterkudskene  bortkjørte,  den  Ene  med 
Frue  Heiberg,  den  Anden  med  Mad.  Kragh  og  Jfr.  Zrza ;  efterat 
ovenmeldte  Kudske  |:  som  Portnersken:  Mad.  Lafontaine  kan  be- 
vidne :  længe  havde  staaet  og  skjændtes,  om  hvem  der  skulde 
have  hende  med,  og  Resultatet  blev:  at  min  Kone,  der  end- 
skjøndt  hun  samme  Dag  befandt  sig  meget  slet  og  desuagtet 
havde  udført  2^^  betydelige  og  anstrængende  Roller  og  følge- 
lig var  yderst  træt  og  udmattet,  maatte  blive  tilbage  uden 
noget  Haab  om  at  blive  kjørt  til  sit  Hjem.  Hun  ventede  til 
henimod  Kl.  lO^A;  alle  Mennesker  havde  forladt  Theatret,  kun 
Lysepudseren  kom  og  vilde  udslukke  Lysene  i  Fojéen,  da 
Madamme  Lafontaine  tilbød  sig  at  hente  en  Vogn,  men  da 
ingen  Kareth  i  Nærheden  var  at  erholde,  saa  henvendte  hun 
sig  til  Theatrets  Hyrekudsk  og  —  fandt  der  begge  Karlene,  som 
vare  komne  hjem  og  ifærd  med  at  spænde  Hestene  fra;  hun 
fik  ham  endelig  til  at  kjøre  tilbage  og  hente  min  Kone.  Paa 
Forespørgsel:  hvor  han  torde  understaae  sig  at  kjøre  fra  hende, 
før  hun  var  færdig  til  at  følge  med  —  erholdt  hun  det  mærke- 
lige Svar:  at  det  var  eengang  en  Aftale,  |:  imellem  hvem??  :|  at 
naar  Frue  Heiberg  spilte,  saa  skulde  den  Kudsk,  som  kjørte 
hende  hjem  ikke  medtage  nogen  anden!!  og  da  nu  Den,  som 
kjørte  Mad.  Kragh  og  Jfr.  Zrza  paastod,  at  han,  som  kjørte  til 
Øster  Qvarteer,  heller  ikke  var  pligtig  at  kjøre  hende,  saa  maatte 

*  Jvfr.  Brevet  fra  N.  P,  Nielsen  Pag.  77  og  Anmærkningen. 

naturligviis  Følgen  blive  den  Ovenomtalte.  Den  forrige  Gang 
Eventyret  blev  opført,  var  Frue  Heiberg  ligeledes  aliene  bort- 
kjørt,  saa  at  min  Kone  maatte  nedlade  sig  til  indstændig  at 
bede  den  anden  Kudsk  at  medtage  hende  i  den  Vogn,  hvori 
Zrza  og  Kragh  var,  og  kun  paa  deres  bestemte  Forlangende 
indvilligede  han  efter  megen  Banden  og  Mundhuggen  i  at  be- 
sørge hende  hjemkjørt.  Foruden  ovenanførte  Uorden  har  min 
Kone  taalmodig  og  uden  Klage  bestandig  fundet  sig  i,  at  Frue 
Heiberg  først,  før  nogen  anden,  er  bleven  kjørt  hjem,  skjøndt 
hun  boer  uden  for  Byen  paa  Christianshavn,  og  altsaa  egent- 
lig burde  være  den  allersidste;  thi  hvis  jeg  ikke  feiler,  lyder 
Hyrekudskens  Contract,  at  han  til  Forestillingen  skal  hente 
den  Længstborteboende  først  og  tage  de  Andre  med  paa 
Tilbageveien ,  og  efter  Forestillingen  kjøre  de  Nærmestboende 
først  og  den  Længstborteboende  sidst  hjem.  Dog  dette  vilde 
aldrig  blevet  nogen  Gjenstand  for  Klage  fra  min  Kones  Side, 
naar  hun  ikke  paa  ovenomtalte  Maader  var  bleven  saa  høist 
usømmeligt  behandlet. 

Da  jeg  nu  ikke  bør  formode,  at  Frue  Heiberg  kan  have  en 
separat  Tilladelse  til  at  benytte  den  ene  Theatervogn  næsten 
ganske  for  sig  selv,  eller  at  Theaterkudskene  tør  tillade  sig  en 
vilkaarlig  Fortolkning  af  Kontrakten  til  Fordeel  enten  for  Frue 
Heiberg,  dem  selv  eller  nogen  Anden,  saa  vover  jeg  underdanigst 
at  andrage  paa  denne  Sags  Undersøgelse,  samt  en  bestemt  Satis- 
faction  for  min  Kone,  der  befrier  hende  i  Fremtiden  for  at 
møde  en  lignende,  fra  alle  Sider  betragtet,  høist  uværdig  Be- 
handling. 

TIL  BOGHANDLER  J.  DAHL. 
1834,  8.  Mai.  [109] 

Aldrig!  Du  kjære,  kjære  Dreng,  skal  jeg  glemme  de  utallige 
Beviser,  Du  giver  mig  paa  sandt,  ærligt  Venskab  og  Landsmand- 
skab, og  Dit  sidste  godhedsfulde  Tilbud  sætter  Kronen  paa  det 
Hele;  døm  derfor  om  min  Ærgrelse  og  Sorg,  naar  jeg  siger  Dig, 
at  jeg  desværre  ligesaalidet  kan  gjøre  Brug  deraf,  som  komme 
til  Christiania  i  Sommer,  da  min  Sygdom  saaledes  er  tiltaget,  at 
Theaterlægen  ikke  aliene  har  paa  det  bestemteste  fraraadet  min 
Reise,  men  tillige  forbudet  mig,  enten  at  understøtte  mine  Kamme- 

rater  i  Sommer  til  deres  Forestillinger,  eller  selv  at  give  nogen, 
der  kunde  bøde  paa  det  Tab,  den  norske  Reises  Tilintetgjørelse 
jo  naturligviis  medfører  for  mig;  hvorimod  han  vil  søge  at  be- 
væge Directionen  til  at  understøtte  mig  til  en  Reise  til  det  syd- 
lige Frankrig  til  Efteraaret,  da  det  derværende  milde  Clima  er 
den  eneste  medicin  for  min  tabte  Sundhed.  Min  sidste  Rolle 
i  denne  Saison:  Ludvig  d.  11*%  er  det  eneste  Arbeid,  som  jeg  for 
ikke  at  støde  Directionen  for  Hovedet,  maa  samle  Resten  af  min 
Kraft  sammen  for  at  udføre  og  dernæst  drage  paa  Landet  og 
forsøge  om  Rolighed,  Landluft  og  Sommerens  Varme  noget  vil 
kunne  mildne  min  Tilstand,  som  bestaaer  i  et  cronisk  Tilfælde 
i  Halsens  Kirtler,  som  gjør,  at  jeg  taler  med  Besvær  og  spiser 
med  usigelige  Smerter;  den  forøges  ved  hyppige  og  stærke  An- 
fald af  Gigt,  Søvnløshed  og  deslige  —  altsammen  Frugterne  af 
et  ravgalt  Ungdomsliv.  Dog  jeg  forværrer  mit  desuden  onde 
Lune,  ved  at  beskrive  min  forbandede  Tilstand  —  jeg  vil  slutte 
med  endnu  engang  at  takke  Dig  for  Dit  Venskab,  som  jeg  vilde 
ønske,  jeg  kunde  gjengjelde.  Du  hilses  venligst  fra  min  Kone 
og  Svigerinde.  Jeg  beder  Dig  at  hilse  min  brave  Welhaven,  og 
vær  selv  hilset  varmt  og  danskt  af  Din  taknemmelige  Ven  og 
—  Skrantning. 


ANMÆRKNINGER. 

Personer,  som  maatte  savnes  her,  kan  søges  i  Registret. 

Brev  Nr.  1,  Enholm.  I  1794  fik  Danseeleven  Enholm  10  Rdlr.  af 
Theaterkassen  til  Konfirmationshjælp,  og  han  kan  altsaa  ikke,  som  Biogr. 
Lex.  angiver,  være  født  i  1784.  Baade  som  Skuespiller  og  Sanger  blev 
han  en  anvendelig  Brugbarhed;  >han  var  en  smuk,  middelhøj  Mand,  der 
gik  med  korte,  rokkende  Skridte  (Overskou,  Af  mit  Liv,  142;  jvfr.  Bour- 
nonville, Efterl.  Skr.  106  f.).  1816,  ^Vn,  kom  han  i  en  Ordstrid  med 
Dr.  Ryge,  »som  greb  ham  med  begge  Hænderne  i  Brystet  og  kastede  ham 
voldsomt  ud  af  Døren«.  (Brev  til  Dir.).  Paa  Grund  af  dette  Sammenstød 
blev  Forestillingen  den  Aften  aflyst.  (Jvfr.  Breve  fra  d.  Skuespillere  I,  91 ; 
Brevet  fra  Holst  Pag.  15).  1839  skrev  Dir.  om  Enholm,  »at  han  stedse 
havde  udmærket  sig  ved  Flid  og  Villighed  i  sine  Pligters  Udførelse«.  Han 
døde  1841,  ^/u,  i  sit  Hjem  i  St.  Kongensgade  uden  at  efterlade  sig  andre 
Arvinger  end  Enken  Birthe  Cathrine  f.  Møller,  84  Aar  gi.,  med  hvem  han 
havde  været  gift  i  40  Aar  Theatret  betalte  Begravelsen.  (Skifteprot. 
Landsark.).  —  Ferretti.  Den  italienske  Syngemester  Ferretti  indkom 
her  til  Landet  i  Slutningen  af  det  18.  Aarh.  og  blev  Sanglærer  bl.  a.  hos 
Generalmajor  Danneskjold-Løvendal  og  Konferensraad  Golbjørnsen.  An- 
befalet derfra  blev  han  Lærer  for  enkelte  af  Theatrets  Unge,  bl.  a.  Oehlen- 
schlåger  og  Foersom,  men  han  opnaaede  ikke  fast  Ansættelse.  En  Kom- 
mission, der  bl.  a.  bestod  af  Du  Puy  og  Kunzen,  frakendte  ham  efter  en 
Elevopvisning  i  Juni  1802  al  Evne  for  Lærergerning.  Efter  Indstilling 
bevilligede  Kongen  ham  300  Rdlr.  >en  Gang  for  Alle«.  (Jvfr.  Oehlenschlåger, 
Erindringer  I,  110).  —  Dupuis.  Nyere  Oplysninger  om  E.  Du  Puy  findes  i 
Reventlow,  En  Statsmands  Hjem  II,  112;  Mem.  og  Breve  III;  Teatret  X; 
A.  Buntzen,  E.  Du  Puy,  Ord  og  Bild,  XI  Aarg,;  C.Thrane,  Hofviolonernes 
Tid.  En  Afskrift  fra  Samtiden  af  den  politiske  Vise  om  Napoleon,  som 
han  sang  i  Stockholm  1799,  og  som  skaffede  ham  en  Forvisningsordre, 
findes  i  Fr.  Thaarups  Papirer  (Bornholm  1801— 10  B;  Rigsark.).  —  O'Don- 
nel.  Magnus  Stoud  Gonstantin  O'D.  var  Tenorsanger  uden  dramatisk  Evne 
fra  1798,  til  han  døde  1809,  Ve,  32  Aar  gi.  Hans  Hustru,  Louise  f.  Thomsen, 
der  var  Skuespillerinde  1798—21,  havde  i  ydre  Forstand  megen  Lighed 
med  Mad.  Heger;  hun  døde  1825,  ^Vi.     (Dødsanmprot.,  Landsark.). 

Nr.  2,  Heiberg.  Johanne  Luise  Heibergs  Fader,  Vinhandler  C.  H. 
Påtges,  averterede  i  Adresseavisen  1809,  Nr.  151 :  >De  af  mine  ærede  Venner 

og  Bekiendtere,  der  have  undt  mig  deres  Søgning,  tilkiendegives,  at  jeg 
er  flyttet  fra  Østergade  21  til  Gothersgaden  No.  7  i  Stuen  i  Meubelhandler 
Mujels  Gaard,  hvor  jeg  foruden  Viin  m.  m.  daglig  beværter  med  varm 
Frokost  og  Aftensmad  og  aabner  Søndag  d.  23.  April«.  1822,  'V9,  ansøgte 
han  Dir.  >om  hans  tvende  smaae  Pigebørn  Amalie  og  Johanne  Påtges  maa 
forundes  en  liden  Understøtning  til  en  Vinterklædning,  da  hans  borger- 
lige Stilling  ikke  er  i  Stand  til  at  forskaffe  det  Nødvendige  til  at  forsørge 
hans  Familie  med,  der  bestaaer  af  Kone  og  syv  Børn«.  (Privateje).  Samme 
Aar  ansøgte  han  forgæves  om  at  blive  Kontrollør  ved  Theatret.  Han  an- 
forte  da,  at  han  ved  Bombardementet  havde  mistet  sin  Ejendom.  Datteren 
Begina  Amalie,  1814 — 55,  blev  Danseelev  1821,  gjorde  Tjeneste  i  Koret 
og  udførte  SmaaroUer,  indtil  et  Krampetilfælde  tvang  hende  til  at  opgive 
Scenen  1829.  Faderen  bad  1825,  ^Vt,  om  Gage  til  Datteren  Johanne  Luise, 
»hvorved  hendes  Flid  og  Lyst  endnu  mere  vil  opflammes  .  .  .  det  er  mig 
ei  muligt  i  hendes  tilvoxende  Alder  at  undersøtte  hende  saaledes,  som 
det  egner  sig  den  anstændige  og  dannede  Pige  .  .  .  Han  døde  1834,  *Vu, 
i  Holmensgade  Nr.  121  og  blev  begravet  paa  den  katolske  Afdeling  af 
Assistents  Kirkegaard.  (Skifteprot.,  Landsark.).  Fru  Heibergs  tidlige  Sans 
for  Naturstudiet  fremgaar  af  et  Brev  fra  Førstelærer  Schow  til  Dir.  for 
Døvstummeinstitutet,  idet  han  1828,  'Vs,  beder  om  Adgang  for  hende  til 
Institutet  >for  at  hun  der  kan  iagttage  de  Døvstummes  Bevægelser  og 
Udtryksmaade«.  (Landsark.)  1831,  'Vt,  blev  hun  i  Slangerup  Kirke  viet 
til  J.  L.  Heiberg.  I  en  Ansøgning  fra  1832  om  Anciennitet  »fra  en  tidligere 
Epoche«  skriver  hun:  >De  sørgelige  Barndoms-Aar,  hvilke  jeg  har  tilbragt 
ved  Dandseskolen,  ere  mig  i  min  nuværende  Stilling  som  Skuespillerinde 
af  uberegnelig  Nytte  . . .«  Publikums  udelte  Begejstring  gav  hende  Aaret 
efter  Mod  til  at  concipere  et  skarpt  Brev,  der  foruden  af  hende  selv  blev 
underskrevet  af  Jfrne.  H.  Jørgensen  og  E.  Heger,  samt  Mad.  S.  Winsløw, 
F.  Larcher,  A.  Wexschall  og  B.  Kragh  og  indsendt  d.  ^"/b  til  Dir.  »Vi  skulde 
tro«,  skriver  hun,  >at  vi  levede  før  Christi  Tider,  da  Qvinderne  betragtedes 
som  Slavinder«.  Klagen  dirrer  især  af  Harme  over  Skuespillernes  for- 
mentlige Forrettigheder  og  over  Paaklædningsværelsernes  Elendighed.  Dér 
hvor  Fru  H.  sad,  vendte  den  hullede  Bræddevæg  ind  mod  Herrernes 
Værelser;  hun  havde  en  brændende  Kakkelovn  paa  den  ene  Side  og  den 
frygteligste  Træk  fra  Døren  til  Gangen  paa  den  anden;  i  Værelset  fandtes 
kun  >et  hvidt  Træbord,  nogle  smaa  Tabouretter,  et  Speil,  hvori  man  netop 
kan  see  sit  Hoved,  en  smudsig  Viinflaske  af  grønt  Glas,  istedetfor  Vand- 
Caraflfe,  en  bruun  Leerskaal  istedetfor  Vaskefad  og  ikke  engang  en  Ser- 
vante, saa  naar  Chefen  vil  tale  med  os  om  Tjenesten ,  eller  en  Forfatter 
takke  os,  hvilket  undertiden  kan  være  Tilfældet,  da  maa  man  rødme  af 
Frygt  for,  at  de  skulle  see  dem  formeget  om  i  Værelset«.  Dernæst  om- 
taler hun  den  Foragt,  som  vises  »de  stakkels  Skuespillerinder«  og  fort- 
sætter: »Det  har  varet  længe  nok,  inden  den  offentlige  Mening  har  vildet 
skjenke  Skuespillerinderne  den  samme  Agtelse,  som  tilkommer  det  hele 
qvindelige  Kjøn,  og  vi  kunne  vist  uden  at  rødme  sige,  at  vi  i  vore  Tider 
fortjener  den  ligesaavel   som  alle  andre  Fruentimmer.     Ogsaa  er  det  vist 

nok  dobbelt  nodvendigt  for  en  Skuespillerinde  at  have  Sands  for  Orden, 
thi  uden  denne  kan  hun  ikke  ordne  sine  Tanker,  og  uden  dette  kan  hun 
ikke  opfatte  en  Characteer«,  Efter  at  have  paastaaet,  at  Damerne  ved 
Theatret  lærer  deres  Roller  bedre  end  Herrerne,  og  at  de  —  skønt  daar- 
ligere  lønnede  —  var  mere  accurate  og  beredvillige,  sluttede  hun  med 
at  anvise  Direktionen,  hvorledes  Manglerne  kunde  forbedres.  I  Svaret 
lovede  denne  at  lade  Værelserne  efterse,  men  stemplede  iøvrigt  Skrivelsen 
som  »latterlig  og  usand«,  kaldte  dens  Tone  for  »uhøflig  og  upassende«, 
samt  advarede  Damerne  mod  en  lignende  Fremgangsmaade  i  Fremtiden, 
>da  en  saadan  meget  let  kunde  drage  ubehagelige  Følger  efter  sig«.  Nu 
rykkede  J.  L.  Heiberg  frem  —  baade  til  Forklaring  og  til  Undsætning: 
>at  den  liøie  Dir.  finder  Tonen  i  det  omtalte  Brev  »upassende«,  ja 
endog  »uhøflig«,  skrev  han,  »har  forbauset  min  Kone,  ligesaameget  som 
det  har  smærtet  hende;  thi  i  sin  Omgang  med  Folk  af  de  mest  dan- 
nede Cirkler  har  hun  endnu  aldrig  hørt  Bebreidelser  for  en  upassende, 
eller  endog  uhøflig  Tone.  Men  heldigviis  kan  jeg  forklare,  hvad  der 
forekommer  hende  utroligt:  Hun  er  ubekendt  med  Embedsstilen,  og 
det  var  derfor  unægtelig  en  Feil,  at  hun  skrev  til  Direktionen  .  .  .  desuden 
kan  jeg  for  min  Part  tilføie  en  anden  Forklaring,  som  min  Kone  hverken 
kunde  eller  vilde  give:  Hun  er  nemlig  —  det  gør  mig  ondt  at  maatte 
sige  det  —  bleven  fordærvet  ved  den  store  Yndest,  hvori  hun  staaer  baade 
som  Kunstnerinde  og  som  Menneske.  Hun  horer  næsten  kun  Berøm- 
melser og  Lovtaler.  Alle  kappes  om  at  vise  hende  Galanterie  og  Op- 
mærksomhed; og  derved  er  hun  bleven  vant  til  at  fordre  dem,  selv  der, 
hvor  de  ikke  bør  ventes  .  . .  Heri  ligger  desværre  Nøglen  til  det  Hele  . .  .« 
Dir.  svarede  bl.  a.,  at  det  var  den  kært  at  erfare,  at  Fru  H.  fortrød  sin 
Fremgangsmaade,  men  at  den  bestemt  maatte  modsige,  at  den  ikke  havde 
vist  hende  den  hende  tilkommende  Opmærksomhed.  1834  fik  hun  af  Kongen 
et  Taffelur  »som  en  extraordinair  Belønning«,  og  to  Aar  senere  var  hun 
den  første  Skuespillerinde  i  Danmark,  som  fik  Kgl.  Reiseunderstøttelse, 
1839,  ^Vio,  skrev  N.  P.  Nielsen  til  Dir.:  »Vel  veed  jeg,  at  Fru  Heiberg 
senere  nævner  Lindgreen  som  sin  Lærer;  thi  det  er  hende  maaske  be- 
hageligst at  kalde  den  Lærer,  om  hvem  hele  Verden  vilde  kunne  indsee, 
at  han  næppe  i  den  Retning  kunde  lære  hende  noget;  men  jeg  be- 
raaber  mig  paa  Chefen  og  Conferenceraad  Collin,  som  have  i  min  Bopæl 
været  tilstæde  for  at  overvære  daværende  Jfr.  Pætges  Prøve  som  Præ- 
siosa  og  som  Julie  i  Shakespeares  Romeo  .  .  .«  1841,  Vs,  ansøgte  hun 
—  gennem  Heibergs  Haand  —  om  Gageforhøjelse.  Hun  meddelte  en 
Liste  over  sine  Roller  i  Tiden  1826—41,  der  udviste,  at  hun  da  havde 
spillet  9  Roller  i  Gennemsnit  hver  Sæson.  »Jeg  har  kun  sjelden  nydt 
den  Behagelighed  at  udføre  saadanne  taknemlige  Biroller,  i  hvilke  man 
uden  synderlig  Anstrengelse  væsenligen  kan  bidrage  til  det  Hele  ...  Da 
mit  store  Rolle-Repertoire  fordetmeste  bestaar  i  moderne  Conversations- 
stykker,  i  hvilke  Toilettet  maa  rette  sig  efter  Modens  idelig  vexlende  For- 
dringer, saa  har  jeg  i  denne  Henseende  en  riieget  større  aarlig  Udgift 
end  de   andre  Skuespillerinder,    hvilke  deels  spille  sjældnere,   deels  ikke 

forholdsviis  i  saa  mange  Conversationsstykker,  men  i  historiske  og  tragiske 
Dramer,  hvortil  Garderoben  leverer  Costumerne«  . . .  Hendes  Gage  var  da 
den  højeste:  1000  Rdlr.  +  en  Gratification  paa  300  Rdlr.  løvrigt  har 
Fru  Heiberg  i  »Et  Liv  gjenoplevet  i  Erindringen«  givet  et  i  Fejl  og  For- 
trin udmærket  Selvportræt,  men  man  bør  dog  vist  være  varsom  med  at 
dømme  hende  som  Skuespillerinde  efter  det  Indtryk,  man  derigennem 
faar  af  hende  som  Menneske.  Men  med  Alt,  Fortrin  og  Fejl,  —  i  det 
kgl.  Theaters  Historie  er  der  ingen  Kvinde,  hvis  Livsskæbne  og  Betyd- 
ning kan  sammenlignes  med  hendes. 

Nr.  3,  den  Tyran.  Fru  Heiberg  sigter  til  Hugos  Drama  »Angelo, 
Tyran  af  Padua«,  hvori  Skuespillerinden  Tisbes  Rolle  ved  Opførelsen  i 
1843  blev  udført  af  Natalia  Ryge. 

Nr.  4,  Romeo  e  Giulietta.  Dette  Lystspil  af  C.  A.  Warburg  var 
en  Parodi  paa  de  italienske  Sangere,  som  i  Fyrrernes  Begyndelse  optraadte 
paa  Hoftheatret.     (Jvfr.  Brevet  fra  Michael  Wiehe,  Pag.  162). 

Nr.  7,  min  kjære  Afdøde.  Fru  Heibergs  Dødsannonce  over  Hei- 
berg (i  Udg.  Eje)  lød  saaledes:  Johan  Ludvig  Heiberg,  min  Barndoms 
Ven,  min  Ungdoms  Leder,  min  elskede  Mand,  min  Støtte,  mit  Værn  har 
Herren  d.  25  August  bortkaldt  fra  Jorden.  Dette  bekjendtgjøres  af  hans 
dybt  bedrøvede  Hustrue. 

Nr.  8,  Andruscius.  Mantzius'  Rolle  som  Advokaten  i  H.  Hertz'  Lyst- 
spil: »Advokaten  og  hans  Myndling«.  Elskerparret  blev  fremstillet  af 
Agnes  Lange  og  Wilh.  Wiehe.  —  Gamle  Nathanson.  Etatsraad  M.  L. 
Nathanson,  1780—1868,  var  1865  igen  blevet  Red.  af  »Berl.-Tid.« 

Nr.  9,  Bang.  Lægen,  Konferensraad  O.  L.  Bang,  1788—1877,  ejede 
en  poetisk  Begavelse ,  som  han  gjorde  frugtbringende  i  talrige  —  ofte 
latinske  —  Digte.  Ved  hans  Død  udsendte  Sønnesønnen,  den  tyveaarige 
Herman  Bang,  hans  Digte  >En  Mindekrans  som  en  kjær  Erindring  om 
hans  ædle  Karakter  og  hans  store,  for  andres  Sag  saa  varmtfølende 
Hjerte«. 

Nr.  10,  Holst.  Hans  Fader  var  ikke,  som  Biogr.  Lex.  angiver,  »Skip- 
per Frits  Holst«,  men  han  var  en  Søn  af  Kammerherre  C.  F.  v.  Holstein, 
bekendt  fra  Udfaldet  i  Classens  Have,  og  Theaterchef  i  omtr.  29  Aar.  Moderen 
hed  Charlotte  Marie  Birgitte  Mannerup,  Datter  af  en  Holmensmand.  1798 
kom  hun  uden  Gage  til  Theatret,  blev  Figurantinde  og  i  1813  Skuespiller- 
inde ved  Hoftheatret.  I  Moralens  Navn  var  Rahbek  meget  imod  denne 
Ansættelse;  hans  egentlige  Motiv  var  dog  den  sædvanlige  Frygt  for  mulige 
Konkurrenter  til  hans  Protegé  Jfr.  B.  E.  Olsen,  senere  Mad.  Andersen;  men 
Rosing  støttede  Jfr.  Mannerup;  han  syntes,  at  hun  havde  »et  behageligt 
Organ,  god  Diction  og  smukt  Udvortes  for  Theatret  —  sjældne  Gaver  hos 
Begyndere«,  og  Holstein  skrev  til  Rahbek,  1811,  V12,  ...  »At  have  haft 
Børn  udenfor  Ægteskab  troer  ieg  ikke  giør  nogen  umoralsk,  men  at  lefle 
i  Flæng,  at  prostituere  sig  ved  Løsagtighed,  ved  Intriger  etc.  er  noget 
ganske  andet  .  .  .<  Han  bad  den  tredie  Direktør,  G.  H.  Olsen,  om  at  under- 
søge Jfr.  M.s   Rygte.     Denne  skrev   1811,   ^Vi2,   til   Rahbek:    »Jeg  har  be- 

søgt  Jfr.  M.  Jeg  har  undersøgt  hendes  Bygte  .  .  .  hun  har  levet  og  lever 
endnu  i  kjerlige  Forbindelser,  men  hun  er  ikke  løsagtig,  ikke  gemeen, 
ikke  berygtet  .  .  .  ikke  uskikket  til  Theatret,  og  det  er  Jesu  Christi  Moral, 
jeg  følger,  i  at  række  den  Broder  eller  Søster  Haanden,  der  vil  opad«. 
(Bahbeks  Pap.,  Kgl.  Bibi.).  1815  ansøgte  Madm.  Liebe,  Schall  og  Spindler 
om  Tilladelse  til  at  give  en  Forestilling  for  Jfr.  M.  paa  Hoftheatret  >til 
Hjælp  i  hendes  Sygdom,  hvorunder  hun  alt  i  et  Aar  har  sukket«.  Den 
gav  hende  699  Bdlr.  1816,  Febr.,  døde  hun  af  Brystsyge,  29  Aar  gi.,  >uden 
at  efterlade  sig  det  ringeste  til  Arv.«  (Dødsanmprot.,  Landsark.).  c.  1881 
skrev  Sønnen  til  Edvard  Collin:  >Jeg  var  for  ung,  da  min  Moder  døde, 
til  at  jeg  kunde  have  gjort  hende  nogen  Glæde,  og  nu  efter  65  Aars  Forløb 
seer  jeg  helst,  at  hun  er  glemt  for  alle  Andre,  og  at  jeg  kun  selv  bevarer 
hende  i  et  taust,  kjærligt  Minde.  Desuden  har  jeg  nu  gjennem  50  Aar 
levet  mig  ind  i  den  holsteinske  Familie  og  betragtes  af  den  som  Broder, 
Onkel  og  Fætter  ...  de  yngre  i  Slægten  troe,  at  jeg  kun  kom  til  at  bære 
Navnet  Holst,  fordi  jeg  vilde  til  Theateret«.  At  Forholdet  var  Samtiden 
bekendt,  fremgaar  af  P.  V.  Jacobsens  Dagbøger  (Persh.  Tidsskr.  4  B.,  II.  69). 
Holst  blev  optaget  i  det  Liebeske  Hus,  »hvor  meget  blev  afgjort,  som 
Ingen  kjendte  til,  og  hvor  han  tidlig  lærte  at  see  og  høre  uden  at  tale 
...  og  at  opfatte  Motiverne  til  mange  Ting«.  Han  blev  Sømand  »og  entred 
saa  det  Skib,  hvis  Dæk  er  Kunstens  Bræder«.  (H.  P.  Holst,  Digt  til  W.  H., 
1872).  Det  var  Jonas  Collin,  der  indgav  ham  Tanken  derom;  i  et  Ærinde 
for  Liebe  paa  Begissørkontoret  hørte  han  Collin  hviske  til  Stage:  »Ham 
kunde  vi  bruge«.  »Jeg  spurgte  Liebe,  hvad  disse  Ord  skulde  betyde,  og 
han  forklarede  mig,  at  Dir.  vilde  sætte  i  Avisen  om  en  ung  Elsker;  jeg 
grundede  længe  over  dette,  og  da  min  Gamle  laae  syg,  skrev  jeg  ham  et 
langt  Brev  til;  han  raadførte  sig  med  Deres  Fader  [Jonas  Collin],  og  det 
var  ham,  der  overtalte  min  Fader  til  at  give  sit  Samtykke.  Bahbek  holdt 
imidlertid  paa,  at  Avertissementet  skulde  indføres  i  Avisen,  og  nu  strøm- 
mede Kragh,  Påtges,  Spindler,  Vineke,  Molau,  Pelt  og  lidt  senere  Hvid 
til.  Da  jeg  lidt  hen  i  Saisonen  sagde  til  Bahbek:  »De  kunde  gærne  have 
ladet  være  at  søge  gjennem  Avisen  om  en  Elsker,  som  jeg  bad  Dem  om, 
thi  De  har  jo  dog  kun  faaet  mig«,  da  var  det,  han  brugte  den  Vittighed 
til  Svar:  »Ja,  vi  behøver  bare  at  sk —  for  at  faa  en  heel  Bør  fuld«  ... 
Bahbek  var  en  gammel  Bæv,  der  bar  Kappen  paa  begge  Skuldre;  da 
han  havde  stemt  imod ,  at  jeg  skulde  fast  ansættes  det  første  Aar, 
skældte  han  mig  ud  paa  Bakkehuset  og  næsten  pinte  det  Løfte  af  mig, 
at  jeg  ikke  maatte  gaae  til  Søes  igjen;  jeg  havde  nemlig  skrevet  til  Be- 
styrelsen, at  jeg  gik  bort  igjen;  han  forsikrede  mig,  at  det  ikke  var  hans 
Skyld,  men  han  kunde  ikke  gjøre  Andet«  .  .  .  (Breve  til  Edv.  Collin, 
Kgl.  Bibi.;  jvfr.  H.  C.  Andersen  og  det  Collinske  Huus,  669).  Holst  fik 
i  1837  600  Bdlr.  i  kgl.  Beiseunderstøttelse;  han  hjembragte  bl.  a.  det 
endnu  i  vore  Dage  opførte  Lystspil  »Man  kan,  hvad  man  vil«  og  skrev 
d.  V?  fra  Paris  til  sin  Fader:  »Man  bruger  her  paa  alle  Theatre  en  Slags 
lukkede  Stuedekorationer,  som  ere  cirkelformede  . .  .  For  at  faa  et  Stykke 
til   at  gaae  med  Sikkerhed   og  Bunding  er  det  nødvendigt  at  kunne  Bol- 

lerne.  Det  er  ofte  ikke  Tilfældet  hos  os,  men  det  er  altid  Tilfældet  i 
Paris;  hos  os  stole  vi  paa  Soufleuren,  her  bruger  de  næsten  ikke  hans 
Hjælp  .  .  .«  Som  saa  mange  Skuespillere  var  Holst  i  sin  Ungdom  plaget 
af  Pengesorger.  1842  skrev  han  til  Dir.,  at  »hans  Kraft  nu  var  lammet 
af  fire  Maaneders  Anstrængelse  for  at  holde  sig  opreist  og  afværge  sin 
Prostitution;  1846  bad  han  Kongen  om  et  Laan;  hans  mange  Afdrag  havde 
da  reduceret  hans  Gage  til  7  Rdlr.  om  Maaneden.  Samme  Aar  skrev  han, 
at  han  og  hans  Kone  —  han  blev  gift  1834  med  Skuespillerinden  Elisa- 
beth Heger  —  udelukkende  maatte  bygge  paa  Feuen,  >og  med  hvilken 
Griskhed  skal  man  nu  begynde  at  kjæmpe  for  at  vedligeholde  Repertoiret 
for  sig,  hvormange  vanærende  Følelser  skal  man  ikke  herefter  bekjæmpe 
eller  prostituere  sig  med,  som,  det  tør  jeg  nok  paastaae,  endnu  hverken 
har  besmittet  min  eller  min  Kones  rene  Interesse  for  Kunstenc  .  . .  Holst 
var  som  Skuespiller  en  Damernes  Ven;  alle  de  taknemlige  Roller,  Vove- 
halsene, der  kommer  godt  fra  Kampen  om  Uskyld  og  Ære,  var  hans. 
Egentlig  Kunstner  var  han  vistnok  ikke,  men  en  brav,  aaben  Natur. 
Heiberg  skrev  1855  til  ham:  >Jeg  har  altid  anset  Dem  for  en  mandig, 
ridderlig  Character,  og  hverken  i  Enighed  eller  Uenighed  har  jeg  nogen- 
sinde fundet  Anledning  til  at  forandre  min  Mening«.  (Breve  fra  og  til 
H.,  196).  Fru  Heiberg  kalder  hans  Hustru  >en  yndig  Skuespillerinde  i 
stille,  slørede  Roller«,  og  Ludvig  Mynster  syntes,  at  Mad.  Holst'  Øine  >gemte 
mere  Siel  og  Dybde  end  selv  Fru  Heibergs  . .  .  hun  har  Kulde  for  Jorden, 
men  Varme  for  Himlen«.     (Breve  f.  o.  t.  Hostrup,  38  f.). 

Nr.  12,  Theatret  blev  lukket.  Sigter  til  Dr.  Ryges  Sammenstød 
med  Enholm,  jvfr.  Noterne  til  dennes  Brev  Pag.  179.  —  haarde  Sand- 
heder. I  »Kjøbenhavns-Posten«,  (1832,  Nr.  169),  findes  en  skarp  Kritik 
af  Dr.  Ryges  Spil  som  >Belisar«  i  Sørgespillet  af  samme  Navn:  > Plumpe 
Manerer,  uskjønne  Gestus  og  Bevægelser  hævne  sig  intetsteds  mere  end 
i  en  græsk  eller  romersk  Tragoedie,  hvor  Alt  er  beregnet  paa  det  male- 
risk Skjønne«.  —  den  Afbigt.  Sigter  til  Dr.  Ryges  Sammenstød  med 
C.  N.  Rosenkilde,  jvfr.  Brevene  Pag.  100  tf.  og  Pag.  132  f.  samt  Noterne.  — 
Tonen  i  dette.  Efter  dette  Brev  antog  Polemiken  mere  og  mere  Ka- 
rakteren af  et  personligt  Skænderi.  Ryge  svarede  i  et  »Ultimatum«  (»Den 
Frisindede«,  1838,  Nr.  13),  at  »den  Procedure,  Hr.  Holst  foreslaar  mig  til 
at  erholde  Satisfaction  over  ham,  forkaster  jeg;  thi  for  det  P'ørste  tror 
jeg  ikke  at  behøve  sex  Mands  Bistand  for  at  møde  Invectiver  af  en  Person 
af  hans  aandelige  Calibre,  og  for  det  Andet  er  naturligviis  den  Tilfreds- 
stillelse, man  kan  have  af  en  Afbigt,  bestemt  ved  den  Grad  af  Agtelse 
man  nærer  for  den,  der  gjør  den«.  En  Røst  af  Publikum  udbrød  der- 
efter: »Maa  vi  saa  være  fri  for  mere!«  (Kjøbh.-Post.,  1838,  Nr.  37). 

Nr.  13,  Mad.  Andersen.  Breve  fra  Rahbeks  Protegé,  den  ikke  be- 
tydelige Skuespillerinde  Mad.  Andersen  f.  Olsen,  »som  ikke  var  efter  Oehlen- 
schlågers  Smag«  (Erindringer  III,  48),  er  meddelt  af  Chr.  Behrend  i  Aal- 
borg Tidende  1903,  ^Vi  fif.  —  en  Afstemning,  som  Rahbek  taler  om. 
Dette  refererer  sig  til  en  Brevveksling  mellem  R.  og  Jonas  Collin,  jvfr. 
H.  C.  Andersen  og  det  Col.ske  h.,  635  ff. 

Nr.  14,  Hoedt.  Han  er  en  af  de  mærkeligste  Personligheder  blandt 
danske  Skuespillere.  Smuk  og  indtagende  var  han  og  dertil  Herre  over 
sin  Tids  Kultur,  uafhængig,  snart  selvtillidsfuld  af  Væsen,  snart  ubeslut- 
som, blottet  for  Standens  almindelige  Kgenskab  Servilitet;  en  spekulativ, 
af  S.  Kierkegaard  paavirket  Natur,  der  var  stærk  i  Opposition,  men  modløs 
paa  Ansvarets  Dag.  Hans  Fader  var  ikke,  som  P.  Hansen  skriver,  en 
Jydsk  Almuemand;  han  var  fra  Landsbyen  Høed  ved  Mørkøv  paa  Sjæl- 
land og  hed  egentlig  Christen  Olsen,  men  antog  senere  sin  Fødebys  Navn. 
Han  var  Postbud  og  blev  senere  Marskandiser  i  København  og  døde  1850, 
62  Aar  gi.,  som  en  velhavende  Mand.  Ved  Sønnens  Konfirmation  i  1834 
fandtes  i  Adresseavisen  (Nr.  89)  et  Digt,  hvori  det  ønskes,  at  han  vil  >gaa 
frem  i  Kundskab  og  i  Dyd  og  blive  sin  Faders  Lyst  og  gjøre  Ret  og  Skjæl 
imod  Knhver  og  blive  Moders  Haab  og  Trøst«.  Bidrag  til  hans  Karak- 
teristik i  den  første  Ungdom  findes  iøvrigt  hos  Bergsøe,  Krigen  og  Koleraen, 
93  f.,  I.  H.  Lorch,  75  Aar,  83;  Fru  Sødrings  Erindringer  I;  Museum  1891,  1, 
hvor  S.  B.  Thrige  fortæller,  at  Høedt  som  Rus  havde  indbudt  en  større 
Kres  af  Kammerater  til  et  Gilde,  som  holdtes  imellem  »lutter  Møblere 
hos  hans  tarvelige,  men  velhavende  Forældre«.  De  meddelte  Silkeborg- 
breve  er  fra  Tiden  før  hans  Debut,  da  han  endnu  kun  var  ombølget  af 
selskabelig  Berømmelse.  —  Kammerherre  F al be.  Kommandørkaptajn 
C.  T.  Falbe  døde  1849,  ^^7,  58  Aar  gi.  Hans  Søn,  den  senere  Diplomat 
C.  F.  Falbe,  1828 — 96,  var  Høedts  Ledsager  paa  Pariserreisen  1856  (jvfr. 
Pag.  61).  —  E.  Weis.  Ov^erretsassessor  E.  M.  Weis  —  den  nuværende 
Theaterchefs  Bedstefader  —  havde  i  1846  en  midlertidig  direktorial  Myn- 
dighed. Levetzau  kaldte  ham  i  Indstillingen  >en  Mand,  som  nøje  kjender 
Theatret,  meget  interesserer  sig  for  samme,  har  Smag  og  ualmindelig 
musikalsk  Dannelse  og  som  kjender  og  tillige  er  kjendt  af  Personalet 
uden  at  staa  i  noget  kammeratligt  Forhold  til  nogen  af  dets  Medlemmer«. 

Nr.  15,  Valgene.  Ved  det  første  ordinære  Folketingsvalg  1849,  Vis, 
hvortil  > Bondevennernes  Selskab«  arbejdede  for  de  saakaldte  »intelligente 
Kandidater«,  Folk  med  Universitetsuddannelse,  opstilledes  i  Viborg  Amts 
3die  Valgkres  (Levring)  foruden  Kresens  Rigsdagsmand,  Fabrikejer  Bruun 
til  Bruunshaab,  Sognefoged  Christen  Jensen  af  Østerbording,  der  blev 
valgt,  samt  cand.  phil.  Høedt,  Medlem  af  »Bondevennernes  Selskab«  (jvfr. 
Viborg  Stiftstid.  Via).  Michael  Drewsen,  der  var  Folketingsmand  for  Silke- 
borg, var  Horsenskresens  Landstingskandidat  ved  Valget  ^Vi2  s.  A.; 
dersom  han  havde  opnaaet  Valg  dér,  var  det  Meningen,  at  »Dumpekandi- 
daten fra  Levring«,  Høedt,  skulde  have  remplaceret  ham  i  Silkeborg.  — 
den  Kjøbenhavnspost.  I  »K-P.«  1849,  'Vs,  findes  en  ironisk  Op- 
fordring til  Forfatteren  af  Embedsiver«  (Høedt)  om  at  oplyse  »i  hvilken 
Retning  hans  politiske  Studier  fornemmelig  have  bevæget  sig,  hvilken 
politisk  Virksomhed  han  hidtil  har  udfoldet,  samt  hvilken  politisk  Tro 
han  hylder«.  —  gamle  Drev^sen.  Folketingsmand  L  C.  Drewsen,  1777 — 
1851,  Eier  af  Strandmøllen,  f.  G.  gift  med  Rosings  Datter  Ophelia;  jvfr. 
E.  Nystrøm,  Søllerød  Sogn,  245  f.  —  Helliggeiststrædet.  Fra  1849  til 
sin  Død   boede  Michael  Wiehe   i    Lille  Helliggeiststr.  163  (nu  Niels  Hem- 

mingsensgade  8).  Høedt  boede  da  i  Kokkegade  106  (nu  Valkendorfsgade). 
Fra  1853  til  sin  Død  boede  han  paa  Nørregade  28.  —  Fru  Hall.  Om 
C.  C.  Halls  Hustru,  Marie  f.  Brøndsted,  skrev  Fru  Anna  Nielsen  til  Fru 
E.  Wiehe  1853,  ^^/z :  >Fru  Hall  er  da  kommen  fra  sin  norske  Reise.  Det 
er  en  Kone,  som  kan  overkomme  meget.  Uagtet  hun  var  reist  over  Land 
hertil  fra  Helsingør  [og]  traf  hendes  Mand  syg,  jeg  tror  næsten  senge- 
liggende, traf  jeg  hende  dog  samme  Dag  spadserende  i  Søndermarken,  og 
tilsidst  endte  hun  med  at  storme  ind  ad  min  Dør  her  paa  Bakkegaarden 
for  at  foreslaa  mig  at  spadsere  med  hende  næste  Morgen  Kl.  6,  hvad  jeg 
naturligviis  høflig  frabad  mig.  Hun  er  nu  reist  med  Hall  til  Islinge.  Hun 
siger  om  ham,  at  han  har  saadan  en  letsindig  Mave;  ligner  det  hende 
ikke?«  (Kgl.  Bibi.).  —  »Æsthetisk  Sands«.  Dette  Lystspil,  der  gav  An- 
ledning til  Meningskamp  i  Theatret,  kalder  dets  Forfatter,  C.  Hostrup,  i  et 
Brev  til  Heiberg  1849,  ^^/s.  »blegt  og  effektløst.  Efter  Opførelsen  var  jeg  ikke 
saa  meget  misfornøjet  med  Publikum,  som  med  Stykket  selv«.  I  samme 
Sæson  opførtes  >  Soldaterløjer«.  —  Betalingen  for  >Embedsiver«. 
Høedt  modtog  150  Rdlr.  i  Marts  1850  som  Honorar  for  >Embedsiver«. 
Fru  Heiberg  retter  i  >Et  Liv«  et  misligt  Angreb  paa  Høedt  i  denne  Sag; 
hun  fortæller,  at  H.  fandt  den  Sum,  som  Heiberg  tilbød  ham,  saa  ringe, 
at  han  foretrak  at  forære  Theatret  Stykket;  han  lod  sig  derefter  beundre 
ude  i  Byen  for  sin  Optræden  —  og  hævede  saa  en  Dag  i  al  Stilhed  Pen- 
gene paa  Theaterkontoret.  Mod  denne  Sladderhistorie  tog  A.  C.  Larsen 
Høedt  i  Forsvar  (>Nat.-Tid.<  1892,  5.  og  7.  Dec),  medens  A.  D.  Jørgensen 
forsvarede  Fru  Heibergs  Opfattelse.  —  Olsen.  Provinstheaterdirektør 
Julius  Olsen,  død  1862,  ^Vb,  66  Aar  gi.    Hans  Hustru  hed  Sophie  f.  Gade. 

Nr.  16,  Marianne.  Michael  Wiehes  Kusine,  Marianne  Schwartz 
f.  Rosing,  1824 — 96.  —  Iselingepigerne.  Herregaarden  »Iselingen«  ved 
Vordingborg  ejedes  da  af  Assessor  Aagaard  (f  1866);  en  af  hans  Døtre 
blev  gift  med  Gaardens  senere  Ejer,  Prof.  Martin  Hammerich  (t  1881), 
hvis  Datter,  Magdalene  H.,  omtales  Pag.  36.  —  Frederikke.  Høedts 
Ungdomselskede,  Frederikke  Lønborg.  1819 — 1904,  var  en  Datter  af  Oberst 
Lønborg.  Om  hendes  Hjem  jvfr.  M.  Reinhardt,  Familie-Erindringer  II,  45. 
—  Hanne.  Michael  Wiehes  ældre  Søster  Johanne,  1813 — 91.  —  Macbeth 
har  myrdet  Pluddren!  En  Omskrivning  af  Macbeths  berømte  Replik: 
>Glanus  har  myrdet  Søvnen  .  .  Macbeth  skal  ikke  sove  mere«  (2.  Akt 
1.  Scene). 

Nr.  17,  den  Committerede.  Forfatteren  A.  L.  Arnesen  havde  ved 
Heibergs  Tiltrædelse  som  Direktør  faaet  en  Stilling  ved  Theatret  med  et 
noget  uklart  Magtomraade;  allerede  efter  et  Par  Ugers  Forløb  nedlagde 
han  Embedet  —  Hertz's  polemiske  Comedie.  H.  Hertz's  Skuespil 
»Hundrede  Aar«,  polemisk  Comedie  i  fire  Decorationer  med  Forspil, 
Efterspil  og  Parabaser,  udkom  1849.  —  Carl  Bernhards  nye  Novelle. 
1850  udkom  Novellen  >To  Venner«  af  C.  Bernhard.  Fordringen  om  at  op- 
fatte Ægteskabet  som  et  Troesforhold  gentager  Høedt  i  »Om  det  Skjønne« 
(Pag,  48),  et  Skrift,  som  ihvertfald  giver  Nutidslæseren  et  Indtryk  af  hans 
glødende  Tro  paa  Theatrets  Betydning  for  Menneskeaandens  Udvikling.  — 

bedre  end  Møller.  Hovedpersonen  i  »Embedsiver  eller  Hr.  og  Fru 
Moller«.  —  Morskabsbog.  Chr.  Winthers  Digtsamling  >En  Morskabs- 
bog for  Børn«  udkom  1850.  —  »Ødelanden«.  Folkekomedien  >En  Øde- 
land«, bearbejdet  af  Kr.  Mantzius,  Liebenberg  og  C.  Hostrup,  gjorde  Lykke 
ved  Opførelsen  paa  Casino  i  Dec.  1849.  (Jvfr.  G.  Brandes,  Levned  I,  24). 
Nr.  18,  Drewsen.  Stifteren  af  Silkeborg  Papirfabrik,  Michael  Drew- 
sen, 1804 — 74,  Søn  af  den  tidl.  nævnte  I.  C.  Drewsen,  var  gift  med  Amalie 
(Malle)  Rummel;  Anna  Nielsen  skrev  til  Fru  E.  Wiehe,  [c.  1852],  ^V«: 
. .  .  »Hvad  synes  De  om  den  store  Ære,  der  vederfares  Drewsens,  at  huse  det 
»ophøiede  Par?«  Hvad  synes  De  overhovedet  om  den  heele  Heise  og  om 
Jyderne,  for  ikke  at  tale  om  Kongen,  naar  han  i  al  sin  Folkelighed  siger: 
»Tak  for  Mad«.  Drewsen  har  anmodet  Høedt  [om]  at  skrive  en  Sang  i 
Anledning  af  Kongens  Nærværelse  hos  ham,  ligesom,  og  naturligviis  meget 
indtrængende,  bedet  ham  at  komme  selv  derover  i  de  Dage.  Den  første 
Deel  af  Anmodningen  har  han  efterkommet  og  skrevet  en  Sang  og  dertil 
en  smuk  Sang;  naturligviis  har  han  ikke  deri  talt  et  Ord  om  Grevinden. 
Derimod  er  han  selv  naturligviis  bleven  hjemme,  skjøndt  han  siger,  han 
vilde  give  meget  til  at  være  der  med  en  hvid  Pind  i  Munden.  Grevinde 
Ahlefeldt  (Natalia  Ryge),  som  har  opholdt  sig  paa  Silkeborg,  og  som  man 
var  vis  paa  vilde  reise  bort,  saasnart  Kongen  med  Gemalinde  kom  dertil, 
er  stærk  mistænkt  for  at  være  bleven  der.  Er  det  Tilfældet,  saa  er  jeg 
bange  for,  at  den  smule  fornemme  Omgang,  hun  med  saa  megen  Møie 
har  pillet  sammen,  reent  gaar  fløiten«.  (Kgl.  Bibi.).  —  Brev  fra  Griffen- 
fe  Id.  Citatet  findes  i  Odin  Wolff,  Greve  Peder  Griffenfeldts  Levnet, 
Pag.  9.  —  Din  troeste  Ven  Hamlet.  Af  denne  Underskrift  fremgaar 
det,  at  Høedt  allerede  da  var  optaget  af  sin  senere  Debutrolle.  1851,  ^Vii, 
begyndte  han  sin  sceniske  Stjerneskudtindren,  som  kun  varede  seks  Aar. 
Desværre  var  Dr.  E.  Brandes  da  kun  et  Barn;  han  maa  i  Dansk  Skue- 
spilkunst nøjes  med  at  give  en  Karakteristik  af  Oplæseren  og  Instruk- 
tøren Høedt.  Medens  Samtidens  Dagspresse  som  oftest  bevæger  sig  paa 
panegyriske  Højder,  hvoraf  det  er  vanskeligt  at  samle  et  Billede,  frakender 
den  eneste  Skribent  blandt  Kritikerne,  Goldschmidt,  ham  Evne  som  tra- 
gisk Skuespiller.  (Nord  og  Syd,  Vil,  1851),  Karakteristisk  er  det  maaske, 
at  der  ofte  tales  om  hans  Opfattelse  af  Rollerne,  men  sjældnere  om  det 
vigtigere:  Udførelsen  af  dem.  Hans  gennemreflekterte  Fremstillinger  har 
uden  Tvivl  indeholdt  høist  interessante  Enkeltheder,  men  savnet  Liden- 
skab. Hans  Pathos  var  Tankens,  ikke  Sansernes,  siger  Bournonville  (Mit 
Theaterliv  11).  Stemmen  var  nasal,  uden  varme  Modulationer,  men  der 
undslap  den  næppe  et  falsk  Ord.  F'ru  Heiberg  kalder  hans  Hamlet  »en 
fortrinlig  Oplæsning  med  Gestikulation«.  Og  en  af  Høedts  Ungdomsven- 
inder, Mathilde  Reinhardt,  skriver:  »Efter  Scenéforandringen  til  andet  Op- 
trin søgte  og  fandt  mine  Øjne  snart  iblandt  de  mange  Hoffolk  Hamlets 
Skikkelse,  modernere  og  uanseligere,  end  jeg  havde  ventet  den.  De  første 
ganske  korte  Repliker  gik  bort  under  Uroen  .  .  .  [snartj  indtraf  allerede 
for  mig  den  Skuffelse,  som  holdt  sig  Forestillingen  igjennem  paa  enkelte 
af  de  Scener  nær,  hvor  Hamlet  skjuler  sig  bag  Ironi:  Skuffelsen  ved  ikke  at 

komme  i  Illusion  .  .  .  dette  var  en  Fortolkning,  saaledes  som  jeg  tidligere 
havde  hørt  den  ved  Høedts  Oplæsen  af  Stykket,  men  intet  af  den  Aaben- 
barelse,  hvorved  Kunstneren  i  et  Nu  gjør  Digterens  Ord  til  hvers  Ejen- 
dom —  derved  at  de  først  er  bleven  hans  .  .  .  Det  forekom  mig,  at  den 
indre  Kraft  bestandig  tog  af,  og  at  Mangelen  paa  den  kulminerede  i  Op- 
trinnet ved  Ophelias  Grav  . . .  »Poesiens  Vingeslag  manglede!«,  sagde  Hauch 
(Familie-Erindringer  II,  199  f.).  Og  hun  tilføjer,  at  Michael  Wiehe  ikke 
kunde  eller  maaske  ikke  vilde  sé  Manglerne.  »Jeg  kunde  aldrig  ha'e 
spillet  Hamlet«,  sagde  han,  idet  han  frakendte  Hamlet  Retten  til-  at  være  en 
ædel  Natur.  Denne  Kendelse  vilde  han  have  haft  ondt  ved  at  hævde,  dersom 
han  selv  skulde  have  fremstillet  Rollen«.  (Jvfr.  iøvrigt  Rergsøe,  Studenter- 
leben, 108  f.,  Rreve  f.  o.  t.  Hostrup,  264;  Persnh.  Tid^skr.  3  R.,  VI,  145;  Fru 
Sødring,  Erindringer  II,  23;  Sv.  Gundel,  F.  L.  Høedt,  Det  ny  Aarh.,  1905). 

Nr.  19,  Giulo  Romanos  Rolle.  Denne  F'igur  i  »Correggio«  blev 
efter  Wiehe  spillet  af  Holst. 

Nr.  20,  Colas  Rolle.  Hertz  havde  under  Udarbejdelsen  af  Colas 
Rolle  i  Den  Yngste  haft  de  gamle  italienske  Masker  for  Øje,  Scarramuccio, 
Mezzalino  o.  s.  v. ,  der  hos  os  er  bekendte  under  Fællesnavnet  Pjerrot. 
Det  var  Heiberg,  som  foreslog  Forfatteren  at  lade  Høedt  spille  denne 
massive  Figur  »fordi  den  trængte  til  en  Fremstilling,  der  lod  den  plumpe 
Natur  gaa  op  i  Kunst«.  Hertz  spurgte  i  et  Rrev  til  Høedt,  om  han  i 
Dragt,  ved  enkelte  Træk  i  Fremstillingen,  i  hans  Maade  at  staa  og  gaa 
o.  s.  v.  kunde  komme  til  at  minde  om  disse  Masker.  Efter  Modtagelsen 
af  dette  Rrev  var  det,  at  Høedt  tilbagesendte  Rollen,  der  blev  spillet  af 
Schram.     (Jvfr.  Rreve  f.  o.  t.  H.  Hertz,  167  ff.) 

Nr.  21,  Til  Publikum.  Dette  aabne  Rrev,  der  kort  og  sandfærdigt 
beretter  Høedts  Strid  med  Heibergs,  blev  paa  en  Maade  hans  Rane  som 
Skuespiller,  idet  det  gav  den  ydre  Anledning  til  en  Række  stærke  Tu- 
multer, der  samme  Aften  indlededes  i  Theatret.  Man  yndede  ikke  den 
Sikkerhed,  der  ikke  bad  om  Skaansel.  Publikum  ansaa  det  for  skyldigt 
Galanteri  at  tage  Parti  for  den  bortdragende  Fru  Heiberg,  og  efter  at  en 
voldsom  Udpibning  d,  13.  Dec.  1857  havde  krænket  den  forfængelige  Høedt 
og  knækket  hans  Mod  som  Skuespiller,  tog  han  sin  Afsked.  Han  op- 
traadte  aldrig  senere.  (Stridens  Aktstykker  er  meddelt  af  H.  Christensen, 
Det  Kgl.  Theater,  1852—59).  Sin  historiske  Retydning  for  vor  Skuespil- 
kunsts Udvikling  har  Høedt  som  Scene  og  Elevinstruktør.  Han  var  Ud- 
tryk for  en  relativ  ny  Strømning  i  Tiden,  der  brød  med  »Skønhed«  i 
Klang  og  Attituder  for  at  søge  det  Sande  og  Levende,  og  som  ved  sin 
dybere  Indtrængen  i  det  menneskelige  maatte  og  skulde  sejre.  Først 
gennem  Høedt  kom  denne  Strømning  skarpt  til  Orde  her  i  Landet;  Fru 
Heiberg  søger  i  »Et  Liv«  at  bortforklare  denne  hans  Retydning,  men 
Eftertiden  har  indset,  at  Stridighederne  under  Heibergs  Direktorat  for 
stedse  efterlod  en  lidenskabelig  Ritterhed  i  hendes  Hjerte,  der  ikke  tillod 
hende  at  bedømme  den  Tids  Forhold  og  Personer  retfærdigt.  I  Tragedien 
krævede  Høedt  Tale  istedetfor  Deklamation,  i  Komedien  Samtale  istedet- 
for  »letløbende«  Konversation.    Paa  de  enkelte  Skuespillere  var  hans  Ind- 

flydelse  betydelig;  han  viste  dem  Sitiiationsfølelsens  Værdi  og  den  tilsyne- 
ladende saa  simple  Kunst  at  lade  Tanken  følge  Ordene.  Hans  Iscene- 
sættelse af  > Skikkelige  Folk«  (1860),  hvor  han  bestræbte  sig  for  at  indføre 
Hverdags  Samtalen,  betegnede,  som  paavist  af  E.  Brandes  (Vort  Folk  i 
d.  19.  Aarh,  U)  en  Art  Vendepunkt  i  dansk  Theatcrhistorie.  1885,  ^Va, 
døde  Hoedt.  Allerede  længe  havde  da  den  Skæbne  ramt  ham,  som  han 
lader  til  at  have  anet  i  et  af  sine  Digte,  nemlig,  at  han  kom  til  at  »sidde 
med  falmet  Lok,  ulykkelig,  syg  og  kroget«.  (Lyriske  Digte,  132).  Sky  trak 
han  sig  tilbage  fra  Verden  til  >den  enkeltes«  Ensomhed.  Fra  sine  Vin- 
duer saa  Fru  Sødring  ham  en  Dag  gaa  forbi  og  vinkede  til  ham,  at  han 
skulde  komme  op  til  hende.  Men  han  rystede  smerteligt  paa  Hovedet 
og  gik  videre  (Erindringer  H.  321).  Moderen  overlevede  ham;  hun  døde 
1887,  91  Aar  gi.  En  Del  af  Høedts  Formue  tilfaldt  Slægtninge  i  Lands- 
byen ved  Mørkøv. 

Nr.  22,  Kragh.  Christian  Kragh.  1802 — 84,  oprindelig  Bager  (Eleonore 
Tschernings  Pap.,  19),  Skuespiller  1828—67.  Han  kan  i  to  Ord  karakteri- 
seres som  »Ryges  Skygge«.  Det  var  hans  Orm  at  spille  sin  store  Lære- 
mesters Roller;  men  tidligt  havde  Kragh  overlevet  sig  selv.  Cl.  Petersen 
skrev  1860  i  »Fædrelandet«  (Nr.  13)  >det  er  ikke  muligt  mere  at  forstaae, 
hvad  han  siger,  endnu  mindre  hvad  han  mener  med  det,  han  siger«.  Kragh 
var  gift  med  den  yndede  Sangerinde  Boline  Margrethe  f.  Abrahamsen, 
som  allerede  døde  1839,  29  Aar  gi.  1840  skrev  han  til  Kongen:  »Som 
D.  M.  bekjendt  skjænkede  min  Kone  mig  en  Datter,  som  kostede  hende 
Livet.  Dette  Barn  lever  og  er  mig  en  stor  Trøst,  men  dets  Underhold 
og  Pleje  hos  Fremmede  er  forbundet  med  mange  Udgifter,  som  overstige 
mine  Evner«.  —  Påtges.  Johan  Anton  P.,  1807 — 83,  oprindelig  Vintapper, 
Skuespiller  1828—67.  1837  bad  han  Dir.  om  en  Understøttelse  »da  han 
ønskede  at  gifte  sig«.  Hans  Kone  hed  Christiane  Rysslånder,  1813—92,  en 
Søster  til  Mad.  Simonsen.  (Jvfr.  A.  Aumont,  Theater- Aarbog  1891— 92).  1840 
kunde  han  »kun  højst  tarveligen  forsørge  sin  Familie«.  1842  skrev  han:  »Jeg 
har  600  Rdlr.  i  Gage,  og  derfor  skal  jeg  ernære  6  Mennesker  daglig«.  Hans 
Søster,  Fru  Heiberg,  skrev  1847,  ^Vj,  til  Collin  og  anbefalede  ham  til  den 
ledige  Inspicientplads :  »Han  trænger,  den  Stakkel,  til  en  Indtægt  for  at  kunne 
komme  ud  af  det  og  opdrage  sine  Børn,  som  han  ønsker.  Da  jeg  virkelig 
holder  meget  af  ham,  gjør  jeg  det  gjerne,  især  da  jeg  synes,  han  er  skikket 
til  denne  Post,  hvis  Opretholdelse  interesserer  mig ;  thi  det  er  snart  ikke  mu- 
ligt at  komme  frem  af  en  eneste  Coulisse  for  lutter  Folk,  som  Gud  veed 
hvem  er,  og  som  ofte  taler  høiere  end  vi,  som  staa  paa  Scenen«.  (Kgl.  Bibi.). 
Påtges  beklædte  denne  Stilling  til  1873.  — Amalia  Hagen.  Amalie  Price, 
1831—92,  Danserinde  og  Skuespillerinde  ved  d.  kgl.  Theater  indtil  1857,  Ca- 
sinos  Primadonna  til  1866;  derefter  ved  Provinsselskaber.  Hun  var  gift 
med  Korpslæge  Hagen,  1828—1902.     (Jvfr.  Bøgh,  Erindringer  II,  236). 

Nr.  2  3,  Mantzius.  Om  Resultatet  af  den  Prøve,  som  stud.  theol. 
Kristian  Mantzius,  der  i  1842  havde  udgivet  en  Oversættelse  af  Bauers 
kortf.  Lærebog   i  Testamenternes  hebraiske  Oldsager,   i   Aug.  s.  A.  aflagde 

for  Direktionen,  skrev  C.  Hostrup  til  L.  Mynster:  »Efter  den  agtelsesfulde 
Maade,  hvorpaa  de  takkede  ham  og  tilbød  ham  deres  Assistance,  er  det 
aabenbart,  at  de  alle  ansee  ham  for  en  særdeles  heldig  Aqvisition  for 
Theatret.  Ogsaa  jeg  er  overbeviist  om  hans  Kunstnerkald,  og  jeg  haaber, 
at  hans  dybe  Respekt  for  Kunsten,  og  hans  varme  Hjerte,  der  gjennem 
et  uroligt  Livs  Besmittelse  har  bevaret  i  ham  en  moralsk  Reenhed  —  eller 
dog  Higen  derefter  —  og  i  mindre  hverdagsagtige  Øjeblikke  en  inderlig 
Stræben  mod  Gud,  vil  regulere  den  Bane,  som  hans  forunderlige  Usta- 
dighed og  Letsindighed  kunde  drive  ham  ind  paa«.  (Breve  f  o.  t.  Hostrup, 
15).  Han  blev  engageret  for  et  Aar,  vakte  Opmærksomhed,  men  1844, 
'Ve,  meddelte  Dir.  ham,  >at  den  troede  at  skylde  hans  Fremtidscarriére 
ikke  at  forlænge  hans  temporaire  Engagement«.  Han  mente  selv,  at  det 
var  Phister,  han  skyldte  sin  Afsked.  Fra  den  Tid  brændte  der  et  Fjend- 
skab mellem  disse  to  højstforskellige  Naturer.  Saa  rejste  Mantzius  til 
Norge.  >Han  var  forsynet  med  en  Attest  fra  Theaterdirektionen  in  pleno, 
der,  forunderlig  nok,  priser  hans  Flid,  Kunstbegejstring  og  Talent,  saa 
hans  Afskedigelse  synes  meget  slet  motiveret  . .  .  Iligemaade  har  han  en 
smuk  Attest  fra  Heiberg,  der  meget  grundig  udhæver  hans  mange  Fortrin 
og  kommer  til  det  Resultat,  at  hans  Talent  har  samme  Omfang  som 
Winsløw  juns.«,  skrev  Hostrup  til  Mynster,  og  han  tilføjer  senere  »han 
er  gaaet  meget  frem  .  .  .  han  er  nu  en  heel  Skuespiller«.  (Breve  f  o.  t. 
Hostrup,  15;  46;  81;  jvfr.  Blanc,  Christiania  Theater,  121). 

Nr.  24,  Løjtnanten  i  »Gjenboerne«.  Skønt  Mantzius  gjorde  megen 
Lykke  i  denne  sin  Glansrolle  under  Gæstespillet  i  Sommeren  1846,  som 
Collin  selvene  blandt  Direktørerne  støttede,  og  skønt  han  atter  var  Gæst 
Aaret  efter,  opnaaede  han  dog  ikke  Ansættelse,  førend  det  sidste  konge- 
lige Magtsprog  i  Enevældens  Dage  lød  til  Direktionen:  »Vi  ville  aller- 
naadigst  have  cand.  philos.  Kristian  Mantzius  udnævnt  til  Kongelig  Skue- 
spiller fra  1ste  September  d.  A.  at  regne  med  en  aarlig  Gage  af  500  Rdlr. 
I  hvilken  Henseende  Vi  allernaadigst  ville  have  Direktionen  for  Vort 
Skuespil  paalagt  at  foranstalte  det  Fornødne.  Befalende  Eder  Gud !  Givet 
paa  Vort  Slot  Christiansborg  d.  21.  August  1848.    Frederik  R.« 

Nr.  25,  Seaton.  M.  Wiehes  Rolle  i  C.  Hauchs  Skuespil  »Æren  tabt 
og  vunden«,  hvori  Mantzius  spillede  Krigshøvdingen  Alexander  Lesslie. 

Nr.  26,  »Karens  Kjæreste«.  Om  Grunden  til  denne  Vaudevilles! 
Udpibning,  hvori  Fru  Heiberg  »i  al  Uskyldighed«  var  mere  skyldig,  endj 
Mantzius  viste  sig  at  være,  kan  læses  i  »Et  Liv«,  Folkeudg.  H,  100. 

Nr.  27,  Balletmesterens  Adfærd.    Fra  begge  Parter  blev  der  frem- 
sat Vidner  til  det  Passerede,  og  da  Direktionen  havde  tilkendegivet  Mantzius, 
at  han   havde  formel  Uret  ligeoverfor  Bournonville,   tog  han   sin  Afsked- 
og  gik  til  Folketheatret,   hvorfra  han  vendte  tilbage  under  den  ny  Direk- 
tion  to  Aar  senere.     (Jvfr.  H.  Christensen,  Det  Kgl.  Theater,  278  f.).     Nuj 
kom  hans  bedste  Tid.    Fru  Heiberg  kalder  ham  »en  af  de  geniale  Natur- 
komikere,   om   hvem   det   var  umuligt  at  sige,   hvor  Naturen  hørte  op  og 
Studiet  begyndte«.      Han  blev  overordentlig   populær,   korpulent,  lunerig, 
og   lunefuld,   som  han   var.  Studenterforeningens  Afgud,   det  brede  Publi-I 

kums  ogsaa,  baade  fordi  han  havde  en  skarp  Tunge  og  et  blødt  Hjerte 
—  indtil  han  i  1871  atter  kom  i  Direktionsspektakler,  der  mærkedes  helt 
ud  i  Rigsdagen,  og  som  endte  med  hans  Afsked  uden  Pension,  (Jvfr 
K.  Mantzius,  Berner-Linde-Hall  contra  Mantzius).  Saa  flakkede  han  rundt,, 
snart  ved  Provinsselskaber,  snart  i  Norge,  spillede  paa  Casino,  fik  stor 
Betydning  som  Oplæser  saavel  ude  i  Landet  som  her  i  Byen,  blev  atter 
Gæst  paa  det  Kgl.  Theater  (1877  og  1878)  og  døde  paa  Grundlovsdagen 
1879.  1859,  ^'7i,  blev  han  gift  med  Anna  Margrethe  Petrea  Jørgensen, 
f.  1841,  ^"/i2,  død  i  Rom  1911,  'V4;  deres  eneste  Søn,  Dr.  phil.  Karl  Mant- 
zius, var  1909 — 13  Nationaltheatrets  første  Skuespiller-Direktør.  Kristian 
Mantzius'  Ven,  C.  Hostrup,  der  lagde  Grunden  til  hans  Skuespillercarriére, 
siger,  >at  han  taalte  ingen  Uret,  heller  ikke  den,  han  saa  andre  lide«. 
»Han  havde  ingen  Hemmeligheder  for  Verden«,  sagde  Biskop  Fog  ved 
hans  Grav.  Midt  i  al  den  Underfundighed,  der  ofte  er  et  Theaters  indre 
Historie,  staar  Kristian  Mantzius'  Fysiognomi  for  alle  Tider  friskt  og 
aabent,  stærkt  og  blodrigt.  (Jvfr.  O.  Borchsenius,  Hjemlige  Interiører; 
E.  Brandes,  Dansk  Skuespilkunst;  C.Hostrup,  Erindringer  I;  Breve  f.  o.  t. 
H.  Hertz;  M.  V.  Brun,  Fra  Dreng  til  Mand,  135;  Abrahams,  Minder  f.  m. 
Studentertid,  54  fif.;  O.  Zinck,  Studenter-  og  Theaterliv;  O.  Schlichtkrull : 
Studier  o.  Genboerne). 

Nr.  28,  Anna  Nielsen.  Forældrene  havde  været  velhavende  Borger- 
folk, som  var  nedsunkne  i  den  dybeste  Fattigdom.  Moderen,  Frederikke 
Brenøe  f.  Leth,  skrev  1822,  Vt,  til  Collin:  »Da  min  Mand  nu  haver  været 
Borger  i  saae  mange  Aar  og  føer  havt  Evne  til  at  kunde  holde  en  450 
Mennesker  i  Virksomhed  ved  sidt  Fabriques  Drift,  men  da  band  nu  er 
saae  ulykkelig  med  en  talrig  Familie  ganske  at  være  Ruineret  og  Øde- 
lagt og  Gudsbar  indet  [har]  at  suttenere  sig  og  sine  med,  saae  er  min 
Bønd,  om  det  ikke  skulde  være  muligt  at  D.  V.  med  Øvrige  med  Direc- 
teurer  kunde  skaffe  min  Mand  en  Post  som  Controeleur  ved  logierne, 
eller  nogen  anden  Post,  kun  blodt  ikke  nede  ved  Dørene,  for  Gudbedre 
band  er  kjendt  af  saae  mange,  og  altsaae  vilde  nødig  staae  nede  ved 
Døerene  . .  .«  1826  skrev  Faderen  i  et  Tiggerbrev  til  Prof.  Boye  bl.  a.  >at 
han  som  Krøbling  var  gandske  ude  af  Stand  til  at  ernære  noget  til  sig 
og  Kone  og  5  uforsørgede  Børn«.  Han  underskrev  sig:  »Forhen  Eiyer  af 
Seildugs  Fabricken  paa  Blegdams  Veyen,  samt  i  Naade  afskediget  Preme 
Lieutenant  ved  det  Borgl.  Arttellerie,  Fader  til  Madame  Wexschall,  Kongl. 
Skuespillerinde  og  Sangerinde.  (Kgl.  Bibi.).  Alle  Beretninger  om  denne 
mærkelige  Kvinde  lyder  ens:  Hun  var  sand,  sand  i  sin  Kunst,  sand  i  sit 
Liv.  Selv  Fru  Heiberg,  der  er  saa  streng  mod  Alle,  der  ikke  fulgte  de 
Heibergske  Meninger,  kan  kun  slet  dølge  sin  Beundring  for  hende,  om  hvis 
Fremstillinger  S.  Kierkegaard  skrev,  at  de  samlede  sig  i  det,  man  maatte 
kalde  det  »væsenlig  Kvindelige«.  (Stadier  paa  Livets  Vej,  Saml.  Værker  VI, 
126).  Hun  var  høj,  blond,  med  blaa  Øjne  og  med  dejlige  Arme  og  Hæn- 
der. Hun  kunde  fængsle,  uden  at  være  pikant.  Hun  talte  blidt  og  stil- 
færdigt og  opnaaede  paa  Scenen  en  skøn  Ro;  »ikke  blot  i  Fremstillingen 

af  den  høje  Sjælsadel  eller  de  store  Lidenskaber  viste  hendes  Geni  sig. 
Ogsaa  Kvindeligheden  i  dens  Ynde  magtede  hun  at  give  et  skønt  Udtryk, 
ligesom  hun  med  Mesterskab  spillede  de  intrigante,  ældre  Damer  i  det 
franske  Lystspil«.  (^Fru  Sødrings  Erindringer  II,  57  f.).  Oehlenschlæger 
beundrede  hende,  han  taler  om  hendes  ufølsomme  Nature.  >Hun  var 
aldeles  henrivende  som  Valborg,  og  ingen  Anden  kom  hende  nær.  Ogsaa 
i  det  private  Liv  var  hun  yndig,  hæderlig  og  afholdt  af  Alle,  der  kjendte 
hende«,  skriver  hans  Datter,  Marie  Konow,  som  kalder  hendes  første  Mand, 
Fr,  Wexschall  (t  1845,  47  Aar  gi.)  »en  raa  og  brutal  Person,  omend  en 
udmærket  Violinspiller«.  (Barn-  og  Ungdomserindringer,  66;  jvfr.  Bour- 
nonville, Mit  Theaterliv  III,  245  ff.).  I  dette  Ægteskab,  som  blev  ophævet 
1830,  havde  hun  sit  eneste  Barn,  Thora  Marie,  som  døde  1848,  23  Aar  gi. 
Boet  blev  solgt  for  at  tilfredsstille  private  Creditorer,  og  hun  maatte  over- 
tage en  Gæld  til  Fonden  ad  usus  publicos,  samt  100  Rdlr.,  der  skyldtes 
til  Theatrets  Laanekasse.  Da  Dir.  vidste,  at  hun  hjalp  sin  fattige  Moder, 
anbefalede  den  Fru  Nielsen,  >denne  flittige  og  talentfulde  og  i  sit  private 
Liv  høist  agtværdige  Konstnerinde,  der  altid  er  redebond  til  at  give  sine 
yngre  Konstsøstre  Anvisning  til  Uddannelse  i  Konsten«  til  en  Gratifica- 
tion  paa  200  Rdlr.  »Jeg  begynder  min  nye  huslige  Stilling  med  Barn, 
Husjomfru  og  Pige,  og  en  Giæld  paa  900  Rdlr.  og  ingen  anden  Eiendom 
end  mine  Gangklæder«,  skrev  hun  1830,  Vs,  til  Dir.  Mange  ansaa  Anna 
Nielsen  for  en  langt  større  Kunstnerinde  end  Fru  Heiberg,  hvis  glimrende 
Talent  fortrængte  Fru  Nielsens  Sanddruhed.  Hun  tindrede  ikke  som  denne, 
hun  lyste.  Der  var,  som  Fru  Nielsens  Ridder  i  Pressen,  F.  L.  Liebenberg, 
skriver,  > mange  som  troede,  at  Heiberg  saa  vidt  muligt  holdt  hende  borte 
fra  Bræderne  af  Frygt  for,  at  hendes  mageløse  Naturtroskab  skulde  for- 
dunkle al  Fru  Heibergs  Virtuositet«.  (Nogle  Optegnelser,  76  f.).  Anna  Niel- 
sen tabte  tilsyneladende,  hun  døde  tidligt  og  efterlod  sig  ikke  den  Perle- 
krans af  Skuespil  skrevne  for  hende,  som  Fru  Heiberg  gjorde;  ikke  heller 
har  Nogen  overleveret  os  en  Karakteristik  af  hende  som  Kunstnerinde,  og 
alligevel  vokser  der  frem  af  alle  spredte  Beretninger  og  af  hendes  kun 
paabegyndte  Selvbiografi  (Tilskueren  1902)  et  Billede  af  en  ren  og  stolt 
Personlighed,  hævet  over  al  den  Smaalighed,  der  kan  hænge  ved  Skue- 
spillerstanden, uden  Forfængelighed  og  uden  Misundelse.  Dette  noble 
Sind  aabenbarer  sig  da  ogsaa  i  de  Breve,  som  her  meddeles.  —  uhyre 
Lykke  blandt  Nordmændene.  >Berl.-Tid.«,  (1843,  166),  aftrykker  det 
norske  Blad  >Den  Constitutionelle<s  Anmeldelse  af  Nielsen  og  Phisters 
Gæstespil  i  Christiania.  Da  N.  blev  fremkaldt  efter  at  have  spillet  Philip 
d.  Anden  i  »Don  Juan  af  Østrig«  sagde  han  denne  karakteristiske  Frase 
til  Publikum:  »Det  er  mig  dobbelt  smigrende,  som  »Tyran  at  kunne  vinde 
Bifald  hos  det  frieste  Folk  i  Verden«.  —  ^r.  Dahlquist.  K.  G.  Dahlqvist, 
1807—73,  berømt  svensk  Karakterskuespiller.  —  den  franske  Tragodie- 
stil.  1838  havde  Fru  Nielsen  med  kgl.  Understøttelse  været  i  Paris  for  at 
studere,  da  hun,  som  hun  skrev  i  Ansøgningen  »stod  i  Begreb  med  at  gaae 
over  i  et  ældre  Rollefag,  hvori  det  aldeles  fattedes  hende  paa  Mønstre«. 
(Jvfr.  Pag.  79  ff.).  —  Skydebanen.    Nielsen  var  Medlem  af  det  kgl.  Skyde- 

selskab  fra  1835;  1846  blev  han  Fuglekonge.  Hans  Medlems-Skive  fore- 
stiller en  Scene  fra  >Jacob  v.  Thyboe«.  —  Kehlets  Jernbane.  Paa 
Værnedamsvejen,  altsaa  i  Nærheden  af  Nielsens  Bolig,  laa  Traktørstedet 
« Rosenlund  c,  hvor  Værten,  R.  T.  Kehlet,  til  Gæsternes  Fornøjelse  havde 
indrettet  en  Karruselbane.  (Adresseav.  1843,  Nr.  149).  —  Gade.  N.  W.  Gade 
tilhørte  den  Nielsen-Wiehe-Høedtske  Omgangskres.  En  Dag  i  Sommeren 
1843  havde  han  gjort  F'ru  Nielsen  noget  imod,  og  hun  skændte  derfor 
paa  ham.  Han  komponerede  da  >den  nydeligste  lille  Etude  til  hende 
med  Overskriften:  »Vær  ikke  vred!«  (Brev  til  N.  P.  N.;  Privateje).  — 
Din  Fader.  Nielsens  Fader  var  Stutmester  F.  C.  E.  Nielsen  i  Frederiks- 
borg, 1769 — 1851.  Collin  karakteriserer  ham  som  en  Mand,  »der  havde 
sjeldne  Evner  til  at  føre  Stutteridirektionen  bag  Lyset«.  (H.C.Andersen 
og  det  Col.ske  Huus,  560). 

Nr.  29,  Louise  Petersen.  Den  endnu  levende  Fru  Professorinde 
Phister  boede  da  hos  Nielsens  i  Frederiksbergallé.  (Jvfr.  O.  Zinck,  I.  L. 
Phister).  1835,  ^/e,  hedder  det  i  en  Indstilling,  at  Mad.  Nielsen  i  det  sidste 
Aar  »af  egen  Drivt  har  vejledet  Jomfru  P.,  som  efter  sit  første  Forsøg 
paa  Scenen  er  antaget  til  Elev«.  —  Jomfru  Grahn.  Overskous  ven- 
skabelige F'orhold  til  Danserinden  Lucile  Grahn  fremgaar  j'derligere  af 
nogle  Breve  fra  hende  meddelte  i  »Teatret«,  8.  Aarg.  —  Mad.  Simonsen. 
Kammersangerinde  Cathrine  S.,  født  Rysslånder,  kom  straks  ved  sin  tid- 
lige Fremtræden  i  første  Række,  men  Bevidstheden  om  hendes  Værdi  for 
Theatret  var  hende  heller  ikke  nægtet.  Hun  har  uden  Tvivl  været  en  ube- 
regnelig Natur,  der  fik  meget  ud  af  sit  kun  33aarige  Liv;  hun  døde  1849. 
'/s,  fra  otte  Børn;  et  af  dem  blev  Niels  Juel  Simonsen.  Ofte  følte  hun 
Ulyst  til  at  optræde,  søgte  endog  og  fik  1836  sin  Afsked,  fordi  hun  paastod, 
at  hun  »havde  mistet  sin  Stemme«,  skønt  Theaterlægen  erklærede  hendes 
Lunger  og  Strube  »i  fuldkommen  god  Tilstand«.  Aaret  efter  blev  hun 
atter  ansat.  Hendes  Ansøgninger  om  Hjælp  var  mangfoldige.  1839  skrev 
hun,  »at  en  betydelig  Upasselighed  øieblikkelig  overfaldt  hende«,  fordi  hun 
havde  faaet  Afslag  paa  en  Ansøgning  om  et  Gratiale.  Levetzau  skrev  1846, 
»at  hun  var  den  af  alle  Kunstnerne,  der  fik  de  fleste  Understøttelser  og 
gjorde  Theatret  forholdsvis  lidt  Nytte«.  1848  meddelte  hun,  »at  en  Pro- 
kurator havde  ladet  hendes  Bo  registrere«.  Hun  var  gift  med  Musikeren 
Hans  Sophus  Simonsen,  som  i  1852  paa  Grund  af  Svagelighed  maatte 
opgive  sin  Plads  i  Kapellet.  S.  A.  skrev  han  til  Heiberg,  »at  det  vilde 
være  ham  saare  kjært,  hvis  han  ved  sin  Afsked  maatte  blive  hædret  med 
en  passende  Titel«,  hvilken  han  ikke  opnaaede.  Han  døde  1857  i  Svend- 
borg, 46  Aar  gi.  —  Taler.  Et  karakteristisk  Eksempel  paa  Nielsens  Taler 
findes  i  »Fædrelandet«,  1849,  -"/u,  i  Referatet  af  et  Vælgermøde  paa  Frede- 
riksberg, ved  hvilket  han  var  Dirigent,  og  CC.  Hall  Kandidat. 

Nr.  30,  Rikke  og  Boyesen.  Rektor  i  Sorø,  senere  Etatsraad  E.  F.  C. 
Bojesen,  1803—64,  var  gift  med  Frederikke  Brenøe,  1810  —  84,  Anna  Niel- 
sens Søster.  (Jvfr.  Julebogen  III,  48  f.).  En  anden  Søster  var  den  i  samme 
Brev  omtalte  Vilhelmine  (Mine),  1823—85,  som  efter  Anna  Nielsens  Død 
uden    Held   forsøgte   sig  som    Skuespillerinde.  —   Vermehren.     Den  be- 

kendte  Maler,  1823 — 1910,  som  baade  har  tegnet  og  malet  Anna  Nielsens 
Portræt,  c.  1856  skrev  hun  til  Emilie  Wiehe:  »F'ra  Vermehren  har  jeg 
læst  et  formelig  Værk,  skrevet  til  alle  hans  Venner  i  Hjemmet,  som  inde-^ 
holde  Beskrivelser  af  en  Fodreise.  Brevet  var  skrevet  paa  selve  Reisen  . .  . 
og  var  saa  friskt,  varmt  og  sundt,  som  man  kunde  vente  det  af  vores^ 
gode  Maler«.  —  Molbech.  Christian  M.  havde  som  bekendt  været 
Theaterdir.  1853  bad  Fru  Nielsen  ham  om  at  skaffe  hendes  Broder,  som 
var  Opsynsmand  ved  Thorvaldsens  Museum,  Fyrbøderpladsen  paa  det 
Kgl.  Bibi.  I  et  andet  Brev  til  M.  siger  hun,  at  hun  i  høj  Grad  interesserer 
sig  for  Goethe  og  hans  Liv.  (Kgl.  Bibi.).  —  Adler  og  Oehlenschlæger. 
Theaterdirektør  I.  G.  Adlers  Plejedatter,  Francisca  f.  Hedemann,  var  gift 
med  Toldembedsmanden  Johannes  Oehlenschlæger,  Digterens  Søn. 

Nr.31,  Fru  Heibergs  store  Talent.  Schillers  >Wallenstein<  blev 
ikke  opført.  Ved  Opførelsen  af  > Prinsessen  af  Taranto«  (1855),  hvori  Fru 
Nielsen  henrev  Alle  som  Griffenfeldts  Moder,  kom  Pressen  ind  paa  en 
Sammenligning  mellem  hendes  og  Fru  Heibergs  Spil.  Hvor  pinlig  denne 
har  været  for  Fru  Heiberg,  fremgaar  af  hendes  Erindringer.  (Folkeudg. 
II,  138). 

Nr.  32  og  33,  en  Lystreise.  Michael  Wiehe  rejste  i  Sommeren  1850 
til  Tyskland  og  Frankrig;  hans  Hustru  opholdt  sig  imens  hos  Drewsen  i 
Silkeborg  (jvfr.  Fru  Wiehes  Erindringer).  —  Grevinde  Ahlefeldt  d.  e, 
Natalia  Ryge. 

Nr.  34,  Mdm.  Rosing.  1850,  ^Vt,  skrev  Fru  Nielsen  til  Fru  Wiehe 
og  bad  hende  bringe  >sin  moderlige  Veninde,  den  kjære  Mad.  Rosing,  sin 
ærbødige  og  taknemlige  Hilsen  for  al  den  Kjærlighed,  hun  udviste  imod 
mig  under  mit  Ophold  i  Fredensborg.  Den  er  endnu  kun  en  yderligere 
Sum  paa  den  store  Gjæld,  hvori  jeg  bestandig  staar  hos  hende,  og  som 
det  kun  er  givet  mig  at  føle  og  takke  for.  Hun  vil  nok  engang  høste 
en  bedre  Løn  for  denne  som  for  meere«.  (Kgl.  Bibi.;  om  Mad.  Rosings 
Liv  i  Fredensborg  jvfr.  Oldemors  Erindringer,  42  f.) 

Nr.  35,  Epedemien.  Anna  Nielsen  boede  i  Kolerasommeren  1853^ 
hos  Etatsraad,  Lehnssecretær  C.  D.  Lunn  (t  1890,  85  Aar  gi.)  paa  Bakke- 
gaarden  ved  Valby. 

Nr.  36,  Dorph.  1856  blev  Professor  N.  V.  Dorph,  1783-1858,  Hei- 
bergs Afløser  som  Theaterdirektør.  Samtidig  vendte  Wiehe  og  Høedt 
tilbage  til  det  kgl.  Theater  efter  Hoftheatersæsonen.  —  Jeg  haaber,  at 
jeg  i  Aar  skal  være  rask.  Dette  Haab  gik  ikke  i  Opfyldelse.  Anna 
Nielsen  døde  den  20.  Juli  1856  i  Fredensborg  (jvfr.  Fru  Wiehes  Erindringer 
Pag.  259).  H.  P.  Holst  skrev  to  Dage  senere  til  Bournonville:  y>  . . .  Hvilket 
et  umaadeligt  Tab!  Det  forekommer  mig,  som  om  Danmarks  Genius  nu 
for  Alvor  begynder  at  vende  Theatret  Ryggen  . . .  Det  vil  vare  en  skjøn  Tid, 
inden  vi  ville  faa  at  høre  det  danske  Sprog  talt  saa  smeltende  fra  Scenen, 
som  det  klang  fra  disse  Læber,  og  det  vil  vare  endnu  længere,  inden  vi 
faae  at  see  en  saadan  Typus  af  nordisk  Qvindelighed  skabe  saadanne 
Skikkelser  som  dem,  der  i  dette  Øieblik  staae  for  mine  Tanker...«  (Mu- 
seum 1894,  I,  63). 

Nr.  37,  N.P.  Nielsen.  I  Indstillingen  til  Kongen  angaaende  Premier- 
lojtnant  Nielsens  Ansættelse  med  400  Rdlr.s  Gage  skrev  Dir.  1820,  Aug.: 
>Den  Vending,  Smagen  og  Omgangstonen  paa  senere  Aaringer  har  taget, 
gjør  det  ikke  ualmindeligt,  at  unge  Mennesker  af  god  Opdragelse  og  Aands- 
dannelse  mælde  dem  til  Skuepladsen,  og  dertil  fra  de  saakaldte  Privat- 
theatre  medbringe  en  saadan  Øvelse,  at  de  strax  ved  deres  første  Ind- 
trædelse kunne  være  Theatret  til  Gavn«.  Allerede  som  Officer  spillede 
Nielsen  Komedie  ved  nogle  Forestillinger  i  Helsingør  (Kleon.  Tschernings 
Pap.,  16).  De  overordentlige  fysiske  Skuespilleregenskaber,  han  var  ud- 
rustet med,  gav  ham  straks  et  glimrende  Repertoire.  Alle  de  fyrige  El- 
skere, alle  de  straalende  Helte  var  hans.  Han  naaede  ikke  den  inderste 
Lidenskab  som  Ryge,  nøjedes  i  Reglen  med  opbrusende  Heftighed,  støttet 
af  sit  prægtige,  svulmende  Organ  og  sin  ypperlige  Holdning.  Senere  spil- 
lede han  hos  Scribe  en  Del  Skikkelser  af  født  Fornemhed  og  ridderlig 
Tænkemaade,  fyldige  Markier  med  et  indskrænket  Aandsliv,  men  hvis 
Væsen  er  Noblesse  og  Selvtilfredshed.  I  Livet  var  Nielsen  en  Festfigur; 
der  var  altid  Klang  om  hans  Navn.  Han  var  den  første  Skuespiller,  der 
som  saadan  blev  Professor,  Ridder  og  Dannebrogsmand,  og  som  modtog 
fremmede  Ordner.  Men  bag  denne  prangende  Facade  boede  en  Sjæl,  der 
lod  sig  kaste  hid  og  did  af  tilfældige  Luner  og  Stemninger.  Som  bekendt 
tænkte  Heiberg  paa  ham,  da  han  i  »En  Sjæl  efter  Døden«  skrev  Skue- 
spillersindets Psykologi.  1823,  Ve,  blev  Nielsen  gift  med  den  tyskfødte 
Sangerinde  Caroline  Amalie  f.  Walter,  der  »som  en  Perle  paa  en  Mød- 
ding« kom  her  til  Landet  med  Francks  tyske  Selskab  og  blev  Elev  ved 
Theatret  i  1814  (Persh.  Tidsskr.  4.  R.  I,  238).  Hun  var  en  nydelig  Pige, 
der  paa  Grund  af  sin  Stemme  i  nogle  Aar  hævdede  en  smuk  Plads  ved 
Theatret;  1817  blev  hun  gift  med  den  talentfulde  Komiker  Hans  Rull 
Rind,  fra  hvem  der  desværre  ingen  karakteristiske  Rreve  findes  i  Arkivet; 
han  døde  1821,  Vs,  37  Aar  gi.;  i  dette  Ægteskab  fødtes  en  Datter,  Emilie, 
som  blev  hos  Moderen,  og  som  døde  ugift  c.  1892.  Paa  Rinds  forfaldne 
Grav  paa  Assistents  Kirkegaard  findes  en  Sten  med  den  sørgende  Thalia 
i  Marmor  af  Dajon,  hvorunder  Enken  har  ladet  indsætte  følgende  Linier, 
som  sandsynligvis  er  forfattede  af  Rahbek:  »Med  Ære  bar  han  paa  Scenen 
den  Maske  Thalia  gav  ham.  End  hæderligere  uden  Maske  var  han  i 
alle  Livets  Forhold:  Som  retsindig  Mand,  nidkiær  Kunstner,  trofast  Ven, 
øm  Fader  og  kjærlig  Ægtefælle.  Dette  sattes  ham  til  sanddru  Eftermæle 
af  hans  dybtsørgende  Enke«.  Paa  en  Liste  fra  1829  har  Jonas  Collin 
skrevet:  »Saalænge  ingen  bedre  Sangerinde  havdes,  overbar  Publikum  med 
Caroline  Nielsens  tyske  Dialekt.  Hendes  Stemme  er  borte  og  den  frem- 
mede Dialekt  er  bleven  kiendeligere  i  de  senere  Aar.  For  Scenen  er  hun 
aldeles  tabt«.  Afsked  fik  hun  1833  og  døde  1869,  Ve  (Berl.  Tid.),  »som  en 
Særling  af  megen  Sorg  og  Kummer«.  (Abrahams,  Af  mit  Liv,  73).  Ægte- 
skabet med  N.  P.  Nielsen  blev  ophævet  1830;  de  havde  fire  smaa  Børn: 
1)  Frederik  Carl  Emil,  f.  1824,  Student,  (han  omtales  Pag.  49),  der  1854 
rejste  til  Amerika  som  Gartner  og  døde  derovre  som  Professor  i  Spansk. 
(W.  Schorn,   Da  Voldene   stod,   204);   2)   Ernst  Peter  Sophus,   f.  1825,    død 

som  Magistratsembedsmand  1904;  3)  Maximilian  Ferdinand  August,  f.  1828, 
^Vs,  deltog  i  Krigen  1850,  og  et  nydeligt  Brev  (i  Udg.  Eje)  viser  ham  som 
en  rask  Soldat  (jvfr.  Schorn,  212);  han  debuterede  1852  som  Einar  Tambe- 
skælver,  medens  Faderen  endnu  var  Hakon  Jarl;  han  havde  Talent  og 
lignede  sin  Fader,  men  hans  sekstenaarige  Skuespillerliv  blev  ikke  lykke- 
ligt; han  forfaldt  og  døde  1868,  ^Vt;  4)  Anna  Charlotte  Amalie,  f.  1829; 
hun  søgte  1858  om  at  blive  Lærerinde  for  Danseskolens  Børn  og  lever 
endnu  i  San  Francisco.  I  det  Ægteskab,  som  Nielsen  indgik  1834.  Vt, 
med  Anna  Wexschall,  fik  han  ingen  Børn.  1832  klagede  han  sin  Nød  til 
Kongen:  >han  vilde  nødig  sælge  de  ham  evig  dyrebare  Gaver,  hvormed 
Kongen  havde  benaadet  ham,  men  bevare  dem  i  sin  Familie,  som  en 
Erindring  om  Kong  Frederiks  Naade«.  Han  bad  om  at  faa  sin  Anciennitet 
beregnet  fra  den  Tid,  han  indtraadte  i  Kongens  Tjeneste,  »nemlig  som 
Officer  under  Krigen  i  Holsten«.  Han  opnaaede  da  Anciennitet  fra  1816. 
Nr.  38,  Føde  for  min  Kunst.  1824  rejste  Nielsen  med  kgl.  Rejse- 
stipendium til  Udlandet  sammen  med  Dr.  Ryge.  Da  de  skiltes,  skrev 
Ryge  til  Collin:  > Skulde  der  .  .  .  blandt  Theaterpersonalet  udspredes  det 
Rygte,  at  vi  havde  skilt  os  fra  hinanden,  fordi  vi  ikke  længer  kunde  for- 
liges, da  kan  De  kjækt  gjendrive  dette  Rygte,  thi  vi  have  paa  vor  heele 
Reise  ikke  havt  en  eeneste  Ordstrid,  end  sige  Trætte  med  hinanden  .  .  .« 
(Kgl.  Bibi.).  Et  tidligere  Brev  fra  Nielsen  paa  denne  Reise  er  meddelt  af 
Edg.  Collin.  (Af  Jonas  Collins  Pap.,  262  f).  I  Hamborg  traf  han  sammen 
med  Rahbek,  som  sagde  til  ham:  »at  hans  Kammerater  vilde  have  Føie 
at  klage,  naar  han  for  de  300  Sp.,  Kongen  gav  ham  til  en  Reise  til  Paris, 
trak  om  i  Tyskland  og  tiente  Penge  ved  at  spille,  hvorpaa  Nielsen  hel- 
ligen  forsikrede,  at  det  aldrig  var  hans  Tanke  at  træde  op  for  Penge,  men 
blot  vilde  spille  for  Ære«.  Rahbek  beklagede,  at  han  ikke  fik  sagt.  >at 
det  Tydsk,  vi  Danske  taler,  klinger  slet,  især  i  sydtydske  Øren«.  (Brev  til 
Mad.  B.  E.  Andersen,  1824,  ^Ve;  Kgl.  Bibi.).  Nielsen  debuterede  som  tysk 
Skuespiller  paa  Hjemrejsen  i  Braunschweig.  De  tyske  Skuespillere  ved 
Stadttheatret  medgav  ham  i  en  Adresse  et  Bevis  for,  at  han  havde  optraadt : 
»Er  gab  Correggio  in  dem  Drama  gleichen  Namens  von  Oehlenschlåger, 
und  den  Ferdinand  in  »Kabale  und  Liebe«  von  Schiller,  und  beurkundete 
in  Seinen  Leistungen  den  Mann  von  Kopf  und  Herz.  Als  Kunstler  und 
als  Mensch  gleich  brav  —  gewåhrte  uns  Sein  personlicher  Umgang  einen 
Genuss,  den  wir  dankbar  anerkennend  [in]  der  Erinnerung  bewahren«. 
(Meddelt  af  Edv.  Agerholm,  »Teatret«,  9.  Aarg.).  1825,  Maj,  spillede  Ryge  og 
Nielsen  paa  Tysk  i  Emilie  Pohlmanns  F'orestillinger  paa  det  kgl.  Theater, 
og  senere  s.  A.  gav  de  Gæsteroller  hos  »den  af  H.  Durchl.  Prinds  Carl  til 
Hessen  concessionerede  og  af  Højsamme  tildeels  lønnede  Skuespildirecteur 
Huber  i  Schleswig  og  Holstein«.  Af  en  Anbefaling  paa  Tysk  skrevet  af 
Oehlenschlåger  (Privateje)  fremgaar  det,  at  Nielsen  i  1835  agtede  at  give 
Gæsteroller  paa  det  tyske  Theater  i  St.  Petersborg.  —  Eslair.  F.  J.  B.  Es- 
zlair,  1772—1840,  berømt  tysk  Heltefremstiller.  —  Talma.  F.  J.  Talma, 
1763  —  1826,   verdensberømt  fransk  Tragiker;  (jvfr.  Pag.  220;   Bournonville, 

Efterl.  Skr.,  195  ff.).  —  Mars.  Mdsll.  Mars.  1779—1847,  berømt  fransk  Skue- 
spillerinde; (jvfr.  Brevet  Pag.  80;  Heiberg,  Prosaiske  Skrifter,  VII,  405  ff.). 

Nr.  39,  Hamlet.  Anledningen  til  dette  aabne  Brev  var  en  Anmel- 
delse, som  den  senere  Finansminister  C.  N.  David  skrev  i  »Kjøbenhavns 
Morgenblade  (1826,  Nr.  113f.):  >Hr.  Nielsen  viste  os  den  stærke  Helt,  der 
i  fuld  Bevidsthed  vælger  Midlerne  til  at  forskaffe  sig  Vished  om  den  be- 
gangne  Brøde  og  til  at  straffe  den.  Efter  denne  Anskuelse  udførte  han 
Bollen  conseqvent,  men  netop  derfor  var  han  ikke  Shakespeares  Hamlet. 
Denne  er  Tvivleren  . . .  Kold  og  stiv,  som  mod  Bosenkrands  og  Guilden- 
stern  .  . .  var  Hr.  Nielsen  det  ogsaa  mod  Horatio,  i  hvis  Arme  han  burde 
afkaste  den  Byrde,  som  han  ikke  selv  kan  bære.  Hr.  Nielsens  med 
Shakespeares  Aand  dybt  fortrolige  Forgænger  i  denne  Bolle,  Foersom, 
gjorde  dette,  og  hans  Fremstilling  vandt  derved  i  Effekt  og  Sandhed  . .  . 
Hr.  N.s  Diction  var  afmaalt  og  riig  paa  declamatoriske  Skjønheder;  men 
Hamlet  er  ingen  Declamationsopgave  .  .  .<  Østs  Arkiv  kalder  Nielsens 
Fremstilling  upsykologisk,  »han  var  ikke  i  Stand  til  at  vise  os  Hamlets 
Sjæl«;  (VI,  204;  jvfr.  Brevet  fra  Winsløw  Pag.  172  ff;  Heiberg,  Prosaiske 
Skrift.,  VII,  24  ff.).  Skønt  han  havde  mange  legemlige  Fortrin,  som  var 
nægtede  Høedt,  kan  man  sikkert  fastslaa,  at  han  i  Opfattelsen  af  Figuren 
og  i  Dictionens  Aandfuldhed  var  Høedt  dybt  underlegen.  —  Hr.  Wolff. 
P.  A.  Wolff,  1782—1827,  Goethes  berømte  Tragiker.  —  Dr.  Mullner. 
A.  G.  A.  Mullner,  1774-1829,  tysk  Forfatter  og  Kritiker. 

Nr.  40,  Smagen  er  saa  raa.  Fra  Hamborg  skrev  Nielsen  (1827)  til 
Bahbek:  »Tænk  dig  min  Skræk!  i  Aftes  saae  jeg  »Die  falsche  Catalani«: 
hvilken  Fornedrelse  for  den  Scene,  hvor  Schrøder  levede,  og  hvor  hans 
Byste  staar«.  (KgL  Bibi.).  —  Cornet.  J.  Cornet,  1793—1860,  tysk  Tenor- 
sanger, senere  Leder  af  Hofoperaen  i  Wien.  —  Kraus  Wranitsky. 
Kathrina  Kraus -Wranizky,  1801 — 51,  østrigsk  Sangerinde.  —  Madam 
Schrøder.  Sophie  Schrøder,  1781 — 1868,  tysk  Tragedienne,  Moder  til 
den  verdensberømte  Skuespillerinde  Schrøder-Devrient.  —  Hertugen. 
Bernhard  Erich  Freund,  Hertug  af  Sachsen-Meiningen,  1800 — 82.  —  Prinds 
Phillipsthal.  Frederik  Vilhelm  Carl  Ludvig,  Prins  af  Hessen-Philipps* 
thal-Barchfeldt,  1786-1834,  dansk  Officer,  g.  m.  Chr.  VIII.s  Søster  Juliane 
Sophie,  1788-1850. 

Nr.  41,  Tochtermann.  Philipp  Tochtermann,  1775—1833,  Tenor- 
sanger, fra  1817  Meddirektør  ved  Hoftheatret  i  Munchen.  —  Clausen. 
Den  danske  Skuespiller  og  Begissør  H.A.Clausen;  om  ham  se  »Breve  fra 
d.  Skuespillere«  I,  236.  —  Belisar.  E.  v.  Schenk  fik  sit  romantiske  Sørge- 
spil »Belisar«  opført  5  Gange  i  Sæsonen  1832—33  i  Oversættelse  ved  Skue- 
spiller Holst  og  med  Byge  i  Titelrollen.  (Om  Stykket  jvfr.  Winsløws  Brev 
Pag.  169  ff.).  —  Pauly.  L.F.Pauli,  1793—1841,  i  mange  Aar  komisk  Ka- 
rakterskuespiller ved  Dresdner  Hoftheater.  Winsløw  omtaler  ham  Pag.  169. 
—  Spitzeder.  Betty  Spitzeder,  1808 — 72,  italiensk  født  Bassangerinde.  — 
Korn.  Maximilian  Korn,  1772—1854,  berømt  tragisk  Elsker  paa  Burg- 
theatret.  Om  ham  skrev  Bosenkilde  1826  fra  Wien  til  Collin:  »O  Herre, 
Du  store  Gud !    Hvilken  Mængde  Gaver  har  Du  ikke  her  dynget  sammen 

paa  et  Væsen !  . . .  Kun  eet  —  thi  altid  er  der  noget  i  Veien :  Jeg  saae  Korns 
Øie  for  ofte  søge  ned  i  Souffleur  Hullet.  Dog  hvormange  glimrende  Egen- 
skaber overstraalede  ikke  denne  Feil!  . .  .c  (Kgl.  Bibi.).  Abrahams  sammen- 
lignede ham  med  Michael  Wielie  (Af  mit  Liv,  242).  —  Urban.  Julius 
Urban,  begavet  czechisk  Forfatter,  som  døde  1834,  26  Aar  gi.  —  Md.  Fries. 
Adelheid  Fries,  fra  1820—46  ved  Hofth.  i  Munchen,  død  1893. 

Nr.  42,  Czernin.  J.  R.  Czernin  v.  Chudenitz,  1757—1845,  fremragende 
østrigsk  Adelsmand,  som  i  1824  blev  Chef  for  Burgtheatret,  hvor  Kom- 
ponisten og  Forfatteren  J.  F.  E.  v.  Mosel,  1772—1844,  var  Vicedirektør,  og 
Forfatteren  Joseph  Schreivogel,  1768  —  1832,  (bekendt  under  Pseudonymet 
Thomas  og  Karl  August  West,  ogsaa  Brødrene  West)  var  Sekretær  og  ar- 
tistisk Leder.  —  Koch,  S.  G.,  1754—1831,  bekendt  tysk  Karakterskue- 
spiller. Rosenkildes  Meddelelse  om  hans  Dødsfald  i  1826  (Pag.  100)  er  for- 
kert. Nielsen  skrev  fra  Prag  1827,  ^^1%,  til  Collin:  »Den  sidste  Dag  jeg  var 
i  Wien,  gav  Korn  mig  et  Afskedsgilde,  hvortil  alle  de  Første  fra  Theateret 
vare  indbudne.  Den  gamle  Koch  førte  mig  til  Ærespladsen,  og  Glæde  og 
Æresbeviisninger  opfyldte  min  heele  Sjæl  med  den  saligste  Fornøyelse«. 
(Kgl.  Bibi.). 

Nr.  43,  da  Dr.  Ryge  kom.  Dette  Aar,  da  Dr.  Ryge  gav  Gæsteroller 
i  Christiania,  var  Indtægten  14,000  Daler,  hvilket  viste,  »at  Christiania 
godt  kunde  bære  et  Theater«.  (Christiania  Theaterforhold  1799—1837,  25; 
jvfr.  Brevet  fra  Winsløw  174  ff.  og  Noten).  —  Kronprindsen,  d.  e.  den 
senere  Kong  Oscar  L 

Nr.  44,  den  danske  Minister.  J.  A.  F.  C.  v.  Koss,  1787—1858,  var 
paa  den  Tid  dansk  Gesandt  i  Paris.  ~  et  par  Horn  for  Orchestret.  Dir. 
skrev  til  Overhofmarskal  Grev  Haxthausen,  at  der  »selv  om  Greven  vilde 
reflektere  paa  Tilbudet,  neppe  vilde  være  Tid  til  at  communicere  Nielsen 
noget  derom  før  hans  Afrejse«.  I  Paris  blev  Nielsen  begeistret  for  Be- 
grebet »Feu«    og  skrev  ved  Hjemkomsten  en  Indberetning  derom  til  Dir. 

Nr.  45,  et  Porttegn.  Magistraten  afslog  for  Følgernes  Skyld  Niel- 
sens af  Dir.  anbefalede  Ansøgning  om  et  Fritegn  til  Stadens  Porte,  »thi 
det  vilde  let  lede  til  et  stort  Tab  for  Byen  i  disse  dens  Indtægter,  som 
udelukkende  anvendes  til  at  forskaffe  Indvaanerne  andre  meget  store  Be- 
qvemmeligheder«.  Theaterkassen  betalte  iøvrigt  i  1817  Mad.  Frydendahls 
Udgift  til  Bompenge  gennem  fire  Aar  med  55  Rdlr. 

Nr.  46,  den  forgangne  Tid.  Bortset  fra  Høflighedsfraser  var  For- 
holdet mellem  Nielsen  og  Heiberg  altid  spændt.  Allerede  1840,  ^/i,  omtaler 
han  ham  i  et  Brev  til  Dir.  som  en  Mand,  »hvis  Had  imod  ham  og  hans 
længe  uden  Nytte  har  arbejdet,  og  som  neppe  vil  holde  op  førend  vi  ere  for- 
drevne fraTheatret«.  Ved  Direktionsskiftet  i  1849  skrev  Økonomiinspektør 
C.  F.  Lassen  til  den  afgaaede  Direktør  Adler:  »Personalet  giør,  eftersom 
det  kommer  til  Byen,  underdanigst  Opvartning.  Om  det  saa  var  Hr.  Instr. 
Nielsen,  saa  paatog  han  sig  den  1ste  Audientsdag  et  meget  henrykt  Ansigt, 
idet  han  forsikkrede  Prof  Heiberg  om  sin  Glæde  over  at  have  en  saadan 
Foresatte.  Hvorledes  han  saa  ud  indeni  kan  D.  E.  nok  begribe;  thi  til  den 
gamle  Jalousi  mellem  Heiberg  og  Nielsen  kommer  nu,  at  den  deilige  Plan, 

Kielsen  eller  vel  rettere  hans  Kone  havde  udklækket  bag  Hr.  Høedt  at 
ville  regiere  Theatret,  aldeles  er  tilintetgiort.  Hvad  Mad.  Nielsen  saaledes 
ikke  opnaaede,  kan  maaskee  nu  blive  mueligt  for  Fru  Heiberg;  jeg  synes 
idetmindste  i  mange  Henseender  at  kunne  mærke  en  Fruentimmer  Haand 
røre  ved  Roret  . . .«  Da  Heiberg  var  blevet  Direktør,  blev  Nielsens  mange 
Ansøgninger  om  Afsked  et  staaende  Thema  ved  Theatret.  (Jvfr.  H.  Chri- 
stensen, Det  kgl.  Theater  1852—59).  1853,  *«/9,  skrev  Heiberg  til  Kultus- 
ministeriet: »Fra  Theaterbestyrelsens  Side  er  aldrig  gjort  nogen  Vanskelig- 
hed ved  disse  Ansøgningers  Bevilgelse,  og  naar  Afskeden  ikke  er  paafulgt, 
har  Aarsagen  været  at  søge  andetsteds.  Thi  uagtet  Theatret  maa  betragte 
det  som  et  Tab  at  miste  en  i  saa  mange  Henseender  begavet  Skuespiller, 
som  det,  allene  paa  Grund  af  hans  udvortes  Fortrin,  bliver  vanskeligt  at 
erstatte,  saa  vil  paa  den  anden  Side  den  store  Letsindighed,  hvormed  han 
behandler  sin  Kunst,  idet  han  saa  godt  som  aldrig  memorerer  en  Rolle, 
og  derved  stadigen  besværer  sine  Medspillende,  der  maae  bruge  alleslags 
Kunstgreb  for  at  dække  hans  Usikkerhed  og  derved'  redde  Stykkernes 
Virkning,  bevirke,  at  Beklagelsen  over  hans  Afgang  bliver  mindre  .  .  .c 
Nielsens  Holdning  var  vaklende  og  hans  Bestemmelser  usikre.  1854,  ^/lo, 
bevilgede  Kongen  omsider  hans  —  foreløbige  —  Afsked  med  1536  Rdlr.  i 
Pension.  Hans  Tjenestetid  blev  beregnet  fra  Ansættelsen  som  Løjtnant 
1811.     (Om  hans  senere  Optræden  jvfr.  Brevet  Pag.  87  ff.). 

Nr.  48,  den  store  Ulykke.  Hermed  sigtes  til  Gaarden  > Friheden« s 
Brand.  Under  Forsøget  paa  at  redde  nogle  Heste  indebrændte  en  Søn  af 
Postmesteren  i  Helsingør,  Justitsraad  Mazar  de  la  Garde  (Berl.  Tid.). 

Nr.  49,  min  Distraktion.  Et  omtrent  ligelydende  Brev  til  Re- 
daktør Liebenberg,  hvori  Nielsen  indrømmer,  at  han  hin  Aften  «var  al- 
deles aandsfraværende«,  er  meddelt  i  Liebenbergs  »Optegnelser«.  Alle- 
rede 1850,  *V2,  skrev  Hostrup  til  Heiberg:  »Ved  den  anden  Opførelse  af 
:» Soldaterløjer«,  som  jeg  bivaanede,  har  jeg  særdeles  Grund  til  at  beklage 
mig  over  Hr.  Instructeur  Nielsen.  At  han  næsten  ikke  gjengav  en  eneste 
af  sine  Replikker  ordret,  derved  er  vel  intet  at  gjøre.  At  han  opfyldte 
sin  Rolle  [Gaardejer  Lange]  med  en  Mængde  Eder  og  lignende  Udtryk, 
som  slet  ikke  findes  i  den,  har  vel  sin  Grund  i,  at  han  anseer  sligt  for 
Jovialitetens  nødvendige  Særkjende,  og  skjøndt  jeg  heri  ikke  kan  være 
«nig  med  ham,  maa  jeg  vel  finde  mig  deri.  Men  at  han  efter  Slutnings- 
verset,  hvori  Anker  synger:  >Men  af  Soldaterløjer  har  De  vel  nok?«  — 
stik  imod  sin  foregaaende  Replik  og  hele  Rollens  Karakteer  —  højt  og 
tydeligt  svarede:  >Ja,  jeg  har  nok!«,  det  maa  vel,  hvis  det  ikke  skal  være 
meningsløst,  betragtes  som  en  Desavouering  af  selve  Stykket,  som  en 
Mishagsytring,  der  paa  dette  Sted  vistnok  maa  ansees  for  højst  usømmelig. 
Det  er  derfor  min  ærbødige  Begjæring  til  Hr.  Professoren,  at  det  maa 
blive  ovennævnte  Skuespiller  betydet,  at  han  ved  den  næste  Opførelse  af 
> Soldaterløjer«  har  at  afholde  sig  fra  slige  upassende  Tilføjelser«. 

N  r.  5  O ,  H  r.  Z  U  -  Z  X.  Under  dette  Mærke  skjulte  sig  sandsynligvis  Kri- 
tikeren Clemens  Petersen.  —  Reise  for  at  fortjene.  1858  gæstede  Niel- 
sen Stockholm.    Dér  roste  Arveprins  Oscar  (senere  Oscar  II)  Høedts  Bøger 

—  sandsynligvis  >0m  det  Skjønne<  —  i  en  Samtale  med  Nielsen,  hvilket 
han  meddelte  Høedt,  som  svarede:  »Det  maa  dog  være  en  mærkelig 
Prinds,  den  Oscar!  Thi  hvad  enten  han  nu  har  Ret  i  sin  Begeistring, 
eller  ikke,  hvadenten  den  altsaa  beviser  Noget  eller  Intet  med  Hensyn 
til  mig,  saa  er  den  dog  altid  et  godt  Beviis  for  ham,  et  gyldigt  Vidnes- 
byrd om,  at  han  baade  har  Aand  og  Hjerte,  og  altsaa  er  en  ganske  ual- 
mindelig Arveprinds.  Jeg  skal  ogsaa  —  naturligviis  —  snarest  mulig 
efterkomme  hans  Opfordring  og  sende  ham  mine  øvrige  Smaating  .  .  .< 
(Kgl.  Bibi.)-  —  døe  paa  Valpladsen.  Nielsen  spillede  sidste  Gang 
d.  24.  Febr.  og  døde  d.  13.  Marts  1860.  Hans  sidste  Bolig  var  i  Gothers- 
gade 16  —  ikke  som  Persh.  Tidsskr.  (6.  R.,  II,  204)  angiver  »paa  Frederiks- 
berg«. Han  blev  begravet  ved  Anna  Nielsens  Side  paa  Frederiksberg 
gamle  Kirkegaard.     Theatrets  Skuespillere  lod  i  1910  Graven  istandsætte. 

Nr.  51,  Phister.  Han  er  en  af  de  meget  faa  danske  Skuespillere, 
som  har  sin  selvstændige  Biografi  (Otto  Zinck,  J.  L.  Phister),  og  flere  af 
Tresernes  unge  Skribenter  har  givet  righoldige  Skildringer  af  hans  ge- 
niale Opfindsomhed,  Forvandlingsevne  og  gigantiske  Flid.  (Jvfr.  E.  Bran- 
des, Dansk  Skuespilkunst;  G.  Brandes,  Jeppe  paa  Bjerget,  Saml.  Skr.  XIII 
E.  Collin,  Holbergske  Skuespillere,  Jubeludg.  III).  Alt  fandt  han  glimrende 
og  prægnante  Udtryk  for  —  kun  i  Figurer,  der  ikke  maatte  frembyde 
nogen  Særegenheder,  men  som  skulde  virke  ved  jævn  Følelse  alene,  var 
han  uheldig.  Sprogets  Grændser  hindrede  ham  i  at  blive  verdensberømt; 
han  maatte  nøjes  med  at  blive  den  Skuespiller,  paa  hvis  Skuldre  vor 
komiske  Nationallitteratur  gennem  fyrretyve  Aar  hovedsagelig  hvilede. 
Hans  Fader,  Overlærer  ved  St.  Nicolai  Fattigskole  L.  H.  Phister  skrev 
1824,  ^/s,  til  Dir.:  >Jeg  er  af  den  Formening,  at  min  Søn  efter  at  have 
været  Elev  i  6  Aar  allerede  nu  burde  kunde  bidrage  mere  til  at  dække 
Udgifterne  for  hans  Undervisning  og  Klæder;  min  Uformuenhed  gjør  mig 
det  umuligt  at  anvende  de  Penge  paa  ham,  som  5  yngre  Børn  billigen 
kunde  gjøre  Krav  paa<.  22  Aar  gi.  skrev  Phister  til  Dir.,  at  han  selv 
maatte  sørge  for  sit  Underhold,  »hvilket  var  ham  umuligt,  saalænge  han 
ikke  formedelst  Gjæld  kunde  hæve  sin  ringe  Gage«.  (Privateje).  > Phister 
er  i  en  bestandig  Pengetrang,  fortæller  P.  V.  Jacobsen  i  sin  Dagbog,  »der 
driver  ham  til  meget  ugenert  at  laane  Marker,  ja  Skillinger  af  de  andre; 
ligeledes  har  han  dagligen  en  Mængde  Anekdoter  og  sælger  af  disse  til 
Lysthavende  for  4  å  8  Sk.  og  paaser  deres  Betaling  paa  det  nøjeste.  Da 
han  ofte,  som  han  siger,  i  flere  Dage  intet  har  at  spise,  saa  slaar  han  sig 
som  Snyltegæst  helst  til  Nielsen,  hvem  han  i  Forvejen  vinder  ved  en 
næsten  karikaturmæssig  Enthusiasme  over  hans  Spil«.  (Persh.  Tidsskr. 
4.  R.  II,  109;  jvfr.  Lorch,  75  Aar,  110  flf.).  Idet  Dir.  1833,  "Vs,  anbefalede 
til  Kongen  en  Ansøgning  fra  Phister  om  Hjælp  »til  at  komme  paa  Landet 
for«,  skrev  den,  at  han  i  denne  Sæson  ikke  allene  havde  stadfæstet  de 
grundede  Forhaabninger,  Dir.  nærede  om  hans  fortrinlige  Talent,  men  han 
havde  tillige  ved  en  exemplarisk  Flid  og  den  mest  udholdende  Anstrengelse 
bragt  det  til  i  denne  Sæson   at  udføre  138  Partier,   det  største,   som  i  en 

Hække  af  Aar  var  blevet  udført  paa  det  kgl.  Theater.  1838,  da  han  modtog 
en  Gratilikation  paa  300  Rdl.,  skrev  han,  >at  han  havde  opnaaet  den  Lykke 
at  vise  en  materiel  Virksomhed,  som  var  uden  Exempel  i  Theatrets  Historie <. 
S.  A.,  "/lo,  skrev  Ryge  til  Dir.,  at  efter  hans  Mening  var  Phister  i  Besiddelse 
af  et  Repertoire,  der  oversteg  hans  artistiske  og  fysiske  Kræfter,  og  han 
foreslog  derfor  at  lade  Waltz,  >der  bedre  reciterede  Vers  end  Hr.  Phister«, 
overtage  en  af  hans  Roller.  1832  var  han  blevet  gift  med  Charlotte 
Oehlenschlåger,  Digterens  ældste  Datter.  >Han  traf  hende  en  Formiddag, 
og  om  Middagen  sagde  han,  hun  skulde  blive  hans  Kone«.  (Collet,  Op- 
tegnelser, Persh.  Tidsskr.,  5.  R.,  III,  267).  >Af  medfødt  Kiærlighed  til  Kun- 
sten, og  fordi  den  Mand,  jeg  havde  valgt  mig  var  Skuespiller,  blev  det 
mit  Ønske,  at  ogsaa  jeg  maatte  oflFre  mine  Evner  og  min  Flid  for  Skue- 
pladsen, skrev  hun  til  Kongen  1833,  '-/s;  hun  kunde  imitere  Stemmer, 
havde  udmærkede  Kundskaber,  men  manglede  Talent.  Efter  sin  Debut 
vilde  hun  ikke  modtage  Ansættelse  som  Elev,  »det  vilde  hun  anse  som 
utaknemligt  mod  sin  Fader«,  og  skønt  Oehlenschlåger  tilskrev  Dir.  et 
Brev,  der  gør  hans  Faderhjerte  Ære,  opnaaede  hun  ikke  at  blive  ansat. 
Hun  døde  i  Barselseng  1835,  ^-/s,  kun  24  Aar  gi.  efter  en  lille  Pige,  som 
bar  hendes  Navn  og  som  døde  samtidig  med  Moderen;  et  ældre  Barn, 
Sofie  Birthe  Wilhelmine,  1833 — 77,  blev  gift  med  Rektor  Ankjær  i  Aalborg. 
Nr.  52,  jeg  eier  ingen  Penge.  1837  fik  Phister  300  Specier  i 
kgl.  Rejseunderstøttelse  til  Paris;  efter  Hjemkomsten  skrev  han  til  Kon- 
gen, at  han  i  Udlandet  havde  gjort  en  Gæld  paa  850  Francs.  1839  indgik 
han  sit  andet  Ægteskab  med  Sangerinden  Christiane  Holst,  1811 — 41,  med 
hvem  han  fik  en  Datter,  som  1845,  ^Vs,  omkom  ved  et  Ulykkestilfælde, 
hvorfor  Opførelsen  af  »Pak«  blev  aflyst.  Moderen  havde  faaet  Undervis- 
ning af  Siboni  og  af  Mad.  Nielsen  >i  Deklamation  og  scenisk  Presentation«. 
1835,  'Va,  skrev  hun  til  Dir.,  at  Siboni  havde  udvist  en  Adfærd  imod 
hende,  som  forbød  hende  oftere  at  benytte  hans  Undervisning«.  Ved 
hendes  Ansættelse  som  Prøveskuespillerinde  skrev  Dir.,  »at  hun  med  et 
behageligt  Udvortes  forbandt  en  god  Syngestemme,  men  at  hun  ikke  i 
Henseende  til  den  sceniske  Fremstilling  havde  lagt  et  saadant  Talent  for 
Dagen  eller  giort  saadanne  Fremskridt  som  Jfr.  Louise  Petersen«.  Efter 
hendes  Død  klagede  Phister  over  det  økonomiske  Tab  —  600  Rdlr.  om 
Aaret  —  han  havde  lidt  ved  hendes  Bortgang.  »Mit  Fag  udfordrer  en 
Deeltagen  i  Livets  Adspredelser,  og  det  er  en  dybt  følt  Trang  og  absolut 
Nødvendighed  for  mig  efter  Dagens  og  Aftenens  Arbeide  at  finde  Hvile  i 
et  hyggeligt  og  behageligt  Hjem  .  .  .  Næringssorger  er  og  maa  være  al 
Lunets  Død«.  Senere  skriver  han,  at  han  vover  at  tro,  at  han  ikke  bør 
lønnes  slettere  end  de  Skuespillere,  der  har  flere  Embeder;  »thi  det  vil 
vel  ikke  nægtes,  at  jeg  i  min  Stilling  udretter  mere  end  f.  Eks.  Hr.  Stage 
i  tvende  Embedsstillinger  med  tvende  Gager«.  Han  slutter  med  at  bede 
om  et  Instruktørembede  >thi  foruden  Fordelen  af  Gagen  vindes  tillige,  at 
jeg  har  Tilladelse  til  at  gaae  paa  Comedie  om  Løverdagen,  samt  at  jeg 
ikke  hvert  Aar  maa  betale  c.  60  Rdlr.  for  Billetter  til  min  Moder,  min 
Datter  og  hendes  Opdragerinde,  men  kan  som  andre  af  Theatrets  Embeds- 

mænd  lade  min  Familie  eller  Venner  gaae  paa  mine  Billetter.  Heller 
ikke  behøver  jeg  at  gyse  slet  saa  stærkt  for  den  gamle  opslidte  Skue- 
spiller med  666  Rdlr.  og  4  M.  i  Pension,  thi  Instructeuren  faaer  noget 
mede  Hvis  han  ikke  opnaaede  det,  han  søgte,  bad  han  om  Afsked. 
(1842,  «/io).  Kongen  gav  ham  100  Rdlr.  af  Chatolkassen  —  og  Phister 
blev.  1843  indgav  han  en  Specifikation  over  sin  Gæld,  og  senere  paa 
Aaret  bad  han  atter  om  at  blive  Instruktør  og  mindede  om,  at  han  havde 
undervist  Gundersen  og  N.  P.  Knudsen  i  deres  Roller.  1845  søgte  han  endog 
om  Regissørembedet.  (Jvfr.  Gads  Magasin  1910—11,  608;  O.  Zinck,  Stu- 
denter- o.  Theaterliv,  129;  Breve  fra  Phister  ISndes  i  Breve  fra  o.  t.  H.  Hertz; 
E.  Reumert,  Minder  o.  Phister,  Tilskueren  1897).  1846,  ^Va,  blev  han  gift 
med  Louise  Amalie  Petrine  Petersen,  f.  1816,  ^Vi,  som  Molbech  i  1837 
kaldte  >et  med  sieldue  og  fortrinlige  Naturanlæg  begavet  Subject  .  . .  der 
uden  noget  Slags  Connexion  med  Theater-Personalet,  som  ikke  sielden  maa 
medvirke  til  at  fremhielpe  debuterende  Begyndere,  meget  hastigen  selv 
banede  sig  Vei  som  Eleve  til  en  almindelig  Erkiendelse  af  hendes  umis- 
kiendelige,  fornemmelig  ved  egne  Kræfter  sig  udviklende  Talent«.  (Jvfr. 
Pag.  193).  I  Indstillingen  ang.  hendes  Ansættelse  som  Prøveskuespillerinde 
skrev  Dir.  til  Frederik  VI :  >  Jfr.  Petersen  forbinder  med  et  tækkeligt  Ud- 
vortes saare  kjendelig  et  ualmindeligt  stort  naturligt  Talent  for  Scenen,  især 
for  Lystspillet  og  Vaudevillen,  og  derhos  viser  hun  en  sielden  Flid  og  Villig- 
hedc.  Men  Fru  Professorinde  Louise  Phister  tilhører  endnu  ikke  Historien. 
Nr.  54,  et  stærkt  Fjendskab.  Dette  ironiske  Brev  sigter  til  de 
Vanskeligheder,  Overskou  som  Forfatter  til  »Stormen  paa  Kjøbenhavnc 
maatte  gennemgaa,  og  det  Fjendskab,  som  derved  opstod  mellem  Styk- 
kets Komponist,  H.  Rung,  og  Forfatteren.  En  Korrespondance  om  disse 
Stridigheder  findes  i  Theaterark.    (Jvfr.  Overskou,  V,  692  ff.). 

Nr.  55,  Rosenkilde.  »Ligetil  sin  Død«,  skriver  hans  Datter,  Fru 
Sødring,  »bevarede  han  Barnet  i  sig  uskadt,  og  det  var  det,  der  gav  hans 
Kunst  den  bestandige  Ungdomc.  Rosenkilde  var  altid  sig  selv  paa  Scenen; 
han  tilhørte  den  Art  Komikere,  der  ikke  lægge  Vægt  paa  Dialekt  eller 
Maskering,  og  hvis  Fantasi  ikke  skaber  Skikkelser  fra  Livet,  men  fra  deres 
eget  Indre.  Han  var  original,  naiv,  indtagende  som  Kunstner,  lunerig  og 
snurrig;  hans  sceniske  Virkemaade  var  bundet  til  noget  saare  personligt, 
ligesom  f.  Eks.  Sophus  Neumanns  Kunst.  Læser  man  nu  om  Rosenkildes 
mangfoldige  Indfald  og  Tilføjelser,  forekommer  de  ikke  nær  saa  mor- 
somme, som  hans  Samtid  syntes.  Forklaringen  er  den,  at  Rosenkilde  var 
en  genial  Improvisator,  aandeligt  i  Slægt  med  Londemann.  Han  var  en 
Nyskaber,  for  hvem  Tradition  betød  Hindring.  Og  dertil  ejede  han  en 
Evne,  som  Eftertiden  ogsaa  genfandt  hos  Sophus  Neumann:  han  kunde 
bringe  et  elegisk  Element  ind  i  det  Komiske  og  fremkalde  Taarer  af 
Munterheden.  Hans  Navn  er  for  alle  Tider  knyttet  til  Holbergs  Komedier 
og  Heibergs  Vaudeviller.  (Om  Rosenkildes  Barndom  i  Slagelse  og  Ung- 
dom som  Kantor  i  Aarhus  jvfr.  hans  Efterl.  Skrift.  I;  Ingemann,  Levnets- 
bog  II,   14;   om   hans   ejendommelige   Brevstil   se   Overskou,    Af  mit   Liv, 

434;  Breve  fra  ham  findes  i  Breve  fra  o.  t.  H.  Hertz;  PYu  Sødrings  Erin- 
dringer; Tilskueren  12.  Aarg.;  Museum  1893,  II).  I  mere  end  tyve  Aar 
fra  Debuten  i  1816  var  hans  Liv  en  sand  Armodens  Klagesang;  Arkivet 
vrimler  af  Skrivelser,  hvori  Anmodning  om  Hjælp  bestandig  varieres.  Som 
i  en  Sum  har  han  skildret  sin  elendige  Tilstand  i  Brevet  Pag.  103  ff.  Han 
blev  ofte  hjulpen  med  Gratifikationer  og  Naadesbevisninger,  alligevel  var 
Fattigdom  og  Nød  hans  Særkende.  Mange  Udveje  forsøgte  han;  1817  bad 
han  om  at  blive  Theateroversætter  istedetfor  Skuespiller;  han  blev  Blad- 
udgiver —  F'rederikVI  understøttede  »Brevduen«  med  216  Rdlr.  aarlig  — 
dramatisk  Forfatter,  oprettede  et  Middagsabonnement,  thi,  som  han  1821, 
^^/4,  skrev  til  Collin,  »hvad  skal  man  giøre?  Vi  ere  for  mange  Munde  — 
dette  vil,  naar  det  gaar  an,  give  os  vor  Mad  frit.«  Overskou  spiste  ved 
dette  Bord.  »hvor  man  spiste  fortræffeligt  og  fandt  meget  interessant  Sel- 
skab, men  som  ophørte,  da  den  bekendte  Skuespillerbeundrer,  Slagter 
Henrichsen,  ikke  saa  sin  Regning  derved«.  (Af  mit  Liv,  331).  Rosenkilde 
søgte  endog  at  blive  Graver  ved  en  af  Kirkerne,  samtidig  med  at  være 
Skuespiller.  (Personh.  Tidsskr.  4.  R.,  II,  92).  Dir.  undersøgte  i  1827  hans 
private  Forhold  og  skrev  til  Kongen,  »at  hans  Forfatning  var  den  sørge- 
ligste og  grændsede  til  Fortvivlelse;  som  Familiefader  har  han  daglig  10 
Personer  at  underholde«.  Hjælp  fik  han  baade  til  Afdrag  og  til  Børnenes 
Studering,  men  endnu  i  1846  skrev  han  til  Dir.,  at  Chr.  VIII  under  en 
Audiens  havde  sagt  til  ham  »at  det  vilde  være  ham  kjært  at  frigøre  hans 
Sind  for  de  Bekymringer,  der  trykke  det,  og  saaledes  opmuntre  og  ved- 
ligeholde de  Kræfter,  ved  hvis  aandsfriske  Virken ,  han  altid  glædede 
sig«.  —  Anlæg  for  Sangen.  Det  var  egentlig  Rosenkildes  Stemme,  der 
førte  ham  til  Scenen  —  som  Elsker.  Men  Kortjenesten  hadede  han.  1817 
skrev  han  til  Dir. :  »Jeg  gik  ikke  fra  et  Embede,  der  ikke  forpligtede  mig 
til  mere  end  een  Dags  Arbeide  om  Ugen  for  frie  Bolig  og  400  Rdlr.  og 
altsaa  overlod  mig  de  6  Dage  ugentlig  til  frie  Afbenyttelse  —  for  at  friste 
den  høieste  Grad  af  Mangel  ved  at  være  Ghorist  ved  Theatret«.  1823  næg- 
tede han  at  gøre  denne  Tjeneste  »skulde  end  Følgerne  blive  de  allerværste«. 

Nr.  56,  opfyldt  af  Had.  Forholdet  mellem  Rahbek  og  Rosenkilde 
blev  aldrig  godt.  Men  Rahbek  skrev  til  Collin  1828:  »jo  mindre  Rosen- 
kilde i  mange  Henseender  er  min  Mand,  jo  nødigere  vil  jeg  mistænkes 
for  at  lægge  ham  noget  i  Veien«.  Rosenkilde  sendte  ham  1827  »Den  dra- 
matiske Skrædder«  og  skrev  bl.  a.,  at  han  »ifjor  Sommer  bestandig  havde 
havt  Originalen  for  Øie«.  Rahbek  skrev  til  Collin  om  Stykket:  »Mit 
Sindelag  mod  det  kjender  Du;  men  det  er  antaget  og  skal  altsaa  spilles. 
Og  saa  gjerne  jeg  vilde  være  riig  Mand  nok  til  at  frakjøbe  Theatret 
denne  Farce,  saa  lidet  vilde  jeg  paa  min  Embedsvei  lægge  det  ringeste 
Anstød  i  Veien«.  (H.  C.Andersen  og  det  Col.ske  Huus«,  961  ff.).  —  min 
ædleVelgiører.  Rosenkildes  Forhold  til  Collin  belyses  yderligere  gen- 
nem nogle  morsomme  Tournébreve  udg.  af  Edgar  Collin  i  >  Af  Jonas  Col- 
lins Papirer«. 

Nr.  57,  Baggesen.  Digteren  Jens  Baggesen  døde  paa  denne  Hjem- 
rejse  i   Hamborg  d.  3.  Oktbr.  1826.     (Jvfr.  Dr.  Rosenberg:    »Portrait    des 

Dichters«  i  den  tyske  Udgave  af  »Adam  und  Eva«,  1885).  —  Toplitz  r 
som  Rosenkilde  ogsaa  skriver:  Toplitz,  er  Kurstedet  Teplitz  i  Bøhmen.  — 
Sonnenleithners.  Om  Regeringsraad  Sonnleithner,  hvis  Kone  var  fra 
København,  skriver  Oehlenschlåger  i  sine  Erindringer:  «Han  havde  be- 
gyndt at  oversætte  min  Hugo  v.  Rheinberg,  men  holdt  inde  dermed,  da 
han  hørte,  jeg  selv  vilde  giøre  det«.  (III,  163  f.;  jvfr.  Abrahams,  Af  mit 
Liv,  220). 

Nr.  58  og  59,  han  vilde  slaae  mig.  Rosenkilde  nægtede  at  op- 
træde sammen  med  Ryge,  førend  han  havde  faaet  Oprejsning.  I  Direk- 
tionsmødet  blev  man  enige  om  ikke  at  ændse  >den  usømmelige  Maade 
hvorpaa  Ryge  havde  affattet  sin  Erklæring  (jvfr.  Pag.  132  f),  og  at  det 
burde  paalægges  ham  at  giøre  Afbigt«.  Den  8.  Maj  1827  blev  han  saa 
nødt  til  i  Theaterchefens  Hus  i  Overværelse  af  Skuespillerne  Lindgreen, 
Clausen,  Enholm,  Liebe,  Stage,  Nielsen,  Foersom  samt  Syngemester  Zinck 
at  gøre  Rosenkilde  en  fyldestgørende  Undskyldning.  Han  vilde  ikke  lade 
sig  foreskrive,  hvad  han  skulde  sige,  men  han  vilde  lade  sit  Hjerte  tale. 
Han  forsikkrede  høitidelig  at  han  fortrød,  hvad  der  var  passeret  og  bad 
Rosenkilde  tilgive  .  . .«     (Brev  fra  Stage  til  Collin,  Privateje). 

Nr.  60  og  61,  Mine  Børn.  Rosenkilde  var  gift  med  Maren  Falck 
Christensen,  f  1852,  65  Aar  gi.;  (jvfr.  Pag.  113),  Datter  af  en  Købmand  i 
Aarhus.  Hans  Børn  vare:  1)  Marie,  t  ugift  1873,  60  Aar  gi.  2)  Georg, 
Skrivelærer,  Kammerassessor,  t  1891,  77  Aar  gi.  Han  udgav  nogle  Erin- 
dringer om  Faderen.  (111.  Tid.  XXIII).  3)  Adolph  Marius,  1816  —  82, 
kgl.  Skuespiller,  g.  m.  Skuespillerinden  Anna  Kirstine,  f.  Paaske,  1825 — 85. 
(Jvfr.  O.  Borchsenius,  Hjemlige  Interiører).  1849  bad  han  fra  Christiania 
Heiberg  om  at  faa  Lov  til  at  debutere  paa  det  kgl.  Theater,  hvor  han 
tidl.  havde  spillet,  for  eventuelt  at  opnaa  et  Engagement.  Han  foreslog 
at  spille  V.  Buddinge,  Birkedommer  Krans  og  Mads  i  > Kjærlighed  uden 
Strømper«.  Heiberg  gik  ikke  ind  paa  Forslaget,  men  ved  Høedts  og 
Wiehes  Udvandring  i  1^55  gav  han  ham,  som  imidlertid  var  kommet  til 
Casino,  et  Tilbud,  som  Rosenkilde  ikke  modtog,  da  han  ønskede  at  gaa 
med  Dir.  Lange  til  Hoftheatret.  Efter  Heibergs  Bortgang  i  1856  til  sin 
Død  fortsatte  han  Faderens  Gerning  paa  det  kgl.  Theater.  4)  Rose,  g.  m. 
Oberst  Olufsen,  f  1848,  29  Aar  gi.  5)  Julie  Weber  g.  Sødring,  1823—94, 
kgl.  Skuespillerinde.  Om  Dir.  Mistro  mod  hendes  rige,  særegne  Evner 
har  hun  selv  fortalt  i  sine  »Erindringer«.  (I,  142  flf.).  Efter  Faderens 
Brev  (Nr.  61)  hørte  hun  ikke  mere  til  Dir.  Krav  om  en  4.  og  5.  Debut, 
men  1844,  "/e,  tilbød  den  hende  Ansættelse  —  som  Elev.  Herpaa  sva- 
rede Rosenkilde  bl.  a:  >Kan  Dir.  ikke  antage  hende  i  Theatrets  Tjeneste 
med  Prædikatet  Skuespillerinde,  saa  maa  hun  opgive  sit  Ønske<.  Dir. 
stillede  hende  derefter  en  saadan  Ansættelse  i  Udsigt,  som  hun  omsider 
modtog  d.  17.  Dec.  1844. 

Nr.  62,  Man  tier.  En  Omskrivning  af  »Mantzius« ;  Rosenkilde  sigter 
til  hans  Afsked  i  Juni  1844.  (Jvfr.  Noterne  til  M.s  Breve).  —  Rotterne 
fik  man  vel  ud.  Dette  er  ingen  Overdrivelse  af  Rosenkilde;  1819  siges 
det   i   Kruse,  Theatret   >at   Rotterne  i  Parterrelogerne   ikke  alene  bemæg- 

tiger  sig  nedfaldne  Handsker,  men  endog  beskadiger  Damerne  Klæder« 
(1,  192).  I  1844  siger  Fru  Sødring  >at  der  til  Tider  var  flere  Rotter  end 
Tilskuere  i  Logerne«.     (Erindringer  I,  152). 

Nr.  63,  i  Fred  for  Penge-Sorger.  Omtr.  paa  samme  Tid  skrev 
Adler  til  Collin,  >at  der  i  denne  Tid  ikke  kunde  rækkes  Rosenkilde 
nogen  Understøttelse«.  Kongen  havde  kort  forinden  afslaaet  et  Andra- 
gende fra  ham,   da   han   allerede  tidligere  samme  Aar  havde  faaet  Hjælp. 

Nr.  65,  min  Afsked.  Rosenkilde  vedblev  at  spille  Komedie  til  to 
Maaneder  før  sin  Død,  der  indtraf  d.  12.  Nov.  1861.  Hans  Grav  findes 
paa  Garnisons  Kirkegaard.  P.  L.  Møller  skrev  over  ham:  »Altid  beskæftiget 
med  Ideer  (Historie,  Politik,  Poesi),  der  laa  udenfor  hans  Kunst,  var  han  af 
en  poetisk  og  idealistisk  Natur,  der  langt  i  Højhed  og  Omfang  overgik  den 
ham  af  Naturen  givne  Evne  til  scenisk  Fremstilling,  skrev  godt,  .  . .  men 
ved  sin  begrændsede  fysiske  Organisation  som  Skuespiller  indskrænket 
til  et  snevert  Fag,  det  subjektiv  Komiske,  som  tilfældig  stemte  med  hans 
specielle  Ydre  og  markerede  Personlighed.  Efter  Familiens  Adspredelse 
ved  Død  og  Giftermaal  syntes  hans  Natur  at  tage  et  nyt  Opsving,  hæve 
sig  til  renere  og  ædlere  Højder  end  før.  Maaske  stod  Idealet  klarere  og 
mere  ublandet  for  ham,  da  han  kun  hørte  Musens  egen  Røst,  uforstyrret 
af  de  velmente,  men  mest  hule  og  flade  Lovtaler,  der  forhen  omgav  ham 
i  Hjemmet.  Visse  Folk  opfatte  Familiekjærlighed  som  gjensidig  Forplig- 
telse til  Reklamer«.     (Nutiden,  XIII,  37). 

Nr.  67,  Ryge.  Alle  spredte  Beretninger  om  ham  giver  Nutidslæseren 
det  Indtryk,  at  Ryge  er  den  største  tragiske  Skuespiller,  Danmark  har 
ejet.  P.  L.  Møller  har  udtalt,  at  Thorvaldsen  og  Oehlenschlåger  forholder 
sig  til  ham  som  Rafael  til  Michel  Angelo.  Baade  i  det  Alvorlige  (Hakon 
Jarl)  og  Komiske  (Per  Degn)  havde  han  den  Dristighed  og  Sikkerhed  i 
Bevidstheden  om  aldrig  svigtende  Kraft  eller  Følelse,  som  udmærker 
Shakespeare.  Naar  Ryge  spillede  Oehlenschlåger,  troede  man  at  se  Shakes- 
peare. (Nutiden  XIII,  37).  Mærkelig  var  hans  Mangesidighed,  som  næsten 
oversteg  enhver  Grænse,  men  han  sammenblandede  ikke  Rollens  Person- 
lighed med  sin  egen;  han  stillede  den  sidste  bag  den  første,  omtrent  paa 
samme  Maade  som  en  Marionetspiller  besjæler  sin  Dukke.  (Ryge,  Critisk 
Sammenligning).  Han  gengav  Menneskene,  som  om  han  med  sin  Doktor- 
kniv havde  snittet  dem  Karakteren  ud  af  Livet.  (Wilde,  Erindringer  I). 
Af  hans  Buste  forstaar  vi,  at  han  har  haft  et  gribende  Udtryk  for  Grublen 
og  mandig  Melankoli;  lykkeligt  svarede  hans  ydre  Midler  til  hans  Evne; 
høj,  bred  og  kraftigbygget  var  han.  Hovedet  var  noget  lille  og  Halsen 
kort,  men  Øjnene  var  store,  fremstaaende  og  intelligente;  der  var  aandelig 
Magt  over  hele  Skikkelsen.  Stemmen  sammenlignede  H.  C.  Knudsen  med 
Basunbassen  i  et  Orgel.  Og  til  disse  sceniske  Magtmidler  kom  den  flam- 
mende Begeistring,  en  Fantasi  til  at  se  Situationen,  en  Evne  til  at  lade 
Publikum  føle,  hvad  han  sagde.  De  skønne  Linier  var  ikke  Ryges  Sag; 
han  vedblev  at  virke  mere  kolossal  end  plastisk.  Med  ham  kom  Vild- 
skaben, det  Ubændige,  Giganten  paa  Scenen  i  Danmark:    »de  raa,  skarpe 

Former,  der  indhyllede  en  dyb,  romantisk  Aand,  duftende  af  Havtaage, 
Hedenskab  og  Offerblod«,  som  Bournonville  skriver  om  hans  Hakon.  (Mit 
Theaterliv  I).  Ryges  Navn  er  uløseligt  knyttet  til  Oehlenschlægers;  først 
gennem  ham  saa  Folket  Digterens  Tanke  legemliggjort  og  aandeligt  for- 
tolket. Han  virkede  med  Geniets  underfulde  Magt  lige  stærkt  paa  de 
Enkelte  som  paa  Massen;  derfor  fik  hans  Navn  over  hele  Landet  en 
større  Nimbus  end  nogen  anden  samtidig  Skuespillers.  I  Ydmygelsens 
og  Fornedrelsens  Tid,  Aarene  omkring  Kielerfreden ,  >var  Skuepladsen 
det  eneste  Sted,  hvor  Livet  traadte  frem  i  store  opmandende  Træk« 
(H.  N.  Clausen,  Optegnelser,  19).  —  Interimslærer  i  Kiel.  Om  Ryges 
Ungdom  jvfr.  hans  Selvbiografi.  Medens  Prof.  Wiedemann  ved  Jordemoder- 
skolen  i  Kiel  havde  Permission,  blev  cand.  med.  Ryge  1805,  ^^/ji,  midler- 
tidig ansat  med  100  Rdlr.  halvaarlig;  Prof.  Saxtorph  anbefalede  ham. 
(Tyske  Cancelli,  Vorstell.  1805,  H,  139).  Samme  Aar  oversatte  han  Wiede- 
manns  »Undervisning  for  Giordemødre« ;  i  Fortalen  beklagede  han  >det 
danske  Sprogs  Armod«.  Prof.  Guldberg  forsvarede  Dansk  i  >Kieler  Wochen- 
blatt« ;  han  stemplede  Angreb  paa  det  >som  et  Foster  af  kaad  Vankun- 
dighed«. Dr.  Ryge  fremkom  da  med  en  Erklæring  paa  Tysk:  vel  var  han 
stolt  af  Navnet  Dansk,  men  han  mente  ikke  »at  Sproget  kunde  sættes  ved 
Siden  af  nyere  europæiske  Sprog«.  »Nyeste  Skilderie  af  Kjøbenhavn« 
(1806,  Nr.  75)  mindede  ham  om,  at  Baggesen  dog  havde  skrevet  Labyrin- 
then paa  det  Sprog,  som  Ryge  kaldte  fattigt,  >da  han  kun  skulde  over- 
sætte en  Bog«.  1806  nedsatte  han  sig  som  pract.  Læge  i  Cappeln;  derfra 
opnaaede  han  «ein  jåhrliches  Gehalt«  i  5  Aar  paa  100  Rdlr.  samt  Prædi- 
katet »Fysikus«;  »hans  gamle  Fader  blev  derved  overbevist  om,  at  det 
ikke  var  paa  Grund  af  Efterladenhed  i  sine  Pligter,  at  han  maatte  for- 
lade den  kgl.  Tjeneste  som  Interimslærer«.  (T.  C.  Vorstell.  1806,  H,  86). 
1807  blev  Ryge  Fysikus  i  Flensborg  By  og  Amt,  fra  hvilket  Embede  han 
1813,  ^Va,  efter  Ansøgning  blev  afskediget.  I  denne  fremkommer  han  bl.  a. 
med  den  interessante  Udtalelse,  at  han  »durch  einen  verdrieszlichen 
Prozess  in  unangenehme  Collisionen  mit  mehreren  angesehenen  dortigen 
Familien  gerathen  und  daher  der  Aufenthalt  daselbst  ihm  hochst  unange- 
nehm  geworden  sey«.  (T.  C.  Vorstell.  1813,  I,  119.  Om  hans  Ophold  i 
Flensborg  jvfr.  111.  Tid.  XXHI,  Nr.  1159).  —  en  brav,  elskværdig  Kone. 
Ryge  blev  1807  gift  med  Christiane  Frederikke  Becker,  1784—1819,  med 
hvem  han  førte  det  lykkeligste  Liv;  hun  døde  efter  at  have  skænket 
ham  det  8.  Barn,  hvoraf  de  fire  døde  som  ganske  smaa.  De  øvrige  vare: 
1)  Victorine  Mathilde  Tertia,  1810 — 75;  da  P'aderen  ønskede,  at  Børnene 
skulde  lære  noget  nyttigt,  blev  hun  1825  ansat  som  Syerske  paa  Theatret 
under  Stedmoderen,  »hvis  Blik  ikke  var  hende  mildt,  da  hun  var  et  ud- 
trykt Billede  af  sin  Moder «.  (Natalia  Ryge  til  Overskou,  Dania  IX).  1831 
blev  hun  gift  med  kgl.  Skuespiller  Corfitz  Seemann,  f.  1800,  Ve;  hans 
S' Iagttagelser  ved  de  tydske  og  franske  Theatre«,  som  han  tilskrev  Dir. 
efter  sin  Hjemkomst  fra  en  med  kgl.  Understøttelse  foretaget  Rejse  i 
1833,  bærer  Præg  af  Dannelse  og  Forstand.  Som  Skuespiller  var  hans 
bedste  Egenskab  et  udmærket  Ydre;  efter  17  Aars  Virksomhed  tog  han  sin 

Afsked,  og  Dir.  bevidnede,  at  han  >ved  Flid,  Orden  og  Nøiagtighed  i  Op- 
fyldelsen af  sine  Pligter  havde  erhvervet  sig  dens  Tilfredshed«.  Seemann 
dode  i  Nyborg  1875,  V?,  som  Toldembedsmand  og  Justitsraad.  2)  Imma- 
nuel Christian  Valdemar  Qvintus,  1813—91,  Distriktslæge  i  Roskilde. 
8)  Clotilde  Natalia  Septima,  1815-95,  kgl.  Skuespillerinde,  jvfr.  Pag.  212. 
4)  Christiane  Frederikke  Orpheline  Octava,  1819 — 56,  g.  m.  Prof,  v.  Univer- 
sitetet N.L.Westergaard.  (,R.  Bojesen,  Familien  Ryge).  —  Patrik  Peale. 
En  tysk  Adelsmand,  hvis  egentlige  Navn  var  v.  Seckendorff,  som  dyrkede 
den  mimiske  Kunst  under  det  paatagne  Navn  for  ikke  at  gøre  sin  Familie 
Skam.  Han  gjorde  megen  Lykke  ved  sine  F'orestillinger  i  København 
1811.  Oehlenschlæger  kalder  ham  »en  forskruet,  kiedsommelig  Person  c. 
(Erindringer  III,  48).  —  Den  høje  Direction.  I  sit  Kancellisprog  sva- 
rede Dir.  1812,  ^^/9,  bl.  a.,  »at  det  ikke  kan  andet  end  i  høieste  Grad 
være  den  behageligt  at  se  een  Mand,  ikke  blot  af  modne  Aar  og  bekiændt 
Dannelse,  men  der  og  allerede  saavel  i  den  litterariske  som  borgerlige 
Verden  beklæder  et  hæderligt  Sted,  af  varm  og  uegennyttig  Iver  for  Kun- 
sten villig  til  at  hellige  sit  Pund,  sin  Tid  og  sin  Flid  til  dens  Dyrkelse, 
og  at  den  vilde  handle  aldeles  uforsvarlig  mod  Skuepladsen ,  hvis  den 
afviiste  Hr.  Doctorens  behagelige  Tilbud  at  ville  giøre  en  Reise  hid  for 
at  aflægge  en  Prøve  .  .  .«  Men  den  vilde  handle  uredelig,  hvis  den  ikke 
aabenhjertig  vedgik,  at  selv  om  han  vandt  Præmien,  saa  vilde  den  Stilling, 
som  ventede  ham,  neppe  i  nogen  Maade  kunde  give  nogen  Erstatning  for 
det,  han  i  sin  nuværende  Stilling  opgav. 

Nr.  68,  følgende  Roller.  Man  ser  af  denne  Rolleliste,  at  Ryge 
havde  mindre  æstetisk  Smag  end  Skuespillergeni  og  Energi;  ikke  én 
Figur  af  Shakespeare,  Schiller  eller  Oehlenschlæger  opgiver  han.  I  et 
Brev  af  Oktbr.  1812  beder  han  om  at  faa  Lov  til  at  debutere  som  Niels 
Ebbesen,  »som  jeg  nu  engang  saa  usigeligen  ynder«.  —  inden  jeg  reiser. 
I  Svaret  paa  dette  Brev  opgav  Dir.  ham  de  Gager,  som  Theatrets  bærende 
Kræfter  oppebar;  den  advarede  ham  og  bad  ham  erindre,  at  Pengene 
havde  forandret  Værdi,  siden  Præmien  blev  udsat,  men  den  imødesaa  dog 
med  levende  Interesse  hans  bebudede  Komme.  Dir.  vidste  intet  glæde- 
ligere »end  at  være  i  Spidsen  for  en  Skueplads,  hvis  Lemmer  besiæledes 
af  hans  Aand  og  Kunstkiærlighed«.  Den  sendte  ham  Niels  Ebbesen;  de 
øvrige  af  Ryge  opgivne  Roller  »var  ikke  i  Gang  paa  Skuepladsen <.  Den 
historiske  Prøve  fandt  Sted  d.  9.  Nov.  1812.  Dir.  synes  ikke  straks  at 
have  Forstaaelsen  af,  at  denne  Dag  var  en  sand  Vaardag  for  Theatret; 
ihvertfald  skrev  den  til  ham,  at  den  gjerne  vilde  lære  hans  Talent  at 
kjende  fra  flere  forskjellige  Sider,  og  den  bad  ham  derfor  forberede  sig 
paa  nogle  af  de  andre  opgivne  Roller.  Derefter  vilde  endnu  en  Prøve 
blive  foranstaltet.  Denne  har  sandsynligvis  først  fundet  Sted  efter  hans 
anden  Rejse  til  Hovedstaden;  d.  ^Vs  1813  staar  han  opgivet  blandt  »de 
Indkomne  til  Staden«  i  »Dagen«,  og  Maanedsdagen  efter  debuterede  han 
som  »Palnatoke«.  Der  er  noget  karakteristisk  i,  at  Kostumet  maatte  syes 
om  til  ham ;  han  passede  ikke  Tøj  med  andre.  Datidens  elendige  Dags- 
presse  indeholdt   intet  om   denne   mærkværdige    Debut,   hvortil   der  blev 

solgt  for  357  Rdlr.  Da  han  kort  Tid  efter  spillede  Hakon,  indeholdt  Kassen 
367  Rdlr.;  til  Sammenligning  tjener,  at  Barselstuen  et  Par  Aftener  efter 
gav  165  Rdlr.,  medens  Førsteopførelsen  af  Hamlet  nogle  Aftener  før  ind- 
bragte 353  Rdlr.  Tænker  man  paa  det  overordentlige  ved  Ryges  Frem- 
træden og  den  Interesse,  der  knyttede  sig  til  hans  Person,  og  sammen- 
holder dette  med  det  ringe  Antal  Gange,  han  optraadte  i  sine  bedste 
Roller,  saa  ser  man  deraf  Byens  Lidenhed  og  den  Kamp,  den  oehlen- 
schlægerske  Tragedie  førte  med  Publikums  Lyst  til  at  se  Kotzebue. 
Debutrollen  Palnatoke  spillede  Ryge  kun  17  Gange  i  de  29  Aar,  han  var 
ved  Theatret.  Hakon  Jarl  vovede  man  kun  i  to  Sæsoner  at  give  to  Gange, 
ellers  omtr.  én  Gang  om  Aaret  —  24  Gange  i  29  Aar.  Stærkodder  spil- 
lede han  syv  Gange  i  tyve  Aar.  Hvilken  Begivenhed  en  saadan  Kunst- 
ners pludselige  Fremtræden  vilde  være  i  vore  Dage!  Hvilken  Mængde 
røde  Lygter! 

Nr.  69,  Deres  Forelæsninger.  Rahbeks  Forelæsninger  paa  den 
dram.  Skole  var  udkomne  1809  under  Titlen  »Om  Skuespillerkunsten«. 

Nr.  7  0,  practiserende  Læge.  Efter  sine  Debuter  fik  Rj^ge  den 
udsatte  Præmie  for  Helteroller  samt  Ansættelse  med  600  Rdlr.  (Jvfr. 
Selvbiografien).  Dir.  skrev  i  Indstillingen:  »der  kan  kun  være  én  Stemme 
om,  at  han  i  hver  Henseende  er  en  Hæder  og  en  Vinding  for  Skue- 
pladsen«. Derimod  afslog  Dir.  Ryges  Ønske  om  at  blive  Læge  ved  Theatret. 
fordi  den  ansatte  Læge,  Dr.  RahlfF,  protesterede  skarpt  derimod.  »Dr.  Ryge 
har  selv  været  Stadsfysikus«,  skrev  han,  »og  vilde  paa  denne  Post  neppe 
have  tilladt  Andre,  hvad  han  nu  tillader  sig.  Indgreb  i  Embedsfunktioner«. 

Nr.  71,  Kruse.  Om  J.  W.  Kruse,  se  Breve  fra  d.  Skuespillere  I,  120  f. 
—  Olsen.  Niels  Olsen  var  en  talentfuld  Karaktérkomiker,  Elev  af 
Schwarz.  Han  havde  været  Skuespiller  i  Odense  og  blev  1800  ansat  ved 
det  kgl.  Theater.  1814,  Juli,  fik  han  Afsked,  »da  han  med  tunge  Kaar  og 
andre  tilstødende  Omstændigheder  adskiellige  Gange  havde  været  overfaldet 
af  en  Svaghed«.  Han  døde  1819,  'Ve,  i  Grønnegade  256,  c.  46  Aar  gi. 
Enken  hed  Pouline  Marie,  f.  Bagge;  de  blev  skilt  1800  (Persh.  Tidsskr. 
5.  R.,  VI,  49),  men  maa  atter  være  blevet  forsonede,  thi  ved  Mandens  Død 
meddelte  hun  Skifteretten,  at  de  havde  en  Datter  paa  15  Aar.  Boet  blev 
vurderet  til  31  Rdlr.    Hun  døde  1853,  88  Aar  gi.    (Forsegl.  Prot.,  Landsark.). 

Nr.  72,  Forfatterenselv.  Provst  Fr.  Schmidt  traf  Ryge  hos  Oehlen- 
schlæger  d.  14.  Dec.  1817;  han  talte  uophørlig  fra  Kl.  3  til  Kl.  1  om  Natten 
og  for  det  meste  ret  interessant.  »Vi  bleve  bekjendte  med  alle  Theatrets 
Indretninger  og  Cabaler.  Især  har  han  meget  Talent  til  at  efterabe  Andres 
Sprog  og  Miner,  ja  til  endog  at  efterligne  flere  forskjellige  Personers 
Samtale  paa  eengang,  hvilket  paa  det  Plattydske,  som  han  taler  meget 
færdigt,  især  klinger  snurrigt.  Saaledes  gav  han  os  forskjellige  Flens- 
borger-Madammers  Raisonnements  over  dramatiske  Forestillinger,  samt 
om  hans  eget  Changement.  Han  er  en  særdeles  heftig  og  lidenskabelig 
Person  og  dulgte  ikke  for  os,  at  han  ofte  tager  Skuespillerne  paa  en 
ge vorben  Fod  . .  .  Oehlenschlæger  og  Ryge  kom  i  Disput  om  det  Comiske, 
og   den   sidste   paastod,   at   Holbergs  Jeronimer,  undtagen  ham   i    »Abra- 

ciidabra«,  ei  vare  comiske  Personer  eller  Characterer,  hvorimod  Oehlen- 
schlæger  paastod,  at  de  ved  deres  Spidsborgerlighed  og  øvrige  Pudseer- 
ligheder  fremstille  en  vis  Daarlighed  eller  Naragtighed,  som  udgjør  det 
Væsentlige  af  det  Comiskec  (Dagbøger,  33B  f).  1821,  Vs,  skrev  Oehlen- 
schlæger  til  Hyge:  »Jeg  behøver  vist  ikke  at  forsikkre  Dem,  hvor  liøit  jeg 
beundrer  Deres  Talenter,  og  hvor  meget  det  glæder  mig,  hvergang  jeg  seer 
eet  af  mine  Stykker  hævet  og  levendegiort  ved  Deres  Kunstc  (i  Udg. 
Eje;  jvfr.  Oehlenschlæger,  Erindringer  III,  42  f).  —  mine  egne  Fortrin. 
Denne  Skrivelse  indleder  paa  en  Maade  Ryges  mangfoldige  Bønskrifter, 
Klager,  Forklaringer,  hvori  han  aldrig  glemte  sit  eget  Jeg.  Direktionen  be- 
svarede ofte  ikke  disse  Hundreder  af  Breve  —  Udg.  har  ikke  haft  Adgang 
til  dem,  som  endnu  opbevares  i  det  kgl.  Theaters  Bibliothek  —  særlig  fra 
Tiden  efter  1818,  da  Ryge  blev  kgl.  ansat  som  Økonomiinspektør.  Det 
var  beklageligt,  at  han  overtog  dette  Embede,  ikke  for  Embedets  Skyld, 
men  en  Mand  med  hans  pirrelige  Sind  og  Herskesyge  egnede  sig  ikke 
dertil.  Han  kom  i  Aarenes  Løb  i  Konflikt  med  Alle,  fra  Collin  og 
nedefter  til  den  Skrædder,  han  i  1814  pryglede,  og  det  bedste  i  hans 
Natur  led  derunder.  »Er  det  ikke  at  udsætte  sig  for  Helvedes  Qvaler, 
at  gaae  op  paa  det  forbandede  Theater«,  skrev  han  i  1824  til  Collin. 
(Privateje). 

Nr.  73,  enhver  Læge  veed.  1828  gentog  Ryge  dette  Krav  om  Næg- 
telse af  Udlaan  af  Theatergarderoben  i  et  skarpt  Brev  til  Kongen.  1829 
anbefalede  han  Dir.  at  uddele  Billetter  til  Dampbade  blandt  Personalet: 
>Jeg  kiender  intet  bedre  Middel  til  hurtigere  at  etablere  Hudens  Func- 
tion,  end  de  russiske  —  nu,  Gud  vær  lovet!  —  ogsaa  danske  Dampbade  .  . . 
Paa  en  Prøve  bemærkede  jeg,  at  min  Stemme  var  meget  uklar;  omtr. 
Kl.  1  gik  jeg  i  Dampbad,  en  halv  Time  efter  var  min  Stemme  reen,  og 
jeg  spilte  samme  Aften  Hakon  Jarl  til  min  egen  Tilfredshed,  hvilket  i 
Sandhed  ikke  betyder  lidet.  Den  eeneste  Vanskelighed,  som  er  forbunden 
med  Brugen    af  dem   er  —  især  for  Skuespilleren  —  deres  Kostbarhed  <. 

Nr.  74,  min  Kunstvandring.  Ryge  var  den  første  kgl.  Skuespiller, 
som  spillede  Komedie  paa  Tysk.  Af  danske  Roller  udførte  han  Hakon 
Jarl;  paa  Burgtheatrct  optraadte  han  som  Odoardo  i  Emilie  Galotti, 
\\'arberger  i  Jægerne,  Wallenstein  i  et  Stj^kke  af  samme  Navn  (ikke 
af  Schiller),  samt  Urskof  i  Bestormelsen  af  Smolensk.  (Minerva  1815,1). 
Det  var  Frydendahls  Agt  samtidig  at  forsøge  sig  som  tysk  Skuespiller, 
og  Dir.  gav  ogsaa  ham  en  Anbefaling,  men  han  blev  dog  hjemme.  — 
Milder-Hauptmann.  Anna  M  — H.,  1785  —  1838,  bekendt  østrigsk 
Sangerinde.  —  Bruhl.  Grev  v.  Bruhl,  1772 — 1837.  var  Generalintendant 
ved  det  kgl.  Skuespilhus  i  Berlin  1815 — 28.  —  Devrient.  Ludvig  Devrient, 
1784 — 1832,  en  af  Tysklands  ypperste  Kunstnere.  —  Liebich.  J.  K.  Lie- 
bich,  1773 — 1816.   bekendt  østrigsk  Skuespiller  og  anset  Theaterdirektør. 

Nr.  75,  én  Satire.  Notarius  pub.  aftvang  Boghandler  Steen,  der  var 
Udgiver  af  »Adrastea«,  en  Erklæring  om,  at  »han  ikke  ved  Satiren  i  fjer- 
neste Maade  havde  tænkt  paa  Dr.  Ryge«. 

N  r,  7  6,    (ilharlotte  Anthon.     Da  Rvges  første  Hustru   var  død,  og 

hans  Børn  sendt  til  Christiansfeld  (jvfr.  Selvbiografien),  boede  han  hos 
Liebes.  Her  var  det,  at  han,  ifølge  Fru  Heibergs  Udsagn,  friede  til  en 
fortræffelig  Pige.  Grethe,  som  afslog  hans  Tilbud.  (Et  Liv,  Folkeudg.  II. 
72).  Xytaarsdag  1823  giftede  han  sig  med  Charlotte  Betz\^  Anthon,  som  siden 
1814  havde  været  Paaklæderske  og  Syerske  paa  Theatrets  Skræddersal,  men 
som  efter  Ægteskabet  med  Ryge  fik  Titel  af  »Ornatrice« ;  1835  blev  hun  kgl. 
ansat  med  350  Rdlr.  i  Gage.  Hun  var  et  dygtigt  og  energisk  Menneske,  men 
stod  under  sin  Mand  i  Aand  og  Dannelse.  1841,  ^Vii,  rettede  N.  P.  Niel- 
sen et  skarpt  Angreb  paa  hende  og  forlangte  hende  Qernet  fra  Theatret. 
Molbech  tog  hendes  Forsvar.  Efter  at  have  omtalt  hendes  »rappe  Tunge 
og  øvrige  Ufiinhed«.  som  han  indrømmer  var  forenet  med  praktisk  Dyg- 
tighed og  Indsigt,  skrev  han:  »At  Fru  Ryge  kan  have  sine  betydelige 
Feil,  kan  gierne  være,  men  at  hun  tillige  er  duelig  i  at  bestyre  Arbeidet 
af  de  qvindelige  Syersker  m.  m.,  ligesom  at  der  dog  aldrig  forhen  er  hørte 
saa  haarde  og  nærgaaende  Klager  over  hende,  som  i  de  sidste  Par  Aar, 
antager  jeg  for  afgiort«.  Den  udmærkede  Skildring  af  Ryge.  som  Overskou 
har  givet  i  Theaterhistorien  (IV,  280  ff.),  vakte  ved  Værkets  Fremkomst 
Natalia  Ryges  —  ikke  retfærdige  —  Vrede;  hun  søgte  i  et  Brev  til  Over- 
skou (Kgl.  Bibi.)  nt  forsvare  Faderen,  som  hun  kaldte  »denne  Gudernes 
udvalgte  Søn«,  i  hans  Hensynsløshed  og  Herskesyge  ved  at  lægge  Skylden 
for  hans  pirrelige  Sindsstemning  over  paa  »saarc  ulykkelige  Forhold  i 
Hjemmet  ved  Samlivet  med  hans  anden  Hustru«.  (Jvfr.  Dania,  IX).  Fru 
Ryge  fik  efter  Mandens  Død  250  Rdlr.  i  Pension  foruden  50  Rdlr.  aarlig 
til  hvert  af  Børnene  indtil  det  fyldte  20.  Aar.  Hun  bevarede  sin  Stilling 
til  Aug.  1856  og  døde  1860,  66  Aar  gi.  Børnene  i  dette  Ægteskab  vare: 
1)  Afanasia  Victorine  Mathilde  Nona,  1823 — 30,  Faderens  Yndlingsbarn, 
jvfr.  Selvbiografien.  2)  Ludomilla  Decima,  død  1825,  10  Md.  gi.  3)  Fran- 
ciska  Ludovica  Josephine  Undecima,  f.  1827,  ^/e;  hun  deb.  1845  i  »En 
Bedstemoder«,  hvori  ogsaa  hendes  Halvsøster,  Natalia,  spillede.  »Stykket 
gjorde  Lykke,  skønt  Jfr.  R.  ikke  var  noget  Talent,  men  det  var  noget 
helt  usædvanligt,  at  to  Søstre  spillede  sammen«.  (F'ru  Heiberg,  Et  Liv, 
Folkeudg.  I,  370).  Hun  var  forlovet  med  Sangeren  Nicolaj  Wolf,  som 
senere  blev  en  kendt  Skuespiller  i  Norge  og  gift  med  Lucie  Wolf.  Fran- 
ciska  Ryge  døde  1854,  ^°/ij.  4)  Angeline  Theresia  Lauretta  Duodecima, 
f.  1828,  '''Vs,  det  eneste  af  Ryges  Børn  som  endnu  lever;  hun  deb.  1847 
som  Sigrid  i  Amleth,  blev  1850  g.  m.  Fuldmægtig  Borthig  og  efter  hans 
Død  med  Desinateur  H.  P.  Hansen.  5)  Rosalia  Immanuella  Decimatertia. 
1830—73,  efter  Moderens  Død  Ornatrice  ved  Theatret.  6)  Cathinka  Blan- 
dine  Amata  Decimaquarta,  1833 — 52.  7)  Amadea  Clementia  Decimaquinta. 
1837—1912,  g.  1871  med  Dr.  med.  Heinrich  Proschowsky. 

Nr.  79,  halv  Tydsk  og  halv  Dansk.  Ryge  benyttede  ofte  Dialekt 
i  sine  Roller.  En  Prokurator  Bjerring  klagede  i  1820  over,  at  R.  havde 
benyttet  jødisk  Dialekt  »for  derved  at  amusere  Pøbelen  i  Huset«.  Han 
vilde  have  Ryge  i  Blaataarn  for  sin  Handlemaade  »paa  en  Tid,  hvor  der 
fra  det  Offentliges  Side  gøres  alt  for  at  undgaa  enhver  Anledning  til  For- 
haanelse  af  Jøderne«.     Dr.  Mørk   i   »Emma«    spillede   han   paa   Norsk,   og 

blev  angrebet  derfor  i  Dagspressen,  H,  Hertz  billigede  hans  Opfattelse, 
og  Ryge  fremkom  med  et  Forsvar  i  Kjøbenhavnsposten  1831,  Xr.  50,  (Jvfr, 
Breve  f.  o.  t,  H,  Hertz).  I  Anledning  af  »Rekrutten«  kaldte  han  i  1834 
Sjællandsk  for  »en  upoetisk,  væmmelig  Bondcdialekt«. 

Nr,  80,  spiritueuse  Drikke.  I  sine  Dagbøger  beskylder  F.  V,  Ja- 
cobsen Ryge  for  Drik,  (Persh,  Tidsskr,  4.  R,,  II,  106  ff,).  Denne  Oplysning 
maa  behandles  med  stor  Varsomhed;  Ingen  af  Samtiden  bekræfter  den, 
og  Arkivet  indeholder  Intet  derom.  Dersom  Ryge  > næsten  hver  Aften 
var  overstadig  drukken«,  havde  sikkert  hans  mange  F'jender  i  Personalet 
ikke  undladt  at  benytte  dette  Angrebspunkt,  Den  meddelte  Skrivelse  er 
foruden  af  Ryge  underskrevet  af  Cetti ,  Winsløw  jun,,  N,  P.  Nielsen  og 
Kirchheiner. 

Nr,  81,  Klage.  Dir.  meddelte  Ryge,  at  der  fra  Personalet  var  ind- 
løbet en  Klage  over  ham,  hvis  Indhold  refereredes.  Klagen  er  gengivet  i 
Breve  fra  d.  Skuespillere  I,  Pag.  90  ff.  Han  bad  om  at  faa  en  Kopi  til- 
sendt; det  blev  ham  nægtet.  Dir.  affordrede  Seemann,  som  ikke  havde 
underskrevet  Klagen,  en  Erklæring.  Han  berettede  bl.  a.  at  Ryge,  idet 
han  trak  Kaarden,  havde  raabt :  >Kom,  mød  mig  strax,  hvor  De  vil!« 
Sagen  gik  derefter  til  Kongen,  som  resolverede,  at  Ryge  skulde  betale 
50  Rdlr.  i  Mulkt,  samt  tilkjendegives  Kongens  Mishag  mod  hans  utilbør- 
lige Adfærd.  Seemann  fik  en  Advarsel  for  sin  Skødesløshed.  Den  fælles 
Klage,  der  var  skrevet  af  Frydendahl,  og  som  androg  paa  Ryges  Afsæt- 
telse som  Instruktør,  blev  afvist  som  »høist  upassende«. —  slaae  Hat- 
en  af  Hovedet.  Om  dette  Sammenstød  mellem  Frydendahl  og  Synge- 
mester  Krossing  jvfr.  Breve  fra  d.  Skuespillere  I,  82  ff.  —  virksomme 
Embedsmænd.  1833,  ^^9,  skrev  Ryge  til  Kongen  i  Anledning  af  et 
Sammenstød  med  Skuespiller  Hvid:  »Den  Revolutions  og  Oppositions 
Aand,  som  siden  de  usalige  Juli-Dage  i  1831  endnu  bestandigt  spøger  i 
Alles,  især  Ungdommens  Hierner,  har  naturligviis  ogsaa  injficeret  Theater- 
personalet.  Directionen  værger  sig  imod  den  ved  bestandigt  at  ringle 
med  Pengepungen,  men  hvad  skal  en  stakkels  Embedsmand  giøre,  hvis 
Autoritet  aldrig  understøttes  af  Directionen?  .  .  .  Saa  vist  som  det  er 
min  Pligt  som  Undersaat  i  Farens  Tid  at  opoffre  Deres  Majestæt  mit  Liv 
og  mit  Blod,  saa  lidet  Kald  føler  jeg  til  at  udføre  de  mig  paaliggende 
fredelige  Sysler  under  bestandige,  baade  aandelige  og  legemlige  Pinsler. 
Med  faa  Ord,  min  Allernaadigste  Konge!  Theatret  vilde  for  Øieblikket  — 
og  endda  ikke  for  saa  kort  et  Øieblik  —  være  meget  ilde  stædt,  dersom 
jeg  pludseligen  blev  det  berøvet.  Det  føler  jeg,  og  det  mener  jeg,  at  Direc- 
tionen —  om  ikke  for  min,  saa  dog  for  Theatrets  Skyld,  og  ikke  alene  i 
Ord,  men  ogsaa  i  Gierningen  —  bør  erkiende  . . .  Jeg  troer,  at  Aristo- 
kratiet (Magten  i  de  Kyndiges  Hænder,  under  Dir.  Overherredømme  og 
Beskyttelse)  i  ethvert  Tilfælde  er  bedre  end  Demokratiet,  der  let  udarter 
til  Ochlokratie  (Magten  i  de  Ukyndiges  Hænder,  som  intet  Overherre- 
dømme erkiende)  . .  .«  1838,  Jan.,  blev  han  entlediget  fra  Stillingen  som 
Økonomiinspektør  med  sin  Gage  i  Pension.  I  Ansøgningen  skrev  han,  »at 
han    bar   Dødens   Spire   i   sit   Hjerte«.     Hans   Efterfølger   blev  Kopist  ved 

det  kgl.  Bibi.  G.  F.  Lassen.  (Om  Ryge  som  Økonomiinspektør  jvfr.  Kruse, 
Theatret  I;  Persh.  Tidsskr.  I.  R.,  IV,  253;  Museum  1894,  II,  282  f.;  om  R. 
som  Kostumier  jvfr.  hans  Skrift  > Ideer  til  en  National-Smag  i  dansk  Klæde- 
dragt«. Prologer,  forfattede  af  ham  findes  i  Thortsen,  Thalia,  375;  Til- 
skueren 1819,  Nr.  5). 

Nr.  82.  en  Replik.  Frederik  VI  skrev  til  Dir.  1835,  «/i,  at  Ryge 
—  ifølge  Søndagsbladet  —  havde  forandret  sin  Replik  i  »Elverhøj«  fra: 
>Jeg  seer  i  Aanden:  saadan  skal  det  blive!«  til  »Til  Gud  jeg  haaber,  saa- 
dan  skal  det  blive!«;  hvis  det  var  sandt,  skulde  Ryge  idømmes  en  Mulkt 
paa  25  Rdlr.  Paa  dennes  Ansøgning,  som  er  gengivet,  resolverede  Kongen,  at 
han  ikke  fandt  sig  foranlediget  til  at  bevilge  den.  men  paalagde  Dir.  at 
betyde  Ryge  paa  det  Alvorligste,  »at  han  i  Fremtiden  havde  at  afholde 
sig  fra  enhver  egenmægtig  Forandring  i  de  ham  overdragne  Rollers  Re- 
plikker«. —  »Hiatus«  betyder  den  Mislyd,  som  opstaar  ved  Sammen- 
stød af  to  eller  flere  Vokaler.  —  »Quilibet  præsumitur  bonus, 
donec  probatur  contrarium«,  d.  e.  »man  holder  enhver  for  god, 
saa  længe  som  det  modsatte  ikke  er  bevist«.  Dette  Ordsprog,  der  ikke 
som  de  øvrige  af  Ryge  anvendte  latinske  Ordsprog  findes  i  Arlaud, 
Bevingede  Ord,  stammer  sandsynligvis  fra  den  Canoniske  Ret.  —  huus- 
lige  Oeconomie.  Dir.  indsendte  i  1837  en  Fortegnelse  over  Ægteparret 
Ryges  aarlige  Indtægter  til  Kongen;  de  beløb  sig  ialt  3400  Rdir.  (i  vore 
Penges  Værdi  c.  12,000  Kr.).  Det  er  derfor  en  Overdrivelse,  naar  Ryge 
s.  A.  skriver  til  Dir.:  »uagtet  jeg  lever  saa  tarveligt  som  jeg,  saa  længe 
jeg  har  været  Huusfader,  ingensinde  har  levet,  og  uagtet  jeg  aldrig  har 
Selskab  i  mit  Huus,  kan  jeg  ved  min  Ære!  ikke  komme  ud  med,  hvad 
jeg  har,  saalænge  jeg  dagligen  har  12  Mennesker  at  ernære«. 

Nr.  83,  min  Datters  F)ngagenient.  Da  Natalia  Ryge  i  1837  havde 
debuteret  som  Valborg,  krævede  Faderen  hende  straks  kgl.  ansat.  Dette 
modsatte  Molbech  sig,  og  Dir.  enedes  da  om  at  indstille  hende  til  Prøve- 
skuespillerinde;  to  Aar  senere  blev  hun  kgl.  ansat  med  Anciennitet  fra 
1837.  Hun  var  en  intelligent  og  kundskabsrig'  Pige,  en  ideelt  anlagt  Natur, 
der  paa  Scenen  udmærkede  sig  som  Fremstiller  af  Damer  fra  den  store 
Verden.  Trods  Talent  og  Sejre  forlod  hun  allerede  Theatret  i  1848.  Hun 
tilhørte  den  ulykkelige  Skuespillertype,  som  elsker  Kunsten,  men  som  af- 
skyr Stillingen  med  dens  Intriger  og  Politik,  og  som  tilsidst  bukker  under 
for  Forholdenes  Overmagt.  Enhver  har  sin  Forfængelighed«,  skrev  hun 
til  Overskou,  »min  var  at  udøve  min  Kunst  for  Enkelte,  for  de  Ind- 
viede . . .  Kunsten  ærede  og  elskede  jeg  inderligt,  men  Stillingen  var  mig 
imod  fra  den  første  Aften  .  .  .«  (Dania  IX).  Dir.  skrev  til  Kongen  ved 
hendes  Afsked,  at  hendes  P'ratrædelse  »i  lang  Tid  vil  være  et  uerstatteligt 
Tab«.  I  Ansøgningen  taler  hun  om  Faderens  Retskaffenhed  og  Punkt- 
lighed og  om  den  Glans,  »han  ved  sit  mægtige  Geni  kastede  over  Scenen, 
til  hvis  nuværende  høie  Standpunkt  han  gav  de  første  og  stærkeste  Im- 
pulser«. Dagen  efter  sin  Afsked,  d.  27.  Marts  1848,  blev  hun  gift  med 
Premierløjtnant  F.  C.  J,  L.  (ireve  Ahlefeldt-Laurvigen ,  1809 — 51;  Ægte- 
skabet var  ikke  lykkeligt.    2  Aar  efter  Mandens  Død  ægtede  hun  Kammer- 

herre  hos  Landgrevinden  af  Hessen,  Greve  Valdemar  Holck,  1818 — 1900; 
hun  døde  1895,  ""/n.  —  Mad.  Hansen.  Da  Krhardine  Adolphine  Hansen, 
f.  Rantzau,  1815—93,  Kammersanger  H.s  Hustru,  i  1840  hlev  kgl.  ansat 
med  Anciennitet  fra  1838,  skrev  Dir.,  at  hun  >havde  udviklet  et  heldigt 
Talent  og  vist  rosværdig  Flid  og  Nidkjærhed«.  Molbech  taler  i  et  Brev 
til  Holstein  om  hendes  >smukke,  men  sjælløse  Ansigtc  Hun  var  Elev 
af  Jfr.  H.  Jørgensen,  fra  hvem  der  desværre  ingen  karakteristiske  Breve 
findes  i  Arkivet;  Mad.  Hansens  sceniske  Livsskæbne  antyder  Hyge  i 
Brevet:  hun  naaede  aldrig  frem,  fordi  Fru  Louise  Phisters  omfattende 
Repertoire  ikke  levnede  hende  Plads.  Hun  tog  Afsked  1861.  Hendes 
Datterdatter  er  Fru  Jonna  Neiiendam,  f.  Collin. 

Nr.  84,  en  Velynder.  Publikum  gav  en  Aften  sit  Mishag  til  Kende, 
da  Ryge  spillede  i  > Virtuosen  Nr.  2«,  og  han  spurgte  derfor  i  > Dagene, 
hvorfor  Folk  hyssede;  han  plejede  ellers  at  faa  Bifald  paa  dette  Sted  i 
Rollen.  (1837,  Nr.  251).  Den  berømte  Filosof,  Dr.  Sibbern,  fremkom  da 
med  en  Erklæring  om,  at  Publikums  Mishag  ikke  gjaldt  Ryge,  men  For- 
fatterens sidste  Replik,  og  han  benyttede  Lejligheden  til  i  stærke  Ord  at 
afdrage  lidt  paa  den  Taknemligheds  Gæld,  hvori  han  i  mange  Aar  havde 
staaet  til  Ryge.  >Naar  De  skal  kaldes  herfra,  kan  De  med  fuld  Ret  sige: 
>Ja,  Ryge,  Du  kan  døe,  thi  Du  har  levet««.     (Søndagen,  -7io  1837). 

Nr.  85  og  86,  Laurbærkrands.  Om  denne  Ryges  Idé  skrev  >Da- 
gen«  (1838,  Nr.  2):  »at  Bekrandsning  ofte  er  den  Hædrede  mere  til  Be- 
svær end  Glæde,  da  saadanne  Optog  oftest  foranstaltes  af  dem,  som  mindst 
dele  den  almene  Begeistring,  men  kun  attraae  at  tilvende  sig  selv  en  Deel 
af  den  Opmærksomhed,  der  udelukkende  tilhører  den  Hædrede,  ved  at 
række  ham  den  Krands,  som  de  ikke  ved  Kjærlighed  til  ham  have  gjort 
ham  dyrebar«.  (Jvfr.  Noterne  til  Holst's  Breve  Pag.  184).  —  det  var  i  min 
Ungdom.  Ryge  sigter  til  H.  C.  Knudsens  Bekransning  af  Gielstrup  i  1798. 
(Jvfr.  Breve  fra  d.  Skuespillere  I,  243). 

Nr.  87,  Instructeur.  Som  Instruktør  nøjedes  Ryge  med  efter 
Tidens  Skik  at  ordne  Scenegangen  og  bestemme  Dekorationerne.  1840 
skrev  han  om  den  holbergske  Komedie:  »Da  jeg  troer  at  kunne  antage, 
at  den  høie  Direction  intenderer  fremtidigen  ved  en  bedre  Rollebesæt- 
ning end  den,  der  i  de  senere  Aar  er  bleven  de  Holbergske  Gomedier  til 
Deel,  at  holde  denne  vor  store  Nationaldigter  i  Ære.  saa  anseer  jeg  det 
ogsaa  for  min  Pligt  som  Sceneinstruktør  at  bidrage  mit  til,  at  hans 
Stykker  ogsaa  fra  Decorationsvæsenets  Side  blive  mindre  stedmoderligen 
behandlede  end  hidtil«.  1839  havde  Heiberg,  foruden  sin  Stilling  som 
Theaterdigter,  Censor  og  Oplæser  af  nye  Stykker,  faaet  Ret  til  at  over- 
være Prøverne.  1840,  Vs,  skrev  Ryge:  >. .  .  jeg  kan  nu  ikke  længer  tilbage- 
holde den  Bemærkning,  at  min  Autoritet  hos  Theaterpersonalet  neppe 
vinder  ved  den  Maade,  paa  hvilken  Hr.  Prof.  Heiberg  tillader  sig,  ikke 
alene  i  de  Spillendes,  men  ogsaa  i  Chorpersonalets  og  Statisternes  Paa- 
hør,  fra  Parquettet  at  criticere  og  dadle  mine  Anordninger  paa  Scenen«. 
Han  bad  Dir.  om  snarest  at  bestemme  deres  indbyrdes  Forhold  for  ikke 
at  komme  til  »at   bruge  Repressalier  imod   Hr.  Professorens  Mangel  paa 

Tact  for  det  Sommelige«.  Da  der  paa  samme  Tid  taltes  om  at  op- 
rette en  dramatisk  Elevskole  paa  Hoftheatret,  skrev  Ryge:  »Ingen  af  det 
hele  Theaterpersonale  er  bedre  end  jeg  qvalificeret  til  at  overtage  en  ad- 
ministrerende Directeurs  Post  ved  en  dramatisk  Planteskole«.  Det  virker 
pudsigt  at  se  Overskou  skrive  i  »Dagene  (1838,  Nr.  45),  at  Ryges  Arrange- 
ment af  ^.Fiorella«  var  gjort  »med  den  samme  Tarvelighed  og  Mangel  af 
Opfindelse  og  Sands  for  det  Maleriske,  som  stikker  frem  i  alle  hans  Ar- 
rangementer« —  Overskou,  som  Høedt  siden  fældede  som  Instruktør,  og 
om  hvis  Gerning  Mantzius  1854  skrev  fra  Paris  til  Hostrup:  ».  .  .  jeg  for- 
sikrer Dig,  at  det  mindste  Knejpetheater  her  fremviser  en  bedre  Ind- 
studering, en  større  Sikkerhed  i  Arrangementet,  end  vort  med  vore  store 
Begavelser,  men  frygtelige  Styre.  O!  Overskou!  Og  det  Asen  har  været 
her«.     (Breve  f.  o.  t.  Hostrup,  340). 

Nr.  88,  Levetzau.  Endnu  i  1842  skrev  Ryge,  Nationaltheatrets 
forste  Skuespiller,  ofte  tjenstlige  Breve  paa  Tysk  til  Nationaltheatrets 
Chef,  J.  G.  Levetzau.  D.  23.  Maj  s.  A.  optraadte  han  sidste  Gang.  (Om 
hans  Død  jvfr.  Selvbiografien). 

Nr.  89  og  90,  Wilh.  Wiehe.  Jævnsides  med  den  holbergske  Skue- 
spillerlinie lober  i  dansk  Theaterhistorie  den  romantiske  Linie,  som 
betegnes  af  Navnene  Michael  Rosing,  Ryge,  Nielsen  og  Wilh.  Wiehe.  Men 
medens  den  holbergske  Linie  endnu  residerer  ved  Olaf  Poulsen,  synes 
den  romantiske  uddød  i  sin  oprindelige  Styrke  og  Magt.  Romantikens 
sidste  Fyrste  hed  Wilh.  Wiehe.  Det  syntes  ved  hans  Død,  som  om  en 
Kunstretning  lagdes  i  Graven.  Hans  Ord  bruste  og  bølgede  i  rj^thmiske 
Figurer,  Stemmen  lød  som  Musik,  der  steg  og  dalede,  baaret  af  dyb  Fø- 
lelse og  stærk  Fantasi.  Reflektion  og  Karakteristik  betød  kun  lidet  for 
ham.  Hans  aandelige  Evner  var  Aabenhed,  PYejdighed  og  Ømhed.  Han 
havde  Geniets  Barnenatur;  hans  Sjæl  var  varm  og  ærlig,  uselvisk,  uden 
Svig.  E.  Brandes  kalder  hans  Kunst  »ægte  ødansk;  en  paa  én  Gang  blød 
og  kraftig  Natur,  omskyllet  af  et  Hav,  der  altid  syntes  beredt  til  at  bort- 
rive de  Gaver,  det  selv  havde  skænket«.  Nicolaj  Bøgh  har  skildret  hans 
Liv (Literatur og  Kritik  I;  jvfr.  M.  V.  Brun,  Fra  Dreng  til  Mand  126  ff.);  her 
skal  gives  nogle  supplerende  Oplysninger.  1845,  ^"/a,  klagede  Wilh.  Wiehe 
baade  han  og  Broderen  skriver  paa  den  Tid:  Wiehé)  til  Dir.  over,  at 
han  i  to  Aar  havde  spillet  nogle  Roller  til  Publikums  Tilfredshed  uden 
at  modtage  nogen  Gratification.  »Da  jeg  boer  hos  mine  Forældre,  lider 
jeg  vel  ikke  Nød,  men  paa  den  anden  Side  er  min  Faders  øconomiske 
Forfatning  ingenlunde  saadan,  at  min  fuldkomne  Mangel  paa  Erhverv 
iJike  skulde  være  ham  til  Besvær  og  bringe  mig  mange  Savn,  der  ned- 
bryde mit  Humeur  og  skade  min  Uddannelse«.  Dir.  gav  ham  20  Rdlr. 
og  ^Vio  s.  A.  fik  han  fast  5  Rdlr.  om  Maaneden.  Sommeren  1846  skrev 
han  »nu  staar  Nøden  for  Døren«;  men  Dir,  opfyldte  ikke  hans  Ønske 
om  at  blive  Prøveskuespiller.  Broderen  Michael  og  Hultmann  stod  ham 
i  Vejen;  med  Orlov  søgte  han  da  i  Sæsonen  1848—49  at  finde  Lj'kken  ved 
Langes  Selskab  og  deltog  i  Casinos  Aabningsforestilling;   men  i  Maj  1849 

sogte  han  atter  tilbage  til  sin  Elevstilling  ved  det  kgl.  Theatcr.  Saa  blev 
han  indkaldt  som  Soldat;  i  Krigen  var  han  Korporal  ved  2.  lette  Infanteri- 
Hataillon  og  blev  saaret  ved  Isted.  Broderen  Johan,  der  deltog  som  Løjt- 
nant, skrev  til  Michael  Wiehe  fra  Slesvig  1850,  'Vt:  »Wilhelm,  veed  Du 
vel,  blev  saaret  d.  25'ie;  jeg  veed  endnu  ikke  rigtig  Besked  med  Saaret, 
i  Benet  var  det  da,  men  det  er  ikke  farligt,  og  det  første  han  sagde,  da 
de  bar  ham  tilbage  var:  »Naa!  Gud  ske  Lov,  nu  kommer  jeg  da  til  Kjø- 
bcnhavn  !«  (Kgl.  Bibi.).  Kfter  Krigen  tilbragte  han  endnu  en  stille  Sæson 
ved  det  kgl.  Theater;  i  Efteraaret  1851  tog  han  til  Christiania  Theater 
(under  Carl  Borgaard),  hvor  hans  Sol  og  Ry  steg;  der  bar  han  Repertoiret 
i  Tiden  indtil  1860.  (Jvfr.  Blanc,  Christiania  Theater,  141  fif.).  Heiberg 
sendte  Bud  efter  ham  i  1855,  men  Wiehe  undslog  sig  i  det  smukke  Brev, 
som  meddeles  (Nr.  90).  1858  modtog  han  Tilbud  fra  C.  Hauch;  han  takkede 
i  Svaret,  «fordi  Etatsraaden  endnu  mindedes  den  unge  Mand,  som  for 
endeel  Aar  siden  opholdt  sig  ved  det  kgl.  Theatcr,  og  fordi  Etatsraaden 
nærede  Tillid  til,  at  denne  unge  Mand  havde  udviklet  de  Kræfter,  der  da 
sporedes« ;  men  da  Hauch  ikke  gik  ind  paa  Wiehes  Betingelser  (fast  An- 
sættelse og  2000  Rdlr.  garanteret),  førte  Tilbudet  ikke  til  noget  Resultat. 
1860—63  var  han  Casinos  Helt;  kort  efter  Tilbagekomsten  var  Michael 
Wiehe  en  Aften  ude  med  A.  C.  Larsen  at  se  ham;  Broderen  klagede  da 
over  hans  »noget  deklamatoriske  Manér«,  men  udtalte  sig  varmt  om 
hans  Evner.  1863 — 79  havde  Wiehe  sin  Manddomsgerning  paa  det  kgl. 
Theater.     Han  døde  d.  4.  Jan.  1884. 

Nr.  91,  vi  gav  Forestillinger.  Denne  Rejse  foretog  Wiehe  sammen 
med  Skuespillerne  Nicolaj  Wolf  og  Ole  Bucher.  —  Ida.  1851  blev  Wiehe 
gift  med  Skuespillerinden  Ida  Florentine,  f.  Adami,  1824,  --/lo  — 1911,  ^V?; 
»den  lille  Dreng«  er  Sønnen,  nuv.  Skuespiller  Wilhelm  Wiehe,  f.  1858,  ^°/2; 
»min  lille  Johanne«  er  Datteren  Johanne  Louise,  f.  1855,  Va,  der  i  c.  20 
Aar  var  Skuespillerinde  ved  det  kgl.  Theater;  hun  døde  i  Vejle  som  Fru 
Winkel  1907,  ^^/i ;  en  yngre  Søn  var  den  udmærkede  Farcør  Jacques  Emil 
Wiehe,    1860,  "Ve— 1910,  ^V^. 

Nr.  9  2,  Michael  Wiehe.  Der  staar  en  underlig  Glorie  om  denne 
tause  Ridders  Navn,  skønt  de,  som  saa  ham,  nu  næsten  Alle  er  døde. 
Det  Indtryk,  han  har  efterladt  sig,  er  saa  stærkt  og  saa  ensartet,  at  selv 
den,  der  kun  har  læst  og  hørt  om  ham,  synes  at  have  set  ham.  Han  er 
gaaet  over  i  Historien  som  en  ideal  Skikkelse,  Tiden  ikke  kan  udslette, 
ikke  blot  fordi  han  i  sit  korte  Liv  var  den  skønneste  Aabenbaring  af 
mandlig  Erotik,  vor  Scene  har  ejet,  men  fordi  der  var  over  ham  en  mo- 
ralsk Højhed,  som  vidnede  om,  at  Livet  ikke  havde  delt  eller  forurenet 
hans  Personlighed.  Den  Elskov,  han  fremstillede,  var  af  en  anden  Art 
end  den,  vi  ser  nutildags.  Hans  mægtige  Glød  var  parret  med  Selv- 
beherskelse; han  attraaede  ikke  sin  Elskede,  han  tilbad  hende.  Tids- 
alderens erotiske  Idealer  samledes  i  ham  som  i  et  levende  Brændpunkt. 
Han  har  efterladt  det  blivende,  sjældne  Indtryk,  at  hos  ham  var  Men- 
nesket og  Kunstneren  sammensmeltede.     Sær  og  underlig,    dybt  original, 

maatte  han  kæmpe  haardt  for  at  komme  frem.  Ingen  troede  paa  ham; 
han  lignede  jo  ikke  de  andre  Elskere,  Holsttypen.  1837  debuterede  han, 
og  —  fem  Aar  senere  bad  han  forgæves  om  at  blive  Prøveskuespiller. 
Skønt  han  vakte  Opmærksomhed  ved  nogle  Sommerforestillinger  i  1842.  hvor 
Nielsen  paa  eget  Ansvar  bl.  a.  lod  ham  spille  Holst's  Rolle  som  Chevalier 
d'Aubigny  i  > Gabrielle  de  Belle-Isle«  (jvfr.  Brevene  Nr.  94 — 95),  maatte  han 
endnu  i  1843,  Vs,  skrive  til  Dir.  »at  det  kun  var  med  et  ringe  Kvantum 
af  Mod,  at  han  tiltraadte  den  sjette  Sæson  som  Elev  med  en  Gage,  der  var 
ringere  end  Størstedelen  af  de  øvrige  Elevers«.  Aaret  før  var  han  blevet  for- 
lovet med  »sit  eneste  elskede  Væsen«,  sin  senere  Hustru  Emilie  Thorsen. 
(Om  deres  lykkelige  Samliv  jvfr.  Fru  Wiehes  Erindringer;  A.  C.  Larsen,  Mi- 
chael Wiehe,  Julebogen  H,  27  ff.,  hvor  flere  Breve  fra  Forlovelsestiden  er 
meddelte). 

Nr.  9  7,  Romeo  [e  Giulietta].  Det  var  først  efter  at  have  spillet  i  denne 
Parodi  paa  den  italienske  Opera,  som  i  1842  gjorde  Lykke  paa  Hoftheatret, 
at  Michael  Wiehe  blev  ansat  som  Prøveskuespiller.  (Jvfr.  Pag.  182)  1843, 
^Vu,  bad  han  om  50  Rdlr.  Gratification,  da  han  var  udsat  for  at  komme 
>i  en  høist  ubehagelig  Berørelse  med  Forligelsescommissionen«.  1844 
klager  han  over  Gagens,  300  Rdlr.,  Lidenhed.  Aaret  efter  blev  han  kgl. 
Skuespiller.  1846,  ^Vi2,  anmoder  han  om  Forhøjelse  af  Gagen,  som  da 
var  525  Rdlr.  »Da  min  Trang  ikke  kan  have  nogen  Betydning  overfor 
Dir.,  vil  jeg  alene  støtte  mig  til  det  Haab,  at  Dir.  i  mine  Præstationer 
maatte  have  bemærket  en  saadan  Stræben  og  saadanne  Fremskridt,  at 
disse  kunne  qvalificere  mig  til  Forbedring  i  mine  Kaar«.  1847  skrev  Dir. 
til  Kongen,  at  Wiehe  »for  sin  Færd  baade  som  Kunstner  og  Menneske 
havde  fuldkommen  Krav  paa  dens  varmeste  Deltagelse«.  —  den  forb. 
Prinds.  Wiehe  sigter  til  W.  Holst's  Lystspil  »Prinsen  og  hans  Lærer«, 
som  kun  blev  opført  én  Gang. 

Nr.  99,  Hoftheatret.  Ingen  vil  kunne  læse  disse  Linjer  uden  at 
beundre  deres  Klarhed  og  Modenhed.  Man  sammenligne  hermed  Fru 
Heibergs  Skildring  af  Wiehes  »Fortvivlelse«  over  Hoftheatersæsonen;  »Wiehe 
følte  sig  fuldkommen  tilovers,  og  var  derfor  misfornøiet  med  sin  hele 
Virksomhed  . . .  han  ligesom  sløsede  sine  utaknemlige,  maadelige  Roller 
hen  over  Scenen«  o.  s.  v.  (Folkeudg.  II,  150).  Fru  Heiberg  kappes  med 
Overskou  i  at  fremstille  denne  Tid  i  Skæret  af  personlige  Interesser;  hun 
er  blottet  for  Evne  til  objektiv  Historieskrivning.  —  Hr.  Lange.  H.  W. 
Lange,  1815—73,  Casinos  og  Folketheatrets  første  Direktør.  Leder  af  Hof- 
theatersæsonen, blev  i  1839  ansat  som  Elev  med  200  Rdlr.  Gage  og  læste 
ligesom  Michael  Wiehe  hos  Instr.  Stage.  Da  Langes  Debut  ikke  gav  ham 
Haab  om  fast  Ansættelse,  og  »da  han  umuligt  kunde  ernære  sig  selv  og 
sin  Familie  for  den  Sum,  han  oppebar«,  tog  han  tilbage  til  sin  Stilling  i 
Provinserne.  (Om  Hoftheatersæsonen  jvfr.  Arthur  Aumonts  Afhandling  i 
Af  Dagens  Krønike  I). 

Nr.  100,  tydsk  Opera.  Fra  1.  Juni  1858  gav  tyske  Sangere  Fore- 
stillinger paa  Vesterbros  Theater  (Berl.  Tid.).  —  Johan.  Michael  Wiehes 
yngste  Broder  Johan  Henrik  W.,  f.  1830,  'Vio,   deltog  som   frivillig   i  den 

første  slesv.  Krig,  blev  Officer,  debuterede  1858  og  var  kgl.  Skuespiller 
1864—76;  han  døde  paa  St.  Hans  Hospital  1877,  -Vi.  E.  Brandes,  der 
varmt  omtaler  hans  Spil  som  Bothwell  i  Bjørnsons  Maria  Stuart,  kaldor 
hans  Natur  »et  Stykke  Granit,  af  hvilket  en  kyndig  Haand  kunde  have 
mejslet  gode  Statuer«  (Dansk  Skuespilkunst).  Johan  Wiehes  tragiske 
Skæbne  var  den,  altid  at  have  en  ældre  Broder  foran  sig  paa  sin  Kunst- 
nerbane. Hans  Hustru  hed  Fanny  f.  Petersen,  1845—1908;  Skuespiller 
Viggo  Wiehe,  f.  1874,  er  deres  Søn.  —  Høedt-Hall.  Forhandlingerne 
ang.  Høedts  Overtagelse  af  Direktørposten,  der  ikke  førte  til  noget 
Resultat,  er  meddelt  af  H.Christensen,  Det  kgl.  Theater,  292  ff. 

Nr.  101,  et  Smudsblad.  Man  kan  af  dette  Brev  maale  Styrke- 
graden af  Wiehes  Venskab  for  Høedt ;  han  skrev  det  —  efter  A.  C.  Lar- 
sens Udsagn  uden  Høedts  Vidende  —  som  Svar  paa  en  anonym,  for- 
dømmende Anmeldelse  (Forfatteren  var  Clemens  Petersen)  af  Høedts 
Iscenesættelse  af  >Macbeth«,  hvori  Wiehes  Spil  som  Malcolm  blev  rost. 
(Fædrelandet  1860,  Nr.  13).  Ploug  trykte  Brevet  ledsaget  af  disse  Ord: 
>Om  Hr.  W.  har  skrevet  nedenfølgende  Brev,  for  at  faa  det  trykt,  vide  vi 
ikke;  men  vi  troe  i  alt  Fald  ikke,  at  dets  Offentliggjørelse  er  for  haard 
en  Straf  for  dets  Forfatter.« 

Nr.  102,  det  forladte  Huus.  Hermed  sigter  Wiehe  til  Nielsens 
Hus  i  Frederiksbergallé  7,  som  han  solgte  1850.  (Flere  Breve  til  Michael 
Wiehes  Karakteristik  findes  i  Breve  f.  o.  t.  Hostrup;  Breve  f.  o.  t.  Hertz; 
Tilskueren  1908;  Modsætningen  mellem  hans  og  Fru  Heibergs  Retninger 
i  Skuespilkunsten  er  belyst  af  A.  C  Larsen  i  »Taler  og  Skuespiller« ;  jvfr. 
iøvrigt  Emilie  Wiehes  Erindringer). 

Nr.  103,  Carl  Winsløw.  Skuespillere  med  »glatte«  Evner  har  altid 
gennem  Tiderne  haft  Theaterledernes  ukritiske  Interesse;  de  sære  og 
underlige  Naturer,  Flidens  Apostle,  som  ender  med  at  flytte  de  aandelige 
Grænser,  har  altid  maattet  kæmpe  med  Mistro  og  Uvilje.  Saaledes  ogsaa 
med  Carl  Winsløw.  Hans  Fader  var  Lakaj  og  døde  1826  som  kgl. 
Køkkenskriver.  Faderens  Fætter  —  ikke  hans  Broder  —  var  den  be- 
rømte Læge  F.  C.  Winsløw  (Skand.  Litteraturselskabs  Skrift.  1815).  I  et 
Brudstykke  af  en  Selvbiografi  kalder  Carl  Winsløw  sig  selv  som  Barn  »et 
yderlig  forvildet  Gemyt,  hvis  stærke  Lidenskaber  allerede  tidlig  begyndte 
at  ytre  sig.«  (Persh.  Tidsskr.  6.  R  ,  II,  198).  Allerede  som  Dreng  spillede 
han  Komedie  i  et  Lokale  paa  Østergade  hos  en  Bogbinder.  (Thiele,  Livs- 
aarbøger,  55).  Han  kom  til  Handelen,  først  hos  en  Urtekræmmer,  blev 
18  Aar  gi.  Korist  og  derefter  Elev  ved  den  hendøende  dram.  Skole  paa 
Hoftheatret.  Dér  begyndte  den  Kamp,  som  han  Gang  paa  Gang  i  An- 
søgningerne kalder  sin  »besværlige  Vandring  paa  Kunstnerbauen«.  Carl 
Winsløw  er  paa  den  danske  Scene  Vidnesbyrdet  om,  hvad  en  brændende 
Energi  kan  udrette,  og  hvorledes  aandelige  Evner  kan  besejre  ydre  Magt- 
midler. Han  var  lille  og  meget  spinkel,  og  hans  Stemme  var  svag.  Han 
frastødte,  fordi  han  vistnok  led  af  den  samme  Art  af  Selvbevidsthed,  som 
Krøblinge  kan  have,  og  ofte  faldt  han  Direktionen  til  Besvær,  fordi  han  ikke 

vilde  nojes  med  den  middelmaadige  Stilling,  hvortil  hans  ydre  Mangler 
almindeligvis  henviste  ham.  Der  var  i  hans  Sjæl  en  Higen  efter  Idealet, 
som  af  de  mindre  Begavede  blev  miskendt  og  misbrugt.  Gennem  Aar 
var  det  Mode  at  slaa  sig  til  Ridder  paa  ham,  og  »Uretfærdigheden  var  saa 
meget  desto  større,  fordi  han  altid  var  villig  til  at  anderkende  Andres 
Fortjenester«.  (Jvfr.  Bournonville,  Mit  Theaterliv  II.).  Men  Winsløw  lod 
sig  ikke  knuse.  Med  en  Energi,  som  forøgedes  omkap  med  den  Mod- 
stand, han  mødte,  udviklede  han  sine  Evner,  skolede  sin  Stemme  og 
overvandt  de  Hindringer,  hans  Fysik  satte  ham.  Dette  er  hans  Eksempel. 
For  ham  var  en  Rolle  et  psykologisk  Dokument;  den  Side  af  hans  eget 
Væsen,  der  svarede  til  Rollen,  udviklede  han  under  det  strengeste 
Studium,  han  gemte  sig  i  den  fremmede  Ham,  belyste  dens  Ejendomme- 
lighed ved  Mimik,  Mæle  og  Gestikulation,  der  var  særegent  for  Skikkelsen, 
og  som  ikke  tilhørte  Winsløw  selv.  >Det  er  Pokker  til  Menneske,  den 
Winsløw,  til  at  kunne  gøre  sig  om,  man  kan  slet  ikke  kende  ham  igen«, 
sagde  Frederik  VI  til  Overskou.  (Af  mit  Liv,  457).  Og  ligesom  hans  Liv 
blev  en  Kamp  for  at  bringe  de  menneskelige  Eiendommeligheder  op  til 
den  høieste  Grad  af  kunstnerisk  Fremstilling,  saaledes  blev  hans  Død 
Kronen  paa  denne  Kamp.  Det  gengivne  Billede,  tegnet  af  ham  selv,  der 
ved  hans  Sønnedatters,  Fru  Hervør  v.  Quillfeldts  Velvilje,  her  for  første 
Gang  gengives,  viser  ham  i  den  geniale  Fremstilling  af  Ludvig  d.  XI,  der 
tog  hans  sidste  Kræfter.  Udførelsen  blev  hans  Livs  Storværk,  der  maa 
regnes  med  selv  i  det  snevreste  Udvalg  af  vor  Scenes  Verdensværker. 
1821,  Vit,  blev  han  gift  med  Sophie  Jacobine  Schaltz,  1800,  -'9/5—1876,  -/4, 
der  i  sin  Ungdom  spillede  Pernille,  og  som  indtil  1859  var  Theatret  til 
megen  Nytte  i  halvkomiske  Koneroller.  Ved  Mandens  Død  skrev  Dir. 
om  hende,  at  hun  »ved  sin  Flid  og  sit  Talent  fuldkommen  udfyldte  sin 
Plads«.  Hun  var  af  ringe  Herkomst;  hendes  Moder  ernærede  sig  som 
Budkone  ved  >Berl.-Tid.«.  Otto  Zinck  fortæller,  at  medens  Carl  Winsløw 
en  Dag  stod  og  talte  med  Jonas  Collin  paa  Kongens  Nytorv,  søgte  hans 
Svigermoder  at  smutte  forbi  med  sin  Avisbunke  under  Armen ;  men 
Winsløw  opdagede  hende  og  førte  hende  hen  til  Jonas  Collin  med  de 
Ord:  >Maa  jeg  forestille  min  gamle,  brave  Svigermoder  for  Etatsraa- 
den!«  (Studenter-  og  Theaterliv,  200).  Breve  og  Digte  fra  Carl  Winsløw 
til  Hustruen  (i  Privateje)  vidner  om,  at  Ægteskabet  var  meget  lykkeligt. 
Deres  eneste  Barn  var  Lars  Frederik  Winsløw.  f.  1822,  -%;  han  blev 
Student  fra  Herlufsholm  1842,  cand.  phil.  1844,  og  var  Skuespiller  ved 
det  kgl.  Thea  ter  1845—56;  han  havde  Talent  for  Gammelmandsroller  og 
mindede  om  Faderen  uden  dog  at  eje  hans  Aand;  1855,  *Vii,  skrev  han 
til  Heiberg:  "...  Enten  det  nu  er  Mangel  paa  Tnlent  eller  Mangel  paa 
Held,  saa  er  det  vist  nok,  at  jeg  i  den  senere  Tid  er  bleven  staaende  paa 
den  samme  Plet,  hvad  der  er  det  samme  som  at  gaa  tilbage.  Hvor  meget 
det  maatte  smerte  mig  at  gjøre  mig  fortrolig  med  den  Tanke  at  forlade 
det  Theater,  som  min  F'ader  og  Moder  have  tjent  hele  deres  Liv,  og  hvor 
de  have  vundet  et  agtet  Kunstnernavn,  og  som  jeg  trods  Modgang  og 
Miskjendelse    krampagtig    har    hængt    ved,    det    kan  Hr.  Etatsraaden    be- 

gribe«.  Efter  at  have  spillet  nogle  Aar  ved  Folketheatret  og  i  Provinserne 
blev  han  i  1867  Lærer  i  Toelt  j)r.  Kvistgaard  paa  Sjælland,  hvor  han 
døde  1891,  ^Vs.  Han  var  gift  med  Mathilde  Caimeyer,  1834—76,  en 
Datter  af  den  norske  Maler;  et  af  deres  Børn,  Anna  Henriette  Winsløw, 
f.  1859,  Vi2,  debuterede  1877  paa  det  kgl.  Theater,  hvor  hun  blev  til 
1881;  senere  var  hun  som  Skuespiller  William  Pios  Hustru  ansat  ved 
Privattheatrene;  Ægteskabet  blev  opløst  1893;  Skuespiller  Elith  Pio,  f. 
1887,  er  deres  Søn.  —  Carl  Winsløws  ældre  Broder  var  Jacob  Alexander 
Winsløw,  f.  1787,  Vio,  opr.  Guldsmedesvend,  deltog  som  Løjtnant  i  det 
Korps,  som  i  1813  blev  sendt  til  F'rankrig,  og  gik  1815  til  Theatret,  hvor 
han  var  ansat  til  1849;  han  døde  i  Nakskov  1871,  Vs.  »Winsløw  sen.<, 
som  han  kaldtes,  blev  ingen  betydelig  Kunstner  og  kæmpede  altid  med 
smaa  Kaar,  men  Dir.  roste  ofte  hans  Flid  og  Paapasselighed.  Han 
havde  vanskeligt  ved  at  forstaa,  at  Broderen  var  en  bedre  Skuespiller 
end  han;  c.  1825  skrev  han  til  Collin:  »Jeg  har  bragt  i  Erfaring,  at  min 
Broder  selv  har  sagt,  at  han  har  været  hos  Hr.  Etatsraaden  og  anklaget 
mig  som  den,  der  udspredte  blandt  Theaterpersonalet,  at  han  var  Recen- 
sent; denne  Beskjidning  kan  jeg  ikke  lade  hvile  paa  mig,  da  jeg  er 
uskyldig  ...  At  jeg  kunde  sige  meget  til  min  Fordeel ,  som  jeg  fortier, 
undrer  vist  ikke  Deres  H.  V. ,  thi  imod  en  Fremmed  kan  man  handle 
anderledes  end  mod  en  Broder,  og  naar  Deres  H.  V.  ikke  nærer  nogen 
slet  Tanke  om  mig,  er  jeg  fuldkommen  tilfredsstillet«.  (Privateje).  1821, 
Dec.  skrev  han  til  Dir.:  >Med  allerhøjeste  Bistand  har  jeg  afvigte  4.  Nov. 
indladt  mig  i  Ægteskab  med  min  alt  6  aarige  Søns  Moder«.  Hun  hed 
Kari  Regine  Lølimoe,  f.  c.  1793,  havde  været  Danseelev  og  blev  Korist- 
inde  indtil  1824;  hun  døde  1844,  ^Vio.  Efter  sin  Afsked  oppebar  hun  en 
kgl.  Understøttelse  paa  200  Rdlr.  om  Aaret  indtil  Frederik  VI«  Død. 
Hun  var  1811,  ^®/ii.  blevet  Moder  til  en  Pige,  Juliane  Georgine,  som  blev 
adopteret  i  Ægteskabet;  hun  debuterede  første  Gang  1828  og  anden  Gang 
1834  uden  at  blive  ansat;  senere  antog  hun  Fornavnet  Signe.  Som  Fru 
Giebelhausen  (g.  m.  Skuespiller  Christian  G.)  tilhørte  hun  i  40  Aar 
Christiania  Theater  som  en  agtet  Fremstillerinde  af  Anstandsdamer;  hun 
døde  1879,  '"A.  (Jvfr.  Blanc,  Christiania  Theater,  65;  det  dér  angivne 
Debutaar  er  ukorrekt). 

Nr.  104,  Dannekker.  I.  H.  v.  Dannecker,  1758—1841,  er  den  be- 
tydeligste tyske  Billedhugger  af  den  klassicistiske  Retning.  Et  af  hans 
berømte  Arbejder  er  »Ariadne  paa  Panteren«,  som  Winsløw  omtaler.  — 
en  Tegning.  Winsløw  var  en  udmærket  Maskør  og  en  dygtig  Portræt- 
tegner, derom  vidner  bl.  a.  hans  bekendte  Selvportræt  af  Jøden  Joseph 
Golz  i  >Østergade  og  Vestergade«.  Han  tegnede  og  malede  de  Billeder, 
som  blev  benyttede  paa  Scenen;  i  1858  skrev  Frisør  Hoppensach  til  Dir.: 
»Jeg  kan  erindre,  at  naar  afd.  Winsløw,  der  ejede  et  stort  Maskerings- 
talent,  maskerede  enkelte  af  Personalet,  fik  han  5  Rdlr.  for  sit  Arbeide 
pr.  Aften.«—  Digteren  Harring.  Harro  Paul  Harring,  1798—1870,  født 
ved  Husum  i  Slesvig,  tysk  Maler  og  Forfatter.  (Jvfr.  iovrigt  dette  Rejse- 
brev med  det,  som  er  meddelt  i :  Af  Jonas  Collins  Pap.,  286  ff.). 

Nr.  105,  Hr.  Stage.  Johan  Adolf  Gottlob  Stage,  1791—1845,  fra  hvem 
der  ingen  karakteristiske  Breve  findes  i  Arkivet,  var  i  30  Aar  en  af 
Theatrets  solide  Støtter  baade  som  Skuespiller,  Elevinstruktør  og  Regissør. 
Dir.  skrev  om  ham  Aug.  1831  til  Kongen:  >Stage  udmærker  sig  som 
Kunstner  ikke  allene  ved  fortrinligt  Spil,  men  og  fordi  han  ved  at  gaae 
ind  i  de  meest  forskellige  Rollefag  yder  særdeles  væsentlig  Tjeneste;  han 
er  derhos  næsten  den  eneste,  der  forstaaer  paa  Scenen  at  fremstille  den 
fine  Verdens  Tone,  og  bliver  derved  til  et  Mønster  for  de  yngre  Skue- 
spillere ....  han  deeltager  aldrig  i  noget  Slags  Drik ,  Svir  eller  Spil ,  og 
stedse  søger  han  at  slutte  sig  til  Selskabets  bedre  Cirkler,  deels  ved  den 
roesværdige  Omhue  hvormed  han  søger  af  sin  Indtægt  at  tilberede  sin 
Moder  en  roelig  Alderdom  og  sine  Sødskende  et  sorgfrit  Udkomme*. 
Sommeren  1822  opholdt  Stage  sig  i  Paris,  hvor  han  i  et  Stykke  »Sylla« 
saa  Talma  kopiere  Napoleon  >til  en  høj  Grad  af  Fuldkommenhed«.  Han 
skrev  ^Ve  til  Collin:  >Talma  spiller  saa  at  sige  alleene,  thi  alle  de  andre 
skaber  dem,  som  om  de  vare  gale,  og  Talma  har  selv  sagt  mig  at  den 
Maade,  man  her  spiller  paa,  er  detestabeU.  (Kgl.  Bibi.).  Stage  blev  183(j 
g.  m.  Sangerinden  Ulrica  Augusta  Kofoed,  1816 — 94,  som  et  Par  Aar 
efter  Mandens  Død  tog  sin  Afsked.  Ved  den  Lejlighed  vilde  hun  have 
en  Forestilling  paa  Casino  til  Indtægt  for  sig  selv,  men  efterhaanden 
meldte  de  assisterende  sig  fra  > fordi  det  var  upassende  for  dem  at  op- 
træde paa  Casinos  Theater«.  1845,  ^Ve,  skrev  Stage  fra  Paris:  »Min  Kone 
er  begyndt  at  synge  med  Garcia.  Det  er  en  høi  Betaling,  han  tager, 
nemlig  15  fr.  Timen,  og  det  er  dog  pris  d'artiste,  andre  maae  betale 
20  fr.  Hans  Methode  er  j'pperlig.  Jeg  overværer  Undervisningen  for  til- 
deels at  tjene  som  Tolk  .  . .  Hvad  jeg  beklager  meget  er,  at  Msell.  Rachel 
er  bortreist,  saa  vi  faae  hende  ikke  at  see.  Samme  Dame  skal,  efter 
hvad  man  fortæller,  have  havt  det  Uheld,  at  indlade  sig  i  et  alt  for  nært 
Forhold  med  en  Mand,  som  udgav  sig  for  Greve.  Efterat  Følgerne  af 
dette  Forhold  viste  sig,  har  han  forladt  hende  og  er  reist  bort.  Hun 
kom  tilforn  i  de  bedste  Huse  her  i  Paris,  men  efter  denne  Begivenhed 
taaies  hun  ikke  meer  i  Selskabet  . . .«. 

Nr.  106,  Hamleth.  Ogsaa  af  P.V.Jacobsens  Breve,  Pag.  19,  frem- 
gaar  det,  at  Winsløw  havde  Lyst  til  at  spille  Hamlet.  —  Haak.  Carl 
Ferdinand  Haack,  Skuespillerens  Broder,  var  i  otte  Aar  Sufflør  ved 
Theatret.  Til  ham  sagde  Ryge  1822,  ''Vio:  >Jeg  mærker,  Haack,  at  De  er 
ligesaadan  en  Vindbeutel,  som  Deres  salig  Broder  var«. 

Nr.  10  7,  Striiler.  Benævnelse  paa  Kystbefolkningen  i  Bergens  Om- 
egn. —  i  Christiania.  Winsløw  og  Nielsen  optraadte  to  Gange  i 
Christiania  i  Juni  1833,  men  da  Ryge  forlangte  deres  Fjernelse,  inden  han 
begyndte  sit  Gæstespil  dér  (jvfr.  Pag.  77  og  198),  rejste  de  til  Bergen. 
Paa  Tilbagevejen  spillede  de  ikke  i  Christiania.  (Jvfr.  Blanc,  Christiania 
Theater,  61  f.)  —  Heibergs  Selskab.  Om  den  heibergske  Tourné  i 
1833  jvfr.  Fru  Heiberg,  Et  Liv,  Folkeudg.  I,  169  ff.  —  Familien 
Petersen.  Den  senere  Statsraad,  H.  C.  Petersen.  1793—1862,  var  N.  P. 
Nielsens    Fætter.    —    Doctoren.      I    et    andet    Brev    fra    Bergen    skrev 

Winslø>^  til  Dahl:  »Schnakker  Du  nocli  Philosophi  med  Doctoren  om 
Sjælens  Udødelighed?  Eller  har  han  ikke  undertiden,  mens  Henrykkel- 
sens og  Begerstringens  klare  Sveddraaher  løh  ned  ad  hans  Pande,  hvorpaa 
en  nobel,  en  hoi  Sjæl  har  sat  sit  Apismærke,  indviet  Dig  i  den  ædle 
Skræderkonsts  sublimeste  Hemmeligheder?  Har  han  ikke  foredraget  et 
Par  af  sine  Bravourarier,  hvis  Udførelse  have  skjænket  ham  et  udødeligt 
Navn  skjøndt  hans  Øine  ved  sligt  et  Foretagende  ofte  have  truet  med  at 
forlade  Deres  uhyre  Huler  af  Anstrængelse?  .  .  .<  (Kgl.  Bibi.).  F'orholdet 
mellem  disse  to  Kunstnere  var  altid  spændt.  At  Ryge  frygtede  Winsløw 
og  søgte  at  berede  ham  Vanskeligheder,  er  et  Træk,  som  ikke  tjener 
Doctoren  til  Ære.  Jvfr.  Persh.  Tidsskr.  6  R.,  II,  206  f.  og  Af  Jonas  Collins 
Pap.,  331,  hvor  Winsløw  taler  om  »de  Forhindringer,  som  Hr.  Doctorens 
vildeste  Lidenskab  har  lagt  ham  i  Veien«. 

Nr.  108,  Theaterkjørselen.  I  en  Indberetning  ang.  Winsløws  Klage 
skrev  Ryge  bl.  a. :  »At  der  er  passeret  en  grov  Feil,  som  Mad.  Winsløw  er  fuld- 
komment berettiget  til  at  klage  over,  anseer  jeg  ligesaa  vist,  som  at  det 
var  Uret  af  Frue  Heiberg  at  opfordre  Kudsken  til  at  kiøre  sig  hiem,  fordi 
hun  ikke  vilde  vente  efter  Mad.  Winsløw,  der,  udmattet  efter  Udførelsen 
af  2de  Roller  og  for  at  kunne  skille  sig  ved  sin  Maske  og  Udstopning, 
naturligviis  maatte  bruge  længere  Tid  til  sin  Afklædning  end  FYue  Hei- 
berg. At  Kudsken  adlød  den  Sidste,  er  let  at  forklare,  thi  ^)  har  Frue 
Heiberg  bragt  det  saa  vidt,  at  flecre  underordnede  Personer  betragte  hende 
som  en  Kunstnerinde,  der  har  en  vis  Superioritet  over  de  fleste  øvrige 
Damer,  og  -)  kiører  Herr  Professor  Heiberg,  hvilket  jeg  selv  har  været 
Vidne  til,  undertiden  med  sin  Kone  baade  til  og  fra  Theatret .  .  .  ved  slige 
Leiligheder  antager  jeg,  at  der  rimeligviis  vanker  Drikkepenge  til  Kudsken  .  .< 
Han  slutter  med  at  bede  Dir.  om  at  tilkendegive  Heiberg,  at  hans  Del- 
tagelse i  Damernes  Vogn  befordring  i  mere  end  én  Henseende  kan  give 
Anledning  til  Ulemper.  Et  saadant  Brev  blev  imidlertid  ikke  afsendt, 
men  Hyrekusken  fik  en  Mulkt,  og  Kørebestemmelserne  blev  indskærpede 
ved  et  Opslag  i  Foyeren. 

Nr.  10  9,  Ludvig  d.  Ilte.  Dette  Brev  er  skrevet  en  Uge  før  Wins- 
løw udførte  det  Storværk,  som  han  betalte  med  sit  Liv.  Kongens  Kvaler 
mellem  Liv  og  Død  fik  tusinde  uanede,  dybe  Udtryk  gennem  den  døds- 
syge Kunstners  Sjæl.  Og  saa  sikkert  og  fint  var  hans  Spil  udarbejdet,  at 
man  intetsteds  ynkedes  over  Skuespillerens  personlige  Tilstand;  han  be- 
herskede sit  Stof  og  steg  i  Styrke  fra  Akt  til  Akt.  Et  Øjenvidne  fortæller: 
>Ved  Tæppets  Fald  efter  femte  Akt  sad  hele  det  fyldte  Hus  som  lynslaaet, 
fastnaglet  til  Bænken  uden  at  sige  et  Ord.  Gennemisnet  og  fuld  af  Rædsel 
over  det  Billede,  Winsløw  havde  malet  af  den  frygtelige  Konge,  kunde 
ingen  rejse  sig  eller  tænke  paa  at  gaa,  da  der  nied  ét,  som  om  en  elektrisk 
Gnist  havde  antændt  de  lamslaaede  Livsaander,  udbrød  et  tusindstemmigt 
Bifaldsraab.  Og  det  galdt  Winsløw  og  kun  ham«  (Wilde,  Erindringer  I, 
113).  —  understøtte  mig  til  en  Reise.  Winsløw  har  endnu  i  Maj 
haft  Haab  om,  at  en  Rejse  vilde  betyde  Helbredelse  for  ham.  Han  har 
formodentlig  talt  derom  til  Overskou,  som  i  Theaterhistorien  fortæller,  at 

Winsløw  ansøgte  Dir.  om  en  Rejseunderstøttelse  til  det  sydlige  Frankrig, 
men  fik  et  Afslag,  som  fratog  ham  den  sidste  Sjælsstyrke  (V,  212).  Dette 
er  ikke  overensstemmende  med  den  historiske  Sandhed ,  thi  hverken  i 
Dir.  Deliberationsprot.,  Copibog  eller  Journal  fra  Aaret  1834  findes  noget 
om  en  saadan  Ansøgning  eller  Afslag.  Winsløw  led  af  Kræft  i  Halsen  og 
Sygdommen  har  sandsj^nligvis  været  saa  vidt  fremskreden,  at  alt  Haab 
om  Helbredelse  var  udelukket.  .Han  døde  d.  6.  Oktbr.  1834,  38  Aar  gi.,  i 
sit  Hjem  paa  Ulfeldtsplads  Nr.  98  (nu  Graabrødretorv).  Welhaven  havde 
lovet  at  besøge  ham,  naar  han  kom  til  København;  Tilfældet  vilde,  at 
han  netop  kom  op  ad  Trappen,  da  Winsløws  Kiste  blev  baaret  ned. 
(Meddelelse  fra  Familien).  Han  blev  jordet  paa  Assistens  Kirkegaard,  hvor 
hans  Grav  endnu  er  bevaret;  paa  Stenen  findes  disse  Linjer  af  Ludvig 
Bødtcher : 

>  Ludvig  den  Ellevtes  Aand  fremmanede  han  fra  de  Døde. 
Ak,  men  hans  straalende  Liv  sank  i  den  aabnede  Grav«. 


Dr.  RYGES  SELVBIOGRAFI, 


Dr.  Ryge  mistede  sin  Moder,  da  han  var  10  Aar  gammel.  Hans 
Fader,  Finansdeputeret,  Konferensraad  Immanuel  Christian 
Ryge,  1734—1821,  som  med  megen  Omhu  har  samlet  Slægtens 
Historie  i  »De  Rygers  Stammebog«  (Privateje),  skrev  deri,  da  det 
yngste  Barn,  Johan  Christian,  var  14  Aar  gi.:  ».  . .  Lad  Dine  brave 
Forfædres  Exempler  røre  Dig  til  at  betræde  den  samme  Dydens 
Vei  som  de.  O!  Den  er  ikke  besværlig  at  gaae  paa,  det  er  ikke 
vanskeligere  at  være  dydig  end  let  at  være  lastefuld.  O!  Skræk! 
o!  Rædsel!  om  ei  uheldigt  Portræt  skulle  nogetsted  vanære  den 
forgangne  Slægt  eller  et  blive  udeladt  af  denne  Fortegnelse . .  .« 
I  sin  Faders  Øjne  blev  Dr.  Ryge  »et  uheldigt  Portræt«.  Paa 
en  omfattende  Stamtavle  »De  Rygers  Slægt  Register«,  (i  Dr.  med. 
H.  Proschowskys  Eje)  har  Faderen  opnoteret  hans  Livsdata,  men 
undladt  at  nævne  den  Gerning,  som  førte  ham  over  i  Historien : 
hans  Virksomhed  som  Skuespiller.  Han  skriver:  »Johan  Christian 
Ryge,  fød  d.  8.  Febr.  1780.  Saa  tidlig  hans  Legems  og  Siæls 
Kræfter  tillode  det,  begyndte  han  at  studere.  Udi  Aaret  1794 
begyndte  han  at  høre  adskillige  Professorers  Forelæsninger,  som 
han  endnu  vedblev  indtil  d.  22.  Octobr.  1795,  da  han  under- 
kastede sig  Examen  artium  publicum  med  Deposituris  fra  Roes- 
kilde Skole  og  udmærkede  sig  ved  at  tage  for  enhver  Videnskab 
Laudabile  præ  ceteris.  Den  5.  Nov.  e.  a.  indkaldet  som  den 
Anden  i  Ordenen  for  Consistorio,  ihvis  følge  han  d.  9.  Ejusd. 
holdt  Gratiarum  Actionem  under  Decano  Abraham  Kali.  Der- 
efter i  samme  Maaned  indskreven  som  Avis  academicus.  1796 
d.  4.  April  tog  han  examen  philologie  og  bekom  for  enhver 
Videnskab  laudabile  præ  ceteris.  Samme  Aar  d.  12.  Oct.  log  han 
examen  philosophie,  ligeledes  med  samme  Caracter  som  for  den 
philologiske.  Udi  Nov.  Maaned  samme  Aar  bekom  han  Under- 
viisning  udi  Ride  og  Fægtekonsten  samt  i  det  tydske  Sprog. 
Da  han  havde  valgt  det  medicinske   og   det   chirurgiske  Fag   til 

sit  Hoved-Studium,  begyndte  han  i  Aaret  [1797]  at  freqventere 
det  chirurgiske  Acadeniie  i  Kiøbenhavn  indtil  1803,  da  han  i 
Maii  Maaned  reiste  til  Universitetet  i  Kiel  for  der  at  fortsætte 
og  fuldende  disse  Videnskaber.  Aar  1805  d.  27.  Martz,  16.  og 
17.  April  soutenerede  han  sin  Embeds  Examen  og  fik  tilCaracter: 
Summa  cum  laude.« 

Han  beretter  derefter  ligesaa  nøjagtig  om  Ryges  Gerning  som 
Læge  og  slutter  med,  »at  han  in  Martz  1813  flyttede  med  Familie 
til  Kiøbenhavn«.  Men  ikke  med  ét  Ord  omtales  Opholdet 
ved  Odense  Theater  i  1801,  ejheller  hvorfor  han  nedlagde 
sit  Embede  som  Fysikus.  I  »Stambogen«  har  Dr.  Ryge  selv  i 
korte  Træk  fortalt  sin  Biografi,  som  her  for  første  Gang  skal 
meddeles;  Udg.  har  benyttet  en  Afskrift,  foretaget  af  Natalia 
Ryge;  den  er  nu  i  Dr.  Ryges  Dattersøns,  Professor,  Dr.  Harald 
Westergaards  Eje,  ligesom  det  ikke  tidligere  gengivne  Ungdoms- 
billede. 


». .  .  Da  en  engelsk  Krigsflaade  i  Foraaret  af  sidstnævnte 
Aar  [1801]  viiste  sig  i  fjendtlig  Hensigt  for  Kjøbenhavn,  og  Stu- 
denterne ogsaa  opfordredes  for  at  værge  for  Fædrenelandet,  lod 
jeg  mig  indskrive  i  det  Korps,  som  under  Navn  af  Kronprind- 
sens  Livcorps  blev  oprettet  af  yngre  og  ældre  academiske 
Borgere,  avancerede  strax  til  Underofficeer,  derpaa  til  Foureer 
og  endelig  til  Commandeursergeant^).  Denne  sidste  Function 
skaffede  mig  saameget  at  bestille,  at  jeg  derover  forsømte  mine 
Forretninger  som  Volonteur  paa  den  chirurgiske  Side  af  Frede- 
ricks Hospital,  og  da  jeg  iblandt  disse  var  den  næstældste  og 
altsaa  snart  kunde  vente  at  blive  ansat  som  Kandidat,  saa  blev 
det  mig  af  Hospitalets  Overchirurg,  Prof.  Schumacher  betydet, 
at  jeg  ikke  kunde  beholde  min  Anciennitet,  men  hvis  jeg  vilde 
atter  overtage  chirurgiske  Syges  Behandling  ved  Hospitalet,  da 
maatte  jeg  finde  mig  i  at  træde  ind  igjen  som  alleryngst  Volon- 
teur.    Dette  vilde  jeg  naturligviis  ikke,  men  tabte  Lysten  til  at 

^)  Jvfr.  Persh.  Tidsskr.  2  R.,  I,  178;  II,  7  f . 


227 

fortsætte  mine  Studeringer,  og  da  min  Fader  ifølge  min  Mening 
ikke  understøttede  mig  tilstrækkeligt,  tilskrev  jeg  derfor  Direc- 
lionen  for  National  Theatret  i  Odense,  som  bestod  af  Greve 
Trampe,  en  Kammerjunker  Gersdorff  og  en  Frocurator  Faber, 
og  tilbød  dem  min  Tjeneste  som  Skuespiller  ved  bemeldte 
Theater,  da  jeg  baade  følte  Lyst  og  sporede  Anlæg  hos  mig  til 
denne  Kunst.  Mit  Tilbud  blev  antaget,  og  jeg  engageret  med 
den  høieste  Gage,  nemlig  12  Rdl.  maanedlig.  Eftérat  jeg  var 
bleven  nogenlunde  reconcilieret  med  min  Fader,  som  høiligen 
misbilligede  dette  Skridt,  reiste  jeg  i  September  1801  til  Odense 
og  modtog  af  min  Fader  ved  Afskeden  et  sammenlagt  Papir, 
paa  hvis  ene   Blad  stod  følgende  af  ham  selv  skrevne  Ord: 

»Naar  Lidenskaberne  overfalde  os,  da  udfinder  Vittigheden 
Grundsætninger  til  at  besmykke  dem  med,  som  Fornuften,  hvis 
den  var  anvendt,  vilde  aldeles  misbillige«. 

Og  paa  det  andet  Blad: 

»Vær  viis!  vær  lykkelig!« 
L  C.  R. 

Imidlertid  nægtede  han  mig  dog  ikke  al  fremtidig  Under- 
støttelse, men  sendte  mig  regelmæssig  hvert  Qwartal,  medens 
jeg  opholdt  mig  i  Odense  og  senere  i  Svendborg,  en  Anviisning 
paa  Amtstuen  lydende  paa  I2V2  Rdl.  hver  Gang,  hvilke  kom 
mig  meget  tilpas  i  mine  trange  Kaar.  I  Odense  debuterede  jeg 
i  2  comiske  og  1  alvorlig  Rolle  med  Bifald,  og  Publikum  paa- 
skjønnede  ogsaa  senere  ofte  mine  Bestræbelser^).  Da  Direc- 
tionen  i  Foraaret  1802  saa  sig  af  pecuniaire  Aarsager  nødt  til 
at  opgive  Entreprisen,  og  derfor  opsagde  hele  Skuespillerperso- 
nalet, forlod  jeg  kort  efter  Forestillingernes  Ophør  Odense  og 
begav  mig  til  Svendborg  til  min  Søster  Bojesen,  hos  hvem  jeg 
logerede    nogle    Uger,    indtil    jeg    ved    min    uforglemmelige  Ven 

^)  I  F'yens  Avertissements  Tid.  1801,  Nr.  119,  findes:  >Onsdagen  den 
7.  Octbr.  opføres  paa  Odense  National-Theater:  De  Vonner  og  de  Vanner, 
original  Skuespil  i  5  Optog  af  Heiberg.  Fredagen  den  9.  Octbr.  opføres: 
Strelitzerne,  et  heroisk  Skuespil  i  4  Optoge  af  Babo.  Mandagen  den 
12.  Octbr.  opføres:  Menneskehad  og  Anger,  Skuespil  i  5  Optoge  af  Kotze- 
bue.  I  disse  Stykker  debuterer  Hr.  Ryge  i  Capitain  v.  Aberwitz',  Sou- 
kanius  og  Bittermanns  Roller«.  Om  Theatret  i  Odense  jvfr.  Karl  Schmidt, 
Meddelelser  om  Skuespil  og  Theaterforhold  i  Odense. 

15* 

Apotheker  Lacoppidans^)  Hjelp  dersteds  havde  erholdt  nogle 
Elever  til  Underviisning,  da  jeg  havde  besluttet  fremtidigen  ,  at 
ernære  mig  ved  Informationer,  og  jeg  forlod  derfor  min  Svoger 
Dr.  Bojesens^)  Huus  for  at  boe  andetsteds  i  Byen. 

I  Efteraaret  1802  kom  min  Fader  tilbage  fra  en  Reise,  som 
han  havde  foretaget  i  Tydskland,  og  paa  Tilbagereisen  til  Kjø- 
benhavn  besøgte  han  sin  Svigersøn  og  Datter  i  Svendborg,  hvor 
vi  mødtes  féirste  Gang  igjen  efter  ikke  at  have  seet  hinanden  i 
mere  end  eet  Aar.  Han  tilbød  mig  nu  fuld  Understøttelse,  hvis 
jeg  atter  vilde  fortsætte  mine  Studeringer,  og  jeg  modtog  Til- 
budet med  den  Forpligtelse,  at  reise  til  Universitetet  i  Kiel  i 
det  følgende  Foraar,  og  efter  2  Aars  Forløb  at  underkaste  mig 
Embedsexamen  der.  :  De  Velgjerninger,  som  jeg  [i]  Løbet  af 
det  Aar,  jeg  som  Informator  opholdt  mig  i  Svendborg,  ja  endogsaa 
senere,  har  oppebaaret  af  ovenmeldte  min  ædle  Velgjører  La- 
coppidan,  ere  altfor  dybt  indprægede  i  mit  taknemlige  Hjerte, 
til  nogensinde  at  kunne  udslettes  af  min  Hukommelse  : . 

Den  Dissertatio  inauguralis,  som  jeg  pro  gradu  Doctoris 
medicinæ  et  chirurgiæ  paa  min  26  aarige  Fødselsdag  publice 
forsvarede  i  Kiel,  ved  hvilken  Leilighed  jeg  havde  4  af  Uni- 
versitetets Professorer  iblandt  mine  Opponenter,  handlede  de 
partu  serotino^).  Som  constitueret  Lærer  ved  Jordemoder  An- 
stalten i  Kiel  holdt  jeg  tillige  Forelæsninger  over  Accouche- 
mentvidenskaben  for  Nogle  af  de  Studerende  der.  Ikke  alene  i 
Cappeln  og  dens  Omegn,  hvor  jeg   benaadet    med  Titel    af  Phy- 

^)  Carl  Adolph  Lacoppidan  drev  Svendborg  Apothek  fra  1792—1831. 
Han  døde  1843,  78  Aar  gi. 

2)  Dr.  med.  Boe  Bojesen,  1769—1822,  Læge  i  Svendborg  1794,  Stifts- 
fysikus  i  Odense  1805,  g.  m.  Ryges  Søster,  Johanne  Dorothea. 

*)  Professor,  Dr,  med.  E.  Ingerslev  liar  velvilligt  tilstillet  Udg.  følgende 
Udtalelse  om  Ryges  latinske  Doktorafhandling,  som  ikke  findes  paa  det 
kgl.  Bibi.:  >De  partu  serotino«,  forsvaret  8.  Pebr.  1806  ved  Kiels  Univer- 
sitet, svarer  vel  hvad  Omfang  (lille  Oktav,  62  S.)  og  Indhold  angaar,  i 
det  Hele  til  Datidens  Disputatser.  Efter  gængse  kort  historisk  Oversigt 
over,  hvad  den  indtil  da  foreliggende  Literatur  havde  bragt  frem  om 
Spørgsmaalet  om  de  over  Tiden  indtrædende  Fødsler,  drøftes  Muligheden 
for  saadanne,  og  Forf.  slutter  sig  til  dem,  der  holder  paa  denne,  forsaa- 
vidt  Fødslens  Indtræden  kan  udskydes  en  Maaned  eller  to  ud  over  den 
rettidige  Termin.«  —  Paa  medicinsk-historisk  Museum  opbevares  Ryges 
Doktordiplom, 

siens,  var  praclisercnde  Læge  i  10  Maaneder,  men  ogsaa  senere 
under  mit  6  aarige  Ophold  i  Flensborg  havde  jeg  en  saa.  udbredt 
Praxis,  at  den  næsten  oversteeg  mine  forresten  stærke  physiske 
Kræfter,  og  om  min  Virksomhed  som^  Physicus  paa  det  sidste 
Sted  og  i  Amterne  Flensborg  og  Bredstedt,  der  ogsaa  vare  dette 
Physicat  underlagte,  vidne  mange  Breve,  saavel  fra  Sundheds- 
collegiet  i  Kiel  som  fra  det  schlesvigsk-holsteenske  Cancellie  i 
Kjøbenhavn,  hvilke  opbevares  i  det  Flensborger  Physicats  Archiv. 
I  Aaret  1811  foretog  jeg  en  Reise  til  Jylland  for  at  afhente 
min  Kone,  som  havde  besøgt  sin  Søster,  Baronesse  v.  JueP)  til 
Lundbek  ved  Nibe,  og  besøgte  paa  Tilbageveien  min  Svoger, 
Dr.  Bojesen  i  Odense.  Der  faldt  en  dansk  Avis  i  mine  Hæn- 
der, hvori  jeg  læste  en  Bekjendtgjørelse  fra  Directionen  for  de 
kongelige  Skuespil  i  Kjøbenhavn,  der  blandt  mere  lovede  den, 
der  med  et  uddannet  Talent  kunde  optræde  enten  i  Helte-  eller 
Fædreroller,  en  allernaadigst  udsat  Præmie  af  1000  Rdl.  d.  C. 
for  hvilketsomhelst  af  disse  Fag  og  gav  ham  dertil  Haab  om 
et  fordeelagtigt  Engagement  ved  det  kongelige  Theater ''^).  Ved 
denne  Impuls  opvaagnede  atter  min  Lyst  til  den  dramatiske 
Kunst,  om  hvilken  jeg  ved  flere  Leiligheder  havde  [været]  over- 
beviist,  at  den  aldrig  var  uddød,  men  kuns  laae  i  en  Slummer, 
som  mine  mange  Beskjæftigelser  og  F'orretninger  af  et  ganske 
andet  Slags  havde  dysset  den  i.  Ved  min  Tilbagekomst  til 
Flensborg  bleve  alle  mine  Forretninger  mig  modbydelige  og 
den  mindste  Modgang  lammede  min  Kraft  i  den  Grad,  at  jeg 
kun  med  den  yderste  Anstrængelse  kunde  opfylde  mine  Kalds- 
pligter.  Jeg  søgte  Trøst  ved  min  elskede  Kones  Barm.  som  jeg 
betroede  Alt,  og  omendskjøndt  hun  ikke  kunde  sætte  sig  ind  i 
mine  Følelser,  saa  overbeviiste  dog  min  sandfærdige  Skildring 
[af]  min  ulykkelige  Tilstand  hende  om,  at  jeg  virkelig  var  sjæle- 
syg og  kun  ved  en  heroisk  og  [en]  min  Stilling  metamorphose- 
rende  Stilling  kunde  helbredes.  Hun  gav  derfor  sit  Minde  til 
at   jeg   indledede    en    Korrespondence    med    Directionen    for    de 

^)  Ottilie,  f.  Becker,  g.  m.  Baron,  Major  Fr.  Juel,  Ejer  af  Lundbæk; 
hun  døde  1843,  60  Aar  gi. 

O  Avertissementet  findes  i  Adresseavisen  1811,  Nr.  172.  Der  udlovedes 
bl.a.  1000  Rdlr.  for  en  Fremstiller  af  »Fædre-Roller«,  og  en  lignende 
Sum  for  en  Fremstiller  af  »Helte-  eller  Elskerroller«. 


230 

kongl.  Skuespil  i  K.,  hvoraf  Resultatet  var,  at  jeg  i  Efteraaret 
1812  begav  mig  til  Kjøbenhavn  for  at  aflægge  en  Prøve  privatim 
for  den.  Efter  denne  Prøve,  hvis  Udfald  svarede  baade  til  dens 
Forventning  og  min  egen  Tilfredshed,  reiste  jeg  tilbage  til  Flens- 
borg, hvor  jeg  nu  forberedede  Alt  til  for  bestandigt  at  forlade  denne 
Bye  og  oppebiede  blot  min  Kones  Nedkomst  for  atter  at  reise  til 
Kjøbenhavn,  og  der  at  aflægge  off'.  Prøve  paa  mit  Talent.  Jeg  til- 
traadte  Reisen  i  Marts  1813,  og  efter  at  min  Kone  havde  be- 
sørget den  største  Deel  af  mine  Meubler,  Bøger  og  chirurgiske 
Instrumenter  solgte  ved  Auction,  og  Resten  afsendt  tilsøes,  be- 
gav hun  sig  med  vore  2  Børn  og  en  Pige  i  min  egen  Vogn 
paa  Veien  til  Kjøb.,  hvorfra  jeg  efter  Overeenskomst  med  hende 
reiste  hende  imøde.  Vi  samledes  i  Nyborg,  hvorfra  vi  reiste 
til  Kjøb.  Der  havde  jeg  allerede  debuteret  som  Palnatoke  i 
Oehlenschlægers  Tragoedie  af  samme  Navn  med  et  overordent- 
lig Bifald,  men  dette  var  endnu  større,  da  jeg  traadte  op  som 
Hakon  Jarl  i  Oehlenschlægers  »Hakon  Jarl  hiin  Rige«.  Tredie 
Gang  traadte  jeg  op  i  en  Tyran-Rolle  :  Leon  i  Syngespillet 
»Slottet  Montenero«  : ,  og  efter  at  jeg  d.  31.  Mai,  den  sidste  Spille- 
dag i  samme  Saison,  atter  havde  maattet  gjentage  Hakons  Rolle, 
erholdt  jeg  nogle  Dage  efter  følgende  Brev  fra  Theaterdirectionen : 
»Ved  allerhøieste  Resolution  af  lO'*^  dennes  har  det  aller- 
naadigst  behaget  Hans  Majestæt  Kongen  at  tilkjendegive  Hr. 
Doctor  Ryge  den  under  13^*  Juli  1811  allernaadigst  udsatte 
Præmie  af  1000  Rd.  D.  C,  og  at  ansætte  Dem  som  Skuespiller 
ved  det  kongelige  Theater  med  en  aarlig  Gage  af  600  Rbd., 
hvilke  fra  1**^  Febr.  indeværende  Aar  skulde  være  at  beregne. 
Ligeledes  har  det  allernaadigst  behaget  Allerhøistsamme  [at  til- 
lade], at  de  8  Aar,  De  i  anden  Hans  Majestæts  Tjeneste  har  til- 
bragt, skulle  komme  Dem  tilgode  med  Hensyn  til  Beneflce  for 
Tjenesteaar.« 

12.  Juni  1813. 
V.  Holstein.  .    K.  L.  Rahbek.  G.  H.  Olsen. 

Allerede  efter  et  Aars  Forløb  blev  min  aarlige  Gage  forhøiet 
til  750  [Rbdl.],  og  jeg  erholdt  fremdeles  aarligen  Tillæg,  saaledes 
at  jeg  i  1819  havde  den  høieste  Skuespillergage,  nemlig  1000  Rbd. 

aarligen.  Allerede  i  det  første  Aar  efter  min  Ansættelse  som 
kongl.  Skuespiller  tildeelte  man  mig  Roller  i  mange  forskjellige 
Fag  og  deriblandt  ogsaa  Fædreroller,  hvilke  jeg  udførte  med  et 
saadant  Held,  at  jeg  i  Dec.  1817  modtog  følgende  Skrivelse  fra 
Theaterdirectionen  ^ ): 

»Hans  Majestæt  Kongen  har  under  6.  d.  M,  afgivet  følgende 
allernaadigste  Resolution :  Vi  ville  af  særdeles  kongl.  Naade  have 
bevilget,  at  den  i  Aaret  1811  for  et  uddannet  Talent  til  ædle 
Fædreroller  udsatte  og  endnu  ikke  vundne  Præmie  maae  af 
Theaterkassen  udbetales  Skuespiller  Dr.  Ryge  med  1000  Rbd. 
N.V.«   - 

Foruden  de  mig  tilkommende  Saisonsdouceurer  og  Beneficer, 
hvilke  sidste  altid  have  været  meget  indbringende  for  mig,  men 
senere  ere  :  paa  mit  eget  Forslag  :  forandrede  til  Beneficegodt- 
gjørelser,  der  beregnes  efter  Brutto  Indtægten  ved  samtlige 
ordinaire  Forestillinger  en  Saison,  har  jeg  havt  endeel  extra- 
ordinaire  Indtægter  ved  Gratialer,  Aftenunderholdninger  for 
fuldt  Huus,  Sommerskuespil  paa  det  kongelige  Theater  i  For- 
eening  med  Flere  og  ved  Kunstreiser.  Af  disse  foretog  jeg  den 
Første  i  Sommeren  1814^),  da  jeg  med  et  Selskab  af  kongelige 
Skuespillerinder  gav  Forestillinger  i  Aalborg,  Viborg,  Randers, 
Aarhuus.  I  Sommeren  1815  gav  jeg  Gjesteroller  i  det  tydske  Sprog 
i  Flensborg,  Schlesvig,  Kiel  og  Altona,  dernæst  i  Wien,  Prag  og 
paa  min  Tilbagereise  i  October  i  Hamborg.  Senere  har  jeg 
gjentaget  saadanne  Forestillinger,  deels  alene,  deels  i  Forening 
med  udmærkede  danske  Kunstnere  baade  i  Hertugdømmerne  og 
i  de  danske  Provindser,  ved  hvilke  Leili^heder  jeg  da  tillige 
har  gjæstet  Hadersleben,  Odense,  Helsingøer,  ja  selv  Malmøe  i 
Sverrig.  Min  sidste  Kunstreise  var  til  Norge,  hvor  jeg  paa 
Theatret   i    Christiania  traadte   op   i    flere   store    Roller   og    nød 

^)  Ryge  skrev  1817,  ^Vii,  til  Dir.,  at  hans  >siirt  erhvervede«  fra  Flens- 
borg medbragte  Formue,  2000  Specier,  var  opbrugt,  og  han  bad  derfor 
Kongen  om  han  ogsaa  maatte  faa  Præmien  for  Fædreroller. 

^)  Det  var  den  første  Fællestourné ,  som  udgik  fra  det  kgl.  Theater. 
Fra  en  senere  Tourné  til  Odense  skrev  Frydendahl  til  Collin:  >Ryge 
dandsede  i  Aftes  som  Ridefogdens  Kone  i  Jeppe  paa  Bjerget  med  korte 
Skørter;  hans  ømme  Elskovstegn  bleve  meget  vel  optaget«.  (Privateje). 
Overskou  meddeler  en  interessant  Samtale  med  Ryge  under  en  Tourné  i : 
Af  mit  Liv,  301  ff. 

den  Ære  ikke  alene  at  spille  for  Kronprinds  Oscar ^),  men  og- 
saa  2  Gange  at  vorde  fremkaldt  efter  Forestillingen,  en  Hæder, 
der  ogsaa  er  bleven  mig  til  Deel  i  Kiel,  Wien  og  Prag. 

I  Vinteren  1816  blev  den  daværende  Theater-I nspecteur, 
Captain  Schneider,  afskediget  af  Theatrets  Tjeneste.  Man  an- 
saae  mig  duelig  til  at  overtage  den  oeconomiske  Deel  af  de 
med  dette  Embede  forbundne  Forretninger  og  maaskee  ogsaa 
værdig  til  en  forøget  aarlig  Indtægt  som  Remuneration  for  det 
Offer,  jeg  i  pecuniær  Henseende  havde  bragt  Kunsten.  Under 
Titel  af  Oeconomus,  der  kort  Tid  efter  forandredes  til  Oeconomie- 
Inspecteur,  fik  jeg  Ansættelse  i  Marts  Maaned  som  Bestyrer  af 
Theatrets  indre  Oeconomie^)  under  Ansvar  og  Regnskabs  Af- 
læggelse til  Directionen  med  en  aarlig  Gage  af  400  Rbd.,  der 
allerede  i  det  følgende  Aar,  fordi  man  havde  overbeviist  sig  om 
min  Duelighed,  Iver  og  Arbeidsomhed,  blev  forhøiet  til  600  Rdl. 
og  i  1819  til  700  Rbd.  foruden  en  Douceur  af  i  det  mindste 
100  Rdl.  ved  enhver  Saisons  Slutning.  Ogsaa  dette  Embede 
var  forbunden  med  Reiser.  Saaledes  foretog  jeg  i  Sommeren 
1818,  1819  og  1820  Reiser  til  Hamburg  for  der  at  gjøre  Ind- 
kjøb  til  Theatret,  hver  Gang  for  over  4000  Rdl.  Paa  de  sidste 
Reiser   fulgte   hver  Gang  2  Skuespillere   med    mig,   som,   under- 

^)  Den  senere  Oscar  I;  jvfr.  Pag.  77  f.;  174f.  og  Anmærkningen. 

O  Til  Oplysning  om  Dr.  Hyges  Iver  som  Økonomiinspektør  tjener,  at 
han,  for  at  prøve  hvilken  Slags  Olie,  som  brændte  længst,  opstillede  føl- 
gende Eksperiment:  >Jeg  har  i  Søndags  hjemme  i  mit  Huus  ladet  ophænge 
2  Lampekroner  i  2  til  hverandre  stødende  Værelser,  ladet  Dørene  imellem 
dem  staa  aahne,  for  at  Luftens  Temperatur  og  Beskaffenhed  skulde  være 
lige  i  begge  Værelserne.  Under  mit  bestandige  Tilsyn  —  i  fem  Timer 
—  ere  derpaa  den  ene  Krones  Lamper  bleven  fyldte  med  8  nøiagtigen 
afmaalte  Potter  af  Gasses  Bomolie  og  den  Andens  Lamper  med  8  nøi- 
agtigen afmaalte  Potter  af  Drewsens  raffinerede  Roeolie,  hvilke  16  Potter 
Olie  jeg  selv  personlig  havde  afhentet  hos  Vedkommende  Dagen  førend 
Prøven  og  indtil  de  skulle  afbenyttes,  havt  under  eget  Laas  og  Lukke...« 
(Brev  til  Dir.  1826,  -»/s).  1832  skrev  han  til  Kirstein:  »Tillader  De,  at 
jeg,  for  at  stemple  Zincks  Instrument  paa  Nørrebro,  paa  Theatrets  Reg- 
ning kiører  derud  med  Gynther  i  en  Droske?  Min  Tid  er  meget  knap  i 
disse  Dage,  og  jeg  taber  formeget  af  den  ved  at  gaae  derud«.  1837  skrev 
han,  >at  han  daglig  flere  Gange  og  hele  Timer  ad  Gangen  opholdt  sig 
paa  Skræddersalen  for  i  Mesterens  Sted  at  give  hver  Svend  Anviisning 
om  Dragternes  rigtige  Form,  Besætning  o.  s.  v.«. 

støttede  af  Theaterkassen,  under  min  Veiledning  besøgte  Theatrene 
i  Hamburg  og  det  nordlige  Tydskland. 

I  Aaret  1822  døde  min  Eftermand  som  Physicus  i  Flensborg, 
Dr.  Struve.  Fra  2  af  mine  Venner  dersteds  modtog  jeg  strax  Efter- 
retningen med  Opfordring  ufortøvet  at  komme  tilbage  til  Flens- 
borg, da  jeg  upaatvivlelig  vilde  komme  i  Besiddelse  af  min  forrige 
Praxis  der.  Dette  i  Forening  med  de  mange  Ubehageligheder, 
der  vare  forbundne  med  Oeconomie-Inspectoratet  og  mine  i  de 
sidste  Aar  derved  betydeligen  forøgede  Forretninger  bevægede 
mig  til  at  anholde  om  Physicatet  igjen  hos  Sundhedscollegiet  i 
Kiel  og  dernæst  at  bede  i  Naade  at  vorde  entlediget  fra  mine 
Functioner  ved  Theatret.  Der  vilde  man  imidlertid  gjerne  be- 
holde mig,  og  jeg  modtog  nu  et  mig  ligesaa  kjært  som  hædrende 
Beviis  paa  min  Konges  høie  Naade:  følgende  Skrivelse  [af  14.  Juni 
1822]  fra  Theaterdirectionen : 

»Paa  den  allerunderdanigste  Forestilling,  som  Directionen  i 
Anledning  af  Deres  Ansøgning  af  17.  Mai  d.  A.^)  om  Entledigelse, 
og  af  Deres  senere  mundtlige  Andragende  angaaende  Forsikkring 
om  eventuel  Understøttelse  for  Deres  Børn  efter  Deres  Død, 
har  nedlagt,  har  del  under  ll.d.  M.  allernaadigst  behaget  Hans 
Majestæt  at  resolvere  saaledes:  I  Betragtning  af  Doclor  Ryges 
gode  Tjeneste  som  Oeconomie-Inspecteur  og  Skuespiller  ved 
Vort  Theater,  ville  vi  af  særdeles  kongl.  Naade  have  ham  givet 
Forsikkring  om,  at  hvert  af  hans  Børn,  som  han  ved  at  bortdøe 
i  bemeldte  Tjeneste  maatte  efterlade  sig  i  uforsørget  Stand,  skal 
erholde,  iberegnet  hvad  de  fra  Theatrets  Børneforsørgelses  Kasse 

^)  Ryge  skrev  i  denne  Ansøgning  bl.  a.:  »Da  jeg  for  9  Aar  siden,  af 
Kjerlighed  til  den  dramatiske  Kunst,  forlod  et  indbringende  Embede  og 
og  en  glimrende  Bane,  blev  jeg  dadlet  af  Alle;  men  jeg  viiste  mit  Kald  i 
Gjerningen  og  inden  kort  Tid  vandt  jeg  . . .  istedetfor  Dadel  —  Højagtelse 
og  Beundring  .  .  .  Men  nu  føler  jeg  en  uovervindelig  Modbydelighed  for 
ethvert  Arbeide  ved  eller  for  Theatret  ,  .  .  Tvinger  jeg  mig  endogsaa 
undertiden  til  en  tilsyneladende  Munterhed,  naar  jeg  er  i  mit  Kald  paa 
Theatret,  saa  føler  jeg  mig  ogsaa  desto  ulykkeligere,  naar  jeg  er  overladt 
mig  selv  .  . .«  Dir.  skrev  i  Indstillingen  til  Kongen:  >Af  hans  mundtlige 
Yttringer  maa  man  slutte,  at  hans  triste  Sindsstemning  fornemmeligen 
er  fremkaldt  ved  det  eensomme  Liv,  han  i  sit  Hjem  fører  efter  sin  Hu- 
strues  Død  .  . .  tildels  ogsaa  ved  det  uvenskabelige  Forhold,  der  er  mellem 
ham  og  de  fleste  af  hans  Kammerater«. 

og  den  almindelige  Pensionskasse  kan  vorde  tillagt,  aarligen 
150  Rdlr.  Sølv,  indtil  de  fylder  det  20*^«  Aar«:.  — 

Fremdeles  har  jeg  modtaget  Beviser  paa  kongelig  Naade 
ved  3  Gange  at  erholde  Reisestipendium  hver  Gang  paa  600  Rdl. 
for  paa  Kunstens  Vegne  og  med  Hensyn  paa  den  indre  Oeconomie 
ved  større  Theatre  at  besøge  Udlandets.  Saaledes  besøgte  jeg  i 
1824  Theatrene  i  Hamburg^),  Braunschweig,  Frankfurth  am 
Main,  Munchen,  Wien,  Dresden,  Berlin  og  [i]  1831  fornemlig 
Paris  og  i  1835  atter  Berlin,  Wien,  Paris. 

Dertil  har  jeg  fra  October  1827  bestandigt  været  fritaget  for 
at  betale  Leie  af  de  mig  overladte  Leiligheder  i  Theatrets  Gaard 
i  lille  Strandstræde^),  for  hvilke  jeg  tidligere  betalte  200  Rd.  r.  S. 
aarligen,  men  senere  kun  tilsvarer  de  derpaa  hvilende  Skatter. 
[Ryge  meddeler  nu,  idet  han  afskriver  Directionens  Skrivelser,  at 
han  iOctbr.  1829  fik  overdraget  Scenearrangementet  af  Operaer 
og  Syngestykker  med  Prædikat  af  Medinstruktør,  en  Ansættelse, 
som  efter  Frydendahls  Død  i  1836  blev  fast  med  en  aarlig 
Gage  af  300  Rdlr.]. 

Saaledes  forenede  jeg  nu  3  Functioncr  ved  Theatret,  nemlig 
som  Skuespiller,  Oeconomie  Inspecteur  og  Instructeur  en  scene, 
for   hvilke  jeg    oppebar    en    aarlig   fast   Gage   af  2000    Rbd.    og 

*)  I  Ansøgningen  om  Rejseunderstøttelsen  1824  skrev  han:  »Udlandet 
—  især  Tydskland  —  besidder  upaatvivleligen  mange  fortrinlige  Operaer 
og  Skuespil ,  som  med  Held  kunne  omplantes  paa  dansk  Grund.  Men 
for  at  erholde  dem.  maatte  man  forskrive  Alt  Nyt,  for  deraf  at  kunne 
udvælge  det  bedste,  og  det  vilde  blive  meget  bekosteligt,  især  da  de  fleste 
Nyheder  længe  forblive  utrykte,  og  man  .sjelden  kan  rette  sig  efter  de 
Recensioner  over  nye  Stykker,  som  fuides  i  fremmede  Blade,  da  de  som 
oftest  ere  Fostre  af  Protection  eller  Partiskhed«.  Fra  Pariserrejsen  1831 
findes  en  udførlig  Dagbog  (i  Dr.  med.  Proschowskys  Eje).  1835,  '^Ve,  skrev 
han  til  Natalia  Ryge  fra  Wien,  at  han  ved  en  festlig  Procession  havde 
set  den  unge  Kejser,  (Ferdinand  I,  Franz  Josefs  Farbroder),  og  hans 
Gemalinde.  >De  gik  begge  til  Fods  og  ikke  mere  end  6  Skridt  fra  mig. 
Han  er  paa  Figur  som  Waltz,  men  har  et  temmelig  ttaut  Ansigt.  Hans 
Mund  hænger  ned  ligesom  Maskinmester  Gynthers.  Keiserinden  derimod 
er  paa  Din  Høide,  er  smækker  og  har  et  meget  nobelt,  men  blegt  Ansigt. 
Keiseren  lider  ofte  af  epileptiske  Tilfælde«.     (Kgl.  Bibi.). 

')  I  Lille  Strandstræde  Nr.  68  (nuværende  Nr.  14),  som  var  tilstaaet  Stats- 
gældskassen  som  Prioritetshaver,  indrettede  Theatret  sin  Garderobe, 
Skræddersal  o.  s.  v.,  og  her  boede  Ryge  i  Stuen  til  højre  fra  1823  til  sin 
Død.     1851  solgte  Theaterdir.  Huset. 

havde  jeg,  da  Virksomhed  udg.jør  en  af  mit  Livs  Fornødenheder, 
gjerne  ønsket  bestandigt  at  vedblive  disse,  hvis  min  Sundheds- 
tilstand ikke  havde  modsat  sig  dette  Ønske.  Allerede  i  Aaret 
1832  sporede  jeg  en  med  Hjerte|)al|)itationer  forbunden  Bryst- 
affection,  hvilken  uagtet  de  Lægemidler,  jeg  derimod  anvendte, 
bestandigt  forværredes.  Jeg  saae  mig  derfor  nødsaget  til  at 
bede  om  en  af  Theaterkassen  lønnet  Medhjelper  ved  Oeconomie- 
Inspectoratet,  hvilken  ogsaa  fra  l'*^Jan.  1836  blev  mig  bevilget. 
Mit  legemlige  Onde  søgte  jeg  nu  at  bekæmpe  deels  ved  i  samme 
Aars  Sommer  at  afbenytte  de  kunstigt  tilberedte  Mineralvande 
ved  den  da  oprettede  Brøndanstalt  i  Kjøbenhavn,  deels  ved 
Fodreiser,  deels  ved  i  Sommeren  1837  at  underkaste  mig  en 
streng  Brøndkuur  i  Nenndorf,  men  aldeles  uden  den  tilsigtede 
N3^tte,  og  da  jeg  dertil  sporede  en  saadan  exalteret  og  sygelig 
Pirrelighed  i  mit  Nervesystem,  at  jeg  ikke  kunde  bære  de 
mange  ved  Oeconomie  Inspectoratet  forefaldende  Ubehageligheder 
og  Altercationer,  saa  blev  intet  Andet  tilovers  for  mig  end  at 
bede  om  i  Naade  at  vorde  entlediget  fra  bemeldte  Embede. 
Denne  Bøn  blev  ogsaa  opfyldt  .  .  . 

I  Efteraaret  1838  blev  jeg  betagen  af  en  Hæshed,  som  med 
nogen  Lettelse  i  mine  øvrige  Lidelser  vedvarede  i  2  fulde 
Maaneder,  da  den  forsvandt,  men  efterlod  sig  en  Gigtknude  paa 
den  venstre  Tommelfinger  og  en  Trangbrystighed ,  der  næsten 
gjorde  det  mig  umuligt  at  fungere  som  Skuespiller.  Imidlertid 
holdt  jeg  dog  den  hele  Vinter  ud  at  spille,  men  da  jeg  saaledes 
var  bleven  overbeviist  om,  at  Roden  til  min  Svagelighed  var 
Gigt,  som  havde  etableret  sig  i  de  indre  Dele  af  mit  Bryst,  saa 
anholdt  jeg  om  Tilladelse  til  at  forlade  Kjøbenhavn  og  at  til- 
bringe et  heelt  Aar  i  Udlandet  for  under  en  mildere  Temperatur 
og  ved  en  aldeles  forandret  Levemaade  at  gjenvinde,  om  ikke 
fuldkomment,  saa  dog    for   en   Deel   min   tabte  Sundhed^).     Ved 

^)  I  denne  Ansøgning  af  1839,  ^/4,  om  Permission  skrev  Ryge,  at  han 
i  Alt  indtil  da  havde  indstuderet  og  udført  300  forskellige  Roller  paa  det 
kgl.  Theater.  >Man  kan  vist  altsaa  ikke  sige  Andet,  end  at  jeg  har  været 
virksom  i  min  Tieneste,  og  endnu  i  denne  Saison  har  jeg  uagtet  mit 
nedbrudte  Helbred  indstuderet  4  nye  Roller,  fungeret  54  Gange  paa 
Scenen,  og  iblandt  flere  betydelige  Partier  endogsaa  udført  en  af  mine 
Debutroller  > Hakon  Jarl«  saaledes.  at  flere  kyndige  Mænd  have  forsikkret, 
at  jeg  aldrig  har  udfort  den  bedre«. 

denne  Leilighed  modtog  jeg  atter  et  nyt  Beviis  paa  min  høie 
Konges  uskatteerlige  Naade,  thi  Tilladelsen  blev  mig  ikke  alene 
bevilget,  men  endogsaa  uden  mindste  Afkortning  i  mine  respec- 
tive  Gager  og  uden  nogetsomhelst  Indskrænkning  i  stipulerede 
Emolumenter.  Mod  Slutningen  af  Mai  1839  reiste  jeg  derfor, 
skjøndt  i  høi  Grad  lidende,  over  Stettin,  Berlin  og  Leipzig  til 
Carlsbad  i  Bøhmen,  hvor  jeg  i  7  Uger  baade  drak  af  og  ^badede 
mig  i  dette  Steds  mineralske  Kilder.  Derfra  begav  jeg  mig  i 
smaa  Dagsreiser  og  med  nogle  Dages  Ophold  paa  hvert  Sted 
over  Eger,  Bareuth,  Bamberg,  Wurzburg,  Aschaffenburg  og 
Frankfurth  a.  M.  til  Mainz,  hvor  jeg  opholdt  mig  næsten  3  Uger 
og  var  det  først  paa  dette  Sted,  at  jeg  sporede  Tegn  til  nogen 
Bedring  af  Betydenhed.  Jeg  gjorde  nu  nogle  Forberedelser  til 
en  Heise  til  Paris,  men  fik  under  disse  fra  mit  Hjem  Efterret- 
ning om,  at  min  eneste  Søn  allerede  siden  d.  2.  Aug.  havde 
været  sengeliggende  af  en  rheumatisk  Hævelse  i  det  ene  Knæ, 
og  [da]  jeg  ingen  Anden  havde  at  stole  paa,  hvis  nogensomhelst 
Sygdom  eller  andet  Uheld  skulde  tilstøde  min  talrige  Familie, 
saa  ansaae  jeg  det  for  min  Pligt,  ikke  længer  at  gjøre  Brug  af 
den  mig  bevilgede  Permission,  men  at  vende  tilbage  til  Kjøben- 
havn,  hvor  jeg  ankom  i  de  sidste  Dage  af  September.  Da 
Uvirksomhed  i  mit  Hjem  er  mig  ligesaa  skadelig  som  mod- 
bydelig, saa  meldte  jeg  mig  strax  til  Tjeneste,  og  fandt  jeg  i 
mine  Forretninger  en  betydelig  Lettelse  i  de  Ferier,  som  des- 
værre foranledigedes  ved  høisalig  Frederik  den  6*®' Død  d.  3.  Dec. 
1839,  og  som  varede  i  fulde  2  Maaneder. 

Hvad  mine  huuslige  Forhold  angaaer,  da  levede  jeg  i  12V« 
Aar  [et]  særdeles  lykkeligt  og  kjerligt  Samliv  med  min  ufor- 
glemmelige Kone  Christiane  Frederikke  fød  Bekker,  og  hun  be- 
drøvede mig  første  Gang  i  mit  Liv,  da  hun  forlod  dette  jordiske 
Liv,  for  at  begynde  et  nyt  i  Evigheden.  Min  eenlige  Stilling 
efter  hendes  Død  i  Forening  med  mine  mange  og  byrdefulde 
Forretninger  tillod  mig  ikke  med  tilbørligt  og  dagligt  Tilsyn  at 
styre  mine  Børns  Opdragelse,  og  jeg  fandt  jeg  mig  desaarsag 
foranlediget  til  at  sætte  de  3  ældste  i  Pension  først  hos  min 
ældste  Søster,    Fru    Evald  ^)   i  Kjøbenhavn,    hos    hvem    de    dog 

*)  Christiane  Cathrina    v.  Ewald    f.  Ryge,    1771—1837,    g.  m.  Oberst  E. 
V.  Ewald.  1775—1828. 

kun  vare  eet  Aar,  men  derpaa  paa  Opdragelses- Institutet  i 
Christiansfeld,  hvor  de  bleve  i  2  Aar.  Det  yngste  Barn  beholdt 
jeg  hos  mig  under  sin  Ammes  Tilsyn  i  2  Aar,  men  derpaa 
satte  jeg  ogsaa  dette  i  Kost  hos  to  ugifte  Søstre  i  Kjøbenhavn. 
Da  jeg  imidlertid  bemærkede,  at  mine  Børn  i  Christiansfeld 
ikke  gjorde  de  forventede  Fremskridt  i  videnskabelig  Dannelse, 
men  jeg  ikke  alene  kunde  paatage  mig  det  daglige  Tilsyn,  de 
ifølge  deres  Alder  ikke  kunde  undvære,  saa  indlod  jeg  mig  i 
min  anden  ægteskabelige  Forbindelse  med  Jomfrue  Charlotte 
Bctzy  Anthon^),  en  Datter  af  afdøde  Bogbindermester  Jens 
Anthon  og  dennes  Hustru  Karen  Kirstine,  og  bleve  vi  ægteviede 
d.  V^^  Jan.   1823  af  Konfessionarius  og  Slotspræst  Liebenberg. 

Ogsaa  i  dette  Ægteskab  har  jeg  oplevet  en  stor  Sorg,  da 
min  næsten  otteaarige  elskelige  Datter,  Afanasia,  dets  første 
Frugt,  døde  d.  [6.  Septbr]  1830.  Denne  sørgelige  Begivenhed 
har  i  høi  Grad  svækket  min  Lyst  til  Livet,  og  i  eensomme  Øie- 
blikke  dvæler  derfor  min  Tanke  helst  i  Evigheden,  hvor  jeg 
haaber  og  inderlig  længes  efter  at  gjenfinde  min  første  Kone  og 
hende. 

Dog,  det  evige  Forsyn,  der  hidtil  stedse,  trods  mine  ikke 
altid  vel  overlagte  Handlinger,  styrede  mine  Fjed  til  det  bedste 
for  mig,  vil  ogsaa  fremdeles  opretholde  min  Kraft,  denne  min 
hidtil  urokkelige  og  trofaste  Støtte  i  Livet,  saaledes  at  mit  Mod 
og  min  Lyst  til  Virksomhed  for  mine  øvrige  elskelige  Børn  ikke 
svækkes,  før  jeg  skal  aflægge  mit  Regnskab«. 


Den  28.  Juni  1842  om  Aftenen  følte  Dr.  Ryge  sig  daarligere 
end  sædvanlig;  han  skrev  en  Recept  og  sagde  til  sin  Hustru: 
»Jeg  lever  ikke!«  Næste  Morgen  havde  han  dog  Kraft  nok  til 
at  staa  op  og  til  at  sysle  med  sine  Metalarbejder;  idet  han 
støttede    sig   til    Bordet    i   sin  Stue,    faldt  han  sammen  og  døde. 

^)  Hendes  Søster,  Sophie,  som  var  Oversætterinde,  blev  i  sit  Ægteskal) 
Moder  til  Tegneren  Klæstrup,  der  har  tegnet  sin  Onkel,  Dr.  Ryge,  i  for- 
skellige Roller,  bl.  a.  Per  Degn  og  Salomon  Goldkalb,  og  udgivet  dem 
omkring  hans  Portræt. 

Paa  Bordet  stod  en  Spilledaase,  som  han  hjembragte  fra  en  af 
sine  Rejser;  den  havde  til  Børnenes  Sorg  i  lange  Tider  været 
stum.  Idet  Ryge  faldt  sammen,  væltede  den  —  og  spillede  en  elegisk 
Melodi  ved  hans  Lig.  Saaledes  fandt  Familien  ham.  Noget 
efter  kom  hans  gamle  Ven,  Lægen  Oluf  Lundt  Bang,  og  kon- 
staterede, at  Verden  havde  mistet  en  af  sine  store  Kunstnere^). 
Dagen  efter  indfandt  Skiftekommissionen  sig  i  Hjemmet,  Lille 
Strandstræde  68,  hvor  foruden  Enken  og  Børnene,  Premier- 
løjtnant, Greve  Ahlefeldt-Laurvig,  samt  Maskinmester  Gynther 
var  tilstede.  Greven  repræsenterede  Børnene  af  første  Ægteskab. 
I  Studereværelset  fandtes  i  en  Pult  300  Rdlr.  til  Begravelsen; 
paa  Væggen  hang  bl.  a.  Londemanns  Portræt.  Boet  blev  vurderet 
til  c.  900  Rdlr.;  desforuden  fandtes  5,500  Rdlr.  i  Obligationer. 
En  Del  af  Boet  blev  solgt  ved  Auktion.  (Forseglingsprot.,  Lands- 
ark.).  Den  5  Juli  blev  Ryge  begravet  paa  »Holmens  Chorurte- 
gaard«  ved  Kirken;  Slotspræst  I.  H.  Paulli  talte.  Han  mindede 
om,  at  Ryge  for  kun  faa  Dage  siden  havde  siddet  ved  Lind- 
greens Kiste,  »dér  blev  Dødens  Tanke  stærk  i  hans  Sjæl  .  .  . 
Aldrig  mere  skal  hans  mandige  Skikkelse  drage  vore  Øine 
forbi,  aldrig  mere  skal  hans  mægtige  Slemme  gribe  vort  Indre, 
aldrig  mere  skal  den  blive  blød  og  smelte  vort  Bryst.  Det  er 
forbi,  han  har  lukket  Bogen,  det  underfulde  Billedværk  til 
Danmarks  Digteres  bedste  Sange  ...  vi  have  modtaget  virkelige 
Gaver  af  ham  ;  der  er  Ingen  iblandt  os,  som  ikke  skylder  ham 
saa  meget  Herligt  i  sin  aandelige  Udvikling  ..  .« 

Da  Kirkegaarden  nogle  Aar  efter  skulde  sløjfes,  blev  Lev- 
ningerne af  Dr.  Ryge,  hans  første  Hustru  og  Børn  overflyttede 
til  den  store  Familiegrav  paa  Holmens  Kirkegaard  (1853,  ^Vs). 
Her  findes  paa  en  smuk  Granitsten  Lægekunstens  Symbol: 
Æskulapstaven.  Derunder  har  Ryges  yngre  Ven,  Christian  Win- 
ther, skrevet: 

Han  var  en  Drot  i  Kunstens  Rige. 
Hans  Herredom  sig  strakte  lige 
Fra  > Hakon  Jarl«  og  ned  til  »Saft«. 
Lod  han  os  le,  lod  han  os  græde, 
Da  var  det  Kunst,  vi  saa  fremtræde 
I  Pagt  med  Sandhed,  Vid  og  Kraft. 

^)  Meddelelse  fra  Familien. 


EMILIE  WIEHES  ERINDRINGER. 


Ja,  aabenbar  Dig  for  os  Sanct  Michael, 
lad  os  i  Skyen  se  Dit  Billed  straale, 
at  vi  for  Øje  faar  det  Ideal, 
hvormed    enhver   sin  egen  Vækst  bør  maale. 
Theatret,  et  Rimbrev,  28. 


Der  fødtes  engang  en  lille  Dreng  af  Kunstnerslægt;  til  hans 
Vugge  kom  der  tre  gode  Feer  med  Ønsker  og  Gaver.  Den 
Første  i  et  rosenrødt  Gevandt  gav  ham  den  Gave,  at  Alt,  hvad 
han  saae  paa,  skulde  blive  skjønt;  den  Anden  i  himmelblaat 
Gevandt  gav  ham  den  Gave,  at  Alt,  hvad  han  talte,  skulde  blive 
klart  og  levende,  som  naar  i  Eventyret  Perler  springer  ud  af 
Munden  paa  den  Talende.  Den  Tredie  nærmede  sig  i  et  dun- 
kelt Gevandt,  hun  saae  mildt  veemodig  ned  paa  Drengen  og 
sagde:  »Jeg  bringer  Dig  ogsaa  en  Gave,  maaskee  den  Bedste  af 
Alle,  men  Du  faar  ikke  nu  at  vide,  hvad  det  er!« 

Drengen  voxede  til  og  blev  saare  smuk;  han  var  et  stille, 
sky  Barn,  sandhedskjærlig  og  reen  af  Tanker,  og  allerede  tidligt 
fik  han  Glæde  af  de  gode  Feers  Gaver. 

Eengang  saae  han  en  ganske  almindelig  lille  Pige  gaae  fra 
Skole  med  rødtærnet  Kaabe  og  graa  Filthat  med  Guldsnor  om, 
men  for  ham  saae  det  ud,  som  hun  var  deilig  —  det  var  nu 
intet  Under,  at  hun  syntes  godt  om  ham,  for  han  var  virkelig 
til  at  synes  om;  de  sluttede  da  Venskab,  og  han  lærte  hende 
at  see  med  sine  Øjne,  og  saa  saae  hun  igjennem  ham,  hvor  lys 
og  skjøn  Verden  var. 

En  anden  Gang,  da  han  var  blevet  lidt  ældre,  saae  han  et 
stort,  grimt,  gammelt  Huus.  »Nei,  hvilket  deiligt  Tempel«,  sagde 
han,  »der  vil  jeg  gjerne  tjene«  —  og  han  fik  virkelig  ogsaa  Lov 
at  komme  indenfor  og  tage  Tjeneste  der.  Der  var  støvet  og 
mørkt  og  gammeldags.  »O!  hvor  her  er  deiligt«,  sagde  han,  »det 
er,  som  jeg  gik  i  den  deiligste  Skov,  og  Maanen  skinner,  og  paa 
Balconen  staar  en  yndig  Dame  —  og  her  er  en  oplyst  Have 
med  Fakkelskin,  og  skjønne  Damer  og  Biddere  med  Masker;  en 
Baad  kommer  glidende  ned  ad  Floden  —  Musikken  lyder  — ;  og 
her  en  Stue  —  jeg  staar  i  det  aabne  Vindue,  Sommeraftenluften 
trænger  ind  til  —  jo  her,  her  vil  jeg  blive!« 

Og  han  blev  og  lærte  Mange  at  see  det  Samme,  han  saae, 
Skoven  og  Maanen,  de  skjønne  Riddere  og  Damer  og  Sommer- 
aftenstunden ! 

Folk  sagde  til  ham  —  »hvor  vil  Du  blive  der,  der  er  jo 
Ondskab  og  Bagtalelse,  Misundelse  og  Had  i  Krogene«.  Han 
saae  sig  om  i  Krogene,  men  saae  for  sit  Vedkommende  intet  af 
Alt  dette;  ham  bagtalte  Ingen,  ham  misundte  Ingen,  ham  hadede 
Ingen,  nei  tvertimod,  i  dette  gamle  Huus  fandt  han  Venner  — 
og  sin  allerbedste  Ven!  —  Naar  han  talte,  blev  det  klart  og 
levende  i  Mange.  De  Unge  elskede  ham,  thi  for  de  Elskende 
forklarede  han  deres  Kjærligheds  Glæde;  de  Gamle  elskede  ham, 
thi  hans  Stemme  vækkede  i  dem  en  Erindring  om  Ungdommen 
og  Kjærlighedens  Lykke! 

Og  saaledes  levede  han  da,  sjældent  begavet  fra  Vuggen,  elsket 
af  de  Mange,  der  gjennem  ham  havde  seet  og  hørt  saameget 
skjønt   og   godt  —  indtil  der  kom  en  Dag,  da  han  lagdes  i  den 

Vugge,  som  stander  stil 
Uden  Duun  og  uden  Gjænge! 

Taarer  og  Roser  fulgte  ham  i  Graven. 

Da  nærmede  den  tredie  Fee  sig  i  sit  dunkle  Gevandt,  hun 
saa  veemodig  mildt  paa  den  friske  Grav.  »Jeg  giver  Dig  dog 
den  bedste  Gave:  En  tidlig  Hjemfart  til  de  Egne,  hvor  det 
Skjønne,  det  Gode  og  det  Sande  lever !  ^)  — 


^)  Dette  Eventyr  er  skrevet  af  Emilie  Wiehe  og  fandtes  blandt  hendes 
Papirer.  Da  det  er  bygget  over  Michael  Wiehes  Personlighed  meddeles 
det  her,  som  en  Indledning  til  hendes  Erindringer  om  ham. 


I  Sommeren  1825  boede  mine  Forældre  en  Tid  paa  Fredens- 
borg hos  deres  Venner  Familien  Faber^).  I  Huset  ved  Siden 
af  boede  Wiehes^),  der  hvor  nu  i  mange  Aar  Kjøbmand  Liebst 
har  Boutik.  Fabers  Huus  var  det  lille  Hjørnehuus  ned  til 
Gyden;  det  var  her,  Asylet  senere  var.  Haverne  stødte  sam- 
men, og  der  legede  vi  Børn;  jeg  var  4  Aar,  Michael  henad  6, 
en  deilig  Dreng,  har  Moder  fortalt  mig,  med  mørkt,  krøllet  Haar, 
og  iført  blaat  og  hvidtstribet  Cadettøis  Klæder,  Trøie  og  Buxer 
ud  i  eet.  Ved  Fabers  Gjærde  var  et  Jordbærbed,  og  her,  for- 
talte Moder  mig,  har  hun  seet  Michael  plukke  Jordbær  —  for- 
modentlig forbuden  Frugt  —  og  proppe  dem  i  Munden  paa  mig.  — 

Nogle  Aar  senere  boede  gamle  Madam  Rosing  paa  2^*^"  Sal 
i  samme  Huus,  hvor  mine  Forældre  boede  paa  P*®,  i  Læder- 
stræde Nr.  14,  hvor  jeg  er  født,  og  hvor  jeg  havde  Bryllup,  Hos 
Bedstemoder  Rosing  var  der  undertiden  Børnebal,  og  der  husker 
jeg  Wiehes  3  raske  Drenge,  Jacques,  Fritz ^),  Michael;  jeg  husker 
de  Tre,  jeg,  og  endnu  en  lille  Pige  sad  sammenklemte  i  een 
Sofa,  medens  Tante  Ane*)  bød  Smørrebrød  og  Drikkevarer  om.  — 

Wiehes  boede  en  Tid  lang  paa  Kultorvet  i  en  Hjørnestueetage. 
Jeg  fik  sommetider  Lov  om  Eftermiddagen  at  gaae  ud  paa 
Nørrebro  og  besøge  min  Tante  Doris,  Faders  Søster^);  eengang 
da   jeg   havde    naaet   Nørreport,   hørte  jeg  Een  komme  gaaende 

^)  Ludvig  Faber,  død  som  Postmester  i  Frederikshavn  1876. 

^)  Michael  Wiehes  Fader,  Havneskriver,  senere  Justitsraad  Carl  Wllh.  W., 
1788 — 1867,  g.  m.  Skuespillerparrets  Rosings  Datter,  Antoinette  Louise,. 
1791—1874. 

')  Michael  Wiehes  ældre  Brødre,  Jacques. Emil,  1815 — 80,  Godsforvalter, 
senere  Jernbaneassistent,  og  Frederik  Wilhelm  (kaldet  Fritz),  1817 — 64, 
Filolog,  Overlærer  i  Aarhus. 

*)  Anna  Marie  Rosing,  død  1851  i  Fredensborg,  62  Aar  gi. 

^)  Fru  Emilie  Wiehes  Fader  var  Klædehandler  Thorsen,  død  1863, 
73  Aar  gi.,  g.  m.  Emilie  f.  Øckenholt,  død  1877,  80  Aar  gi. 

rask  bagefter  mig  og  stoppe  op  paa  Siden  af  mig;  det  var  Michael 
Wiehe.  »Hvad  vilde  Du,  Michael?«  sagde  jeg.  »Jeg  vilde  bare  see 
paa  Dig  —  Farvel«  sagde  han  og  løb  tilbage,  alt  hvad  han  kunde.  — 

En  Foraarsaften  i  1831—32  var  jeg  bedt  i  Børneselskab  hos 
en  lille  Veninde,  Sophie  Nissen,  hendes  Fader  var  Knapmager 
Nissen,  der  boede  i  det  Huus  ligeoverfor  Badstuestræde  i  Vimmel- 
skaftet, hvor  senere  Conditor  Kromeyer  boede.  Jeg  var  kommet 
i  Bekjendtskab  med  Sophie,  fordi  min  gamle  Grandonkel,  Bedste- 
moder Øckenholts  Broder,  Hofcantor  Laan  ved  Slotskirken  var 
der  i  Huset  ^).  Der  var  baade  Drenge  og  Piger  i  Selskabet,  vi 
skulde  dandse,  men  først  lege,  lege  Frierleg.  Drengene  blev 
lukkede  ind  i  een  Stue,  vi  Piger  i  en  anden  for  at  vælge  og 
aftale  hvem  man  vilde  have  til  Frier.  Jeg  valgte  den  Dreng, 
som  jeg  syn[t]es  var  den  kjønneste  og  netteste,  han  hed  Frederik 
Høedt,  men  han  valgte  ikke  mig,  men  en  blegsottig  næsten 
voxen  Skjønhed,  som  hed  Stine  Jensen.  Da  altsaa  Opløsningen 
af  Legen  forekom,  og  jeg  saae  Høedt  bukke  for  en  Anden,  gav 
jeg  mig  til  at  græde,  jeg  var  vist  vant  til  at  faae  min  Villie,  og 
jeg  maatte  ind  i  Sovekammeret  og  trøstes  af  Madam  Nissen, 
som  proppede  mig  med  Syltetøi.  Høedt  har  senere  ofte  drillet 
mig  med,  at  jeg  dog  egentlig  havde  elsket  ham,  førend  jeg  el- 
skede Michael. 

Høedt  var  kommet  til  at  kjende  Nissens,  fordi  hans  For- 
ældre boede  lige  nærved  paa  Hjørnet  af  Nygade  og  Schoubo- 
gade.  Paa  det  andet  Hjørne  af  Nygade  og  Knabrostræde  boede 
Instrumentmager  Gade^),  og  her  var  det,  at  Høedt  og  Niels 
Gade  sluttede  Barndomsvenskabet.  Høedt  har  fortalt  mig,  at  de 
to  paa  Sommeraftener  gik  og  legede  nede  i  Knabrostræde,  hvor 
der  var  ligesom  landlig  Stilhed,  Græsset  groede  imellem  Stenene. 
—  I  Barndomsaarene  og  paa  Overgangen  til  den  voxne  Alder 
var  jeg   ofte  paa  Fredensborg  med  Louise  Wiehe ^)  hos  Bedste- 

1)  Jakob  Laan,  Hofkantor,  1776—1844. 

^)  Postbud  og  Marschandiser  G.  O.  Høedt  boede  i  Nygade  92 ;  Instrument- 
mager S.  N.  Gade  boede  i  Nr.  94;  i  samme  Ejendom  logerede  Figurant- 
inden  Louise  Rasmussen,  senere  Grevinde  Danner.  (Jvfr.  Veiviseren  1833; 
N.W.  Gade,  Optegn.,  14). 

^)  Marie  Louise,  1821 — 1901,  Michael  Wiehes  yngre  Søster;  hun  var 
en  Tid  forlovet  med  Kristian  Mantzius. 

moder  Rosing.  Eengang  havde  Michael  til  Louise  skrevet  om  en 
bestemt  Dag,  han  vilde  komme  derud,  medens  vi  var  der,  men 
han  maatte  gaae  derud,  for  han  havde  ikke  Penge  til  at  kjøre  med 
Dagvognen.  Saa  ventede  vi  ham  da  hele  Dagen,  men  han  kom 
ikke,  og  uheldigviis  var  Bedstemoder,  Tante  Ane  og  vi  Pigebørn 
bedte  til  The  hos  gamle  Fru  Arctander,  der  boede  ovre  i 
»Rosen«,  den  Fløi  af  Slottet,  der  støder  ligetil  Kirken.  Madam 
Rosing  boede  i  Hjørnet  oppe  ved  Ridebanen.  Ligesom  vi  havde 
sat  os  til  Thebordet,  kom  Pigen  ovre  fra  Bedstemoders  Huus  og 
meldte,  at  den  unge  Wiehe  var  kommet  gaaende  fra  Kjøben- 
havn;  Louise  og  jeg  saae  til  hinanden  med  bankende  Hjerter. 
Tante  Ane  saae  smilende  og  drillende  hen  paa  os  og  ventede 
lidt,  inden  hun  sagde  »Ja,  saa  veed  jeg  ikke  bedre,  end  at  Louise 
og  Emilie  bede  Fru  Arctander  om  Lov  til  at  gaae  over  og  sørge 
for  Michael  med  Aftensmad«.  Det  varede  nok  ikke  mange  Se- 
cunder,  inden  Louise  og  jeg  løb  i  Fiirspring  om  Ridebanen  og 
traf  Michael  varm  og  træt  og  glad  og  smuk.  Han  var  gaaet 
feil  af  Veien;  da  han  var  kommet  til  Rudersdal,  hvor  Veien 
deler  sig,  var  han  gaaet  ad  Frederiksborg  til  istedetfor  ad 
Fredensborg  og  saaledes  gjort  Veien  en  heel  Miil  længere.  Hvor 
vi  var  glade,  vi  syntes,  det  var  et  heelt  Eventyr,  at  vi  sad  der 
alene  ved  Bedstemoders  Bord  og  agerede  Værtinder  for  Michael. 
—  En  anden  Gang  kom  han  ogsaa  saadan  en  Sviptour  derud,  og 
atter  gjaldt  det  om  en  billig  Maade  at  slippe  afsted  paa.  Den- 
gang maa  han  allerede  have  været  ved  Theatret,  for  jeg  husker, 
han  skulde  ind  til  en  Prøve  og  skulde  derfor  en  tidlig  Morgen- 
stund gaae  til  Humlebæk  fra  Fredensborg.  Kl.  5  fulgte  jeg  ham 
paa  Vei,  og  vi  skulde  sige  Farvel  paa  Asminderød  Veien  ved 
den  lille  Skov;  der  var  ingen  andre  Væsener  oppe  end  Fuglene, 
altsaa  var  der  heller  ingen  andre,  der  saae,  at  jeg  græd,  fordi 
vi  skulle  skilles  for  en  8  Dags  Tid,  men  Farvel  maatte  der 
siges,  for  han  maatte  skynde  sig  for  at  naae  Morgendampskibet 
fra  Helsingør  ved  Humlebæk.  Saa  løb  han,  vendte  sig  om  og 
svingede  med  Hatten  deroppe,  hvor  Veien  dreier  ind  i  Asminde- 
rød By.  Jeg  seer  ham  saa  tydelig  for  mig  i  den  tidlige  Sommer- 
morgenstund og  gaaer  aldrig  paa  den  Vei  uden  at  see  hans 
elskelige  Skikkelse  for  mig.  Da  jeg  kom  hjem  igjen  til  Slottet, 
havde  jeg   ikke  Lyst .  til    at    gaae   ind    i  Stuerne,   der  var  heller 

ingen  oppe  endnu,  saa  gik  jeg  ned  ad  Søen  til,  ned  til  Træet, 
hvor  Michael  havde  skrevet  mit  Navn ;  det  stod  ved  Eremitagerne. 
I  Aar  —  1885  —  da  jeg  skriver  dette,  er  Træet  fældet. 

I  disse  Aar  boede  mine  Forældre  nogle  Sommere  paa  Fortun- 
gaarden,  der  besøgte  Michael  os  ogsaa  ofte,  dog  ikke  ofte  nok 
for  mine  Ønsker  og  altid  næsten  til  et  senere  Klokkeslet  end 
Aftalen.  Jeg  var  desværre  saa  kjedelig  hurtig  i  Alting  og  utaal- 
modig,  han  var  saa  langsom  i  Alt  —  ak,  undtagen  i  at  dø, 
og  der  lader  det  til,  at  jeg  er  langsom.  Saa  hændte  det,  at  jeg, 
naar  jeg  saadan  gik  og  ventede,  kunde  see  ham  komme  langt 
borte,  og  naar  han  saae  mig,  saa  kom  han  løbende  med  ud- 
bredte Arme  og  kastede  sig  ned  paa  Knæ  og  kyssede  mine 
Hænder  og  bad  om  Forladelse  uden  Ord.  I  senere  Aar,  naar 
jeg  sad  i  Theatret  og  saae  ham  være  Gjenstand  for  saa  Manges 
Beundring  og  Kjærlighed,  saa  tænkte  jeg  tidt  med  stille  Glæde 
inderst  inde:  »Du  har  dog  seet  det  først,  førend  nogen  Anden, 
denne  Varme,  denne  Begeistring,  denne  Hengivelse,  denne  Inder- 
lighed!« 

Paa  den  samme  Tid  skulde  jeg  ogsaa  forsøge  at  lære  Louise 
Engelsk,  naar  vi  var  sammen  paa  F'redensborg.  Vi  sad  ude  i 
Skoven  og  læste.  Paa  Skovveien,  som  løber  ovenover  »Suk- 
kenes Allee«  staaer  der  en  Bænk  uden  Ryg;  lidt  borte  fra 
Bænken  ligger  en  stor  Steen  lige  i  Veikanten.  Der  sad  vi  to 
Pigebørn  paa  Bænken,  Michael  var  som  sædvanlig  med  os,  men 
da  han  ikke  maatte  høre,  hvordan  vi  bar  os  ad  med  den  Under- 
viisning  i  Engelsk,  saa  blev  han  forviist  til  Stenen,  og  der  sad 
han  taalmodig  til  vi  blev  færdige,  med  sin  Bog  eller  sin  Cigar, 
nydende  Skyggen  af  de  store  Bøge  og  lyttende  til  al  den  Fugle- 
sang, der  var.  Bænken  og  Stenen  ere  endnu  paa  samme  Sted, 
og  vor  kjære  Mariane  Schwartz  født  Rosing^)  har  foreviget 
Stedet  ved  at  gjøre  en  yndig  lille  Tegning  deraf. 

—  Eengang  da  jeg  mange  Aar  efter  uden  min  Michael  van- 
drede eensom  paa  disse  minderige  Steder,  kom  jeg  ogsaa  hen 
paa  Skovveien  og  til  Bænken  og  Stenen  —  jeg  blev  næsten 
overvældet  ved  at  see  to  ganske  unge  Piger,  en  blond  og  en 
brunet,    sidde    paa    Bænken    og    et    ungt   smukt   Menneske   paa 

^)  Michael  Wiehes  Kusine  Mariane  Schwartz  f.  Rosing,  1824 — 1896, 
g.  m.  Boghandler  S. 

Stenen  —  jeg  kunde  neppe  komme  dem  rolig  forbi  for  min 
stærke  Bevægelse,  og  Taarerne  fik  frit  Løb,  da  jeg  var  ude  af 
Sigte,  men  lidt  efter  saa  følte  jeg  en  underlig  Trøst  ved  den 
Tanke:  »Ungdom  og  Kjærlighed  forgaar  dog  aldrig,  de  opstaae 
paany,  ligesom  Skoven  hvert  Aar  bliver  grøn«  —  og  saa  blev 
det  stille  i  mig,  og  jeg  takkede  Gud,  for  hvad  jeg  havde  havt.  — 

Oqa  Vinteren  i  Kjøbenhavn  kom  Michael  jo  ogsaa  til  os,  og 
jeg  husker  henad  Juul,  naar  jeg  havde  travl[t]  med  at  sy  Jule- 
gaver, som  skulde  være  en  Hemmelighed  for  Moder,  saa  fik  vi 
Lov  at  sidde  inde  i  min  egen  lille,  rare  Stue,  og  saa  læste  han 
for  mig,  Tasso  og  »Annette«  af  Christian  Winther  for  Exempel, 
men  især  husker  jeg  Hermann  og  Dorothea;  naarsomhelst  jeg 
senere  har  læst  eller  hørt  dette  Digt,  har  Hermann  for  mig  altid 
faaet  Michaels  Skikkelse.  Ved  Juletid  1836  spillede  vi  Comedie, 
et  gammelt  Stykke,  som  hed  Borgermesterfamilien  ^).  Michael 
og  jeg  var  Elskerparret  Olmer  og  Sabine.  Vi  var  lyksalige  og 
morede  os  deiligt,  men  hvordan  det  egentlig  stod  sig  med  os 
dengang,  det  kan  jeg  ikke  sige.  Forlovede  var  vi  ikke,  kysset 
hinanden  havde  vi  aldrig,  men  sikker  paa  hinanden  uden  Ord 
det  var  vi  vist.  — 

I  1837  laae  der  —  ja  vist  ogsaa  mange  Aar  senere  —  en 
Mølle  paa  Volden  ved  Enden  af  Gothersgaden;  der  boede  to 
unge  Theaterelever,  Gundersen  og  Ravnkilde^);  de  var  i  Kost 
hos  Møllerens  og  havde  af  Voldmesteren  faaet  Tegn  til  at  fiske 
i  Statsgraven,  hvilket  de  drev  med  Lidenskab.  De  kjendte  Stu- 
dent Frederik  Høedt,  som  omgikkes  med  adskillige  unge  Skue- 
spillere allerede  dengang,  og  en  Aften  i  September  havde  de 
indbudt  ham  til  at  spise  med  dem  af  den  Fisk,  de  selv  havde 
fanget,  og  som  Møllermadammen  vilde  stege  for  dem.  Da  han 
kom,  gjorde  begge  Værterne  Undskyldning  for,  at  de  havde  budt 
een  Gjæst  endnu,  en  ung  Fyr.  som  i  samme  Sommer  ogsaa  var  blevet 
Elev  hos  Stage ^),  deres  Instructeur.    Han  var  en  rar  Fyr,  sagde 

^)  »Borgermesterfamilien  eller  De  lystige  Fejltagelser«,  Komedie  i  4 
Akter  af  Kotzebue,  opførtes  26  Gange  paa  det  kgl.  Theater  i  Tiden 
1803—22. 

^)  G.  E.  Gundersen,  1817—90,  kgl.  Skuespiller,  C.  E,  Ravnkilde,  Prøve- 
skuespiller,  død  1860. 

8)  J.  A.  G.  Stage,   kgl.  Skuespiller  og  Elevinstruktør  0*vf-  Pag.  220). 

de,  men  en  underlig  taus  En,  Søn  af  Secretair  Wiehe.  Her  saae 
altsaa  Høedt  og  Michael  hinanden  første  Gang.  — 

I  Viingaardstrædet,  ligeoverfor  Asylgaden,  ligger  et  stort  Huus, 
hvor  der  i  Mellembygningen  var  et  Locale,  hvor  Skoler  eller 
Foreninger  holdt  Baller.  Der  havde  ogsaa  Borgerdydskolen  paa 
Christianshavn  Bal  engang  i  de  Aar,  og  der  var  Louise  og  jeg 
indbudt  af  Louises  Fætter,  Emil  Heiberg^).  Michael  var  der 
ikke,  han  hørte  eller  havde  hørt  til  Borgerdyden  i  Kjøbenhavn, 
men  Høedt  var  der.  Paa  Qvisten  i  samme  Huus,  i  en  underlig 
lille  kahytsagtig,  skraa  Leilighed,  boede  Kapelmusicus  Helsted 
med  Kone  og  Familie,  Sønnerne  Eduard  og  Carl^).  Med  disse 
to  havde  Michael  gjort  Bekjendtskab  ved  at  blive  Theaterelev, 
de  var  begge  ansat  i  det  kongelige  Kapel.  Michael  var  hiin 
Balaften  ikke  videre  glad  for  at  være  udelukket  fra,  hvor  jeg 
var,  og  saa  tyede  han  op  til  Helsteds,  men  imellem  Dandsene 
løb  Høedt  op  og  havde  Løier  af  at  fortælle  om  mig  og  mine 
Triumfer  for  at  gjøre  Michael  jaloux. 

Jeg  troer  nok,  det  lykkedes.  — 

I  Helsteds  Huus  var  Gade  jo  en  stadig  Gjæst  foruden  Mi- 
chael og  Høedt,  og  her  sad  Michael  fortryllet  mange  Aftener  i 
et  Sofahjørne  og  hørte  Gade  spille  Beethoven  og  Mozart,  som 
han  paa  denne  Maade  gjorde  Bekjendtskab  med.  Gade  var 
ogsaa  dengang  i  Kapellet  med  50  r.  om  Aaret  i  Gage. 

Saa  kom  de  lange,  trange  Læreaar  ved  Theatret  uden  syn- 
derligt Held,  jeg  har  mange  Breve  fra  Michael  i  de  Aar,  som  kunne 
give  Oplysnin'^er  derom;  han  var  selv  taalmodig  og  følte,  at 
det  maatte  gaae  langsomt.  I  1842  blev  vor  Forlovelse  saa  de- 
clareret.     I   vore  Ringe  staaer  6*®  Februar  1842.     Den  Sommer 

*)  Emil  Theodor  Heiberg,  1820—93,  Sygehuslæge  i  Aalborg.  Hans 
Moder  var  Søster  til  Michael  Wiehes  Fader. 

')  Paukist  i  det  kgl.  Kapel  S.  Helsted  boede  i  Vingaardstræde  131. 
Om  de  unge  Venners  Samliv  fortælles  i  N.  W.  Gades  Optegnelser,  Pag.  16: 
>. . .  disse  unge  Mennesker  levede  et  begejstret  og  rigt  Ungdomsliv.  Op- 
fyldte af  en  ideal  Stræben,  nærede  de  den  Overbevisning,  at  ikke  blot  et 
musikalsk  dannet  Øre,  men  ogsaa  et  dannet  Øje,  skolet  Tænkning,  tøjlet 
Fantasi  og  lutret  Følelse  var  nødvendige  Betingelser  for  Talentets  fulde 
Udvikling,  og  de  søgte  at  tilegne  sig  dette  bl.  a.  ved  hj^ppige  Besøg  paa 
Maleri-  og  Skulptursamlingen  og  flittig  Læsning  af  Literaturens  Mønster- 
værker«. 

derefter  skulde  der  gives  Sommerforestillinger  paa  det  kongelige 
Theater.  Professor  Nielsen  var  den,  der  forestod  dem.  Holst 
havde  alle  Elskerrollerne,  men  saa  blev  han  uenig  med  Sommer- 
foreningen og  sendte  dem  hele  Bunken  af  sine  Roller  tilbage, 
hvorved  han  troede  at  vælte  det  Hele;  dog  Nielsen  tog  en  rask 
Beslutning  og  betroede  alle  Rollerne  til  Michael:  d'Aubigny  i 
»Gabrielle  de  Belle-Isle«,  Elskeren  i  »Herren  seer  Dine  Veie«,  i 
»Suzettes  Medgift«,  i  »Statsmand  og  Borger«,  Ferdinand  Alba  i 
Scener  af  Egmont  o.  s.  v.^).  Disse  Skuespil  behagede  saa  meget, 
at  de  gik  over  paa  næste  Vinters  faste  Repertoire,  og  saaledes 
var  Isen  brudt. 

I  1843  troer  jeg  nok,  det  var,  at  Michael  spillede  Prinds 
Julian  i  »Amanda«  af  Hertz,  og  hermed  var  han  omtrent  fast- 
slaaet  som  Theatrets  Elsker^).  Saa  blev  han  Prøveskuespiller 
om  Foraaret  1844. 

Vi  blev  dengang,  jeg  troer  i  Matts,  forestillet  af  Høedt  i 
Nielsens  Huus  i  Frederiksberg  Allee  N°  7.  Michael  kjendte  dem 
jo  fra  Theatret  i  lang  Tid  naturligviis.  Og  saa  den  11*^  Mai 
1844  havde  vi  Bryllup  i  Holmens  Kirke.  Høedt  var  Bryllups- 
gjæst  og  havde  skrevet  vor  Bryllupssang.  Eduard  Helsted  var 
ogsaa  med,  foruden  naturligviis  Familie  paa  begge  Sider,  men 
Gade  og  Carl  Helsted  vare  dengang  vist  allerede  i  Udlandet. 
Min  kjære  Veninde,  Frederikke  Lønborg^),  som  jeg  havde  kjendt 
fra  Barn  og  var  confirmeret  sammen  med,  var  mærkeligt  nok 
ikke  med  til  Bryllup[pet] ;  hun  kom  senere  saa  fast  og  inderligt 
til  at  tilhøre  vor  lille  Kreds.  Og  saa  begyndte  det  i  det  Mindste 
for  mig  fortryllende  og  fortryllede  Liv,  som  forskjønnedes  af 
Michaels  elskelige  Talent  —  der  staaer  i  vor  Bryllupssang  »og 
Laurens   unge   Skud,   der   Myrthekrandsen   huldt   forskjønner«  *), 

^)  Jvfr.  Pag.  159  ff.  og  Anmærkninger. 

^)  »Amanda«,  Lystspil  i  4  Akter  af  Henrik  Hertz,  opførtes  20.  April 
1844.  Jvfr.  Fru  Heiberg,  Et  Liv  I,  Folkeudg.  310  f.  —  Michael  Wiehe 
blev  Prøveskuespiller  Juli  1843,  kgl.  Skuespiller  Aug.  1845. 

8)  Frederikke  Lønborg,  1819—1904,  Høedts  Ungdomselskede,  jvfr.  Pag.  23. 
Provst  Munter  opfordrede  under  Vielsen  Michael  Wiehe  til  at  blive  »lig  sin 
store  Navne,  Michael  Rosing,  hvem  han  dog  var  meget  forskjellig  fra  i 
Begavelsens  Art;  den  største  Del  af  den  umiddelbare  Arv  efter  ham  havde 
nok  Wilh.  Wiehe  taget«.     (Mathilde  Reinhardt,  Familieerindringer  II,  90). 

*)  Bryllupssangen  er  trykt  i  Høedt,  Lyriske  Digte,  Samlet  Udg.,  Pag.  20. 

og  af  Høedts  oplivende,  beaandede  Omgang,  af  hans  og  de  andre 
unge  Venners  Hengivenhed  for  os.  Vort  lille  Hjem  i  Skinder- 
gade N2.  16— 17— 18  paa  3*^'*  Sal,  skraaes  over  for  Klosterstræde 
var  saa  tarveligt,  ja,  efter  disse  Tiders  Fordringer  usigelig  tarve- 
ligt, og  vor  Husholdningskasse  saa  lille.  Fader  hjalp  os  lidt  i 
Begyndelsen,  paa  Bryllupsdagen  forærede  han  mig  et  Par  Guld- 
penge, i  Konvolutten  stod  skrevet  »Mit  vielem  halt  man  Haus, 
mit  wenig  kommt  man  aus«,  og  hver  Maaned  fik  jeg  flere,  men 
efter  det  første  Aars  Forløb  sagde  Michael  Tak,  nu  vilde  han 
nok  helst  klare  sig  selv.  Saa  blev  han  ogsaa  kongelig  Skue- 
spiller. Naar  jeg  tænker  paa  den  Tid,  saa  synes  jeg,  der  var 
Roser  allevegne,  Roser  i  vor  Stue,  Roser  i  Nielsens  Have,  hvor 
vi  ofte  gik  ud  om  Aftenen,  Rosenskjær  over  det  Alt.  Den  første 
Sommer  havde  vi  ikke  Raad  til  at  ligge  paa  Landet,  men  var 
indbudt  en  Maanedstid  til  min  Onkel  og  Tante  i  Helsingør^);  de 
boede  i  et  lille  Sted  paa«  Lappen,  ligeved  Marienlyst.  Livet  i 
det  Huus  var  meget  afmaalt,  og  jeg  husker  Michaels  comiske 
Fortvivlelse,  naar  han  mærkede,  at  alle  Døre  blev  lukket  om 
Aftenen  lidt  efter  9,  og  saa  skulde  man  helst  gaae  pænt  tidligt 
i  Seng  uden  Lys.  Michael  var  en  Natteravn,  som  de  fleste  Skue- 
spillere nødvendigviis  vænne  sig  til  at  blive,  og  naar  vi  saa  kom 
op  paa  det  lille  Gjæstekammer,  saa  satte  han  sig  ud  af  Vinduet, 
med  Benene  udenfor  i  Viinranken,  som  voxede  op  ad  Muren, 
og  røg  sin  sidste  Cigar  dér  for  ikke  at  qvæle  mig  med  Røg  i 
Stuen  og  for  at  nyde  Sommeraftenens  Yndighed  lidt  længer  end 
Husets  Regler  tillod.  Han  fortalte  i  et  Brev  Høedt  om  vor  Til- 
stand, jeg  husker  at  Høedt  i  sit  Svar  paa  Brevet  spurgte,  om 
han  skulde  sende  os  1  'S^  Lys^).  — 

Jeg  troer,  det  var  Vinteren  derefter,  at  Høedt  og  Michael 
lærte  at  ride  sammen  i  Ridehuset  og  kom  hjem  til  mig  begge 
to  med  en  glubende  Appetit  til  Frokost.  Det  var  koldt,  jeg 
havde  dækket  i  Dagligstuen,    fordi  der  var  varmest,  paa  et  lille 

^)  Pakhusforvalter,  Kammerassessor  C.  F.  Christensen,  1803—66,  g.  m. 
Nanna  f.  Øckenholt,  1803—68. 

')  Høedt  skrev  til  Wiehe  1844,  Vs:  ».  . .  Lad  det  være  Dig  nok,  at  Du 
ikke  kan  længes  mere  efter  mig,  o,  hvad  vil  det  forslaae  —  at  Fanden 
ikke  kan  længes  efter  en  Sjæl  mere  brændende,  end  jeg  efter  Dig,  min 
gamle,  tause,  men  dog  talende  Mikkel!«   (Kgl.  Bibi.). 

ovalt  Bord,  hvor  der  ingen  synderlig  Plads  var,  selv  om  jeg 
ikke  havde  mange  Retter  at  byde.  Høedt  sad  i  Sofaen,  og 
Brødkurven  stod  ved  Siden  af  ham  —  men  hvor  vi  var  glade 
og  muntre,  ja,  det  var  de  Tider,  da  »Døden  syntes  en  tvivlsom 
Tanke«,  som  der  staar  i  et  Digt  af  Paludan-Miiller.  I  det  Aar 
udkom  Høedts  Digte  ^).  I  de  senere  Aar  har  jeg  undertiden 
faaet  det  Spørgsmaal  af  En  og  Anden,  hvordan  Høedt  tog  det, 
at  hans  Digte  ingen  Lykke  gjorde;  det  kan  jeg  saa  daarlig  svare 
paa,  for  jeg  veed  ikke  af,  at  de  ingen  Lykke  gjorde,  hos  os 
gjorde  de  stor  Lykke,  vi  havde  hørt  saamange  af  dem  blive  til, 
og  endnu  den  Dag  i  Dag  har  jeg  Glæde  af  at  læse  dem.  De 
var  tilegnet  Barndomsvennen  Niels  Gade,  som  »Toner  fra  et 
fælles  Foraar«.  —  Som  oftest  kom  Michael  alene  hjem  om  Af- 
tenen, naar  han  havde  spillet,  men  meget  ofte  ogsaa  med  Ven- 
nerne; jeg  kan  huske,  at  jeg  tit  var  meget  undseelig,  fordi  jeg 
havde  saa  lidt  at  sætte  paa  Bordet,  jeg  var  vel  sagtens  en 
daarlig  Huusmoder;  jeg  haaber,  det  blev  bedre  med  Tiden. 
Moder,  som  havde  forkjælet  mig  dygtig,  da  jeg  var  hjemme, 
vedblev  dermed  ogsaa  efter  jeg  var  gift  og  hjalp  mig  ved  alle 
Leiligheder.  Vi  var  hver  Søndag  hos  mine  Forældre,  ofte  hos 
Michaels  Forældre  paa  Christianshavn^)  og  meget  i  Nielsens 
gjæstfri  Huus,  hvor  vi  lærte  mange  Mennesker  at  kiende.  Louise 
Petersen,  senere  Fru  Phister,  var  der  i  Huset  som  ung,  munter, 
lovende  Skuespillerinde^);  Nathalia  Ryge  kom  der  og  blev  in- 
strueret af  Md.  Nielsen;  Christian  Winther  saa  jeg  der,  Jenny 
Lind  var  en  kjær  Gjæst  de  Gange,  hun  sang  her  i  Danmark. 
Madam  Nielsen  var  saa  usigelig  elskværdig,  Nielsen  var  fuld  af 
Livsglæde,  Gade  sad  ved  Claveret,  Høedt  var  moersom  og  livlig. 
Vermehren  lærte  jeg  ogsaa  at  kjende  der,  det  var  intet  Under, 
at  der   var  godt  at  være.     Huset  var  saa  smukt  og  saa  nydelig 

^)  F.  L.  Høedt,  Lyriske  Studier  I,  udkom  paa  Reitzels  Forlag  1844. 
Anmeldelsen  er  baade  i  »Berl.  Tid.«  og  >Fædrelandet«  absolut  rosende. 

■^)  Om  Forældrenes  Hjem  i  Overgaden  n.  Vandet  jvfr.  M.  Reinhardt, 
Familie-Erindringer  II,  46  ff.;  deres  Optræden  i  Borups  Selskab  jvfr. 
Liebenbergs  Optegnelser,  7 ;  om  Faderens  Forsøg  paa  som  Pensionist  og  Ju- 
stitsraad  at  blive  Skuespiller  ved  Casino,  jvfr.  Bøgh,    Erindringer  II,  184. 

8)  Jvfr.  Pag.  47;  Otto  Zinck,  J.  L.  Phister,  126  fif;  Studenter-  og  Theater- 
liv,  138  f. 

ført  af  den  trofaste  Dorthea  Lynge  ^),  Haven  deilig,  Blomster- 
dyrkning var  Nielsens  Sværmeri,  ja,  her  i  den  tætte  Nøddeallee, 
hvor  nu  Musikken  fra  Alleenberg  og  Sommerlyst  støier,  gik  vi 
mange  Sommeraftener  og  lyttede  til  Nattergalen.  Om  Aftenen, 
naar  vi  gik  derfra,  fulgte  Madam  Nielsen  og  de  unge  os  ofte 
paa  Vei,  saa  gik  vi  bag  ud  gjennem  Haven  ad  gamle  Kongevei, 
som  dengang  var  aldeles  landlig  med  Marker  og  Tjørnehække 
og  kun  et  enkelt  Huus  imellem. 

I  Heibergs  Huus  blev  jeg  ogsaa  forestillet,  og  blev  budt  der 
nogle  Gange  med  Michael  i  større  Herre-  og  Dameselskab,  men 
ellers  kom  der  ikke  mange  Damer  i  Huset,  der  var  meest  Herre- 
selskaber. Jeg  husker  Michael  var  der  nogle  Gange  til  Middag. 
Jeg  har  dog  en  Aften  siddet  ved  Bordet  der  imellem  Martensen 
og  Heiberg,  som  saa  godt  kunde  tale  med  unge  Damer,  og  lige- 
overfor sad  Paludan-Muller  og  talte  med  Fru  Gyllembourg.  Hun 
var  saa  lille  og  sammenkrøbet  i  sin  brune  Kjole,  saa  hun  lig- 
nede et  krøllet,  vissent  Løv.  Fruen  sad  for  Enden  af  Bordet  og 
var  [en]  indtagende  og  nydelig  Værtinde.  — 

I  1845  om  Sommeren  var  vi  i  Besøg  i  Jylland  hos  min 
Onkel,  Hans  Øckenholt,  paa  Frisenvold  nær  ved  Banders;  der 
levede  mine  Bedsteforældre^)  i  deres  sidste  Alderdoms  Aar. 
Bedstefader  havde  havt  sine  Betænkeligheder,  ved  at  jeg  var 
blevet  gift  med  en  Skuespiller.  Sommeren  1846  boede  vi  første 
Gang  selvstændig  paa  Landet  i  et  lille  Havehuus,  som  hørte  til 
Vedbæk  Kro.  I  1847  blev  Michael  meget  syg  [af]  gastrisk  Feber 
og  Brystbetændelse.  Det  var  lige  mod  Slutningen  af  Saisonen. 
Dengang  modtog  vi  saa  mange  Beviser  paa,  hvor  afholdt  han 
allerede  var,  Theaterdirecteuren,  Etatsraad  Collin,  kom  selv  op 
til  os  for  at  see,  hvordan  Sagerne  stod,  og  sendte  Dagen  efter 
gamle    Bang^)   op  til  Michael,   foruden   Theaterlægen    Carøe^), 

^)  Jomfru  Liunge,  en  Søster  til  Redaktøren  af  »Kjøbenhavns  Morgen- 
blade, styrede  baade  det  Wexschallske  og  det  Nielsenske  Hus.  Efter  Anna 
Nielsens  Død  kom  hun  i  Huset  hos  Orla  Lehmann,  med  hvis  Hustru 
hun  var  beslægtet.     Hun  døde  i  Vejle  1860. 

^)  Niels  Øckenholt,  Justitsraad  og  Toldinspektør,  1766—1845,  g.  m. 
Anna  Cathrine,  f.  Laan,  død  1848,  74  Aar.  Deres  Søn  var  Proprietær 
Hans  Christian  0.,  1811—87. 

3)  Oluf  Lundt  Bang,  1788-1877,  den  bekendte  Læge. 

*)  N.  C.  Carøe,  1813  —  57,  Aman.  hos  Theaterlæge  Lund;  senere  Overlæge. 

som  vi  havde.  Og  senere  under  Reconvalescensen  sendte  Collin 
et  større  Gratiale  til  at  ligge  paa  Landet  for.  Jeg  husker,  hvor 
imponeret  jeg  en  Dag  blev  ved  at  lukke  op,  da  det  ringede,  for 
en  kongelig  Lakai,  en  rigtig  rød  Lakai,  som  skulde  spørge  fra 
Prindsesserne  Louise  og  Augusta^),  hvordan  Hr.  Wiehe  havde 
det.  Senere  kom  der  udsøgte  Jordbær  og  Blomster  fra  dem. 
Ikke  at  tale  om  Alt,  hvad  Madam  Nielsen  sendte  fra  sin  Have. 
Saasnart  Michael  maatte  flyttes,  kjørte  vi  i  en  Wienervogn  — 
jeg  kan  see  Skindergade  for  mig,  see  Vognen  holde  der  med 
vore  Pakker  og  vor  Pige,  see  Michael  komme  mat  og  svag  ud 
ad  Gadedøren,  og  see  Høedt  hjælpe  ham  i  Vognen.  Vi  havde 
leiet  Værelser  ligeover  for  Colds  Kro  paa  Fredensborg,  Moder 
var  taget  ud  i  Forveien  for  at  ordne  Alt,  hun  kjørte  tilbage  med 
Vognen.  Tante  Ane  Rosing  tog  imod  os,  hun  blev  forskrækket 
ved  at  see,  hvor  daarlig  Michael  saae  ud,  og  ængstede  mig  meget 
med  at  hviske  til  mig,  at  det  var  slemt,  at  Doctoren  just  var 
reist  bort  og  ikke  kom  hjem,  før  Dagen  efter.  Jeg  sov  ikke 
meget  den  Nat,  Michael  var  gruelig  træt  af  den  lange  Kjørsel, 
men  det  var  mageløst  at  see,  hvor  han  kom  sig  i  den  deilige 
Luft  fra  Dag  til  Dag.  Hver  Morgen  gik  han  igjennem  Kjæmpe- 
alleen  ud  i  Kovang  og  drak  nymalket  Mælk  lige  af  Koen.  Louise 
Wiehe  var  hos  Bedstemoder  Rosing  den  Sommer  og  Kousinerne 
Mariane  og  Hanne  Rosing^);  vi  morede  os  deiligt  sammen,  og 
om  Aftenen  sad  vi  mange  Gange  Alle  ved  Bedstemoders  Bord. 
Der  blev  tændt  Lampe  om  Aftenen,  i  de  store  Værelser  paa 
Slottet  blev  der  tidlig  mørkt,  og  saa  var  Bedstemoder  livlig  til 
at  fortælle  om  gamle  Dage,  blandt  andet  om  Ewald,  om  den- 
gang »Balders  Død«  blev  opført  til  Indtægt  for  Ewald,  og  da 
han  bagefter  spiste  til  Aften  sammen  med  Skuespillerne^).  Den 
Aften  var  det,  at  Rosings  fik  et  gammelt  norsk  Bæger  sendende 
anonymt,   hvorpaa   der   stod   til  »Hother  og  Nanna«;    Rosing  og 

^)  Louise,  g,  m.  den  senere  Kong  Christian  d.  IX.  og  hendes  Søster, 
Augusta,  g.  m.  Baron  Blixen-Finecke. 

^)  Døtre  af  Skuespillerparret  Rosings  Søn,  Etatsraad  J.  H.  B.  Rosing; 
Johanne  (Hanne)  R.  blev  gift  med  Grosserer  J.  K.  Gotschalk.  Jvfr,  Noten 
Pag.  246, 

^)  Jvfr.  Rahbek,  Erindringer  I,  253;  Situationen  er  malet  af  Valdemar 
Neiiendam,  Foraarsudstillingen  1912. 

Kone  havde  nemlig  spillet  de  to  Roller.  Bægeret  gik  i  Arv  til 
Wilhelm  Wiehe  efter  Bedstemoders  Død ;  Michael  fik  efter  hende 
i  Arv  den  Sølvpokal  eller  Skaal,  som  det  kongelige  Theaters 
Skuespillere  forærede  hende  paa  den  Dag,  da  det  var  70  Aar 
siden  hun  debuterede.  Den  blev  hende  overbragt  af  en  Deputa- 
tion, som  bestod  af  Fru  Anna  Nielsen,  Wilhelm  Holst  og  hans 
Kone  født  Heger. 

I  1847  var  det  ogsaa,  at  Høedt  havde  det  første  Anfald  af 
den  Melancoli,  som  senere  udviklede  sig  saa  stærkt^).  1848  var 
vi  om  Sommeren  igjen  i  Jylland  i  Vendsyssel  paa  Herregaarden 
Kokkedal,  hvorhen  Onkel  Hans  efter  Bedsteforældrenes  Død 
var  flyttet.  Vi  var  ogsaa  paa  Silkeborg  hos  Drewsens^)  den 
Sommer.  1849  om  Foraaret  gik  »Embedsiver  eller  Hr.  og  Fru 
Møller«,  en  Bearbeidelse  af  Høedt.  Den  Sommer  boede  vi  i 
Vordingborg,  og  Høedt  kom  derned  og  boede  en  lille  Tid  paa 
Gjæstgivergaarden  for  at  leve  med  os.  Vi  vare  en  heel  Deel 
paa  Iselinge  hos  Assessor  Aagaard.  Døtrene  Michaela  og  Char- 
lotte') havde  jeg  lært  at  kjende  paa  Høiskolen  hos  Oberst  Løn- 
borg, Frederikkes  Fader.  Frederikke  var  den  Sommer  ogsaa  paa 
Iselinge  i  Besøg. 

Samme  Efteraar  blev  Høedt  igjen  syg  og  melancolsk,  saa 
besluttede  han  at  reise  lidt  bort  og  tog  til  Silkeborg  til  Drew- 
sens, hvor  han  blev  det  Meste  af  den  Vinter.  Han  stillede  sig 
paa  Opfordring  af  nogle  Vælgere  til  Rigsdagsmand,  men  de 
samme,  som  havde  stillet  ham,  stemte  imod  ham  paa  Valg- 
dagen*). Vi  corresponderede  med  ham;  hans  Breve  ere  des- 
værre gaaet  tabt,  men  Michaels  Breve  til  ham  ere  fundne  efter 
Høedts  Død   i   hans  Skrivebord,   tilligemed   et   enkelt   fra  mig^). 

^)  >. . .  dette  Vanvid,  der  var  at  bestemme  som  en  Hamletsk  Mangel 
paa  Vilje,  var  allerede  til  Stede  i  hans  første  Manddoms  Tid,  og  naar 
Tungsindet  kom  over  ham,  var  han  sig  dette  selv  saare  klart  bevidst.« 
(A.  C.  Larsen,  Taler  og  Skuespiller,  30). 

')  Papirfabrikant  Michael  Drewsen,  1804 — 74,  var  Michael  Wiehes  Fætter. 

")  H.  H.  Aagaard,  Ejer  af  Iselingen,  død  1866,  81  Aar  gi.  Af  hans  Døtre 
blev  Michaela  g.  m.  Skolemanden  A.  Ingerslev,  Charlotte  med  Overlærer 
Eugen  Ibsen  i  Sorø.     Jvfr.  Pag.  186. 

*)  Jvfr.  Pag.  19  og  185. 

')  Michael  Wiehes  Breve  til  Høedt  er  gaaet  tabt.  Høedts  bevarede 
Breve  er  meddelte  Pag.  18  ff. 

Han  kom  hjem  henad  Foraaret  i  1850.  Samme  Aar  om  Som- 
meren fik  Michael  Reisestipendium  fra  Theatret  til  at  reise  til 
Paris  og  see  Théåtre-Fran^ais  og  til  Wien  for  at  see  Burg- 
theatret;  vi  vare  beklemte  over  den  lange  Skilsmisse  af  2^/2 
Maaned,  men  det  faldt  mig  slet  ikke  ind,  at  jeg  kunde  komme 
med;  vi  var  som  sagt  saa  tarvelige  i  Alt  og  saa  imponerede  af 
den  store  Sum  til  at  reise  for,  men  som  jo  ogsaa  skulde  for- 
slaae  til,  at  Michael  kunde  komme  saa  vidt  omkring  som  muligt. 
Jeg  troer  nok  flere  af  vore  Bekjendte,  blandt  Andre  Fru  Nielsen, 
syn[t]es,  det  var  underligt,  jeg  ikke  skulde  med.  Maaskee  man 
syn[t]es  at  min  Fader  skulde  have  spenderet  Reisen  paa  mig, 
jeg  veed  det  ikke,  jeg  bad  ham  ikke  derom.  Saa  blev  jeg  ind- 
budt af  Drewsens  til  at  tilbringe  den  Tid  paa  Silkeborg,  der  tog 
jeg  saa  over  nogle  Dage,  efter  at  Michael  var  reist,  og  Høedt 
fulgte  mig  derover  og  blev  der;  senere  kom  hans  Søster  Emilie, 
der  var  forlovet  med  Captain  Petersen,  derover.  Jeg  har  mange 
elskelige  Breve  fra  Michael  fra  den  Sommer^).  — 

I  1851  boede  vi  først  lidt  hos  Bedstemoder  Rosing,  senere 
hos  Fru  Brøndsted^)  paa  Slottet.  Det  Foraar  havde  Høedts 
Søster  Bryllup,  og  om  Efteraaret  besluttede  Høedt  sig  til  at  de- 
butere som  Hamlet,  men  først  var  han  en  Tour  i  Paris  med 
Michael  Drewsen.  Den  14.  November  debuterede  han.  Michael 
spillede  Horatio,  hvem  har  seet  det  og  glemt  det?  —  Strax  efter 
Debutten  begyndte  Høedt  at  indstudere  Richard  den  Tredie,  men 
Heiberg  kunde  ikke  lide  Stykket,  og  det  kom  aldrig  til  Opførelse. 

I  1852  døde  Høedts  kjære  Søster,  strax  efter  en  lille  Piges 
Fødsel^).     Det  var  en  stor  Sorg  for  os  Alle. 

Sommeren  1852  boede  vi  paa  Bobakken  ved  Hellebæk.  Der 
besøgte  Høedt  os  nogle  Dage,  opfyldt  af  Richard  den  Tredie. 
Frederikke  besøgte  os,  og  Michael  stiftede  den  Sommer  Bekjendt- 
skab  med  Fiskerfamilien  Riff,  som  blev  hans  kjære  Venner. 
Han   tog  ud  paa  Stranden  med  dem  i  den  tidlige  Morgenstund, 

^)  Disse  Breve  er  meddelte  af  A.  C.  Larsen  i  Tilskueren  1908. 

'')  Formodentlig  Provsteenken  Charlotte  Brøndsted,  død  1863,  85  Aar  gi. 

^)  Høedts  eneste  Søster,  Emilie  Marie,  døde  ^Vs  1852,  26  Aar  gi., 
hendes  Mand  var  den  senere  Oberst  i  Ingeniørerne  L.  A.  Petersen,  1820 — 94; 
Datteren,  Emilie  Høedt  ?.,  1852—92,  blev  g,  m.  Overretssagfører  C.  W. 
Dyrlund,  1843—97.     (Jvfr.  F.  M.  Dyrlund,  Stamtavle  o.  Familien  D.). 

læste  af  og  til  noget  for  dem,  som  han  tillempede  efter  deres 
Fatteevne,  blandt  andet  »Drøm  og  Daad«  af  Hostrup  om  Fiske- 
ren, der  faar  Prindsessen.  Det  var  morsomt  at  høre  ham  og 
see  deres  Glæde  og  Forstaaelse.  — 

I  1853  var  vi  første  Halvdel  af  Sommeren  paa  Silkeborg, 
kom  hjem  midt  i  Coleraepidemien  og  tog  saa  ud  til  Fredens- 
borg, hvor  vi  havde  leiet  Værelset  ved  Siden  af  Bedstemoders 
forrige  Hjem.  Hun  var  død  om  Vinteren,  97  Aar  gammel.  Cole- 
raen  tog  til,  alle  Mennesker  vilde  flygte  fra  Byen,  ogsaa  Høedts, 
vi  skulde  skaff"e  Leilighed  til  dem,  men  fik  kun  en  daarlig  mørk 
Bolig  inde  under  Slotsgaardens  Lindetræer,  hos  Gantor  Stemler. 
Helsteds  boede  ogsaa  paa  Slottet  det  Aar.  Fru  Nielsen  kom  ud 
og  besøgte  os  i  August. 

1854  boede  vi  om  Sommeren  atter  paa  Slottet  hos  en  gam- 
mel Frøken  Friis,  som  skulde  give  os  Kosten  ogsaa;  hun  brød 
alle  sine  Forpligtelser,  blev  vred  paa  os  og  bad  os  forlade 
Huset  førend  den  bestemte  Tid;  jeg  kan  huske  Michael  siddende 
paa  een  af  vore  Kufferter  ved  Afreisen  i  een  af  Slottets  Gange 
og  synge:  »Ak,  huusvild  Gjøgler  har  det  ei  godt«.  Vi  maatte 
flytte  op  paa  Kroen,  da  der  endnu  var  lidt  Tid  af  Sommer- 
ferien tilbage.  Samme  Aar  boede  Fru  Nielsen  paa  Slottet  hos 
Fru  Brøndsted;  hun  var  Reconvalescent  efter  en  Sygdom  om 
Vinteren.  Vi  levede  meget  med  hende.  Nielsen  og  Sønnerne 
kom  af  og  til  ud  til  hende,  Frederikke  besøgte  hende  og  os. 

—  I  Vinteren  1855  trak  det  stedse  meer  og  meer  sammen 
til  det  Uveir,  som  brød  løs  om  Foraaret  imellem  Heiberg  og 
Høedt.  Fru  Nielsen  var  upasselig,  Heiberg  vilde  ikke  vente  paa 
hende,  men  tildeelte  hendes  Rolle,  Dronningen  i  »Hamlet«  til  en 
Begynderinde,  Frøken  Møller^),  og  uagtet  alle  Høedts  Forestil- 
linger om  at  lade  dette  fare  og  opgive  Frøken  Møllers  Debut 
heri,  vilde  Heiberg  dog  trodse  det  igjennem  og  ansatte  en  Prøve, 
hvortil   han   i   Forveien   vidste,    at    Høedt   ikke   vilde   komme ^). 

1)  Laura  Muller,  Debut  1850,  Afsked  1867,  død  ^Vii  1902.  —  Om  selve 
Sagen  henvises  til  H.  Christensen,  Det  kgl.  Theater,  hvori  Aktstykkerne 
er  trykte. 

')  Ifølge  Meddelelse  fra  Instruktør  Wilh.  Holst  til  Jacob  Davidsen  var 
det  Wiehe,  som  formaaede  Høedt  til  at  udeblive  fra  Prøven.  (Jvfr.  Avisen, 
Ve  1890). 

Prøven  begyndte,  Michael,  som  jo  spillede  Horatio,  begyndte  at 
sige  sine  Replikker,  men  afbrød  og  sagde  til  Overskou:  »Lad  os 
dog  holde  op  med  de  Løier,  vi  veed  jo,  her  kommer  ingen 
Hamlet« ;  Overskou,  som  var  Sceneinstructeur,  blev  vred.  Følgen 
blev,  at  Høedt  blev  suspenderet,  og  Michael  idømt  en  Mulet. 
Og  hermed  var  Revolutionen  brudt  ud;  da  Høedt  ikke  vilde 
falde  tilføie,  fik  han  sin  Afsked.  Han  har  fortalt  mig,  at  nogle 
Dage  førend  Afskeden  kom,  gik  han  og  Michael  sammen  paa 
Gaden;  pludselig  stod  Michael  stille,  det  var  i  Fiolstræde  uden- 
for Universitetsbibliotheket,  vendte  sig  om  imod  Høedt  og  sagde: 
»Ja,  Du  kan  vel  nok  tænke  Dig,  at  hvad  der  skeer  med  Dig, 
det  skeer  ogsaa  med  mig;  fa  aer  Du  Din  Afsked,  saa  tager 
jeg  øieblikkelig  min«.  Høedt  protesterede  paa  det  Bestemteste 
med  mange  klare  Beviser,  for  at  det  paa  ingen  Maade  maatte  skee. 
Michael  havde  ingen  Formue,  havde  Huus  og  Hjem  at  sørge 
for  o.  s.  V.  —  men  ingen  Forestillinger  hjalp,  saadan  skulde  det 
være,  og  saadan  blev  det.  Den  Dag  Høedt  fik  Afskeden,  fik 
Michael  et  Brev  fra  Theaterdirecteuren,  hvori  der  tilmeldtes 
ham  et  personligt  Tillæg  af  30Q  L  om  Aaret.  Øieblikkelig  satte 
han  sig  til  at  skrive  en  Ansøgning  om  Afsked,  fuldstændig  uden 
at  give  Grunde,  kun  saalydende: 

-Undertegnede  ansøger  om  Afsked  af  det  kongelige  Theaters 

Tjeneste. 

Ærbødigst 

M.  R.  WieheA 

Der  blev  jo  parlamenteret  en  Deel,  men  det  hjalp  altsam- 
men ikke^).  Strax  efter  dette  Brud  begyndte  Michael  at  tage 
Timer  i  Tydsk,  med  Tanken  paa  muligviis  at  optræde  paa  et 
eller  andet  tydsk  Theater.  Hans  Lærer  var  Theodor  Schorn, 
som  ogsaa  tidligere  havde  været  min  Lærer,  jeg  spurgte  ham 
engang,  hvordan  det  gik;  »hvordan  det  gaaer,«  svarede  han,  »det 
gaaer  saadan,  at  jeg  lærer  saa  uhyre  meget  af  ham.    Jeg  nyder 

O  Jvfr.  Fru  Heiberg,  Et  Liv  II,  Folkeudg.,  133  ff.;  hendes  Fremstilling 
af  denne  Sag  er  i  høj  Grad  partifarvet.  Det  var  ikke  Høedt,  som  over- 
talte Wiehe;  W.  havde,  da  han  efter  Sæsonens  Udløb  begav  sig  paa 
Udenlandsrejsen,  ingen  Viden  om,  at  han  skulde  til  Hoftheatret.  Fru 
Heiberg  fortier,  at  det  var  Wiehes  Hensigt  at  blive  tysk  Skuespiller. 
(Jvfr.  W.  Schorn,  Da  Voldene  stod,  216]. 

at  høre  ham  læse  Tasso  og  Hermann  og  Dorothea,  og  hvad 
Sproget  angaaer,  saa  taler  han  det  deiligste  Tydsk,  jeg  nogen- 
sinde har  hørt«.  I  Juni  gav  Michael  en  Aftenunderholdning 
paa  Hoftheatret,  og  for  disse  Penge  reiste  vi  saa  over  Berlin  og 
Prag  til  Wien,  hvor  vi  opholdt  os  i  en  Ugestid.  Michael  be- 
søgte Laube^),  Directeuren  ved  Burgtheatret,  men  Laube  var 
paa  Afreise,  havde  meget  travlt,  der  kom  ikke  meget  ud  af  den 
Samtale;  imidlertid  fik  jo  Michael  snart  Breve  hjemmefra  om 
den  Aftale,  Høedt  havde  gjort  med  Lange  for  den  kommende 
Saison  paa  Hoftheatret.  Vi  reiste  over  Semmering  Banen,  der 
lige  var  aabnet,  ned  over  Gråtz  til  et  lille  Bad  i  Steiermark, 
Gleichenberg,  som  Michael  vilde  bruge  for  sin  Hals.  Her  levede 
vi  i  en  Maaned  i  en  deilig,  solvarm  Dal  og  hvilede  os  ud  efter 
alle  de  Sindsbevægelser.  Da  vi  reiste  derfra  og  kom  til  Wien 
igjen,  var  der  stærk  Colera.  Bournonvilles  boede  det  Aar  i 
Wien,  Juliette  Price ^)  var  der  i  Huset.  Vi  saae  hende  dandse 
paa  Kårnthnerthor  Theatret.  Jeg  var  bange  for  Goleraen ;  Michael 
blev  syg  en  Nat  paa  Hotellet,  jeg  tog  en  Vogn,  kjørte  til  Bour- 
nonvilles, bad  om  Raad,  hvad  jeg  skulde  gjøre  i  den  fremmede 
By,  hvis  det  blev  værre.  Jeg  glemmer  aldrig  Fru  Bournonville, 
den  Trøst  hun  gav  mig.  »Jeg  er  ikke  bange  for  Colera,  jeg 
skal  komme  og  pleie  Deres  Mand.«  Og  jeg  er  vis  paa,  hun  var 
kommen,  men  det  behøvedes  heldigviis  ikke.  —  Michael  fik  den 
første  Rolle  til  Hoftheatersaisonen  sendt  ned  til  Gleichenberg, 
hvor  han  begyndte  at  indstudere  den.  Det  var  i  et  Stykke, 
som  hed  »En  Kjærlighedshistorie  i  Versailles«.  Og  saa  begyndte 
den  uforglemmelig  moersomme  Hoftheatersaison*),  for  mig  maa- 
skee  moersommere  end  for  nogen  Anden,  da  jeg  hver  Aften  var 
Værtinde  i  vort  Hiem  for  Høedt  og  Michael  efter  Forestilling- 
erne. Jeg  havde  to  Fripladser  hver  Spilleaften  i  Nummerpar- 
kettet, jeg  kunde  altsaa  bestandig  forære  den  ene  Plads  bort 
og  undertiden    dem    begge,    naar  jeg   ikke   selv   benyttede   dem; 

^)  Heinrich  Laube,  1806—84,  den  berømte  Dramaturg. 

2)  Juliette  Price,  1831— 1906,  Solodanserinde  til  Nov.  1866.  Om  Familien 
Bournonvilles  Ophold  i  Wien  jvfr.  Charlotte  Bournonville,  Erindringer, 
104  ff. 

')  Jvfr.  Michael  Wiehes  Udtalelse  om  Hoftheatersæsonens  Betydning 
for  hans  Kunst,  Pag.  163  og  Anmærkningerne.  Sæsonen  aabnedes  med 
»En   Kjærlighedshistorie  fra  Versailles«,    Komedie  i    5   Akter   af  Dumas. 

jeg  husker  den  første  Aften,  jeg  var  der,  at  jeg  havde  en  lille 
lix,  hvid,  klar  Hat  paa  med  en  Rose,  der  var  kjøbt  i  Wien  hos 
en  fiin  Modehandlerinde  i  den  gamle  By;  Michael  havde  for- 
æret mig  den.  Jeg  dækkede  og  smykkede  vort  Aftensbord  det 
Bedste,  jeg  kunde;  forskjellige  Venner  sendte  mig  Behageligheder 
dertil.  Jeg  husker  en  deilig  Kurv  med  Ferskner  og  Blomster 
fra  Iselinge.  Naar  de  saa  kom  hjem,  sad  vi  længe  ved  Bordet, 
og  derefter  langt  ud  i  en  natlig  Time  i  Michaels  Stue,  og  saa 
blev  der  lagt  Planer  for  en  kommende  Hoftheatersaison ;  men 
det  blev  jo  kun  til  Drømme,  thi  allerede  i  Foraaret  1856  blev 
det  bestemt,  at  de  Begge  vendte  tilbage  til  det  kgl.  Theater. 

Sommeren  1856  boede  vi  paa  Fredensborg  paa  Slotsgaden 
hos  en  Familie  Preuch  i  det  Sted,  som  nu  hedder  »Lille  Rolig- 
hed«. Den  Sommer  blev  min  Broder  Niels  forlovet  med  vor 
Cousine  Anna  Bay^)  fra  Randers.  —  Høedt  og  hans  Moder  boede 
hos  Sognefogden  i  det  lave  Sted  ved  Kjøbenhavnsveien.  Fru 
Nielsen  med  Dorthea  Lynge  og  Sønnen  August  boede  hos  Sol- 
bergs paa  »Florahøi«,  lidt  længer  ude  ad  Kjøbenhavnsveien.  Vi 
glædede  os  saameget  til  det  Samliv,  der  nu  skulde  leves  paa  vort 
deilige  Fredensborg.  Nielsen  kom  ud  for  at  besøge  sin  Kone;  den 
13.  Juli,  en  Søndag,  gjorde  vi  en  deilig  Tour  til  Frederiksborg 
sammen  og  sad  under  grønne  Træer  i  et  Skovløberhuus  i  Nær- 
heden af  »Badstuen«  og  nød  vort  Maaltid  i  godt  Humeur.  Dagen 
efter  reiste  Nielsen  til  Norge,  og  samme  Dag  om  Eftermiddagen 
blev  Fru  Nielsen  syg;  Dr.  Petit  ^)  maatte  hentes,  det  blev  værre 
Dag  for  Dag,  den  20*^^  forlangte  Petit  en  Læge  til  fra  Kjøben- 
havn,  Høedt  kjørte  ind  for  at  hente  Hornemann^),  Michael  kjørte 
til  Helsingør  for  at  skaffe  lis,  som  ikke  var  til  at  faae  paa 
Fredensborg,  men  om  Aftenen  døde  hun.  Lægen  kom  for  seent. 
Frederikke  [Lønborg]  sad  hos  hende,  da  hun  døde.  Der  blev  tele- 
graferet efter  Nielsen,  der  først  kunde  naae  at  komme  hjem  lige  til 
Begravelsen.  Den  Dag  havde  Bournonville  indbudt  os  Alle  til 
at  spise  dér,    efterat  Herrerne   kom   hjem   fra    Begravelsen   paa 

1)  Niels  Thorsen,  1823—64,  Klædehandler,  g.  1857  med  sin  Moders 
Søsterdatter,  Anna  Bay,  født  1838. 

2)  Læge,  senere  Etatsraad  N.  E.  C.  Petit,  1817—93. 
8)  Lægen  C.  J.  E.  Hornemann,  1810—90. 

17* 

Frederiksberg  Kirkegaard.  Fru  Nielsen  havde  nok  været  svag 
i  de  sidste  to  Aar,  dog  kom  hendes  Død  os  Alle  uventet.  — 

Sommeren  1857  boede  vi  hos  Bournonville,  men  kun  den 
første  Halvdeel  af  Sommeren.  Senere  reiste  vi  til  Silkeborg  til 
Drewsens  for  saa  derfra  den  12*®  August  at  tage  til  Randers  til 
min  kjære  Broders-  Bryllup.  —  Vermehren  og  Thomasine  Gruner 
havde  ogsaa  Bryllup  det  Aar^). 

I  Sommeren  1858  gjorde  Michael  en  lille  Reise  til  Jylland 
for  at  give  nogle  Aftenunderholdninger  i  forskellige  Byer;  jeg 
har  Breve  fra  ham  fra  Aarhus,  Randers  og  Aalborg,  hvor  han 
var  i  Onkel  Heibergs  Huus.  Imidlertid  flyttede  jeg  til  Fredens- 
borg, hvor  vi  skulde  bo  hos  Justitsraad  Landts,  det  lille  røde 
Huus  paa  Veien  til  Slotshaven  forbi  Arresthuset.  Lønborgs 
boede  det  Aar  først  paa  Zoar,  siden  paa  Florahøi.  Høedt  boede 
hos  »Svend  Dyring«,  en  Bonde,  saaledes  kaldet,  fordi  han  var 
saa  dyr  med  de  Vogne,  han  leiede  ud.  Charlotte  Aagaard  var 
nogle  Dage  hos  mig,  medens  jeg  var  alene.  Høedt  kjørte  med 
os  og  sin  Moder  til  Frederiksborg;  vi  Unge  vilde  være  i  Skoven, 
ved  Slottet,  kortsagt,  hvor  Romantikken  var,  men  Fru  Høedt 
vilde  endelig  ind  i  Byens  lange  Gade  for  at  kjøbe  sig  en 
emailleret  Gryde,  som  hun  manglede.  Vi  maatte  altsaa  føie  os 
efter  hende;  vi  travede  afsted  paa  Stenbroen,  fik  Gryden  købt, 
pakket  ind  i  et  stort,  graat  Papiir  og  ombundet  med  Seglgarn, 
og  saa  vandrede  vi  tilbage,  Høedt  bærende  Gryden  ganske  al- 
vorlig; da  vi  kom  igjennem  Slotsgaarden  forlangte  Charlotte  at 
dvæle  lidt  for  at  høre  Slotsklokkens  Klang;  saa  satte  Høedt  sig 
til  Hvile  paa  Gryden  —  hvor  vi  lo  og  var  muntre,  og  Michael 
fik  i  et  Brev  en  livlig  Beskrivelse  af  Touren,  — 

1859  fik  Michael  anden  Gang  Stipendium,  og  saa  skulde  jeg 
reise  med.  Vi  reiste  hjemmefra  de  første  Dage  af  Juni  lige  til 
Paris,  hvor  vi  omtrent  boede  en  Maaned  og  saae  og  hørte  og 
morede  os  og  lærte.  Vi  boede  i  Richelieu  Gaden  i  Hotel  »des 
hautes  Alpes«  og  var  hver  Aften  omtrent  i  Theatret,  meest  i 
Théåtre-Fran^ais.  Vi  saae  de  bedste  Skuespillere,  kunde  ogsaa 
gjøre  Sammenligninger.  I  »Qvindens  Vaaben«  foretrak  jeg  Fru  Hei- 
berg for  Madame  [Arnould-JPlessy  og  Høedt  langt  for  Got.  I  »Kamp 

^)  Maleren  I.  F.  N.  Vermehren  ægtede  Vt  1857  Thomasine  Gruner, 
Datter  af  Universitetsforvalter,  Godsejer  G, 

og  Seir«  stod  Michael  —  jeg  tør  sige  det  med  Sikkerhed  —  høit 
over  Bressant^),  der  forekom  mig  blaseret;  jeg  maa  tilføie,  at 
han  dengang  havde  spillet  Rollen  100  Gange,  han  var  ellers 
saa  fortræffelig,  hvor  jeg  saae  ham,  som  Greven  i  »et  Ægteskab 
under  Ludvig  den  XV.«  og  som  Almaviva  i  Figaros  Bryllup. 
Men  det  var  jo  rimeligt,  at  han  passede  bedre  til  de  blaserede 
Grever  end  til  den  unge  Mand,  der  kjæmper  for  at  vinde  den, 
han  elsker.  Mod  Slutningen  af  Maaneden  blev  der  saa  uhyre 
varmt  i  Paris,  vi  var  overtrætte  af  at  nyde  og  see.  Saa  pakkede 
vi  en  skjøn  Eftermiddag  vor  Kuffert,  kjørte  ud  til  Sydbanegaar- 
den  og  foer  en  tordenlummer  Nat  med  liltog  igjennem  Frankrig 
til  Schweitz;  om  Morgenen  havnede  vi  [i]  et  reent,  deiligt,  luf- 
tigt Hotel  i  Basel,  hvor  Rhinen  strømmer  saa  rask  forbi.  Vi 
fik  varmt  Bad  i  Hotellet,  hvilede  os  ud  i  nogle  Dage,  kjørte  en 
Tour  i  den  smilende  Omegn  og  tog  saa  med  Jernbanen  videre 
ind  i  Schweitz;  der  var  Krig  det  Aar  imellepi  Frankrig  og 
Italien^),  Tropper  skulde  befordres  med  Jernbanen;  derfor 
standsede  vi  hvert  Øjeblik  ved  smaa  Byer,  og  vi  nød  saaledes 
ganske  langsomt  og  i  fuldt  Maal  Synet  af  det  vidunderlig  skjønne 
Land,  de  deilige  Enge,  hvor  Qvæget  gik  i  blomsterfyldt  Græs  til 
Bugen,  de  venlige  Smaabyer,  de  maleriske  Huse  med  Nellikker 
og  Roser  i  Vinduerne  og  de  smaa  Altaner  ogsaa  smykket  med 
Blomster;  de  smaa  Haver  med  Bikuber  o.  s.  v.  Bjergene  i  det 
fjerne  endnu.  I  Luzern  blev  vi  8  Dage  —  her  syntes  jeg,  at 
jeg  for  første  Gang  i  Verden  rigtig  følte,  hvad  Sommer  var.  En 
Morgen  gik  vi  en  Tour  opad  til  et  Kloster,  der  laae  lidt  høit 
oppe  over  Vierwaldståtter  Søen  med  Pilatus  til  Genbo.  Udenfor 
Klosteret  staaer  ældgamle  Lindetræer,  Bænke  derunder  til  Hvile 
for  de  Veifarende,  Udsigten  saa  vidunderlig  skjøn.  Vejret  saa 
fuldendt,  varmt,  stille.  Linden  blomstrede;  Biernes  Summen 
høit  oppe  i  Træerne  [var  den]  den  eneste  Lyd,  man  hørte. 
—  Michael  og  jeg  alene  paa  en  Bænk  i  al  den  Herlighed, 
mon  Adam  og  Eva  kan  have  været  lykkeligere  i  Paradis? 
Lidt  efter  en  Lyd  endnu  foruden  Biernes  Summen,  en  lille 
fiin  Klokke,  der  ringede;  vi  vendte  os  om,  det  var  en  Fattig, 
der    ringede    paa    Klosterporten    og   fik   en    Skaal  Mad    rakt   ud 

^)  Jvfr,  E.  Brandes,  Fremmed  Skuespilkunst. 
^)  Krigen  1859  var  mellem  Frankrig  og  Østrig. 

igjennem  en  lille  Aabning  over  Porten.  —  Vi  boede  i  et  for- 
træffeligt Hotel  lige  ved  Søen,  ved  Landingsbroen.  Fortræffelig 
Mad,  fortræffelige  Kellnere,  som  troede,  vi  var  Englændere,  og 
serverede  os  Theen  saa  delicat  som  muligt  ved  et  hyggeligt,  lille 
Bord  i  en  Vinduesfordybning  med  Udsigt  over  Søen  og  med 
[en]  lille  nydelig  Spirituskjedel  til  Selvskænkning.  Efter  8  for- 
trjilende  Dage  gik  vi  ombord  i  et  Dampskib  for  at  seile  til 
Brunnen,  vort  egentlige  Bestemmelsessted.  Paa  Søen  blev  vi 
overfaldet  af  et  voldsomt,  men  heldigviis  kort,  Uveir  med  Regn- 
skyl. Vi  vare  anbefalede  til  en  Fråulein  Agathe  auf  der  Maur, 
som  eiede  et  Hotel  i  Brunnen,  og  hvor  H.  C.  Andersen  havde 
boet,  vi  havde  Anbefalingsbrev  fra  ham  i  Lommen.  Saa  kom 
vi  da  til  Hotellet  (som  ligger  lige  ved  Søen)  med  vore  Kufferter 
—  nei,  ingen  Plads,  alle  Værelser  optagne  eller  lovet  bort  til 
Englændere;  saa  trak  Michael  H.C.Andersens  Brev  op  ad  Lom- 
men — ,  og  da  den  lille  pukkelryggede,  svage  Frøken  Agathe  fik 
det  at  see,  forvandledes  hun  som  ved  et  Trylleslag  —  jo,  saa 
kunde  vi  faae  saa  mange  Værelser,  vi  vilde  have.  Vi  nøledes 
med  to,  det  ene  med  Altan  ud  mod  Søen,  hvor  der  stod  blom- 
strende Nerier.  Og  saa  levede  vi  i  tre  Uger  i  dette  Paradis  i 
stadig  varmt  og  godt  Veir,  28  Grader,  uden  at  det  var  trykkende, 
og  uden  at  det  blev  klamt  om  Aftenen.  Maanen  skinnede  over 
Søen  ved  Aften  og  ved  Nat,  man  nænnede  næsten  ikke  at  sove. 
Vi  gjorde  Udflugter  baade  paa  Søen  og  ind  i  Landet;  een  Dag 
tog  vi  til  Rigi,  en  anden  Dag  op  paa  Selisberg,  hvor  der  ligger 
en  lille  Sø  fuld  af  Krebs  høit  oppe  over  Vierwaldståtter  Søen. 
En  Aften  gik  vi  ad  den  deilige  Vei  til  Schwyz,  langs  de  smaa 
klare  rindende  Bække,  overskygget  af  Valdnødde-  og  andre 
Frugttræer,  plukkede  Blomster  i  det  høie  Græs.  Vi  sad  ved 
Brønden  paa  Torvet  i  Schwyz  og  var  inde  i  et  lille  Kloster, 
hvor  vi  saae  de  pæne,  stille  Nonner  tørre  deres  Blomster  og 
Frugter  paa  den  lille  Muur,  der  omgav  Klosterhaven.  Efter- 
haanden  som  Dagene  gik,  gjorde  vi  Bekjendtskab  med  de  andre 
Tourister,  som  boede  i  Hotellet,  men  vi  var  sky  og  holdt  os 
dog  meest  for  os  selv,  skjøndt  vi  spiste  sammen  til  Frokost  og 
Middag.  En  Eftermiddag  lod  vi  os  roe  en  Tour  paa  Søen,  og 
kom  saa  hjem  til  at  forlange  os  noget  Aftensmad  i  Salonen  i 
Stueetagen  med  de  aabne  Balcondøre;    lidt  efter   kom  en  Dame 

ind,  meget  net  og  tækkelig  i  tredive  Aars  Alderen.  Hun  bestilte 
sig  en  Eierkuchen,  som  blev  hende  bragt  ved  et  venligt  lille 
Bord.  Af  og  til  skottede  hun  hen  til  os,  men  med  eet  tog  hun 
en  rask  Beslutning,  samlede  sin  Couvert  sammen  og  flyttede  sig 
hen  til  vort  Bord,  idet  hun  elskværdigt  smilende  gjorde  en 
Undskyldning  paa  Tydsk,  og  sagde,  det  var  saa  kjedeligt  at 
spise  alene,  at  spadsere  alene,  hun  havde  set  os  roe  ud  paa 
Søen,  og  havde  havt  stor  Lyst  til  at  være  med.  Hun  forestil- 
lede sig  som  »Fråulein  Emilie  Rumpf  aus  Basel«.  Hvert  Aar 
flyttede  hun  en  Maanedstid  til  Brunnen  for  at  bruge  en  Valle- 
cur.  Hun  var  Datter  af  en  Læge.  Vi  fortalte  da,  hvad  vi  hed, 
og  at  vi  var  fra  Danmark.  Naa  —  saa  blev  vi  da  gode  Be- 
kjendte  og  aftalte  en  Tour  til  Gråtli  den  næste  Eftermiddag 
pr.  Baad  over  til  den  anden  Side  af  Søen.  Veiret  var  deiligt 
som  altid,  vi  Damer  glædede  os  til  at  plukke  af  de  deilige 
Blomster,  vi  vidste,  vi  vilde  finde  derovre.  Michael  fandt  i 
sidste  Øieblik  tilfældigviis  en  Bog,  som  laae  paa  Kaminen  i 
Salonen,  det  var  et  Bind  Digte  af  Schiller;  den  tog  han  med. 
Saa  roede  vi  derover,  kravlede  ^op  ad  den  lille  Klippehøide  og 
efter  endt  Spadseren  leirede  vi  os  i  Græsset  og  begyndte  at 
binde  en  lille  Krands  af  de  plukkede  Blomster.  Michael  spurgte, 
om  han  skulde  læse  lidt  for  os,  og  han  læste  saa  »der  Taucher«, 
og  alt  som  han  læste,  blev  jo  den  fremmede  Dame  meer  og 
meer  opmærksom,  hun  syntes,  hun  saae  for  sig  Ynglingen  og 
Prindsessen  og  den  gamle  Konge,  aldrig  havde  hun  hørt  Mage, 
sagde  hun,  bleg  og  rørt  sad  hun  der  —  til  Slutning  udbrød 
hun:  »Nein  doch,  was  ist  der  Herr,  er  muss  Dichter  sein«;  »nein 
nur  Schauspieler«  sagde  Michael.  Det  var  moersomt  for  mig 
at  see  den  Virkning,  som  hans  Evner  formaaede  at  gjøre  selv 
paa  et  fremmed  Sprog.  Stedet,  hvor  vi  sad  høit  oppe  over  den 
deilige  Sø,  virkede  vel  ogsaa  til,  at  det  Hele  blev  saa  stem- 
ningsfuldt. Vor  nye  Veninde  sagde  bagefter,  at  for  hende  vilde 
dette  Sted  nu  altid  i  Erindringen  være  forbunden  med  Schillers 
deilige  Digt;  her  maatte  det  være,  at  den  unge  Dykker  havde 
fundet  sin  Død  i  Bølgerne. 

Om  Aftenen,  da  vi  kom  hjem  i  Hotellet,  var  hun  ikke  seen 
til  at  fortælle,  hvad  hun  havde  oplevet,  og  saa  vilde  de  andre 
ogsaa  høre,   og   saa    sad  vi  da  om  Aftenen  ofte  sammen  om  et 

stort  Bord  i  Salonen  med  tændte  Lamper,  medens  Maanen 
skinnede  over  Søen  og  ind  ad  de  aabne  Balcondøre,  hvor  de 
blomstrende  Nerier  stod,  og  saa  læste  Michael  for  dem  af 
Tasso,  af  Hermann  og  Dorothea,  Eventyr  paa  Tydsk  af  Ander- 
sen osv. ,  og  blev  snart  Alles  Yndling.  Den  Dag,  vi  efter  en 
Maaneds  Ophold  reiste  derfra  med  Diligencen  til  Zurich,  stod 
de  alle  ved  Vognen  og  gav  os  deres  Kort,  og  vi  skulde  skrive, 
og  de  vilde  skrive  —  og  jeg  har  aldrig  seet  dem  siden.  —  I 
Ziirich  levede  vi  en  deilig  Uge  i  det  mageløse  Hotel  »Baur 
am  See«.  Vi  badede  i  den  himmelblaa  Sø,  kjørte,  spadserede 
og  traf  enkelte  Landsmænd.  Saa  reiste  vi  over  Bodensøen 
hjemad  og  dvælede  nogle  Dage  i  det  skjønne  Heidelberg. 

Da  vi  kom  hjem,  var  der  endnu  en  Maaneds  Tid  tilbage  af 
Ferien.  Vi  havde  leiet  Værelser  for  den  Tid  hos  Fru  Leschly 
paa  Slottet  oppe  ved  Bidebanen.  Der  besøgte  Frederikke  os 
tillige  med  den  unge  Debutantinde  Julie  Schmidt  ^)^  som  lovede 
saameget,  men  saa  tidlig  forlod  Theatret. 

1860  reiste  Michael  efter  Saisonens  Slutning  til  Gøteborg 
med  Juliette,  Sophie  og  Walden^ar  Price  ^)  og  gav  nogle  Aften- 
underholdninger under  megen  Jubel;  de  reiste  hjem  i  Uvejr  og 
troede,  de  skulde  gaae  under.  Imidlertid  var  jeg  flyttet  til 
Aalsgaard  i  et  nybj^gget  Sted,  som  tilhørte  Frøkenerne  Hviid. 
Det  har  den  deiligste  Beliggenhed  paa  en  Bakke  med  Udsigt 
over  Stranden,  Michael  var  henrykt,  da  han  kom  hjem  og 
skulde  nyde  sin  Ferie  og  leve  ved  Stranden  og  paa  Stranden 
med  sine  Fiskervenner.  Af  og  til  var  han  ikke  rigtig  rask,  og 
blev  meget  mager  og  led  af  Tørst,  men  da  han  ellers  intet 
feilede  og  aldrig  havde  Smerter,  saa  spurgte  vi  ingen  Læge. 
Først  da  han  sidst  i  August  kom  til  Byen  til  Prøvernes  Be- 
gyndelse, blev  vor  Læge,  Professor  Collin^),  øieblikkelig  op- 
mærksom og  sagde  strax:  »De  er  ikke  rask«,  Michael  blev  saa 
undersøgt,  og  det  blev  strax  opdaget,  hvilken  Sygdom  han  led 
af,  og  den  første  Dag,  jeg  kom  til  Byen,  lige  ved  Saisonens  Be- 

»)  Julie  Smith,  født  Vn  1843,  debuterede  1858,  kgl.  Skuespillerinde 
1863,  g.  m.  Skuespiller,  senere  Fotograf  Harald  Paetz,  1837—95;  hun  for- 
Jod  Theatret  1865. 

2)  Sophie  Price,  1833—1905,  Danserinde  indtil  1870,  hendes  Broder 
var  Danseren  Waldemar  P.,  1836—1908. 

3)  Theodor  Collin,  1815—1902,  Theaterlæge  1849—94. 

gyndelse,  kom  Collin  til  mig,  og  sagde  mig,  hvilken  farlig  Syg- 
dom diabetes  mellitus  er,  og  satte  mig  ind  i  den  aparte  Diæt, 
som  strengt  maa  overholdes  for  at  modarbeide  Sygdommen.  Jeg 
glemmer  aldrig  det  Øjeblik,  da  jeg  fik  at  vide,  at  Michael  i  sin 
bedste  Alder  bar  paa  en  dødelig  Sygdom,  alt  var  forandret  for 
mig.  Stuerne,  Hjemmet,  hele  Verden  var  formørket  for  mig; 
aldrig  nogensinde  fra  den  Tid  er  jeg  blevet  tryg  eller 
glad  igjen.  Og  saa  tog  jeg  fat  paa  at  kjæmpe  imod  denne 
Fjende,  der  truede  hans  Liv,  og  jeg  har  den  Trøst,  at  jeg  har 
været  ham  til  Opmuntring  i  mange  trange  Tider,  naar  Modet 
vilde  svigte.  Vor  gode  Pige,  Margrete,  hjalp  mig  trofast  med 
at  gjøre  den  usmagelige  Diæt  saa  lidet  kjedelig  som  mulig. 
Det  var  værst  at  undvære  Brødet,  men  det  gik  dog,  og  henad 
Juul  var  Michael  endogsaa  noget  mindre  mager  og  ret  velbe- 
findende. Fra  Conferentsraad  David  ^),  der  selv  havde  lidt  af 
den  Sygdom,  fik  vi  mange  gode  Raad,  og  han  syntes  ogsaa,  vi 
skulde  reise  til  Paris  for  at  consulere  Doctor  Bouchardat,  som 
særlig  havde  studeret  denne  Sygdora. 

Juni  1861  reiste  vi  saa  til  Frankrig  og  havde  det  Held  at 
følges  med  Skuespiller  Liebe  og  Kone^),  der  ogsaa  skulde  til 
Paris.  Det  elskværdige  Par  var  os  til  stor  Trøst  og  Opmuntring, 
mere  end  de  maaskee  selv  anede.  Vi  tog  igjen  ind  i  Hotel 
»des  hautes  Alpes«,  og  Michael  søgte  strax  til  Lægen,  der  gav 
ham  det  bedste  Haab  og  sagde,  at  Sygdommen  kun  var  tilstede 
i  ringe  Grad.  Han  gav  Michael  et  heelt  Regime,  hvorefter  han 
skulde  indrette  sin  hele  Leveviis,  og  raadede  ham  til  for  en 
Gangs  Skyld,  da  han  nu  var  i  Frankrig,  at  bruge  en  3  Ugers 
Cour  i  Vichy.  Efter  8  Dages  Ophold  reiste  vi  saa  dertil  og 
tilbragte  en  god  Tid  der,  lærte  forskjellige  elskværdige  Men- 
nesker at  kjende  og  saae  Forberedelserne  til  Modtagelsen  af 
Napoleon  den  3^'%  der  skulde  drikke  Vandet  i  Vichy.  Vi  saae 
dem  lede  Vichy  vandet  ind  i  den  Villa,  hvor  Keiseren  skulde 
bo,  saae  dem  fremtrylle  en  Have,  hvor  ingen  Have  var,  saae 
dem  reise  Telte  til  hans  Soldater,  og  da  vi  saa  reiste  opad, 
kjørte  vi  igjennem  alle  de  Æreporte,  som  var  reiste  for  Keiseren; 

^)  C.  G.  N.  David,  1793—1874,  Politiker  og  Nationaløkonom. 
2)  Theodor  Liebe,  1823-93,  kgl.  Skuespiller,  g.  m.  Johanne  Emilie  født 
Egense,  1831 — 81,  kgl.  Skuespillerinde. 

Vichy  ligger  i  en  Dal  ved  en  lille  Flod  Allier  med  meget  lidt 
Vand  i.  Der  er  ikke  Bjerge,  men  dog  Høider  rundt  om  ^Byen, 
bevoxet  med  Figen,  men  meest  Kastanietræer. 

Da  vi  kom  hjem  til  Danmark,  var  vi  et  lille  Besøg  paa 
Iselinge.  Efter  Bouchardats  Forskrift  gjorde  Michael  Have- 
arbeide  for  at  indaandesaameget  frisk  Luft  som  muligt.  Vinteren 
forløb  taaleligt. 

1862  og  1863  boede  vi  om  Sommeren  paa  Hellebæk  hos 
Doctor  Mathisen^)  og  her  vedligeholdt  vi  Bekjendtskabet  med 
Liebes.  Fru  Liebe  var  den  første  af  de  Somre  alene  i  Berlin 
for  at  blive  opereret  af  Gråfe^)  for  Betændelse  i  det  ene  Øje. — 
1863  i  Juni  døde  min  elskede  Fader.  Moder  kom  ud  til  os 
efter  Begravelsen.  —  Om  Eftersom  ren  var  her  nordisk  Studenter- 
møde. Ved  Festen  paa  Theatret  fremsagde  Michael  under  stor- 
mende Jubel  en  Prolog  af  Paludan-Miiller. 


Alt  det  Ovenstaaende  nedskrev  jeg  i  Sommeren  1885  paa 
Fredensborg,  men  bestandig  følte  jeg,  at  det  jo  kun  var  og  blev 
Brudstykker;  hvert  Øjeblik  manglede  jeg  et  eller  andet  Brev 
fra  Michael  til  at  fuldstændiggjøre  og  levendegjøre ,  hvad  jeg 
nedskrev;  det  findes  jo  alt  i  min  Skrivebordsskuft'e  til  venstre 
—  endelig  standsede  jeg  ogsaa,  fordi  det  forekom  mig  umuligt 
at  fortælle  om  den  sidste  sørgelige  Sommer.  Nu  i  Sommeren 
1887  er  jeg  igjen  paa  mit  elskede  Fredensborg  og  vil  prøve  at 
gjøre  det. 

Vinteren  63—64  var  gaaet  ret  godt,  ja  saa  godt,  at  Michael 
gav  efter  for  sin  Lyst,  fik  da  ogsaa  Lov  af  Lægen,  til  i  Følge 
med  Phister  og  Wilhelm  Wiehe  at  give  Gjæsteroller  i  Christiania. 
De  rejste  den  3'^'®  Juni  derop.  Imidlertid  havde  vi  leiet  Som- 
merleilighed  paa  Vexebo-Gaarden  ved  Fredensborg.  En  stor 
Leilighed,  som  i  flere  Aar  havde  været  beboet  af  Paludan- 
Mullers.  Der  var  mange  store  Værelser,  Michael  glædede  sig 
inderligt  til  at  hvile  sig  ud  her  efter  Hjemkomsten.  Da  han 
var  reist,  flyttede  jeg  derud  med  min  Moder.     Der   var  en  stor 

*)  N.E.A  Matthiessen,  1814—85,  Prakt.  Læge  i  Hefiebæk. 
')  A.  V.  Gråfe,  1828—70,  berømt  tysk  Øjenlæge. 

Havestue,  med  Dør  og  Trappe  ud  til  en  gammel  Bondehave 
fuld  af  Frugttræer.  Dér  var  ganske  eensomt  og  stille  og  dei- 
ligt  med  alle  de  blomstrende  Frugttræer.  Jeg  sad  saa  tidt  paa 
Havetrappen  og  saae  ad  Norge  til  og  længtes  efter  Michael  og 
efter  hans  Breve.  Min  stadige  Vandring  var  til  Posthuset  i 
Fredensborg;  —  han  feirede  mange  Triumfer  i  Christiania,  Phister 
og  Wilhelm  har  senere  fortalt  mig,  at  han  ligesom  culminerede 
deroppe,  spillede  saa  fortræffeligt  mange  af  sine  bedste  Roller, 
men  det  anstrængte  ham,  en  stærk  Varme  indtraf  ogsaa  og  for- 
øgede Anstrængelsen ,  og  han  var  ærekjær  og  vilde  vel  gjerne 
hævde  sit  Renommée,  saa  han  gav  ikke  tabt.  Hans  Breve  for- 
tælle saa  moersomt  og  beskedent  om  den  Lykke,  han  gjorde 
deroppe^).  —  Men  da  jeg  saa  fik  ham  hjem  den  2**^"  Juli,  han 
var  staaet  af  fra  Dampskibet  ved  Helsingør  og  kom  pr.  Jern- 
bane derfra  hertil,  (Jernbanen  var  just  blevet  aabnet  den  Som- 
mer) —  ja,  saa  saae  jeg  jo  strax,  hvordan  det  havde  taget  paa 
ham,  saae,  at  han  var  ødelagt.  Lægen  kom  saa  ud  til  os,  han 
ordinerede  strax  Vichy  Vand  herud,  og  hver  Morgen  gik  vi  saa 
over  Marken  over  i  Slotshaven,  leirede  os  ved  den  Bænk,  der 
stod  ved  Indgangen  til  Sukkenes  AUee;  der  sad  jeg  med  Vichy 
Vands  Flaskerne,  og  Michael  gik  op  og  ned  i  Alleen  —  og  saa 
begyndte  det  trange  Sygdomsliv  i  Stedet  for  Hvilen  og  Freden, 
han  trængte  til.  Han  var  saa  tung  i  Sindet  foruden  sine 
mange  Plager,  jeg  var  saa  angst  og  saa  bedrøvet.  Stedet,  vi 
boede  paa  saa  skjønt,  men  saa  eensomt,  og  det  regnede  næsten 
altid,  og  han  trængte  til  Sol.  Det  var  tunge  Dage,  og  værre  og 
værre  blev  det.  Saisonen  nærmede  sig;  der  kom  Forespørgsel 
fra  Theatret,  om  han  kunde  spille  —  nej,  det  var  jo  umuligt  i 
det  mindste  foreløbigt,  sagde  han.  Saa  tog  vi  til  Byen  sidst  i 
August,  og  saa  var  det,  at  Conferentsraad  David  meente,  det 
kunde  være  godt  at  reise  til  Carlsbad  strax  og  bruge  Guren 
der  i  hele  September.  Han  skaffede  Penge  dertil.  Jeg  var  for- 
tvivlet over  denne  Reise  med  dens  nye  Anstrængelser.  Jeg 
kjendte  jo  bedst  hans  faa  Kræfter  og  hans  hele  Tilstand,  som 
jeg  syn[t]es  maatte  umuliggjøre  en  Reise;  jeg   selv   var  saa  syg, 

^)  Sin  sidste  sceniske  Optræden  fik  Michael  Wiehe  d.  30.  Juni  1864  paa 
Christiania  Theater  som  Tordenskjold  i  Carit  Etlars  >I  Dynekilen«  ved 
en  Beneficeforestilling  for  den  danskfødte  Skuespiller  Peter  Nielsen. 

saa  skjælvende  nerveus,  jeg  turde  ikke  reise  ene  ud  med  ham, 
og  hverken  jeg  eller  nogen  faldt  paa,  at  jeg  dog  i  al  Fald 
som  den  Tredie  maatte  have  været  med;  men  Penge  var  der 
heller  ikke  forhaanden.  Vi  foreslog  ham  Forskjellige  at  reise 
med,  een  af  Søstrene  vilde  han  ikke  have  med,  ikke  Frederikke, 
nej  —  endelig  —  Mine  Bramsen^)  —  mon  hun  vil,  hun  er  vant 
til  at  reise,  hun  taler  tydsk;  saa  skrev  jeg  til  Mine;  jo,  den 
kjære  Sjæl  hun  vilde;  —  her  hos  mig,  hvor  jeg  sidder,  ligger 
den  lille  Pakke  af  hendes  Breve  fra  hiin  vemodige  Carlsbader 
Reise,  hvori  jeg  ogsaa  finder  de  sidste  svage  Linier  fra  min 
elskede  Michaels  Haand.  Han  kunde  ikke  selv  skrive  et  længere 
Brev,  hans  Syn  var  jo  ogsaa  angrebet.  Ingen  veed,  hvad  Qval 
jeg  leed,  medens  han  var  borte;  i  mit  Hjerte  gjør  jeg  altid 
Bod,  fordi  jeg  ligesom  svigtede  ham  dengang  —  Gud  veed,  det 
var  ikke  Kjærligheden,  der  svigtede,  men  jeg  var  udslidt  og 
angst  til  Døden  for  at  være  ene  med  ham  i  fremmed  Land. 
Jeg  troer,  han  forstod,  hvad  jeg  leed. 

I  Sommer  har  jeg  igjen  gjennemlæst  Mines  Breve  og  ligesom 
faaet  lidt  Trøst  deraf  —  jeg  syntes,  det  seer  ud,  som  han  dog 
brugte  Curen  med  Haab,  og  jeg  troer,  Mines  beroligende  Nær- 
værelse og  jævne  Fornøjelighed  dog  har  været  ham  gavnligere 
end  min  Uro  og  Sorg,  som  jeg  vel  næppe  havde  kunnet  skjule.  — 

Den  16^^  October  kom  han  hjem,  og  de  svage  Spor  af  Bed- 
ring ved  Carlsbader  Vandet  forsvandt  snart.  Det  gik  nedad 
med  rivende  Fart  —  een  af  de  sidste  Aftener  sad  jeg  i  hans 
Stue  hos  ham.  Lampen  stod  bagved  ham,  saa  jeg  saae  hans 
Profil  næsten  gjennemsigtig  af  Magerhed;  vi  taug  begge  ganske 
stille,  min  kjære  Broder  var  død  i  de  Dage  uden  synderlig 
foregaaende  Sygdom,  mit  Hjerte  var  fuldt  af  Sorg;  —  saa  sukkede 
Michael  saa  dybt,  saa  dybt:  »Hvorfor  sukker  du,  søde  Michael ?« 
>Fordi  jeg   tænker    paa    Din    tunge  Skjæbne«.     Og    det    var    de 

^)  Frøken  Vilhelmine  Bramsen,  1813 — 97,  Tante  til  de  nulevende 
Brødre  af  samme  Navn.  Hendes  Søster,  Georgine,  var  gift  med  Finans- 
minister David.  Fr.  Paludan-Muller  skrev  til  Fru  Wiehe  1864,  "/g: 
> Maatte  nu  blot  Carlsbad  —  der  jo  er  en  Kraftens  Kilde —  give  et  kraf- 
tigt Stød  fremad  til  Helbredelse,  saa  Patientens  Mod  og  Haab  (saavel  som 
Deres  eget)  ret  maa  begynde  at  voxe  og  paany  at  udfolde  Vingerne.  De, 
kjære  Frue,  maa  nu  allersidst  slippe  Haabet,  uden  hvilket  der  jo  ikke 
lader  sig  levec     (Kgl.  Bibi.). 

eneste  Ord,  han  nogensinde  udtalte  om  sin  Død.  Nogle  Dage 
derefter  blev  han  forkjølet  ved  at  staae  udenpaa  en  Sporvogn, 
laae  tilsengs  et  Par  Dage  af  lidt  Forkjølelsesfeber  og  døde  saa 
ganske  stille  den  31*^  October  om  Formiddagen  mellem  10  og 
11   i  samme  Time,  som  min  Broder  blev  begravet.  — 


Den  7.  November  1864  blev  Michael  Wiehe  begravet  paa 
Assistents  Kirkegaard. 

Under  Sysselsættelse  med  ældre  og  nyere  Literatur  levede 
hans  Enke  et  stille,  tilbagetrukket  Liv,  indtil  et  apoplektisk 
Tilfælde  i  Foraaret  1890  fængslede  hende  til  Sygelejet.  Døden 
udfriede  hende  derfra  den  30.  December  1891,  Hun  blev  be- 
gravet ved  sin  Husbonds  Side;  kun  faa  Skridt  derfra  hviler 
deres  Venner,  Th.  Liebe  og  hans  Hustru  og  Wilhelm  Wiehe. 


TILFØJELSER. 

Side  24,  Foersom.  Christen  Martin  Foersom,  der  indenfor  sit 
kunstneriske  Omraade,  Fremstillingen  af  Smaaborgere,  er  en  af  de  største 
Skuespillere,  Nationaltheatret  har  ejet,  var  ikke  —  som  ofte  angivet  — 
en  Brodersøn  af  Peter  Foersom,  men  derimod  hans  Fættersøn.  Høedt 
kaldte  ham  >et  Eksempel  paa  instinctiv  Genialitet«.  (Om  det  Skjønne, 
41).  Om  hans  Ungdom  jvfr.  C.  F.  v.  Holten ,  Erindringer  18  f.  Foersom 
var  ugift;  han  døde  paa  Frederiks  Hospital  1850,  V12.  omtr.  57  Aar  gi. 
Hans  gamle  Forældre  i  Odense  og  Broderen,  Gebhardt  Foersom,  der 
havde  forsøgt  sig  som  Skuespiller,  og  som  blev  Korist  indtil  1852,  var 
hans  Arvinger.  Boet  indbragte  ved  Auktion  418  Rdl.  (Forseglingsprot., 
Landsark.), 

Side  42,  Bournonville.  Paa  Asminderød  Kirkegaard  hviler  Ballet- 
mester Antoine  Bournonville,  August  B.s  Fader.  Paa  Gravstenen  findes 
følgende  Linjer:  >Som  Gratiernes  Yndling  og  Scenens  Pryd  nævnes  han 
af  Kunstens  Venner.  Som  kiærlig  Søn,  Ægtefælle,  Fader  og  Ven  mindes 
han  af  dem,  der  vide  at  skatte  Mennesket«.  I  sin  daglige  Færd  paa 
Theatret  var  han  ikke  destomindre  en  meget  brutal  Herre;  1805  klagede 
en  Kontrollør  ved  Hoftheatret  over,  at  han  havde  taget  hans  Kone  i 
Brystet  og  kastet  hende  ned  imod  Gulvet,  »hvorved  hun  fik  Hagen  blaa 
og  blodig  forslaget  samt  en  Bule  i  Panden«.  1816  indberettede  Figurant- 
inderne,  at  Balletmesteren  »ikke  begegnede  dem  som  anstændige  Piger, 
men  som  de  usleste  i  et  Tvangshus«.  Danseeleven  Hinck  meldte  1820, 
at  han  var  blevet  mishandlet  af  ham.  Danseren  Carl  Weyle  skrev  1821, 
at  han  havde  >slaaet  ham  med  knyttet  Næve  gjentagne  Gange  i  Ansigtet 
og  brugt  ærerørige  Udtryk  imod  ham«. 

Side   121.     Over  Brevet  Nr.  70  tilføjes:  Til  Theaterdirektionen. 

Side  220,  Haack.  August  Christian  Wilhelm  Haack,  f.  ^o/i,  1788, 
var  et  ypperligt  Talent,  der  spændte  over  saa  vidt  forskellige  Felter  som 
Per  Degn,  Jean  de  France,  Aanden  i  Hamlet,  Macduff  i  Macbeth.  Han 
tegnede  til  at  blive  et  af  Theatrets  store  Navne,  men  tidligt  forfaldt  han 
og  døde  under  en  Blodstyrtning  paa  Vejen  til  Frederiks  Hospital  d.  18.  Jan. 
1821,  kun  32  Aar  gi.  1819  opnaaede  han  Rejseunderstøttelse  af  Fonden 
>ad  usus  publicos« ;  et  Brev  fra  denne  Rejse  er  meddelt  i  »Teatret« 
XI.  Aarg.  21  — 28.  April  1820  sad  han  i  Blaataarn  for  en  Tjenesteforsøm- 
melse. Denne  Straf  var  paa  den  Tid  ikke  mere  almindelig.  Overskou 
vidner,  at  Haack,  der  trods  Dekadencen  var  ærekær,   tog   sig  den  meget 

nær.  (IV,  643).  Under  Opholdet  betalte  Theaterkassen  4  Mark  daglig  i 
Varetægtspenge ;    desforuden   udstedte  Arrestforvareren   følgende  Regning: 

»F'or  kgl.  Skuespiller  Hr.  Haack  under  hans  Arrest  i  Blaataarn  haver 
jeg  bekommet  i  Spise  og  Drikke- Vahre,  for  ham  selv,  hans  Kone  og  Børns 
Ophold  til  forskjellige  Tider  under  hans  Arrest,  samt  Medicin  efter  Hr. 
Doctor  Ralphs  Anordning,  som  og  Racering.  .....   9  Rdl,  5  Mk.  10  Sk,< 

—  Apropos  Blaataarn;  paa  Forespørgsel  erklærede  Heiberg  i  Marts 
1850  overfor  Kultusministeriet,  >at  han  intet  havde  at  erindre  mod 
Blaataarns  Salg  og  dets  Ophævelse  som  Arresthus  for  Theaterpersoner«. 
—  Haack  blev  begravet  paa  Assistents  Kirkegaard;  Boet,  vurderet  til 
121  Rdl.,  fik  hans  Kones  Broder,  Vinhandler  Aubertin,  >in  natura«  ud- 
lagt, fordi  han  havde  bekostet  Begravelsen.  (Forseglings-  og  Registrerings- 
prot.,  Landsark.).  1813  var  H.  blevet  g.  m.  Sangerinden  Anna  Sophie 
Franciska  Aubertin,  1787—1860,  som  1841,  ^^/b,  skrev  til  Kongen:  >I  20 
Aar  har  jeg  hensiddet  Enke  efter  afd.  Skuespiller  Haack,  der  efterlod 
mig  med  3  smaa  Børn  i  den  sørgeligste  Forfatning,  og  jeg  har  i  den  Tid 
gjennemgaaet  Alt,  hvad  den  fattige  for  Protection  blottede  Enke  maa  lide. 
. . .  Jeg  var  som  ung  engageret  ved  det  kgl.  Theater  og  i  Besiddelse  af  en 
ikke  almindelig  Syngestemme,  men  —  en  Forkjølelse  paadrog  mig  pludse- 
lig en  uhelbredelig  Døvhed,  som  nødte  mig  til  at  forlade  en  Bane,  jeg 
med  saa  megen  Tillid  og  Forventning  havde  betraadt«  .  .  .  (Naades- 
sekretariatet).  Af  Børnene  blev  Datteren  Augusta,  som  var  5  Aar,  da 
Faderen  døde,  Koristinde  ved  Theatret;  Ryge  vidnede  1840,  at  hun  >med 
megen  Natur  og  Sandhed  udførte  Tjenestepigen  i  Barselstuen«.  Hun  døde 
som  Sufflør  Bojes  Hustru  1895,  -Va. 

Side  244,  Louise  Rasmussen.  Som  et  Kuriosum  kan  anføres,  at 
i  Dahléns  Ballet  »Armida«  medvirkede  Louise  Rasmussen  som  en  Engel, 
medens  Johanne  Luise  Påtges  og  H.  C.  Andersen  agerede  Trolde.  Fru 
Heiberg  hadede  den  senere  Grevinde  Danner;  hun  kalder  hende  »en  af 
de  ringeste  og  talentløseste  Figurantinder.  Hun  var  ikke  smuk,  ikke 
god,  i  høi  Grad  intrigant«.  (Et  Liv,  Folkeudg.  H,  53).  Baade  Fru  Hei- 
bergs og  C.  F.  V.  Holtens  affejende  Dom  over  Louise  Rasmussens  Virksom- 
hed som  Figurantinde  modsiges  af  Forfremmelseslisterne.  1830  skrev 
Aug.  Bournonville,  >at  hun  var  at  opmuntre«.  Hun  fik  da  10  Rdl.  i 
Doucør.  1832  indstillede  han  hende  —  hun  var  da  17  Aar  gi.  —  >som 
særlig  anbefalelsesværdig«  til  forhøjet  Gage.  1835  blev  hun  Figurantinde 
med  120  Rdl.  Aaret  efter  blev  hun  atter  fremhævet  som  værdig  til  Til- 
læg. 1839  havde  hun  180  Rdl.,  1841  220  Rdl.  i  aarlig  Gage.  Hendes  Be- 
kendtskab med  Kronprins  Frederik  maa  datere  sig  fra  før  1840,  ^Vé;  thi 
paa  denne  Dag  anbefalede  han  hendes  Stedfader,  Kontrollør  L  Jensen,  til 
Stillingen  som  Billetkasserer.  Men  Theaterchef  Levetzau  kunde  ikke  op- 
fylde Kronprinsens  Ønske,  da  »Jensen  var  greben  i  Mislighed  ved  at  ind- 
lade Uvedkommende  i  Logen,  og  der  ofte  havde  været  Klager  over  ham 
fra  de  Skuespilbesøgende«.  11.  Jan.  1841  skrev  Louise  Rasmussen  til 
Regissøren:  »Uagtet  jeg  indtil  dette  Øieblik,  Kl.  1  Middag,  endnu  ikke 
ved  Buddet  Schmidt  har  modtaget  nogen   Tilsigelse    til    i   Aften,    holder 

jeg  det  dog  for  Skyldighed  imod  Dem  —  da  jeg  af  Avisen  har  seet,  at 
Torréadoren  skal  gives  i  Aften  —  at  underrette  Dem  om,  at  jeg,  siden  jeg 
sidst  dandsede  i  Balletten  Waldemar,  har  ligget  og  endnu  maa  blive 
liggende  til  Sengs,  som  Følge  af  den  voldsomme  Forkjølelse,  jeg  har  paa- 
draget  mig.  forbindtligst  Louise  Rasmussen«  (i  Udg.  Eje).  Ifølge  Holtens 
—  paa  Flakkebjergs  Kirkebog  byggede  —  Udsagn,  fødte  hun  fire  Dage 
senere  en  Søn,  og  fra  Juli — Oktbr.  s.  A.  var  hun  fritaget  for  Tjeneste  >paa 
Grund  af  en  svag  Helbredstilstand«.  Paa  Dir.  Opfordring  skrev  Theater- 
læge  Lund  —  der  senere  blev  Frederik  VII«  Livlæge  —  d.  ^Vii  1841  føl- 
gende Erklæring:  >Jfr.  Rasmussen  paadrog  sig  for  omtrent  fem  Aar 
siden  i  Theatrets  Tjeneste  en  Knæskade,  der  dengang  hævedes  ved  de 
anvendte  Lægemidler.  Senere  have  flere  Gange  ved  at  anstrænge  Benet 
indfundet  sig  Smerter,  der  i  de  sidste  6  Maaneder  have  været  meer  ved- 
holdende, og  have  berøvet  hende  det  fri  Brug  af  Benet,  som  er  nødven- 
digt for  en  Dandserinde.  Da  saavel  den  paa  Frederiks  Hospital  anvendte 
Cur,  som  den  hun  senere  hjemme  har  været  underkastet,  har  været 
frugtesløs,  —  saa  er  det  usikkert,  saavel  om  hun  nogensinde  vil  blive 
fuldkommen  tjenstdygtig  for  Theatret,  som  hvor  lang  Tid  hermed  for- 
inden maatte  medgaae.  Paa  Grund  heraf  troer  jeg,  uagtet  alle  ydre 
Kjendetegn  paa  dette  Sygdomstilfælde  mangle,  det  meest  overensstem- 
mende med  Theatrets  Tarv,  at  hun  indstilles  til  Entledigelse«.  Fra  Aug. 
1842  fik  hun  Afsked  med  110  Rdlr.  i  Pension.  General  Holtens  Med- 
delelse, at  det  var  Bournonville,  som  fik  hende  fjernet  paa  Grund  af 
Utugt  (Erindringer,  167),  maa  altsaa  bortfalde.  —  Figurantinden  Jensine 
Weiner,  der  stod  i  Forhold  til  Prins  Frederik  før  Louise  Rasmussen, 
var  i  1825  14  Aar  gi.  og  havde  da  været  Danseelev  i  SVz  Aar.  1832 
blev  hun  Figurantinde,  og  i  1834  fik  hun  sin  Afsked  efter  en  Ansøgning, 
hvori  hun  skrev,  at  hun  »paa  Grund  af  sin  Fremtids  Vel  var  nødsaget 
til  at  gjøre  en  Forandring  i  sin  nuværende  Stilling«.  Har  hun  gjort  sig 
Forhaabning  om  et  varigt  Forhold  til  Prinsen?  Ihvertfald  blev  han 
s.  A.  >forvist<  til  Jægerspris,  men  gik  forinden  i  Forbøn  for  hende  hos 
Frederik  VI,  som  afviste  ham,  medens  Prins  Christian  (Chr.  VIII)  lovede 
at  tage  sig  af  hende.  Dette  Løfte  holdt  han;  han  lod  hende  endog  læse 
Breve  fra  Prins  Frederik,  som  i  sit  Eksil  bestandig  havde  hende  i  sine 
Tanker.     (Jvfr.  Ewald,  En  Slægts  Historie  1,  151  f.;  195  ff.). 


Af  de  meddelte  Breve  findes: 
Nr.:  1,  (meddelt  med  Brevskriverens  Tegnsætning),  2,  (J.  L.  Heibergs  Haand), 
19,  23-24,  26-27,  37,  43—45,  51-  52,  55,  58—59,  61—63,  67—68, 
70—75,  78,  80—83,  87—88,  (67—88  er  meddelt  med  Brevskriverens 
Tegnsætning),  89—90,  93,  96,  103,  105,  108  i  det  kgl.  Theaters  Arkiv 
(indkomne  Breve  1812 — 58;  ujournaliserede  Breve  1794 — 1858;  Kgl. 
Resolutioner  1812 — 49)  i  Rigsarkivet.     Stoffet  til  Noterne  er  —  hvor 

ingen  anden   Kilde  er  anført  —   desforuden  taget  fra  Theaterdirek- 

tionens  Deliberationsprot.  1821—49;  Kopibog  1812—59;  Journal  1812 

—58;  Koncept-Forestillinger  1832—58;  Kasseregnskaber  1812—49. 
Nr.:  4—5,7,  13—15,  18,  31—33,  35—36,  40—42,  46,  48,  49,  53,  57,  64,  69, 

76,   79,  91—92,  94—95,  97,  99,   104,   107,    109    findes    paa    det    kgl. 

Bibliothek. 
Nr. :   3,   6,   (meddelt  med    Brevskriverindens  Tegnsætning),   17,  28 — 30,  47, 

54,   56,   60,   77   tilhører    Hr.  Skuespiller  ved  det  kgl.  Theater  Nicolai 

Neiiendam,    som    velvilligt    har    stillet    disse    Breve    til    Udgiverens 

Disposition. 
Nr.:  8  og  25  er  meddelt  efter  Otto  Borchsenius,  Hjemlige  Interiører. 
Nr.:  9  efter  Nær  og  Fjærn  1877,  287. 
Nr.:  10-12  efter  Dagen  1838,  Nr.  5,  16,  29. 
Nr. :  16   og   100    samt   Manuskriptet  til   Fru  Wiehes   Erindringer    tilhører 

Hr.  Bibliothekar,  cand.  theol.  A.  C.  Larsen. 
Nr.:  20  og  38  findes  i  Udgiverens  Eje. 
Nr.:  21  er  meddelt  efter  Berl.-Tid.  1857,  ^Vio. 
Nr.:  22  er  meddelt  efter  Teatret  VHI  Aarg.,  55. 

Nr. :  34,  98  og  102  er  meddelt  efter  Skuespillerforeningens  Julebog   1893. 
Nr. :  39  er  meddelt  efter  Kjøbenhavns  Morgenblad  1826,  Vii 
Nr. :  50  og  101  er  meddelt  efter  Fædrelandet  henholdsvis  1857,  Nr.  246  og 

1860,  Nr.  16. 
Nr. :  65  er  meddelt  efter  Tilskueren  1895. 
Nr.:  66  findes  i  det  kgl.  Theaters  Bibliothek. 

Nr.:  84  er  meddelt  efter  Søndagen,  Følgeblad  til  Dagen,  1837,  Nr.  43. 
Nr.:  85  og  86  er  meddelt  efter  Kjøbenhavns-Posten  1838,  Nr.  3  og  17. 
Nr.:  106  er  meddelt  efter  Persh.  Tidsskr.  6  R.,  II,  204  ff. 

Enkelte  af  Brevene  er  tidligere  trykt  ved  Arthur  Aumont,  Chr. 
Behrend,  Edv.  Agerholm  m.  fl.  Alle  de  Breve,  som  Udg.  i  Origina- 
lerne har  haft  til  Disposition,  er  egenhændige,  undtagen  Nr.  2. 


RETTELSER: 


Side  76,  Linje  33:  Zarozinsky:  læs:  Jarozinsky. 

»95  »       12:  forforbyder;  læs:  forbyder. 

>      96  ^27:  frydeligligste ;  læs:  frydeligste. 

«      99  »         5:  von  den;  læs:  worden. 

»    110  »       17:  Gl[åser];  læs:  Gl[æsers]. 

>>    151  »      21:  captatio  benevotentiæ :  læs:  captatio  benevolentii 

»    205  »       10:  over;  læs:  om. 

18 


TILFØJELSER  OG  RETTELSER 

TIL    FØRSTE    BIND    AF 

BREVE  FRA  DANSKE 
SKUESPILLERE  OG  SKUESPILLERINDER. 

Side  219,  Lenkiewitz.  Utilia  L.s  Mand,  Forfatteren  Adam  Lenkie- 
witz,  blev  efter  hendes  Død  Fader  til  en  Søn,  Carl  Georg  L.,  1773 — 1844,  som 
i  over  50  Aar  var  Kontrollør  ved  Theatret.  1840  skrev  denne  til  Dir. :  »Min 
afdøde  Fader  var  ved  Theatrets  Aabning  i  1748  ansadt  som  Controllør, 
blev  senere  Overcontrollør  og  Kasserer  ved  de  franske  Comedier  samt 
Bal  paré  en  Domino,  indtil  han  døde  1787;  hans  Kone  var  i  mange  Aar 
en  beundret  Skuespillerinde  og  erindret  med  Berømmelse.  1791  blev  jeg 
ansadt,  saa  at  Fader  og  Søn  i  henved  et  Seculum  har  tient  ved  Theatret.« 

Side  221,  Rasmus  Soelberg.  Regissør  Rasmus  S.  har  gjort  sig  be- 
kendt som  Oversætter  af  italienske  Operatekster. 

Side  222,  Jens  Musted.  Som  et  Kuriosum  kan  anføres,  at  Musted, 
der  blev  ansat,  medens  Holberg  levede,  endnu  i  1798  spillede  i  >Erik 
Ejegod<,  hvori  Adam  Oehlenschlæger  gjorde  Tjeneste  som  »en  dansk 
Helt«.  I  Anledning  af  Musteds  Død  s.  A.  indeholdt  Øst,  Litteratur-Kunst- 
og  Theaterblad  en  Karakteristik  af  ham  (1798,  118). 

Samme  Side,  Printzlau.  Hovedkasserer,  Kammerraad  F.  C.  P.,  var 
g.  m.  Sofie  Lovise  f.  Kriiger;  han  døde  1832  ombord  paa  Skibet  fra  Tra- 
vemunde paa  Hjemrejse  fra  Caiisbad.  Embedet  blev  som  meddelt  over- 
taget af  hans  Broder,  den  for  sit  Bedrageri  bekendte  F.  A.  P.,  hvis  Hustru, 
Johanne,  1854,  'Vi,  bad  Heiberg  om  at  udvirke  en  Benaadning  for  hendes 
Mand,  der  da  i  16  lange  Aar  haardt  havde  bødet  for  sin  Brøde.«  Sønnen, 
den  smukke  Provinsskuespiller  F'rederik  Printzlau,  1814-59,  som  var  Elev 
ved  Theatret,  bad  ved  F'aderens  Arrestation  om  sin  Afsked,  »da  det  var 
hans  Overbevisning,  at  det  efter  den  ulykkelige  Skæbne,  der  havde  ramt 
hans  Familie,  ikke  vilde  lykkes  ham  for  det  første  at  skabe  sig  en  Frem- 
tid ved  Theatret.«     1841  optraadte  han  som  Gæst. 

Samme  Side,  Rose.  C.  P.  Rose  var  ikke,  som  Persh.  Tidsskrift  (6  R,, 
HI,  163  f.)  meddeler,  den  længst  levende  af  de  Skuespillere,  som  aabnede 
Theatret  paa  Kongens  Nytorv ;  Ørsted  levede  længere.  løvrigt  blev 
Theatret  ikke,  som  det  samme  Sted  meddeles,  aabnet  1747,  men  1748; 
eiheller  var  det  Thielo,  som  aabnede  det.  Roses  Datter,  Mette  Marie,  g.  m. 
Kammermusikus    Schiørring,   søgte   ved   Mandens   Død    1798   om   Pension 

for  sig  og  deres  ti  Børn.  En  af  Døtrene  blev  gift  med  Biskop  V.  C,  Hjort; 
Ilendes  Søn,  N.  S.  Hjort  var  Præst  i  Tømmerup;  en  Datter  af  ham  blev 
gift  med  Provst  N.  V.  Hunderup;  deres  Søn,  afdøde  Skuespiller  H.  R. 
Hunderup,  kom  ved  et  underligt  Træf  til  at  fremstille  sin  Tiptip-Olde- 
fader, C.  P.  Rose,  i  Laurids  Bruuns  Komedie  >En  Bortførelse  ved  det  kgl. 
Theater«,  som  i  1893  opførtes  paa  Casino.    (Jvfr.  Jyllands-Posten  1893,  ^Ve). 

Side  229,  Jomfru  Astrup.  Hendes  Gravskrift  er  meddelt  i  Persh. 
Tidsskr.,  5  R.,  III,  249. 

Side  230,  Peter  Foersom.  Udmærkede  Breve  fra  P.  Foersom  findes 
i  Ludvig  Mynsters  Mindeblade. 

Side  233,  Christopher  Nielsen.  Et  Bidrag  til  hans  Karakteristik 
findes  i  Hist.  Tidsskr.  III  R.,  II,  241. 

Side  240,  Heger.  Af  St.  Heger  har  Marie  Konow  givet  en  Karak- 
teristik i  Nogle  Barn-  og  Ungdomserindringer,  32  f. 

Side  241,  Holstein.  F.  C.  v.  Holstein  skrev  til  Heiberg  1849,  Vs: 
»Efter  i  29  Aar  at  have  været  Theatrets  Chef  og  administrerende  Direc- 
teur,  kan  jeg  ikke  undlade  at  yttre  min  Forundring  over,  at  Hr.  Direc- 
teuren  har  villet  tilstille  mig  i  mit  79.  Aar  en  Billet,  som  lyder  paa,  at 
jeg  tvende  Gange  om  Ugen  skal  have  en  staaende  Plads  .  .  .  Pladsen 
sendes  hermed  tilbage,  da  jeg  vist  aldrig  skal  sætte  min  Fod  i  Theatret.« 

Samme  Side,  Knudsen.  Fr.  Schmidt  meddeler  en  udmærket  Karak- 
teristik af  H.  C.  Knudsen  i  sine  Dagbøger,  108  f.  I  »Dagen«  (1803,  4.  Juni) 
findes  en  Meddelelse  om  Knudsen  som  Redningsmand.  Efter  hans  Enkes 
Død  i  1847  fik  hans  tre  ugifte  Døtre  Renterne,  400  Rdlr.  om  Aaret,  af 
det  Legat,  »som  gavmilde  Medborgere  havde  oprettet  til  Fordel  for  Knud- 
sens Familie«. 

Side  244,  Carl  Bruun.  Beretningen  om,  at  den  udmærkede  Skue- 
spiller Carl  Bruun  efter  sin  Afsked  gav  sig  i  Kost  hos  en  Bonde  i  Lund- 
tofte, som  er  meddelt  efter  Overskou,  er  ukorrekt.  Indtil  Faderens,  Prof. 
T.  C.  Bruuns  Død  i  1834  boede  den  umyndige  Carl  B.  i  hans  Hus  i  Lund- 
tofte; derefter  tog  han  Ophold  hos  Sangeren  Cettis  fraskilte  Kone,  Bir- 
gitte Cetti,  paa  Hjørnet  af  Holmens-  og  Dybensgade,  hvor  han  døde  1846, 
^Vu.  Han  levede  af  Renterne  af  et  Legat,  som  Faderen  havde  oprettet. 
Boet  blev  vurderet  til  58  Rdlr.  Han  blev  begravet  paa  Holmens  Kirke- 
gaard (Forseglingsprot.,  Landsark.). 

Side  245,  Christian  Lund.  Om  ham  jvfr.  Overskou,  Af  m.  Liv, 
130.     Han  var  Fader  til  18  Børn. 

Samme  Side,  Lindgreen.  Ved  sin  Afsked  beholdt  han  sin  Gage, 
1400  Rdlr.,  i  Pension  og  fik  Adgang  til  Hofparkettet. 

Side  258,  Rosing.  Michael  Rosing  døde  ^Vio  1818;  hans  Hustru 
døde  ^Vi  1853;  ifølge  Mem.  og  Breve  XV.  blev  hun  Moder  til  17  Børn. 
Dir.  afslog  hendes  Ønske  om  at  blive  Instruktrice ,  fordi  der  »alle- 
rede var  to  af  H.  M.  beskikkede  i  dette  Øiemed«.  Datteren,  den  talent- 
fulde Skuespillerinde  Emilie  Rosing,  døde  som  bekendt  af  ulykkelig 
Kærlighed.  Den  Mand,  der,  som  P.  Hansen  skriver,  »svigtede  hende  paa 
det  Skammeligste«,  var  Kaptajn  og  Theaterinspektør  Frederik  Schneider. 

18* 

En  lille  Episode  giver  Oplysning  om  hendes  forpinte  Tilstand.  I  >Politi- 
vennenc  (608,  1810)  klagede  man  over,  at  Skuespillerinderne  i  deres  Loge 
i^  Theatret  ved  Snakken,  Latter  og  Bifald  generede  de  nærmeste  Logers 
Abonnenter.  I  den  Anledning  skrev  Skuespillerinden  Mad.  Martens  til 
Dir.,  at  det  var  Jfr.  Rosing,  som  klappede,  trampede  og  hyssede  meget 
stærkt  den  Aften,  da  »Forførelsens  Offer«  blev  opført.  1825  døde 
Schneider,  og  1841  skrev  en  Dorothea  Gehlen  til  Dir.,  at  hun  > under 
Ægteskabsløfte  havde  født  den  Afdøde  en  Søn«. 

Side  272,  Mad.  Spindler.  Et  udmærket  Bidrag  til  hendes  Karak- 
teristik findes  i  B.  Bang,  Selvbiografi,  125.  Hendes  Steddatter  var  Skue- 
spillerinden Mad.  Larcher  f.  Lange  (jvfr.  H.  C.  Andersen  og  det  Collinske 
Huus,  663). 


RETTELSER 


Ved  at  gennemgaa  Stoffet  har  Udg.  opdaget  eller  konstateret  følgende 
Korrektur-  og  Læsefejl: 

gir;  læs:  giv'. 

leve;  læs:  lee. 

absourt;  læs:  obscurt. 

forekommer;  læs:  forskiønner. 

selv;  læs:  du. 

maaske;  læs:  moralske, 

og;  læs:  o: 

inden  for;  læs:  uden  for. 

venligt;  læs:   partisk. 

nathanlamiske;  læs:  nathandavidske. 

fra  Baggesen;  læs:  paa  Bogstaver. 

Vel;  læs:  ell: 

Fyenboer;  læs:  Fyenboen. 

ubekrevet;  læs:  ubeskaaret. 

Merinerino;  læs:  Mercurius. 

Drt;  læs:  Det. 

sammensvoret;  læs:  sammensnoet. 

designeret;  læs:  défigurert. 

hverken;  læs:  forresten. 

forunde;  læs:  forundt. 

lydelig;  læs:  tydelig. 

simple;  læs:  simble. 

læste;  læs:  lærte. 

fornærmede;  læs:  fornærmende. 


Side  14, 

Linje 

12: 

>       » 

34: 

>     45 

25: 

>       > 

28: 

>      61 

14: 

>       > 

34: 

»     62 

20: 

>       > 

30: 

34: 

>      63 

35: 

>             T> 

38: 

>     64 

5: 

>       > 

6: 

»       > 

10: 

>       > 

11: 

>      69 

18: 

»      73 

16: 

> 

31: 

>    106 

13: 

>    107 

23: 

'    109 

3: 

>    110 

7: 

>      > 

15: 

>      > 

30: 

Side  111,  Linje    8:  bestanding;  læs:  bestandig. 
»     122       »       32:  al  muelig;  læs:  al  mig  muelig. 
»      136       >       14:  saae;  læs:  sank. 
»     151       »         7:  om;  læs:  som. 
»     164       »       26:  med;  læs:  ved. 
»        »  »29:  eller;  læs:  eller[s]. 

>      169        »         7:  Fierer;  læs:  Fleere. 
»169        »       22:  hvormed;  læs:  hvorved. 
»171        >         3:  svage  til;  læs:  svage  og  unyttige  til. 
»      177        »       13:  for  alting;  læs:  her  altid. 
»      186       »       16:  [om]  denne;  læs:  derom. 
»      188       »         5:  fornemlig;  læs:  formelig. 
»        »  »29:  maaske;  læs:  mørke. 

»        »  »        »  :  laste;  læs:  kaste. 

»      193        »       25:  Deres;  læs:  deels. 
»      194       »       29:  de  Indenlandske  paa; 

læs:  de  Indenlandske  at  begynde  paa. 
»        »  »31:  Mine  Ideer;  læs:  min  Iver. 

»      195       »       36:  Værdi;  læs:  Værd. 
»     221        »         5:  Søren;  læs:  Frederik. 
»     233        »       37:  Merinerino.     Denne  Note  udgaar. 
»      282        »       11:  ink.  Breve  til  Cancelliet; 

læs:  Sager  til  Finanskoll. 

Sekretairiaets  Journal  1804,  Nr.  701. 

Brevene  fra  Als,  Beck,  Clementin,  Hortulan,  Londemann,  Musted, 
Printzlau,  Rose,  Ørsted,  Arends,  Foersom,  Frydendahl,  Heger,  Lindgreen, 
Preisler,  Rosing,  Saabye,  Schwarz,  Urberg  er  alle  (forsaavidt  Origina- 
lerne har  staaet  til  Udg.  Disposition)  egenhændige;  Gielstrup  og  Knud- 
sen og  særlig  Damerne  har  nu  og  da  faaet  Hjælp  til  den  Kunst,  at  føre 
en  Pen ;  dér  maa  den  Regel  gælde,  at  de  i  ortografisk  Henseende  sletteste 
Breve  er  egenhændige.  Men  Udg.  har  stræbt  at  undgaa  den  Slags  Skri- 
velser, som  gjorde  Indtryk  af  at  være  affattede  paa  Datidens  Skrivestuer 
o.  1.  Steder;  muligvis  enkelte  findes,  men  de  er  uden  Betydning  for 
Helhedsbilledet. 

Hvor  ingen  Stilling  er  angivet,  er  den  Paagældende  dansk 
Skuespiller  eller  Sanger. 

Adler,  J.  G.,  Theaterdirektør,  1,  52  f., 
91,  93,  158  f.,  194,  198,  205. 

Ahlefeldt,  C.  F.  L.  H.,  Gesandtskabs- 
attaché,  80. 

Ahlefeldt-Laurvigen,F.G.J.  L.,  Greve, 
Officer,  212,  238. 

Andersen,  Birgitte  Elisabeth,  (f.  Ol- 
sen), 17,  182,  184. 

Andersen,  H.  G.,  Digter,  159,  262,  271. 

Andresen,  Seminarist,  28  ff, 

Arnesen,  A.  L.,  Forfatter,  18,  20, 

Arnould-Plessy,  Mdm.,  fransk  Skue- 

29. 

42  ff.,  83,  190,  (hans  Hustru  258), 

259  f.,  271  f. 

Carøe,  N.  C,  Læge,  252. 

Cetti,  Giovanni  Battista,  211,  275. 

PRESSEUDTALELSER  OM  FØRSTE  BIND  AF 

BREVE  FRA  DANSKE 
SKUESPILLERE  OG  SKUP:SPILLERINDER. 

. . .  Inden  1820  det  vil  sige  i  Teatrets  første  Aarhundrede  da  ser  alt  zigøjner- 
agtigt  ud  med  skrigende  Armod  og  plump  Lystighed  og  overletsindigt  Ko- 
ketteri. Skuespillerne  var  deklasserede  Gøglere,  forgældede  og  ofte  fordrukne, 
Skuespillerinderne  glade  og  smukke  Favoritdamer  hos  fornemme  Herrer, 
truede  med  Blaataarn,  bærende  som  Høedt  pynteligt  skrev:  Skændslens  Dia- 
manter istedetfor  Dydens  Vadmel.  Hvis  man  vil  genfremstille  for  sig  selv  den 
Tid  skal  man  læseBreve  fra  danske  Skuespillere  som  Hr,  RobertNeiien- 
dam,  der  har  udvist  en  Bogorms  Arkivflid,  lige  nu  har  udgivet  og  forsynet 
med  en  Række  Noter,  i  hvilke  der  kastes  Lys  over  mange  ikke  tidligere  kendte 
teaterhistoriske  Enkeltheder  .  .  . 

Dr.phil.  Edv.  Brandes  i  ^Politiken^s  Kronik. 

. .  .  Disse  Breve  er  af  Udgiveren  ledsagede  med  en  Række  fyldige  Noter  og 
Oplysninger  .  .  .  der  paa  sine  Steder  former  sig  til  hele  smaa  Biografier  af  den 
paagældende  Skuespiller,  og  som  er  overordentlig  rige  paa  personalhistoriske 
og  kulturhistoriske  Oplysninger.  De  giver  meget  nyt  Stof,  og  Hr.  Neiiendam 
har  baade  vist  stor  Flid  og  gjort  en  fortjenstfuld  Gerning  ved  at  samle  dem, 
hvorfor  der  med  Rette  bør  ydes  ham  Tak  og  Anerkendelse.  Man  maa  erindre, 
at  det  tildels  er  ny  Mark,  han  har  oppløjet  .  .  . 

Bibliotekar,  cand.  mag.  Julius  Clausen  i  ^Berlingske  Tidenden. 

. . .  Resultatet  af  mange  Dages  og  Timers  Arbejde  foreligger  nu  i  Skikkelse 
af  et  anseligt  Bind,  og  det  maa  straks  siges,  at  Robert  Neiiendam  har  forstaaet 
at  vælge  ud  af  de  mange  Breve,  der  stod  til  hans  Raadighed,  netop  dem,  der 
kan  interessere  Nutidens  Læsere,  snart  Ingen  vil  fortryde  at  have  givet  sig  i 
Lag  med  Bogen,  der  baade  er  morsom  og  interessant  og  prydes  med  Portrætter 
af  Rose,  Schwarz  og  Preisler,  hvis  Billede  her  for  første  Gang  gengives  .  .  . 

Det  kgl.  Teaters  Bibliotekar,  cand.  polit.  Edv.  Agerholm  i  » Vort  Land«.. 

.  .  .  Muntre  Breve  findes  der  selvfølgelig  ogsaa  i  denne  brogede  Bog,  og 
adskillige,  hvis  Tone  stiller  Brevskriveren  i  et  ufrivilligt  komisk  Skær.  I  nogle 
Linier  røber  den  Skrivende  sit  inderste  Væsen  .  .  . 

Haagen  Falken fleth  i  > Nationaltidenden. 

.  .  .  Naar  der  endelig  en  enkelt  Gang,  med  Aars  Mellemrum,  udkommer 
et  nyt  Værk,  der  omhandler  Scenen  og  Scenens  Folk,  burde  det  vække  Op- 
mærksomhed i  alle  aandeligt  interesserede  Kredse,  hvortil  Scenekunst  jo  dog 
Gang  paa  Gang  bringer  Bud  om  det  største  og  dybeste  i  Menneskelivet .  .  . 
Forfatteren  Karl  Christensen  {Generalkorrespondance) . 


...  En  blick  i  boken  år  nog  for  att  konstatera  hiir  den  vrimlar  af  lustiga, 
rorande  och  tidstypiska  drag  .  . .  Svenska  Dagbladet. 

.  .  .  Det  er  et  stort  og  byrdefuldt  Arbejde,  Hr.  Robert  Neiiendam  her  har 
paataget  sig.  Udenforstaaende  aner  ikke,  hvor  megen  Flid  og  Udholdenhed 
der  kræves,  for  at  komme  til  Bunds  i  et  Arkiv  ...  Og  det  fornøjelige  er  her, 
at  Forfatteren  er  en  Historiker  paa  første  Haand  .  .  .  den,  der  begynder  paa 
denne  Bog,  slipper  den  ikke  saa  let  igen.  De  interessante  Tidsbilleder  fra  det 
gamle  København  holder  en  fast  .  .  .  Ingen  vil  fortryde  at  gøre  sig  bekendt 
med  disse  Breve.  Det  er  de  svundne  Tider,  der  selv  taler  til  os. 

Professor  Otto  Borchsenius  i  »Sorø  Amtstidende^. 

. .  .  Det  er  Hr.  Neiiendams  store  Fortjeneste  ved  Udgivelsen  af  disse  Skue- 
spillerbreve, at  han  har  kommenteret  dem  saa  nøje  og  saa  grundigt,  at  Læserne, 
særlig  takket  være  hans  Noter,  som  han  med  upraktisk  Beskedenhed  har  trykt 
bag  i  Bogen,  er  i  stand  til  at  følge  den  danske  Skueplads'  Kunstneres  Liv  og 
Levned  i-  den  sidste  Halvdel  af  det  18de  Aarh.  fra  deres  Debut,  hyppigt  ved 
hans  Dybgravning  i  Arkiverne  endog  fra  deres  Fødsel,  til  deres  Død,  ja,  endog 
lige  til  Graven  .  . .  Hr.  N.  kan  som  Forsker  pege  paa  flere  lykkelige  Fund,  det 
er  saaledes  lykkedes  ham  bl.a.  at  fremdrage  et  karakterfuldt  Silhouet-Portræt 
af  Preisler,  af  hvilken  man  tidligere  ikke  kendte  noget  Billede,  og  et  hidtil 
ukendt  af  Jens  Juel  malet  Portræt  af  Fr.  Schwarz  .  .  . 

Teaterhistorikeren  Arthur  Aumont  i  ^Ekstrabladet^. 

.  .  .  Skuespiller  Robert  Neiiendams  Arbejde  er  ikke  en  tør  og  fragmen- 
tarisk Afskrift  af  en  Samling  Breve  .  .  .  det  er  en  Bog  som  giver  Læserne  Ad- 
gang til  at  uddybe  deres  Forstaaelse  af  Kunstnernes  Liv  og  Væsen  .  .  . 

Forfatteren  Christian  Houmark  i  ^ Københavns. 

. . .  Udvalget  af  Brevene  er  foretaget  med  megen  Smag,  og  der  er  til  disse 
knyttet  en  Række  oplysende  Noter,  som  gør  et  paalideligt  Indtryk  og  tillige 
er  i  høj  Grad  underholdende.  Alene  Gennemlæsningen  af  disse  Anmærkninger 
er  en  hel  lille  Nydelse  .  .  .  Dr.phil.  Knud  Fabricius  i  ^Riget^. 

. . .  Brevene  er  ledsagede  af  en  Mængde  meget  oplysende  Anmærkninger,  saa 
de  kan  læses  med  Fornøjelse  af  Folk.  hvis  Kendskab  til  dansk  Teaterhistorie 
ikke  er  stort.  Højskoleforstander  Helge  Hostrup  i  >  Høj  skolebladet  <. 

.  .  .  Det  er  et  vældig  og  vanskelig  utrykt  materiale,  en  vrimmel  av  forskjel- 
lige  haandskrifter,  utgiveren  har  hat  at  tumle  med,  og  i  derikholdigeanmerk- 
ninger  har  han  samlet  meget  nyt  og  værdifuldt  stof.  Selve  brevene  er  i  det 
hele  tat  utvalgt  med  smak  .  .  .  ^oj-sJc  Hist.  Tidsskr.,  5.  R.,  I. 


r\ 


PN  Neiiendam,  Robert 
2747        Breve  fra  danske 

N45  Skuespillere  og  Skue- 

V.2  spillerinder 


PLEASE  DO  NOT  REMOVE 
CARDS  OR  SLIPS  FROM  THIS  POCKET 

UNIVERSITY  OF  TORONTO  LIBRARY 


